
AVERTISMENT: Distribuirea, copierea sau piratarea în 
orice fel a acestei cărți nu este pedepsită numai prin lege, 
dar contravine şi tuturor normelor şi principiilor etice şi 
sănătoase pe care un astfel de titlu le promovează. Ce fel de 
efect va avea energia pe care vreţi să o transmiteți mai 
departe, dacă aceasta vine prin furt, ilegalitate şi lipsă de 
respect față de autor şi față de toţi cei care au contribuit la 
crearea acestei cărți, astfel ca ea să ajungă la 
dumneavoastră?  Împărtăşiți cu ceilalți informațiile 
importante, valorile şi lecțiile pe care le-ați aflat din acest 
material, într-un mod corect şi responsabil. 


METODA GTD 


DAVID ALLEN a fost numit unul dintre cei mai influenți 
gânditori din lume în domeniul productivității şi a fost 
principal orator şi un facilitator esențial pentru organizații 
ca New York Life, Banca Mondială, Fundația Ford, L.L. 
Bean, şi Marina Americană. Conduce, de asemenea, 
workshopuri pentru diverse persoane şi organizații de pe tot 
cuprinsul țării. Este preşedinte al David Allen Company şi 
are peste treizeci şi cinci de ani de experiență în postura de 
consultant în management şi coach executiv. Activitatea sa 
a fost prezentată în publicații precum Fast Company, 
Fortune, The Los Angeles Times, The New York Times, Wall 
Street Journal şi multe altele. Metoda GTD a fost publicată în 
peste treizeci de țări. Allen locuieşte la Amsterdam, în 
Olanda. 


Aprecieri pentru prima ediție a 
Metodei GTD 


„Cele Mai Bune Lecturi Ale Sezonului în categoria 
«Recomandări pentru muncă-viaţă personală»... preferata 
mea în privința modului în care să-ți organizezi viața: 
Metoda GTD... oferă sprijin în deprinderea noilor aptitudini 
mentale necesare într-o epocă a multitaskingului şi a 
supraincărcării.” 

—Sue Shellenbarger, The Wall Street Journal 


„Am participat de curând la seminarul lui David despre cum 
să devii organizat şi, după ce l-am văzut pe el în acțiune, am 
o speranță... seminarul lui David Allen a fost senzațional.” 

— Stewart Alsop, Fortune 


„Allen coboară de la filozofia de nivel înalt la detaliile fine ale 
managementului timpului. Faceţi-vă puţin timp pentru a 
cerceta această carte.” 

—Mark Henricks, Entrepreneur 


„Principiile productivităţii propuse de David Allen izvorăsc 
din idei mărețe... dar sunt în acelaşi timp şi eminamente 
practice.” 

—Keith H. Hammonds, Fast Company 


„David Allen aduce o nouă claritate asupra puterii 
obiectivului, naturii esențiale a  relaxării, precum şi 
instrucțiuni înşelător de simple pentru a duce lucrurile la 
bun sfârşit. El utilizează o experienţă vastă, istorii personale 
şi rețeta sa proprie pentru simplitate, viteză şi distracție.” 
—Frances Hesselbein, preşedinte, consiliul de guvernatori, 
Institutul Leader to Leader 


„Oricine citeşte cartea de față poate aplica această 
cunoaştere şi aceste aptitudini în viața sa pentru a obține 
rezultate imediate.” 

—Stephen P. Magee, profesor de afaceri şi economie, 
Universitatea din Austin, Texas 


„Ca o adevărată sceptică față de majoritatea soluţiilor de 
management, trebuie să spun că programul lui David este 
un succes!” 

—Joline Godfrey, CEO, Independent Means, Inc., şi autoare 
a cărții Our Wildest Dreams (Cele mai nebuneşti visuri ale 
noastre) 


„Metoda GTD descrie un proces incredibil de practic, care 
poate ajuta persoanele ocupate să-şi recapete controlul 
asupra propriilor vieți. Te poate ajuta să ai mai mult succes. 
Încă şi mai important, te poate ajuta să ai o viață mai 
fericită!” 

— Marshall Goldsmith, coeditor, The Leader of the Future şi 
Coaching for Leadership 


„ATENȚIE: Lectura Metodei GTD poate fi periculoasă pentru 
vechile tale obiceiuri de a procrastina. Abordarea lui David 
Allen este reconfortant de simplă şi intuitivă. El oferă 
sistemele, instrumentele şi sfaturile necesare pentru a 
obține rezultate profunde.” 

—Carola Endicott, directoare, Quality Resources, New 
England Medical Center 


Pentru Kathryn, extraordinara mea 
parteneră de viață şi de muncă 


Mulţumiri 


ATÂT DE MULȚI MENTORI, parteneri, colegi, angajaţi, clienți, 
prieteni şi oameni din întreaga lume, care au adoptat 
Metoda GTD pe parcursul ultimelor decenii, au contribuit la 
felul în care am înţeles şi dezvoltat aceste principii, încât 
numirea aici a unor persoane cărora să le mulțumesc este 
deopotrivă necesară şi nedreaptă. Aşadar, recunoştinţa şi 
scuzele mele se îndreaptă către cei mulți, nenumiți, dar 
profund merituoşi, din grupul acela (şi vă ştiţi voi!). 

La începutul anilor 1980, Dean Acheson şi Russell Bishop 
mi-au furnizat cadrul inițial pentru a-mi deschide 
conştientizarea privind puternica metodologie care avea să 
devină cunoscută în întreaga lume ca GTD. Dintre 
nenumărații parteneri şi colegi care au contribuit la această 
lucrare şi la distribuirea sa de-a lungul anilor, trebuie să le 
aduc mulțumiri speciale lui Marian Bateman, Meg Edwards, 
Ana Maria Gonzalez, Anne Gennett, Leslie Boyer, Kelly 
Forrister, John Forrister, Wayne Pepper, Frank Sopper, 
Maggie Weiss şi Mike Williams. 

Nu contează ce avem în vieţile noastre, ci pe cine avem în viețile noastre. 
— J.M. Laurence 


În plus, mii şi mii de clienți şi de participanți la ateliere au 
ajutat la validarea şi la reglajul fin al acestor modele. 
Mulțumirile mele speciale se îndreaptă către strategii cu 
experiență în resurse umane, care, în primii ani ai 
demersului nostru, au recunoscut importanța acestui 


material în realizarea schimbării necesare în cadrul culturii 
lor corporatiste şi care mi-au oferit oportunitatea de a face 
acest lucru - în special: Michael Winston, Ben Cannon, 
Kevin Wilde, Susan Valaskovic, Patricia Carlyle, Manny 
Berger, Carola Endicott, Klara Sztucinski şi Elliott Kellman. 

Cartea de față nu s-ar fi putut concretiza sub această 
formă fără energiile şi perspectivele unice ale lui Tom 
Hagan, John şi Laura McBride, Steve Lewers, Greg 
Stikeleather, Sam Spurlin şi ale neobositului meu agent, 
Doe Coover. Şi un merit enorm se datorează atât editorului 
primei ediții, Janet Goldstein, cât şi următorului meu editor 
al acestei noi versiuni, Rick Kot, ambii oferindu-mi sfaturi 
minunate (şi răbdătoare) despre arta şi meşteşugul scrierii 
cărților. 

La final, cele mai profunde mulțumiri se îndreaptă către J- 
R, coach-ul meu spiritual, pentru că a fost un îndrumător 
atât de remarcabil şi mi-a reamintit constant de adevăratele 
mele priorități; şi către soția mea, Kathryn, pentru 
încrederea, iubirea, munca intensă şi  încurajatoare, 
tovărăşia ei şi pentru multiplele forme de frumuseţe pe care 
le-a adus în viața mea. 


Prefaţă la ediția în limba română 


CU ANI ÎN URMĂ, fascinat de ideea de a-mi creşte 
productivitatea, din poziția de manager pe care o ocupam, 
am citit sute de articole şi de cărți care să mă ajute să fiu 
mai productiv. 

Una dintre acele cărți era pe atunci Getting Things Done — 
GTD (Metoda GTD - Arta productivităţii fără stres), scrisă de 
David Allen. Care se diferenţia de toate celelalte prin faptul 
că nu urmărea obținerea de realizări cu orice preț, ci 
succesul în mod relaxat. 


Ideea principală a sistemului GTD este una simplă şi 
transpare chiar din primele pagini: productivitatea este 
direct proporțională cu capacitatea noastră de a ne 
detensiona, de a dobândi un control relaxat asupra a ceea 
ce facem. Altfel spus, productivitatea eficientă poate fi 
obținută doar atunci când mintea este limpede. 

Apărută inițial în 2001, cartea a fost revizuită şi adăugită 
în 2015, ediția actualizată fiind adaptată la schimbările 
digitale apărute în ultimii ani. David Allen ne introduce în 
lumea noilor instrumente online disponibile pentru a-ţi 
gestiona timpul, pornind de la premisa reducerii stresului 
zilnic prin creşterea ritmului de realizări relaxate. 

Menţionăm aici câteva dintre principiile pe care este 
construit sistemul GTD: în primul rând, cea mai simplă 
metodă de reducere a stresului şi de creştere a 
productivității este cea a colectării, într-un sistem specific de 
depozitare, a proiectelor şi sarcinilor la care nu lucrezi 
momentan. Astfel te poţi concentra pe deplin asupra sarcinii 
curente, fără să te gândeşti ce altceva ai de făcut şi scăzând 
presiunea. 

Probabil că eşti familiarizat cu sentimentul de uşurare 
trăit după ce ai terminat de schițat o listă cu lucrurile pe 
care le ai de făcut. Întreaga metodologie GTD este orientată 
spre acel sentiment. Cu cât îți scoţi din minte mai multe idei 
şi sarcini şi le plasezi într-un suport extern, cu atât poți 
dobândi mai multă claritate mentală pe care să o foloseşti în 
sarcinile de zi cu zi. 

Un alt element esențial al GTD constă în descompunerea 
sarcinilor şi proiectelor complexe în paşi acționabili imediat, 
prin aplicarea procesului: 


. e Acţionează pe loc pentru a rezolva ceea ce ai 
de făcut, 


. e Deleagă responsabilitățile, dacă ele nu îţi 
aparțin, 


. e Amână ceea ce este complex şi nu poți realiza 
imediat. 


În acelaşi timp, din filosofia orientală au fost preluate 
conceptele de „flux” şi „minte asemenea apei”, fiind integrate 
în fundația sistemului GTD. La cel mai simplu nivel, metoda 
GTD înseamnă să păstrezi în minte doar starea prezentă, 
doar ceea ce faci acum. Înseamnă să trăieşti în prezent. 

Acest lucru nu presupune să fii static, ci mai degrabă să 
te detaşezi de numeroasele alte sarcini pe care trebuie să le 
îndeplineşti altădată. GTD vede toate sarcinile viitoare ca 
fiind programate şi planificate, dar momentul lor nu este 
acum. 

Ar putea părea prea simplu, poate chiar naiv, însă sutele 
de mii de utilizatori ai sistemului GTD confirmă că în 
realitate este calea cea mai eficientă pentru a lucra 
concentrat şi a fi productiv pentru fiecare sarcină. Ideea 
minții precum apa reduce încărcătura mentală din prezent 
în scopul de a ne ajuta să fim total prezenți în ceea ce 
facem. 

Deşi, în 2001, ideea GTD era un sistem propus de David 
Allen, la acest moment există şi dovezile ştiinţifice care îl 
susțin. După cum menţionează el însuşi, ştiinţa ultimilor 20 
de ani a demonstrat că mintea îşi foloseşte întregul potenţial 
atunci când generează şi dezvoltă idei, şi nu când o obligăm 
să le compartimenteze şi să le memoreze. 

Ediţia revizuită şi adăugită a cărții, apărută acum în limba 
română, ia în considerare aceste cercetări, astfel încât 
include un ghid pas cu pas pentru planificarea proiectelor. 
Potrivit GTD, creierul uman parcurge 5 etape atunci când 
planifică un proiect, de la definirea obiectivului, vizualizarea 
rezultatului, găsirea de idei şi soluţii până la organizarea 


acestora şi identificarea următoarelor acţiuni. Allen 
recomandă ca, pentru a obţine productivitatea în fiecare 
proiect pe care ni-l asumăm, să urmăm cele 5 etape. 

În mod suplimentar, chiar dacă inovațiile tehnologice ale 
ultimilor ani au schimbat complet modul în care lucrăm, 
imaginea de ansamblu rămâne aceeaşi. Însă când vine 
vorba de productivitate, tehnologia a devenit astăzi un 
asistent eficient care ne ajută să fim mai organizați... şi mai 
puţin stresaţi. 

Banalul telefon de altădată a căpătat astăzi milioane de 
aplicaţii — pentru Android sau iPhone — care ne vin în sprijin 
pentru a ne îndeplini sarcinile în mod eficient şi cu 
minimum de stres. 

Scrisă într-un limbaj simplu şi uşor de citit, cartea lui 
David Allen este la obiect din primul capitol. Metoda GTD — 
Arta productivităţii fără stres este o lectură excelentă pentru 
oricine vrea să obțină rezultate şi oricine urmăreşte să-şi 
crească productivitatea. 

Înainte de toate pentru că nu introduce un concept nou, 
ci o aplicare nouă a unor concepte vechi: începând cu ideea 
simplă de a nota sarcinile pe hârtie (sau de a le plasa pe un 
suport electronic), în loc să le păstrăm în minte. 


- Florin Roşoga 


Cuvânt-înainte 


CATALOAGELE DE CĂRŢI SUNT pline de volume care oferă 
recomandări despre cum să-ți îmbunătățeşti obiceiurile 
profesionale, starea de sănătate, productivitatea şi, în 
general, succesul în viață. 

O parte din ceea ce spun aceste cărți sunt noțiuni tipice 
de bun-simț, frumos îmbrăcate. O parte din ele sunt nişte 
tâmpenii. O mare parte din ele merită citite cel mult o dată 


şi sunt date uitării la câteva ore sau zile după ce ai lăsat 
cartea din mână. 

Această carte este diferită. S-a vândut constant, în tiraj 
mare, încă de la prima sa apariţie, iar publicul programelor 
şi teoriilor lui David Allen a crescut ca număr şi răspândire 
internațională. În ceea ce mă priveşte, pot spune că aceasta 
este o carte pe care am citit-o cu atenţie când a apărut 
versiunea originală, pe care am reluat-o de atunci la un an 
sau doi, şi că am fost foarte bucuros să aflu că va apărea în 
versiunea revizuită şi adăugită pe care o citeşti acum. 

Ce face ca Metoda GTD să fie diferită? În ordinea 
crescătoare a importanței, aş enumera aceste trei calităţi, 
fiecare evidentă în aproape fiecare capitol. 

Prima este caracterul practic, iar prin aceasta mă refer la 
abordarea sa modulară şi indulgentă. Multe scheme de 
dezvoltare personală funcționează pornind de la o premisă 
de tip totul-sau-nimic, „totul trebuie să se schimbe, 
începând de mâine”. Dacă vrei să pierzi în greutate douăzeci 
de kilograme, să preiei controlul asupra destinului tău 
financiar, să-ți îmbunătățeşti situația familială sau să ai 
cariera visurilor tale, trebuie să îmbrățişezi o schimbare 
radicală şi atotcuprinzătoare în fiecare aspect al vieţii tale. 

Ocazional, oamenii fac aceste salturi radicale: în 
programele de dezalcoolizare, în angajamentele față de noi 
planuri combinate de dietă şi sport, după ce trag câte o 
sperietură zdravănă din cauza unei probleme de sănătate, 
sau chiar se călugăresc după o viață petrecută în lumea 
afacerilor. Dar pentru majoritatea oamenilor, în cea mai 
mare parte a timpului, abordările graduale şi indulgente față 
de greşeli au şanse mai mari să aducă beneficii pe termen 
lung. În felul acesta, dacă uiţi sau rămâi în urmă cu o 
anumită parte a abordării, nu trebuie să abandonezi tot 
restul. 


Ambiţiile lui David Allen pentru cititorii săi sunt, într-un 
sens, chiar mai mari decât ale celor mai multe cărți. 
Obiectivul său este nici mai mult, nici mai puțin decât să 
ajute oamenii să elimine stresul şi anxietatea din vieţile lor 
profesionale şi personale, pentru a putea corela fiecare 
moment al existenţei lor cu obiectivele pe care şi-ar dori cel 
mai mult să le urmărească. Şi cu foarte puține excepţii — 
spre exemplu, insistența sa rezonabilă pentru dezvoltarea 
unui obicei al „captării”, astfel încât să fii sigur că notezi pe 
ceva sau înregistrezi în alt fel fiecare angajament pe care ţi-l 
asumi sau obligație pe care o accepţi, decât să te chinui 
încercând să le reții tu singur pe toate, şi insistența asociată 
de a avea un registru central şi de încredere în care să 
păstrezi asemenea informaţii - un mare avantaj al 
sistemului său este natura sa modulară. Această carte este 
plină de recomandări care funcționează mai bine dacă sunt 
acceptate în totalitate, dar este totuşi utilă şi când este 
aplicată pe bucăți. 

Spre exemplu: dacă nu ai mers până la capăt cu sistemul 
GTD al lui David Allen, poți găsi totuşi valoare în „regula 
celor două minute” care spune să scapi de obligații mai 
degrabă acum, în loc să le amâni. (Din Capitolul 6, regula 
celor două minute: „Dacă o acţiune va dura mai puțin de 
două minute, ar trebui făcută în momentul în care este 
definită.”) Sau în accentul pus, după cum explică pe tot 
parcursul cărții, pe un „creier extern” pe care să te bazezi — 
adică, instrumente care pot efectua clasificări şi reține 
informaţii pentru noi în mod regulat, de la simple dosare în 
care să strângi chitanțe la locuri stabilite în care să îţi laşi 
întotdeauna cheile, ochelarii sau alte lucruri după care nu 
vrei să alergi de fiecare dată. 

Acestea sunt recomandări de la cineva care înțelege în 
mod clar că oamenii sunt ocupați şi supuşi greşelii. El scrie 
pentru a le oferi oamenilor un ajutor suplimentar, şi nu 


pentru a le oferi motive în plus ca să se simtă vinovați sau 
stânjeniți. Cartea este scrisă de asemenea din prisma cuiva 
care înțelege că viața este formată din cicluri. Lucrurile merg 
mai bine şi apoi se înrăutăţesc. În unele puncte rămânem în 
urmă; în altele recuperăm sau încercăm să o facem. Când 
au loc episoade în care suntem copleşiți sau incapabili să 
mai facem față, aşa cum se întâmplă pentru oricine, cartea 
sugerează paşi realizabili, de zi cu zi, spre recăpătarea 
sentimentului calm al controlului. 

O a doua virtute a cărții este adaptabilitatea sa cu final 
deschis. Timp de zeci de ani, de când David Allen a început 
să-şi conceapă abordarea față de muncă şi viață privată, 
câteva aspecte practice ale organizării personale au rămas 
constante. Există un număr limitat de ore într-o zi, chiar în 
timp ce forțăm graniţele lipsei de somn. Există un număr 
limitat de oameni cu care putem păstra legături serioase, un 
număr limitat de lucruri pe care le putem face în acelaşi 
timp. Totuşi, alte aspecte ale vieții profesionale s-au 
schimbat radical. Când a apărut prima ediție a acestei cărți, 
e-mailul era încă o nouă tehnologie incitantă, şi nu o sursă 
nesfârşită de muncă rămasă de făcut şi de sentimente de 
vinovăție. Unul dintre primele proiecte tehnologice ale lui 
David Allen a fost un program numit „Actioneer”, un sistem 
de gestionare a activităților pentru PalmPilot-ul timpuriu. 
Acum, compania Palm şi Pilot-ul ei cândva revoluționar au 
dispărut; telefoanele inteligente iPhone şi Android le-au luat 
locul; şi altele pe care nici nu ni le putem imagina acum le 
vor lua cu siguranţă şi lor locul. 

În această nouă ediție a cărţii, la fel ca şi în cea 
precedentă, David Allen este pe deplin familiarizat cu 
tehnologia momentului. Dar, spre deosebire de alte cărți de 
management care sunt strâns legate de hardware-ul sau 
software-ul unei epoci - Filofaxes în anii 1980, foile de 
calcul sau, mai recent, prezentările în PowerPoint —-, Metoda 


GTD se referă la anumite sisteme externe, dar nu depinde de 
niciunul. David Allen şi-a actualizat recomandările din 
această carte pentru a reflecta ce este diferit în tehnologia 
modernă şi, de asemenea, ce a descoperit neuroştiința 
contemporană (în detalii fascinante). Dar perspectiva sa este 
tot timpul legată de principiile atemporale ale felului în care 
oamenii îşi gestionează atenția, emoţiile şi creativitatea. 
Dacă această carte va fi citită în continuare peste zeci de ani 
de aici înainte, aşa cum cred eu că se va întâmpla, oamenii 
din epoca aceea vor putea să sară peste inevitabilele 
referințe tehnologice  depăşite, pentru a recunoaşte 
observațiile încă relevante, ce țin de natura umană. 

Cea de-a treia calitate este una pe care am ajuns să o 
apreciez prin proprie experiență - pe măsură ce am ajuns 
să-i cunosc pe David Allen şi pe soția sa, Kathryn, şi să mă 
împrietenesc cu ei — şi pe care cred că ceilalți oameni trebuie 
să o fi intuit din lucrarea lui David, chiar şi fără să-l fi 
întâlnit vreodată. Aceasta este integritatea şi autenticitatea 
recomandărilor lui David Allen, conexiunea dintre persoană 
şi mesajul pe care îl transmite. 

Aşa cum am aflat pe când scriam o schiță biografică a lui 
David Allen pentru Atlantic, în 2004, el a avut o mare 
varietate de cariere şi un nivel fluctuant de şansă în viață. A 
fost actor în timpul şcolii, campion al unor sesiuni de 
dezbateri, practicant şi profesor de karate, chelner, şofer de 
taxi şi manager al unei agenții de îngrijire a peluzelor — şi 
toate acestea înainte de deceniile sale de succes ca specialist 
şi consilier pe tema productivității. Ecouri ale acestei vaste 
experiențe se fac resimţite în recomandările lui David Allen 
şi în stilul său, nu doar prin exemplele din lumea reală pe 
care le poate cita, ci, de asemenea, prin modestia sa atât de 
notabilă. 

Există cazuri în care trecem cu vederea trăsăturile 
personale ale unui creator atunci când evaluăm importanța 


lucrării sale. Spre exemplu: din câte s-ar părea, Steve Jobs a 
fost mai demn de admiraţie ca pionier al designului decât ca 
model de conduită personală. În alte cazuri, conexiunea 
integrală dintre viața şi gândirea unei persoane contribuie la 
forța mesajului acelei persoane. Din experiența mea 
personală cu David şi Kathryn Allen, pot confirma un lucru 
pe care mulți cititori l-ar putea presupune şi pe care 
majoritatea l-ar spera: că el face tot ce-i stă în putinţă să fie 
sincer referitor la ceea ce a învățat de la viață. 

Unii oameni vor considera că nu „au nevoie” de această 
carte şi, într-un sens literal, asta este, evident, adevărat. În 
întreaga lume, epoci la rând, o mulțime de oameni au dus 
vieți de succes, satisfăcătoare, ignorând total abordarea 
GTD. Dar majoritatea oamenilor pe care îi cunosc şi care au 
citit această carte au beneficiat de pe urma timpului alocat 
pentru a-i asimila mesajele şi implicațiile. Două dintre 
testele mele pentru o carte sunt dacă mi-o amintesc la o 
lună sau două după ce am citit-o şi dacă îmi afectează 
perspectiva asupra lumii. După ambele teste, Metoda GTD 
este, pentru mine, un succes. Mă bucur că este prezentată 
unei generații noi de cititori. 


— James Fallows 


James Fallows este corespondent național al revistei Atlantic 
şi autor a zece cărți, cea mai recentă fiind China Airborne. El 
a scris prima oară despre David Allen într-un articol din 
2004 pentru Atlantic, numit „Organize Your Life” 
(„Organizează-ți Viața!”). 


Introducere la Ediția Revizuită 


CEEA CE URMEAZĂ este o rescriere totală a primei ediții a 
Metodei GTD, publicată întâia oară în 2001 - mai bine-zis, 


un fel de rescriere. Am rescris, efectiv, la calculator 
manuscrisul original, de la un capăt la altul, cu scopul de a 
identifica şi de a revizui conţinutul şi limbajul care era fie 
incomplet, fie depăşit, sau nu era optim pentru a menține 
cartea funcţională ca manual continuator şi mereu actual, 
util la nivel global şi care să rămână relevant şi aplicabil în 
secolul douăzeci şi unu şi chiar mai departe. Am vrut, de 
asemenea, să încorporez cele mai semnificative şi mai 
interesante lucruri pe care le-am văzut şi le-am învățat 
despre metodologia introdusă de această carte, pe măsură 
ce am continuat să mă implic în ea, în mii de feluri, de la 
publicarea inițială. Asta include propria mea înțelegere mai 
profundă atât a puterii, subtilităţii şi razei sale de aplicaţie, 
cât şi a felului în care a fost receptată pe măsură ce 
cunoaşterea ei s-a răspândit în jurul lumii. 

Lucrurile care nu au trebuit schimbate pe măsură ce am 
reevaluat cartea au fost principiile fundamentale şi tehnicile 
sale de bază. În timp ce lucram la această ediție nouă, 
refamiliarizarea cu ceea ce am scris atunci m-a făcut să 
constat cu plăcere că principiile productivităţii lipsite de 
stres şi chiar majoritatea celor mai bune practici de aplicare 
ale acestora nu s-au schimbat şi nici nu se vor schimba în 
viitorul apropiat. Pentru a reuşi să aterizeze pe Jupiter în 
2109, un echipaj de explorare spaţială va trebui să utilizeze 
aceleaşi principii de menţinere a controlului şi concentrării 
pe care le utilizează toată lumea în ziua de azi. Echipajul va 
avea în continuare nevoie de o versiune oarecare a unei 
tăvițe pentru documente (explicată mai târziu) pentru a 
capta „inputurile” potenţial semnificative la care nu se 
aşteptau, ca să aibă încredere că vor alege corect pe ce să-şi 
focalizeze atenţia în timpul primei lor expediţii. Şi procesul 
decizional cu privire la următoarea acțiune va fi întotdeauna 
esențial pentru îndeplinirea cu succes a oricărei sarcini, 
indiferent de sfera acesteia. 


De vreme ce numeroase elemente ale felului în care trăim 
şi muncim s-au schimbat totuşi de la prima ediție, am făcut 
recalibrările adecvate în materialul fundamental şi îmi voi 
împărtăşi aici gândurile cu privire la lucrurile pe care le 
consider interesante şi noi în acest domeniu, oferind 
recomandări relevante, atât pentru cei proaspăt familiarizați 
cu metodologia, cât şi suporterilor înfocați ai GTD;, care ar 
putea să citească această ediție şi vor să se menţină la 
curent cu ultimele dezvoltări în ceea ce o priveşte. 


să GTD, abreviere de la Getting Things Done (Cum să rezolvi lucrurile), a devenit 
acronimul popular în jurul lumii pentru metodologia pe care o descriu în această 
carte. Această ediție o utilizează frecvent ca prescurtare. (n.a.) 


Noutăţi 


lată câteva dintre zonele-cheie din categoria „Noutăţi”, care 
m-au influențat în revizuirea materialului: 


Ascensiunea tehnologiei digitale 


Manifestarea continuă a Legii lui Moore (puterea procesării 
digitale creşte exponențial de-a lungul timpului), împreună 
cu ramificaţiile sociale şi culturale ale expansiunii lumii 
digitale în viețile noastre cotidiene nu încetează niciodată să 
ne surprindă, să ne încânte şi să ne copleşească. Din 
moment ce Metoda GTD se ocupă în primul rând de 
conținutul şi de înțelesul a ceea ce trebuie să gestionăm, 
indiferent de felul în care apare sau ajunge să fie organizat — 
fie că este în formă digitală sau pe hârtie —, progresele din 
tehnologie sunt, într-o anumită măsură, irelevante față de 
esența metodologiei sale. O solicitare prin e-mail înseamnă 
esențialmente acelaşi lucru şi trebuie procesată în acelaşi fel 
ca o favoare ce îţi este cerută lângă automatul de cafea. 

Dar lumea aceasta „pe fir/fără fir” a amplificat şi a 
exacerbat felul în care putem aplica practicile de bază 
pentru a capta, a organiza şi a accesa ceea ce este 


semnificativ. Deşi acum avem acces la o mulțime de 
superinstrumente şi aplicaţii care apar aproape zilnic şi fac 
lucruri realmente grozave, supraabundența aceasta de 
opțiuni ne poate arde cu uşurinţă siguranțele automate ale 
productivității. Menţinerea controlului şi echilibrului asupra 
tehnologiilor aflate într-o continuă evoluţie introduce o 
presiune semnificativă în stabilirea metodologiei corecte 
pentru propriul flux de lucru. 

Prin urmare, am schimbat în unele cazuri accentul pe 
care l-am pus anterior pe cele mai adecvate tipuri de 
instrumente pentru anumite sarcini şi am recunoscut 
ubicuitatea noii noastre lumi, digitale şi mobile. De 
asemenea, am eliminat majoritatea referințelor mele la 
aplicaţii specifice de software care apăreau în prima ediţie. 
Gradul de inovaţie din acest domeniu presupune că orice 
program specific de software poate fi cu uşurinţă depăşit, 
upgradat sau subminat de următorul lucru nou, până să 
ajungi să citeşti despre el. În principiu, am ieşit din lupta 
aceea, alegând să furnizez în schimb un model general 
pentru evaluarea utilității oricărui instrument. 

Pentru această ediție, m-am luptat să-mi dau seama cât 
de multă atenţie trebuie să continui să aloc instrumentelor 
şi materialelor ce impun utilizarea hârtiei (în special pentru 
a capta, a îndosaria în vederea referințelor şi a incuba), din 
moment ce mulți din generaţiile mai tinere au ajuns să 
creadă că nu trebuie să mai aibă nimic de-a face cu hârtia. 
Cu riscul de a mă trăda singur ca fiind depăşit, am hotărât 
să păstrez şi aici intacte cea mai mare parte a acelor 
instrucțiuni din prima ediție, de vreme ce mulți dintre 
potenţialii cititori din întreaga lume ai acestei ediții vor 
depinde în continuare de hârtie, cel puţin parţial. În mod 
ironic, există o revenire tot mai puternică asupra interesului 
pentru utilizarea hârtiei, în rândurile celor mai sofisticați 
din punct de vedere digital-. Vom trăi şi vom vedea dacă ne 


putem debarasa cu adevărat de acel mijloc de informare în 
mâna ta şi în fața ochilor tăi. 

** În timp ce scriu aceste rânduri, sunt în toiul unei mutări din Statele Unite în 
Europa, încercând să-mi reduc posesiunile materiale la un minimum necesar. 
Aşa că am scanat şi digitalizat tot din dosarul meu tickler fizic (pe care l-am 
utilizat timp de treizeci de ani, descris mai departe în carte). Deja m-am simțit de 
mai multe ori frustrat de lucruri care s-ar fi rezolvat mult mai uşor dacă aş fi 
păstrat versiunea fizică! (n.a.) 


Lumea de tip „24 de ore din 24 şi 7 zile din 7” 


Sunt adeseori întrebat ce recomandări noi poate să ofere 
GTD unei lumi mobile, conectate şi setate mereu pe On? 
Nimic nu este nou, în afară de frecvenţa cu care se întâmplă. 


Necesitatea de a te confrunta cu baraje frecvente şi 
complexe de date potențial semnificative a fost probabil 
reală în trecut pentru personalități remarcabile, ca Napoleon 
în timp ce mărşăluia prin Europa, sau Bach în timp ce 
compunea, sau chiar Andy Warhol în timp ce hotăra ce să 
picteze sau să expună într-o galerie. Acum, însă, populația 
alfabetizată şi conectată digital a întregii lumi este 
destinatara unei explozii neîncetate de informație potențial 
„importantă” - sau cel puțin relevantă. Uşurința cu care 
poate fi accesată informaţia prin intermediul tehnologiei a 
făcut-o în acelaşi timp profitabilă prin oportunităţile sale şi 
înşelătoare prin volumul, viteza şi variabilitatea sa. Dacă 
eşti fascinat din fire de ceea ce s-ar putea întâmpla atunci 
când auzi sirene în cartierul tău sau te întrebi despre ce 
vorbeşte cu entuziasm un grup de persoane aflat în capătul 
opus al încăperii, la o petrecere, atunci eşti pregătit să devii 
o victimă a distracţiilor puternice şi nesfârşite, servite pe 
tavă de tehnologia ta personală. Dacă experiența ta în 
această privință va fi în cele din urmă pozitivă sau negativă 
depinde, înainte de toate, de aplicarea practicilor din cartea 
de față. 

Globalizarea metodologiei GTD 


Sunt întrebat frecvent dacă procesul GTD poate fi tradus în 
alte culturi, şi răspunsul meu a fost mereu un „Da!” 
răsunător. Mesajul central al cărții este atât de relevant 
intrinsec pentru condiția umană, încât eu nu am întâlnit 
încă nicio diferență culturală - şi, sincer, niciun factor 
diferențiativ de gen, vârstă sau tip de personalitate - în 
aplicabilitatea metodologiei. Conştientizarea nevoii pentru 
această metodologie şi obiectivele cărora le va servi vor fi, 
desigur, diferite pentru fiecare individ în parte. Dar aceasta 
este mai degrabă o funcţie a poziţiei sociale deținute de 
cineva, a naturii muncii şi interesului față de 
autoperfecționare decât a oricărui alt factor. În practica 
propriu-zisă, s-ar putea să ai mai multe în comun cu sute 
de mii de oameni din întreaga lume în ceea ce priveşte felul 
în care rezonezi cu GTD decât vei avea cu vecinul de alături 
sau chiar cu vărul tău, Rafael! 


Oricine resimte nevoia de a deveni responsabil să se ocupe de mai mult decât 
ceea ce poate să ducă la bun sfârşit în prezent are ocazia să o facă mai uşor şi 
mai elegant decât la nivel mental. 


De la publicarea sa inițială, conştientizarea mesajului 
Metodei GTD s-a răspândit în toată lumea. Prima ediție a 
fost tradusă în peste treizeci de limbi, iar compania noastră 
a creat francize în numeroase ţări pentru a pune la 
dispoziție programe de pregătire bazate pe conținutul ei. 
Deşi am fost relativ încrezător în coerenţa interculturală a 
acestei metodologii când am scris cartea, anii care au urmat 
au validat pur şi simplu încrederea aceea, la un nivel 
remarcabil. 

O abordare mai cuprinzătoare pentru o populaţie mai 
largă de cititori şi utilizatori 

Motivația principală pentru care am scris această carte a 
fost aceea de a elabora un manual pentru metodologia pe 
care am formulat-o, am testat-o şi am implementat-o, în cea 


mai mare parte în lumea trainingului şi dezvoltării 
corporatiste. Prin exemplele, stilul, aspectul şi impresia sa 
(purtam o cravată pe copertă!), cartea se adresa inițial şi în 
principiu managerilor, directorilor executivi şi 
profesioniştilor de nivel mai înalt, care acţionează rapid. 
Deşi ştiam deja că materialul ar putea fi la fel de valoros şi 
pentru casnice, studenți, clerici, artişti şi chiar pensionari, 
la momentul acela, profesioniştii erau cei mai conştienţi de 
necesitatea tipului de ajutor pe care căutam să-l ofer, atât 
ca mijloc care să contribuie la dezvoltarea şi productivitatea 
lor, cât şi pentru a-şi păstra sănătatea mintală pe parcurs. 
Ei se aflau în linia întâi, în avangardă, intrând în contact cu 
potopul iminent de informaţie, şi cu schimbarea rapidă şi 
semnificativă pe care lumea afacerilor o traversa, şi aveau 
de asemenea acces la resursele necesare pentru a aborda 
aceste chestiuni. 


Metoda GTD nu se referă pur şi simplu la rezolvarea lucrurilor. Se referă la 
implicarea în mod adecvat în munca şi în viața ta personală. 


În ziua de astăzi există un interes mult mai universal față 
de rezultatele care pot fi obţinute datorită unui control 
relaxat, concentrat, iar lumea îşi dă seama că aceasta nu 
este doar o rețetă de unică întrebuințare cu ponturi de 
„gestionare a timpului”, vizându-i strict pe profesioniştii din 
afaceri, ci este în realitate o practică a unui stil de viaţă, 
necesară pentru a face față noii lumi pe care o 
experimentăm cu toții. Eu primesc în mod regulat mărturii 
de la diverşi oameni din întreaga lume, într-o varietate 
infinită de situaţii, despre valoarea pe care au resimțit-o şi 
care le-a schimbat viața aplicând principiile GTD. Această 
validare a unei nevoi crescânde pentru un astfel de model, 
în întreaga lume, m-a inspirat să-mi reajustez multe dintre 
exemple şi focalizarea acelui text pentru a o sprijini. 


Din această perspectivă, trebuie să recunosc că până şi 
titlul cărții de față poate să inducă într-o oarecare măsură în 
eroare, lăsându-le multora impresia că eu susțin cumva 
munca mai intensă sau mai îndelungată pentru a realiza 
mai mult. Din nefericire, productivitatea are conotaţii legate 
atât de afaceri, cât şi de a face. În realitate, această carte nu 
este chiar atât de preocupată de realizarea lucrurilor, pe cât 
este să militeze pentru un angajament adecvat față de lumea 
ta - îndrumându-te să alegi cea mai bună opţiune 
referitoare la ce ar trebui să faci clipă de clipă şi să elimini 
distragerea atenţiei şi stresul vizavi de ceea ce nu faci. De 
claritatea şi spaţiul psihologic care rezultă de aici pot să 
beneficieze o diversitate mult mai largă de persoane decât, 
pur şi simplu, profesioniştii aflați pe traseul unei cariere 
corporatiste. 

Unele dintre cele mai interesante aprecieri publice pentru 
valoarea aplicării principiilor şi tehnicilor Metodei GTD au 
venit din cercuri neaşteptate. Şeful celei mai mari organizații 
financiare mondiale, un comediant american popular, cea 
mai ascultată personalitate americană din lumea radioului, 
CEO-ul unei corporații europene majore, unul dintre cei mai 
de succes regizori de la Hollywood - cu toţii au atribuit GTD- 
ului beneficii uriaşe în viața şi activitatea lor profesională. 
Feedbackul primit de la clerici de numeroase confesiuni a 
fost, de asemenea, fascinant. Deşi sunt responsabili cu 
tratarea unor chestiuni ce aparțin lumii spirituale, ei au fost 
dornici să găsească modalităţi prin care să se concentreze 
mai mult asupra acelei lumi, împreună cu enoriaşii lor, 
eliberându-se de  distragerile pricinuite de aspectele 
treburilor de zi cu zi pe care le presupune conducerea unei 
congregații. Studenţi, designeri, doctori -— lista partizanilor 
autoidentificați ai GTD este nesfârşită. 

De-a lungul timpului am descoperit că ne aflăm cu toţii 
împreună în jocul acesta; acum este grozav că am ocazia să 


elaborez o abordare care să cuprindă toată paleta de 
utilizatori GTD. 

O mai amplă conştientizare asupra timpului şi energiei 
necesare pentru implementarea completă a procesului 
GTD şi schimbările comportamentale necesare pentru 
menţinerea acesteia 


Vai! Pe cât de uşor este să faci efectiv ceea ce sugerez eu în 
această carte că ar fi cele mai bune practici, mi s-a atras 
aspru atenția asupra următoarelor două fenomene: (1) 
cantitatea de informaţie şi activităţile sugerate aici pot fi 
percepute cu uşurinţă ca fiind prea copleşitoare pentru ca 
cineva să înceapă măcar să le implementeze; şi (2) cei mai 
mulți oameni au nevoie de ceva timp pentru a transforma 
unele dintre practicile fundamentale în obişnuințe. 

Tot ce merită realizat în viaţă necesită practică. De fapt, viața însăşi nu este nimic 
mai mult decât o lungă sesiune de antrenament, un efort nesfârşit de a ne 
perfecționa mişcările. Atunci când mecanica exactă a practicii este înțeleasă, 
sarcina învățării unui lucru nou devine o experiență lipsită de stres, a bucuriei şi a 
calmului, un proces care aranjează toate zonele din viața ta şi care promovează o 


perspectivă adecvată asupra tuturor dificultăților vieții. 
— Thomas Sterner 


Pentru că am continuat să rezist ideii de 
„suprasimplificare” a acestui model şi a detaliilor sale, nu 
sunt sigur că voi putea să înving vreodată obiecţia „prea 
multor lucruri de asimilat”. Prima ediție a cărții cuprindea 
instrucțiuni şi recomandări detaliate pentru a implementa 
integral metodologia în viața şi în activitatea ta profesională 
- şi le-am păstrat şi aici. Acum ştiu că multora dintre cei 
care sunt noi în acest joc nu li se va părea nici comod şi nici 
posibil să încorporeze totul deodată. Dar n-ar fi corect din 
partea mea dacă aş păstra pentru mine instrucțiunile 
privind modalităţile prin care să integrezi realmente această 
metodă în viața ta de zi cu zi, dacă tu vrei să „mergi până la 
capăt”. 


Dacă ai fi interesat să înveți să joci tenis, n-aş vrea să te 
privez de cel puţin o schiță generală a jocului, incluzând o 
viziune a excelenței şi nivelurile de învățare şi exersare 
necesare pentru a dobândi succesul în acel domeniu. În 
Capitolul 15, nou adăugat, am încercat să elucidez 
profunzimea şi amploarea jocului pe care îl prezint şi să te 
ajut să îţi fie mai la îndemână să extragi ce poţi şi ce vrei din 
ceea ce citeşti şi să te simți în largul tău să spicuieşti şi să 
implementezi orice vrei din el, deocamdată. În această 
versiune a cărții am încercat să dau dovadă de mai multă 
bunăvoință pentru a respecta sarcina potențial descurajantă 
de a-ți rearanja practicile şi sistemele personale. De fapt, 
este vorba despre a face lucrurile pas cu pas. 

Cu toate acestea, în fiecare caz, o dificultate-cheie constă 
în aplicarea şi susținerea acestor practici ca pe un şir 
neîntrerupt de obişnuințe, până în punctul în care acestea 
vor pretinde o exercitare minimă a atenției conştiente, sau a 
„sevei”, şi vor deveni pur şi simplu un element cotidian în 
păstrarea climatului mental şi fizic în bună ordine. Nu pot 
susține că aş fi un expert privind modul în care poţi 
schimba obiceiurile cuiva - am fost mult mai implicat în 
desluşirea şi rafinarea practicilor productivităţii lipsite de 
stres--. Ingredientele comportamentale ale metodei GTD 
sunt, de fapt, relativ simple şi familiare tuturor. Cât de 
dificil este să notezi ceva, să hotărăşti care este pasul 
următor pentru a duce lucrurile mai departe, să înregistrezi 
un memento în acest scop pe o listă şi să reexaminezi lista? 
Aproape toată lumea recunoaşte că trebuie să stabilească o 
astfel de practică, dar puţini o fac cu suficientă consecvență 
încât să se simtă confortabil în această privință. Una dintre 
cele mai mari surprize avute de-a lungul anilor a fost să aflu 
cât de dificil este pentru cineva să internalizeze nevoia de a- 
şi scoate constant din minte toate distragerile inutile ale 
atenției. 


*** O resursă excelentă în acest domeniu este cartea lui Charles Duhigg, The 
Power of Habit (Puterea obişnuinței). (n.a.) 

Informaţii din cercetările ştiinţei cognitive 

care au validat eficacitatea metodologiei GTD 

Acum nu mă mai simt la fel de mult ca „o voce care strigă 
din pustiu”, aşa cum mă simțeam la începutul secolului, 
pentru că de atunci au ieşit la iveală date ştiinţifice care 
validează principiile şi practicile prescrise în această carte. 
Capitolul 14, nou introdus aici („GTD şi ştiinţa cogniției”), 
prezintă o analiză parțială asupra acestei cercetări. 


Pentru că orice merită să existe merită de asemenea să fie cunoscut, căci 
cunoaşterea este imaginea existenţei; iar lucrurile abjecte şi cele splendide există 
în acelaşi fel. 

— Francis Bacon 


Dacă eşti începător în acest domeniu... 


„„„şi ai parcurs până aici această Introducere, probabil că 
eşti interesat să intri în poveste cu un anumit nivel de 
angajament. Am structurat Metoda GTD ca pe un manual 
practic - foarte similar cu o carte de bucate care exprimă 
principiile de bază, prezintă la multe niveluri ce presupune 
gătitul şi servitul unei mese şi oferă suficiente rețete 
specifice care să-ți dea posibilitatea să prepari, pe viitor, un 
număr infinit de mese. Dacă am făcut o treabă acceptabilă 
în elaborarea acestei noi ediții, poţi să începi pur şi simplu 
cu următorul capitol şi să continui de acolo, dacă te simți 
atât de motivat. Principiile GTD, aşa cum sunt ele expuse în 
carte, au fost validate de mulți ca o experiență puternică de 
parcurs şi de pus în aplicare. Sau poți pur şi simplu să sari 
de colo-colo - să spicuieşti textul, să citeşti la întâmplare 
câte un paragraf sau două. Cartea a fost scrisă să îţi 
servească şi în acest fel. 


Dacă ai deja ceva experienţă în 
Metoda GTD... 


„„aceasta va fi, chiar şi aşa, o carte nouă. De-a lungul 
numeroşilor ani în care această informaţie a fost accesibilă 
în multiple forme, de fiecare dată când cineva parcurge din 
nou materialul, are invariabil o reacție de tipul: „O, Doamne, 
informațiile şi perspectiva de aici sunt complet diferite față 
de ceea ce am reuşit să recunosc şi să asimilez când am citit 
prima oară cartea.” Până şi persoanele care au recitit chiar 
şi de cinci ori ediția originală GTD mi-au mărturisit: „A fost 
o carte complet diferită de fiecare dată!” Experienţa seamănă 
foarte mult cu recitirea unui manual de software un an mai 
târziu, după ce ai deprins lucrurile de bază pe „pilot 
automat”. Vei fi uimit şi entuziasmat de toate chestiile 
grozave pe care îți dai seama că le poți (şi că le-ai fi putut) 
face, absolut accesibile, dar pe care nu ai putut să le 
recunoşti şi să le implemetezi, date fiind celelalte chestiuni 
majore care trebuiau abordate pentru a configura lucrurile. 

Indiferent când ai citit sau de câte ori vei fi citit o versiune 
anterioară a Metodei GTD sau dacă ai participat la vreunul 
dintre seminare, ateliere, webinare, podcasturi sau alte 
prezentări ale acestui material, vei avea experiența unui 
nivel inedit şi captivant de angajament, în această ediție 
revizuită. Îți promit acest lucru. În paginile următoare ţi se 
va deschide un nou univers de idei, de încorporat în cadrul 
structurii şi instrumentelor pe care probabil că le ai deja 
puse la punct. 

Contactul cu această carte şi cu informațiile din cadrul ei 
îți va asigura în mod constant o mentalitate pozitivă şi 
productivă față de acele aspecte ale vieţii tale personale şi 
profesionale care contează cu adevărat. 


Bun-venit în Metoda GTD 


BUN-VENIT într-o mină de aur plină de observații referitoare la 
strategii pentru a avea mai multă energie, pentru a fi mai 
relaxat, a dobândi mai multă claritate şi prezență în clipa de 
față, în orice activitate pe care o desfăşori, şi pentru a face 
mult mai multe lucruri, cu mult mai puțin efort. Dacă eşti la 
fel ca mine, îți place să rezolvi lucruri şi să le rezolvi bine şi 
totuşi vrei să şi savurezi viața în feluri care par din ce în ce 
mai greu de atins, sau chiar de-a dreptul imposibile, dacă 
munceşti prea mult. Aceasta nu trebuie să fie o problemă de 
tipul „ori-ori”. Este posibil să faci eficient un anumit lucru şi 
să exişti în acelaşi timp cu plăcere, în mediul tău de lucru 
obişnuit şi cotidian. 

Arta de a-ţi odihni mintea şi puterea de a înlătura din aceasta toate neliniştile şi 
grijile este probabil unul dintre secretele celor mai măreți oameni ai noştri. 


— Căpitanul J.A. Hatfield 


Eu cred că eficiența este un lucru bun. Poate că ceea ce 
faci tu este important, interesant sau util; sau poate că nu 
este, dar trebuie făcut oricum. În primul caz, vrei să obţii un 
beneficiu cât mai mare de pe urma investiţiei tale de timp şi 
energie. În cel de-al doilea, vrei să treci mai departe la alte 
lucruri, cât de repede poţi, fără vreun detaliu nerezolvat şi 
iritant. 

Şi indiferent de activitatea pe care o desfăşori, probabil că 
ti-ar plăcea să fii mai relaxat, mai încrezător că orice ai face 
în clipa aceea este exact ceea ce ar trebui să faci — să ieşi la 
o bere cu personalul tău după program, să îţi priveşti copilul 
adormit în pătuțul său, la miezul nopţii, să răspunzi la e- 
mailul pe care-l ai în față sau să petreci, după încheierea 
şedinţei, câteva minute informale cu potenţialul nou client 
este exact ceea ce ar trebui să faci, chiar atunci când o faci. 

Scopul meu principal în scrierea acestei cărți a fost de a te 
învăța cum să fii cât se poate de eficient şi de relaxat, 
oricând ai nevoie sau vrei să fii aşa. Şi după mulţi ani în 


care am împărtăşit aceste informații şi acest set de bune 
practici în întreaga lume, în cele mai variate medii şi cu cea 
mai mare diversitate de persoane de toate tipologiile şi 
vârstele, pot confirma fără echivoc: funcționează. 

Cum îți dai seama că ceea ce faci este ce ar trebui să faci, 
în orice moment? Niciun software, seminar, notebook tare, 
telefon inteligent sau chiar declaraţie a misiunii personale 
nu o să-ți ofere mai mult de douăzeci şi patru de ore într-o 
zi, nu o să-i simplifice conţinutul şi nici nu va lua această 
hotărâre, adeseori dificilă, în locul tău. 


În ceea ce priveşte metodele, acestea pot fi milioane şi milioane, dar principiile 
sunt puţine. Omul care înțelege principiile îşi poate alege cu succes propriile 
metode. Omul care încearcă metode ignorând principiile va avea cu siguranță 
necazuri. 

— Ralph Waldo Emerson 


Utilizate adecvat, instrumentele de genul acela îți pot oferi 
un sprijin în deciziile tale, dar ele, în sine şi de la sine, nu îţi 
oferă controlul şi nici nu te ajută să te concentrezi. În plus, 
tocmai când vei învăța cum să îți amplifici productivitatea 
până la un anumit nivel, vei avansa sau vei fi forțat spre 
următoarea tranşă acceptată de responsabilități şi obiective 
creative, ale căror noi dificultăți vor sfida capacitatea 
oricărei formule simple, oricărui termen la modă sau a 
oricăror noi dispozitive mobile digitale de a te readuce „în 
joc” pentru următoarea etapă, în viața personală şi 
profesională. Este posibil ca tu să-ţi fi stabilit obiceiuri şi 
instrumente personale care funcționează pentru un timp, 
dar o schimbare majoră, cum ar fi o transformare 
substanţială în privința locului de muncă, primul copil sau 
cumpărarea unei case, le va pune la încercare 
sustenabilitatea şi îți va crea, probabil, mari bătăi de cap 
(dacă nu chiar haos!). 

Dar chiar dacă nu există vreo tehnică sau vreun 
instrument unic pentru a perfecționa organizarea şi 


productivitatea, există lucruri cât se poate de concrete pe 
care le facem pentru a le facilita. De-a lungul anilor am 
descoperit procese simple pe care putem învăța cu toţii să le 
utilizăm şi care ne vor îmbunătăți enorm capacitatea de a 
aborda proactiv şi constructiv realitățile cotidiene ale lumii, 
în timp ce ne simțim în continuare conectaţi la prioritățile 
noastre mai bogate ca semnificaţie. Şi acele practici s-au 
dovedit, de-a lungul vremii, a fi viabile în mod universal. Ele 
se aplică şi dacă încerci să-ți rezolvi tema pentru acasă, 
când ai doisprezece ani, şi dacă ai nevoie să te regrupezi în 
privința strategiilor corporației tale, după ultima şedinţă cu 
conducerea... şi la orice se încadrează între cele două. 

Ceea ce urmează este o compilaţie a peste trei decenii de 
descoperiri în domeniul productivității personale şi 
organizaționale — un ghid pentru a maximiza rezultatele şi a 
minimiza eforturile, într-o lume în care munca este din ce în 
ce mai voluminoasă, mereu în schimbare şi ambiguă. Eu (ca 
şi numeroşi colegi) mi-am petrecut sute de mii de ore 
antrenându-le pe unele dintre cele mai strălucite şi mai 
ocupate persoane pe care ți le poți imagina, „în tranşee”, 
adică la birourile lor, în casele lor, în spatele uşilor închise, 
ajutându-le să-şi capteze, să-şi clarifice şi să-şi organizeze 
toată munca şi angajamentele curente. Metodele pe care le- 
am descoperit s-au dovedit a fi extrem de eficiente în toate 
tipurile de organizaţii, la fiecare nivel profesional, de la o 
cultură la alta şi chiar şi acasă şi la şcoală. După ani în care 
i-am antrenat şi i-am pregătit pe unii dintre cei mai 
sofisticați şi mai productivi profesionişti (cu tot cu copiii 
lor!), ştiu că lumea este însetată după aceste metode. 


Anxietatea este provocată de o lipsă de control, organizare, pregătire şi acțiune. 
-David Kekich 


Directorii executivi de la vârf caută să impună un 
standard de execuţie nemiloasă pentru ei înşişi, pentru 


angajaţii lor şi culturile lor organizaționale şi să-şi păstreze, 
de asemenea, viețile personale în echilibru şi în funcţiune, 
într-un mod adecvat. Ei ştiu, şi o ştiu şi eu, că în spatele 
uşilor închise, după program, rămân telefoane fără răspuns, 
sarcini care trebuie delegate, chestiuni neprocesate, din 
şedinţe şi conversații, răspunderi ale unor persoane cu 
funcții de conducere, care încă nu sunt clarificate şi nu se 
află sub control, responsabilități personale negestionate şi 
zeci de e-mailuri potențial importante, printre sutele (sau 
chiar miile) încă neabordate. Mulţi dintre aceşti afacerişti au 
succes deoarece crizele pe care le rezolvă şi oportunităţile de 
care profită sunt mai mari decât problemele pe care le 
tolerează şi pe care le creează în propriile birouri, case şi 
serviete. Dat fiind însă ritmul afacerilor şi al vieţii în ziua de 
azi, ecuaţia este adeseori pusă la îndoială. 

Şi, chiar mai important pentru mulți, oamenii nu acordă 
atenția cuvenită pieselor de teatru de la şcoală ale copiilor 
lor, jocurilor sportive sau întrebărilor despre viață puse când 
e ora de culcare sau, pur şi simplu, nu sunt capabili să „se 
afle aici şi acum” nicăieri, niciodată. O angoasă ambiantă se 
infiltrează pretutindeni în societatea noastră - avem 
sentimentul că probabil există, într-un fel, ceva ce ar trebui 
să facem, dar nu facem, ceea ce creează o tensiune pentru 
care nu se găseşte nicio soluție şi de care nu putem scăpa. 

Pe de o parte, avem nevoie de instrumente confirmate care 
îi pot ajuta pe oameni să-şi focalizeze energiile strategic şi 
tactic, fără să lase nimic să alunece printre crăpături. Pe de 
altă parte, trebuie să creăm astfel de obiceiuri de gândire şi 
medii de lucru, încât persoanele cărora le pasă cel mai mult 
şi sunt cel mai implicate să nu clacheze din cauza stresului. 
Avem nevoie de standarde pozitive pentru muncă şi pentru 
stilul de viață, care să îi atragă şi să îi păstreze pe cei mai 
buni şi mai străluciți oameni în organizaţiile noastre şi avem 
nevoie de practici personale şi pentru acasă, care să 


încurajeze claritatea, controlul şi creativitatea, pentru cei pe 
care îi iubim şi, cel mai important, pentru noi înşine. 

Noi ştim că aceste informaţii sunt extrem de necesare în 
organizații. Sunt de asemenea necesare în şcoli, unde marea 
majoritate a copiilor noştri nu sunt nici acum învățați cum 
să proceseze informaţia, cum să se concentreze asupra 
rezultatelor sau ce acţiuni să întreprindă pentru a le 
concretiza. Şi pentru noi toți, la nivel individual, sunt 
necesare pentru a putea să profităm de toate oportunităţile 
care ni se oferă, ca să adăugăm valoare lumii noastre, într-o 
manieră sustenabilă, autonomă. 


Puterea, simplitatea şi eficiența lucrurilor pe care vi le voi 
prezenta aici sunt resimţite cel mai bine ca o experienţă, în 
timp real, cu situații din lumea ta reală. Pe măsură ce citeşti 
sau răsfoieşti cartea, vei fi, fără îndoială, motivat să te 
gândeşti la felul în care ai vrea şi ai putea să implementezi 
lucrurile despre care voi vorbi. Vei fi extrem de avantajat 
dacă vei face efectiv lucrurile despre care citeşti, pe măsură 
ce ele apar. Astfel, înțelegerea ta va ajunge la un nivel mult 
mai profund şi mai semnificativ. Ţi se va părea util să 
înţelegi modelele; probabil vei descoperi că aplicarea lor este 
transformațională. 

În mod necesar, cartea trebuie să pună într-un format 
linear esența acestei arte dinamice a managementului 
fluxului de lucru şi a productivității personale. Am încercat 
să o organizez astfel încât să îți ofer atât perspectiva 
inspiratoare de ansamblu, cât şi o mostră a rezultatelor 
imediate, pe măsură ce înaintezi. 


Scepticismul sănătos este adeseori cel mai bun mod de a colecta valoarea a ceea 
ce îți este prezentat — pune la îndoială; dovedeşte că este greşit, dacă poți. Asta 
creează angajamentul, care este cheia înțelegerii. 


Cartea este împărțită în trei părți. Partea 1 descrie jocul 
per ansamblu, furnizând o scurtă prezentare generală a 
sistemului şi o explicație cu privire la unicitatea şi 
actualitatea acestuia, prezentând apoi chiar metodologiile de 
bază, în cea mai concentrată şi elementară formă a lor. 
Partea a 2-a îți arată cum să implementezi sistemul. Este 
instruirea ta personală, pas cu pas, pe tema aplicării 
concrete a modelelor. Partea a 3-a intră şi mai mult în 
detalii, descriind rezultatele mai subtile şi mai profunde la 
care te poţi aştepta când încorporezi metodologiile şi 
modelele în munca şi în viața ta personală. 

Vor exista repetiții inevitabile ale conținutului în cele trei 
părți. Metodologia centrală este relativ simplă, dar poate fi 
exprimată şi înțeleasă la mai multe niveluri diferite de 
profunzime şi detaliu, prin intermediul diferitelor 
perspective şi lecții de aici. 

Vreau să urcați la bord, să testați lucrurile acestea, chiar 
să le puneţi la îndoială. Vreau să aflați singuri că ceea ce vă 
promit nu este doar posibil, ci şi imediat accesibil vouă, 
personal. Şi vreau să ştiţi că tot ce propun eu este uşor de 
făcut. Nu implică niciun fel de aptitudini noi. Ştiţi deja cum 
să vă concentrați atenția, cum să notaţi diverse lucruri, cum 
să decideți rezultate şi acțiuni şi cum să analizați opțiuni şi 
să efectuaţi alegeri. Veţi confirma că multe dintre lucrurile 
pe care le-aţi făcut instinctiv şi intuitiv în tot acest timp 
sunt corecte. Vă voi oferi modalități de a canaliza acele 
aptitudini de bază spre noi culmi ale eficienței. Vreau să vă 
inspir să plasați toate acestea într-un nou set 
comportamental care vă va ului. 

Din când în când, în carte, fac referire la munca mea cu 
persoane care pun în practică acest material. Am fost 
consultant în management, coach executiv şi trainer pe 
parcursul ultimelor trei decenii — singur, în parteneriate mici 
şi ca fondator al unei companii globale de training. Munca 


mea a constat în principal în realizarea coachingului privat, 
în conducerea unor workshopuri şi susținerea de prezentări 
bazate pe metodele prezentate aici. Eu (şi colegii mei) am 
lucrat până acum cu mii de persoane la nivel individual şi 
am pregătit sute de mii în cadrul seminarelor noastre 
interne sau publice, din întreaga lume. Noi continuăm să 
fim în legătură cu unii dintre cei mai buni şi mai străluciți 
oameni din toată lumea. Acesta este fundalul din care mi- 
am extras experiența şi exemplele. 

Şi eu sunt un student. Îmi pierd controlul şi concentrarea, 
împreună cu cei mai buni dintre noi. Şi eu trebuie să mă 
angajez regulat şi la fel de mult în practicile pe care le 
descriu aici, pentru a-mi menține claritatea, cu o prezență 
de spirit optimă. Aşa cum am descris în Capitolul 15, acesta 
este un set de obişnuințe pentru un stil de viață permanent, 
care trebuie aplicate pentru a te implica în lume la niveluri 
superioare şi mai mature. Nu vă împărtăşesc niciun lucru în 
această carte pe care să nu-l fi experimentat personal, 
căruia să nu-i fi testat validitatea şi pe care să nu continui 
să-l folosesc într-o formă sau alta. 

Promisiunea făcută aici a fost descrisă cu acuratețe de 
unul dintre clienții mei, care a scris: „Când am aplicat cu 
regularitate principiile acestui program, mi-au salvat viața... 
când le-am aplicat cu convingere, mi-au schimbat viața. 
Acesta este vaccinul împotriva pompierismului cotidian 
(aşa-zisele solicitări urgente şi de criză din orice zi de lucru 
obişnuită) şi un antidot la dezechilibrul pe care mulți 
oameni îl atrag asupra lor înşişi.” 


Partea 
l 


Arta de a realiza lucruri 


V 


O nouă practică pentru o nouă 
realitate 


ESTE POSIBIL ca o persoană să aibă un număr copleşitor de 
lucruri de făcut şi totuşi să funcţioneze productiv, cu o 
minte limpede şi cu un sentiment pozitiv al controlului 
relaxat. Acesta este un fel grozav de a trăi şi de a munci, la 
niveluri ridicate de eficacitate şi eficiență. Este, de 
asemenea, cel mai bun mod de a fi prezent cu totul în ceea 
ce faci, angrenat în mod adecvat în momentul de față. Asta 
se întâmplă atunci când timpul dispare, iar atenţia ta este 
cu totul şi cu totul la dispoziția ta. Ceea ce faci este exact 
ceea ce ar trebui să faci, dat fiind spectrul deplin al 
angajamentelor şi intereselor tale. Eşti complet disponibil. 
Eşti „în priză”. 

Există ceva ce putem face, şi cei mai fericiți oameni sunt cei care fac acel ceva 
până la limita capacității lor. Putem fi complet prezenţi. Putem fi pe deplin acolo. 


Putem acorda... atenția noastră oportunității pe care o avem în față. 
-Mark Van Doren 


Acesta este un stil operaţional esențial acum pentru 
profesioniştii de succes, cu performanţe înalte; un fel de a fi 
necesar pentru sănătatea psihică a oricărei persoane care 
trece prin situaţii de viață suprasolicitante; şi o platformă 
fundamentală care să ne permită tuturor libertatea de a ne 
implica în mod optim în cele mai semnificative dintre 
demersurile noastre. 


Ştii deja cum să faci tot ceea ce este necesar pentru a 
atinge această stare sănătoasă, de înaltă performanţă. Cu 
toate acestea, dacă eşti ca majoritatea oamenilor, trebuie să 
aplici aceste aptitudini într-un mod mai adecvat, mai 
complet şi mai sistematic, pentru a putea ajunge să 
controlezi totul, în loc să te simți copleşit. Şi chiar dacă 
metoda şi tehnicile pe care le descriu în această carte sunt 
extrem de practice şi de bun-simț, cei mai mulți oameni vor 
avea câteva obiceiuri majore care trebuie modificate înainte 
să se poată bucura pe deplin de beneficiile acestui sistem. 
Micile schimbări necesare - schimbări în felul în care 
clarifici şi organizezi toate lucrurile care îți solicită atenţia — 
pot marca o transformare semnificativă în ceea ce priveşte 
modul de abordare a unor aspecte-cheie ale activităților tale 
de zi cu zi. Dar rezultatele sunt adeseori descrise ca fiind 
revoluționare. 

Metodele pe care le prezint aici sunt toate bazate pe trei 
obiective-cheie: (1) să captezi toate lucrurile care ar putea 
necesita să fie realizate sau care au utilitate pentru tine — 
acum, mai târziu, într-o bună zi, într-o măsură mai mare, 
mai mică sau aşa şi aşa - într-un sistem logic şi de 
încredere din afara minţii şi gândurilor tale; (2) să te 
direcționezi pe tine însuți să iei încă din faza inițială decizii 
privind toate „inputurile” cărora să le permiți accesul în 
viața ta, astfel încât vei avea întotdeauna un inventar 
aplicabil de „acțiuni viitoare” pe care le poți implementa sau 
renegocia pe loc; şi (3) să te ocupi de tot acel conţinut şi să-l 
coordonezi, utilizând recunoaşterea nivelurilor multiple de 
angajamente, față de tine însuți şi față de alții, pe care le vei 
avea în joc, în orice moment. 

Această carte oferă o metodă atestată pentru acest gen de 
management, de înaltă performanță, al fluxului de lucru. Ea 
furnizează instrumente bune, ponturi, tehnici şi trucuri 
pentru implementare. Aşa cum vei descoperi, principiile şi 


metodele sunt utilizabile şi aplicabile imediat la tot ceea ce 
ai de făcut atât în viața ta personală, cât şi în cea 
profesională. Ca mulți alții înaintea ta, poți încorpora în 
activitatea şi în lumea ta ceea ce eu descriu drept un stil 
dinamic şi continuu de operare. Sau, tot ca alții, poţi utiliza 
această carte pur şi simplu ca pe un ghid pentru a recăpăta 
un control mai bun atunci când ai sentimentul că este 
necesar. 


**** Mă refer la „muncă” în cel mai universal sens, însemnând orice vrei sau ai 
nevoie să fie diferit față de cum este în prezent. Mulţi oameni fac distincție între 
„muncă” şi „viață personală”, dar eu nu o fac: pentru mine, plivirea grădinii sau 
actualizarea testamentului meu se încadrează în categoria „muncă”, în aceeaşi 
măsură ca şi scrierea acestei cărți sau coaching-ul unui client. Toate metodele şi 
tehnicile din această carte sunt aplicabile de la un capăt la altul al spectrului 
viață personală-muncă - ceea ce este necesar pentru ca ele să fie eficiente. (n.a.) 


Problema: solicitări noi, resurse insuficiente 


Aproape toți cei pe care îi întâlnesc zilele acestea simt că au 
prea multe de făcut şi nu au suficient timp să le facă pe 
toate. Pe parcursul unei singure săptămâni, am oferit 
consultanță unui partener dintr-o companie majoră de 
investiții, îngrijorat că noile responsabilități de management 
corporatist ce îi erau oferite aveau să pună extrem de multă 
presiune pe angajamentele sale familiale; şi unui manager 
de resurse umane de nivel mediu, care încerca să-şi 
mențină controlul asupra celor peste 150 de solicitări zilnice 
sosite pe e-mail, animat de obiectivul de a dubla personalul 
sucursalei regionale a companiei, de la o mie o sută la două 
mii de persoane într-un an, toate acestea în timp ce încerca 
să nu-şi sacrifice viața socială în weekenduri. 

Acest nou mileniu a scos la iveală un paradox: oamenii au 
o calitate a vieții mai ridicată, dar, în acelaşi timp, îşi cresc 
nivelul de stres, asumându-şi mai mult decât pot să 
gestioneze cu resursele pe care le au la dispoziție. Este ca şi 
cum ar avea ochii mai mari decât stomacul. 
Supraabundența de opțiuni şi oportunități aduce cu sine 


presiunile impuse de luarea deciziilor şi de alegerile ce se 
impun. Şi majoritatea oamenilor sunt într-o oarecare 
măsură nemulțumiți şi depăşiţi de modalităţile prin care ar 
putea îmbunătăți situația. 

Munca nu mai are graniţe clare 


Un factor major în creşterea nivelului de stres este că 
adevărata natură a locurilor noastre de muncă s-a schimbat 
mult mai dramatic şi mai rapid decât pregătirea noastră şi 
capacitatea de a face față muncii. Abia în a doua jumătate a 
secolului XX, ceea ce însemna „muncă” în lumea 
industrializată s-a transformat, trecând de la activitățile de 
tipul liniilor de asamblare, „fă-o-şi-pune-o-în-mişcare”, spre 
ceea ce regretatul Peter Drucker a numit, atât de adecvat, 
muncă bazată pe „cunoaştere”. 


Aproape toate proiectele pot fi făcute mai bine; iar cantitatea infinită de 
informaţie care ne este disponibilă acum ar putea să ducă la realizarea acestui 
lucru. 


În trecut, munca era evidentă prin însăşi natura sa. 
Câmpurile trebuiau arate, maşinile acționate, cutiile 
ambalate, vacile mulse, lăzile mutate. Ştiai ce muncă 
trebuia făcută - o vedeai cu ochii tăi. Era limpede dacă 
munca era terminată sau nu. Creşterea propriei 
productivități se rezuma la eficientizarea procesului de 
muncă sau, pur şi simplu, la a munci mai intens sau mai 
mult timp. 

Acum, pentru mulți dintre noi, nu există limite în ceea ce 
priveşte majoritatea proiectelor noastre. Majoritatea 
oamenilor pe care îi cunosc au chiar acum cel puţin cinci- 
şase lucruri pe care încearcă să le realizeze sau situații pe 
care ar vrea să le îmbunătățească, dar chiar dacă ar avea la 
dispoziție tot restul vieţii lor pentru a încerca, nu ar putea 
să realizeze aceste lucruri la perfecţie. Probabil că şi tu te 
confrunți cu aceeaşi dilemă. Cât de bună ar putea să fie 


conferința aceea? Cât de eficient ar putea să fie programul 
de training sau structura pachetului de salarizare pentru 
directorii tăi executivi? Cât de bine ai putea să gestionezi 
educaţia copiilor tăi? Cât de mult se apropie de perfecțiune 
blogul pe care-l ţii? Cât de motivatoare este şedinţa de 
personal pe care o organizezi? Cât de sănătos ai putea să fii? 
Cât de funcțională este reorganizarea departamentului tău? 
Şi o ultimă întrebare: Cât de multe date disponibile ar putea 
fi relevante pentru a realiza aceste proiecte „mai bine”? 
Răspunsul este: o cantitate infinită, uşor accesibilă, cel 
puţin potenţial, prin intermediul Internetului. 

Pe alt front, lipsa limitelor poate genera mai multă muncă 
pentru toată lumea. Multe dintre rezultatele organizaționale 
din ziua de azi presupun comunicare, cooperare şi implicare 
interdivizionale. Birourile noastre individuale, 
compartimentate, se prăbuşesc (sau cel puţin aşa ar trebui) 
şi, odată cu ele, dispare şi luxul de a nu trebui să citeşti e- 
mailurile în care eşti trecut în CC, primite de la 
departamentul de marketing sau de la resurse umane sau 
de la vreo comisie înființată special pentru tratarea unei 
anumite probleme. Adaugă la asta presiunea crescândă 
asupra angajamentului tău față de prieteni şi familie, pe 
măsură ce distanța față de ei dispare, când până şi părinții 
în vârstă apelează la Internet şi la telefonul inteligent pentru 
a „rămâne conectaţi”. 

Tehnologiile de comunicaţii, veşnic noi, au amplificat 
exponențial lipsa unor limite clare ale angajamentelor şi 
vieților noastre. Cea de-a doua decadă a acestui secol a 
asistat la o explozie a îngrijorării față de enigma de a fi „tot 
timpul în priză”, alimentată de globalizare („jumătate din 
echipa mea este în Hong Kong şi o altă persoană-cheie se 
află în Estonia”), de munca virtuală şi capacităţile de 
conexiune şi, nu în ultimul rând, de dependenţa de a utiliza 
gadgeturile din buzunarele şi de la încheieturile mâinilor 


noastre, fiecare în parte mai puternic decât era în 1975 o 
cameră plină de computere. 

Aşadar, nu doar că munca şi delimitările sale cognitive 
sunt mai ambigue şi mai neclar definite, dar la fel sunt şi 
timpul şi spaţiul în cadrul cărora putem (şi de multe ori ar 
trebui) să fim implicați în ea, împreună cu explozia continuă 
a unor date accesibile şi potenţial semnificative care ar 
putea adăuga valoare vieților noastre. 

Slujbele (şi vieţile) noastre sunt în permanentă 
schimbare 


Faptul că granițele proiectelor noastre şi, în general, ale 
muncii noastre se destramă ar fi suficient de dificil pentru 
oricine. Dar acum trebuie să introducem în această ecuație 
continua schimbare a definiției slujbelor noastre şi, de 
asemenea, schimbările frecvente în responsabilitățile şi 
interesele din orizontul mai larg al vieților noastre. 


În ultimele şaptezeci şi două de ore, cei mai mulţi dintre noi am primit mai 
multe inputuri care produc schimbări, creează proiecte şi schimbă priorități, 
decât primeau părinții noştri într-o lună sau poate chiar un an. 


Eu întreb adeseori, la seminarul meu: „Care dintre voi 
faceți doar ceea ce aţi fost angajaţi să faceți? Şi câți dintre 
voi nu ați trecut prin nicio schimbare semnificativă în viața 
personală, în ultimul an?” Rareori există câte o mână 
ridicată. Oricât de amorfă şi de lipsită de delimitări ar fi 
munca, dacă ai avea şansa de a rămâne suficient de mult 
într-un post cu o descriere specifică, probabil că ţi-ai da 
seama ce ar trebui să faci — cât de mult, la ce nivel — pentru 
a-ți păstra sănătatea psihică. Şi dacă, în general, ai putea 
să-ți controlezi mai bine viața - fără mutări, fără schimbări 
în relaţii, fără probleme incipiente de sănătate sau probleme 
legate de stilul de viață, pentru tine şi cei dragi, fără 
surprize financiare, fără programe motivaţionale care să 
genereze noi direcţii inspiratoare, fără schimbări impuse în 


carieră - ai putea reuşi să îţi creezi un ritm şi un sistem de 
a o gestiona care să permită o oarecare stabilitate relaxată. 


Nu putem fi niciodată cu adevărat pregătiți pentru ceea ce este complet nou. 
Trebuie să ne adaptăm, şi. fiecare ajustare majoră marchează o criză la nivelul 
stimei de sine; noi suntem supuşi unui test, trebuie să confirmăm. Este nevoie de o 
încredere în sine controlată pentru a face față unor schimbări drastice fără un 
tremur interior. 

-Eric Hoffer 


Dar puțini îşi permit luxul acesta, din trei motive: 


l; 1. Organizațiile sunt acum, aproape toate, într-o 
stare de transformare, având obiective, produse, 
parteneri, clienți, piețe, tehnologii şi proprietari care 
se schimbă încontinuu. Toți aceştia reformează în 
mod necesar structurile, formele, rolurile şi 
responsabilitățile. 


2. 2. Profesionistul mediu seamănă astăzi, mai 
mult decât oricând, cu un agent liber, schimbându-şi 
cariera la fel de des cum îşi schimbau părinții săi, 
înainte, locul de muncă. Chiar şi cei de patruzeci- 
cincizeci de ani respectă standardele pentru o 
dezvoltare continuă. Obiectivele lor sunt pur şi 
simplu mai integrate în curentul majoritar acum, 
acoperite de sfera atotcuprinzătoare a „dezvoltării 
profesionale, manageriale şi executive” - ceea ce 
înseamnă, pur şi simplu, că ei nu vor continua să 
facă ceea ce fac pentru o perioadă mai lungă de 
timp. 


***** Marea Recesiune, de la începutul secolului trecut, a sporit 
incertitudinile, creând pentru mulți necesitatea de a continua să 
lucreze după vârstele tradiționale de pensionare, ceea ce a presupus 
adeseori găsirea unei modalități diferite de a face bani. (n.a.) 

3. 3. Viteza relativă a schimbărilor survenite în 


cultura noastră, în stilul de viață şi în tehnologiile 


noastre creează o mai mare necesitate ca oamenii să 
preia mai frecvent şi într-o mai mare măsură 
controlul asupra situațiilor lor personale unice. 
Brusc, nevoia de a te ocupa de îngrijirea unui părinte 
vârstnic, gestionarea situației în care un copil se 
întoarce acasă de la studii fără un loc de muncă, 
confruntarea cu o problemă neaşteptată de sănătate 
sau integrarea unei schimbări majore pe care 
partenerul de viață a hotărât să o inițieze... toate 
acestea par să se petreacă cu o frecvență sporită şi 
cu consecințe mai ample decât înainte. 


Puţine lucruri mai par clare pentru o perioadă foarte 
îndelungată de timp, referitor la ce este de făcut la birou, 
acasă, în avion, în maşină şi la cafeneaua locală - în 
weekend, luni-dimineața, când te trezeşti la trei noaptea şi 
în „vacanță”; şi ce informaţii sau cât de multe ar putea fi 
relevante pentru ca tu să te poți descurca mai bine. Noi 
permitem pătrunderea unor cantități uriaşe de informaţie şi 
de comunicații din lumea exterioară şi generăm un volum la 
fel de mare de idei şi de acorduri cu ceilalți şi cu noi înşine, 
din lumea interioară. Şi nu am fost bine dotați pentru a face 
față acestui număr uriaş de angajamente interne şi externe. 

Nimic nu este cu adevărat nou în această lume high-tech, 
conectată global, exceptând frecvența. Când ritmul 
schimbării în viața personală şi profesională era mult mai 
lent, după ce oamenii treceau de disconfortul inițial față de 
situația nou creată, ei puteau să se mențină pe pilot 
automat pentru perioade de timp foarte extinse. Cei mai 
mulți dintre noi trăiesc acum într-o lume care nu mai 
permite luxul acelui gen de repaus. Lumea se schimbă în 
timp ce citeşti aceste rânduri. Şi dacă, în timp ce citeai 
efectiv aceste rânduri, mintea ţi-a fost distrasă de alte 
lucruri care se petrec în viața ta sau te-ai simțit nevoit să-ți 


verifici e-mailul pentru informații noi şi potențial 
semnificative, înseamnă că trăieşti o manifestare a acestui 
sindrom de tipul „nu-pierde-trenul”. 

Vechile modele şi obiceiuri sunt insuficiente 


Nici educaţia noastră standard, nici modelele noastre 
tradiționale de gestionare a timpului, nici supraabundența 
de instrumente de organizare, digitale sau altfel, nu ne-au 
oferit mijloace viabile pentru a satisface noile cerințe care ne 
sunt impuse. Dacă ai încercat să utilizezi vreunul dintre 
aceste procese sau instrumente, probabil ai descoperit că 
sunt incapabile să facă față vitezei, complexității şi factorilor 
de schimbare a  priorităţilor inerenți activității tale. 
Capacitatea de a fi concentrat, relaxat şi de a deține 
controlul pe durata acelor perioade fertile, dar turbulente şi 
frecvent nestructurate, pretinde modalități noi de a gândi şi 
munci. Avem mare nevoie de metode, tehnologii şi obiceiuri 
de lucru noi, care să ne ajute să obținem controlul asupra 
lumii noastre. 

Abordările tradiționale privind gestionarea timpului şi 
organizarea personală au fost folositoare la vremea lor. Ele 
au furnizat puncte de referință utile unei forțe de lucru care 
tocmai ieşea dintr-un regim al liniei de asamblare 
industriale şi intra într-un nou gen de activitate, incluzând 
opțiuni privind ceea ce aveai de făcut şi libertate privind 
momentul când să o faci. Când însuşi timpul s-a 
transformat într-un factor de lucru, calendarele personale 
au devenit un instrument-cheie al muncii. (Chiar şi în anii 
1980, mulți profesionişti considerau că deținerea unui 
calendar de buzunar reprezintă esența organizării şi mulți 
oameni din ziua de astăzi se gândesc încă la calendarul lor 
şi, posibil, la inbox-ul e-mailului şi la cel al mesajelor-text ca 
fiind instrumentele centrale pentru a deține controlul.) 
Odată cu timpul discreționar şi-a făcut apariția şi nevoia de 
a face alegeri cu privire la ceea ce este de făcut. Crearea 


unor coduri alfabetizate de priorităţi şi a unor liste zilnice cu 
lucruri de făcut au fost tehnici-cheie dezvoltate pentru a 
ajuta lumea să-şi stabilească alegerile în mod semnificativ. 
Dacă aveai libertatea de a hotărî ce să faci, aveai şi 
responsabilitatea de a face alegeri bune, date fiind 
priorităţile tale. 

Ceea ce probabil că ai descoperit, cel puţin la un anumit 
nivel, este că un calendar, deşi important, poate în realitate 
să gestioneze eficient doar o mică parte din lucrurile de care 
trebuie să fii conştient pentru a avea sentimentul că deţii 
controlul asupra lumii tale. Şi listele zilnice cu lucruri de 
făcut şi codificarea simplificată a priorităților s-au dovedit 
inadecvate în a face față volumului şi naturii variabile a 
cantității de muncă a unei persoane obişnuite. Pentru tot 
mai mulți şi mai mulți oameni, slujba şi viața personală se 
compun zilnic din sute de e-mailuri şi mesaje-text, fără a 
mai fi vreodată la latitudinea lor dacă este cazul să ignore 
măcar o solicitare, o plângere, un ordin sau o comunicare 
din partea companiei sau a familiei. Există puţini oameni 
care pot (şi care ar trebui) să se aştepte să codifice fiecare 
lucru pornind de la prioritatea acestuia sau care pot 
menţine o listă predeterminată cu lucruri de făcut, pe care 
primul apel telefonic, mesaj instant sau întrerupere din 
partea şefului sau a soţiei să nu o anihileze complet. 
Imaginea de ansamblu vs. elementele de bază 


La celălalt capăt al spectrului, un număr enorm de cărți de 
afaceri, de modele, de seminare şi de specialişti au susținut 
„imaginea de ansamblu” ca soluție pentru a gestiona lumea 
noastră complexă. Conform raționamentului, clarificarea 
obiectivelor şi valorilor majore conferă ordine, semnificaţie şi 
direcție muncii noastre. Totuşi, prea des, în practică, 
exercițiul bine intenționat al gândirii centrate asupra 
valorilor nu aduce rezultatele scontate. 

Vânturile şi valurile sunt întotdeauna de partea celor mai abili navigatori. 


— Edward Gibbon 


Am văzut prea multe dintre eforturile acestea eşuând, din 
cauza a cel puțin unuia dintre următoarele trei motive: 


l. 1. Există prea multe distrageri ale atenției la 
nivelul angajamentelor de zi-cu-zi, oră-cu-oră, pentru 
a permite o focalizare adecvată asupra nivelurilor 
superioare. 


2. 2. Sistemele ineficiente de organizare personală 
creează o rezistență subconştientă uriaşă față de 
asumarea unor proiecte şi obiective încă şi mai mari, 
care probabil că nu vor fi gestionate bine, ceea ce va 
genera, drept urmare, şi mai multă distragere a 
atenţiei şi mai mult stres. 


3. 3. Când nivelurile şi valorile mai înalte sunt 
efectiv clarificate, ştacheta aşteptărilor noastre este 
ridicată, făcându-ne să observăm că mult mai multe 
lucruri trebuie schimbate. Noi avem deja o reacție 
negativă serioasă la numărul copleşitor de lucruri pe 
care trebuie să le facem. Şi ce anume a creat de la 
bun început mare parte din munca pe care o găsim 
pe listele acelea? Valorile noastre! 


Focalizarea asupra rezultatelor şi valorilor esenţiale este 
cu siguranță un exercițiu critic. Aceasta furnizează criteriile 
necesare pentru a lua decizii uneori dificile despre ce ar 
trebui să încetezi să mai faci şi, de asemenea, despre ce ar 
trebui să ne ocupe cel mai mult atenția, din excesul de 
opţiuni de care dispunem. Dar asta nu înseamnă că avem 
mai puţin de făcut sau că există mai puţine provocări în a 
duce treaba la bun sfârşit. Ba din contră: pur şi simplu 


măreşte miza jocului, care încă trebuie jucat zilnic. Spre 
exemplu, pentru un director executiv din cadrul 
departamentului de resurse umane, decizia de a aborda 
aspecte legate de calitatea echilibrului dintre muncă şi viață 
personală, ca să atragă şi să păstreze talente-cheie, nu 
simplifică lucrurile. Şi lucrurile nu s-ar simplifica nici 
pentru o mamă care recunoaşte importanța oferirii unor 
experiențe valoroase fiicei sale adolescente, în puţinele 
vacanțe rămase pe care le-ar putea petrece împreună, 
înainte ca aceasta să plece de acasă, la serviciu sau la 
facultate. Creşterea calității gândirii şi angajamentelor 
noastre nu reduce cantitatea de lucruri potențial relevante 
şi importante de gestionat. 


Nu haosul este problema; adevărata miză este cât de mult durează să găsim 
coerenta. 
— Doc Childre şi Bruce Cryer 


A existat o verigă lipsă în cultura muncii bazate pe 
cunoaştere, care ne caracterizează: un sistem cu un set 
coerent de comportamente şi instrumente care să 
funcționeze eficient la nivelul la care munca se desfăşoară, 
în realitate. Acesta trebuie să încorporeze rezultatele gândirii 
de ansamblu, precum şi cele mai mici dintre detaliile 
deschise. Trebuie să gestioneze niveluri multiple de 
priorități. Trebuie să menţină controlul asupra a sute de noi 
inputuri în fiecare zi. Trebuie să economisească mult mai 
mult timp şi efort decât sunt necesare pentru menţinerea 
sa. Trebuie să te ajute să realizezi mai uşor lucruri. 


Promisiunea: „starea de a fi pregătit” a 
luptătorului de arte marţiale 

Gândeşte-te pentru o clipă la cum ar putea sta lucrurile 
dacă situația managementului tău personal ar fi cu totul 


sub control, la toate nivelurile şi în toate momentele. Cum 
ar fi dacă ai avea un spaţiu mental complet limpede, în care 


nimic să nu te preseze sau să tragă de tine, în mod 
neproductiv? Cum ar fi dacă ai putea să-ţi dedici 100% din 
atenţie oricărui lucru care se află în fața ta, din proprie 
alegere, fără nicio distragere? 


Viaţa este negată prin lipsa de atenţie, indiferent că este vorba despre a spăla 
geamuri sau a încerca să scrii o capodoperă. 
— Nadia Boulanger 


Este posibil. Există o cale de a prelua controlul general, de 
a rămâne relaxat şi de a realiza lucruri semnificative, cu un 
efort minim, de-a lungul întregului spectru al vieţii tale 
personale şi profesionale. Poţi experimenta ceea ce luptătorii 
de arte marțiale numesc o „minte asemenea apei” şi atleții 
de top numesc „a fi în zonă”===, în interiorul lumii complexe 
în care eşti angrenat. De fapt, probabil că te-ai aflat deja din 
când în când în această stare. 


****** 7 the zone (în 1b. engl. în orig.) — expresie idiomatică desemnând o stare 
de conştiență în care atenţia şi concentrarea depline permit atingerea unor 
performanţe ridicate. (n.red.) 


Este o stare de a munci, de a face şi de a fi, în care mintea 
este limpede şi se întâmplă lucruri constructive. Este o stare 
accesibilă oricui şi din ce în ce mai necesară pentru a face 
față în mod eficient complexităţii vieții în acest secol. Va fi 
tot mai mult o condiție necesară pentru oricare dintre noi, 
cei care vrem să menţinem echilibrul, un randament 
constant pozitiv în munca noastră şi o concepţie constant 
pozitivă în viaţa noastră. În Mind Over Water (Mintea 
deasupra apei), canotorul de talie mondială Craig Lambert a 
descris cum se resimte acest lucru: 


Canotorii au un termen pentru starea aceasta lipsită de 
Jricțiune: legănare... Amintiţi-vă de bucuria pură de a vă da în 
leagăn, în curtea din spate: un ciclu lejer al mişcării, impulsul 
venind chiar de la leagăn. Leagănul ne poartă; noi nu-l 
Jforțăm. Ne ajutăm de picioare ca să luăm avânt, pentru a 


desfăşura arcul mai sus, dar gravitația face cea mai mare 
parte a efortului. Noi nu ne dăm în leagăn, ci suntem mai 
degrabă legănaţi. Barca te leagănă. Coca bărcii vrea să se 
mişte repede: viteza cântă în liniile şi natura sa. Treaba 
noastră este pur şi simplu aceea de a lucra cu ea, de a înceta 
să o ţinem pe loc cu zvârcolelile noastre forțate, pentru a 
merge mai repede. Dacă te străduieşti prea tare, sabotezi 
viteza bărcii. Strădania devine caznă şi cazna se anulează 
singură. Ariviştii se căznesc să fie aristocrați, dar eforturile lor 
dovedesc că nu sunt deloc aşa. Aristocraţii nu se căznesc; ei 
sunt deja acolo. Legănarea este o stare de ajungere. 
Comparaţia minţii cu apa 

În karate, există o imagine care este utilizată pentru a defini 
starea de pregătire desăvârşită: „mintea asemenea apei”. 
Imaginează-ţi că arunci o pietricică într-un iaz nemişcat. 
Cum răspunde apa? Răspunsul este total adecvat forței şi 
masei stimulului; după aceea, revine la calm. Nu 
reacționează nici excesiv, nici insuficient. 


Capacitatea ta de a genera putere este direct proporțională cu capacitatea ta de 
a te relaxa. 


Apa este ceea ce este şi face ceea ce face. Poate copleşi, 
dar nu este copleşită. Poate fi nemişcată, dar nu este 
nerăbdătoare. Poate fi forțată să-şi schimbe cursul, dar nu 
este învinsă. Înțelegi? 

În cazul unei lovituri de karate, puterea vine din viteză, nu 
din muşchi; vine dintr-un pocnet concentrat la capătul 
biciului. Acesta este motivul pentru care persoane minione 
pot învăța să spargă cu mâinile plăci de lemn sau cărămizi: 
nu este nevoie de bătături sau de forță brută; doar de 
capacitatea de a genera o presiune concentrată, cu viteză. 
Dar un muşchi încordat este un muşchi lent. Aşa că 
antrenamentul la nivel înalt în artele marțiale învață şi 
pretinde, totodată, echilibru şi relaxare. Cheia stă în a 


limpezi mintea pentru a fi deschisă şi receptivă în mod 
adecvat. 

Orice te face să reacționezi exagerat sau insuficient te 
poate controla, şi adeseori o şi face. Faptul că răspunzi 
inadecvat la e-mailul tău, gândurile tale referitoare la ce 
trebuie să faci, la copiii tăi sau la şeful tău vor duce la 
rezultate mai puţin eficiente decât ţi-ai dori. Majoritatea 
oamenilor acordă lucrurilor fie mai multă, fie mai puţină 
atenție decât merită, pur şi simplu pentru că nu operează 
cu o minte asemenea apei. 

Poţi intra în „starea ta productivă” atunci când este 
necesar? 


Gândeşte-te cum a fost ultima oară când te-ai simţit foarte 
productiv. Ai avut probabil sentimentul că deţii controlul, 
nu erai stresat, erai extrem de concentrat pe ceea ce făceai, 
timpul avea tendința să dispară (e deja ora prânzului?) şi 
simțeai că faci progrese sesizabile spre un rezultat 
semnificativ. i-ar plăcea să ai mai multe asemenea 
experiențe? 

Şi dacă te îndepărtezi foarte mult de starea aceea - şi 
începi să simți că nu mai deţii controlul, că eşti stresat, 
lipsit de concentrare, plictisit şi blocat —, ai capacitatea să 
revii la ea? Acesta este locul în care metodologia GTD va 
avea cel mai mare impact asupra vieții tale, arătându-ți cum 
să revii la o minte asemenea apei, pentru ca toate resursele 
şi facultăţile tale să funcționeze la un nivel maxim. Pentru 
mulți, absența unui punct de referință, atunci când alunecă 
în afara stării productive, poate constitui o dificultate. 
Majoritatea oamenilor au trăit o experiență cvasistresantă 
cu atâta consecvență, pentru atât de mult timp, încât nu 
ştiu că lucrurile ar putea fi destul de diferite - că există un 
alt loc, mult mai pozitiv, din care să se implice în lumea lor. 
Sper ca această carte să te inspire să ridici ştacheta 


referitoare la cât de multă presiune îţi vei îngădui ţie însuți 
să tolerezi, ştiind că dispui de tehnicile necesare pentru a o 
reduce. 


Dacă mintea îţi este goală, ea este întotdeauna pregătită pentru orice; este 
deschisă faţă de tot. 
— Shunryu Suzuki 


Principiul: abordarea eficace a angajamentelor 
interne 


Un truism elementar pe care l-am descoperit de-a lungul 
deceniilor în care am fost coach şi trainer pentru mii de 
oameni este că cea mai mare parte a stresului pe care îl 
încearcă provine din angajamente gestionate inadecvat, pe 
care şi le asumă sau pe care le acceptă. Chiar şi cei care nu 
sunt „stresați” în mod conştient vor avea parte invariabil de 
mult mai multă relaxare, de o mai bună concentrare şi de o 
energie productivă crescută, atunci când învață să-şi 
controleze mai eficient „buclele deschise”==-- din viețile lor. 


dt dist Jj original, open loops (n. red.) 

Probabil că ai făcut mult mai multe înțelegeri cu tine 
însuți decât îți dai seama şi absolut toate - mari sau mici — 
sunt urmărite de o parte mai-puţin-decât-conştientă din 
tine însuți. Acestea sunt „elementele incomplete” sau 
„buclele deschise”, pe care le definesc ca fiind orice lucruri 
care îți atrag atenţia şi care nu îşi au locul acolo unde sunt, 
în felul în care sunt. Buclele deschise pot să includă tot, de 
la puncte majore pe listele cu lucruri de făcut, cum ar fi 
„Pune capăt foametei mondiale” la mai modestul „Angajează 
un asistent nou” şi până la cele mai mărunte sarcini, ca de 
pildă, „Schimbă becul de pe verandă”. 

Orice lucru care nu îşi are locul acolo unde este, în felul în care este, reprezintă 


x» 


o „buclă deschisă”, care îți va tot distrage atenţia, dacă nu este gestionat cum 
trebuie. 


Pentru a putea face față eficient la toate acestea, trebuie 
ca mai întâi să identifici şi să captezi toate acele lucruri care 
„te bat la cap” în vreun fel, să clarifici ce înseamnă mai 
exact pentru tine şi apoi să iei o decizie despre cum să 
acționezi asupra lor. Acesta poate părea un proces simplu, 
dar, în realitate, majoritatea oamenilor nu îl realizează într-o 
manieră consecventă. Le lipseşte cunoaşterea sau motivaţia 
sau ambele şi, cel mai probabil, nu sunt conştienţi de prețul 
plătit pentru neglijarea practicii respective. 

Cerinţele de bază pentru gestionarea angajamentelor 


Buna gestionare a angajamentelor presupune 
implementarea unor activități şi comportamente elementare: 
Trebuie să îți foloseşti mintea pentru a-ţi scoate lucrurile din minte. 


. e Înainte de toate, dacă te gândeşti la asta, 
mintea ta nu este limpede. Orice lucru pe care îl 
consideri neterminat în vreun fel trebuie să fie captat 
într-un sistem de încredere din exteriorul minţii tale, 
sau ceea ce eu numesc un instrument de colectare, 
la care ştii că vei reveni în mod regulat şi pe care îl 
vei pune în ordine. 


. e În al doilea rând, trebuie să clarifici cu 
exactitate care este angajamentul tău şi să hotărăşti 
ce trebuie să faci, în cazul în care trebuie să faci 
ceva, pentru a avansa spre realizarea acestuia. 


. e În al treilea rând, după ce ai hotărât în 
legătură cu toate acţiunile pe care trebuie să le 
realizezi, trebuie să păstrezi mementouri pentru 
acestea, organizate într-un sistem pe care să Îl 
reexaminezi în mod regulat. 


Un exerciţiu important pentru a testa acest model 


Îţi sugerez să notezi pe ceva proiectul sau situaţia care îţi 
ocupă cel mai mult gândurile în momentul acesta. Ce te irită 
cel mai mult, te distrage sau te interesează sau îți consumă 
în vreun alt fel o mare parte din atenţia conştientă? Ar putea 
să fie un proiect sau o problemă care chiar „îți sare în ochi”, 
un lucru pe care eşti presat să-l rezolvi sau o situație pe 
care simţi că trebuie să o soluționezi mai bine mai devreme 
decât mai târziu. 

Poate că ai o călătorie care se apropie şi în legătură cu 
care trebuie să iei câteva decizii majore de ultim moment. 
Tocmai ai citit un e-mail despre o chestiune nouă şi 
presantă din departamentul tău. Sau poate că tocmai ai 
moştenit şase milioane de dolari şi nu ştii ce să faci cu 
banii. Lucruri de felul acesta. 

Ai înțeles? Bun. Acum caracterizează, într-o singură 
propoziție scrisă, rezultatul de succes urmărit de tine pentru 
această problemă sau situație. Cu alte cuvinte, ce ar trebui 
să se întâmple pentru ca tu să bifezi acest proiect ca 
„finalizat”? Ar putea fi ceva simplu ca, de pildă: „Fă-ţi 


vacanța în Hawaii”, „Rezolvă situația cu clientul X”, 
„Soluționează situația de la facultate cu Susan”, „Clarifică 
noua structură divizionară de management”, 


„Implementează noua strategie de investiții” sau „Cercetează 
opțiunile existente pentru a face față problemei de citire a 
lui Manuel”. E totul clar? Grozav. 

Acum notează următoarea acțiune fizică efectivă, necesară, 
pentru a duce situația mai departe. Dacă nu ai avea nimic 
altceva de făcut în viaţa ta, în afară de a rezolva cu asta, ce 
acțiune vizibilă ai întreprinde chiar acum? Ai suna sau ai 
trimite un mesaj-text cuiva? Ai scrie un e-mail? Ai lua un 
pix şi o hârtie şi ai face brainstorming pe tema asta? Ai 
naviga pe Internet în căutare de informaţii? Ai cumpăra cuie 
de la magazinul de bricolaj? Ai discuta despre asta față în 


față cu partenerul, asistentul, avocatul sau şeful tău? Ce ai 
face? 

Ai găsit răspunsul? Bun. 

A existat vreo valoare pentru tine în acele două minute de 
reflecţie? Dacă eşti asemenea celor mai mulți oameni care 
termină acest exercițiu la seminarele noastre, vei simți 
măcar ceva mai mult control, relaxare şi atenţie. De 
asemenea, te vei simți mai motivat să faci efectiv ceva 
referitor la situația aceea la care doar te-ai gândit până 
acum. Imaginează-ți motivația aceea, de o mie de ori mai 
mare, ca fel de a trăi şi de a munci. 


Gândeşte ca un om de acţiune, acționează ca un om care gândeşte. 
— Henri Bergson 


Dacă ți s-a întâmplat vreun lucru pozitiv în acest mic 
exercițiu, gândeşte-te la asta: Ce s-a schimbat? Ce s-a 
întâmplat pentru a crea acea condiție îmbunătăţită, în 
cadrul experienţei tale? Situația în sine nu a progresat 
deloc, cel puțin în lumea fizică. Cu siguranță nu este încă 
finalizată. Ceea ce probabil s-a întâmplat este că ai dobândit 
o definiție mai clară a rezultatului scontat şi a următoarei 
acțiuni necesare. Ceea ce s-a schimbat este cel mai 
important element pentru claritate, focalizare şi linişte 
sufletească: felul în care tu eşti implicat în lumea ta. 

Dar ce a dus la acest lucru? Nu faptul că „te-ai organizat” 
sau „ai stabilit priorități”. Răspunsul este gândirea. Nu 
multă; doar suficientă pentru a-ţi consolida angajamentul 
față de o presiune sau oportunitate individuală şi resursele 
necesare pentru a o aborda. Oamenii gândesc mult, dar cea 
mai mare parte a acelei gândiri este în jurul unei probleme, 
unui proiect sau unei situații — şi nu la problema, proiectul 
sau situația respectivă. Dacă ai făcut efectiv acest exercițiu 
recomandat, ţi s-a cerut să-ți structurezi gândirea spre un 
rezultat şi spre o acţiune, ceea ce nu se întâmplă de obicei 


fără un efort focalizat în mod conştient. Reacţia este 
automată, dar gândirea nu este. 
Adevărata muncă a muncii bazate pe cunoaştere 


Bun venit în experiența reală a „muncii bazate pe 
cunoaştere” şi a unui principiu operațional profund: trebuie 
să te gândeşti la chestiunile tale mai mult decât îți dai 
seama, dar nu atât de mult pe cât te temi că ai putea s-o 
faci. După cum scria Peter Drucker: „În munca bazată pe 
cunoaştere... sarcina nu este dată; trebuie să fie 
determinată. «Care sunt rezultatele scontate ca urmare a 
acestui efort?» este... întrebarea-cheie pentru a-i face pe cei 
care au o muncă bazată pe cunoaştere să fie productivi. Şi 
este o întrebare care solicită decizii riscante. De obicei nu 
există un răspuns corect; în schimb, există alegeri. Iar 
rezultatele trebuie să fie specificate clar, dacă vrem să 
obținem productivitate. === 


******** Munca bazată pe cunoaştere” poate părea un concept nefamiliar 


pentru mulți în acest secol, pur şi simplu pentru că o parte atât de mare din 
vieţile noastre încorporează acum atât de multe lucruri non-fizice şi non- 
evidente pe care trebuie să le decidem, solicitându-ne o gândire şi alegeri 
constante. Cei mai mulți dintre noi ne aflăm în ea tot timpul (ultimul lucru pe 
care îl observă un peşte este apa). Dar recunoaşterea procesului de gândire pe 
care probabil că îl aplicăm nu este încă nici realizată explicit, şi nici exercitată 
de cei mai mulți. Munca bazată pe cunoaştere poate să pară o idee limitată la 
sfera profesioniştilor „la cravată”. Ei au reprezentat populaţia inițială care a avut 
de-a face cu asta în secolul trecut, dar oricine a ieşit din modul elementar de 
supraviețuire se regăseşte pe sine în acest joc. Toţi părinţii care s-au întrebat 
vreodată ce materii să aleagă pentru un copil sau ce dispozitiv digital să-i dea 
intră în această categorie. (n.a.) 
Strămoşul oricărei acțiuni este un gând. 

— Ralph Waldo Emerson 


Majoritatea oamenilor opun rezistență în fața declanşării 
puseului de energie de care va fi nevoie pentru a clarifica 
adevăratul sens, pentru ei, al unui lucru pe care l-au lăsat 
să intre în lumea lor şi pentru a decide ce trebuie să facă în 
legătură cu acesta. Nu suntem niciodată învățați, de fapt, că 


trebuie să ne gândim la munca noastră înainte să o putem 
face; mare parte din activitatea noastră zilnică este deja 
definită pentru noi de lucrurile nefăcute şi nemişcate care 
ne privesc țintă când venim la serviciu sau, acasă, de familia 
care trebuie hrănită, de rufele care trebuie spălate sau de 
copiii care trebuie îmbrăcați. Să gândeşti într-o manieră 
focalizată pentru a defini rezultatele scontate şi viitoarele 
acțiuni necesare este ceva ce puțini oameni simt că trebuie 
să facă (până când chiar trebuie s-o facă). Dar, în realitate, 
este cel mai eficient mijloc disponibil pentru a transforma 
dorinţele în realitate. 

De ce îţi stăruie în minte diverse lucruri 


Cel mai adesea, motivul pentru care un anumit lucru îţi 
stăruie în minte este că vrei ca acesta să fie diferit față de 
cum este el în prezent, însă: 


Această preocupare consecventă şi neproductivă față de toate lucrurile pe care le 
avem de făcut este cel mai mare consumator de timp şi energie. 
— Kerry Gleeson 


. e nu ai clarificat exact care este rezultatul 
scontat; 
. e nu ai hotărât care este etapa/acţiunea fizică 


imediat următoare; şi/sau 


. e nu ai plasat mementouri pentru rezultat şi 
pentru acţiunea necesară, într-un sistem în care să 
ai încredere. 


Acesta este motivul pentru care te preocupă. Până când 
nu îţi vei clarifica acele gânduri şi nu vei lua acele decizii, 
iar informaţiile rezultate nu vor fi stocate într-un sistem pe 
care ştii în mod absolut că îl vei accesa şi la care vei reflecta 
când ai nevoie, creierul nu poate să se oprească din lucru. Îi 
poţi păcăli pe toți ceilalți, dar nu îți poți păcăli propria 


minte. Ea ştie dacă ai ajuns sau nu la concluziile la care 
trebuie să ajungi şi dacă ai aşezat rezultatele care decurg de 
aici şi mementourile pentru acțiune într-un loc în care poți 
avea încredere că vor reveni la suprafață în mod adecvat, în 
mintea ta conştientă.» Dacă nu ai făcut lucrurile 
respective, mintea nu va înceta să lucreze peste program. 
Chiar dacă te-ai hotărât deja în legătură cu pasul următor 
pe care îl vei face pentru a rezolva o problemă, mintea ta nu 
poate să renunțe, până nu plasezi, şi dacă nu plasezi, un 
memento într-un loc în care ea ştie că te vei uita, negreşit. 
Va continua să te preseze cu privire la acel următor pas pe 
care nu l-ai întreprins, de regulă atunci când nu poţi lua 
nicio măsură, ceea ce nu va face decât să-ți sporească 
stresul. 

*XX****% Vezi studiul de validare al lui Baumeister, citat în Capitolul 14. (n.a.) 
Mintea ta nu are o minte proprie 


Cel puţin o parte a minţii tale este, de fapt, într-un mod 
interesant, cam lipsită de judecată. Dacă ar avea vreun pic 
de logică sau inteligență înnăscută, ţi-ar aminti de lucrurile 
pe care trebuie să le faci atunci când poţi să faci ceva în 
legătură cu ele. 

Ai pe undeva vreo lanternă cu baterii moarte în ea? Când 
are mintea ta tendința să-ți aducă aminte că ai nevoie de 
baterii noi? Atunci când le observă pe cele moarte! Asta nu 
este foarte inteligent. Dacă mintea ta ar avea vreun pic de 
inteligență înnăscută, ți-ar aminti de bateriile acelea moarte 
doar atunci când ai trece pe lângă unele noi, într-un 
magazin. Şi, pe deasupra, pe lângă unele de dimensiunea 
potrivită. 

Stăpâneşte-ţi mintea sau te va stăpâni ea pe tine. 
— Horațiu 


Între momentul în care te-ai trezit astăzi şi momentul 
prezent, te-ai gândit la vreun lucru pe care trebuia să-l faci 


şi pe care nu l-ai făcut încă? Ai avut gândul acela de mai 
multe ori? De ce? Este o risipă de timp şi de energie să te tot 
gândeşti la un lucru în privința căruia nu realizezi niciun 
progres. Şi nu reuşeşte decât să-ți amplifice anxietatea cu 
privire la ce ar trebui să faci şi nu faci. 

Majoritatea oamenilor permit procesului lor mental reactiv 
să dirijeze o bună parte din spectacol, mai ales în ceea ce 
priveşte sindromul „prea multor lucruri de făcut”. Probabil 
că ai transferat o mulțime din „chestiunile” tale, o mulțime 
din buclele tale deschise, unei entități din forul tău interior, 
care este incapabilă să trateze eficient acele lucruri, aşa 
cum sunt — şi anume, mintea ta. Cercetările au demonstrat 
acum că o parte semnificativă a psihicului tău nu se poate 
abține să nu ţină evidența buclelor tale deschise şi nu (aşa 
cum se credea inițial) ca un motivator inteligent, pozitiv, ci 
ca un factor de distragere a atenţiei de la toate celelalte 
lucruri la care trebuie sau vrei să te gândeşti, diminuându-ți 
capacitatea de a funcționa. 

Transformarea „chestiunilor” 


lată cum definesc eu „chestiunile”: orice lucru căruia i-ai 
permis intrarea în lumea ta psihologică sau fizică şi nu îşi 
are locul acolo unde se află, dar în privința căruia nu ai 
determinat încă exact ce înseamnă pentru tine, cu rezultatul 
scontat şi cu următoarea etapă de acţiune. Motivul pentru 
care majoritatea sistemelor de organizare nu au funcționat 
în cazul celor mai mulți oameni este acela că ele nu au 
transformat încă toate chestiunile pe care încearcă să le 
organizeze. Atâta timp cât încă există „chestiuni”, înseamnă 
că nu sunt controlabile. 


Trebuie să transformăm toate „chestiunile” pe care le-am atras şi acumulat într- 
un inventar clar de acțiuni, proiecte şi informații utilizabile, semnificative. 


Aproape toate listele cu lucruri de făcut pe care le-am 
văzut de-a lungul anilor (când oamenii încă aveau aşa ceva!) 


erau pur şi simplu nişte enumerări ale unor chestiuni, nu 
inventare ale muncii efective pe care o presupuneau şi care 
trebuia depusă. Acestea erau mementouri parțiale pentru o 
mulțime de lucruri nerezolvate şi încă netraduse în rezultate 
şi acțiuni — adică, adevăratele schițe şi detalii cu privire la 
ceea ce trebuia creatorul listei să facă. 

Punctele tipice pe care le vei vedea pe o listă cu lucruri de 
făcut: „Mama”, „Bancă”, „Doctor”, „Bonă”, „VP Marketing” 
etc. Să te uiţi peste ele generează adeseori mai mult stres 
decât uşurare pentru că, deşi lista este un declanşator 
valoros pentru ceva ce te-ai angajat să faci sau în legătură 
cu care trebuie să iei o decizie, încă îți ordonă psihologic: 
„Decide referitor la mine!” Şi dacă pe moment nu ai energia 
sau focalizarea necesară pentru a reflecta şi a hotări, nu va 
face decât să-ţi reamintească pur şi simplu că eşti copleşit. 

Chestiunile nu sunt în sine un lucru rău. Lucrurile care 
ne solicită sau ne atrag atenţia, prin însăşi natura lor, apar 
de regulă ca nişte chestiuni. Dar după ce permitem 
chestiunilor să intre în viețile noastre personale şi 
profesionale, avem un angajament inerent față de noi înşine 
să le definim şi să le clarificăm înţelesul. În lumea 
profesională, la serviciu ni se cere să gândim, să evaluăm, 
să decidem şi să executăm - minut cu minut —, indiferent că 
este vorba despre un e-mail sau despre notițele noastre din 
şedinţa de strategie de dimineață. Este ceva inerent 
serviciului tău. Dacă nu a trebuit să te gândeşti la lucrurile 
acelea, probabil că nu ţi se cere s-o faci. Şi, personal, ne 
vom înşela singuri atunci când vom permite chestiunilor din 
stilul nostru zilnic de viață - casa, familia, sănătatea, 
finanțele, cariera sau relaţiile - să rămână nerezolvate în 
conştiinţa noastră, din cauza lipsei de definire a rezultatelor 
specifice scontate şi a acțiunilor necesare. 


Gândirea este utilă atunci când motivează acţiunea şi este o piedică atunci când 
se substituie acțiunii. 


— Bill Raeder 


La finalul unuia dintre seminarele mele, un manager 
senior al unei importante firme de biotehnologie a privit din 
nou la lista cu lucruri de făcut cu care venise şi a zis: 
„Doamne, ce îngrămădire amorfă de lucruri imposibil de 
făcut!” Asta a fost cea mai bună descriere pe care am auzit-o 
vreodată pentru ceea ce trece drept liste de organizare în 
majoritatea sistemelor. Marea majoritate a oamenilor 
încearcă să devină organizaţi rearanjând liste incomplete de 
lucruri neclare; ei nu şi-au dat încă seama ce anume, şi în 
ce măsură, trebuie să organizeze pentru a obține o 
recompensă reală. Ei trebuie să adune laolaltă toate 
lucrurile care necesită gândire şi apoi să le gândească 
efectiv, dacă vor ca eforturile lor organizaționale să aibă 
succes. 


Procesul: gestionarea acţiunii 


Te poţi antrena, aproape la fel ca un atlet, să fii mai rapid, 
mai spontan, mai proactiv şi mai focalizat, atunci când te 
ocupi de toate lucrurile de care trebuie să te ocupi. Poţi să 
gândeşti mai eficient şi poţi gestiona rezultatele cu mai 
multă uşurinţă şi mai mult control. Poţi minimiza proiectele 
neterminate, de-a lungul întregului spectru al vieţii tale 
profesionale şi personale, şi poţi realiza mult mai mult, cu 
mai puţin efort. Şi poţi să iei decizii frontale pentru toate 
chestiunile pe care le aduni şi să creezi o procedură 
standard de operare pentru a trăi şi a munci în acest 
mileniu. 

Totuşi, înainte să poți reuşi să atingi oricare dintre aceste 
obiective, va trebui să deprinzi obiceiul de a nu lăsa nimic 
să-ți stăruie în minte. Şi asta, după cum am văzut, nu se 
face prin gestionarea timpului, gestionarea informaţiei sau 
gestionarea priorităților. Până la urmă: 


° e nu gestionezi cinci minute şi ajungi să ai şase; 


. e nu gestionezi excesul de informaţie - altfel, 
când ai intra într-o bibliotecă, ai muri, sau prima 
dată când te-ai conecta la Internet, ai exploda; şi 


. e nu gestionezi priorităţile — le ai. 


În schimb, cheia pentru gestionarea tuturor chestiunilor 
tale stă în gestionarea acțiunilor tale. 
Începutul reprezintă jumătate din fiecare acțiune. 
— Proverb grecesc 


Gestionarea acţiunii este principala provocare 


Ce faci cu timpul tău, ce faci cu informaţia şi ce faci cu 
corpul tău şi cu focalizarea asupra priorităților tale — acestea 
sunt opţiunile reale cărora trebuie să le aloci resursele tale 
limitate. Problema substanțială este cum să iei deciziile 
adecvate, referitoare la ce ar trebui să faci în fiecare moment 
din timpul tău. Adevărata muncă este aceea de a ne 
gestiona acțiunile. 

Asta poate părea evident. Şi totuşi, s-ar putea să 
descoperi cu uimire cât de multe acţiuni viitoare, pentru cât 
de multe proiecte şi angajamente, rămân nedeterminate de 
majoritatea oamenilor. Este extrem de dificil să gestionezi 
acțiunile pe care nu le-ai identificat sau în privința cărora 
nu te-ai decis. Majoritatea oamenilor au zeci de lucruri pe 
care trebuie să le facă pentru a avansa pe mai multe 
fronturi, dar ei încă nu ştiu care sunt acestea. Şi 
nemulțumirea comună cum că „Eu nu am timp să 4 
(completează tu spațiul liber) este de înțeles pentru că multe 
proiecte par copleşitoare - şi sunt copleşitoare, pentru că nu 
poți să realizezi deloc un proiect! Poți să realizezi doar o 
acțiune legată de el. Numeroase acțiuni necesită doar unul 


sau două minute, în contextul adecvat, pentru a face un 
proiect să avanseze. 


Lucrurile se împotmolesc rareori din cauza lipsei de timp. Ele se împotmolesc 
deoarece felul în care ar arăta „procesul realizării” şi unde se produce acesta nu 
au fost încă decise. 


Făcând coaching şi training cu mii şi mii de oameni, am 
descoperit că lipsa timpului nu este principala dificultate 
pentru ei (deşi ei ar putea să creadă că este); adevărata 
problemă este o lipsă de claritate şi de precizie cu privire la 
ceea ce este un proiect, în realitate, şi care sunt următoarele 
etape de acțiune necesare, asociate acestuia. Clarificarea 
lucrurilor de la bun început, atunci când apar pentru prima 
oară pe radar, mai degrabă decât spre partea de final, după 
ce problemele s-au dezvoltat, le permite oamenilor să 
culeagă beneficiile gestionării acțiunii. 

Să realizezi lucruri presupune două componente 
elementare: definirea (1) a ceea ce înseamnă „realizarea” 
(rezultatul) şi (2) a felului în care arată „procesul realizării” 
(acțiunea). Şi acestea sunt departe de a fi evidente în sine 
pentru cei mai mulți oameni, cu privire la majoritatea 
lucrurilor care le captează atenția. 

Valoarea abordării de jos în sus 


De-a lungul anilor, am descoperit valoarea practică de a 
munci pentru a îmbunătăți productivitatea personală de jos 
în sus, începând cu cel mai banal şi inferior nivel al 
activităţii şi angajamentelor curente. Din punct de vedere 
intelectual, cel mai adecvat mod ar trebui să fie să lucrezi de 
sus în jos, descoperind mai întâi viziunea şi obiectivul 
personal şi organizațional, definind după aceea obiectivele 
critice şi, la urmă, concentrându-te asupra detaliilor 
implementării. Însă problema este că majoritatea oamenilor 
sunt atât de prinşi în angajamente, la nivel cotidian, încât 
capacitatea lor de a se concentra cu succes asupra 


orizontului mai larg este serios afectată. Ca urmare, o 
abordare de jos în sus este de obicei mai eficientă. 


Viziunea nu este suficientă; ea trebuie combinată cu îndrăzneala. Nu este suficient 
să privim în sus pe scări; trebuie să le şi urcăm. 
— Václav Havel 


Să-ţi actualizezi cunoştinţele şi să dobândeşti controlul 
asupra a ceea ce se află în tăvița ta pentru documente şi în 
mintea ta chiar acum şi să încorporezi nişte practici în care 
poți să ai încredere că te vor ajuta să rămâi astfel vor 
furniza cele mai bune mijloace de a-ţi lărgi orizonturile. O 
energie creativă, optimistă se va dezlănțui şi îți va susține 
mai bine focalizarea pe noi culmi, iar încrederea ta va creşte 
pentru a face față rezultatelor acelei creativități. Un 
sentiment imediat al libertăţii, al eliberării şi al inspiraţiei 
apare în mod firesc la oamenii care îşi suflecă mânecile şi 
implementează acest proces. 

Vei fi mai bine echipat pentru a experimenta o gândire 
mai focalizată atunci când instrumentele tale pentru 
gestionarea acțiunilor rezultate în vederea implementării vor 
face parte din stilul tău operaţional aflat în desfăşurare. 
Există lucruri mai semnificative la care să te gândeşti decât 
tăvița ta cu documente, dar dacă felul în care gestionezi acel 
nivel nu este atât de eficient pe cât ar putea să fie, este ca şi 
cum ai încerca să înoți în haine largi. 

Mulţi directori executivi cu care am lucrat pe timpul zilei 
pentru a le curăța agendele de chestiunile mărunte şi-au 
petrecut seara având un val de idei şi viziuni despre 
compania lor şi despre viitorul lor stil de viață. Asta se 
întâmplă ca o consecință automată a decongestionării 
fluxului de lucru. 

Gestionarea pe orizontală şi pe verticală a acţiunii 


Trebuie să controlezi angajamentele, proiectele şi acțiunile 
în două modalităţi — pe orizontală şi pe verticală. Controlul 


pe orizontală menţine coerenţa la nivelul tuturor activităților 
în care eşti implicat. Imaginează-ţi că psihicul tău îţi 
scanează constant mediul ca un radar de poliție; acesta se 
poate opri asupra oricăruia dintre cele o mie de obiecte 
diferite care îți atrag sau îţi solicită atenţia pe parcursul 
unei perioade de douăzeci şi patru de ore: farmacia, iubitul 
fiicei tale, şedinţa consiliului director, mătuşa ta Martha, 
mesajul-text primit, planul strategic, prânzul, o plantă care 
se ofileşte la birou, un client supărat, pantofii care trebuie 
lustruiți. Trebuie să cumperi timbre, să-ți dai seama ce să 
faci în legătură cu prezentarea de mâine, să depui cecul 
acela la bancă, să faci rezervarea la hotel, să anulezi o 
întâlnire şi să te uiţi la un film diseară. Cantitatea de lucruri 
la care te gândeşti efectiv şi pe care trebuie să le abordezi 
într-o singură zi s-ar putea să te surprindă. Ai nevoie de un 
sistem bun care să țină evidența cât mai multora dintre ele 
cu putinţă, să furnizeze la cerere informaţia solicitată despre 
ele şi să-ți permită să îți muţi atenţia de la un lucru la altul, 
rapid şi cu uşurinţă. 

În schimb, controlul pe verticală gestionează gândirea, 
dezvoltarea şi coordonarea temelor şi proiectelor individuale. 
Spre exemplu, „radarul tău” interior se opreşte asupra 
următoarei tale vacanțe în timp ce tu şi partenerul tău de 
viață discutaţi despre ea la cină - unde şi când veţi merge, 
ce veți face, cum să vă pregătiți pentru călătorie şi aşa mai 
departe. Sau tu şi şeful tău trebuie să luați câteva decizii 
referitoare la noua reorganizare departamentală pe care 
urmează să o puneţi în funcțiune. Sau, pur şi simplu, 
trebuie să-ți actualizezi gândirea în legătură cu clientul pe 
care urmează să-l suni. Aceasta este „planificarea de 
proiect” în sens larg. Este focalizarea asupra unei singure 
activități, situaţii sau persoane şi dezvoltarea oricăror idei, 
detalii, priorități şi secvenţe de evenimente care ar putea fi 
necesare pentru ca tu să o gestionezi, cel puţin pe moment. 


Obiectivul pentru gestionarea pe orizontală şi pe verticală 
este acelaşi: să-ți scoţi lucrurile din minte şi să le realizezi. 
Gestionarea adecvată a acțiunii îți permite să te simți în 
largul tău şi stăpân pe situație, străbătând spectrul larg al 
vieţii tale profesionale şi personale, în timp ce focalizarea 
adecvată asupra proiectului te edifică şi te aşază pe drumul 
cel bun în ceea ce priveşte detaliile specifice necesare. 
Schimbarea majoră: să-ţi scoţi totul din minte 


Nu există nicio modalitate reală de a obține genul de control 
relaxat pe care îl promit eu, dacă păstrezi lucrurile doar în 
mintea ta. Aşa cum vei descoperi, comportamentele 
individuale descrise în această carte sunt lucruri pe care le 
faci deja. Marea diferență între ceea ce fac eu şi ceea ce fac 
alții este că eu captez şi organizez în proporție de 100% 
„chestiunile” mele, în şi cu instrumente obiective, accesibile, 
şi nu în mintea mea. Şi asta se aplică tuturor lucrurilor — 
mici sau mari, personale sau profesionale, urgente sau nu. 
Tuturor lucrurilor. === 

******** Bine, nu chiar tuturor lucrurilor. O bună parte din timp, mintea mea 
nu face decât să „rumege”— să observe sau să se gândească la anumite lucruri 
şi eventual să-mi dezvolte conştientizarea cu privire la un lucru sau altul. Eu 
nu-mi notez miile de gânduri pe care le am în timpul zilei. Aproape toate sunt 
complete de la sine. Doar pe cele care creează vreo buclă deschisă în psihicul 
meu - un restaurant despre care am citit şi pe care aş putea să vreau să-l 
încerc, o idee de conținut posibil pentru reviziuirea acestei cărți, un lucru la care 
m-am gândit şi pe care aş vrea să-l fac pentru soția mea, o întrebare pe care o 


am pentru contabilul meu, un produs pe care să-l cumpăr de la magazinul de 
bricolaj etc. (n.a.) 


De obicei există o relație inversă între cât de mult te preocupă ceva şi cât de 
mult se realizează. 


Sunt sigur că, într-un moment sau altul, ai ajuns într-un 
punct în cadrul unui proiect sau în viața ta în care pur şi 
simplu a trebuit să te aşezi şi să faci o listă. După aceea, te- 
ai simțit măcar puţin mai concentrat şi mai stăpân pe 
situație. Dacă da, ai un punct de referință pentru ceea ce 


spun. Nimic extern nu s-a schimbat în lumea ta şi totuşi tu 
te-ai simțit mai bine în legătură cu asta. Ceea ce s-a 
schimbat semnificativ este felul în care erai angajat în lumea 
ta. Asta se întâmplă întotdeauna atunci când îți scoţi din 
minte lucruri potenţial semnificative. Însă majoritatea 
oamenilor fac exercițiul acela cu întocmirea unei liste doar 
atunci când confuzia devine prea greu de îndurat şi pur şi 
simplu trebuie să facă ceva în legătură cu asta. De regulă, 
însă, fac doar o listă privind domeniul specific care îi 
deranjează. Dar dacă ai face din genul acela de externalizare 
şi de analiză o trăsătură constantă a stilului tău de viață 
profesională şi personală şi ai menţine-o în toate domeniile 
vieții tale (nu doar în cele mai „urgente”), ai exersa stilul 
acela de gestionare, descris de mine, al minții asemenea 
apei. Din experiența mea, procesul acesta ne îmbunătăţeşte 
întotdeauna perspectiva şi experiența. De ce să aştepţi? 

Eu încerc să iau decizii intuitive bazate pe opţiunile mele, 
în loc să încerc să mă gândesc care sunt acele opțiuni. 
Trebuie să mă fi gândit deja la toate acestea şi să fi captat 
rezultatele printr-o modalitate de încredere. Nu vreau să 
pierd vremea gândindu-mă de mai multe ori la acelaşi lucru. 
Aceasta este o utilizare ineficientă a energiei creative şi o 
sursă de frustrare şi stres. 


Nu există niciun motiv pentru care să ai acelaşi gând de două ori, cu excepția 
cazului în care îți place să ai acel gând. 


Şi nu poți fenta această gândire. Mintea ta va continua să 
lucreze la orice lucru care se află încă în acea stare de 
indecizie. Dar s-a demonstrat acum că genul acela de rotație 
recursivă din mintea ta îți reduce capacitatea de a gândi şi 
de a funcționa şi există o limită pentru cât de multe lucruri 
nerezolvate poate să cuprindă înainte să i se ardă o 
siguranță. 

Orice angajament de tipul „o să.., ar trebui să..., s-ar putea să...” păstrat doar în 


psihic creează o presiune iraţională şi de nerezolvat, 24 de ore din 24 şi şapte 
zile din şapte. 


Partea de memorie-pe-termen-scurt a minţii tale - partea 
care are tendința de a reține toate chestiunile incomplete, 
indecise şi neorganizate - funcționează foarte asemănător cu 
RAM-ul (memoria cu acces aleator) unui computer. Mintea 
ta conştientă, la fel ca ecranul computerului, este un 
instrument de focalizare, nu un spaţiu de stocare. Te poți 
gândi la doar două sau trei lucruri în acelaşi timp. Dar 
elementele incomplete sunt încă stocate în spațiul memoriei- 
pe-termen-scurt. Şi la fel ca în cazul RAM-ului, există o 
capacitate limitată; există un număr limitat de aspecte pe 
care le poţi stoca acolo pentru a putea menţine acea parte a 
creierului tău funcționând la un nivel înalt. Majoritatea 
oamenilor merg de colo-colo cu RAM-ul plesnindu-le pe la 
cusături. Ei sunt în mod constant distraţi, focalizarea le este 
perturbată şi performanța diminuată de suprasarcina 
mentală interioară. Cercetări recente din ştiinţele cognitive 
au confirmat această concluzie. Studiile au demonstrat că 
procesele noastre mentale sunt îngreunate de povara 
plasată asupra minţii de urmărirea lucrurilor pe care ne-am 
luat angajamentul că le vom termina, fără să avem un plan 
sau un sistem de încredere funcţional, care să le 
gestioneze». 

**%**%*%*%* O carte excelentă care tratează acest subiect (şi multe altele) este 
Willpower: Rediscovering the Greatest Human Strength (Puterea voinței: 


Redescoperirea celei mai importante calități umane), de Roy Baumeister şi John 
Tierney. (n.a.) 


Spre exemplu, în ultimele câteva minute, mintea ta a 
rătăcit în vreo zonă care nu are nimic de-a face cu ceea ce 
citeşti aici? Probabil. Şi, aproape sigur, locul spre care s-a 
îndreptat mintea ta reprezintă o buclă deschisă, o situație 
incompletă în care ai investit ceva. Situaţia aceea nu a făcut 
decât să apară la suprafaţă din acea parte a creierului tău 


care constituie RAM-ul şi să țipe la tine dinăuntru. Şi tu ce 
ai făcut în legătură cu ea? Dacă nu ai notat-o pe ceva şi nu 
ai trecut-o într-o colecţie de instrumente de încredere, pe 
care ştii că o vei examina curând în mod adecvat, foarte 
probabil că ţi-ai făcut griji sau cel puţin ai reconfirmat o 
tensiune nesoluționată, cu privire la ea. Acesta nu este chiar 
cel mai eficient comportament: nu s-a înregistrat niciun 
progres, şi stresul a crescut. 

O problemă majoră este aceea că mintea ta continuă să-ți 
amintească de diverse lucruri atunci când nu poţi să faci 
nimic în legătură cu ele. Nu are niciun simț al trecutului 
sau al viitorului. Asta înseamnă că imediat ce îți spui ţie 
însuţi că ar putea fi nevoie să faci un anumit lucru şi îl 
înregistrezi doar în mintea ta, o parte din tine crede că ar 
trebui să faci acel lucru tot timpul. Ea crede că ar trebui să 
faci chiar acum tot ce ţi-ai spus ţie însuți că ar trebui să faci. 
De fapt, imediat ce ai înregistrat doar în mintea ta două 
lucruri pe care le ai de făcut, ai generat eşecul personal, 
pentru că nu le poţi face pe amândouă în acelaşi timp. Asta 
produce un factor de stres generalizat, a cărui sursă nu 
poate fi localizată. 


Este dificil să te lupţi cu un inamic care are avanposturi în capul tău. 
— Sally Kempton 


Cele mai multe persoane s-au aflat într-o formă a acestei 
stări de stres mental, în mod atât de constant şi pentru atât 
de mult timp, încât nici măcar nu ştiu că se găsesc în ea. 
Asemenea gravitaţiei, aceasta este omniprezentă -— într-atât 
încât cei care o simt nu sunt nici măcar conştienţi de 
apăsarea ei. Singura ocazie când cei mai mulți dintre ei îşi 
dau seama sub ce presiune s-au aflat este când se 
debarasează de ea şi observă cât de diferit se simt. Este la 
fel ca bâzâitul constant dintr-o încăpere, de care nu-ţi dai 
seama până nu se opreşte. 


Poţi scăpa de genul acela de stres şi de zgomot? Sigur că 
da. Restul acestei cărți o să explice în ce fel. 


(09) 


Preluarea controlului asupra vieţii 
tale: cei cinci paşi pentru a stăpâni 
fluxul de lucru 


PROCESUL CENTRAL prin care poți stăpâni arta angajamentului 
relaxat şi controlat constă într-o metodă în cinci paşi pentru 
a-ți gestiona fluxul de lucru - consumarea şi exprimările 
omniprezente ale experiențelor noastre. Indiferent de decor, 
există cinci etape individuale prin care trecem în timp ce ne 
ocupăm de viața noastră, de munca noastră şi de inputurile 
şi schimbările lor consistente. Să aduci lucrurile sub 
control, indiferent că asta se petrece în bucătăria sau în 
firma ta, le va încorpora pe toate. Şi fiecare dintre aceste 
aspecte separate are propriile sale practici şi instrumente 
optime şi trebuie să funcţioneze laolaltă cu restul, ca un tot 
unitar, pentru a produce acea stare, minunat de productivă, 
de a fi prezent în mijlocul complexității. Nu este vorba doar 
despre „a te organiza” sau „a stabili priorități”. Acestea sunt 
lucruri pozitive, dar ele se produc ca urmare a aplicării celor 
cinci paşi — şi nu de unele singure. Procedurile pe care le voi 
descrie funcționează împreună ca un tot unitar, iar 
utilizarea lor pentru a produce rezultate este deopotrivă mai 
uşoară şi mai dificilă decât ai putea crede. 

Nu lăsa viața să-ți stea în cale. 


Noi trebuie (1) să captăm ceea ce ne-a atras atenția; (2) să 
clarificăm ce înseamnă fiecare element şi ce să facem în 
legătură cu acesta; (3) să organizăm rezultatele, ceea ce ne 
prezintă opţiunile la care (4) să reflectăm şi față de care 
alegem apoi (5) să ne angajăm. Aceasta constituie 
gestionarea aspectului orizontal al vieților noastre, 
încorporând tot ceea ce trebuie să luăm în considerare în 
orice moment, în timp ce mergem înainte, clipă de clipă. 

O definiţie utilă a libertăţii este obținută doar prin căutarea principiului libertăţii în 
principala activitate a vieții umane, cu alte cuvinte, în procesul prin care oamenii 


îşi educă reacțiile şi învață să-şi controleze mediul. 
— Walter Lippman 


Aceste sugestii nu sunt arbitrare sau pur teoretice — ele 
reprezintă ceea ce facem cu toţii, de fiecare dată când vrem 
să obținem controlul asupra unui anumit lucru şi să-l 
stabilizăm, în scopul acţiunii productive. Dacă plănuieşti să 
găteşti cina pentru prieteni, dar ajungi acasă şi găseşti 
bucătăria într-un haos total, cum stăpâneşti situația? Prima 
dată, identifici toate lucrurile care nu au ce să caute acolo 
unde se află, în felul în care se află (captarea); după aceea, 
stabileşti ce să păstrezi şi ce să arunci (clarificarea); aşezi 
lucrurile acolo unde trebuie să stea - înapoi în frigider, la 
gunoi sau în chiuvetă (organizarea); apoi îţi verifici cartea de 
bucate, împreună cu ingredientele şi ustensilele pe care le ai 
(reflecția); şi treci la treabă punând untul în tigaie, ca să 
înceapă să se topească (angajarea). 

Metoda este suficient de directă, în principiu, şi 
reprezintă, în general, modul în care ne ocupăm cu toţii de 
munca noastră în orice situație, dar, din experiența mea, 
majoritatea oamenilor îşi pot îmbunătăți semnificativ felul în 
care tratează fiecare dintre aceşti cinci paşi. Calitatea 
gestionării fluxului nostru de lucru se află, cu aproximație, 
la nivelul celei mai slabe verigi din acest lanț de cinci etape, 


aşadar, toate verigile trebuie să fie integrate şi susținute la 
standarde constante. 

Majoritatea oamenilor au avut ineficiențe majore în 
versiunile acestui proces de control aplicate de ei în 
contextele mai ample ale muncii şi vieții personale, dar 
factorii de stres din noua noastră lume aruncă în aer 
punctele slabe. Ubicuitatea accesului la informație şi viteza 
cu care se produce schimbarea cresc în mod constant 
complexitatea vieţii tale profesionale şi personale, chiar în 
timp ce citeşti aceste rânduri. Ar fi o uşurare dacă ai avea 
de-a face doar cu o bucătărie dezordonată! Când presiunea 
sporeşte, breşele mici se transformă în unele mari. Un e- 
mail ratat, un angajament lăsat de izbelişte sau o decizie 
evitată pot avea consecințe extrem de amplificate. Cum 
volumul de conținut pertinent nu scade şi nici inputul nu 
încetineşte, este riscant să eviți să deprinzi arta marțială a 
stăpânirii fluxului de muncă. 

Cei mai mulți oameni au slăbiciuni majore în procesul lor 
de (1) captare. Majoritatea angajamentelor lor de a face un 
anumit lucru sunt în continuare în mintea lor. Numărul 
elementelor de genul „poate că..., ar trebui să, s-ar putea să 
vreau să... şi ar fi necesar să...” pe care ei le generează în 
mințile lor depăşeşte cu mult tot ceea ce se găseşte 
consemnat oriunde, în altă parte. 

Mulţi au colecționat o mulțime de lucruri, dar nu au (2) 
clarificat exact ce reprezintă sau nu au decis ce acțiune să 
întreprindă referitor la ele, dacă trebuie întreprinsă vreuna. 
Liste haotice împrăştiate peste tot, notițe de la şedinţe, liste 
vagi cu lucruri de făcut pe Post-iturile de pe frigiderul lor 
sau pe ecranele computerelor sau în funcţia de Task-uri 
dintr-un instrument digital - toate zac fără să se fi făcut 
nimic în privința lor, amorțind psihicul cu efectul lor. Numai 
listele acelea în sine creează frecvent mai mult stres decât 
înlătură. 


Alții iau pe moment decizii bune referitoare la diverse 
chestiuni, dar pierd valoarea acelei gândiri pentru că nu îşi 
(3) organizează în mod eficient rezultatele. Stabilesc că 
trebuie să vorbească cu şeful lor despre ceva, dar un 
memento în acest sens există doar în cotloanele întunecate 
ale minţii lor, inaccesibile în contextul adecvat, într-un 
format de încredere, atunci când le-ar putea fi de folos. 

În schimb, alții au sisteme bune, dar nu (4) reflectează la 
conținuturi suficient de constant pentru a le menţine 
funcționale. Ei pot avea liste, planuri şi diferite liste de 
verificare la dispoziţia lor (create prin captare, clarificare şi 
organizare), dar nu le actualizează sau nu le accesează spre 
beneficiul lor. Numeroase persoane nu privesc în 
calendarele lor, spre viitor, suficient de constant pentru a fi 
la curent cu evenimentele şi termenele-limită ulterioare şi, 
prin aceasta, cad victime nebuniei de pe ultima sută de 
metri. 


Întreabă-te pe tine însuţi: „Când trebuie să văd un lucru şi în ce formă pentru a 
mi-l scoate din minte?” Clădeşti un sistem ca să funcționeze, nu doar ca să ai un 
sistem. 


În cele din urmă, dacă oricare dintre aceste verigi 
anterioare este slabă, în orice clipă probabil că vei alege (5) 
să te angajezi în ceva ce poate că nu va reprezenta cea mai 
bună opțiune. Majoritatea deciziilor în vederea acțiunii şi 
focalizării sunt influențate de ultimele şi cele mai gălăgioase 
inputuri şi sunt bazate pe speranţă în loc să fie bazate pe 
încredere. Oamenii au în mod constant un sentiment 
sâcâitor că nu lucrează la ceea ce ar trebui, că „nu au timp” 
pentru activități potenţial fundamentale şi că pierd 
sentimentul atemporal al realizării semnificative, care 
constituie esența productivităţii lipsite de stres. 

Dinamica acestor cinci etape trebuie să fie înțeleasă, iar 
tehnicile şi instrumentele bune trebuie implementate pentru 


a facilita funcţionarea lor la un nivel optim. Eu am 
descoperit că este foarte util, dacă nu chiar esenţial, să 
separ aceste etape de-a lungul zilei. Există momente când 
vreau doar să colectez inputuri, fără a hotări încă ce să fac 
cu ele. În alte momente, poate că nu vreau decât să-mi 
analizez notițele dintr-o şedinţă. Sau este posibil să fi 
revenit de curând dintr-o călătorie importantă şi să fiu 
nevoit să distribui şi să organizez ce am colectat şi am 
analizat pe drum. Apoi, sunt momente când vreau să 
examinez tot inventarul muncii mele sau o anumită parte a 
acestuia. Şi, evident, o mare parte din timpul meu este 
petrecut realizând pur şi simplu un lucru pe care îl am de 
realizat. 

Am descoperit că unul dintre motivele majore pentru care 
numeroase persoane nu au avut prea mult succes cu 
organizarea este pur şi simplu acela că au încercat să facă 
toți cei cinci paşi deodată. Atunci când încep să alcătuiască 
o listă, majoritatea oamenilor încearcă să colecteze „cele mai 
importante lucruri” într-o ordine care reflectă prioritățile şi 
secvențele, fără să precizeze prea multe acţiuni reale de 
întreprins (sau chiar niciuna). Dar dacă nu hotărăşti ce 
trebuie făcut în legătură cu ziua de naştere a asistentului 
tău, pentru că „nu este chiar aşa de important” pe moment, 
bucla aceea deschisă va absorbi energie şi te va împiedica să 
ai o focalizare complet eficientă şi limpede asupra lucrurilor 
importante. 

Acest capitol explică cei cinci paşi în detaliu. Capitolele de 
la 4 la 8 oferă un program pas cu pas în scopul 
implementării unui sistem ermetic pentru fiecare fază, cu o 
mulțime de exemple şi cele mai bune practici. 


Captarea 


Este important să ştii ce anume trebuie captat şi cum să 
faci asta în cel mai eficient mod cu putință pentru a putea 


analiza acel lucru în mod adecvat. Pentru ca mintea ta să se 
elibereze de misiunea de nivel inferior de a încerca să rețină 
orice, tu trebuie să ştii că ai captat realmente tot ceea ce ar 
putea să constituie lucruri pe care trebuie să le faci sau în 
privința cărora să decizi şi că, la un moment dat în viitorul 
apropiat, le vei analiza şi trece în revistă pe toate. 

Cum să aduni în proporţie de 100% „elementele 
incomplete” 


Pentru a elimina „găurile din coşul tău”, trebuie să colectezi 
şi să strângi substituenți sau reprezentări ale tuturor 
lucrurilor din lumea ta pe care le consideri incomplete - mai 
exact, orice aspect personal sau profesional, mare sau mic, 
de importanță urgentă sau redusă, despre care tu crezi că 
ar trebui să fie diferit față de cum este în prezent şi față de 
care manifeşti un anumit nivel de angajament intern pentru 
a-l schimba. 

Multe dintre lucrurile pe care le ai de făcut sunt colectate 
pentru tine în timp ce citeşti aceste rânduri. Corespondența 
îți parvine în diferitele tale căsuțe poştale - fizice şi virtuale. 
Probabil că încă primeşti colete şi scrisori acasă. În tăvița ta 
pentru documente de la serviciu încă aterizează obiecte 
fizice, pe lângă e-mailuri, mesaje-text şi mesaje vocale în 
instrumentele tale digitale. Dar în acelaşi timp, tu ai captat 
lucruri în mediul tău şi în mintea ta care nu au ce să caute 
acolo unde sunt, în felul în care sunt, pentru întreaga 
eternitate. Chiar dacă este posibil să nu „îți sară în ochi” la 
fel de evident ca e-mailul tău, chestiunile acestea tot solicită 
o anumită soluționare - o buclă care să fie închisă, ceva de 
făcut. Ideile de strategie rătăcite într-un carnețel, 
gadgeturile „moarte” din sertarele biroului tău, care trebuie 
reparate sau aruncate şi revistele depăşite de pe măsuţa ta 
de cafea intră toate în această categorie a diverselor 
„chestiuni”. 


» 


Imediat ce ataşezi un „ar trebui să...”, „este nevoie să...” 
sau „este necesar să...” unui obiect, acesta devine un 
element incomplet. Deciziile pe care încă trebuie să le iei, 
spre exemplu, dacă vei face sau nu ceva, sunt deja elemente 
incomplete. Acestea includ toate intenţiile tale de viitor, în 
privința cărora ai hotărât să faci ceva, dar de care încă nu ai 
început să te ocupi. Şi includ cu siguranţă toate lucrurile în 
aşteptare sau în desfăşurare şi, de asemenea, acele lucruri 
în legătură cu care ai făcut tot ce vei face vreodată, mai 
puțin să recunoşti că ai terminat cu ele. 


O sarcină lăsată neterminată rămâne neterminată în două locuri — în locul efectiv 
al sarcinii respective şi în mintea ta. Sarcinile incomplete din mintea ta consumă 
energia atenţiei tale, în timp ce îți macină conştiinţa. 

— Brahma Kumaris 


Pentru a gestiona în mod adecvat acest inventar de bucle 
deschise, trebuie să îl captezi în „containere” care să țină 
obiectele în suspensie până când vei avea câteva momente 
pentru a decide ce reprezintă ele şi ce intenționezi să faci în 
legătură cu ele, dacă ai intenția să faci ceva. Apoi trebuie să 
goleşti aceste containere periodic, pentru a te asigura că ele 
rămân instrumente viabile de captare. 

În principiu, toate lucrurile care sunt potențial 
semnificative pentru tine sunt deja colectate, în sens mai 
larg. Dacă nu sunt direct gestionate într-un sistem extern 
propriu şi de încredere, înseamnă că rezidă undeva, în 
spațiul tău mental. Faptul că nu ai pus un anumit lucru în 
tăvița ta pentru documente nu înseamnă că nu îl ai. Dar noi 
vorbim aici despre a te asigura că tot ce ai nevoie este 
colectat într-un alt loc decât în mintea ta. 

Instrumentele de captare 
Există câteva tipuri de instrumente, atât low-tech, cât şi 


high-tech, care pot fi utilizate pentru a-ți colecta elementele 
incomplete. Următoarele instrumente pot servi toate ca 


versiuni ale unei tăvițe pentru documente, captând atât 
inputul autogenerat, cât şi informaţiile din surse externe: 


° e Tăvița fizică pentru documente 

. e Dispozitivele de luat notițe, pe hârtie 

. e Dispozitivele de luat notițe digitale /audio 
. e E-mailul şi mesageria-text 


Tăviţa fizică pentru documente 


Tăvița standard, din plastic, lemn, piele sau metal, a fost 
timp de ani de zile cel mai obişnuit instrument pentru 
colectarea materialelor fizice, pe bază de hârtie, care 
necesită o anumită prelucrare: corespondenţă, reviste, notițe 
de la şedinţe, rapoarte corporatiste, bilete, chitanțe, stickuri 
de memorie, cărți de vizită - ba chiar şi lanterne cu bateriile 
descărcate! 

Hârtia şi carneţelele 


Carnețelele cu foi detaşabile sau legate, agendele şi bloc- 
notesurile de toate formele şi dimensiunile sunt potrivite 
pentru colectarea ideilor întâmplătoare, a inputurilor, a 
lucrurilor de făcut şi aşa mai departe. Orice se potriveşte cu 
gusturile şi nevoile tale logistice. 

Luarea de notițe digitale şi vocale 


Computerele, tabletele, telefoanele inteligente şi toate felurile 
de noi gadgeturi tehnologice mobile, care apar zilnic, pot fi 
utilizate pentru a strânge notițe în vederea unei procesări 
ulterioare, menținând o arhivă provizorie cu lucrurile pe 
care trebuie să-ți aminteşti să le abordezi. 

E-mailul şi mesageria-text 


Dacă eşti conectat la restul lumii prin e-mail şi mesaje-text, 
software-ul tău include vreun fel de zonă de stocare pentru 


mesajele şi fişierele receptate, unde acestea pot fi depozitate 
până sunt văzute, citite şi procesate. 
Integrarea tehnologiei 


Evoluţia lumii digitale a făcut din ce în ce mai posibilă 
integrarea automată a acestor canale diferite. Notițele scrise 
pe hârtie şi pe tăblițele albe magnetice pot fi imediat 
înregistrate, recunoscute şi dirijate în memoria software- 
ului. Mesajele vocale pot fi înregistrate, digitalizate şi scoase 
la imprimantă. Poţi trimite o idee printr-un SMS, de pe 
dispozitivul tău mobil pe e-mail. 

Fie high-tech, fie low-tech, toate instrumentele şi funcțiile 
pe care le-am descris eu funcționează asemenea tăvițelor 
pentru documente, captând informație potenţial 
semnificativă, angajamente, idei şi acorduri pentru acțiune. 
Factorii de succes pentru captare 


Din păcate, simplul fapt de a avea o tăviță pentru 
documente nu o face pe aceasta funcțională. Cei mai mulți 
oameni au dispozitive de colectare de un tip sau altul, dar 
de obicei acestea sunt mai mult sau mai puțin scăpate de 
sub control sau grav subutilizate. Haideţi să examinăm cele 
trei condiții pentru a face ca faza de captare să se desfăşoare 
corect: 


1 | Toate buclele deschise trebuie să fie în sistemul tău de 
captare şi să-ţi iasă din minte. 

2 | Trebuie să ai cât mai puţine coşuri de colectare cu 
putinţă. 

3 | Trebuie să le goleşti periodic. 

Scoate-ţi totul din minte 


Dacă încerci în continuare să urmăreşti prea multe lucruri 
în spaţiul tău mental, probabil că nu vei fi motivat să-ţi 
utilizezi şi să-ți goleşti în întregime tăvițele pentru 


documente. Majoritatea oamenilor sunt relativ neglijenți cu 
aceste instrumente pentru că ştiu că ele oricum nu 
reprezintă sisteme integrale, individuale; există un set 
incomplet de lucruri în tăvița lor pentru documente şi un set 
incomplet în mintea lor, iar ei nu obţin un profit real de la 
niciunul din ele, conform raționamentului lor. Este ca şi 
cum ai încerca să joci pinball la un aparat care are găuri 
mari în masă, aşa că mingile cad mereu pe jos: va exista o 
motivaţie foarte slabă pentru a continua să joci acel joc. 


Ia un purgativ pentru creierul tău. Îți va face mai bine decât cel pentru stomac. 
— Michel de Montaigne 


Aceste instrumente de colectare ar trebui să devină parte 
din stilul tău de viață. Păstrează-le la îndemână pentru ca, 
indiferent unde te-ai afla, să poţi colecta un gând potenţial 
valoros — gândeşte-te la ele ca fiind tot atât de indispensabile 
ca periuța ta de dinţi, ca permisul de conducere sau ca 
ochelarii tăi. Sentimentul de încredere că nimic potenţial util 
nu se va pierde îți va oferi libertatea de a avea mult mai 
multe idei bune. 


Păstrează totul în mintea ta sau în afara minţii tale. Dacă se află între cele două, 
nu vei avea încredere în niciuna. 


Redu la minimum numărul locurilor de captare 


Ar trebui să ai cât de multe tăvițe pentru documente îţi 
trebuie şi cât de puţine îți sunt necesare ca să te poți 
descurca. Ai nevoie ca această funcție să se afle la dispoziția 
ta în orice context, din moment ce lucrurile pe care vei dori 
să le captezi pot să apară aproape oriunde. Totuşi, dacă vei 
avea prea multe zone de colectare, nu vei putea să le 
procesezi cu uşurinţă sau în mod constant. 


Dirijează toate inputurile potenţial semnificative pe canale minimale, orientate 
spre tine, pentru o examinare şi o evaluare uşor de accesat privind natura lor. 


Atât în zonele low-tech cât şi în cele high-tech, poate 
apărea cu uşurinţă un surplus de coşuri de colectare. Există 
o oportunitate reală de îmbunătăţire pentru majoritatea 
persoanelor din tabăra low-tech, în principal în privința 
luării de notițe şi colectării fizice prin intermediul tăviței 
pentru documente. Notiţele scrise trebuie să fie strânse la 
un loc şi procesate, în loc să fie lăsate să zacă îngropate în 
teancuri, carnețele şi sertare. Hârtia şi materialele fizice 
trebuie să fie canalizate spre tăvițele pentru documente, în 
loc să fie risipite în mii de teancuri, în toate colțurile 
disponibile ale lumii. Pe partea de high-tech, sursele 
potenţiale de input pentru chestiuni care să fie evaluate şi 
procesate s-au înmulțit enorm, odată cu ascensiunea 
rețelelor de socializare, a multiplelor dispozitive conectate şi 
cu ubicuitatea e-mailului. Acum oamenii au în mod frecvent 
mai mult de un cont de e-mail, fac parte din cel puţin unul, 
dacă nu din câteva universuri ale rețelelor de socializare şi 
operează cu numeroase dispozitive digitale. Paradoxal, 
tendința de a dezvolta acumulări restante enorme de 
inputuri aleatorii care necesită soluționare şi numărul de 
oameni care au probleme cu asta au crescut dramatic, pe 
măsură ce revoluția digitală ne-a „optimizat” viețile. 

Implementarea procedurilor şi instrumentelor standard 
pentru a capta idei şi inputuri va deveni din ce în ce mai 
critică pe măsură ce munca şi viața ta personală devin mai 
sofisticate. Pe măsură ce avansezi în carieră, spre exemplu, 
vei observa probabil că cele mai bune idei ale tale despre 
muncă nu îţi vor veni la muncă. Capacitatea de a profita de 
acea gândire prin dispozitive de colectare bune, care să fie 
mereu la îndemână, este esenţială pentru a menține 
controlul asupra lumii tale. 

Goleşte în mod regulat instrumentele de captare 


Factorul final de succes în ceea ce priveşte captarea ar 
trebui să fie evident: dacă nu goleşti şi nu procesezi 


chestiunile pe care le-ai colectat, instrumentele tale nu 
servesc niciunei alte funcţii în afară de aceea de a stoca 
materie amorfă. Golirea conținuturilor nu înseamnă că 
trebuie să finalizezi ce este acolo; înseamnă doar că trebuie 
să decizi mai precis ce este şi ce ar trebui făcut cu el şi dacă 
este încă nefinalizat, organizează-l în sistemul tău. Trebuie 
să îl scoţi afară din container. Nu îl laşi şi nu îl pui înapoi în 
„intrări”! Să nu-ţi goleşti tăvița pentru documente este ca şi 
cum ai avea tomberoane de gunoi şi căsuțe poştale pe care 
nimeni nu le goleşte şi de care nimeni nu se ocupă niciodată 
- pur şi simplu, trebuie să cumperi încontinuu altele noi 
pentru a reține un volum care creşte neîncetat. 

Pentru a goli însă „intrările”, trebuie să ai pus la punct un 
sistem integrat de gestionare a vieţii. Prea multe lucruri 
rămân îngrămădite în tăvițele pentru documente (fizice şi 
digitale) din cauza lipsei sistemelor eficiente „în aval” de acel 
loc. Adeseori, pare mai uşor să laşi lucrurile la „intrări” 
atunci când ştii că trebuie să faci ceva în legătură cu ele, 
dar nu poți chiar atunci. Tăvița pentru documente şi inbox- 
ul e-mailului reprezintă soluția maximă pe care numeroşi 
oameni o adoptă în materie de organizare — cel puţin ştiu că 
undeva, acolo, există un memento pentru ceea ce au de 
făcut. Din nefericire, plasa aceea de siguranță se pierde 
atunci când teancurile de hârtii scapă de sub control sau 
inventarul e-mailurilor devine prea lung pentru a fi vizionat 
pe un singur ecran. 


Blocajul survenit în fluxul oricărui lucru subminează capacitatea de a fi prezent, 
proaspăt şi creativ în domeniul respectiv. 


Când stăpâneşti la perfecție următoarele două etape şi ştii 
cum să-ți procesezi şi să-ți organizezi uşor şi rapid 
inputurile şi elementele incomplete, „intrările” pot să revină 
la funcția lor inițială. Să trecem la modalităţile prin care 


putem goli acele tăvițe pentru documente şi sisteme de e- 
mail, fără a trebui să facem neapărat munca acum. 
Clarifică 

Poate cea mai importantă îmbunătăţire pe care am făcut-o 
pentru absolut toate persoanele cu care am lucrat este că le- 
am învățat ce înseamnă gândirea element-cu-element, 
necesară pentru a-şi goli containerele de colectare. Când 
şefa unui departament major al unei corporaţii globale a 
finalizat de procesat împreună cu mine toate elementele sale 
deschise, s-a lăsat pe spate uluită şi mi-a spus că, deşi se 
putea relaxa în legătură cu şedinţele la care trebuia se 
participe, datorită calendarului ei de încredere, nu simțise 
niciodată aceeaşi uşurare în ceea ce priveşte toate celelalte 
aspecte numeroase ale serviciului ei, pe care tocmai le 
clarificaserăm împreună. Acţiunile şi informaţia de care 
trebuia să i se aducă aminte erau acum identificate şi 
încredințate unui sistem concret. 


Este mai bine să te înşeli decât să fii vag. 
— Freeman Dyson 


Ce trebuie să te întrebi pe tine însuți (şi să-ți răspunzi) cu 
privire la fiecare e-mail, mesaj-text, mesaj vocal, memoriu, 
pagină de notițe de la o şedinţă sau idee autogenerată care 
îți apare în cale? Aceasta este componenta de gestionare a 
inputului care formează baza pentru organizarea ta 
personală. Numeroase persoane încearcă să devină 
organizate, dar comit greşeala de a face asta în tranşe 
incomplete de lucruri. Nu poți organiza ceva ce abia ţi-a 
parvenit — poţi doar să captezi şi să procesezi. În schimb, 
organizezi acțiunile pe care va trebui să le întreprinzi, 
bazându-te pe deciziile pe care le-ai luat cu privire la ceea ce 
trebuie făcut. Toată povestea - atât faza de captare, cât şi 
cea de organizare — este reprezentată de „trunchiul central” 
al modelului de arbore decizional arătat aici. 


Ce-i asta? 

Aceasta nu este o întrebare stupidă. Am vorbit despre 
„chestiuni”. Şi am vorbit despre coşuri de colectare. Dar nu 
am discutat ce sunt aceste chestiuni şi ce să faci în legătură 
cu ele. Spre exemplu, multe dintre elementele care tind să 
scape din sistemele noastre personale de organizare sunt 
formulare amorfe pe care le primim de la stat sau de la 
compania noastră - chiar trebuie să facem ceva în legătură 
cu ele? Şi cum rămâne cu e-mailul acela de la resurse 
umane, care ne anunţă că bla-bla despre bla-bla este acum 
politica pentru bla-bla? Am dezgropat grămezi de mesaje 
prin dosarele şi în sertarele de la birou, care erau aruncate 
acolo deoarece clientul pur şi simplu nu a alocat câteva 
secunde pentru a-şi da seama care era, de fapt, subiectul 
comunicării sau al documentului. Acesta este motivul 
pentru care următoarea decizie este esențială. 

Este acţionabil? 


Există două răspunsuri posibile la această întrebare: da şi 
nu. 


Nu se impune nicio acțiune Dacă răspunsul este nu, există 
trei posibilități: 


1 | De aruncat, nu mai este necesar. 


2 | Nu este necesară vreo acțiune acum, dar ar putea fi 
necesar să se facă ceva mai târziu (incubează). 


3 | Elementul este informaţie potenţial utilă, care ar putea fi 
necesară mai târziu, într-un anumit scop (referință). 

DIAGRAMA FLUXULUI DE LUCRU - CLARIFICARE 


Aceste trei categorii pot fi gestionate la rândul lor; vom 
aborda acest aspect într-un capitol ulterior. Pentru moment, 
este suficient să spunem că ai nevoie de un coş de gunoi şi 
de o tastă <Del> pentru ceea ce este de aruncat, de o agendă 
sau un calendar pentru materialul lăsat la incubat şi de un 
bun sistem de îndosariere pentru informaţiile de referință. 


Acţionabil Acesta este grupul de elemente da, chestiunile în 
legătură cu care trebuie să se facă ceva. Exemplele tipice 
includ de la un e-mail care solicită un rezumat al 
discursului pe care ai fost de acord să-l ţii la un prânz oficial 
şi până la notițele din tăvița ta pentru documente sau până 
la întâlnirea față în față cu vicepreşedintele consorțiului, pe 
tema unui nou proiect semnificativ ce implică angajarea 
unui consultant extern. 

Două lucruri trebuie să fie stabilite în legătură cu fiecare 
element acționabil: 


1 | Pentru ce „proiect” sau rezultat ţi-ai luat angajamentul? 
şi 
2 | Care este următoarea acțiune necesară? 


Dacă este vorba de un proiect... Trebuie să captezi rezultatul 
acela pe o listă de „Proiecte”. Aceasta va fi jalonul care va 
continua să-ți aducă aminte că ai o buclă deschisă, până 
când aceasta este rezolvată. O Reexaminare Săptămânală a 
listei îți va aminti de acest element ca de un lucru care este 
încă nesoluționat. Va rămâne proaspăt şi viu în sistemul tău 
de gestionare (versus mintea ta) până când este finalizat sau 
eliminat. 


Nu este necesară multă forță pentru a realiza lucruri, dar este necesară foarte 
multă forță pentru a hotărî ce să faci. 
— Elbert Hubbard 


Care este următoarea acțiune? Aceasta este întrebarea 
critică pentru orice ai captat; dacă răspunzi adecvat la ea, 
vei obține acel lucru concret, fundamental, pe care să-l 
organizezi. „Următoarea acțiune” înseamnă următoarea 
acțiune fizică vizibilă, în care este necesar să te angajezi 
pentru a duce realitatea curentă a acestui lucru mai 
aproape de finalizare. 
Câteva exemple de acțiuni următoare ar putea fi: 


° e Sună-l pe Fred, pentru: numele şi numărul 
atelierului de reparații pe care l-a menționat. 

. e Schițează câteva idei pentru agenda şedinţei 
de buget. 

. e Discută cu Angela despre sistemul de 
îndosariere pe care trebuie să-l implementăm. 

° e Caută pe Internet cursuri locale de pictură în 
acuarelă. 


Toate acestea sunt acțiuni fizice care trebuie să se 
producă. Mementourile acestora vor deveni principalele 
grăunțe care să alimenteze moara sistemului tău de 
gestionare a productivității personale. 


Fă-o, deleag-o sau amân-o După ce ai decis în legătură cu 
acțiunea următoare, ai trei opțiuni: 

1. Fă-o. Dacă o acțiune va dura mai puțin de două minute, 
ar trebui făcută în momentul în care este definită. 

2. Deleag-o. Dacă o acțiune va dura mai mult de două 
minute, întreabă-te: Sunt eu persoana potrivită să facă 
asta? Dacă răspunsul este nu, deleag-o entității adecvate. 


3. Amân-o. Dacă o acțiune va dura mai mult de două 
minute şi tu eşti persoana potrivită pentru a o realiza, va 
trebui ca tu să amâni acțiunea asupra ei până mai târziu şi 
să o urmăreşti pe una sau mai multe liste de „Acţiuni 
următoare”. 


Organizează 


Cercul exterior al diagramei fluxului de lucru prezintă cele 
opt categorii distincte de mementouri şi materiale care vor 
rezulta ca urmare a faptului că îți procesezi toate lucrurile. 
Împreună, acestea formează un sistem total pentru a 
organiza aproape tot ce ai pe cap sau ar putea să fie 
adăugat aici, zilnic sau săptămânal. 


Să fii organizat înseamnă, pur şi simplu, că locul unde se află un anumit lucru 
corespunde cu ce înseamnă el pentru tine. 


Pentru elementele non-acționabile, categoriile posibile 
sunt de aruncat, incubare şi referință. Dacă nu este nevoie 
de nicio acțiune asupra unui lucru, îl arunci, îl „pui la 
păstrare” pentru o reevaluare ulterioară sau îl înregistrezi 
pentru a putea găsi materialul, în cazul în care ai nevoie să 
recurgi la el altă dată. Pentru a gestiona lucrurile 
acționabile, vei avea nevoie de o listă de proiecte, depozitare 
sau fişiere pentru planurile şi materialele de proiecte, un 
calendar, o listă cu mementouri ale acțiunilor următoare şi o 
listă de mementouri pentru lucrurile pe care le aştepţi. 

Toate categoriile organizaționale trebuie să fie conţinute 
fizic într-o formă oarecare. Când mă refer la „liste”, prin asta 
înțeleg doar un tip de set revizuibil de mementouri, care ar 
putea fi nişte liste pe un bloc-notes sau într-un program 
computerizat sau chiar în dosare care păstrează hârtii 
separate pentru fiecare element. Spre exemplu, lista de 
proiecte curente ar putea fi ținută pe o pagină într-un 
planificator cu file detaşabile; ar putea fi ţinută într-o 
categorie în cadrul funcției Task-uri a unei aplicații 


software; sau ar putea să fie într-un simplu dosar fizic 
etichetat „Listă de proiecte”. 

DIAGRAMA FLUXULUI DE LUCRU - ORGANIZARE 


Mementourile lăsate la incubat (cum ar fi: „După O1 martie, 
să-l contactez pe contabilul meu pentru a stabili o întâlnire”) 
pot fi depozitate într-un dosar tip tickler, într-un repertoar 
sau într-o aplicație de calendar digital. 

Proiecte 


Eu definesc un proiect ca fiind orice rezultat scontat care 
poate fi înfăptuit într-un an şi care necesită mai mult de o 
etapă de acțiune. Asta înseamnă că unele lucruri mai 
degrabă mici pe care în mod normal ai putea să nu le 
numeşti proiecte se vor afla pe lista ta de „Proiecte”, 
împreună cu altele mari. Raționamentul din spatele 
definiției mele este că, dacă într-o singură etapă, ceva nu va 
fi finalizat, trebuie creat un fel de jalon care să-ți aducă 
aminte că mai există ceva de făcut în continuare. Dacă nu ai 
un substituent care să-ți amintească de el, va aluneca 
înapoi în mintea ta. Motivul pentru cadrul temporal de un 
an este că orice te-ai angajat să termini în acel interval 
trebuie revizuit săptămânal ca să te simți împăcat cu 
statutul său. Un alt mod de a te gândi la asta este o listă de 
bucle deschise, indiferent de dimensiune. 


O listă parţială de proiecte 
Pune-l în temă pe noul membru al Găseşte reeditări ale articolului din 


echipei Harvard Business Review 

Ia-ți vacanţă în august Găseşte un editor 

Stabileşte locul pentru un Însămânţează grădina de primăvară 
teambuilding al angajaţilor Caută resurse pentru proiectul video 
Publică-ţi cartea Stabileşte programul conferinței de anul 
Finalizează upgrade-urile viitor 

computerului Finalizează acordurile de angajare 


Actualizează testamentul 
Finalizează bugetele 


Finalizează noua ofertă de produs Montează noul sistem de iluminat pe 
Învață noul software CRM verandă 
Cumpără o nouă masă de bucătărie 
Înscrie-o pe Maria la gimnaziu 


Proiectele nu trebuie să fie enumerate inițial într-o anumită 
ordine, după dimensiuni sau priorități. Ele trebuie doar să 
se găsească pe o listă principală, astfel încât să le poţi 
reexamina suficient de constant încât să te asiguri că pentru 
fiecare dintre ele au fost definite următoarele acțiuni 
adecvate. 

Tu nu realizezi de fapt un proiect; tu poți doar să realizezi 
etapele de acţiune legate de acesta. Atunci când au fost 
efectuate suficiente etape corecte de acțiune, se va fi creat o 
situaţie care corespunde suficient de mult imaginii tale 
inițiale încât o poți numi „realizată”. Lista de proiecte este 
compilaţia liniilor de sosire, pe care o punem în fața noastră 
pentru a ne menține următoarele acțiuni în mişcare pe toate 
culoarele, în mod adecvat. 

Ar putea să existe motive să-ți clasifici proiectele în diferite 
subcategorii, pornind de la zonele tale diferite de interes, dar 
crearea inițială a unei singure liste care să le cuprindă pe 
toate îți va uşura personalizarea adecvată a sistemului, pe 
măsură ce te simți mai familiar cu utilizarea sa. 

Materialele de suport pentru proiect 


Pentru multe dintre proiectele tale, vei colecta informații 
relevante, pe care vei dori să le organizezi în funcție de temă, 
subiect sau numele proiectului. Lista ta de proiecte va fi 
doar un index. Toate detaliile, planurile şi informația 
auxiliară de care ai putea avea nevoie în timp ce lucrezi la 
diferitele tale proiecte ar trebui să fie cuprinsă în dosare, 
fişiere computerizate, carnețele sau mape. 

Materiale de sprijin şi dosare de referințe. După ce ai 
organizat materialele auxiliare pentru proiect după temă sau 
subiect, vei descoperi probabil că sunt aproape identice cu 
materialele tale de referințe şi că ar putea fi păstrate în 
acelaşi sistem de dosare de referințe (un dosar al nunții ar 
putea fi păstrat printre dosarele generale de referință, spre 
exemplu). Singura diferență este că în cazul proiectelor 


active, ar putea fi nevoie ca materialele auxiliare să fie 
examinate într-o manieră mai constantă pentru a garanta că 
sunt identificate toate etapele necesare de acțiune. 

De obicei, eu recomand ca oamenii să nu-şi depoziteze 
materialele auxiliare la vedere. Dacă ai un sistem de dosare 
de referințe care funcţionează bine şi este suficient de 
accesibil, ai putea să remarci că acesta este cel mai uşor 
mod de a le organiza. Totuşi, vor exista momente când va fi 
mult mai convenabil să ai materialele scoase şi imediat 
vizibile şi disponibile, mai ales dacă lucrezi la un proiect 
fierbinte, la care trebuie să verifici referințele de câteva ori în 
timpul zilei. Dosarele puse în suporturi metalice sau stivuite 
în tăvițe pentru documente uşor accesibile pot fi practice 
pentru acest tip de muncă de birou, în desfăşurare. 

În mod paradoxal, lumea digitală a făcut ca organizarea 
materialelor de referință şi auxiliare să fie în acelaşi timp 
mai simplă şi mai complexă. Poţi capta ceva de undeva şi îl 
poți copia în altă parte, rapid şi cu uşurinţă, dar poate să fie 
descurajant să decizi unde trebuie să fie plasat, dată fiind 
abundența de locuri de parcare aflate la dispoziția noastră şi 
nenumăratele feluri în care am putea prefera ca informaţia 
să fie disponibilă, atât pentru alţii, cât şi pentru noi înşine. 
Cea mai bună practică este să îți mențţii lumea digitală a 
referințelor cât mai simplă cu putință, reexaminând-o şi 
curățând-o în mod constant. 

Categoriile următoarei acţiuni 


După cum clarifică diagrama fluxului de lucru, decizia 
următoarei acțiuni este esențială. Acțiunea aceea trebuie să 
fie următorul comportament fizic, vizibil, fără excepţie, la 
fiecare buclă deschisă. 

Desigur, nu este necesar să ţii evidența vreuneia dintre 
acțiunile „de mai puţin de două minute” pe care le 
întreprinzi sau a tuturor acelor acţiuni pe care le-ai încheiat 
deja; acestea au fost făcute. Cele pentru care chiar trebuie 


ținută evidența sunt toate acele acțiuni care trebuie să se 
producă într-un anumit moment sau într-o anumită zi 
(trece-le pe acestea în calendarul tău); cele care trebuie să 
fie făcute imediat cum este posibil (adaugă-le pe acestea pe 
listele tale cu „Acţiuni următoare”); şi toate cele pe care 
aştepţi să le facă alţii (trece-le pe acestea pe o listă „În 
aşteptare”). 

Calendar 


Mementourile pentru acţiunile pe care trebuie să le 
întreprinzi intră în două categorii: cele referitoare la lucruri 
care trebuie să se producă într-o anumită zi sau într-un 
anumit moment şi cele referitoare la lucruri care pur şi 
simplu trebuie să fie realizate cât mai rapid cu putinţă. 
Calendarul tău se ocupă de primul tip de memento. 

Trei lucruri ajung în calendarul tău: 


° e acțiuni pentru un anumit moment; 
. e acţiuni pentru o anumită zi; şi 
° e informații pentru o anumită zi. 


Acțiunile pentru un anumit moment Acesta este un nume 
pretențios pentru programări. De multe ori, următoarea 
acțiune care trebuie întreprinsă în cadrul unui proiect este 
participarea la o şedinţă stabilită pentru discutarea sa. Să 
ţii pur şi simplu evidența acesteia în calendar este de ajuns. 


Acţiunile pentru o anumită zi Acestea sunt lucruri pe care 
trebuie să le faci cândva, într-o anumită zi, dar nu neapărat 
într-un anumit moment. Poate i-ai spus lui Mioko că o vei 
suna vineri să verifici dacă raportul pe care i l-ai trimis este 
în regulă. Ea nu va primi raportul până joi, iar sâmbătă va 
pleca din ţară, aşa că vineri este intervalul de timp în care 


poţi să întreprinzi acțiunea - dar o poţi face în orice moment 
al zilei de vineri. Această acțiune ar trebui să fie trecută în 
calendar pentru vineri, fără a fi însă legată de un anumit 
interval orar - ar trebui pur şi simplu marcată în dreptul 
acelei zile. Este util să ai un calendar în care să poți nota 
atât acţiuni pentru anumite momente, cât şi acţiuni pentru 
anumite zile. 


Informații pentru o anumită zi Calendarul este totodată locul 
în care să păstrezi evidenţa lucrurilor despre care vrei să ştii 
în anumite zile — nu neapărat acțiuni pe care va trebui să le 
întreprinzi, ci mai degrabă informații care ar putea fi utile la 
o anumită dată. Acestea ar putea să includă instrucțiuni 
despre programări, activități în care alte persoane (familia 
sau angajaţii) vor fi implicate atunci sau evenimente de 
interes. Este util să introduci şi aici informații de tipul celor 
păstrate în fişiere tickler, pe termen scurt, cum ar fi un 
memento pentru a suna pe cineva după ce el sau ea revine 
din vacanță. Tot aici este locul unde ai putea dori să plasezi 
mementouri importante referitoare la data când un anumit 
eveniment ar trebui să se producă sau când este necesar să 
se înceapă ceva (în cazul în care încă nu s-a început), fiind 
dat termenul de execuție. 


Fericiţi cei flexibili, căci aceia nu vor fi ofensați. 
— dr. Michael McGriffy 


Gata cu „listele zilnice cu lucruri de făcut” din calendar. Acele 
trei lucruri intră în calendar, atât şi nimic altceva! Ar putea 
constitui o erezie la adresa trainingului specific secolului 
trecut, pe tema gestionării timpului, care ne învaţă aproape 
universal că lista cotidiană cu lucruri de făcut este cheia. 
Dar listele de felul acesta incluse într-un calendar nu 
funcționează, din două motive. 


În primul rând, inputul nou, constant, şi prioritățile 
tactice schimbătoare reconfigurează munca de zi cu zi atât 
de mult, încât este practic imposibil să fixezi din timp 
elementele de făcut. Este întotdeauna util să ai un plan de 
lucru funcțional, ca punct de referință, dar acesta trebuie să 
poată fi renegociat în orice moment. Să încerci să ţii o listă 
în calendar, care mai apoi trebuie reintrodusă pentru o altă 
zi dacă elementele nu sunt realizate, este demoralizant şi 
constituie o pierdere de timp. Listele cu „Acţiuni următoare”, 
pe care le susțin eu, vor conţine toate acele mementouri 
pentru acțiune, chiar şi pe cele mai dependente de factorul 
timp. lar acestea nu vor trebui rescrise zilnic. 

În al doilea rând, dacă pe o listă zilnică de făcut se găseşte 
un lucru care nu trebuie făcut neapărat în acea zi, acesta va 
dilua accentul pus asupra lucrurilor care chiar trebuie 
făcute. Dacă trebuie să o sun pe Mioko vineri pentru că 
aceea este singura zi în care o pot găsi, dar apoi adaug alte 
cinci telefoane mai puţin importante sau mai puţin 
dependente de factorul timp la lista mea cu lucruri de făcut, 
când ziua devine agitată, este posibil să nu o mai sun deloc 
pe Mioko. Creierul meu va trebui să primească înapoi 
mementoul că acela este singurul telefon pentru care nu va 
mai exista o altă ocazie. Aceasta nu este o utilizare adecvată 
a sistemului. După cum văd eu lucrurile, calendarul ar 
trebui să fie un teritoriu sacru. Dacă notezi ceva acolo, 
trebuie făcut în ziua aceea sau să nu mai fie făcut deloc. 
Singurele rescrieri ar trebui să fie cele pentru programări 
modificate. 

Acestea fiind spuse, nu este absolut nimic în neregulă cu 
crearea unei liste scurte, informale, cu lucruri de genul 
„Dacă am timp, chiar mi-ar plăcea să...”, alese din 
inventarul acțiunilor tale următoare. Acestea nu ar trebui 
confundate cu imperativele tale şi ar trebui să fie tratate 


suficient de lejer pentru a fi abandonate sau modificate 
rapid, pe măsură ce apar surprizele inevitabile ale zilei. 
Lista(-ele) cu „Acţiuni următoare” 


Deci, unde merg toate mementourile tale pentru acţiuni? Pe 
listele cu „Acţiuni următoare” care, alături de calendar, se 
află în centrul organizării şi orientării gestionării zilnice a 
acțiunilor. 

Toate acțiunile „mai lungi de două minute”, care nu pot fi 
delegate şi pe care le-ai identificat, trebuie să fie ţinute într- 
o evidență. „Sună-l pe Jim Smith, pentru: şedinţa de buget”, 
„Trimite prietenilor un e-mail cu ultimele noutăți despre 
familie” şi „Schiţează idei, pentru: conferința anuală de 
vânzări” sunt, toate, tipuri de mementouri pentru acțiune 
care trebuie păstrate în liste adecvate, ca să fie evaluate ca 
opțiuni pentru ceea ce vom face în orice moment din timp. 

Dacă ai doar douăzeci sau treizeci din acestea, ar putea fi 
în regulă să le păstrezi pe toate pe o singură listă, intitulată 
„Acţiuni următoare”, pe care să o analizezi oricând ai ceva 
timp liber. Totuşi, pentru cei mai mulți dintre noi, este mai 
probabil că numărul va fi între 50 şi 150. În acest caz, ar fi 
logic să-ți împarți lista cu „Acţiuni următoare” pe categorii, 
cum ar fi „Telefoane” pe care să le dai când ai puţin timp şi 
telefonul la dispoziţie, sau elemente ce vizează acțiuni „La 
computer”, pe care să le iei în considerare ca opţiuni atunci 
când stai în fața acelui dispozitiv. 


Totul ar trebui făcut cât mai simplu cu putință, dar nu mai simplu de atât. 
— Albert Einstein 


Elementele non-acţionabile 


Ai nevoie de sisteme bine organizate, individuale, care să 
trateze atât lucrurile care nu solicită nicio acțiune, cât şi pe 
cele care solicită. Sistemele de non-acțiune se împart în trei 
categorii: de aruncat, incubare şi referință. 


De aruncat 


Ceea ce este de aruncat ar trebui să fie evident de la sine. 
Aruncă, toacă sau reciclează tot ceea ce nu presupune nicio 
potenţială acțiune viitoare sau valoare de referință. Dacă laşi 
chestiunile acestea amestecate laolaltă cu celelalte categorii, 
ele vor submina serios sistemul şi claritatea ta în mediul 
respectiv. 

Incubarea 


Există două alte grupuri de obiecte, în afară de cele de 
aruncat, care nu necesită vreo acțiune imediată, dar pe care 
vei vrea să le păstrezi. Aici, din nou, este esențial să separi 
elementele non-acţionabile de cele acționabile; altfel, vei 
avea tendința să te duci ameţit la grămezile, teancurile şi 
listele tale şi să nu ştii de unde să începi sau ce trebuie 
făcut. 

Să zicem că citeşti ceva într-un newsletter care îți dă o 
idee despre un proiect pe care ai putea să vrei să-l faci într-o 
bună zi, dar nu acum. Vei dori să ți se reamintească de el 
mai târziu pentru a putea reevalua opțiunea de a face ceva 
în această privință, pe viitor. Sau primeşti un pliant despre 
următoarea stagiune a filarmonicii din oraşul tău şi observi 
că până la programul care te interesează cu adevărat pe tine 
mai sunt patru luni - prea mult ca să poți acționa încă în 
acest sens (nu eşti sigur care va fi programul tău de călătorii 
pe o perioadă atât de îndelungată). Dar dacă eşti în oraş, ți- 
ar plăcea să mergi. Ce ar trebui să faci în legătură cu asta? 

Există două feluri de instrumente de incubare care ar 
putea să funcţioneze în această situaţie: liste de tipul „Într-o 
bună zi/Poate” şi un sistem tickler. 


Într-o bună zi/Poate Ar putea fi util şi inspirator să păstrezi 
o listă continuă cu lucruri pe care este posbil să vrei să le 
faci cândva, dar nu acum. Aceasta este „parcarea” pentru 


proiectele în direcția cărora nu poți acționa în prezent, dar 
pe care nu vrei să le dai complet uitării. Ţi-ar plăcea să ţi se 
amintească de această posibilitate la intervale regulate. 
Listă parţială de tipul „Într-o bună zi/Poate” 


Să cumpăr un vas cu pânze Să înfiinţez o fundaţie pentru copii 

Să învăţ spaniola Să cumpăr un pian 

Să urmez un curs de pictură în acuarelă Să-mi public memoriile 

Să renovez bucătăria Să obțin un atestat de scuba diving 

Să construiesc o piscină de Să învăţ să dansez tango 

antrenament Să învăţ să utilizez o roată pentru 

Să fac o călătorie cu balonul olărit 

Să construiesc o pivniță de vinuri Să dau o petrecere în cartier 

Să petrec o lună în Toscana Să construiesc un heleşteu cu peşti koi 


Să-mi creez propria pagină web 


Aceste elemente sunt de genul „proiectelor pe care aş 
putea să vreau să le fac, dar nu acum... însă aş vrea să mi 
se reamintească de ele în mod regulat”. Tu trebuie să 
reexaminezi periodic lista aceasta dacă vrei să obţii cea mai 
mare valoare de pe urma ei. Îți sugerez să incluzi o copie a 
conținutului în Reexaminarea Săptămânală (vezi pag. 113). 

Probabil că ai şi alte tipuri de informații care sunt similare 
cu „Într-o bună zi/Poate”, dar care necesită examinare doar 
când ai impulsul de a te angaja într-un anumit gen de 
activitate. Acestea ar fi liste de tipul: 


° e Cărți de citit 


. e Vinuri de degustat 

. e Reţete de încercat 

. e Filme de închiriat 

. e Excursii de făcut în weekend 

. e Lucruri pe care copiii mei poate că ar vrea să 
le facă 


. e Seminare la care să iau parte 


° e Site-uri web pe care să intru 


Aceste tipuri de mementouri îți pot extinde foarte mult 
opțiunile de explorare creativă. Deținerea unui instrument 
organizațional care să îți permită să alcătuieşti cu uşurinţă 
liste ca acestea, pe loc, chiar merită din plin. 


Sistemul Tickler O a doua categorie de lucruri pentru 
incubare sunt cele pe care nu le vrei reamintite sau de care 
nu ai nevoie să-ţi fie reamintite, până la un anumit moment 
exact în timp. O versiune foarte elegantă a păstrării în 
vederea examinării de acest gen este dosarul de tip tickler, 
numit, de asemenea, şi „dosarul în aşteptare”, „follow-up” 
sau „dosarul perpetuu”. Acesta este un sistem care îţi 
permite să-ți trimiţi, aproape efectiv, ceva prin poştă ţie 
însuţi, pentru a fi primit la o dată stabilită în viitor. 

Calendarul tău poate îndeplini aceeaşi funcție. Ai putea 
să-ți reaminteşti pe calendar, pentru data de 15 martie, spre 
exemplu, că într-o lună trebuie să achiţi taxele; sau, pentru 
12 septembrie, că Lacul Lebedelor va fi prezentat de Balşoi, 
la Civic Auditorium, peste şase săptămâni. 

Pentru mai multe detalii, vezi Capitolul 7. 
Materialul de referinţă 


Multe lucruri care îți apar în cale nu necesită nicio acţiune, 
dar au valoare în sine, ca informație. Vei dori să le păstrezi 
şi să le poți recupera atunci când îţi vor fi necesare. Ele pot 
fi stocate într-un format pe hârtie sau digital. 

Materialul pe hârtie - orice, de la meniul cu preparatele la 
pachet al restaurantului local de delicatese până la 
planurile, schițele şi informaţiile despre vânzare pentru un 
proiect de arhitectură peisagistică — este stocat cel mai bine 
în sisteme fizice sau digitale eficiente de regăsire a 
informaţiei. Acestea pot include de la paginile unui bloc- 


notes sau carnețel, în cazul unei liste cu restaurantele 
preferate sau cu numerele de telefon ale membrilor 
comitetului şcolar, până la cartoteci întregi dedicate actelor 
de la auditul intern, în cazul unei fuziuni corporatiste. Deşi 
din ce în ce mai multă informaţie apare sub formă digitală, 
versiunile listate sunt încă o modalitate eficientă de a o 
stoca şi analiza, în unele cazuri. 

Stocarea electronică poate să includă totul de la stocarea 
de date în cloud la fişiere arhivate în software-ul tău de 
comunicații. 

Cel mai important lucru pe care să ţi-l aminteşti aici este 
că referința ar trebui să fie exact asta - informaţie la care 
poţi apela cu uşurinţă atunci când este necesar. În general, 
sistemele de referință iau două forme: (1) stocarea specifică 
zonei şi subiectului şi (2) fişiere cu referințe generale. 
Primele tipuri se definesc de obicei în termenii modalităţii de 
stocare - spre exemplu, un sertar cu dosare, dedicat 
contractelor, după dată; un sertar care conţine doar 
informaţii confidenţiale despre salariile angajaţilor; o serie 
de cabinete pentru procese juridice încheiate, a căror 
consultare ar putea fi necesară în procesele viitoare; sau o 
bază de date destinată gestionării relaţiilor cu clienții (CRM 
- Customer Relations Management) pentru  istoricele 
clienților şi abonaților. 


Îndosarierea referințelor generale Cel de-al doilea tip de 
sistem de referință este unul de care toată lumea are nevoie 
să fie la îndemână pentru a stoca informaţii speciale, care 
nu se încadrează în vreo categorie predeterminată mai 
amplă. Ai nevoie de un loc în care să păstrezi manualele de 
instrucțiuni pentru aparatura de bucătărie, notițele scrise 
de mână de la şedinţa pe tema proiectului Smith şi yenii 
aceia pe care nu ai mai ajuns să-i schimbi la finalul celei 


mai recente călătorii la Tokyo (şi pe care îi poți folosi la 
următoarea călătorie acolo). 

Absența unui dosar bun cu referințe generale poate fi 
unul dintre cele mai mari blocaje în implementarea unui 
sistem personal eficient de gestionare. Dacă îndosarierea şi 
păstrarea nu sunt uşoare şi rapide (şi chiar distractive!), vei 
avea tendința să stivuieşti, să îngrămădeşti sau să 
acumulezi digital lucrurile, în loc să le pui la păstrare în 
mod adecvat. Dacă materialul tău de referință nu are granițe 
simple şi clare, linia de demarcaţie dintre elementele 
acționabile şi cele non-acţionabile se va estompa, vizual şi 
psihologic, şi mintea ta va deveni indiferentă la toată 
povestea. Stabilirea unui bun sistem funcțional pentru 
această categorie de material este esențială în asigurarea 
productivității lipsite de stres; vom explora acest aspect în 
detaliu în Capitolul 7. 


Reflectează 


Una e să scrii că ai nevoie de lapte; şi alta este să fii la 
magazin şi să-ți aduci aminte. De asemenea, să-ți notezi pe 
ceva că trebuie să suni un prieten după un eveniment 
semnificativ din viața sa, ca să vezi ce face şi să-l feliciţi, 
este altceva decât să-ți aminteşti de asta chiar când eşti 
lângă telefon şi ai ceva timp la dispoziție. 

Trebuie să poţi face un pas în spate şi să analizezi tabloul 
complet al vieţii tale personale şi profesionale dintr-o 
perspectivă mai amplă şi, de asemenea, să te afunzi „în 
tranşeele” acţiunilor concrete de întreprins, după cum este 
nevoie, şi la intervale adecvate. Pentru cei mai mulți oameni, 
magia gestionării fluxului de lucru este obţinută prin 
utilizarea constantă a etapei reflecţiei. Acesta este locul în 
care, într-un caz important, arunci săptămânal o privire 
către toate proiectele nefinalizate şi buclele tale deschise, la 
ceea ce eu numesc nivelul Orizontului 1 (vezi pag. 119). Este 


ocazia ta să scrutezi toate acțiunile şi opţiunile definite, 
aflate în fața ta, crescând astfel radical eficacitatea alegerilor 
luate cu privire la ceea ce faci în orice moment. 

Viaţa ta este mai complexă decât poate să descrie sau să 
coordoneze orice sistem, dar metodologia GTD creează un 
model coerent pentru a substitui elemente-cheie care 
necesită în continuare atenție, fiind actualizate şi examinate 
într-o manieră coordonată. Majoritatea oamenilor au câteva 
componente simple ale acestui model în diferite locuri, dar 
conținutul şi utilizarea lor este, în cel mai bun caz, 
primitivă. 

Ce şi când să reexaminezi 

Dacă implementezi un sistem personal de organizare 
structurat aşa cum recomand eu, cu o listă de „Proiecte”, un 
calendar, liste cu „Acţiuni următoare” şi o listă „În 
aşteptare”, atunci nu va fi nevoie de mare lucru pentru a 
menține acest sistem. 

Reexaminează cât de des ai nevoie listele, prezentările generale şi hărțile de 
orientare pe care trebuie să le reexaminezi, pentru a-ți despovăra mintea de 
conținutul lor. 

Elementul pe care îl vei analiza cel mai frecvent va fi 
calendarul tău, care îți va aminti de „peisajul dur” al zilei — 
şi anume, care sunt lucrurile care chiar trebuie să fie tratate 
în ziua aceea. Asta nu înseamnă că acele conținuturi care se 
regăsesc acolo sunt cele mai „importante” în vreun sens 
măreț - ci doar că ele trebuie făcute. În orice moment, faptul 
că ştii ce anume şi când trebuie făcut creează un spaţiu de 
manevră. Este un bun obicei ca imediat cum ai finalizat o 
acțiune din calendarul tău (o întâlnire, un telefon, ultima 
versiune a unui raport care trebuie predat), să verifici şi să 
vezi ce altceva mai rămâne de făcut. 

După ce ţi-ai verificat calendarul, de cele mai multe ori vei 
trece la listele tale cu „Acţiuni următoare”. Acestea 
păstrează inventarul acţiunilor predefinite, pe care le poţi 


întreprinde dacă ai timp la dispoziție pe parcursul zilei. 
Dacă le-ai organizat după context („Acasă”; „La computer”; 
„În şedinţa cu George”), ele vor intra în acţiune doar atunci 
când aceste contexte sunt disponibile. 

Proiectele, listele „În aşteptare” şi „Într-o bună zi/Poate” 
trebuie să fie reexaminate doar atât de des pe cât consideri 
tu că este necesar pentru a te împiedica să-ți mai pui 
întrebări despre ele. 

Factor esenţial pentru succes: reexaminarea 
săptămânală 

Tot ceea ce ar putea necesita acţiune trebuie să fie 
reexaminat suficient de frecvent pentru a-ţi împiedica 
mintea să reia sarcina de a-şi aminti şi reaminti acelaşi 
lucru. Pentru a avea încredere în deciziile personale rapide 
şi intuitive pe care le iei în legătură cu acțiunile de la un 
moment la altul, trebuie să-ți consolidezi constant poziția la 
un nivel mai ridicat. Din experiența mea (cu mii de 
persoane), asta se traduce printr-un comportament esențial 
pentru succes: Reexaminarea Săptămânală. 


Preocupările vieții cuprind o multitudine de interese, şi acela care cugetă la oricare 
dintre ele fără să le consulte pe celelalte este un vizionar nepotrivit să 
stăpânească afacerile lumii. 

— James Fenimore Cooper 


Toate Proiectele, planurile active de proiecte şi listele tale 
cu „Acţiunile următoare”, „Agenda”, „În aşteptare” şi chiar şi 
cele cu „Într-o bună zi/Poate” ar trebui reexaminate o dată 
pe săptămână. Ceea ce îți oferă de asemenea ocazia să te 
asiguri că mintea îți este limpede şi că toate proiectele 
neterminate din ultimele câteva zile au fost captate, 
clarificate şi organizate. 

Dacă eşti ca majoritatea, ai descoperit că lucrurile pot 
scăpa de sub control într-o oarecare măsură, pe parcursul 
câtorva zile de intensitate operațională. Este ceva de 


aşteptat, ce va continua să crească în tandem cu 
ubicuitatea lumii tale tot timpul în priză, tot timpul 
conectată. N-ai vrea să-ți distragi singur atenția prea mult 
de la munca aflată în fața ta, într-un efort pentru a rămâne 
„perfect imaculat” tot timpul. Dar pentru a-ţi permite luxul 
de „a fi pe val”, cu încredere, probabil că vei avea nevoie să 
faci curat şi să reîmprospătezi conținuturile o dată pe 
săptămână. 
Reexaminarea Săptămânală este momentul în care: 


° e Să-ţi strângi şi să-ți procesezi toate lucrurile. 

. e Să-ţi reexaminezi sistemul. 

° e Să-ţi actualizezi listele. 

. e Să cureţi, să clarifici, să actualizezi şi să 
completezi. 


Cei mai mulți oameni nu au un sistem realmente complet 
şi nu obţin niciun beneficiu real de pe urma reexaminării, 
tocmai din acest motiv: imaginea lor de ansamblu nu este 
totală. Ei au în continuare un sentiment vag că ceva ar 
putea să lipsească. De aceea recompensele care pot fi 
obținute din implementarea acestui întreg proces sunt 
exponențiale: cu cât este mai complet sistemul, cu atât mai 
multă încredere vei avea în el. Şi cu cât vei avea mai multă 
încredere în el, cu atât vei fi mai motivat să-l menţii cât mai 
complet. Reexaminarea Săptămânală este o cheie principală 
pentru a menține acel standard. 

Pentru a-ți scoate nişte lucruri din minte, trebuie să-ţi foloseşti mintea. 


Cei mai mulți oameni se simt cel mai bine în legătură cu 
munca lor în săptămâna de dinainte să plece în vacanţă, dar 
asta nu datorită vacanței în sine. Ce faci în ultima 


săptămână înainte să pleci într-o excursie importantă? Faci 
curat, finalizezi, clarifici, organizezi şi renegociezi toate 
acordurile pe care le ai cu tine însuți şi cu alții. Faci asta ca 
să te poţi relaxa şi să poţi fi prezent pe plajă, pe terenul de 
golf sau pe pârtia de schi, fără ca mintea să-ţi fie ocupată cu 
nimic altceva. Eu îți sugerez să faci asta săptămânal, şi nu 
anual, pentru a putea fi altfel „prezent” în viața ta de zi cu 
zi. 

Angajează 

Scopul elementar al acestui proces de gestionare a fluxului 
de lucru este de a facilita alegeri bune referitoare la ceea ce 
faci în orice moment din timp. Luni dimineața, la 10:33, să 
decizi dacă o suni pe Sandy, finalizezi propunerea sau îți 
faci ordine prin e-mailuri va fi întotdeauna o hotărâre 
intuitivă, dar, cu orientarea potrivită, te poți simți mult mai 
încrezător în legătură cu alegerile tale. Poți trece de la 
speranță la încredere în acțiunile tale, sporindu-ți imediat 
energia şi eficacitatea. 


Toate deciziile de a acționa sunt intuitive. Provocarea constă în a trece de la a 
spera că este alegerea corectă la a avea încredere că este alegerea corectă. 


Trei modele pentru a alege cum să acţionezi 


Să presupunem pentru o clipă că nu te opui niciuneia dintre 
„chestiunile” tale, din cauza  nesiguranței sau a 
procrastinării. Va exista întotdeauna o listă lungă cu 
acțiunile pe care nu le faci, în orice moment dat. Aşadar, 
cum vei decide ce să faci şi ce să nu faci şi să te simți bine 
în legătură cu ambele? 

Răspunsul este: având încredere în intuiţia ta. Dacă ai 
captat, clarificat, organizat şi reflectat la toate angajamentele 
tale curente, îți poţi dinamiza raționamentul intuitiv cu o 
doză de gândire inteligentă şi practică despre munca şi 
valorile tale. 


Există trei modele care îţi vor fi utile dacă le încorporezi în 
luarea deciziilor referitoare la ceea ce ai de făcut. Ele nu-ți 
vor oferi răspunsurile - indiferent dacă te gândeşti să îl suni 
pe Mario, să îi trimiți un e-mail fiului tău la şcoală sau să 
porți pur şi simplu o conversaţie informală cu secretara ta —, 
dar te vor ajuta să-ți structurezi mai inteligent opțiunile. Şi 
acesta este un lucru pe care panaceele simple pentru 
gestionarea timpului şi a priorităţilor nu îl pot face. 

1. Modelul celor patru criterii pentru 
alegerea acţiunilor pe moment 


Miercuri, la 15:22, cum alegi ce să faci? În momentul acela 
există patru criterii pe care le poţi aplica, în această ordine: 
context, timp disponibil, energie disponibilă şi prioritate. 

Primele trei descriu constrângerile în cadrul cărora operezi 
încontinuu şi cea de-a patra furnizează valorile ierarhice pe 
care să le atribui acțiunilor tale. 


Contextul Eşti mereu constrâns de ceea ce ai posibilitatea să 
faci în momentul de față. Câteva acțiuni pot fi realizate 
oriunde (cum ar fi schițarea unor idei despre un proiect, 
folosind pixul şi hârtia), dar majoritatea necesită un loc 
specific (acasă, la biroul tău) sau să ai la dispoziție vreun 
instrument pentru productivitate, cum ar fi un telefon sau 
un computer. Aceştia sunt primii factori care îţi limitează 
alegerile referitoare la ceea ce poți face pe moment. 


Timpul disponibil Când trebuie să faci altceva? Să ai o 
şedinţă în cinci minute ar împiedica realizarea oricăror 
acțiuni care necesită mai mult timp. 


Energia disponibilă Cât de multă energie ai? Unele acțiuni 
pe care le ai de făcut necesită un rezervor de energie 


mentală creativă, proaspătă. Altele necesită mai mult elan 
fizic. Unele necesită câte puțin din fiecare. 


Prioritatea Date fiind contextul, timpul şi energia disponibile, 
care acțiune rămasă între opţiunile tale îţi va oferi cel mai 
mare beneficiu? Eşti în biroul tău, cu un telefon şi un 
computer, ai o oră la dispoziție, iar energia ta este la 7.3, pe 
o scară de la 1 la 10. Ar trebui să returnezi apelul clientului, 
să lucrezi la propunerea de proiect, să îți procesezi e- 
mailurile sau să iei legătura cu partenerul sau partenera de 
viață pentru a vedea cum îi merge în acea zi? 

Aici trebuie să îți accesezi intuiţia şi să începi să te bazezi 
pe decizia ta personală din momentul acela. Pentru a 
explora acest concept pe mai departe, să examinăm încă 
două modele pentru a decide care este cel mai important 
lucru pe care să îl faci. 

2. Modelul triplustratificat pentru evaluarea 
muncii de zi cu zi 


Atunci când realizezi unele lucruri sau „munceşti”, în sens 
universal, există trei tipuri diferite de acţiuni în care poți fi 
angajat: 


. e Să faci o muncă predefinită 
° e Să faci munca pe măsură ce aceasta apare 
. e Să-ţi defineşti munca 


Să faci o muncă predefinită Atunci când faci o muncă 
predefinită, lucrezi în baza listelor tale cu „Acţiuni 
următoare” şi a calendarului tău - finalizând sarcini pe care 
ai decis anterior că trebuie să le faci sau gestionându-ţi 
fluxul de lucru. Iei deciziile pe care trebuie să le iei, schițezi 
ideile pe care vrei să le supui unui brainstorming, iei parte 


la şedinţe sau pregăteşti o listă de lucruri despre care să 
vorbeşti cu avocatul tău. 


Să faci munca pe măsură ce aceasta apare În mod frecvent, 
apar lucruri din senin - nebănuite, neanticipate —, lucruri în 
care trebuie sau alegi să te implici, pe măsură ce se produc. 
Spre exemplu, partenera ta de afaceri intră în biroul tău şi 
vrea să aveţi o conversaţie pe tema lansării noului produs, 
aşa că discuţi cu ea în loc să faci toate celelalte lucruri pe 
care ai putea să le faci. Fiecare zi aduce cu sine surprize — 
lucruri neplănuite, care apar pur şi simplu din senin - şi va 
trebui să le acorzi măcar o parte din timp şi energie mai 
multora dintre ele. Atunci când urmezi direcțiile respective, 
decizi automat că aceste lucruri sunt mult mai importante 
decât orice altceva ai avea de făcut în momentele acelea. 


Să-ţi defineşti munca Să-ţi defineşti munca presupune să-ți 
pui în ordine tăvița ta pentru documente, mesajele digitale 
şi notițele din timpul şedinţelor şi să divizezi noile proiecte 
în etape acționabile. Pe măsură ce îți procesezi inputurile, 
fără îndoială că te vei ocupa de câteva acțiuni „de mai puțin 
de două minute” şi că vei arunca şi înregistra numeroase 
lucruri (o altă variantă de a face munca pe măsură ce 
apare). O parte semnificativă a acestei activități va consta în 
identificarea lucrurilor care trebuie făcute la un moment 
dat, dar nu pe loc. Vei adăuga puncte pe toate listele tale, pe 
măsură ce avansezi. 

După ce ţi-ai definit toată munca, poţi să ai încredere că 
listele tale cu lucruri de făcut sunt complete. Şi contextul 
tău, timpul şi energia disponibile încă îți permit opțiunea de 
a face mai mult de un singur lucru. Ultimul aspect pe care 
să-l iei în considerare este natura muncii tale şi obiectivele 
şi standardele acesteia. 


3. Modelul pe şase niveluri pentru 

a-ţi reexamina propria muncă 

Prioritățile ar trebui să-ți dirijeze deciziile, dar majoritatea 
modelelor în vederea determinării acestora nu sunt 
instrumente de încredere pentru mare parte din activitatea 
noastră reală de lucru. Pentru a şti care sunt prioritățile 
tale, trebuie să ştii care este munca ta. Şi există cel puţin 
şase perspective diferite din care să defineşti acest aspect. 
Pentru a utiliza o analogie adecvată, discuţia aceasta are 
foarte mult de-a face cu orizontul sau distanța percepţiei. 
Când priveşti afară, din interiorul unei clădiri, observi 
lucruri diferite, de la etaje diferite. 


° e Orizontul 5: Obiectivul şi principiile 

. e Orizontul 4: Viziunea 

° e Orizontul 3: Scopurile 

. e Orizontul 2: Zonele de focalizare şi 
răspunderile 

° e Orizontul 1: Proiectele curente 

. e La sol: Acțiunile curente 


Să începem de jos în sus: 


La sol: Acţiunile curente Aceasta este lista unde sunt 
acumulate toate acţiunile pe care trebuie să le realizezi — 
toate telefoanele pe care trebuie să le dai, e-mailurile la care 
trebuie să răspunzi, comisioanele de care trebuie să te achiți 
şi planurile pe care vrei să le comunici şefului tău şi 
partenerului tău de viață. Probabil că ai avea peste o sută de 
astfel de elemente pe care să le realizezi, dacă ai opri chiar 


acum lumea în loc, fără vreun input suplimentar de la tine 
sau de la oricine altcineva. 


Orizontul 1: Proiectele curente Cele între treizeci şi o sută de 
proiecte pe care le ai în derulare generează majoritatea 
acțiunilor pe care le ai în fața ta, în prezent. Acestea sunt 
rezultatele pe termen relativ scurt pe care vrei să le atingi, 
cum ar fi instalarea unui nou computer acasă, organizarea 
unei conferințe de vânzări, mutarea într-un sediu nou şi 
găsirea unui dentist. 
Finalizează proiectele pe care le începi, îndeplineşte angajamentele pe care ti le-ai 
asumat, respectă promisiunile pe care le-ai făcut — şi atunci, atât sinele tău 
subconştient, cât şi cel conştient pot avea succes, ceea ce duce la un sentiment de 
împlinire, valoare şi unicitate. 

— John-Roger Hinkins 


Orizontul 2: Zonele de focalizare şi răspunderile Tu creezi sau 
accepțţi proiectele şi acțiunile, datorită rolurilor, intereselor 
şi răspunderilor pe care le ai. Acestea sunt zonele-cheie are 
vieţii tale personale şi profesionale, în cadrul cărora vrei să 
obţii rezultate şi să menții standarde. Slujba ta poate să 
presupună cel puţin angajamente implicite față de lucruri 
cum ar fi planificarea strategică, sprijinul administrativ, 
dezvoltarea personalului, studii de piață, relaţiile cu clienţii 
sau managementul activelor. Şi viața ta personală are un 
număr egal de astfel de domenii de focalizare: sănătatea, 
familia, finanţele, mediul de acasă, spiritualitatea, recreerea 
etc. Acestea nu sunt lucruri de finalizat, ci, mai degrabă, de 
utilizat pe post de criterii pentru a ne evalua experiențele şi 
angajamentele, pentru a menţine echilibrul şi 
sustenabilitatea, pe măsură ce funcționăm în munca şi în 
lumea noastră.  Enumerarea şi examinarea acestor 
responsabilități oferă un cadru general mai cuprinzător 
pentru a ne evalua inventarul de proiecte. 


Orizontul 3: Scopurile Într-un an sau doi ani de aici încolo, 
lucrurile pe care vrei să le încerci în diferite zone ale muncii 
vieții tale personale vor adăuga o nouă dimensiune în 
definirea muncii tale. Adeseori, atingerea scopurilor şi 
obiectivelor slujbei tale va necesita o schimbare în ceea ce 
priveşte direcția focalizării muncii tale, cu apariția unor noi 
responsabilitați. În acest orizont, există şi din punct de 
vedere personal lucruri pe care ţi-ar plăcea să le realizezi 
sau să le fixezi, lucruri care ar putea să confere mai multă 
importanță anumitor aspecte din viața ta şi să le diminueze 
pe altele. 


Orizontul 4: Viziunea Atunci când faci planuri de viitor, 
pentru trei până la cinci ani, acest lucru te face să te 
gândeşti la categorii mai mari: strategii de organizare, 
tendințe de mediu, circumstanțele tranziției în carieră şi 
stilul de viață. Factorii interni includ aspirații şi considerații 
pe marginea familiei, finanțelor şi calitatea vieții. Aspectele 
ce țin de lumea exterioară pot să cuprindă schimbările care 
îți afectează locul de muncă şi organizaţia, cum ar fi 
tehnologia, globalizarea, tendințele pieței şi competiția. 
Deciziile la nivelul acesta pot schimba cu uşurinţă felul în 
care ar putea arăta munca ta pe numeroase planuri. 


Orizontul 5: Obiectivul şi principiile Aceasta este perspectiva 
de ansamblu. De ce există compania ta? De ce exişti tu? Ce 
contează cu adevărat pentru tine, indiferent de situație? 
Obiectivul fundamental al oricărui lucru furnizează definiția 
centrală a ceea ce este cu adevărat munca. Este descrierea 
supremă a locului tău de muncă. Toate scopurile, viziunile, 
obiectivele, proiectele şi acţiunile derivă din, şi te conduc 
spre, acesta. 

Aceste analogii cu orizontul sunt întru câtva arbitrare şi 
este posibil ca, în viața reală, conversațiile importante pe 


care le vei purta pe tema focalizării şi priorităţilor tale să nu 
cadreze exact cu un nivel sau altul. Totuşi, ele pot să 
furnizeze un cadru general util, care să îți reamintească de 
natura multistratificată a angajamentelor şi sarcinilor tale. 
Nu ai timp să te gândeşti clipă de clipă şi zi de zi. Trebuie să te fi gândit deja. 


Evident, trebuie să iei în considerare mulți factori înainte 
să te simți mulțumit că ai luat cea mai bună decizie 
referitoare la ce ai de făcut şi când. „Stabilirea priorităților” 
în sensul tradițional al focalizării obiectivelor şi valorilor tale 
pe termen lung, deşi este în mod evident o preocupare 
centrală necesară, nu oferă un cadru practic pentru marea 
majoritate a deciziilor şi sarcinilor în care trebuie să te 
implici zi de zi. Să stăpâneşti fluxul muncii tale la toate 
nivelurile la care experimentezi acea muncă oferă o 
modalitate mult mai holistică de a duce lucrurile la bun 
sfârşit şi de a te simți bine în această privință. 

Partea a 2-a a acestei cărți va oferi coaching specific cu 
privire la felul în care să utilizezi aceste modele pentru a lua 
decizii în vederea acțiunii şi la felul în care cele mai bune 
practici de a capta, clarifica, planifica, organiza şi reflecta 
contribuie, toate, la cel mai mare succes al tău vizavi de ele. 


63) 


Implementarea creativă 
a proiectelor: cele cinci etape 
ale planificării unui proiect 


INGREDIENTELE-CHEIE ale controlului relaxat sunt (1) 
rezultatele (proiectele) clar definite şi acțiunile următoare, 


necesare pentru a le duce mai aproape de finalizare şi (2) 
mementouri plasate într-un sistem de încredere, care să fie 
examinat în mod regulat. Este vorba despre ceea ce eu 
numesc focalizare orizontală. Deşi poate părea simplu, 
aplicarea efectivă a procesului poate crea rezultate 
profunde. 


Cum să amplifici focalizarea verticală 


Focalizarea orizontală este tot îți va trebui în majoritatea 
situaţiilor, în cea mai mare parte a timpului. Totuşi, uneori, 
este posibil să ai nevoie de o rigoare şi de o focalizare mai 
mari pentru a aduce un proiect sau o situație sub control, 
pentru a identifica o soluţie sau pentru a te asigura că au 
fost determinaţi toți paşii adecvați. Aici intervine focalizarea 
pe verticală. 


Să ştii cum să gândeşti productiv în acest mod mai degrabă 
vertical şi cum să integrezi rezultatele în sistemul tău 
personal este cel de-al doilea set puternic de comportamente 
necesare pentru munca bazată pe cunoaştere. 


În timp ce faci lucrurile mărunte, trebuie să te gândeşti la lucrurile importante, 
pentru ca toate lucrurile mărunte să meargă în direcția corectă. 
— Alvin Toffler 


Genul acesta de gândire nu trebuie să fie minuțios. Cea 
mai mare parte a gândirii pe care va trebui să o realizezi este 
informală, ceea ce eu numesc „planificare la plic” — genul de 
lucru pe care îl notezi, la propriu, pe spatele unui plic sau 
pe un şervețţel, într-o cafenea, cu un coleg, în timp ce discuţi 
în detaliu agenda şi structura unei prezentări de vânzări. 
Din experiența mea, acesta tinde să fie cel mai productiv gen 
de planificare pe care îl poţi face, în termenii rezultatului 
raportat la energia pe care o depui. Într-adevăr, din când în 
când, oricine ar putea să aibă nevoie să elaboreze o 
structură sau un plan mai formal pentru clarificarea 


componentelor, secvențelor sau priorităților. Şi schițele 
generale mai detaliate vor fi de asemenea necesare pentru a 
coordona situații mai complexe - dacă echipele au nevoie să 
colaboreze pe diferite secțiuni ale unui proiect, spre 
exemplu, sau dacă trebuie schițate planuri de afaceri pentru 
a convinge un investitor că ştii ce faci. Dar, ca regulă 
generală, poţi să fii destul de creativ având doar un stilou şi 
o bucată de hârtie. 

Nu nevoia de mai multe modele formale este cea mai 
stringentă pe care am văzut-o în gândirea proiectelor, în 
lumea profesională; de obicei, oamenii care au nevoie de 
acele modele le au deja sau le pot obţine ca parte a unui 
curriculum profesional sau educaţional. În schimb, am 
descoperit că cea mai mare lacună este absența unui model 
de focalizare asupra proiectului pentru noi, ceilalți. Noi 
avem nevoie de modalități de a ne valida şi sprijini gândirea, 
oricât de informale ar fi ele. Sesiunile de planificare formală 
şi instrumentele foarte puternice de planificare (cum ar fi 
software-ul de gestionare a proiectelor) pot fi cu siguranță 
utile ocazional, dar, de prea multe ori, participanţii la o 
şedinţă vor trebui să aibă altă şedinţă - o „întrunire la plic” 
(sau la tabla albă magnetică) - pentru a elabora sau a 
prelua efectiv controlul asupra unei părți a activităţii. 
Şedinţele mai structurate şi mai formale au de asemenea 
tendința de a sări peste cel puţin o chestiune esențială, cum 
ar fi motivul pentru care proiectul este realizat de la bun 
început. Sau acestea nu permit un timp adecvat pentru 
brainstorming, pentru elaborarea a numeroase idei la care 
nu s-a gândit nimeni niciodată şi care ar face proiectul mai 
interesant, mai profitabil sau pur şi simplu mai distractiv. 
Şi, în ultimul rând, foarte puţine asemenea şedinţe impun 
suficientă rigoare pentru a determina etapele de acțiune şi 
răspunderile pentru diferitele aspecte ale planului de 
proiect. 


Obiectivul este să faci proiectele şi situațiile suficient de clare şi să menții 
suficient de mult control asupra lor încât să ţi le scoţi din minte şi să nu pierzi 
vreo idee potenţial utilă. 


Vestea bună este că există o manieră productivă de a te 
gândi la proiecte, situații şi subiecte, care să confere 
maximum de valoare cu o cheltuială minimă de timp şi 
efort. Din întâmplare, este chiar modul firesc în care 
planificăm atunci când încercăm conştient să aducem un 
proiect sub control sau pur şi simplu să acţionăm în vederea 
unui rezultat dezirabil. Din experiența mea, când oamenii 
fac mai multă planificare, informală şi firească, ei se 
debarasează de o grămadă de stres şi obțin rezultate mai 
bune. 


Modelul planificării naturale 


Eşti deja familiarizat cu cel mai strălucit şi creativ 
planificator din lume: creierul tău. Tu însuți eşti în realitate 
o maşinărie de făcut planuri. Planifici atunci când te 
îmbraci, când iei prânzul, când mergi la magazin sau pur şi 
simplu când vorbeşti. Chiar dacă procesul poate părea întru 
câtva aleator, o serie destul de complexă de paşi trebuie să 
se deruleze, înainte ca mintea ta să concretizeze ceva în plan 
fizic. Mintea ta parcurge cinci paşi pentru a realiza practic 
toate misiunile: 

Cel mai experimentat planificator din lume este creierul tău. 


1 | Definirea obiectivului şi principiilor 
2 | Vizualizarea rezultatului 

3 | Brainstorming 

4 | Organizarea 

5 | Identificarea acțiunilor următoare 


Un exemplu simplu: Planificarea unei cine în oraş 


Ultima dată când ai ieşit în oraş la cină, ce te-a îndemnat 
inițial să te gândeşti la asta? Ar fi putut fi o mulțime de 
lucruri: dorința de a-ți potoli foamea, de a socializa cu 
prietenii, de a sărbători o ocazie specială, de a semna un 
contract de afaceri sau de a dezvolta o relație romantică. 
Imediat cum oricare dintre acestea s-a transformat într-o 
înclinaţie reală pe care ai vrut să o duci mai departe, ai 
început să faci planuri. Intenţia ta era obiectivul tău şi 
acesta a declanşat automat procesul tău intern de 
planificare. Principiile tale au creat granițele planului tău. 
Probabil că nu te-ai gândit în mod conştient la principiile 
ieşirii în oraş la cină, dar ai gândit între limitele lor: 
standarde pentru mâncare şi servire, prețul acceptabil, 
comoditatea şi confortul, este posibil ca toate acestea să fi 
jucat un rol. În orice caz, obiectivul şi principiile tale au 
constituit impulsul şi limitele decisive ale planificării tale. 

După ce ai hotărât să-ţi atingi obiectivul, care au fost 
primele tale gânduri semnificative? Probabil că nu „Punctul 
II.A.3.b. din plan”. Primele tale idei au fost, mai probabil, 
lucruri de genul: „Mâncare italienească la Giovanni's” sau 
„Să stau la terasă, la Bistro Cafe”. Probabil că ai vizualizat 
de asemenea vreo imagine pozitivă a ceea ce urma să se 
întâmple sau a felului în care se va derula seara - poate 
persoanele implicate, atmosfera şi/sau rezultatul. Aceea a 
reprezentat vizualizarea rezultatului de către tine. Deşi 
obiectivul tău a răspuns întrebării de ce?, cu privire la 
ieşirea ta în oraş la cină - viziunea ta a fost o imagine 
pornind de la întrebarea ce?— de la modurile în care este 
văzută, auzită şi percepută lumea fizică, moduri care să 
corespundă cel mai bine obiectivului tău. 

După ce te-ai identificat cu viziunea ta, ce a început 
mintea ta să facă în mod firesc? La ce a început să se 
gândească? „La ce oră ar trebui să mergem?”, „O fi deschis 


în seara asta?”, „Va fi aglomerat>?”, „Cum e vremea?”, „Ar 
trebui să ne schimbăm hainele?”, „Maşina are benzină”?”, 
„Cât de foame ne este?”. Acesta a fost brainstormingul. 
Întrebările acelea făceau parte din procesul creativ firesc, 
care se derulează după ce te angajezi față de un rezultat ce 
nu s-a produs încă. Creierul tău a observat o falie între 
lucrul spre care priveai şi locul unde te găseai în realitate, la 
momentul acela, şi a început să soluţioneze acea disonanță 
cognitivă, încercând să completeze spaţiile goale. Acesta este 
începutul etapei cum? a planificării naturale. Dar gândirea a 
fost efectuată într-o manieră cumva aleatorie şi spontană. 
Numeroase aspecte diferite ale ieşitului în oraş la cină ţi-au 
venit, pur şi simplu, în minte. Aproape sigur că nu a trebuit 
să le notezi efectiv pe toate pe hârtie, dar ai derulat o 
versiuna a acelui proces în mintea ta. 


******%*%* pe de altă parte, dacă te-ai fi ocupat de petrecerea pentru sărbătorirea 
succesului recent al celui mai bun prieten al tău, complexitatea şi detaliile care 
se puteau acumula în mintea ta ar fi trebuit să justifice cel puţin spatele unui 
plic! (n.a.) 

După ce ai generat un număr suficient de idei şi detalii, 
nu ai avut de ales decât să începi să le organizezi. Este 
posibil să te fi gândit sau să fi spus: „În primul rând, trebuie 
să aflăm dacă restaurantul este deschis” sau „Hai să sunăm 
la familia Anderson şi să vedem dacă ei n-ar vrea să iasă cu 
noi”. După ce ai generat diferite gânduri relevante pentru 
rezultat, mintea ta va începe să le sorteze în mod automat în 
funcție de componente  (subproiecte), priorităţi şi/sau 
secvențe de evenimente. Componentele ar fi: „Trebuie să ne 
ocupăm de logistică, de oameni şi de loc.” Priorităţile ar fi: 
„Este esenţial să aflăm dacă clientul chiar vrea să iasă în 
oraş la cină.” Secvenţele ar fi: „În primul rând, trebuie să 
verificăm dacă restaurantul este deschis, apoi să sunăm la 
familia Anderson, apoi să ne îmbrăcăm.” Aceasta este 
secțiunea din planificarea naturală ce încorporează, prin 


însăşi natura sa, provocarea, comparațiile şi evaluarea. Un 
lucru este mai bun, mai mare sau se află înaintea altuia. 
Cheia gândirii inteligente este şi mai multă gândire inteligentă. 


La final (presupunând că eşti realmente angajat față de 
proiect - în acest caz, ieşitul în oraş pentru a lua cina), te 
concentrezi pe următoarea acţiune pe care trebuie să o 
întreprinzi pentru a concretiza efectiv prima componentă. 
„Sună la Cafe Rouge ca să vezi dacă este deschis şi fă 
rezervarea.” 

Aceste cinci etape ale planificării unui proiect se produc în 
mod natural pentru tot ceea ce realizezi în timpul zilei. Este 
vorba despre cum creezi lucruri — cina, o seară relaxantă, un 
nou produs sau o nouă companie. Ai un impuls de a 
concretiza ceva; îți imaginezi rezultatul; generezi idei care ar 
putea fi relevante; le ordonezi pe acestea într-o structură; şi 
defineşti o activitate fizică ce ar începe să o transforme în 
realitate. Şi faci toate acestea în mod firesc, fără să te 
gândeşti prea mult. 

Planificarea naturală nu este neapărat şi normală 


Dar procesul descris în secțiunea anterioară reprezintă 
modul în care comisia ta plănuieşte retragerea spirituală? 
Este acesta modul în care echipa ta de IT abordează 
instalarea noului sistem? Este acesta felul în care îţi 
organizezi nunta sau analizezi potenţiala fuziune? 

Ai clarificat obiectivul principal al proiectului şi l-ai 
comunicat tuturor celor care ar trebui să-l cunoască? Şi ai 
ajuns la un acord asupra standardelor şi comportamentelor 
la care va trebui să aderi pentru a-l face să aibă succes? 


Ai vizualizat în ultima vreme vreun succes formidabil, în legătură cu orice? 


Ai vizualizat succesul şi te-ai gândit la toate lucrurile 
inovatoare care ar putea rezulta dacă l-ai obține? 


Ai scos toate ideile posibile la lumină - tot ce trebuie să iei 
în considerare şi care ar putea să afecteze rezultatul? 

Ai identificat componentele esenţiale pentru misiune, 
reperele-cheie şi livrabilele? 

Ai definit toate aspectele proiectului în privința cărora se 
poate acționa chiar acum, care este următoarea acțiune 
pentru fiecare parte şi cine şi pentru ce este responsabil? 

Dacă eşti ca majoritatea oamenilor cu care interacționez 
în calitate de coach sau consultant, răspunsul colectiv la 
aceste întrebări este, probabil, nu. Este foarte probabil să 
existe cel puțin anumite componente ale modelului 
planificării naturale pe care nu le-ai implementat. 

În unele dintre seminarele mele, îi rog pe participanţi să 
planifice efectiv un proiect strategic curent, care utilizează 
acest model. În doar câteva minute, ei parcurg singuri toate 
cele cinci etape şi de obicei ajung să fie uluiți de cât de mult 
au progresat, comparativ cu ceea ce au încercat să facă în 
trecut. Un domn a venit la mine după aceea şi mi-a spus: 
„Nu ştiu dacă ar trebui să-ți mulțumesc sau să fiu furios. 
Tocmai am terminat un plan de afaceri despre care mi-am 
spus mie însumi că va dura luni întregi şi acum nu mai am 
nicio scuză că nu l-am făcut!” 

Poţi să încerci şi tu chiar acum, dacă vrei. Alege un 
proiect care este nou sau blocat sau căruia i-ar trebui aduse 
câteva îmbunătățiri.  Gândeşte-te la obiectivul tău. 
Gândeşte-te la cum ar arăta un rezultat reuşit: unde ai fi tu, 
din punct de vedere fizic, financiar, în termenii reputației 
sau oricum altcumva? Fă brainstorming pentru potenţialii 
paşi. Organizează-ţi ideile. Hotărăşte în legătură cu acțiunile 
următoare. Ştii mai clar încotro vrei să mergi şi cum să 
ajungi acolo? 


Modelul planificării nenaturale 


Pentru a sublinia importanţa utilizării modelului planificării 
naturale pentru lucrurile mai complexe în care suntem 
angrenați, haideţi să îl comparăm cu modelul mai „normal”, 
utilizat în majoritatea mediilor - ceea ce eu numesc 
planificarea nenaturală. 


Când ideea „bună” este o idee proastă 


Ai auzit vreodată un manager sau un lider de proiect bine 
intenționat începând o şedinţă cu în-trebarea: „OK, să 
vedem, cine are o idee bună în sensul acesta?” 

Care este presupoziţia aici? Înainte ca orice evaluare a 
ceea ce constituie o idee bună să fie acceptată, obiectivul 
trebuie să fie clar, viziunea trebuie să fie bine definită şi 
toate datele relevante trebuie să fi fost colectate (prin 
brainstorming) şi analizate (organizate). „Care ar fi ideea 
bună?” este o întrebare bună, dar numai după ce ai realizat 
aproximativ 80% din gândirea ta! A începe de acolo ar 
distruge probabil capacitățile mentale creative ale oricui. 
Dacă aştepţi să ai o idee bună înainte să ai orice idee, nu vei avea prea multe. 


Încercarea de a aborda orice situaţie dintr-o perspectivă 
care nu reprezintă modul firesc în care operează mintea ta 
va fi dificilă. Oamenii o fac tot timpul, dar aproape 
întotdeauna generează o lipsă de claritate şi un stres 
crescut. În interacţiunile cu ceilalți, deschide uşa pentru 
orgolii, intrigi politice şi planuri ascunse de a acapara 
discuția (vorbind la modul general, cel mai agresiv verbal va 
conduce discuția). Şi dacă este vorba doar despre tine, 
încercarea de a găsi o idee bună înainte să-ți defineşti 
obiectivul, să creezi o viziune şi să colectezi o mulțime de 
idei inițiale proaste are şanse mari să-ți producă un blocaj 
creativ. 


Modelul planificării reactive 


Modelul nenatural este cel pe care majoritatea oamenilor 
încă îl identifică în mod conştient cu „planificarea” şi, pentru 
că atât de des este artificial şi irelevant pentru munca reală, 
oamenii pur şi simplu nu planifică. Cel puţin, nu de la bun 
început: ei se opun planificării şedinţelor, prezentărilor şi 
operațiunilor strategice până în ultima clipă. 
Când îţi dai seama că eşti într-o groapă, opreşte-te din săpat. 

— Will Rogers 


Dar ce se întâmplă dacă nu planifici din timp? În multe 
cazuri, criză! („Nu ai luat biletele?” „Am crezut că le iei tu!”) 
Apoi, când presiunea ultimei clipe se lasă asupra ta, se 
activează modelul planificării reactive. 

Care este primul nivel de focalizare când se sparge buba? 
Acţiune! Munceşte mai intens! Ore suplimentare! Mai mulți 
oameni! Fii şi mai ocupat! Şi o mulțime de oameni stresaţi 
sunt aruncaţi în mijlocul acelei situații. 

După aceea, când se ajunge ca multe persoane ocupate să 
se lovească una de alta, iar asta nu rezolvă situaţia, cineva 
devine mai sofisticat şi spune: „Trebuie să ne organizăm!” 
(Acum ați prins ideea?) Apoi oamenii trasează chenare în 
jurul problemei şi le etichetează. Sau redesenează chenarele 
şi le reetichetează. 


Nu te limita la a face un lucru. Mentine poziția. 
— Rochelle Myer 


La un moment dat, ei îşi dau seama că simpla retrasare a 
chenarelor nu face, de fapt, mare lucru pentru a rezolva 
problema. Acum, cineva (mult mai sofisticat) sugerează că 
este necesară mai multă creativitate. „Haideţi să facem 
brainstorming!” Având pe toată lumea în sală, şeful 
întreabă: „Să vedem, are cineva o idee bună?” 

Cum nu se întâmplă mare lucru, şeful poate să 
presupună că angajaţii săi şi-au consumat cea mai mare 


parte a creativității lăuntrice. E momentul să angajezi un 
consultant! Desigur, dacă respectivul consultant îşi merită 
banii, la un moment dat probabil că va pune măreața 
întrebare: „Deci, în fond, ce încercați să faceţi aici?” 
(viziune, obiectiv). 


Tehnici de planificare naturală 
Cele cinci etape 


Este de la sine înţeles, dar totuşi trebuie spus din nou: să te 
gândeşti în moduri mai eficiente la proiecte şi situaţii poate 
concretiza lucrurile mai devreme, mai bine şi cu mai mult 
succes. Aşadar, dacă minţile noastre oricum planifică în 
mod firesc, ce putem să învăţăm din asta? Cum putem 
utiliza acel model pentru a facilita obținerea de rezultate mai 
numeroase şi mai bune în gândirea noastră? 

Haideţi să examinăm fiecare dintre cele cinci etape ale 
planificării naturale şi să vedem cum putem fructifica aceste 
contexte. 

Obiectivul 


Nu strică niciodată să pui întrebarea de ce?. Aproape tot 
ceea ce faci în prezent poate fi amplificat şi chiar dinamizat 
de mai multă cercetare detaliată la acest nivel de vârf al 
focalizării. De ce te duci la următoarea ta întâlnire? Care 
este obiectivul sarcinii tale? De ce ai invitat prieteni la cină? 
De ce angajezi un director de marketing, şi nu o agenţie? De 
ce accepți situația din organizaţia ta de relații cu clienții? De 
ce ai un buget? Şi tot aşa, la infinit. 
Fanatismul constă în intensificarea eforturilor tale atunci când ţi-ai uitat ținta. 

— George Santayana 


Recunosc: nu sunt decât chestiuni de bun simț avansat. 
Să ştii şi să îți fie clar obiectivul tuturor activităților sunt 
directive principale pentru o focalizare adecvată, pentru 
elaborare creativă şi cooperare. Dar tocmai chestiunile de 


bun simț nu sunt puse în practică, pur şi simplu pentru că 
ne este prea uşor să creăm lucruri, să ne lăsăm prinşi în 
forma a ceea ce am creat şi să lăsăm să se piardă legătura 
cu intenţiile noastre principale şi reale. 

Bazându-mă pe miile de ore petrecute în numeroase 
birouri, cu numeroase persoane sofisticate, eu ştiu că 
întrebarea de ce? nu poate fi isnorată. Atunci când oamenii 
mi se plâng că au prea multe şedinţe, eu trebuie să întreb: 
„Care este obiectivul şedinţelor?” Când ei întreabă: „Pe cine 
ar trebui să invit la şedinţa de planificare?”, eu trebuie să 
întreb: „Care este obiectivul şedinţei de planificare?” Când 
dilema este aceea dacă să păstrezi sau nu legătura cu 
munca şi cu e-mailul într-o vacanţă, eu trebuie să întreb: 
„Care este obiectivul principal al vacanței?” Până nu avem 
răspunsul la întrebările mele, nu există nicio cale posibilă 
pentru a găsi un răspuns adecvat la ale lor. 

De ce este important să ne punem întrebarea de ce? 


lată doar câteva dintre beneficiile obținute atunci când te 
întrebi de ce: 


° e Defineşte succesul. 

° e Creează criterii pentru luarea de decizii. 
. e Aliniază resursele. 

° e Motivează. 

. e Clarifică direcția focalizării. 

. e Extinde opțiunile. 


Să aruncăm o privire mai îndeaproape la fiecare dintre 
acestea, pe rând. 

Defineşte succesul În ziua de azi, oamenii sunt ahtiați 
după „victorii”. Ne place să jucăm jocuri şi ne place să 


câştigăm sau cel puţin să ne aflăm într-o poziție în care am 
putea câştiga. Şi dacă nu eşti pe deplin lămurit cu privire la 
obiectivul activităţii tale, nu ai nicio şansă să câştigi. 
Obiectivul defineşte succesul. Este punctul de referință 
fundamental pentru orice investiție de timp şi energie, de la 
decizia de a candida pentru un post public la elaborarea 
unui formular. 


Oamenilor le place să câştige. Dacă nu eşti pe deplin lămurit cu privire la 
obiectivul activităţii tale, nu ai un joc pe care să îl câştigi. 


În principiu, nu poți să te simţi bine în legătură cu o 
şedinţă de personal dacă nu ştii care a fost obiectivul 
şedinţei. Şi dacă vrei să dormi bine, ar trebui să ai un 
răspuns bun atunci când consiliul tău director întreabă de 
ce l-ai concediat pe şeful de la marketing sau de ce l-ai 
angajat pe şmecherul ăla posesor de MBA ca noul tău 
director de finanţe. Nu vei şti cu adevărat dacă planul tău de 
afaceri este bun de ceva până nu îl compari cu criteriul 
pentru succes pe care îl defineşti răspunzând la întrebarea: 
„De ce avem nevoie de un plan de afaceri?” 


Adeseori, singurul mod în care poţi lua o decizie dificilă este să revii asupra 
obiectivului activităţii tale. 


Creează criterii pentru luarea de decizii Cum hotărăşti dacă 
ar trebui să cheltuieşti bani pentru o broşură în cinci culori 
sau să optezi, pur şi simplu, pentru una în două culori? 
Cum ştii dacă merită să angajezi o firmă mare de web design 
pentru a se ocupa de noul tău site web? Cum ştii dacă ar 
trebui să-ți trimiţi fiica la o şcoală privată? 

Totul se reduce la obiectiv. Dat fiind ceea ce încerci să 
realizezi, sunt aceste investiții necesare? Nu ai cum să ştii 
până când obiectivul nu este definit. 


Aliniază resursele Cum ar trebui să cheltuim suma alocată 
pentru personal în bugetul corporației? Cum utilizăm cel 
mai bine fluxul de numerar chiar acum pentru a ne 
maximiza viabilitatea ca retailer pe parcursul anului 
următor? Ar trebui să cheltuim mai mulți bani pe bufet sau 
pe vorbitorii de la şedinţa lunară a asociației? 

În fiecare caz, răspunsul depinde de ceea ce încercăm să 
realizăm efectiv — întrebarea de ce?. 


Motivează Să fim sinceri: dacă nu există niciun motiv bun 
pentru a face un lucru, acesta nu merită făcut. De multe ori 
sunt uluit să constat cât de mulți oameni au uitat de ce fac 
ceea ce fac — şi cât de rapid îi poate aduce înapoi pe drumul 
cel bun o întrebare simplă, ca „De ce faci asta?”. 


Clarifică direcția focalizării Când găseşti adevăratul obiectiv 
pentru orice activitate ai avea, asta face lucrurile mai clare. 
Să-ţi acorzi pur şi simplu două minute ca să scrii motivul 
fundamental pentru care faci un anumit lucru creează 
invariabil o acuitate sporită a vederii, foarte similară cu 
focalizarea unui telescop. În mod frecvent, proiectele şi 
situaţiile care au început să fie percepute ca difuze şi 
estompate devin mai clare când cineva le clarifică întrebând: 
„Ce încercăm noi, de fapt, să realizăm aici?” 


Extinde opțiunile Paradoxal, chiar în timp ce obiectivul 
aduce lucrurile la o focalizare exactă, el deschide gândirea 
creativă pentru posibilități mai ample. Când cunoşti cu 
adevărat motivul de bază - pentru conferință, pentru 
petrecerea angajaţilor, pentru vacanța ta, pentru eliminarea 
poziției de management sau pentru fuziune -—, îți dezvolți 
gândirea pentru a reuşi să produci rezultatul scontat. În 
cadrul seminarelor mele, când oamenii îşi scriu obiectivul 
pentru un proiect, ei spun frecvent că este ca şi cum prin 


mintea lor ar adia o briză proaspătă, limpezindu-le viziunea 
asupra a ceea ce fac. 
Un obiectiv şi principii simple şi clare generează un comportament complex şi 
inteligent. Regulile şi reglementările complexe generează un comportament simplu 
şi stupid. 

— Dee Hock 


Este obiectivul tău suficient de clar şi de precis? Dacă te 
bucuri realmente de beneficiile unei focalizări a obiectivului 
- motivaţie, claritate, criterii de luare a deciziilor, aliniere şi 
creativitate —, atunci probabil că obiectivul tău este suficient 
de precis. Dar numeroase declaraţii de obiectiv sunt prea 
vagi pentru a produce asemenea rezultate. „A avea o echipă 
bună”, spre exemplu, poate fi un obiectiv prea larg sau prea 
vag. Până la urmă, ce constituie o „echipă bună”? Este un 
grup de oameni foarte motivaţi, care colaborează în 
modalități sănătoase şi care iau inițiativa? Sau este o echipă 
care se plasează sub buget? Cu alte cuvinte, dacă nu ştii 
realmente când ţi-ai atins obiectivul sau când nu mai eşti pe 
drumul cel bun, nu ai o directivă viabilă. Întrebarea „Cum 
voi şti că acest lucru se îndepărtează de la obiectiv?” trebuie 
să aibă un răspuns clar. 

Principii 

Standardele şi valorile la care subscrii au o valoare egală pe 
post de criterii în conducerea şi îndrumarea unui proiect. 
Deşi oamenii se gândesc rareori la acestea în mod conştient, 
ele sunt întotdeauna acolo. Şi dacă sunt încălcate, 
rezultatul va fi în mod inevitabil distragerea neproductivă a 
atenției şi stresul. 

O manieră grozavă de a te gândi care sunt principiile tale 
este să termini această frază: „Le-aş lăsa altora libertate 
deplină să facă acest lucru, atâta timp cât ei...” Atâta timp 
cât ei ce? Ce politici, enunțate sau neenunțate, se vor aplica 
la activităţile grupului tău? „Atâta vreme cât rămân în 


limitele bugetului?” „Cât satisfac clientul”? „Cât asigură o 
echipă solidă”? „Cât promovează o imagine pozitivă”? 

Acestea pot fi o sursă majoră de stres atunci când alţii 
adoptă sau permit comportamente care se află în afara 
standardelor tale. Dacă nu trebuie să ai niciodată de-a face 
cu această chestiune, eşti cu adevărat binecuvântat. Dacă ai 
de-a face, o conversaţie constructivă despre principii şi 
clarificarea lor poate alinia energia şi poate preveni conflicte 
inutile. Ai putea dori să începi întrebându-te pe tine însuți: 
„Ce comportament poate să submineze ce fac şi cum îl pot 
preveni?” Asta îți va oferi un bun punct de pornire pentru a- 
ți defini standardele. 

Un alt motiv grozav pentru a-ţi focaliza atenţia asupra 
principiilor este claritatea şi punctul de referință pe care le 
pot oferi pentru o conduită pozitivă. Cum vrei sau cum ai 
nevoie să lucrezi cu alții la acest proiect pentru a-i asigura 
succesul? Ce comportamente le sunt permise şi ce 
comportamente le sunt interzise copiilor tăi în vacanța cu 
familia? Cum vă comportațţi tu şi ceilalți atunci când sunteți 
în cea mai bună formă? 

În timp ce obiectivul furnizează energia şi direcţia, 
principiile definesc parametrii de acțiune şi criteriile de 
excelență în materie de conduită. 

Viziune /Rezultat 


Pentru a accesa cât mai productiv resursele conştiente şi 
inconştiente care îți sunt accesibile, trebuie să ai în minte o 
imagine clară a felului în care ar arăta, ar suna şi ar fi 
perceput succesul. Obiectivul şi principiile furnizează 
impulsul şi monitorizarea, dar viziunea furnizează schița 
efectivă a rezultatului final. Aceasta este întrebarea ce? în 
locul întrebării de ce?. Cum va fi efectiv acest proiect sau 
această situație când va apărea cu succes în lume? 


Spre exemplu, absolvenții seminarului tău fac în mod 
constant dovada unei cunoaşteri aplicate a materiei. Cota de 
piață a crescut cu 2% în regiunea nord-estică, pe parcursul 
ultimului an fiscal. Fiicei tale îi sunt clare regulile tale de 
bază şi sprijinul tău pentru primul ei semestru la facultate. 
Puterea focalizării 


Începând cu anii 1960, mii de cărți au prezentat valoarea 
unei reprezentări şi  focalizări adecvate şi pozitive. 
Focalizarea care priveşte înainte a fost un element-cheie în 
antrenamentele sportive la nivel olimpic, unde aitleţii îşi 
imaginau efortul fizic, energia pozitivă şi rezultatul de 
succes pentru a garanta cel mai înalt nivel de sprijin 
inconştient pentru performanţa lor. 


Imaginaţia este mai importantă decât cunoaşterea. 
— Albert Einstein 


După cum ştim, focalizarea existentă în minţile noastre 
afectează ceea ce percepem şi felul în care funcționăm. Acest 
lucru este la fel de adevărat pe terenul de golf ca şi într-o 
şedinţă de personal sau în timpul unei conversații serioase 
cu partenerul de viață. Aici, interesul meu este de a furniza 
un model pentru focalizare care să fie dinamic într-o 
manieră practică, mai ales în ceea ce priveşte gândirea 
proiectului. 

Când te focalizezi pe ceva - vacanţa pe care o vei face, 
şedinţa în care urmează să intri, proiectul pe care vrei să-l 
lansezi - acea focalizare creează imediat idei şi tipare de 
gândire pe care nu le-ai fi avut altfel. Chiar şi fiziologia ta va 
răspunde unei imagini din mintea ta, ca şi când ar fi 
realitate. 


Mecanismul tău creativ automat este teleologic. Adică, operează în termeni de 
obiective şi rezultate finale. După ce îi dai un obiectiv definit pe care să-l atingă, te 
poți baza pe sistemul său automat de ghidare să te ducă spre acel obiectiv mult 
mai bine decât ai fi putut „tu” prin gândirea conştientă. „Tu” furnizezi obiectivul 
gândind în termeni de rezultate finale. Mecanismul tău automat furnizează apoi 


mijloacele necesare. 
— Maxwell Maltz 


Sistemul Reticular de Activare Numărul din mai 1957 al 
revistei Scientific American conține un articol care descrie 
descoperirea formațiunii reticulare de la baza creierului. 
Formațiunea reticulară este, în esență, poarta de acces spre 
conştientizarea ta de sine; este întrerupătorul de unde se 
aprinde percepția ta asupra ideilor şi datelor, lucrul acela 
care te menține adormit când cântă muzica, dar te trezeşte 
dacă bebeluşul tău prețios plânge în camera alăturată. 

Exact ca un computer, creierul tău are o funcție de 
căutare - dar aceasta este încă şi mai fenomenală decât a 
computerului. Ea pare să fie programată de lucrurile asupra 
cărora ne focalizăm atenţia şi, mai fundamental, de lucrurile 
cu care ne identificăm. Este sediul a ceea ce numeroase 
persoane au numit paradigmele pe care le susţinem. Noi 
remarcăm doar ceea ce se potriveşte cu sistemele noastre 
interne de credințe şi cu contextele identificate. Dacă eşti 
optometrist, spre exemplu, vei avea înclinația să observi 
oamenii care poartă ochelari de vedere într-o încăpere 
aglomerată; dacă eşti antreprenor imobiliar, este posibil să 
remarci detaliile fizice ale încăperii. Dacă îţi focalizezi chiar 
acum atenția pe culoarea roşu şi apoi arunci doar o privire 
în jurul tău, în caz că există vreun pic de roşu, vei vedea 
chiar şi cele mai mici fărâme din el. 

Implicaţiile felului în care funcţionează această filtrare — 
cum suntem făcuți să conştientizăm informaţia în mod 
inconştient - ar putea să umple un seminar de o 
săptămână, dacă nu chiar tot restul vieţii tale! Este suficient 
să spunem că ceva extraordinar şi automat se petrece în 
mintea ta atunci când creezi şi îți focalizezi atenţia asupra 
unei imagini clare a ceea ce vrei. 

Cum să clarifici rezultatele 


Există un principiu simplu, dar profund, care reiese din 
înțelegerea felului în care funcționează filtrele tale 
perceptive: nu vei vedea cum să faci un anumit lucru până 
nu te vei vedea pe tine însuți făcându-l. 


Adeseori, trebuie să faci un lucru să apară în mintea ta înainte să îl faci să 
apară în viaţa ta. 


Este uşor să vizualizezi ceva întâmplându-se, dacă s-a 
întâmplat înainte sau dacă ai avut experiența unor succese 
similare. Totuşi, poate fi destul de dificil să te identifici cu 
imagini ale succesului dacă acestea reprezintă un teritoriu 
nou şi străin - altfel spus, dacă ai puţine puncte de referință 
despre felul în care ar putea să arate un eveniment şi dacă 
ai puțină experienţă în ceea ce priveşte capacitatea ta de a-l 
realiza. 

Mulţi dintre noi nu ne dăm voie să ne imaginăm un 
rezultat scontat, dacă cineva nu ne poate arăta cum să 
ajungem acolo. Din păcate, este invers față de cum lucrează 
mințile noastre pentru a genera şi a recunoaşte soluții şi 
metode. 

Una dintre cele mai puternice aptitudini de viață, a cărei 
dezvoltare şi perfecționare este extrem de importantă atât 
pentru succesul profesional, cât şi pentru cel personal, este 
crearea unor rezultate clare. Nu este ceva atât de evident pe 
cât ar putea să pară. Trebuie să definim (şi să redefinim) 
constant ceea ce încercăm să realizăm, pe mai multe 
niveluri diferite, şi să realocăm tot timpul resurse pentru a 
finaliza acele sarcini cât mai eficient şi mai eficace cu 
putinţă. 

Mi-am dorit dintotdeauna să fiu cineva. 


Ar fi trebuit să fiu mai exactă. 
— Lily Tomlin 


Cum va arăta proiectul acesta când va fi încheiat? Cum 
vrei să se simtă clientul şi ce vrei să ştie şi să facă după 


prezentare? În ce punct al carierei tale te vei afla peste trei 
ani? Cum şi-ar face treaba directorul de finanțe ideal? Cum 
ar arăta cu adevărat site-ul vostru web şi ce posibilități ar 
avea, dacă ar putea să fie aşa cum vrei tu? Ce ai simți în 
privinţa relaţiei cu fiul tău dacă discuţia pe care trebuie să o 
porți cu el ar avea succes? 

Rezultatul/viziunea poate să cuprindă orice, de la o 
simplă declaraţie de proiect, cum ar fi „Finalizează 
implementarea sistemului computerizat”, până la un film cu 
un scenariu complet care descrie viitoarea scenă în toate 
detaliile sale glorioase. 

Atunci când pot să fac oamenii să se focalizeze asupra 
unui scenariu de succes al proiectului lor, aceştia încearcă 
de obicei un entuziasm intens şi se gândesc la un lucru unic 
şi pozitiv referitor la acesta, de care nu şi-au dat seama 
anterior. „Nu ar fi grozav dacă...” nu este un mod greşit de a 
începe să te gândeşti la o situaţie, cel puţin suficient de 
mult timp pentru a avea opţiunea de a obţine un răspuns. 


Cel mai bun mod de a avea o idee bună este să ai o mulțime de idei. 
— Linus Pauling 


Brainstorming 


După ce ştii ce vrei să se întâmple şi de ce, este introdus în 
joc mecanismul întrebării cum?. Când te identifici cu o 
imagine din mintea ta care este diferită de realitatea ta din 
prezent, începi automat să umpli spațiile goale sau să faci 
brainstorming. Ideile încep să-ți apară în minte într-o ordine 
oarecum aleatorie - unele mici, unele mari, unele nu chiar 
aşa de bune, unele bune. Acest proces se desfăşoară pentru 
majoritatea oamenilor de regulă în interior în ceea ce 
priveşte cele mai multe lucruri şi asta este adeseori 
suficient. Spre exemplu, te gândeşti la ce vrei să îi spui 
şefului tău în timp ce mergi pe coridor pentru a vorbi cu el. 
Dar există multe alte situaţii când notarea lucrurilor pe ceva 


sau captarea lor în vreo manieră externă pot oferi un avânt 
formidabil randamentului şi gândirii productive. 


Mintea ta vrea să-şi dea seama cum să ajungă de aici acolo, dar la început într-o 
ordine oarecum aleatorie. 


Cum să-ţi captezi ideile 

Pe parcursul ultimelor câtorva decenii, nişte tehnici de 
brainstorming orientate spre grafică au fost introduse 
pentru a ajuta la dezvoltarea gândirii creative despre 
proiecte şi subiecte de lucru. Ele au primit nume cum ar fi 
cartografiere mentală, clustering, patterning, webbing şi 
diagramele „os de peşte”. Chiar dacă autorii acestor procese 
variate le pot descrie ca diferite unul de altul, pentru cei mai 
mulți dintre noi, utilizatorii finali, premiza fundamentală 
rămâne aceeaşi: acordă-ţi ție însuți permisiunea de a capta 
şi de a exprima orice idee, şi după aceea, mai târziu, înțelege 
cum corespunde şi ce să faci cu ea. Chiar dacă nu ai niciun 
alt beneficiu (deşi există multe „altele”), această practică îţi 
creşte eficiența - atunci când îţi vine ideea, o prinzi, ceea ce 
înseamnă că nu va mai fi nevoie ca ideea aceea să-ţi apară 
din nou. 

Dintre aceste concepte şi tehnici, cea mai populară se 
numeşte cartografiere mentală, denumire inventată de un 
cercetător britanic în funcționarea creierului, Tony Buzan, 
pentru a eticheta acest proces de brainstorming într-un 
format grafic. În hărţile mentale, ideea de bază este 
prezentată în centru, ideile asociate crescând cumva, într-o 
formă liberă, în jurul ei. Spre exemplu, dacă aş afla că 
trebuie să mă mut cu serviciul, aş putea să mă gândesc la 
computere, la schimbarea cărților de vizită, la toate 
conexiunile pe care ar trebui să le schimb, la mobilierul 
nou, la mutarea telefoanelor, la curățenie şi împachetare şi 
aşa mai departe. Dacă voi capta grafic aceste idei, ar putea 
să înceapă să arate cam în felul acesta: 


Bucer, COSTUR 


Poți realiza genul acesta de hărți mentale pe Post-ituri care 
pot fi lipite pe o tablă albă sau poți să introduci idei într-un 
program de procesare a cuvintelor, într-un program de 
outlining sau într-una din numeroasele aplicații software 
pentru hărți mentale de pe piață. 

Cogniţia distribuită 

Ceea ce este grozav la brainstormingul extern e că, pe lângă 
captarea ideilor tale originale, te poate ajuta să generezi 
multe altele noi, care poate că nu ti-ar fi venit în minte dacă 


nu ai fi avut un mecanism care să-ți păstreze gândurile şi să 
le reflecte încontinuu înapoi spre tine. Este ca şi cum 
mintea ta ţi-ar spune: „Uite, îți voi da doar atâtea idei câte 
simți că poți utiliza efectiv. Dacă nu le colectezi într-o 
manieră de încredere, nu îţi voi oferi atât de multe. Dar dacă 
într-adevăr faci ceva cu ideile - chiar dacă doar le 
înregistrezi pentru o evaluare ulterioară - atunci, poftim, ia 
o mulțime! Şi, oh, uau! Asta îmi aminteşte de încă una şi de 
încă una” etc. 


Nimic nu este mai periculos decât o idee, atunci când este singura pe care o ai. 
— Emile Chartier 


Acum, psihologii au etichetat acest proces şi pe altele 
similare drept „cogniție distribuită”. Se referă la a-ți scoate 
lucruri din minte şi a le transpune în formate care pot fi 
revizuite — crearea unei „minți extinse”. Dar profesorul meu 
de engleză din liceu n-a avut nevoie să cunoască această 
teorie ca să-mi ofere cheia: „David”, mi-a zis el, „tu vei merge 
la facultate şi vei scrie diferite lucrări. Scrie toate notițele şi 
citatele tale pe cartonaşe diferite, de 8 pe 12 centimetri. 
Apoi, atunci când te pregăteşti să-ţi organizezi gândirea, 
împrăştie-le pe toate pe podea, observă structura naturală 
care apare şi dă-ți seama ce lipseşte...” Dl. Edmundson îmi 
preda o componentă esenţială a modelului planificării 
naturale! 


Doar acela care îşi tratează ideile cu delicateţe este stăpânul propriilor idei şi doar 
acela care este stăpânul propriilor idei nu este înrobit de acestea. 
— Lin Yutang 


Puţini oameni îşi pot menţine atenţia asupra unui subiect 
pentru mai mult de câteva clipe, în absenţa unei structuri şi 
a unui instrument obiectiv sau a unui declanşator care să îi 
ajute. Alege un proiect mare pe care îl ai chiar acum în 
derulare şi pur şi simplu încearcă să nu te gândeşti la nimic 
altceva timp de mai mult de treizeci de secunde. Este destul 


de dificil de făcut dacă nu ai un pix şi o hârtie la îndemână 
şi nu utilizezi unul dintre „artefactele cognitive” ca ancoră 
pentru ideile tale. După aceea te poți apleca asupra lui timp 
de ore întregi. Acesta este motivul pentru care gândirea de 
calitate se poate produce în timp ce lucrezi la un document 
computerizat despre un proiect, în timp ce îi schițezi harta 
mentală pe un carnețel, mâzgăleşti despre el pe o față de 
masă din hârtie sau pur şi simplu ai o întâlnire cu alte 
persoane, referitoare la el, într-o încăpere care îți permite să 
păstrezi contextul (o tablă albă magnetică, cu markere 
drăguțe, te ajută, de asemenea). 

Chei pentru brainstorming 


Se pot utiliza numeroase tehnici pentru a facilita 
brainstormingul şi gândirea neconvenţională. Cu toate 
acestea, principiile de bază pot fi rezumate după cum 
urmează: 


. e Nu judeca, nu pune la îndoială, nu evalua şi 
nici nu critica. 

° e Urmăreşte cantitatea, nu calitatea. 

. e Plasează analiza şi organizarea pe fundal. 


Nu judeca, nu pune la îndoială, nu evalua şi nici nu critica 
Faţa hâdă a modelului planificării nenaturale poate apărea 
cu uşurinţă în timpul brainstormingului, făcându-i pe 
oameni să se repeadă la evaluări premature şi la critici ale 
ideilor. Dacă îți pasă chiar şi puțin de ceea ce crede un 
critic, îți vei cenzura procesul de exprimare în timp ce cauţi 
lucrul „corect” pe care să-l spui. Există o distincţie foarte 
subtilă între a menţine brainstormingul focalizat asupra 
subiectului şi a înăbuşi procesul creativ. Este de asemenea 
important ca brainstormingul să fie plasat în contextul 


general al procesului de planificare pentru că, dacă te 
gândeşti că îl faci doar ca să fie, poate să pară banal şi pe 
lângă subiect, în mod nejustificat. Dacă îl poți înțelege, în 
schimb, ca pe un lucru pe care îl faci chiar acum, pentru o 
anumită perioadă, înainte să avansezi spre o decizie la final, 
te vei simți mult mai în largul tău acordând acestei părți a 
procesului atenția cuvenită. 


Să stabileşti ce ar putea să meargă cel mai prost într-o situație este uneori cel 
mai bun mod de a genera cele mai bune idei despre cum să o faci să aibă 
succes. 


Prin asta, nu vreau să sugerez că ar trebui să-ți blochezi 
gândirea critică, deşi — toate ar trebui să fie ținte legitime în 
stadiul acesta. O frază de genul „lată ce ar putea fi în 
neregulă cu abordarea aceea” trebuie luată în calcul, dacă 
este prezentă. Adeseori, ideile cele mai dificile şi mai critice 
poartă cu sine sămânța celor mai bune. Este pur şi simplu 
înțelept să înţelegi ce fel de gânduri ai şi să le cantonezi, 
pentru a le utiliza în cel mai adecvat mod. Criteriile 
fundamentale trebuie să fie incluziunea şi expansiunea, nu 
comprimarea şi contracția. 


Urmăreşte cantitatea, nu calitatea Să urmăreşti cantitatea îţi 
menține gândirea în expansiune. Adeseori nu vei şti ce este 
o idee bună până nu o ai. Şi uneori îți vei da seama că este o 
idee bună, sau sămânța unei idei bune, abia mai târziu. Ştii 
cum cumpărăturile într-un mare magazin, cu o mulțime de 
opțiuni, te fac să te simți împăcat cu alegerile tale? Acelaşi 
lucru este valabil şi pentru gândirea tipică proiectelor. Cu 
cât este mai mare volumul de gânduri cu care poţi lucra, cu 
atât este mai bun contextul pe care îl poţi crea pentru a 
elabora opțiuni şi a te încrede în alegerile tale. 


Plasează analiza şi organizarea pe fundal Analiza, evaluarea 
şi organizarea gândurilor tale ar trebui să primească tot atât 
de multă libertate ca şi gândirea creativă, neconvenţională. 
Dar în etapa de brainstorming, această activitate critică nu 
ar trebui să fie pe post de pilot. 

Redactarea unei liste poate să fie o activitate creativă; este 
o modalitate de a te gândi la oamenii care ar trebui să fie în 
echipa ta, la cerințele clienţilor vizavi de software sau la 
componentele planului de afaceri. Asigură-te pur şi simplu 
că ţii cont de toate acestea şi continuă să mergi înainte până 
ajungi la partea de limpezire şi organizare a focalizării ce 
alcătuieşte următoarea etapă. 
Organizarea 


Dacă ţi-ai golit cu meticulozitate mintea de toate lucrurile 
care au apărut în etapa de brainstorming, vei observa că se 
conturează o organizare firească. Aşa cum a sugerat 
profesorul meu de engleză din liceu, după ce îți scoţi toate 
ideile din cap şi le aşezi în fața ochilor tăi, vei observa 
automat relaţii şi o structură fireşti. La asta se referă 
majoritatea oamenilor când vorbesc despre organizarea unui 
proiect. 


Un plan de proiect identifică rezultatele mai mici care pot fi planificate natural 
după aceea. 


Organizarea se produce de obicei atunci când identifici 
componente şi subcomponente, secvențe de evenimente 
şi/sau priorități. Ce lucruri trebuie să se producă pentru a 
crea rezultatul final? În ce ordine trebuie să se producă 
acestea? Care este cel mai important element pentru a 
asigura succesul proiectului? 

Aceasta este etapa în care poţi profita de instrumentele de 
structurare care includ de la listele informale cu puncte, 
mâzgălite pe spatele unui plic, la software-ul de mare putere 
pentru planificarea unui proiect. Atunci când un proiect 


solicită un control substanţial al obiectivului, vei avea 
nevoie de un fel de schemă generală ierarhizată cu 
componente şi subcomponente şi/sau un grafic de tip Gantt 
prezentând etapele proiectului, planificate de-a lungul 
timpului, cu părți independente şi dependente şi cu puncte 
de reper identificate în relaţia cu întregul. 

Gândirea creativă nu se opreşte aici; pur şi simplu ia o 
altă formă. După ce percepi o structură fundamentală, 
mintea ta va începe să încerce să completeze spațiile goale. 
Identificarea celor trei lucruri cheie pe care trebuie să le 
tratezi în proiect, spre exemplu, poate să te facă să te 
gândeşti la un al patrulea sau al cincilea, atunci când le vezi 
pe toate aliniate. 

Elementele de bază ale organizării 


Paşii-cheie aici sunt: 


. e Identifică piesele semnificative 

. e Sortează după (una sau mai multe): 
° e componente 

. e secvenţe 

° e priorități 

. + Detaliază în măsura necesară 


Nu am văzut niciodată două proiecte care trebuiau să aibă 
aceeaşi cantitate de structură şi detalii elaborate pentru a 
putea să scoată lucrurile din minţile oamenilor şi să le pună 
în mişcare cu succes. Dar aproape toate proiectele pot 
profita de pe urma unei forme de gândire creativă din partea 
secvenţială a creierului, asemănătoare cu „Care este 
planul?”. 

Acţiunile următoare 


Ultima etapă a planificării se referă la decizii despre alocarea 
şi realocarea resurselor fizice pentru a pune proiectul efectiv 
în mişcare. Întrebarea pe care să o pui aici este: „Care este 
următoarea acțiune?” 

Aşa cum am notat în capitolul anterior, genul acesta de 
gândire practică, ancorată în realitate, combinată cu 
clarificarea rezultatului scontat alcătuieşte componenta 
critică pentru a defini şi a clarifica în ce constă munca 
noastră reală. Din experiența mea, crearea unei liste cu 
proiectele tale reale şi gestionarea constantă a următoarei 
tale acţiuni pentru fiecare dintre ele va reprezenta 90% din 
ceea ce se consideră de obicei a fi planificarea de proiect. 
Această abordare care porneşte de la nivelul de jos te va face 
cinstit în legătură cu tot felul de lucruri. Chiar eşti serios 
referitor la realizarea acesteia? Cine este responsabil? Ai 
gândit suficient lucrurile, în profunzime? 

La un moment dat, dacă proiectul este unul acționabil, 
această decizie de gândire-acțiune următoare trebuie 
luată-. Răspunzând la întrebarea despre ce ai face concret 
în legătură cu ceva din punct de vedere fizic dacă nu ai avea 
nimic altceva de făcut îți va testa maturitatea gândirii cu 
privire la proiect. Dacă nu eşti încă pregătit să răspunzi la 
întrebarea aceea, mai ai mult de detaliat la un nivel anterior 
al secvenţei de planificare naturală. 

*******%* Tu poți de asemenea să planifici proiecte non-acţionabile şi să nu ai 
nevoie de o acțiune următoare - spre exemplu, proiectarea casei visurilor tale. 
Lipsa implicită a unei acțiuni următoare îl transformă într-un proiect de tipul 


„într-o bună zi/cândva”... ceea ce este în regulă pentru orice lucru de acest gen. 
(n.a.) 


Elementele de bază 


. e Decide în legătură cu acțiunile următoare 
pentru fiecare din „părțile mobile” curente ale 
proiectului. 


. e Decide în legătură cu acțiunea următoare din 
procesul de planificare, dacă este necesar. 


Activarea părților mobile Un proiect este suficient planificat 
pentru implementare atunci când fiecare etapă următoare 
de acțiune a fost decisă pentru fiecare dintre fronturile pe 
care poate avansa fără să fie nevoie ca vreo altă componentă 
să fie finalizată înainte. Dacă proiectul are componente 
multiple, fiecare dintre ele ar trebui evaluată corespunzător 
întrebând: „Există vreun lucru pe care ar putea să-l facă 
cineva chiar acum în această privință?” Tu ai putea să 
coordonezi vorbitorii pentru conferință, spre exemplu, în 
acelaşi timp în care găseşti locul potrivit. 

În unele cazuri, va exista un singur aspect care poate fi 
activat şi tot restul va depinde de rezultatul acestuia. Aşa că 
este posibil să existe doar o singură acțiune următoare, care 
va fi fuzeta pentru tot restul. 


Mai mult de planificat? Dar dacă mai este mult de planificat 
înainte să te simți în largul tău cu ceea ce urmează? Încă 
există o etapă de acţiune -— este doar o acţiune în cadrul 
procesului. Care este pasul următor în continuarea 
planificării? Să elaborezi mai multe idei. Să le trimiți e- 
mailuri lui Sean şi Ana Maria pentru a le cere părerea. Să-i 
spui asistentului tău să programeze o şedinţă de planificare 
cu echipa pentru produs. 

Obiceiul de a clarifica acțiunea următoare în proiecte, 
indiferent de situație, este fundamentală pentru a-ți menţine 
controlul relaxat. 


Când acțiunea următoare este a altcuiva... Chiar dacă 
acțiunea următoare nu îți aparţine, tot trebuie să lămureşti 
a cui este (aceasta este o utilizare primară a listei de acțiuni 


—În aşteptare”). Într-o situaţie de planificare de grup, nu 
este necesar ca toată lumea să ştie care este următorul pas 
în fiecare parte a proiectului. Adeseori, tot ce este nevoie 
este să transferi responsabilitate pentru părți ale proiectului 
persoanelor adecvate şi să le laşi lor răspunderea de a 
identifica următoarele acțiuni pentru părțile lor individuale. 
Această conversaţie despre următoarea acțiune forțează 
claritatea organizațională. les la suprafață chestiuni şi 
detalii care nu apar până nu vine cineva care să preseze pe 
toată lumea pe tema realităţii fizice a alocării de resurse. 
Este o simplă discuţie practică pe care să o stimulezi, una 
care poate agita substanţial apele şi care poate identifica 
verigile slabe. 
Cât de multă planificare este necesar să faci în 
realitate? 


Cât de mult din acest model de planificare trebuie să extinzi 
efectiv şi cât de detaliat? Răspunsul simplu este, atât cât ai 
nevoie pentru a-ți scoate proiectul din minte. 

În general, motivul pentru care te preocupă lucrurile este 
că rezultatul şi etapa (-ele) de acțiune nu au fost definite 
adecvat, şi/sau mementourile pentru ea sau pentru ele nu 
au fost amplasate în locuri în care poți să ai încredere că le 
vei căuta în mod adecvat. În plus, este posibil să nu fi 
dezvoltat detaliile, perspectivele şi soluţiile suficient pentru a 
avea încredere în eficacitatea planului tău general. 

Majoritatea proiectelor, dată fiind definiția mea a unui 
proiect ca rezultat care necesită mai mult de o singură 
acțiune, nu au nevoie de mai mult decât o enumerare a 
rezultatului lor şi a următoarei tale acțiuni pentru a ți le 
scoate din minte. Ai nevoie de un nou agent de bursă? Nu 
trebuie decât să suni un prieten pentru o recomandare. Vrei 
să instalezi o imprimantă nouă acasă? Nu trebuie decât să 
navighezi pe web pentru a căuta modelele şi prețurile 
diferite. Eu estimez că 80% dintre proiecte sunt de felul 


acesta. Tu vei realiza în continuare modelul planificării 
integrale pentru toate acestea, dar numai în mintea ta şi 
doar atât cât este nevoie pentru a determina acţiunile 
următoare şi a le continua până sunt finalizate. 

Dacă proiectul încă te preocupă, mai sunt lucruri care trebuie gândite. 


Alte aproximativ 15% dintre proiecte ar putea să necesite 
cel puţin o formă externă de brainstorming - poate o hartă 
mentală sau câteva notițe într-un program de procesare sau 
de prezentare. Asta ar putea să fie suficient pentru 
planificarea agendelor de întâlniri, vacanței tale sau a unui 
discurs la camera locală de comerț. 

Ultimele 5% dintre proiecte ar putea să necesite aplicarea 
deliberată a uneia din cele cinci etape ale modelului 
planificării naturale sau a mai multor etape. Modelul oferă o 
rețetă practică pentru a struni lucrurile, a le decide şi a le 
face să avanseze în mod productiv. Eşti conştient de 
necesitatea unei clarități mai mari sau unei acțiuni mai 
mari la vreunul dintre proiectele tale? Dacă da, utilizarea 
acestui model poate fi în mod frecvent cheia pentru 
realizarea unui progres efectiv. 

Ai nevoie de mai multă claritate? 


Dacă lucrul de care ai nevoie este mai multă claritate, mută- 
ți gândirea pe scara planificării naturale. Oamenii sunt 
frecvent foarte ocupați (acţiune) dar cu toate acestea 
experimentează confuzia şi lipsa unei direcţii clare. Ei 
trebuie să scoată planul sau să creeze unul (organizare). 
Dacă există o lipsă de claritate la nivelul planificării, 
probabil că există o nevoie pentru mai mult brainstorming 
care să genereze un inventar suficient de idei şi date curente 
pentru a crea încredere în plan. Dacă sesiunea de 
brainstorming se împotmoleşte din pricina gândirii neclare, 
focalizarea ar trebui să se deplaseze înapoi spre vizionarea 
rezultatului, garantând că filtrul reticular din creier se va 


deschide pentru a livra gândirea de tip „cum-să”. Dacă 
rezultatul sau viziunea este neclar sau neclară, tu trebuie să 
revii la o analiză curată cu privire la motivele pentru care 
eşti angajat în situație în primul rând (obiectiv). 

Ai nevoie să se întâmple mai multe? 


Dacă de mai multă acţiune este nevoie, tu trebuie să 
avansezi pe model. Este posibil să existe entuziasm pentru 
obiectivul unui proiect, dar în acelaşi timp să existe 
rezistență față de detalierea efectivă a felului în care ar 
putea să arate realizarea lui în lumea reală. În zilele noastre, 
sarcina de a ameliora calitatea vieții de la serviciu poate să 
fie pe radarul unui manager, dar frecvent acesta nu va fi 
definit încă o imagine clară a rezultatului scontat. Gândirea 
trebuie să meargă spre specificul viziunii. Din nou, întreabă- 
te pe tine însuți: „Cum ar arăta rezultatul?” 

Dacă ai formulat un răspuns la întrebarea aceasta, dar 
lucrurile sunt încă blocate, probabil că este momentul ca să 
te lupti cu câteva dintre chestiunile lui cum şi cu detaliile şi 
perspectivele operaţionale (brainstorming). Eu am frecvent 
clienți care au moştenit un proiect cu o articulare relativ 
clară, cum ar fi „Implementează noul sistem de evaluare a 
performanței”, dar care nu progresează pentru că încă nu 
au alocat câteva clipe pentru a avansa câteva idei despre ce 
ar presupune asta. 

Dacă brainstormingul se blochează (şi se întâmplă foarte 
frecvent pentru tipologiile gen „cer senin”), este posibil să fie 
necesară rigoarea pentru a efectua puţină evaluare pentru, 
şi luare de decizii în legătură cu, livrabilele esenţiale 
misiunii care trebuie abordate (organizarea). Este cazul 
uneori, atunci când o şedinţă informală, cu suişuri şi 
coborâşuri, care a generat o mulțime de idei, se încheie fără 
a produce vreo decizie referitoare la ce trebuie să se 
întâmple mai departe în proiect. 


Şi dacă există un plan, dar problemele nu sunt 
soluționate cum trebuie, cineva trebuie să evalueze fiecare 
componentă  focalizându-se pe întrebarea: „Care este 
acțiunea următoare şi cine se ocupă de ea?” Un manager, 
care îşi asumase cu multe luni în avans responsabilitatea 
organizării unei conferințe anuale majore, m-a întrebat cum 
să prevină criza nopţilor albe pe care echipa sa le făcuse 
aproape de termenul-limită al anului precedent. Când a 
elaborat o schiță a diferitelor părți ale proiectului pe care îl 
moştenise, am întrebat-o: „Asupra căror părți se poate 
acționa chiar de acum?” După ce a identificat şase, noi am 
clarificat acțiunea următoare pentru fiecare dintre ele. Era 
demarată şi mergea bine, la timp pentru a preveni repetarea 
haosului de pe ultima sută de metri, din anul precedent. 


Nu ai nevoie de nicio aptitudine nouă pentru a-ţi creşte productivitatea şi a-ți 
reduce stresul — doar de un set amplificat de comportamente sistematice cu care 
să le aplici. 


În cele două capitole anterioare, eu am acoperit modelele 
elementare ale felului în care să te mentii în control şi având 
o productivitate maximă cu un efort minim, la cele două 
niveluri fundamentale ale vieții şi muncii noastre: acțiunile 
pe care le realizăm şi proiectele în care intrăm şi care 
generează multe dintre aceste acțiuni. 

Regulile de bază rămân adevărate - tu trebuie să fii 
responsabil de colectarea tuturor buclelor tale deschise, de 
aplicarea unui proces de gândire frontal fiecăruia dintre ele 
şi de gestionarea rezultatelor cu organizare, examinare şi 
acțiune. 

Pentru toate acele situații față de care ai un anumit nivel 
de angajament ca să le finalizezi, există un proces de 
planificare naturală ce se produce ca să te poarte de aici, 
acolo. Canalizarea acelui model în cinci etape poate să facă 


frecvent evoluţia să fie mai uşoară, mai rapidă şi mai 
productivă. 


Planurile te implică în lucruri, dar tu trebuie să munceşti ca să ieşi la liman. 
— Will Rogers 


Aceste modele sunt simplu de înțeles şi uşor de 
implementat. Aplicarea lor creează rezultate remarcabile. În 
fond nu ai nevoie de nicio deprindere nouă - ştii deja cum să 
scrii nişte notițe, să clarifici rezultatele, să decizi acțiunile 
următoare, să aşezi lucrurile pe categorii, să reexaminezi 
totul şi să faci alegeri intuitive. Ai chiar acum capacitatea să 
te focalizezi pe rezultate de succes, să faci brainstorming, 
să-ți organizezi gândirea şi să treci la următorii tăi paşi. 

Dar simplul fapt de a şti cum să faci toate lucrurile acelea 
nu produce rezultate. Simpla capacitate de a fi foarte 
productiv, relaxat şi de a deține controlul nu te face să fii 
astfel. Dacă eşti la fel ca majoritatea oamenilor, ţi-ar fi util 
un coach - cineva care să te poarte pas cu pas prin 
experiență şi care să îţi ofere câteva indicatoare şi trucuri 
utile pe parcurs, până când noul tău stil operaţional este 
elegant asimilat. 

Vei găsi asta în Partea a 2-a. 

Începutul: configurarea timpului, 
spațiului şi instrumentelor 


ÎN PARTEA A 2-A vom trece de la un cadru de lucru conceptual 
şi de la o aplicare limitată a stăpânirii fluxului de muncă la 
o implementare la scară completă şi la cele mai bune 
practici. Parcurgerea acestui program le oferă adeseori 
oamenilor un nivel de control relaxat pe care poate că nu l- 
au experimentat niciodată înainte, dar, de regulă, pentru a 
ajunge acolo, este necesar catalizatorul procedurilor pas cu 
pas. În acest scop, voi furniza o secvență logică a lucrurilor 
ce trebuie făcute, pentru a-ți fi cât mai uşor cu putință să te 
integrezi şi să obţii cât mai multă valoare din aceste tehnici. 

Mare parte dintre detaliile din această secțiune pot cu 
uşurinţă să-ți pară mai mult decât poți digera sau 
implementa la o primă lectură. Acestea sunt incluse pentru 
a-ți furniza un manual de instrucțiuni foarte amănunțit, 
dacă te-ai hotărât să realizezi o implementare la nivel maxim 
a modelului, ceea ar putea să dureze cel puțin două zile 
întregi, neîntrerupte. Sunt informaţii şi sugestii pe care este 
foarte probabil să vrei să le reiei la un moment dat, pentru a 
atinge un nou nivel de aplicare, în timp ce parcurgi drumul 
GTD. 


Implementarea - fie integrală, fie relaxată — 
depinde foarte mult de „trucuri” 


Dacă nu eşti sigur de angajamentul tău față de o 
implementare integrală a acestor metode, dă-mi voie să te 
asigur că mare parte din valoarea pe care oamenii o obţin 
din acest material constă în trucurile bune. Uneori, un 


singur truc bun poate face să merite parcurgerea acestor 
informații: am întâlnit oameni care mi-au spus, spre 
exemplu, că cel mai bun lucru pe care l-au obţinut din 
seminarele mele a fost, pur şi simplu, regula celor două 
minute. 'Trucurile se adresează acelei părți din noi înşine 
nu-prea- inteligente, nu-prea-conştiente. Într-o foarte mare 
măsură, persoanele cu cele mai înalte performanţe pe care 
le cunosc sunt cele care au introdus în vieţile lor cele mai 
bune trucuri. Ştiu că este adevărat şi în cazul meu. Partea 
din noi înzestrată cu inteligență ne stabileşte lucruri de 
făcut, la care partea nu-prea-inteligentă răspunde aproape 
automat, creând comportamente care produc rezultate de 
înaltă performanţă. Ne păcălim pe noi înşine să facem ceea 
ce ar trebui să facem. 


Este mai uşor să acționezi pentru a ajunge la un mod mai bun de a simţi decât să 
simţi până ajungi la un mod mai bun de a acţiona. 
— O.H. Mowrer 


Spre exemplu, dacă faci, ca mine, sport când şi când, 
probabil că ai micile tale trucuri pentru a te motiva să te 
antrenezi. Cel mai bun truc al meu este ținuta -— hainele pe 
care le iau pe mine sau de care mă dezbrac. Dacă mă 
îmbrac cu echipamentul de sport, îmi vine cheful să fac 
sport; dacă nu, foarte probabil că voi simți impulsul să fac 
altceva. 

Să luăm ca exemplu un adevărat truc pentru 
productivitate. Probabil că ți s-a întâmplat să-ți iei de lucru 
pentru acasă ceva ce trebuia să aduci înapoi a doua zi, nu-i 
aşa? Era esențial să nu uiți de materialele respective în 
dimineața următoare. Prin urmare, unde le-ai lăsat de cu 
seara? Le-ai lăsat în fața uşii sau deasupra cheilor, astfel 
încât să fii sigur că le vei lua cu tine? Pentru asta ai avut 
nevoie de studii? Ce segment sofisticat al tehnologiei 
gestionării de sine ai introdus în viața ta! Dar, de fapt, exact 


asta este. În seara de dinainte, partea inteligentă din tine 
ştie că este posibil ca, la prima oră a dimineţii, partea nu- 
atât-de-inteligentă să fie abia conştientă. „Ce e chestia asta 
din fața uşii? Oh, aşa e, trebuie să iau asta cu mine!” 

Ce strategie ingenioasă. Dar serios, chiar aşa e. Este un 
truc pe care eu îl numesc Pune-l în Fața Uşii. Pentru 
obiectivele noastre, „uşa” va fi uşa minții şi nu a casei tale. 
Dar ideea este aceeaşi. 

Dacă ţi-ai scoate calendarul chiar acum şi te-ai uita cu 
atenție la absolut fiecare punct pentru următoarele 
paisprezece zile, probabil că îți va veni cel puțin o dată să 
spui: „Aha, bine că mi-am adus aminte, trebuie să 

.” Dacă după aceea ai capta acel gând cu valoare 
adăugată într-un loc care-ţi va declanşa impulsul de a 
acționa, te-ai simţi deja mai bine, ai avea o minte mai 
limpede şi ai realiza mai multe lucruri pozitive. Nu este mare 
filosofie, ci doar un truc bun. 

Dacă scoţi chiar acum o coală de hârtie curată, împreună 
cu instrumentul tău preferat de scris, şi timp de trei minute 
te concentrezi exclusiv asupra celui mai grozav proiect din 
mintea ta, îți garantez că vei gândi cel puțin o dată: „Aha, 
da, trebuie să iau în considerare ____.” După aceea, 
captează ceea ce apare în mintea ta pe coala de hârtie şi 
pune-o undeva unde ai putea să utilizezi efectiv ideea sau 
informaţia. Nu vei fi nici măcar cu un dram mai inteligent 
decât ai fost cu zece minute în urmă, dar vei fi adăugat 
valoare vieții tale personale şi profesionale. 

În mare parte, să înveţi cum să gestionezi fluxul de lucru 
într-o manieră competentă constă în poziționarea 
instrumentarului şi exersarea mişcărilor, astfel încât 
gândirea necesară să se producă într-un mod mai automat 
şi să-ți fie mult mai uşor să fii angrenat în joc. Sugestiile 
care urmează cu privire la organizarea timpului, spațiului şi 


instrumentelor sunt, toate, metode de încredere pentru a 
concretiza lucrurile, la un nivel nou, extraordinar. 


Marele secret al gândirii şi acțiunii eficiente, creative şi productive este să aduci 
lucrurile potrivite în atenţia ta, la momentul potrivit. 


Dacă eşti sincer în legătură cu realizarea unui mare salt 
înainte în ceea ce priveşte sistemele tale personale de 
gestionare, îți recomand să acorzi multă atenție detaliilor şi 
să respecţi integral sugestiile oferite după aceea. Întregul va 
fi mai mare decât suma părților sale. Vei descoperi de 
asemenea că execuţia acestui program va genera un progres 
real în cazul lucrurilor reale care se petrec în viața ta, chiar 
acum. Vom realiza o mulțime de lucruri pe care le vrei 
realizate, în moduri noi şi eficiente, care ar putea să te 
uimească. 


Rezervarea timpului necesar 


Îţi recomand să-ţi creezi un interval de timp omogen, pentru 
a inițializa acest proces şi să pregăteşti un post de lucru, cu 
spațiul, mobilierul şi instrumentele adecvate. Dacă spațiul 
tău este adecvat pregătit şi optimizat, poate să-ți reducă 
rezistența inconştientă față de gestionarea „chestiunilor” tale 
şi poate chiar să te facă să te simți atras de ideea de a lua 
loc şi a naviga prin inputul şi munca ta. Un cadru temporal 
ideal pentru majoritatea oamenilor este de două zile întregi, 
una după alta. (Nu te lăsa, totuşi, descurajat dacă nu ai atât 
de mult timp la dispoziție: realizarea oricăreia dintre 
activitățile pe care le sugerez va fi utilă, indiferent cât de 
mult sau de puţin timp îi aloci.) Implementarea întregului 
proces de captare poate dura până la şase ore sau mai mult, 
iar clarificarea şi luarea de decizii în vederea acțiunilor 
pentru tot acel input pe care vei vrea să-l externalizezi şi să-l 
captezi în sistemul tău pot să-ți ia cu uşurinţă încă opt ore. 
Desigur, poți de asemenea să colectezi şi să îți procesezi 
materialul pe bucăţi, dar va fi mult mai uşor dacă poți 


aborda toată porțiunea aceea de început dintr-o singură 
lovitură. 

Nu te teme să faci un pas mare dacă este indicat. Nu poţi sări peste o prăpastie 
din două salturi mici. 

— David L. George 


Pentru mine, perioada ideală pentru a lucra cu cineva la 
implementarea acestei metodologii este într-un weekend sau 
în zilele de concediu, pentru că şansa unei interferenţe 
externe este atunci minimă. Dacă lucrez cu cineva într-o zi 
obişnuită de muncă, ne asigurăm mai întâi că nu este 
programată nicio şedinţă şi că sunt permise doar 
întreruperile pentru urgențe; apelurile telefonice sunt 
direcționate la mesageria vocală sau înregistrate de asistenți 
pentru a fi examinate şi tratate în timpul unei pauze. Nu 
recomand utilizarea orelor de după încheierea programului 
pentru acest demers. De obicei, asta înseamnă o energie 
redusă drastic şi o tendință puternică de a te pierde în 
„diversiuni”===. 

******** Orele de după încheierea programului sunt, de fapt, un moment bun 
pentru a naviga printr-un grup de sarcini asemănătoare, pe care nu le-ai face în 
mod normal în decursul zilei tale tipice de lucru, cum ar fi ordonarea unui 


munte de hârtii, curățarea unui sertar al biroului, căutările pe Internet pentru 
vacanţa ta viitoare sau procesarea facturilor. (n.a.) 


Pentru mulți dintre directorii executivi cu care lucrez, să 
oprească lumea în loc vreme de două zile consecutive este 
partea cea mai grea din întregul proces - le este dificil să se 
elibereze de necesitatea percepută de a fi constant 
disponibili pentru şedinţe şi comunicări când sunt la 
serviciu. Acesta este motivul pentru care recurgem frecvent 
la weekenduri. Dacă lucrezi într-un birou cubicular sau 
într-un birou deschis, va fi o provocare încă şi mai mare să 
izolezi suficiente intervale de timp omogene, într-o zi 
obişnuită de lucru, în orele de program. 


Alocă două zile acestui proces şi o să valoreze cu mult mai mult în termenii 
productivității şi sănătăţii tale mintale. 


Nu se pune problema că procedura în sine ar fi atât de 
sacră; se pune pur şi simplu problema că este nevoie de 
foarte multă energie mentală pentru a capta şi lua decizii în 
legătură cu un inventar atât de mare de bucle deschise, mai 
ales atunci când au fost deschise, nedecise sau blocate 
pentru mult prea mult timp. Întreruperile pot dubla timpul 
necesar pentru a parcurge totul. Dacă vei reuşi să ajungi la 
nivelul zero într-un singur interval de timp delimitat, asta îţi 
va oferi un sentiment uriaş de control şi de împlinire şi va 
elibera un rezervor de energie şi creativitate. Mai târziu, îţi 
poți menţine sistemul în intervale mai scurte, „printre 
rândurile” zilei tale obişnuite. 


Amenajarea spaţiului 


Va trebui să alegi un loc fizic care să funcționeze ca propriul 
tău cockpit. Dacă ai deja un birou şi un spaţiu de lucru 
amenajate, probabil că acesta este cel mai bun loc din care 
să începi. Dacă lucrezi de la biroul tău de acasă, evident că 
aceasta va fi amplasarea ta principală. Dacă le ai deja pe 
amândouă, ar fi bine să stabileşti sisteme identice, chiar 
interşanjabile, în ambele locuri, deşi probabil că unul va 
prima. Dacă simţi că nu-l ai pe niciunul - nu ai efectiv 
vreun punct fizic central pe care să-l poți numi casă şi unde 
să te ocupi de chestiunile tale — este absolut necesar să 
creezi unul. Chiar dacă ai o viață mobilă, high-tech, care 
este cu precădere virtuală, tot vei avea nevoie de un cadru 
privat, pe post de tabără centrală din care să operezi. Ar 
trebui să implementezi acest program oriunde ai putea 
efectiv să lucrezi şi să procesezi inputul, dar este cel mai 
bine să începi cu un loc principal. 

Elementele de bază pentru un spaţiu de lucru sunt doar o 
suprafață de scris şi locul necesar unei tăvițe pentru 
documente şi probabil (pentru cei mai mulți oameni) şi loc 


pentru instrumente digitale centrale. Unii, cum ar fi un 
maistru într-un atelier mecanic, o soră medicală care se 
ocupă de internări într-un spital sau bona copiilor tăi, nu 
vor avea nevoie de mai mult de atât. Majoritatea casnicilor 
nu vor avea neapărat nevoie de o suprafață mare pentru a-şi 
gestiona fluxul de lucru, dar deținerea unui spaţiu 
individual suficient, dedicat procesării notițelor, 
corespondenței, proiectelor şi activităților casnice şi 
familiale, finanțelor şi altor asemenea lucruri, este esențială. 
De regulă, chestiunile acestea de zi cu zi sunt împrăştiate 
de-a valma prin bucătărie, pe hol, pe masa pe care mănânci, 
pe rafturile pentru cărți şi instrumentele digitale etc., cu un 
efect paralizant. 

Suprafața de scris se va extinde, desigur, pentru 
majoritatea profesioniştilor pentru a include un telefon (şi 
un încărcător), un computer, tăvițe suprapuse, sertare cu 
dosare în lucru, bibliorafturi pentru referințe. Unii ar putea 
să simtă nevoia de a avea şi o imprimantă, câteva tăblițe 
albe magnetice şi/sau dotările necesare conferințelor 
multimedia. Cei mai autonomi vor dori de asemenea să aibă 
dotări pentru exerciţii fizice, pentru timpul liber şi pentru 
hobby-uri. 

Un spaţiu de lucru funcțional este esenţial. Dacă nu ai 
deja un spaţiu de lucru separat şi o tăviță pentru 
documente, fă rost de ele acum. Asta este valabil şi pentru 
studenți, casnice şi pensionari. Toată lumea trebuie să aibă 
un sediu efectiv de control, din care să se ocupe de toate 
celelalte lucruri. 


Trebuie să ai un spaţiu de lucru separat, individual şi autonom - acasă, la 
serviciu şi chiar şi în deplasare. 


Dacă eu ar trebui să amenajez de urgență o staţie de 
lucru, în doar câteva minute, aş cumpăra o uşă nefinisată, 
aş pune-o pe două fişete (câte unul la fiecare capăt), aş 


aşeza trei tăvițe supraetajate pe ea şi aş adăuga hârtie, un 
pad şi un pix. Asta ar fi tabăra mea de bază. (Dacă aş avea 
timp să stau jos, aş cumpăra de asemenea şi un scaun!) 
Puteţi să mă credeţi sau nu, am fost în mai multe birouri ale 
unor directori executivi, care nu erau atât de funcționale. 
Dacă mergi la birou, tot ai nevoie 

de un spaţiu şi acasă 

Nu te zgârci cu spaţiul de lucru de acasă. Aşa cum vei 
descoperi prin acest proces, este esențial să ai cel puțin un 
sistem-satelit acasă, identic cu cel de la serviciu. Mulţi 
oameni cu care am lucrat au fost într-o oarecare măsură 
stânjeniți de gradul de haos care domneşte în casele lor, 
spre deosebire de birourile lor de la serviciu; ei au obținut 
un beneficiu imens de pe urma faptului că şi-au îngăduit să 
impună aceeaşi amenajare în ambele locuri. Dacă eşti la fel 
ca mulți dintre ei, vei descoperi că un weekend folosit 
pentru a organiza un punct de lucru acasă poate să facă o 
schimbare revoluționară în capacitatea ta de a-ți organiza 
viața. 

Un spaţiu de lucru pentru deplasări 


În cazul în care călătoreşti mult, în interes de afaceri sau 
pur şi simplu ca o persoană cu un stil de viață mobil, ar fi 
bine totodată să-ți pui la punct un micro-birou-pentru- 
deplasări, organizat eficient. Foarte probabil, acesta va 
consta dintr-o servietă, o mapă sau o geantă de umăr cu 
spaţii pentru dosare şi consumabile adecvate pentru 
punctul de lucru. 

Numeroase persoane pierd oportunități de a fi mai 
productive pentru că nu sunt echipate să profite de 
momentele răzlețe şi de ferestrele de timp care se deschid 
când ei se deplasează dintr-un loc în altul sau când se află 
în medii îndepărtate de locul lor de muncă. Combinația 
dintre un stil bun de procesare, instrumentele potrivite şi 


sisteme interconectate bune, acasă şi la serviciu, poate să 
facă din călătorii modalităţi foarte avantajoase pentru a 
realiza anumite genuri de activități. Pe măsură ce tehnologia 
continuă să furnizeze atât un hardware din ce în ce mai 
puternic, cât şi un acces global rapid pentru cei mai mulți 
dintre noi, capacitatea de a-ţi gestiona virtual viața creşte 
realmente. Dar problema inerentă este confuzia de a 
gestiona traficul care survine, cu toate opţiunile disponibile 
pe dispozitivul sau dispozitivele tale mobile. În absenţa unei 
metodologii bune implementate pentru a capta, clarifica şi 
organiza, cu aplicaţiile adecvate şi cu instrumentele 
structurate pentru a-i face față în timp ce se derulează, 
lumea nouă a accesului mobil global va fi subutilizată sau 
va deveni ea însăşi o sursă de distragere neproductivă a 
atenției şi de stres. 

Nu împărţi spaţiul! 

Este imperativ necesar să ai propriul spațiu de muncă - sau 
cel puţin propria ta tăviță pentru documente şi un loc în 
care să procesezi hârtiile şi materialul fizic. Prea multe 
dintre cuplurile cu care am lucrat au încercat să lucreze 
acasă de la un singur birou şi întotdeauna apare o diferență 
de ani-lumină atunci când se extind la două puncte de 
lucru. Departe de a fi „separarea” la care se aşteaptă, 
mişcarea îi eliberează de fapt de un stres subtil din relația 
lor privind gestionarea chestiunilor din vieţile lor 
împărtăşite. Ba mai mult, un cuplu a hotărât să amenajeze 
un mic post de lucru suplimentar în bucătărie, pentru 
mama casnică, astfel încât aceasta să se poată ocupa de 
munca eci în timp ce îşi ține sub supraveghere bebeluşul 
aflat în sufragerie. 

Câteva organizații sunt interesate de conceptul de „hotel- 
izare” — mai exact, să le ceară oamenilor să creeze dotări 
complet autonome şi mobile pentru staţii de lucru, astfel 
încât să poată să se „racordeze” de oriunde din companie, în 


orice moment, şi să lucreze de acolo. Acest lucru poate să 
asigure economii în privința cerințelor pentru spaţiul de 
lucru, pe măsură ce companiile operează mai mult virtual 
cu o forță de lucru care poate funcţiona independent de 
„nava-mamă”. Dar asta presupune că fiecare angajat 
implicat are un loc de control al său. Experimentele în 
această schemă au eşuat deoarece au perturbat punctul de 
lucru stabil. Trebuie să avem rezistență zero față de 
utilizarea sistemelor pe care le avem. Nevoia de a ne 
reinventa continuu tăvița pentru documente, sistemul de 
îndosariere şi felul şi locul în care ne procesăm lucrurile 
(„Unde găsesc un nenorocit de Post-it şi un capsator?!”) nu 
poate să fie decât o sursă neîntreruptă de distragere a 
atenției. 


Trebuie să utilizezi sistemul tău - nu să fie nevoie să-l recreezi încontinuu. 


Poţi să lucrezi practic oriunde, dacă ai un sistem curat şi 
compact şi ştii cum să-ți procesezi lucrurile rapid şi 
portabil. Dar tot vei avea nevoie de o tabără de bază, cu un 
set de instrumente bine implementate şi suficient spațiu 
pentru tot materialul de referință şi auxiliar pe care vei dori 
să-l ai la îndemână atunci când aterizezi. Majoritatea 
oamenilor cu care lucrez au nevoie de cel puţin două sertare 
destinate dosarelor, pentru tipurile lor de materiale pe 
hârtie, cu referințe generale sau auxiliare proiectelor. Date 
fiind scanerele digitale şi progresele tehnologice continue în 
această privință, ne putem imagina că într-o bună zi tot acel 
material auxiliar poate fi găsit în cloud şi recuperat oriunde, 
după cum este nevoie. Dar va mai dura ceva timp până nu 
vei mai avea nevoie de paşaportul tău fizic, restul de euro 
cash pe care i-ai adus înapoi din călătoria ta la Milano şi de 
documentația temporară de toate felurile, pe hârtie, care 
rămâne modalitatea optimă de a trata anumite date. Mare 


sau mic, inventarul acesta de puncte de referință sau 
colaterale are nevoie de un cămin, uşor de accesat. 


Procurarea instrumentelor 
de care vei avea nevoie 


Dacă ţi-ai luat angajamentul pentru o implementare totală a 
acestui proces al fluxului de lucru, există câteva dotări şi 
echipamente de bază de care vei avea nevoie pentru a începe 
treaba. Pe măsură ce mergi mai departe, este posibil să 
oscilezi între utilizarea lucrurilor cu care eşti obişnuit şi 
evaluarea oricăror posibilități de a lucra cu echipamente noi 
şi diferite. 

Reţine că instrumentele bune nu trebuie să fie neapărat 
scumpe. De multe ori, pe partea de low-tech, cu cât ceva 
arată mai „directorial”, cu atât este mai disfuncţional în 
realitate. 

Instrumentele de bază pentru procesare 


Să presupunem că începi de la zero. În afară de un spaţiu 
de muncă dotat cu o suprafață de lucru, vei avea nevoie de: 
. e Tăviţe pentru hârtii (cel puţin trei) 
° e Un top de hârtie A4 
° e Un pix sau un creion 
. e Post-it-uri (cu dimensiunea de 76 x 76 mm) 


° e Agrafe de hârtie 


. e Un capsator şi capse 

. e Bandă adezivă 

. e Elastice 

° e Un aparat de etichetat automat 


° e Dosare 


° e Un calendar 
. e Coşuri de gunoi sau pentru reciclare 


° e Instrumente curente care sunt utilizate pentru 
captarea de date, pentru organizare şi liste cu lucruri 
de făcut, inclusiv dispozitivele mobile, computerele 
personale şi planificatoarele şi agendele pe hârtie 
(dacă există) 
Tăviţele pentru hârtii 
Acestea vor funcționa ca tăvițe pentru intrări şi ieşiri, cu 
încă una sau două pentru hârtii auxiliare pentru muncă- în- 
desfăşurare şi/sau stiva ta de documente de citit-şi- 
examinat. Cele mai funcționale tăvițe sunt cele orientate 
lateral, format A4 sau legal size, care pot fi puse una 
peste alta şi care nu au nicio „buză”, pentru a evita 
alunecarea vreunei coli de hârtie. 


*******%* Pormat al hârtiei, utilizat în SUA, cu dimensiunile 22 cm X 36 cm. 
(n.tr.) 


Hârtia obişnuită 

Vei utiliza hârtie obişnuită pentru procesul ințial de 
colectare. Mă crezi sau nu, scrierea unui gând pe o coală de 
hârtie poate avea o valoare enormă. Majoritatea oamenilor 
vor ajunge să-şi proceseze notițele în vreun fel de 
organizator de liste, dar să ai gândurile inițiale separate în 
suporturi individuale (față de o singură listă amorfă), face să 
îți fie mai uşor să le duci la încheiere mai târziu, în etapele 
de procesare şi organizare. În orice caz, este important să ai 
suficientă hârtie de scris, format A4, sau suficiente tablete 
la îndemână pentru a face mai uşoară captarea inputului pe 
loc. 

Post-it-urile, agrafele, capsatorul etc. 


Post-it-urile, agrafele, capsatorul, banda adezivă şi elasticele 
îți vor fi utile în repartizarea şi depozitarea materialelor pe 


hârtie. Deşi utilizarea lor cunoaşte un declin, încă nu am 
terminat cu hârtia şi cu alte materiale fizice (în caz că n-ai 
observat!), iar instrumentele simple pentru gestionarea lor 
sunt esențiale. 


Colectarea, gândirea, procesarea şi organizarea clipă de clipă sunt şi aşa destul 
de dificile; asigură-te mereu că ai instrumentele necesare pentru a le face cât 
mai uşoare cu putință. 


Aparatul de etichetat 


Aparatul de etichetat este un instrument surprinzător de 
util în acest proces. Mii de oameni cu care am lucrat noi au 
acum propriile aparate de etichetat automate, şi arhivele 
noastre sunt pline cu comentariile lor, cum ar fi: „Incredibil 
- nu aş fi crezut ce diferență poate face!” Aparatul de 
etichetat va fi utilizat pentru a eticheta dosarele, cotoarele 
bibliorafturilor şi numeroase alte lucruri. 

Eu prefer un instrument autonom sau un aparat de 
etichetat de tip plug-and-play („conectare şi folosire”) pentru 
computer, care poate crea etichete individuale pe loc, 
reducând orice fricțiune la îndosarierea unui element atunci 
când apare. 

Dosarele 


Vei avea nevoie de o mulțime de dosare. Este posibil să ai de 
asemenea nevoie de suporturi suspendabile pentru dosare, 
dacă sistemul tău de îndosariere are nevoie de ele. Dosarele 
în culori obişnuite sunt în regulă - codificarea pe culori 
reprezintă un nivel de complexitate care rareori merită 
efortul. Sistemul tău de indosariere pentru  referințele 
generale ar trebui să fie o simplă bibliotecă. 

******** În multe ţări este dificil să găseşti dosare simple şi ieftine pentru 


sistemul elementar, dar necesar de referințe generale pe care îl propun eu. S-ar 
putea să fie nevoie să improvizezi pentru a găsi ceva cu care să poți lucra (n.a.). 


Calendarul 


Chiar dacă este posibil să nu ai nevoie de un calendar doar 
pentru a-ţi colecta punctele incomplete, cu toate acestea, vei 
găsi cu siguranță acţiuni care trebuie trecute acolo. Aşa 
cum am menționat anterior, calendarul nu ar trebui utilizat 
pentru a păstra liste de acţiuni, ci pentru a ţine evidența 
„peisajului dur” al lucrurilor care trebuie făcute într-o 
anumită zi sau într-un anumit moment. 

În zilele noastre, majoritatea profesioniştilor au deja pus 
la punct un calendar de lucru de orice fel, de la 
organizatoare cu file detaşabile la dispozitive mobile la 
aplicații de software în parteneriat. 

Calendarul a constituit adeseori instrumentul central pe 
care oamenii se bazează pentru a fi „organizaţi”. Este cu 
siguranță o componentă esențială în gestionarea anumitor 
tipuri de date şi de mementouri pentru angajamentele şi 
informaţiile care au legătură cu momente şi zile concrete. 
Există numeroase mementouri şi anumite date pentru care 
ar fi bine să ai un calendar, dar nu trebuie să te opreşti 
acolo: calendarul tău va trebui să fie integrat cu un sistem 
mult mai cuprinzător, care va lua naştere pe măsură ce 
aplici această metodă. 

Este posibil să te întrebi ce tip de calendar este cel mai 
recomandat spre utilizare, şi voi discuta acest aspect mai în 
amănunt în capitolul următor. Pentru moment, continuă 
pur şi simplu să-l utilizezi pe cel pe care îl ai. După ce îţi vei 
forma o impresie pentru toată abordarea sistematică, vei 
avea un punct de referință mai bun pentru a hotări cu 
privire la trecerea graduală la un instrument diferit. 
Coşurile de gunoi sau pentru reciclare 


Dacă eşti la fel ca majoritatea oamenilor, când vei 
implementa acest proces, vei arunca mult mai multe lucruri 
decât te aştepţi, aşa că pregăteşte-te să faci destul de mult 
gunoi. Unora dintre directorii cărora le-am fost coach li s-a 
părut extrem de util să dispună amplasarea unui coş mare 


de gunoi chiar în afara birourilor lor, în ziua în care am 
lucrat împreună! 


După ce ai învățat cum să îți procesezi chestiunile şi ce să organizezi, trebuie 
efectiv doar să creezi şi să gestionezi liste. 


Ai nevoie de un organizator? 


Va depinde de mai mulți factori dacă ai sau nu nevoie de un 
instrument de organizare, şi dacă da, de ce fel. Eşti deja 
hotărât să utilizezi ceva pentru gestionarea listelor şi 
informaţiilor de referință curente? Cum vrei să-ți vezi 
mementourile pentru acţiuni, planificările şi proiectele? 
Unde şi cât de frecvent ai nevoie să le reexaminezi? Cum 
mintea ta nu este locul potrivit în care să reţii lucrurile, 
evident că vei avea nevoie de ceva care să-ți gestioneze 
declanşatorii şi care să te orienteze spre exterior. Ai putea să 
menții lucrurile într-o manieră complet low-tech, păstrând 
hârtii în dosare. Sau ai putea chiar să utilizezi o agendă sau 
un planificator pe hârtie sau o versiune digitală a acestora. 
Sau ai putea utiliza o combinație digitală a acestora. 

Tot echipamentul low-tech enumerat în secțiunea 
anterioară este utilizat pentru diferite aspecte ale colectării, 
procesării şi organizării. Vei utiliza o tăviță pentru 
documente şi orice fel de hârtie pentru colectare. În timp ce 
procesezi intrările din tăvița pentru documente, vei finaliza 
numeroase acțiuni care durează mai puţin de două minute 
şi care vor necesita Post-it-uri, un capsator şi agrafe de 
hârtie. Revistele, articolele, precum şi rapoartele şi 
documentele pe hârtie care sunt lecturile tale mai lungi de 
două minute vor ajunge într-o tăviță diferită. Şi probabil că 
vei avea destul de multe care să fie doar îndosariate. Ce 
rămâne - păstrarea unui inventar al proiectului, 
introducerea elementelor în calendar şi a mementourilor 
pentru planificări şi acțiuni şi urmărirea lucrurilor pe care le 


aştepţi - va necesita o formă oarecare de liste sau grupări 
reexaminabile de elemente similare. 

Listele pot fi gestionate într-o manieră low-tech, ca hârtii 
păstrate într-un dosar (de ex., coli sau notițe separate 
pentru fiecare persoană pe care trebuie să o suni, într-un 
dosar intitulat „Telefoane”, sau facturi de plătit, într-o mapă 
sau într-o tăviță etichetată „De plătit”), sau pot fi aranjate 
într-o manieră mai degrabă mid-tech, în agende sau 
planificatoare cu pagini detaşabile (o pagină cu titlul 
„Telefoane”, pe care sunt notate, unul după altul, numele). 
Sau pot fi versiuni digitale, high-tech (cum ar fi o categorie 
„Telefoane” în secţiunea „Task-uri” sau „To-Do” a unei 
aplicaţii de software). 

În plus, pe lângă păstrarea unui material de referință 
portabil (de ex., informații de contact) majoritatea 
instrumentelor de organizare sunt proiectate pentru 
gestionarea de liste. (Calendarul tău este, de fapt, un tip de 
listă în care mementourile pentru acțiuni ce trebuie realizate 
într-un anumit moment sau într-o anumită zi sunt 
enumerate cronologic.) 


Unul dintre cele mai bune trucuri pentru a-ţi amplifica productivitatea este 
deținerea unor instrumente de organizare pe care să le utilizezi cu plăcere. 


Probabil că mii de feluri de organizatoare s-au aflat pe 
piață secolul trecut, de la Day-Timer-urile şi Filofax-urile 
timpurii la planificatoarele mai sofisticate, cum ar fi 
Time/system şi FranklinCovey, la utilizarea retro a unui 
simplu  blocnotes Moleskine până la multitudinea de 
aplicații software de task-management actuale. === 
******** De la publicarea inițială a acestei cărți au apărut zeci de programe de 
software care utilizează metodologia centrală GTD ca bază pentru modelele lor. 
Cele mai multe sunt pur şi simplu gestionare digitale şi mobile pentru liste cu 


lucruri şi sarcini de făcut, cu o gamă variată de îmbunătăţiri, conexiuni şi 
ilustrări grafice. (n.a.) 


Ar trebui să implementezi procesul GTD păstrând ceea ce 
utilizezi în prezent sau ar trebui să instalezi ceva nou? 
Răspunsul este: alege modalitatea care să te ajute efectiv să- 
ți schimbi comportamentul, astfel încât să utilizezi 
instrumentele adecvat. Există de asemenea factori de 
eficiență care trebuie luaţi în considerare aici. Primeşti 
foarte multă informaţie digitală, care ar fi mai uşor de 
urmărit cu un instrument digital? Ai nevoie de un calendar 
pe hârtie pentru toate programările pe care trebuie să le faci 
şi să le schimbi din fugă? Unde şi cum este cel mai uşor 
mod să ţi se reamintească de telefoanele pe care trebuie să 
le dai atunci când te mişti în viteză? Şi aşa mai departe. 
Există de asemenea factorul estetic şi cel al plăcerii. Eu mi- 
am realizat unele dintre cele mai bune planificări şi 
actualizări atunci când nu mi-am dorit decât o scuză pentru 
a-mi folosi (adică, pentru a mă juca cu) telefonul inteligent 
în timp ce aşteptam să iau cina singur într-un restaurant! 


Dacă sistemul tău de referințe nu este ținut sub control, acesta creează un 
blocaj în fluxul tău de lucru, din pricina căruia conținutul amorf se retrage în 
lumea ta. 


Totuşi, reține că instrumentul pe care îl utilizezi nu îți va 
oferi productivitate fără stres. Asta este ceva ce vei crea tu, 
prin implementarea metodei GTD. Structura pe care o 
încorporezi va fi extrem de importantă în felul în care 
exprimi şi implementezi procesul, dar nu este un substitut 
pentru acesta. Un ciocan grozav nu te face un tâmplar 
grozav; dar un tâmplar grozav îşi va dori întotdeauna să 
aibă un ciocan grozav. 

Atunci când te gândeşti dacă ar trebui să îți procuri şi să 
utilizezi vreun instrument de organizare şi, dacă da, pe care, 
reține că tot ce trebuie să faci, în realitate, este să gestionezi 
liste. Trebuie să poţi crea o listă din mers şi să o revizuieşti 
cu uşurinţă cât de frecvent este necesar. Odată ce ştii ce 


trebuie să treci pe liste şi cum să le utilizezi, mediul chiar 
nu contează. Alege pur şi simplu simplitatea, viteza şi 
amuzamentul. 

Factorul esenţial al unui sistem de îndosariere 


Un sistem simplu şi foarte funcțional pentru referințele 
personale este esenţial în acest proces. Sistemul de 
îndosariere disponibil este unul dintre primele lucruri pe 
care le evaluez înainte să încep procesul fluxului de lucru, 
în biroul cuiva. Aşa cum am notat în Capitolul 2, lipsa unui 
sistem bun de referințe generale poate fi unul dintre cele 
mai mari obstacole în calea implementării unui sistem de 
management personal şi pentru cei mai mulți dintre 
directorii cărora le-am fost coach reprezintă una dintre cele 
mai mari oportunități de a se perfecționa. Şi asta nu 
deoarece conţinutul ar fi atât de important sau de strategic — 
ci pentru că, negestionat, tulbură haotic spaţiul fizic şi 
mental. 


Vei opune rezistență față de întregul proces de captare a informaţiei dacă 
sistemele tale de referință nu sunt rapide, funcționale şi distractive. 


Atunci când este neprocesat şi neorganizat, materialul 
aleator, non-acționabil, dar potenţial relevant, produce un 
zgomot psihologic debilitant. Mai important, creează un 
blocaj la nivelul fluxului de lucru, chiar la nivelul „fluxului”, 
şi tendința este să se producă acumulări în acea zonă, aşa 
cum se întâmplă cu ţevile înfundate. De multe ori am mers 
cu câte un client la magazinul local de birotică şi papetărie 
şi am cumpărat un fişet pentru îndosariere, un maldăr mare 
de dosare şi un aparat de etichetat, doar pentru a putea 
crea un spațiu adecvat în care să-şi aşeze două treimi din 
lucrurile aflate pe biroul sau în cabinetul său de lucru. 
Transformarea la nivelul clarităţii şi focalizării cu privire la 
muncă a fost în mod inevitabil dramatică. 


Aici suntem preocupaţi în cea mai mare parte de 
îndosarierea referințelor generale - diferită de sistemele 
individuale de îndosariere dedicate contractelor, datelor 
financiare, dosarelor pacienţilor sau altor categorii de 
informaţii care merită un loc şi o indexare proprii. Dosarele 
cu referințe generale ar trebui să conţină articole, broşuri, 
diverse hârtii, notițe, listări, documente şi chiar obiecte 
fizice, cum ar fi bilete, chei, carduri de membru şi stick-uri 
USB - în principiu, orice vrei să păstrezi pentru datele sau 
scopul tău interesant sau util şi care nu intră în sistemul 
tău specializat de îndosariere şi nu va sta de unul singur pe 
un raft (aşa cum o vor face manualele mari de software şi 
bibliorafturile de seminar). 


Pentru a capta şi a sorta lucrurile pe care le experimentezi... trebuie să creezi un 
fişier... De fiecare dată când ai sentimente puternice în legătură cu evenimente sau 
idei, trebuie să încerci să nu le laşi să-ţi iasă din minte, ci, în schimb, să le dai o 
formă pentru fişierele tale şi, prin asta, să le extragi implicațiile, să îți arăţi ție 
însuţi cât de prosteşti sunt aceste sentimente sau idei sau cum ar putea fi ele 
exprimate într-o formă productivă. 

— C. Wright Mills 


Dacă eşti o persoană orientată spre dispozitivele digitale, 
ai putea să crezi că nu mai este câtuşi de puţin nevoie de 
dosare pentru chestiuni fizice. Cândva în viitor, este posibil 
să nu mai am nevoie de un paşaport sau de un certificat de 
naştere fizic, de instrucțiuni pentru aparatura mai veche de 
bucătărie, de dosare medicale, de chei pentru spaţiile de 
depozitare folosite rar sau de bancnote de hârtie din țări pe 
care le voi revizita. Dar până atunci, am nevoie de un spațiu 
fizic coordonat pentru a le stoca. 

Dacă ai un secretar sau un asistent de încredere care are 
grijă de sistemul acela pentru tine, astfel încât tu poți lipi pe 
document un Post-it cu „Arhivează ca X” şi să i-l poți trimite 
lui sau ei, e grozav. Dar pune-ți întrebarea dacă nu cumva 
ai anumite materiale auxiliare potenţial interesante, 


confidenţiale sau utile care ar trebui să îţi fie accesibile în 
orice moment, chiar şi atunci când asistentul tău nu este 
prin preajmă. Dacă da, tot vei avea nevoie de propriul sistem 
în biroul tău sau undeva prin apropiere. 

Aceeaşi dinamică rămâne valabilă indiferent că referința 
este pe hârtie sau în format digital. Cum din ce în ce mai 
multă informaţie ne parvine pe căi virtuale, nevoia de a avea 
locuri cu referințe generale în computerul sau dispozitivul 
tău digital, pentru datele parvenite într-un anumit scop, 
este esențială. Numeroase persoane încă îşi utilizează 
rubrica de intrări a e-mailului ca pe un loc de depozitare 
pentru referințe generale amorfe („Trebuie să păstrez e- 
mailul acesta deoarece conține informaţii despre programul 
unui eveniment şcolar al fiului meu”), dar opun rezistență 
față de crearea unui dosar electronic intitulat „Robert” sau 
„Program evenimente şcolare” în aplicaţia lor de e-mail, în 
care să tragă şi să stocheze mesajul respectiv sau să îl mute 
cu Copy şi Paste într-un program sau o bază de date 
adecvată stocării de referințe. În ziua de astăzi sunt 
disponibile software-uri care permit captarea şi clasificarea 
acestui gen de informații (şi sincronizarea lor cu multiple 
dispozitive), dar acest lucru necesită o oarecare reflecţie 
referitoare la structurarea lor şi, de asemenea, nişte 
comportamente direcționate pentru a deversa acest gen de 
chestiuni în locurile adecvate, în loc să-ți complici şi să-ți 
tulburi mediul digital. Când am instituit o nouă aplicație 
pentru îndosarierea de referințe generale pe computerul 
meu, am avut nevoie de trei luni de experimentări pentru a 
găsi modalitatea optimă de a o organiza şi de alte trei luni 
pentru a o pune pe „pilot automat”, aşa încât acum pur şi 
simplu o utilizez în loc să mă gândesc atât de mult timp la 
ea. 

Factorii de succes pentru îndosariere 


Îţi sugerez cu tărie să întreţii un sistem personal şi accesibil 
de îndosariere — atât fizic, cât şi digital. Ar trebui să-ți ia mai 
puțin de un minut să iei ceva din tăvița ta pentru 
documente sau să-l scoţi la imprimantă din e-mail, să decizi 
că nu necesită nicio acțiune următoare, dar că are o 
anumită valoarea potențială pe viitor şi să închei prin a-l 
stoca într-un sistem de încredere. Acelaşi lucru este valabil 
pentru scanarea şi stocarea documentelor sau mutarea 
informației cu Copy şi Paste în computer. Este posibil să ai, 
cu preponderență, materiale de referință digitale, comparativ 
cu cele pe hârtie (sau viceversa), dar în lipsa unui sistem 
eficientizat pentru ambele, vei opune rezistență față de 
păstrarea informaţiei potenţial valoroase sau ceea ce totuşi 
păstrezi se va acumula în locuri inadecvate. Dacă durează 
mai mult de un minut să arhivezi ceva într-un format uşor 
recuperabil, probabil că, în schimb, îl vei înghesui sau stivui 
pe undeva. Pe lângă faptul că trebuie să fie rapid, sistemul 
trebuie să fie amuzant şi uşor, la zi şi complet. Altfel, vei 
opune rezistență inconştient față de golirea tăviței tale 
pentru documente sau Inbox-ului e-mailului tău, pentru că 
ştii că este probabil să fie ceva acolo înăuntru care ar trebui 
îndosariat, iar tu nu ai să vrei nici măcar să te uiţi la hârtii 
sau la e-mailul tău supraîncărcat. Fă-ţi curaj: am văzut 
oameni care au trecut de la stadiul în care opuneau 
rezistență, la cel în care se bucurau efectiv să facă ordine 
prin mormanele de hârtii şi prin lumea lor digitală, după ce 
sistemul lor personal de îndosariere era configurat şi 
funcționa. 

Trebuie să te simți la fel de confortabil în ceea ce priveşte 
îndosarierea unei singure hârtii pe un subiect nou - chiar şi 
o notiță luată pe fugă - în propriul dosar ca şi când ai 
îndosaria un document mai mare şi mai formal. Pentru că 
este nevoie de atât de multă muncă pentru a crea şi a 
organiza dosare, oamenii fie nu le ţin, fie au fişete şi sertare 


încărcate cu nimicuri, pline cu tot felul de elemente 
disparate, cum ar fi meniul cafenelei din apropiere, care 
vinde la pachet, sau mersul actual al trenurilor. Dacă ai 
încredere că toate informațiile de felul acela sunt accesibile 
instantaneu şi virtual prin intermediul Internetului şi nu ai 
avea niciodată nevoie să accesezi copii fizice, atunci asigură- 
te că nu dublezi sistemele inutil şi că ceea ce alegi şi felul în 
care utilizezi ce ai ales este unitar. 

Indiferent ce ar fi nevoie să faci pentru a-ți aduce sistemul 
de referință la acel standard rapid şi uşor pentru tot ceea ce 
trebuie să rețină, fă-o. Sistemul meu funcționează minunat 
pentru mine şi pentru mulți alţii care îl încearcă, iar eu îţi 
sugerez cu tărie să iei în considerare încorporarea tuturor 
regulilor generale care urmează pentru a face ca 
îndosarierea referințelor să fie efectiv automată. 


Păstrează-ţi dosarele cu referinţe generale la îndemână 
Îndosarierea trebuie să fie instantanee şi uşoară. Dacă 
trebuie să te ridici de fiecare dată când ai vreo bucăţică de 
hârtie apărută din senin pe care vrei să o îndosariezi sau 
trebuie să cauţi în mai multe locuri în computerul tău ca să 
găseşti un loc adecvat pentru o informație pe care vrei să o 
păstrezi, vei avea tendința de a o pune la grămadă cu altele 
sau de a o lăsa la locul ei inițial în loc să o îndosariezi. De 
asemenea, este foarte probabil că te vei opune întregului 
proces al tăviței pentru documente (pentru că ştii că acolo 
se află lucruri care ar putea să necesite îndosariere!). Multe 
dintre persoanele cărora le-am fost coach şi-au reproiectat 
spaţiul de lucru astfel încât să aibă suficiente fişete pentru 
referințe generale efectiv în imediata apropiere, în loc să se 
afle în celălalt capăt al încăperii. 


Un sistem alfa Eu am un sistem fizic alfabetic, de la A-Z, de 
îndosariere pentru referințele generale, nu pentru cele 


multiple. Folderele mele cu referințe de pe e-mail sunt 
organizate, de asemenea, în acest fel. Oamenii au tendința 
de a vrea să-şi utilizeze fişierele ca pe un sistem de 
gestionare personală şi, prin urmare, încearcă să le 
organizeze pe grupări, în funcţie de proiecte sau de 
domeniile de concentrare. Asta măreşte geometric numărul 
de locuri unde nu se află un anumit lucru, atunci când uiţi 
unde l-ai îndosariat. După ce ai filtrate toate mementourile 
pentru acțiuni în listele tale cu acțiuni următoare, genul 
acesta de date este pur şi simplu conținutul bibliotecii tale 
personale. Ar trebui să ai libertatea de a fi cât de strângător 
vrei. Singura chestiune cu care trebuie să te confrunți este 
cât de mult spaţiu ai pentru stocare şi cât de accesibilă este 
informaţia atunci când ai nevoie de ea. Un simplu sistem 
alfa îndosariază totul în funcţie de subiect, persoană, proiect 
sau companie, astfel încât să se poate afla în doar trei sau 
patru locuri, în caz că uiţi exact unde l-ai pus. De obicei, 
poţi pune cel puţin un subset de subiecte pe fiecare 
etichetă, cum ar fi „Grădinărit - ghivece” şi „Grădinărit — 
idei”. Acestea ar fi îndosariate la G. 


Utilizarea unui sistem simplu de îndosariere pentru referințe generale într-un 
mod eficient şi uşor accesibil îți oferă libertatea de a păstra oricât de multă 
informaţie vrei. 


Lumea digitală oferă avantajul funcției de căutare de-a 
lungul unei ample întinderi a datelor tale, iar capacitatea de 
a ataşa la conţinut tag-uri din cuvinte-cheie creşte şi mai 
mult capacitatea de recuperare a informației. Totuşi, cu atât 
de multe opţiuni şi locuri destinate stocării de date, puterea 
respectivă poate crea cu uşurinţă mai multă complexitate şi 
confuzie. Majoritatea oamenilor pe care îi cunosc şi care 
sunt ocupați, fie şi doar cu moderație, nu vor aloca timp şi 
efort pentru a utiliza aceste instrumente ca să-şi catalogheze 
toate chestiunile în toate aplicaţiile lor posibile. Aşadar, deşi 


computerul ne oferă o putere, o flexibilitate şi o oportunitate 
extraordinare pentru o bibliotecă de referințe grozavă, 
creează o dificultate încă şi mai mare de a-ți proiecta 
propriile formate simple şi eficiente pentru informaţia 
referențială. Chiar şi digital, este foarte util să ai o hartă 
vizuală triată pe criterii logice - fie prin indexuri, fie prin 
grupuri de date organizate eficient, de regulă în format alfa. 
Pentru a găsi restaurante care îmi plac în Londra, mă 
îndrept spre aplicaţia mea actuală cu referințe generale, 
unde găsesc „Localuri”, apoi „Londra”, apoi „Restaurante” — 
toate alfabetizate în interiorul fiecărui nivel de abstractizare. 

Cea mai mare problemă pentru cei cu competențe digitale 
este că uşurinţa de stocare şi captare a generat un sindrom 
de a scrie şi atât: ei nu fac altceva decât să capteze 
informație - fără să o acceseze efectiv şi să o utilizeze 
inteligent. Este necesar să fie aplicată o anumită 
conştientizare pentru a-ți menţine funcţională biblioteca 
digitală, spre deosebire de o gaură neagră cu date trântite 
cu uşurinţă acolo din câteva tastări. Din experiența mea, să 
spui „Eu nu am nevoie să-mi organizez chestiunile pentru 
că funcția de căutare le poate găsi suficient de bine” este o 
abordare foarte suboptimă. Noi trebuie să avem un fel de a 
privi în ansamblu masa noastră de informaţie colectată, cu 
o formă oarecare de categorizare efectivă. 

Din când în când, cineva are o cantitate atât de uriaşă de 
materiale de referință pe un subiect sau proiect încât ar 
trebui puse în propriul sertar, fişet sau director digital 
separat. Dar dacă materialul fizic ocupă mai puţin de 
jumătate de sertar, eu recomand includerea lui în sistemul 
alfabetic general unic. Şi dacă este un grupaj digital, poate 
că îşi merită un loc propriu ca subdirector. 


Uşurează crearea unui dosar nou Eu păstrez un stoc mare 
de dosare noi, la îndemână şi accesibile din locul unde stau 


pentru a-mi procesa tăvița pentru documente. Nimic nu este 
mai rău decât să am ceva de îndosariat şi să nu am 
suficiente dosare pe care să le iau pentru a face procesul 
mai uşor. Asigură-ţi întotdeauna un stoc la îndemână. 
Versiunea virtuală presupune să te simți în largul tău cu 
felul în care să creezi imediat un director nou în software-ul 
tău pentru stocare de date, pe măsură ce este necesar. 


Asigură-te că ai suficient spaţiu pentru o stocare uşoară 
Încearcă întotdeauna să îți păstrezi sertarele pentru dosare 
fizice pe cel mult trei sferturi pline. Dacă sunt arhipline, vei 
opune rezistență în mod inconştient aşezării altor lucruri 
acolo, şi materialele de referință vor avea, în schimb, 
tendința să se strângă grămadă. Dacă un sertar începe să se 
umple, este posibil să îl mai eliberez în timp ce sunt în 
aşteptare la telefon. Dacă eşti cumva atent la spaţiul de 
stocare din dispozitivele tale digitale, este un moment bun 
pentru a trece în revistă şi a face curat. 

Nu cunosc aproape pe nimeni care să nu aibă fişetele 
supraîncărcate cu dosare. Dacă îți apreciezi cuticulele şi 
dacă vrei să te debarasezi de rezistența ta inconştientă față 
de îndosariere, trebuie să păstrezi sertarele suficient de 
libere încât să poți introduce şi extrage dosare fără efort. 
Versiunea digitală presupune să ai o anumită preocupare 
pentru spaţiul de pe computer sau din cloud. O decizie 
personală pe care trebuie să o iei constant este cât de mult 
spaţiu să îți laşi ție însuţi astfel încât conţinutul să rămână 
semnificativ şi uşor accesibil, fără a crea o gaură neagră cu 
o cantitate haotică de informaţie, organizată amorf. Uneori, 
când sunt pus în aşteptare la telefon, îmi curăț folderele de 
e-mail şi directoarele cu documente vechi. 

Unele persoane reacționează prin: „Ar trebui să cumpăr 
mai multe fişete pentru dosare!” sau „Ar trebui să îmi 
cumpăr un hard disk cu capacitate de stocare mai mare!” de 


parcă asta ar fi ceva oribil. Dar dacă lucrurile merită 
păstrate, merită păstrate astfel încât să fie uşor accesibile, 
nu-i aşa? Şi dacă nu merită, de ce să le mai păstrezi? Dacă 
ne aflăm în Epoca Informaţiei, iar tu faci un lucru care te 
stânjeneşte în utilizarea ei... nu este tocmai inteligent. 

Ar putea fi necesar să creezi un alt nivel de stocare de 
referințe pentru a-ţi lăsa suficient spaţiu de lucru cu 
fişierele tale de referințe generale la îndemână. Ar putea fi 
nevoie să mai păstrezi materialele, cum ar fi notițele unui 
proiect încheiat şi fişierele unui client cu care ai întrerupt 
colaborarea, dar acestea pot fi depozitate în altă parte, pe 
stickuri USB, în cloud sau cel puţin în afara spaţiului tău de 
lucru. 


Lucrurile pe care le numeşti, le stăpâneşti. Cele colectate, dar fără nume te 
stăpânesc pe tine. 


Etichetează-ţi dosarele cu un aparat de etichetat automat 
Indiferent cât de mic este depozitul tău de materiale de 
referință fizice, tu trebuie să te implici în continuare în mod 
pozitiv în ceea ce-l priveşte. Etichetele tipărite schimbă 
natura fişierelor tale fizice şi relaţia ta cu ele. Fişierele 
etichetate conferă un sentiment de confort, atunci când 
sunt aşezate pe masa din camera consiliului director; toată 
lumea le poate identifica; poţi vedea cu uşurinţă ce sunt de 
la distanță şi în servieta ta; şi atunci când îţi deschizi 
fişetele, ai ocazia să vezi ceea ce pare a fi aproape un index 
printat al dosarelor tale în ordine alfabetică. Şi, aşa, e 
distractiv să deschizi sertarul pentru a găsi sau a introduce 
lucruri. 


În câmpul de bătaie al muncii reale, dacă durează mai mult de şaizeci de 
secunde să arhivezi ceva acolo unde îi este locul, nu-l vei îndosaria, ci îl vei 
„pune la grămadă”. 


Poate că mai târziu în acest nou mileniu, specialiştii în 
ştiinţa creierului ne vor oferi vreo explicație neurologică 
ezoterică şi complexă asupra motivului pentru care dosarele 
etichetate funcționează atât de bine. Până atunci, ai 
încredere în mine. Fă rost de un aparat de etichetat. Şi să fie 
al tău, personal. Pentru a face ca întreg sistemul să 
funcționeze fără obstacole, va trebui să-l ai la îndemână tot 
timpul, pentru a putea îndosaria ceva oricând vrei. Şi nu-l 
împărți cu altcineva! Dacă ai ceva de îndosariat şi aparatul 
tău de etichetat nu este la îndemână, vei pune pur şi simplu 
materialul la grămadă, în loc să-l arhivezi. Aparatul de 
etichetat ar trebui să fie un instrument tot atât de elementar 
cum este capsatorul tău. 


Fă-ţi curat prin dosare cel puțin o dată pe an Înlăturarea, în 
mod regulat, a tot ceea ce este inutil în dosarele tale le 
împiedică să ajungă depăşite şi să pară asemenea unei găuri 
negre şi îți oferă, de asemenea, libertatea să păstrezi orice, 
dintr-o toană de genul „în caz că ai putea să mai ai 
nevoie...”. Ştii că totul va fi oricum reevaluat în câteva luni 
şi poţi hotărî din nou atunci ce merită păstrat şi ce nu. Asta 
este valabil în aceeaşi măsură atât pentru informaţiile de 
referință digitale, cât şi pentru cele pe hârtie. După cum am 
spus, eu îmi fac curat prin dosare în timp ce sunt într-un 
apel în aşteptare (sau când nu fac decât să aştept în timpul 
unui apel de conferință care nu se mai termină!). 

Recomand ca toate organizaţiile să stabilească o „zi de 
curățenie” (dacă nu au deja una), când toți angajaţii pot să 
vină la serviciu în blugi, să îşi pună telefoanele pe modul 
nu-deranjați şi să-şi  reactualizeze toate chestiunile 
stocate===. Sunt disponibile coşuri mari de gunoi, 
containere pentru reciclat şi cutii cu acte „de tocat” şi toată 
lumea are permisiunea de a-şi petrece ziua făcând curăţenie 
- pe la biroul şi în computerul lor. O zi personală pentru a 


face curăţenie este un lucru ideal care să fie pus în dosarul 
tău tickler, fie în timpul sărbătorilor, fie la sfârşitul anului, 
fie în timpul perioadei de pregătire a actelor pentru taxe, 
primăvara devreme, când poate vrei să legi asta de 
îndosarierea fişierelor fiscale din anul anterior. 

e Un moment grozav pentru a face asta este Ajunul Crăciunului sau o 
altă zi în preajma unei sărbători, care cade într-o zi de lucru. Majoritatea 


oamenilor sunt oricum într-o „dispoziție de petrecere,” aşa că este o oportunitate 
ideală pentru a fi relaxaţi şi a face ordine. (n.a.) 


Indosarierea ca factor al succesului în sine 


Materialele de referință şi auxiliare sunt rareori asociate cu 
urgenţa şi nici nu sunt strategice, dintr-o perspectivă de 
ansamblu. De aceea, gestionarea lor este foarte frecvent 
clasată drept o prioritate redusă, asta în cazul în care este 
abordată. Cu toate acestea, problema este că spaţiile tale de 
lucru mental şi fizic ajung să fie încărcate cu lucruri non- 
acționabile, dar potențial relevante şi utile. „Ce este asta”?”, 
„De ce este aici?”, „Ce ar trebui să fac cu asta?” şi „Unde 
este ceea ce am nevoie să accesez chiar acum?” devin voci 
subliminale care împovărează conştiinţa, dacă acest aspect 
al lumii tale nu este pregătit şi menținut riguros. 


Oriunde se întâmplă ca elemente cu caractere sau înțelesuri diferite să fie 
aşezate la grămadă în acelaşi loc, ai prea mult de lucru să te gândeşti 
încontinuu la natura conținuturilor, aşadar, creierul tău va deveni indiferent 
față de grămada respectivă. 


Materialele de referință trebuie să fie cuprinse şi 
organizate între propriile hotare individuale - fizic şi digital — 
astfel încât să nu obtureze alte categorii din sistemul tău, să 
fie disponibile pentru un obiectiv specific şi să poată fi 
accesate eficient. Pentru că pot fi atât de voluminoase, este 
esențial ca ele să fie gestionate cu uşurinţă pentru a capta, 
sorta şi accesa ce ai nevoie, când ai nevoie şi să nu 
constituie obstacole în calea componentelor mai orientate 
spre acţiune ale sistemului tău. Am petrecut nenumărate 


ore cu unii dintre cei mai sofisticați profesionişti din lume, 
ajutându-i să-şi pună în ordine şi să-şi implementeze un 
sistem simplu de referințe, iar rezultatele au fost adeseori 
fenomenale în a le elibera atenția pentru lucruri mai 
importante. 


Un ultim lucru de pregătit... 


Ai alocat ceva timp, ai pregătit o zonă de lucru şi ai găsit 
instrumentele de bază pentru a începe să implementezi 
metodologia. Ce urmează acum? 

Dacă ai hotărât să investeşti o anumită cantitate de timp 
în instalarea sistemului tău pentru fluxul de lucru, mai 
există încă un lucru pe care va trebui să-l faci pentru a-i 
conferi maximum de eficiență: trebuie să elimini complet 
toate celelalte angajamente pe durata sesiunii. 

Dacă trebuie să suni neapărat pe cineva sau dacă 
secretara ta trebuie să se ocupe de vreun lucru pentru tine 
sau dacă există ceva ce trebuie să stabileşti cu partenerul 
tău de viață, fă-o acum. Sau fă o înțelegere cu tine însuți 
referitoare la momentul când o vei face şi apoi pune un 
memento în acest sens, undeva unde să nu îți scape. Este 
esenţial ca întreaga ta atenţie să fie disponibilă pentru 
munca pe care o ai acum de făcut. 

Aproape fără excepţie, când iau loc pentru a începe să-i 
instruiesc pe oameni, chiar dacă au alocat timp şi au 
investit sume semnificative de bani pentru a mă utiliza ca 
resursă în acel timp, ei încă au lucruri pe care vor trebui să 
le facă înainte să punem punct pe ziua respectivă şi încă nu 
şi-au făcut aranjamente necesare pentru ele în sistemele lor. 
„O, da, cândva în cursul zilei de astăzi trebuie să îl sun pe 
clientul acesta înapoi”, vor spune ei, sau „Trebuie să discut 
cu soțul meu să văd dacă a cumpărat biletele pentru 
diseară”. Faptul că atât de multe persoane sofisticate ignoră 
acele niveluri de responsabilitate față de propria lor 


conştiinţă, în mod continuu, trădează o anumită lipsă de 
conştientizare şi de maturitate în cultura noastră, cred eu. 

Deci, te-ai ocupat de toate acestea? Bun. Acum este 
momentul să strângi la un loc reprezentanți ai tuturor 
buclelor tale deschise. 


VW 


Captarea: izolarea „chestiunilor” 
tale 


ÎN CAPITOLUL 2 am descris procedurile de bază pentru a-ți 
capta munca potențială şi inputul semnificativ. Acest capitol 
te va purta mai în amănunt prin procesul capturării tuturor 
elementelor tale incomplete, al tuturor „chestiunilor” tale, 
într-un singur loc - spre „intrări”. Acesta este primul pas 
esențial pentru a ajunge în starea „minții asemenea apei”. 
Simpla strângere a câtorva lucruri în plus față de ce ai în 
prezent îți va crea probabil un sentiment pozitiv. Dar dacă 
poți să rezişti şi să realizezi efectiv întregul proces de 
captare, în proporție de 100%, asta îți va schimba 
spectaculos experiența şi îți va oferi un punct de referință 
nou şi important pentru a deține controlul asupra muncii şi 
lumii tale. 


Atunci când îndrum un client prin acest proces, faza de 
captare durează de regulă între una şi şase ore, deşi cu o 
persoană a durat douăzeci de ore neîntrerupte (într-un final, 
i-am spus: „Ai prins ideea”). Poate dura mai mult decât crezi 
dacă eşti angajat pentru o colectare integrală, care va 
include totul, de la serviciu şi de pretutindeni. Asta 
înseamnă să treci prin fiecare zonă de stocare, inclusiv prin 
computerele tale şi prin fiecare colțişor şi cotlon din fiecare 


loc, incluzând aici maşini, bărci şi alte garaje şi case, dacă le 
deții. 

Fii sigur că dacă îți acorzi cel puțin două ore pentru a te 
ocupa de partea aceasta, poți capta majoritatea lucrurilor de 
rezolvat. Şi poţi chiar să captezi şi restul prin crearea unor 
notițe substituente - spre exemplu, „Curăţă şi fă ordine în 
hangarul care adăposteşte barca” şi „Ocupă-te de dulapul 
din hol”. 


Până nu vei fi captat tot ceea ce îți distrage atenţia, o parte din tine va continua 
să nu aibă deplină încredere că lucrezi cu imaginea completă a lumii tale. 


În lumea reală, probabil că nu vei putea să îți mențţii 
lucrurile 100% colectate tot timpul. Dacă eşti ca cei mai 
mulți oameni, te vei mişca prea repede şi vei fi angajat în 
prea multe lucruri pe parcursul unei săptămâni pentru a-ți 
capta toate ideile şi angajamentele în afara minții tale. Dar 
ar trebui să devină un standard ideal care să te menţină 
motivat să te debarasezi constant de toate lucrurile legate de 
munca şi viața ta care îţi distrag atenţia. 

Pe locuri, fiți gata... 


Există motive foarte practice pentru a le strânge pe toate 
înainte să începi să le clarifici: 


l. 1 | este util să ai o apreciere a volumului de 
chestiuni de care trebuie să te ocupi; 


2. 2 | îţi dă de ştire unde se află „capătul 
tunelului”; şi 


3. 3 | atunci când clarifici şi organizezi, nu vrei să 
îți fie distrasă atenţia de o masă amorfă de lucruri 
care se pot încă afla „pe undeva”. După ce ai toate 
lucrurile care îţi solicită atenţia adunate într-un 
singur loc, vei opera automat dintr-o stare de 
focalizare şi control amplificate. 


Poate fi descurajator să captezi într-un singur loc, într-un 
singur moment, toate lucrurile care nu îşi au locul acolo 
unde se află. Ba chiar ar putea să pară puţin contraintuitiv, 
pentru că, în cea mai mare parte, majoritatea acelor lucruri 
nu au fost, şi nu sunt, „chiar aşa de importante”; acesta 
este motivul pentru care sunt încă împrăştiate peste tot. Nu 
a fost un lucru urgent atunci când a apărut prima dată şi 
probabil că nimic nu a explodat pentru că nu a fost încă 
gestionat. Poate fi vorba de cartea de vizită pe care ai pus-o 
în portofelul tău, de la cineva pe care te-ai gândit că ai putea 
să vrei să îl contactezi vreodată. Sau de micul obiect de 
echipament tehnologic din sertarul de jos al biroului, obiect 
de la care îţi lipseşte o piesă sau pe care nu ai avut timp să-l 
instalezi cum trebuie. Sau imprimanta despre care îți spui 
mereu că o vei muta într-un loc mai bun în biroul tău. 
Acestea sunt genul de lucruri care te sâcâie şi pe care nu te- 
ai hotărât nici să le rezolvi, nici să le elimini complet din 
lista ta de bucle deschise. Dar pentru că tu crezi că încă ar 
putea să fie ceva important acolo, lucrurile acelea te 
controlează şi îți ocupă mai multă energie decât merită. 


Te poți simţi bine în legătură cu ceea ce nu faci doar atunci când ştii tot ceea ce 
nu faci. 


Aşa că este momentul să începem. la-ți tăvița pentru 
documente şi teancul de un centimetru şi jumătate de hârtie 
obişnuită pentru notițele tale şi ... 


... Start! 


Strângerea efectivă 


Prima activitate este să cauţi în mediul tău fizic după orice 
lucru care nu îşi are locul permanent acolo unde se află, în 
felul în care se află, şi să îl aşezi în tăvița ta pentru 
documente. Vei strânge lucruri care sunt incomplete, lucruri 


de care depinde vreo decizie referitoare la o acțiune 
potenţială. Toate ajung la „intrări”, astfel încât să fie 
disponibile pentru procesarea ulterioară. 

Ce rămâne acolo unde este 


Cel mai bun mod de a lua o decizie clară dacă ceva ar trebui 
să ajungă în tăvița pentru documente este să înţelegi 
limpede ce nu ar trebui să ajungă acolo. lată cele patru 
categorii de lucruri care pot să rămână acolo unde sunt, aşa 
cum sunt, fără vreo acțiune legată de ele: 


° e Consumabilele 

. e Materialul de referință 
. e Decorațiunile 

. e Echipamentul 


Consumabilele... includ tot ce ai nevoie să păstrezi pentru că 
utilizezi în mod regulat. Hârtia de scris, cărțile de vizită, 
timbrele, capsele, padurile cu Post-it-uri, agrafele de hârtie, 
rezervele de pixuri, bateriile, formularele pe care trebuie să 
le completezi din când în când, elasticele - toate intră în 
această categorie. Multe persoane au, de asemenea, la 
serviciu un sertar cu „necesarul de articole personale” care 
conține aţă dentară, şervețele umede, drajeuri cu mentă şi 
aşa mai departe. 


Materialul de referință... este orice lucru pe care îl păstrezi 
pur şi simplu pentru informaţiile de care ai uneori nevoie, 
cum ar fi manualul pentru software-ul tău, meniul cu 
preparatele la pachet al restaurantului care serveşte 
delicatese, programul echipei de sport a copilului tău sau 
lista ta cu extensiile telefonice interioare. Această categorie 
include toate informațiile tale despre telefoane şi adrese, 


orice material relevant pentru proiecte, teme şi subiecte, şi 
surse cum ar fi dicționarele, enciclopediile, almanahurile şi 
arhivele legate, conținând evidențele corporatiste. Include, 
de asemenea, cărți şi reviste pe care ai putea dori să le 
păstrezi în bibliotecă. 


Decoraţiunile... înseamnă fotografiile de familie, lucrările de 
artă şi lucrurile amuzante şi inspiratoare prinse pe panoul 
tău cu informaţii. Ai putea să ai, de asemenea, plachete, 
amintiri şi/sau plante. 


Echipamentul... este, în mod evident, reprezentat de telefon, 
computer, scaner, coş de gunoi, mobilier, ceas de perete, 
încărcătoare, pixuri şi carnețele. 


Fără îndoială că ai o mulțime de lucruri care intră în 
aceste patru categorii - în principiu, toate instrumentele şi 
dotările tale, care nu au nicio acțiune legată de ele. Toate 
celelalte ajung la „intrări”. Dar multe dintre lucrurile pe care 
inițial le-ai putea interpreta ca fiind consumabile, referințe, 
decorațiuni sau echipament ar putea de asemenea să aibă 
acțiuni asociate pentru că încă nu sunt exact aşa cum ar 
trebui să fie. 

Spre exemplu, majoritatea oamenilor au în sertarele 
birourilor, pe rafturi sau pe panourile de informații, precum 
şi ascunse în fişierele din computer o mulțime de materiale 
şi informaţii care sunt fie depăşite, fie trebuie organizate în 
altă parte. Acestea ar trebui să ajungă la „intrări”. În acelaşi 
fel, dacă sertarul tău cu necesarul de articole personale ţi-a 
scăpat de sub control, fiind plin cu o mulțime de chestiuni 
inutile sau neorganizate, acesta este un element incomplet 
care trebuie captat. Fotografiile copiilor tăi sunt la zi? 
Lucrările acelea de artă sunt ceea ce vrei să ai pe perete? 
Chiar vrei să mai păstrezi amintirile acelea? Este mobilierul 


exact aşa cum ar trebui să fie? Computerul este instalat aşa 
cum vrei tu să fie? Plantele din biroul tău sunt vii? Cu alte 
cuvinte, ar putea fi nevoie ca materialele de referință, 
consumabilele, decoraţiunile şi echipamentul să fie puse în 
tăvița pentru documente, dacă nu sunt chiar acolo unde ar 
trebui să fie, în felul în care ar trebui să fie. 

Probleme referitoare la captare 


Pe măsură ce te angajezi în etapa de captare, este posibil să 
te loveşti de una dintre următoarele probleme: 


. e ai mult mai multe decât ar încăpea într-o 
singură tăviţă; 

. e este probabil să fii deturnat spre curățenie şi 
organizare; 


. e este posibil să ai anumite chestiuni deja 
colectate şi organizate; şi/sau 


. e este probabil să găseşti câteva lucruri 
esențiale pe care să vrei să le păstrezi în fața ta. 


Dar dacă un element este prea mare pentru a încăpea în 
tăvița pentru documente? Dacă efectiv nu poţi pune un 
anumit lucru în tăvița pentru documente, atunci scrie o 
notă pe o coală de hârtie obişnuită, A4, pentru a-l 
reprezenta. Spre exemplu, dacă ai un poster sau alt obiect 
de artă în spatele uşii de la biroul tău, scrie pur şi simplu 
„obiect de artă din spatele uşii” pe o coală de hârtie A4 şi 
pune hârtia în tăviță. 

Asigură-te totodată că o datezi. Acest lucru prezintă 
câteva beneficii. Dacă sistemul tău de organizare ajunge să 
conțină câteva asemenea coli de hârtie reprezentând altceva, 
îți va fi util să ştii când a fost creată nota. De asemenea, 
este un obicei grozav să treci data pe tot ceea ce scrii de 


mână, de la notițele de pe Post-it-uri, pentru asistentul tău, 
la mesajele vocale pe care le transferi pe un carneţel, la 
însemnările pe care le faci într-un apel telefonic cu un 
client. Dacă utilizezi un dispozitiv digital care are o funcție 
de înregistrare a datei, este grozav să o foloseşti, din acelaşi 
motiv. Cele trei procente din timp când această mică 
informaţie va fi extrem de utilă face să merite dezvoltarea 
acelui obicei simplu. 


Dar dacă teancul este prea mare pentru a încăpea în tăvița 
pentru documente? Dacă eşti la fel ca 98% dintre oamenii cu 
care lucrăm noi individual, activitatea ta inițială de 
strângere va duce la colectarea mult mai multor lucruri 
decât pot fi aşezate confortabil într-o singură tăviță pentru 
documente. În acest caz, pur şi simplu, creează teancuri în 
jurul tăviței şi poate chiar pe podeaua de sub aceasta. Până 
la urmă, vei elimina teancurile, pe măsură ce procesezi şi 
organizezi totul. Totuşi, între timp, ai grijă să existe o 
deosebire vizuală evidentă între teancurile din „intrări” şi 
toate celelalte. 


Debarasarea imediată Dacă este evident pe loc că un anumit 
lucru este de aruncat, dă-i drumul şi aruncă-l de cum îl 
vezi. Pentru unii dintre clienții mei, aceasta este prima oară 
când fac curat în sertarul central al biroului lor! 

Dacă nu eşti sigur ce reprezintă un anumit lucru sau 
dacă merită păstrat, treci mai departe şi pune-l la „intrări”. 
Vei putea să decizi în legătură cu el mai târziu, când 
procesezi tăvița pentru documente. Ce nu vrei să faci este să 
te laşi prins în lucruri, abordându-le rând pe rând, 
încercând să hotărăşti una sau alta. Clarificarea necesită o 
atitudine mentală foarte diferită față de captare; cel mai bine 
este să le faci separat. Oricum, vei procesa chestiunile tale 
mai târziu, dacă sunt puse la „intrări”, şi este mai uşor să 


faci acel gen de alegeri atunci când eşti în modul decizional. 
Obiectivul procesului de captare este să aduci totul în 
„intrări”, cât mai repede cu putință, astfel încât să te fi 
restructurat în mod adecvat şi să fi trasat „liniile de luptă”. 


Ai grijă la microbul curăță-şi-organizează! Mulţi oameni sunt 
loviți de virusul curăță-şi-organizează, în timp ce se ocupă 
de diferite zone ale biroului (şi casei) lor. Dacă asta ți se 
întâmplă şi ţie, este OK, atâta timp cât ai o fereastră mare 
de timp pentru a parcurge întregul proces (cel puţin o 
săptămână întreagă). Altfel, va trebui să le fragmentezi pe 
bucăți şi să le captezi în sistemul tău, ca mici proiecte sau 
acțiuni de făcut, cu mementouri, cum ar fi: „Fă curat în 
fişetul cu patru sertare” sau „Fă curat în dulapul din birou”. 


Nicio persoană care ştie să citească nu reuşeşte vreodată să facă curat într-un 
pod. 
— Ann Landers 


Ce e de evitat este să te laşi prins urmărind piste false, 
punând în ordine anumite părți ale muncii tale şi 
nemaiputând apoi să parcurgi întregul proces de 
implementare a gestionării acțiunii. Ar putea să dureze mai 
mult decât crezi şi ideal ar fi să încerci să iei premiul cel 
mare şi să termini de procesat toate chestiunile tale şi să-ți 
pui la punct sistemul cât mai curând cu putință. 


Cum rămâne cu lucrurile care sunt deja pe liste şi în 
organizatoare? Este posibil ca tu să ai deja câteva liste şi un 
fel de sistem de organizare pus la punct. Dar dacă nu eşti 
familiarizat în amănunt cu acest model de procesare a 
fluxului de lucru şi nu l-ai implementat anterior, îţi 
recomand să tratezi listele acelea ca elemente de procesat, la 
fel ca tot ce se mai află în „intrări”. Ar fi bine ca sistemul tău 


să fie constant şi va fi necesar să evaluezi totul din aceeaşi 
perspectivă pentru a-l avea astfel.=-=- 


******** Dacă ai implementat anterior vreo versiune a metodologiei GTD şi ai 
puse la punct listele cu acțiuni şi proiecte, dar conținuturile nu sunt la zi şi nici 
suficient de active, vei fi mai câştigat dacă le printezi, punându-le înapoi în 
tăvița ta pentru documente pentru a le utiliza din nou ca input brut şi luând-o 
de la capăt. Nu vrei să reîmprospătezi o versiune nouă a sistemului tău având 
înăuntru material depăşit. (n.a.) 


„Dar nu pot să pierd lucrul acela...!” Frecvent în procesul de 
captare, cineva o să dea peste o hârtie sau un document 
care îl va face să spună: „O, Dumnezeule! Am uitat de asta! 
Trebuie să mă ocup de asta!” Ar putea fi un bilet referitor la 
un telefon de care trebuia să se ocupe cu două zile mai 
devreme sau câteva însemnări de la o şedinţă, ce îi amintesc 
de o acțiune pe care trebuia să o realizeze cu săptămâni în 
urmă. Nu vrea să pună acel lucru, oricare ar fi el, în teancul 
uriaş din tăvița pentru documente, pentru că îi este teamă 
că ar putea să-i scape din nou din vedere. 

Dacă ţi se întâmplă asta, întreabă-te mai întâi dacă este 
ceva ce chiar trebuie rezolvat înainte să termini cu acest 
interval inițial pentru implementare. Dacă da, cel mai bine 
ocupă-te imediat de el pentru a ţi-l scoate din minte. Dacă 
nu, continuă şi pune-l la „intrări”. Oricum vei procesa şi vei 
goli toate lucrurile acelea în curând, aşa că nu va fi pierdut. 

Dacă nu te poți ocupa de acţiune în clipa aceea şi tot 
trebuie să ai pur şi simplu mementoul în fața ta, mergi mai 
departe şi creează un teanc cu „urgențe”, undeva în 
apropiere. Nu este o soluție ideală, dar va fi suficient. Reţine 
că o anumită tensiune potenţială va ieşi la suprafață pe 
măsură ce devii mai conştient decât înainte de chestiunile 
tale. Creează orice fel de ajutoare ai nevoie. 

Începe cu suprafaţa de lucru a biroului tău 


Eşti pregătit acum? OK. Începe să aşezi lucrurile acelea de 
pe biroul tău, unele peste altele,, la „intrări”. Adeseori vor fi 


numeroase lucruri chiar în fața ta care trebuie să meargă 
acolo. Mulţi oameni îşi utilizează toată suprafața biroului 
drept „intrări”; dacă eşti unul dintre ei, vei avea câteva 
teancuri în jurul tău, cu care să începi colectarea. Începe de 
la un capăt al spaţiului tău de lucru şi deplasează-te de jur 
împrejur, ocupându-te de tot ce întâlneşti. Obiectele tipice 
vor fi: 


° e Teancuri de corespondență, memorii, rapoarte, 
materiale de citit 

. e Notiţe pe Post-it-uri 

° e Cărți de vizită pe care le-ai strâns 


. e Chitanţe 


. e Însemnări de la şedinţe 


Rezistă impulsului de a spune, aşa cum face aproape 
toată lumea inițial: „Ei bine, ştiu ce se găseşte în teancul 
acela şi acolo vreau să rămână.” Este exact ceea cenu a 
funcționat mai înainte şi totul trebuie să ajungă în tăvița 
pentru documente. Nu am avut niciodată pe cineva care să 
cedeze şi să-şi introducă efectiv teancurile familiare în acest 
sistem, fără să simtă o enormă uşurare atunci când a făcut- 
o. 


Este uşor să rezişti şi să eviți să abordezi ceva din lumea ta despre care ştii că 
necesită puţină reflecţie. 


Pe măsură ce te uiţi de jur împrejurul biroului tău, 
întreabă-te dacă ai intenția de a schimba vreunul dintre 
instrumentele sau echipamentele de acolo? Dispozitivele tale 
mobile şi sistemul telefonic sunt în regulă? Computerul tău? 
Biroul în sine? Dacă vreun lucru necesită schimbări, scrie o 
notiță despre asta şi arunc-o la „intrări”. 


Sertarele biroului 


Mai departe, ocupă-te, rând pe rând, de sertarele biroului, 
dacă ai aşa ceva. Vreun pic de atenţie pentru vreun lucru de 
acolo? Vreun element acționabil? Există vreun lucru care nu 
are ce să caute acolo? Dacă răspunsul la vreuna dintre 
acestea este da, pune elementul acționabil la „intrări” sau 
scrie o notiță despre el. Din nou, dacă te foloseşti de această 
ocazie pentru a face curat prin sertare şi a le organiza sau 
doar pentru a scrie o notiță să te ocupi de asta mai târziu 
depinde de cât de mult timp ai la dispoziție şi cât de multe 
lucruri sunt în ele. 

Blaturile 


Continuă să lucrezi în jurul biroului, colectând tot ce stă pe 
fişete, pe mese sau pe blaturi, care nu îşi are locul acolo 
permanent. Adeseori vor fi teancuri de materiale de lectură, 
corespondență, rapoarte şi diverse dosare şi materiale 
auxiliare pentru acțiuni şi proiecte. Colectează-le pe toate. 
Poate că există materiale de referință pe care le-ai utilizat 
deja şi pe care le-ai lăsat pur şi simplu pe dinafară. Dacă 
aşa stau lucrurile şi dacă le poţi pune înapoi în fişetul cu 
dosare sau pe raftul de cărți în doar o clipă, dă-i drumul şi 
fă asta. Totuşi, ai grijă să te gândeşti bine dacă există vreo 
acțiune potenţială legată de material, înainte să îl pui bine. 
Dacă există, aşază-l la „intrări” pentru a te putea ocupa de 
el mai târziu, pe parcurs. 
În dulapuri 


Acum uită-te în dulapuri. Ce se află acolo, înăuntru? 
Acestea sunt zone perfecte pentru a depozita necesarul şi 
materialele de referință mari, şi la fel de ispititoare pentru a 
păstra diverse lucruri la un nivel mai profund. Vreun lucru 
stricat sau depăşit pe acolo? Adeseori găsesc obiecte de 
colecție şi suvenire care acum nu mai sunt importante 
pentru persoana respectivă. Spre exemplu, un manager 


general al unui birou de asigurări a ajuns să arunce cel 
puţin 35 de premii de recunoaştere pe care le strânsese de-a 
lungul anilor. 


Gândeşte-te dacă obiectele tale de colecție şi suvenirele au încă importanță 
pentru tine. 


Iarăşi, dacă vreuna dintre aceste zone sunt scăpate de sub 
control şi trebuie curățate şi organizate, scrie asta pe o notă 
şi arunc-o la „intrări”. 

Podelele, zidurile şi rafturile 


Vreun lucru pe panourile pentru informaţii care să impună 
o acțiune? Vreun lucru prins pe pereți care nu îşi are locul 
acolo? Trebuie să acorzi vreo atenție fotografiilor, obiectelor 
tale artistice, plachetelor sau decorațiunilor? Dar rafturilor 
deschise? Există cărți care trebuie citite sau donate? Există 
cataloage, manuale sau bibliorafturi care sunt depăşite sau 
au vreo acțiune potenţială asociată lor? Există teancuri sau 
stive de lucruri pe podea? Împinge-le, pur şi simplu, lângă 
tăvița ta pentru documente ca să le aduni la inventar. 
Echipamentul, mobilierul şi accesoriile 


Există ceva ce ai vrea să faci sau să schimbi la vreunul din 
echipamentele tale de birou, la mobilier sau la spaţiul fizic 
în sine? Funcţionează totul? Ai suficientă lumină? Dacă 
există elemente acționabile, ştii ce ai de făcut: scrie o notă şi 
pune-o la „intrări”. 

Alte locuri 


În funcţie de anvergura aspectelor abordate în acest proces, 
ar fi recomandat să efectuezi, într-o formă sau alta, acelaşi 
procedeu de strângere a lucrurilor, în orice alt loc în care 
păstrezi diverse chestiuni. Aşa cum am menționat în 
capitolul anterior, dacă eşti hotărât să ajungi să-ți eliberezi 
cu adevărat mintea, este absolut necesar să faci asta peste 
tot. 


Nu lăsa lucrurile de rezolvat pe care le-ai considerat „nu prea importante” să-ți 
macine energia şi concentrarea. 


Câţiva dintre oamenii cu care lucrez găsesc că este extrem 
de valoros să mă ia acasă cu ei sau la sediul celui de-al 
doilea birou al lor şi să-mi ceară să-i ajut să parcurgă 
procesul acesta şi acolo. De multe ori, ei au căzut în 
capcana de a considera anumite lucruri „nu prea 
importante” în viața lor de acasă şi în spațiile de lucru 
secundare, ceea ce le-a măcinat energia. 

Nu este vorba aici despre a arunca lucruri pe care 
s-ar putea să le vrei 


Oamenii confundă frecvent recomandările mele cu o 
pledoarie în favoarea minimalismului radical. Din contră, 
dacă nu te simți în largul tău să arunci un anumit lucru, 
atunci ar trebui să-l păstrezi.» Altfel ţi-ai îndrepta atenţia 
asupra faptului că acum nu ai un lucru pe care ai putea să- 
l vrei sau de care ai nevoie. Sfatul meu se referă la cum să 
evaluezi şi să organizezi orice ai păstra în ecosistemul tău, 
astfel încât să nu exercite presiune inutil asupra focalizării 
tale. În multe domenii, eu sunt un strângător obsesiv 
confirmat (cum ar fi cu fotografiile digitale). Problema este 
pur şi simplu cât de mult spaţiu ai şi să fi făcut distincţiile 
adecvate care să nu lase proiectele îngropate şi acțiunile 
scufundate în ceea ce păstrezi. Îți place să ai şi să păstrezi 
cele douăsprezece cutii cu ziare şi notițe vechi din facultate? 
Îţi place să păstrezi tot felul de jucării bizare, de obiecte de 
artă şi de gadgeturi în biroul tău, pentru a stimula gândirea 
creativă? Nicio problemă, atâta timp cât sunt unde vrei tu să 
fie, în forma în care sunt şi orice ai vrea sau ai avea nevoie 
să faci referitor la asta este captat şi procesat în sistemul 
tău. 

kk Strângerea obsesiv-compulsivă este o altă chestiune şi o afecțiune 
care trebuie tratată în afara acestei metodologii şi a competenţei mele. (n.a.) 


Strângerea la nivel mental: purificarea minţii 


După ce ai sentimentul că ai colectat toate lucrurile fizice 
din mediul tău care necesită procesare, ar fi bine să 
colectezi toate celelalte lucruri care se pot afla în spaţiul 
RAM-ului tău mental. Ce îți stăpâneşte atenţia, dar nu este 
reprezentat de ceva care se află deja în tăvița ta pentru 
documente? 

Şi aici intră cu adevărat în scenă teancul simplu de hârtie. 
Îţi recomand să notezi pe o coală separată de hârtie fiecare 
gând, fiecare idee, fiecare proiect sau lucru care îți captează 
atenția. Ai putea să faci o listă lungă pe un carneţel sau 
într-o aplicaţie digitală, dar dat fiind felul în care vei procesa 
mai târziu fiecare element individual, este de fapt mai 
eficient să foloseşti pagini separate. Iniţial, este necesară o 
disciplină pentru a rămâne focalizat asupra fiecărui element 
pe rând, pe măsură ce îl procesezi. Aşa că, a oferi fiecărui 
gând propriul substituent, oricât de banal ar putea să pară, 
uşurează cu mult lucrurile. Şi primul tău gând captat va fi 
rareori conținutul final pe care ai să vrei să-l urmăreşti cu 
privire la asta (primul tău gând va viza rezultatul scontat şi 
acțiunea următoare în vederea lui). Probabil că nu vei păstra 
aceste coli de hârtie, dar va fi util să le ai ca elemente 
individuale de care să te ocupi pe măsură ce procesezi. === 
******** Mulți oameni (chiar şi cei cu înclinații high-tech), după ce au 
experimentat valoarea scrierii unui singur gând pe o coală de hârtie, au făcut 


din asta o parte a practicii lor continue de autogestionare. Este grozav să le 
acorzi gândurilor tale potențial semnificative valoarea cuvenită! (n.a.) 


Îţi vor trebui, probabil, între douăzeci de minute şi o oră 
să-ți eliberezi mintea prin notițe separate, după ce ai adunat 
tot restul. Vei vedea că lucrurile vor avea tendința să ţi se 
întâmple într-o manieră întrucâtva aleatorie - lucruri 
mărunte, lucruri mari, lucruri personale, lucruri 
profesionale, fără vreo ordine anume. 


În acest caz, ţinteşte spre cantitate. Este mult mai bine să 
exagerezi în acest proces decât să rişti să îți scape ceva. Poţi 
oricând să arunci ce nu îţi trebuie mai târziu. Prima ta idee 
ar putea să fie „Implementează schimbarea climatică 
globală”, şi apoi te vei gândi: „Am nevoie de mâncare pentru 
pisici!” Cuprinde-le pe toate. Nu fi surprins dacă descoperi 
că ai strâns la „intrări” un teanc serios de hârtii, în timpul 
acestei proceduri. 

Lista declanşatorilor 


Pentru a te ajuta să-ţi eliberezi mintea, ai face bine să 
examinezi următoarea listă a Declanşatorilor 
Incompletitudinii, element cu element, să vezi dacă nu ai 
omis ceva. Adeseori, vei avea nevoie doar de un impuls 
pentru a scoate la iveală un gând care pândeşte în 
subconştientul tău. Nu uita, când un lucru îţi vine în minte, 
scrie-l pe o coală de hârtie şi aşaz-o la „intrări”. 


Declanşatorii Incompletitudinii 


Profesionali ° e. Rescrieri şi 
Proiecte începute, nefinalizate editări 
Proiecte care trebuie începute zu 
Ş 2 f Ă e e  Raportări ale 
Proiecte de care să te interesezi situatiei 
Angajamente sau promisiuni față de alții i 
° e Urmăriri ale 
3 e Şeful sau partenerii conversației şi comunicări 
i + Colegii Şedinţe care trebuie stabilite sau 
solicitate 
e e Subordonații Cine trebuie să ştie despre anumite 
decizii? 
ca * Alții din organizație Lectură sau analiză semnificativă 
: SR Financiar 
° * Persoane „din afară”, cum 
ar fi clienţi, alte organizații, 
profesionişti, vânzători ° * Bani lichizi 
Comunicări de făcut sau de primit e. ° Bugete 


° e Prognoze sau 


e Interne sau externe 

| Iniţiază sau răspunde la: 
— Apeluri telefonice 

— Mesaje vocale 

— E-mailuri 

— Mesaje text 


— Scrisori 


— Postări pe rețelele de 


socializare 


Alte lucrări scrise de finalizat sau de predat 


e Rapoarte 

e Evaluări sau Analize 

* Propuneri 

e Articole 

e Materiale de marketing 

e Manuale sau instrucțiuni 


e Rezumate 


e Şedinţe 


e Prezentări 


proiecții 


° e Profit şi pierdere 
° * Balanța contabilă 
° * Prognozare 

° e Linie de credit 

° e Bănci 

° e Creanțe 

. e De plată 

° ° Cheltuieli 
mărunte 

° e Investitori 

° ° Administrarea 
activelor 


Planificare sau organizare 


Planificare 
formală (scopuri, ţinte, 
obiective) 


° e Proiecte curente 
(etapele următoare) 


° e Planuri de afaceri 
° ° Planuri de 
marketing 

° ° Planuri 
financiare 

° ° Iniţiative 
organizaționale 

° ° Evenimente 
viitoare 

° e Comunicare 

e ° Dezvoltarea 


e Conferinţe 


° Structurare 


organizațională 


* Schimbări ale facilităților 


e Instalarea de sisteme sau 


echipamente noi 


e Călătorii 
e Vacanţe 


e Călătorii de afaceri 


Dezvoltarea organizației 


e Organigramă 

e Restructurare 

e Roluri 

e Fişe ale posturilor 

e Facilități 

e Sisteme noi 

è Leadership 

e Iniţiative de schimbare 
e Planificarea succesiunii 


e Cultură organizațională 


Marketing sau promovare 


Administrare 
(J 


e Campanii 
e Materiale 


e Relații cu publicul 


e Juridic 

e Asigurări 

* Angajați 

e Gestionarea personalului 


e Politici sau proceduri 


personalului 


° e Compensare 

° * Feedback 

° e Moral 

° e Clienţi 

° e Perspective 

° e Clienţi potenţiali 
° e Procesul de 
vânzări 

° e Training 

° e Construirea de 
relații 

° * Raportarea 

° e Urmărirea unei 
relații 

° e Serviciul cu 
clienții 


° ° Dispozitive 
mobile 

° * Telefoane 

° e Computere 

° * Software 

° * Baze de date 

° e Telecomunicații 
° e Internet 

° e Îndosariere şi 


° e Training referințe 
Personal ° e Inventare 
i A ° * Depozitare 
° e Angajare, concediere sau 
promovare Birou sau Sediu 
° * Evaluări 
° ° Spațiu sau 
partajare 
° * Mobilier 
° * Echipament 
° * Decoraţiuni 
° e Utilităţi 
° e Consumabile 
° * Întreţinere sau curățenie ° e Solicitări 
° e Securitate ° e Rambursări 
Şedinţe . ° Creanțe de 
asigurări 
” ° Viitoare ° e Articole comandate 
° e Care trebuie stabilite e * Reparații 
sau solicitate : 
° e Bilete 


° e Care necesită raportare 


Dezvoltare profesională 


° * Training sau seminare 

° * Lucruri de învățat 

° * Lucruri de aflat 

° e Competenţe de exersat 


sau de perfecționat 


° e Cărți de citit sau de 
studiat 
° e Cercetare 


Personali 


e Decizii ale altora 


Proiecte începute, nefinalizate 
Proiecte care trebuie începute 
Proiecte -— alte organizații 


e Întrajutorare 
e Comunitate 
e Voluntariat 


° Organizaţie 


spirituală 


° Educație formală 


(licență, diplome) 


Angajamente sau promisiuni față de 


5 ° e Partener sau Soț 
° e Cercetare pentru carieră 
° e Copii 
° e CV 
° e Părinți 
° * Obiective de performanță 
° e Familie 
Garderobă profesională 
În aşteptare... . e Prieteni 
° * Experţi 
° e Informații 
° * Obiecte returnabile 
° e Projecte sau Sarcini 
delegate ° * Datorii 
. e  Finalizări esențiale Comunicări de făcut sau de primit 
pentru proiecte 
è e Răspunsuri la întrebări ° * Apeluri telefonice 
. e Răspunsuri la: S ° E-mailuri 
š E-mailuri ° e Cărți de vizită şi 
scrisori 
° Scrisori 
° e Biletele de 
° Propuneri mulțumire 
° Telefoane ° e Mesaje text 
° Invitații ° * Postări pe rețelele 
de socializare 
e 


Evenimente următoare 


° e Zile de naştere 
° e Comemorări 

° e Nunți 

° * Absolvire 

° e Recepții 


Locuri de vizitat 


° e Persoane de 
vizitat 

° e Navigare pe 
Internet 

° * Fotografii 

° ° Echipament 


Administrație 


e Ieşiri 

e Sărbători 

* Vacanţe 

e Călătorii 

e Mese 

e Petreceri 

e Evenimente culturale 


* Evenimente sportive 


e Consumabile pentru biroul 


de acasă 


Timp liber 


* Echipament 
* Telefoane 
e Dispozitive mobile 


e Instrumente audio sau 


e Mesagerie vocală 

e Computere 

e Software 

e Internet 

e Îndosariere şi înregistrări 


e Stocare de date sau backup 


e Cărți 
e Muzică 


e Video 


sportiv 
e 
e 
e 


Financiar 


e Hobby-uri 
e Gătit 


e Recreere 


e Facturi 

* Bănci 

e Investiții 

e Împrumuturi 
e Taxe 

* Buget 

e Asigurări 

e Ipotecă 

* Contabilitate 


e Contabili 


Animale de companie 


Juridic 


e Sănătate 
* Dresaj 


e Provizii 


e Testamente 
* Procuri 


° Proprietățile 


deținute 


e Afaceri juridice 


Activități sau Proiecte cu familia 


e Călătorii 


Casă sau gospodărie 


e Proprietatea imobiliară 
e Reparații 
e Construcții 


e Remodelare 


Proprietarii care închiriază 


e 
maşină 


e Încălzire şi aer condiționat 
e Canalizare 

e Utilităţi 

e Acoperiş 

e 'Toaletare 


e Calea de acces pentru 


e Garaj 

e Ziduri 

e Podele 

* Tavane 

e Decor 

è Electrocasnice 


e Lumini şi instalația 


electrică 


Sot 


e Partener sau 


e Copii 

e Părinți 

e Rude 

e Mâncare 


* Exerciţii fizice 


Dezvoltare personală 


e Cursuri 
e Seminare 
* Educaţie 


e Coaching sau 


consiliere 
° e Carieră 
° ° Activități 
creative 

Transporturi 
° ° Vehicule 
motorizate 


Îmbrăcăminte 


e Biciclete 
e Întreţinere 
* Reparații 


e Navetă 


e Pentru serviciu 


e Casual 


° e Ustensile sau echipament ° * Formală 
de bucătărie 


° e Sport 
° Rufe 
° e Accesorii 
54 e Decongestionare, i 
organizare, curăţare . ° Bagaj 
° * Depozitare ° e Reparații 
. e Furnizori de provizii . e Croitorie 
Sănătate Comisioane 
° e Medici ° e Cumpărături 
° * Dentist ° e Magazine 
° e Optometrist ° e Bricolaj 
. e Specialişti în îngrijiri s e Provizii 
medicale n ainen 
° e Controale A Stat tai 
j Dle ° e Farmacie 
° e Bancă 
. ° În aşteptare 
Curățătorie 
° * Reparații ° e Comenzi de produse 
Comunitate s e Reparații 
° e Rambursări 
° e Cartier _ 
° * Obiecte împrumutate 
° e Vecini 
° e Informații 
e e 
Întrajutorare ° * Răspunsuri la invitații 
° e Şcoli ° * Proiecte sau sarcini duse la capăt 
de familie sau prieteni 
° e Implicare 


civică 


e e Votare 


Inventarul „intrărilor” 


În cazul în care mintea ta s-a eliberat de toate, personal şi 
profesional, atunci probabil că tăvița ta pentru documente 
este destul de plină, ba chiar dă şi pe afară. Pe lângă 
elementele pe hârtie şi fizice din tăvița ta pentru documente, 
inventarul tău pentru „intrări” ar trebui să includă orice 
mesaje aflate în mesageria vocală şi toate e-mailurile care 
sunt în prezent în Inbox-ul software-ului tău de comunicații. 
Ar trebui să includă de asemenea toate elementele de pe 
listele din organizatorul tău pentru care nu ai determinat 
încă acțiunile următoare. 


Captarea este completă atunci când poți vedea cu uşurinţă marginile exterioare 
ale inventarului tuturor lucrurilor care încă au parte de atenţia ta sub orice 
formă. 


De regulă, eu le recomand oamenilor să-şi transfere 
mesajele vocale în notițe, pe hârtie, şi să pună notițele 
acestea în tăvițele pentru documente, împreună cu orice 
carnețele organizatoare pe care este posibil să le fi utilizat, al 
căror conținut necesită frecvent o reevaluare semnificativă. 
Dacă ai utilizat o aplicaţie digitală pentru orice altceva pe 
lângă informaţiile de contact şi calendar, îți sugerez să 
printezi toate listele cu sarcini şi lucruri de făcut şi să le pui 
şi pe ele în tăvița ta pentru documente. E-mailurile este mai 
bine să rămână acolo unde sunt, din cauza volumului lor şi 
a factorului de eficiență ce survine când te ocupi de ele în 
propriul lor subsistem. 

Dar „intrările” nu rămân la „intrări” 


Când ai făcut toate acestea, eşti pregătit pentru următorul 
pas. Nu e recomandat să laşi nimic la „intrări” pentru o 
perioadă nedefinită de timp, pentru că ţi se va strecura fără 
îndoială înapoi în conştiinţă, din moment ce mintea ta ar şti 


că nu te ocupi de asta. Desigur, unul dintre factorii 
principali pentru rezistența oamenilor față de colectarea 
lucrurilor ca „intrări” este lipsa unei metodologii bune de 
organizare şi procesare necesare gestionării acestora. 

Asta ne aduce la capitolul următor: „Clarificarea: cum 
goleşti «Intrările»”. 


G 


Clarificarea: cum goleşti „intrările” 


PRESUPUNÂND CĂ ai colectat tot ceea ce îți captează atenția, 
sarcina pe care o ai acum este să le dai efectiv de capăt 
„intrărilor”. Să goleşti „intrările” nu înseamnă să faci efectiv 
toate acțiunile si proiectele pe care le-ai captat. Înseamnă 
doar să identifici fiecare element, să decizi ce este, ce 
înseamnă şi ce vei face cu el. 


Pentru a căpăta o privire de ansamblu asupra acestui 
proces, s-ar putea să ţi se pară util să consulți Diagrama 
Fluxului de Lucru de la pagina 242. Coloana din centru 
ilustrează toți paşii implicaţi în procesarea şi deciderea 
următoarelor tale acțiuni. 

Acest capitol se concentrează asupra componentelor din 
coloana centrală a diagramei, etapele de la „intrări” până la 
următoarea acțiune. Vei vedea imediat organizarea naturală 
care decurge din punerea în practică a acestui proces 
pentru fiecare dintre buclele tale deschise. Spre exemplu, 
dacă iei ceva din „intrări” şi îți dai seama că: „Trebuie să o 
sun pe Andrea în legătură cu asta, dar trebuie să o fac luni, 
atunci când este la birou”, atunci vei amâna acţiunea aceea 
imediat şi o vei introduce în calendarul tău pentru ziua de 
luni. 


Eu îți recomand să citeşti acest capitol şi pe următorul, cu 
privire la organizarea acţiunilor tale, înainte să începi efectiv 
să procesezi ce ai captat în „intrări”. Te poate scuti de câteva 
etape. Atunci când îi ghidez pe oameni prin acest proces, el 
se transformă invariabil într-un dans înainte şi înapoi, între 
etapa simplă a luării deciziei de a procesa buclele deschise 
şi sarcina mai problematică de a determina cea mai bună 
modalitate de a introduce aceste decizii în sistemele lor 
organizaționale individuale. 

Spre exemplu, multe dintre persoanele cu care lucrăm 
sunt nerăbdătoare să înceapă să utilizeze un dispozitiv 
mobil care să se sincronizeze cu aplicația destinată 
organizațiilor, utilizată de compania lor pentru e-mailuri şi 
programări. Primul lucru pe care ar trebui să-l facem (după 
ce am colectat tăvița pentru documente) este să ne asigurăm 
că tot hardware-ul şi software-ul lor funcționează. După 
aceea ştergem (printăm şi ştergem, de obicei) tot ceea ce au 
încercat să organizeze anterior în listele lor cu „Task-uri” şi 
punem totul în „intrări”. Stabilim apoi câteva categorii de 
lucru, cum ar fi „Telefoane”, „Comisioane”, „Programe”, „La 
computer” şi aşa mai departe. Când începem să procesăm 
tăvița pentru documente, persoana respectivă poate să 
meargă imediat la computerul său şi să-şi tasteze etapele de 
acțiune direct în sistemul de care va depinde, în cele din 
urmă. 

Dacă nu eşti încă sigur ce fel de sistem personal de 
mementouri vei utiliza, nu-ți face griji. Poţi să începi, foarte 
adecvat, cu un simplu carnețel cu file detaşabile sau orice 
utilizezi tu în prezent pentru a face liste. Îți poţi upgrada 
instrumentele mai târziu, după ce ai instalat sistemul. 

Este acţionabil? 

DIAGRAMA FLUXULUI DE LUCRU - CLARIFICARE 


Instrucţiuni pentru procesare 


Cel mai bun mod de a deprinde acest model este să-l aplici. 
Dar sunt câteva reguli elementare de urmat: 


. e Procesează mai întâi elementul de deasupra. 

. e Procesează câte un element pe rând. 

. e Nu pune niciodată vreun lucru înapoi în 
„intrări”. 


Elementul de deasupra, primul 


Chiar dacă al doilea element este o notă personală pentru 
tine de la preşedintele țării tale şi elementul de deasupra 
este un mesaj nesolicitat prin corespondenţă, trebuie să 
procesezi prima dată corespondența nesolicitată! Aceasta 
este o exagerare pentru a sublinia o idee, dar principiul este 
unul important: totul este procesat în mod egal. Verbul a 
procesa nu înseamnă „a irosi timp”. 

Să procesezi nu înseamnă „să iroseşti timp”. 


Înseamnă doar „să decizi despre ce lucru este vorba şi ce 
acțiune i se impune, iar apoi să-l expediezi în consecință”. 
Oricum vei ajunge la fundul tăviței cât de repede poți şi nu 
este bine să eviți să te ocupi de orice se află acolo. 

Scanarea de urgenţă nu înseamnă clarificare 


Cei mai mulți oameni încep să se ocupe de tăvița lor pentru 
documente sau de e-mail şi caută lucrul cel mai urgent, mai 
amuzant, mai uşor sau mai interesant de care să se ocupe 
prima dată. „Scanarea de urgență” este în regulă şi este 
necesară uneori (şi eu o practic în mod regulat). Poate 
tocmai te-ai întors de la o şedinţă în afara sediului şi în 
cincisprezece minute trebuie să intri într-o videoconferință 


lungă. Aşa că verifici pentru a fi sigur că nu există nicio 
bombă pe cale să explodeze şi pentru a vedea dacă n-ai 
primit răspuns la e-mailul prin care îi aprobai clientului 
propunerea aceea importantă. 

Dar asta nu reprezintă procesarea tăviței tale pentru 
documente; este o scanare de urgență. Când eşti în modul 
de procesare, trebuie să dezvolți obiceiul de a începe de la 
un capăt şi de a parcurge elementele rând pe rând, în 
ordine. Imediat ce încalci regula aceasta şi procesezi doar 
ceea ce ai chef să procesezi, în orice ordine, vei începe 
invariabil să laşi lucruri neprocesate. În consecință, canalul 
nu va mai fi funcţional şi conţinutul se va revărsa înapoi 
peste tot în recipientele tale pentru „intrări” de pe masa de 
scris, din birou şi din e-mail. Mulți oameni trăiesc în acest 
mod al scanării de urgență, având atenţia distrasă 
întotdeauna de ceea ce ajunge în „intrări” şi fără să se simtă 
la locul lor dacă nu parcurg conținuturile din computerul 
sau dispozitivele lor mobile. Dacă ar fi convinşi că „intrările” 
vor fi complet soluționate la o zi sau două, ei nu ar fi atât de 
animați de această nevoie de verificare continuă. 


LIFO sau FIFO?-""""" 


******** Termeni Împrumutați din contabilitate, se referă la metode de 
gestionare a unui inventar: LIFO — Last In, First Out (Ultimul intrat, primul ieşit) 
şi FIFO-First In, First Out (Primul intrat, primul ieşit). (n.tr.) 


Teoretic, ar trebui să-ți întorci tăvița cu susul în jos şi să 
procesezi mai întâi primul lucru care a intrat. Totuşi, atâta 
timp cât parcurgi totul de la un capăt la celălalt, într-un 
interval de timp rezonabil, nu va fi mare diferență. Oricum 
vei vedea totul imediat. lar dacă vei încerca să faci ordine 
printr-un număr mare de e-mailuri restante aflate în 
„intrări”, vei descoperi, de fapt, că este mai eficient să le 
procesezi pe ultimele primite, din cauza tuturor thread- 
urilor conversaționale care se acumulează unul peste altul, 


şi nu este recomandat să răspunzi prematur la ceva, înainte 
să fi văzut întreaga discuție. 

Tăvița pentru documente este o stație de procesare, nu un recipient de 
depozitare. 


Câte un element pe rând 

Ai putea să-ți dai seama că, în timp ce îți procesezi tăvița 
pentru documente, ai tendința să iei ceva din ea, să nu ştii 
exact ce vrei să faci în legătură cu acel lucru şi apoi să-ţi 
laşi privirea să rătăcească la un alt element, situat mai la 
fundul teancului şi să începi să te ocupi de el. Elementul 
acela ar putea să te ispitească mai mult pentru că ştii pe loc 
ce să faci cu el - şi nu ai dispoziția necesară ca să te 
gândeşti la ceea ce ţii în mână. Acesta este un teritoriu 
periculos. Ceea ce ţii în mână are şanse mari să aterizeze 
într-un teanc din categoria „hmmm” de pe marginea biroului 
tău, pentru că tu devii distras de ceva mai uşor, mai 
important sau mai interesant, de dedesubt. 


De obicei, nu se întâmplă în mod natural, de la sine, să te gândeşti la toate 
chestiunile pe care le-ai acumulat. Trebuie să exerciți un efort conştient pentru 
a te face pe tine însuți să te gândeşti, ca atunci când te convingi să faci exerciții 
fizice sau curățenie prin casă. 


Cei mai mulți oameni vor, de asemenea, să ia deodată un 
teanc întreg de lucruri din tăviță, să le pună în fața lor şi să 
încerce să le parcurgă pe toate, imediat. Deşi înțeleg dorința 
de a te ocupa de un volum mare odată, le reamintesc în mod 
constant oamenilor să pună înapoi tot, cu excepția primului 
element de deasupra. Focalizarea asupra unui singur aspect 
îți conferă atenţia şi capacitatea luării deciziilor necesare 
pentru a trece prin toate chestiunile tale. Şi dacă eşti 
întrerupt (ceea ce este probabil să se întâmple), nu vei avea 
nenumărate elemente din „intrări” împrăştiate de jur 
împrejur, în afara tăviţei, şi scăpate din nou de sub control. 


Excepţia multitaskingului 


Există o excepţie subtilă la regula câte-un-element-pe-rând. 
Câteva tipuri de personalitate chiar au nevoie să-şi 
îndepărteze cel puțin un minut atenţia de la un anumit 
lucru pentru a lua o decizie în legătură cu el. Când văd că 
aşa stau lucrurile, îi dau voie persoanei respective să scoată 
două sau uneori trei lucruri afară deodată, în timp ce 
procesează. După aceea îi este mai uşor şi poate să facă mai 
rapid o alegere în privința acţiunii necesare. 

Nu uita, multitaskingul este o excepţie - şi funcționează 
numai dacă mentii disciplina de a parcurge fiecare element 
cât mai repede şi de a nu evita niciodată vreo decizie mai 
mult de un minut sau două. 

Nimic nu se întoarce înapoi în „intrări” 


Există un drum cu sens unic de ieşire din „intrări”. Asta se 
înțelege, de fapt, prin vechea recomandare de „a rezolva 
lucrurile o singură dată”, deşi să rezolvi lucrurile o singură 
dată este, în realitate, o idee proastă. Dacă ai face asta, nu 
ai avea niciodată o listă, pentru că ai finaliza toate lucrurile 
de cum le-ai băga de seamă. Ai fi, de asemenea, foarte 
ineficace şi ineficient, din moment ce nu trebuie să acționezi 
asupra majorităţii lucrurilor cu care te confrunți atunci 
când devii pentru prima oară conştient de ele. 
Recomandarea are sens în ceea ce priveşte eliminarea 
prostului obicei de a alege şi a scoate întruna lucruri din 
„intrări”, de a nu hotări ce înseamnă ele sau ce ai să faci în 
legătură cu ele şi, după aceea, de a le lăsa pur şi simplu 
acolo. O recomandare mai bună ar fi: „Prima dată când scoţi 
ceva din tăvița ta pentru documente, hotărăşte ce este de 
făcut în legătură cu acel lucru şi unde merge. Nu-l pune 
niciodată la loc.” 

Oamenii de ştiinţă cognitivişti au demonstrat acum 
realitatea „oboselii decizionale”— anume că fiecare decizie pe 


care o iei, mică sau mare, îți diminuează într-o anumită 
măsură forța cerebrală. Decizia de a „nu decide” în legătură 
cu un e-mail sau orice altceva este încă una din acele decizii 
care îți goleşte rezervorul de combustibil psihologic. 


Întrebarea-cheie a procesării: „Care este 
următoarea acţiune?” 


Ai înțeles mesajul. Te vei ocupa de elemente rând pe rând. 
Şi vei lua o decizie fermă referitoare la următoarea acțiune 
pentru fiecare în parte. Ar putea să pară uşor - şi chiar este 
— dar îți impune să gândeşti rapid şi intens. În mare parte 
din timp, acțiunea nu va fi evidentă de la sine; ea va trebui 
determinată. Spre exemplu, în legătură cu acel prim 
element, trebuie să suni pe cineva? Să completezi ceva? Să 
obţii informaţii de pe Internet? Să cumperi ceva de la 
magazin? Să vorbeşti cu asistentul tău? Să îi trimiți un e- 
mail şefului tău? Ce anume? Dacă există o acțiune, natura 
sa specifică va determina următorul set de opțiuni. Dar dacă 
spui: „Chiar nu există nimic de făcut în legătură cu asta”? 


Sunt mai degrabă ca un ţânţar într-o tabără de nudişti; ştiu ce vreau să fac, dar 
nu ştiu de unde să încep. 
— Stephen Bayne 


Dar dacă nu există nicio acţiune? 
Sunt şanse mari ca o parte din tăvița ta pentru documente 


să nu necesite nicio acțiune. Vor fi trei tipuri de elemente în 
această categorie: 


° e De aruncat 
. e Elemente pentru incubare 
. e Material de referință 


De aruncat 
Dacă mi-ai urmat sugestiile, fără îndoială că te-ai 
descotorosit deja de o mulțime de lucruri. De asemenea, 


probabil că ai pus teancuri de materiale în „intrări”, 
incluzând şi lucruri de care nu mai ai nevoie. Aşa că nu fi 
surprins dacă mai ai în continuare mult mai multe de 
aruncat, pe măsură ce îți procesezi toate chestiunile. 

Procesarea tuturor lucrurilor din lumea ta te va face să fii 
mai conştient cu privire la ceea ce urmează să faci şi la ceea 
ce nu ar trebui să faci. Un director al unei fundaţii cu care 
am lucrat a descoperit că permisese să se acumuleze mult 
prea multe e-mailuri (mii!) - e-mailuri la care oricum nu 
avea de gând să răspundă vreodată. El mi-a spus că 
utilizarea metodei mele l-a forțat să „treacă la o dietă 
sănătoasă” cu privire la lucrurile cărora avea să le permită 
să rămână în lumea sa, ca incompletitudini. 

Probabil ca la moment dat vei ajunge să te întrebi dacă ar 
trebui sau nu să păstrezi ceva ca referință viitoare. Eu am 
două modalități de a mă ocupa de asta: 


° e Când ai dubii, aruncă la gunoi. 


. e Când ai dubii, păstrează. 


Alege ce-ţi place. Eu cred că ambele abordări sunt corecte. 
Trebuie doar să ai încredere în intuiţia ta şi să fii realist în 
legătură cu spațiul tău. Cei mai mulți oameni simt o 
oarecare anxietate în legătură cu toate acestea deoarece 
sistemele lor nu au fost de fapt niciodată înainte complet 
funcționale şi clar delimitate. Dacă trasezi o distincţie clară 
între ce reprezintă referințe şi consumabile şi ce necesită 
acțiune, şi dacă sistemul tău de referință este simplu şi 
aplicabil, atunci poţi păstra cu uşurinţă cât de mult 
material poți cuprinde. Cum nu este necesară nicio acțiune 
asupra acestuia, este doar o chestiune de spațiu fizic şi de 
logistică. Cât de mare ţi-ar plăcea să fie biblioteca ta cu 
referințe şi trusa ta cu instrumente? 


Experții în îndosariere îți pot oferi linii directoare mai 
detaliate referitoare la toate acestea, iar contabilul tău îţi 
poate furniza nişte intervale standard pentru păstrarea 
dosarelor, care îți vor spune cât timp ar trebui să păstrezi 
documentele financiare, în funcție de tipul acestora. 
Sugestia mea este să faci distincția dacă ceva este acționabil 
sau nu. După ce este clar că nu se impune nicio acțiune, 
rămâne loc pentru o mulțime de opţiuni, date fiind 
preferințele tale personale şi capacităţile de stocare şi acces. 


Prea multă informaţie creează acelaşi rezultat ca şi prea puţină: nu ai ce îți 
trebuie, când şi cum îţi trebuie. 


Lumea digitală oferă oportunități şi dificultăți 
suplimentare în jurul deciziei referitoare la ce-să-păstrezi 
versus ce-să-arunci-la-gunoi. Cum spaţiul de stocare pe 
computer sau în cloud pare să crească exponențial, vestea 
bună este că primim încontinuu mult mai mult spațiu 
pentru a stoca mult mai multe lucruri. Vestea bună 
suplimentară este puternica funcţionalitate de căutare care 
a crescut împreună cu acesta. Vestea proastă este că poate 
încuraja cu uşurinţă îndosarierea la nimereală şi multă 
indiferență față de volumul şi confuzia legată de localizarea 
lucrurilor, indiferent cât de bune ar fi funcţiile de căutare. 
Cum stocarea digitală a devenit, fără prea multă prevedere, 
aproape automată, este foarte posibil să creezi un mediu cu 
input constant, dar fără utilizare. Tu creezi o bibliotecă atât 
de mare şi de copleşitoare, încât ţi-ai limitat capacitatea de a 
o face funcțională pentru munca pe care este important să o 
realizezi. Cheia aici constă în examinarea şi eliminarea în 
mod regulat a informațiilor depăşite, aşa cum am sugerat 
într-un capitol anterior, şi, de asemenea, într-o filtrare 
frontală mai conştientă, pe măsură ce îți procesezi inputul: 
„Chiar este necesar sau util pentru mine să păstrez acest 


lucru sau pot avea încredere că, în caz de nevoie, îl pot 
accesa pe Internet sau din alte surse?” 
Elemente pentru incubare 


Vor exista probabil lucruri în tăvița ta pentru documente în 
legătură cu care îţi vei spune ţie însuți: „Nu este nimic de 
făcut în această privință acum, dar ar putea să fie mai 
târziu.” Exemple în acest sens ar fi: 


° e Un e-mail care anunță un mic dejun al 
camerei de comerț, cu un vorbitor invitat pe care ai 
putea să vrei să-l asculți, dar evenimentul este peste 
două săptămâni, iar tu nu eşti încă sigur dacă vei fi 
acasă atunci sau plecat din oraş într-o călătorie de 
afaceri. 


. e Un program pentru o şedinţă a consiliului 
director la care ai fost invitat să participi peste trei 
săptămâni. Nu este necesară nicio acțiune în această 
privință, în afară de a te pune la curent, cu o zi 
înainte de şedinţă, prin citirea programului. 


° e O reclamă la următorul upgrade de software 
pentru una dintre aplicațiile tale preferate. Chiar ai 
nevoie de această următoare versiune? Nu ştii; ai 
prefera să te mai gândeşti încă o săptămână. 


. e O idee pe care ai avut-o despre ceva ce ai dori 
să faci pentru şedinţa anuală de vânzări de anul 
viitor. Nu este nimic de făcut în legătură cu asta 
acum, dar ai vrea să ți se reamintească atunci când 
vine momentul să începi să faci planuri în acest scop. 


° e O notiță ca să ţii minte să urmezi un curs de 
acuarelă, pentru care nu ai acum niciun pic de timp. 


Ce faci cu genul acesta de lucruri? Există două opțiuni 
care ar putea să funcționeze: 


° e Scrie-le pe o listă de tip „Într-o bună zi/Poate”. 


. e Creează un memento pentru ele în calendarul 
tău sau într-un dosar tickler. 


Scopul tuturor acestor proceduri de incubare este să îţi 
ofere o modalitate de a-ți scoate acum din minte aceste 
elemente şi de a-ți permite să ai încredere că, la o data 
potrivită, va ieşi din nou la suprafață un memento pentru 
acțiunea posibilă. Voi discuta mai în detaliu pe această temă 
în capitolul următor, despre organizare. Deocamdată, lipeşte 
pur şi simplu un Post-it pe genul acesta de elemente şi 
etichetează-le „Poate” sau „Reaminteşte-mi pe 17 octombrie” 
şi pune-le deoparte într-o categorie intitulată „În curs de 
soluționare”, pe care o vei acumula în vederea unei sortări 
ulterioare. 

tiktik Una dintre tăvițele tale suplimentare suprapuse este ideală în acest 
scop. Utilizeaz-o temporar pe parcursul acestei procesări inițiale pentru a aduna 
lucruri pe care să le organizezi mai târziu. După aceea o poți utiliza pentru a 


ține hârtii de rezolvat pentru actualele proiecte de lucru şi mementouri fizice 
pentru acțiunile următoare. (n.a.) 


Este în regulă să nu iei o decizie în legătură cu ceva. Ai doar nevoie de un sistem 
de tipul decide-să-nu decizi, pentru a-ți scoate asta din minte. 


Material de referinţă 


Multe dintre lucrurile pe care le vei descoperi în „intrări” nu 
vor necesita vreo acțiune, dar pot avea valoare ca informaţii 
potenţial utile despre anumite proiecte şi subiecte. În mod 
ideal, ai instalat deja un sistem aplicabil de îndosariere (aşa 
cum a fost descris în Capitolul 4) pentru informațiile tale de 
referință şi auxiliare. Pe măsură ce găseşti materiale în 
tăvița ta pentru documente şi în e-mailul tău (şi în 


ataşamente şi în link-urile Web aflate în acestea) pe care ai 
vrea să le păstrezi pentru îndosariere sau pentru suport, 
înregistrează-le. 

Vei descoperi, probabil, că sunt o mulțime de diverse alte 
lucruri pe care vrei să le păstrezi, dar pe care le-ai strâns în 
teancuri sau le-ai înghesuit prin sertare, pentru că sistemul 
tău de referințe era prea formal sau, pur şi simplu, 
inexistent. Lasă-mă să-ți reamintesc aici că un sistem de 
îndosariere pentru referințe generale, amuzant de utilizat în 
mai puțin de şaizeci de secunde, accesibil de unde stai tu, 
este o componentă esențială a misiunii de a implementa 
integral această metodologie. În ritmul accelerat al vieţii 
reale, dacă nu este uşor, rapid şi amuzant să îndosariezi 
ceva, îl vei îngrămădi sau pur şi simplu se va acumula în 
„intrări” în loc să îl organizezi. Şi după aceea va deveni mult 
mai dificil să menţii lucrurile procesate. 

De fiecare dată când găseşti un lucru pe care vrei să îl 
păstrezi, fă o etichetă pentru el, pune-l într-un dosar şi 
introdu-l în sertarul tău cu arhiva de dosare. Sau lipeşte-i 
un Post-it, instruindu-ți asistentul să facă acelaşi lucru. 
Sau pune-i un tag sau clasifică-l digital în mod adecvat. În 
primele mele zile de coaching, obişnuiam să le dau clienţilor 
mei permisiunea de a păstra un teanc „De îndosariat”. Nu 
mai fac asta. Am descoperit că dacă nu poți introduce 
imediat ceva în sistemul tău, probabil că nu o vei face 
niciodată. Dacă nu o vei face acum, sunt şanse mari că nu o 
vei face nici mai târziu. 

În cazul inputurilor digitale pe care vrei să le păstrezi 
pentru referință, ţi se prezintă o mulțime de opţiuni. Dacă 
este vorba doar despre un e-mail pe care vrei să-l păstrezi 
pentru a-l putea recupera mai târziu, sugerez utilizarea 
fişierelor de stocare, disponibile de obicei în aplicaţiile de e- 
mail - adeseori, în coloana de navigare de pe laterala 
ferestrei utilizatorului. Numeroase persoane lasă aceste e- 


mailuri non-acționabile în secțiunea lor de „intrări”, ca pe 
un fel de fişet amorf, ceea ce obstrucționează în mod serios 
sistemul. Ar trebui să nu ai nicio reținere în a crea pe loc un 
fişier nou de referințe pentru un subiect, o temă, o persoană 
sau un proiect nou şi să tragi sau să inserezi imediat e- 
mailul în el. 

Pentru documentele, ataşamentele, textul şi imaginile din 
e-mail pe care ai putea dori să le păstrezi, va trebui să-ți 
elaborezi propriile proceduri de îndosariere. În prezent există 
aplicaţii foarte eficiente pentru stocarea de documente în 
cloud şi, de asemenea, programe de organizare şi luare de 
notițe, accesibile de pe multiple dispozitive. Puterea, 
varietatea şi evoluția rapidă a acestei tehnologii creatoare de 
posibilități contrazic o recomandare pentru orice practică 
universală optimă. Este necesar ca fiecare dintre noi să 
experimentăm în ceea ce priveşte bibliotecile noastre 
digitale, să le personalizăm şi să le modificăm pentru ceea ce 
funcționează cel mai bine. Cheia pentru a le menţine 
eficiente va fi reexaminarea regulată a datelor noastre şi a 
felului în care le organizăm; şi menţinerea lor la zi şi 
utilizabile. 

Din nou, elementul-cheie ar trebui să fie: am şi acum 
atenția îndreptată asupra conținutului sau sistemului meu 
de referințe? Dacă da, creează un proiect şi o acțiune 
următoare pentru a rezolva situația, pentru a trece pe pilot 
automat acest domeniu semnificativ pentru tine. 

Şi dacă există o acţiune... care este aceea? 


Vorbim, poate, despre cea mai fundamentală practică a 
acestei metodologii. Dacă există ceva ce trebuie făcut 
referitor la un element din „intrări”, atunci tu trebuie să 
decizi care este, cu exactitate, acțiunea următoare. Din nou, 
„acţiunea următoare” se referă la următoarea activitate 
fizică, vizibilă, care ar fi necesară pentru a duce situația mai 
aproape de finalizare. 


Realizarea unei sarcini directe şi clare, care are un început şi un sfârşit, 
neutralizează complexitatea-fără-de-sfârşit care tulbură, adesea, restul vieții mele. 
Sfântă simplitate. 

— Robert Fulghum 


Acest lucru este în acelaşi timp mai uşor şi mai dificil 
decât pare. 

Acţiunea următoare ar trebui să fie uşor de determinat, 
dar există în mod frecvent câteva analize rapide şi câteva 
etape de planificare la care încă nu te-ai gândit, iar asta 
trebuie să se întâmple înainte să poţi stabili exact ce trebuie 
să se producă pentru a duce la finalizare acel element, chiar 
dacă este unul relativ simplu. 

Să aruncăm o privire pe o listă de probă, cu lucrurile 
asupra cărora o persoană ar putea să-şi concentreze în mod 
tipic atenţia: 


. e Să fac curat în garaj 

° e Să-mi calculez taxele 

. e Conferința la care voi merge 
. e Ziua de naştere a lui Bobby 

° e Comunicatul de presă 

. e Evaluările de performanță 

° e Schimbările de management 


Chiar dacă fiecare dintre aceste elemente poate să pară 
relativ clar ca sarcină sau ca proiect, determinarea acțiunii 
următoare va necesita o anumită reflecţie: 


° e Să fac curat în garaj 


„„„Ei bine, trebuie doar să intru acolo şi să mă pun pe treabă. 
Nu, stai puțin, am un frigider mare înăuntru de care trebuie 
să scap mai înainte. Ar trebui să mă interesez dacă îl vrea 
John Patrick pentru tabăra lui. Ar trebui să... 


° e Să-l sun pe John, pentru: frigiderul din garaj. 


Cum rămâne cu... 


° e Să-mi calculez taxele 


..dar nu pot să mă apuc de ele până nu primesc înapoi 
documentele privind veniturile din ultimele mele investiții. Nu 
pot să fac nimic până atunci. Aşa că... 


. e Voi aştepta documentele de la Acme Trust 


Şi cât priveşte... 


° e Conferința la care voi merge 


... trebuie să aflu dacă Sandra va pregăti un dosar de presă 
pentru noi. Cred că trebuie... 


. e Să-i trimit un e-mail Sandrei, pentru: dosare 
de presă în vederea conferinței. 


„„„şi aşa mai departe. Etapele acțiunii - „Să-l sun pe John”, 
„Să aştept documentele”, „Să-i trimit un e-mail Sandrei” — 
reprezintă ceea ce trebuie hotărât în legătură cu toate 
lucrurile acționabile din tăvița ta pentru documente. 


Etapa de acţiune trebuie să fie, categoric, următorul 
lucru fizic de făcut 


Nu uita că acestea sunt activități fizice, vizibile. Mulţi cred 
că au determinat acțiunea următoare atunci când scriu 
„progsramează şedinţa”. Dar nu aceea este acțiunea 
următoare deoarece nu descrie un comportament fizic. Cum 
programezi o şedinţă? Păi, poate printr-un telefon sau un e- 
mail, dar cui? Decide. Dacă nu decizi acum, tot va trebui să 
decizi la un moment dat, şi scopul elaborării acestui proces 
este de a te determina efectiv să termini exercițiul de 
reflecţie cu privire la acest element. Dacă nu ai identificat 
următoarea acțiune fizică necesară pentru a-l demara, va 
exista un gol psihologic de fiecare dată când te gândeşti la 
el, chiar şi vag. Vei avea tendința de a te opune observării 
sale, lucru care duce la procrastinare. 


Până nu ştii care este următoarea acțiune fizică, va fi necesară în continuare 
mai multă reflecţie înainte ca ceva să se poată produce - înainte să fii implicat în 
mod adecvat. 


Când ajungi la un telefon sau la computerul tău, este 
recomandat să-ți fi încheiat reflecția astfel încât să poţi 
utiliza instrumentele pe care le ai şi locul în care te afli, ca 
să realizezi lucrurile mai uşor, din moment ce ai definit ce 
este de făcut. 

Determină ce activitate fizică trebuie să se producă pentru a te ajuta să decizi. 


Dar dacă îți spui ţie însuţi: „Păi, următorul lucru pe care 
trebuie să-l fac este să decid ce am de făcut în legătură cu 
asta”? Aceasta este o chestiune spinoasă. Luarea unei 
decizii nu este realmente o acțiune, deoarece acțiunile iau 
timp, pe când decizia nu. Există întotdeauna vreo activitate 
fizică care poate fi făcută pentru a-ți facilita luarea de 
decizii. 99% din timp ai nevoie doar de mai multă informaţie 
înainte să poţi lua o decizie. Informația aceea suplimentară 


poate să provină din surse externe („Sun-o pe Susan pentru 
a afla părerea ei în legătură cu propunerea”) sau din 
reflecția interioară  („Schițează idei despre noua 
reorganizare”). Indiferent de situație, există încă o acțiune 
următoare care să fie determinată pentru a duce proiectul 
mai departe. 

După ce decizi care este etapa de acţiune 


După ce decizi care este realmente următoarea acțiune, ai 
trei opţiuni: 


° e Fă-o (dacă acțiunea durează mai puțin de 
două minute). 


. e Deleag-o (dacă nu eşti cea mai potrivită 
persoană care să facă acțiunea). 


. e Amân-o în sistemul tău de organizare, ca 

opţiune de lucru pentru mai târziu. 
Fă-o 
Dacă acțiunea următoare poate fi făcută în cel mult două 
minute, fă-o de cum pui mâna pe elementul respectiv. Dacă 
e-mailul necesită doar o lectură de treizeci de secunde şi 
după aceea un răspuns rapid cu da/nu/altceva către cel 
care l-a trimis, fă-o acum. Dacă poți răsfoi catalogul doar 
într-un minut sau două pentru a vedea dacă ar putea să fie 
ceva care să te intereseze în el, răsfoieşte mai departe şi 
după aceea aruncă-l, redirecționează-l sau arhivează-l după 
cum este necesar. Dacă acţiunea următoare pentru un 
anumit element este de a lăsa cuiva un mesaj rapid în 
căsuţa vocală, dă acel telefon acum. 

Chiar dacă elementul nu este unul cu prioritate ridicată, 
fă-o acum dacă ai intenția de a o face vreodată. Logica 
regulii celor două minute este că acesta reprezintă, mai mult 
sau mai puțin, punctul în care începe să dureze mai mult să 


stochezi şi să urmăreşti un element decât să te ocupi de el 
prima dată când se află în mâinile tale — cu alte cuvinte, este 
pragul de eficiență. Dacă acel lucru nu este suficient de 
important pentru a fi făcut, aruncă-l la gunoi. Dacă este şi 
dacă intenționezi să-l faci la un moment dat, factorul 
eficienței ar trebui să intre în joc. 

Numeroşi oameni descoperă că dezvoltarea obiceiului de a 
urma regula celor două minute creează o creştere 
spectaculoasă a productivităţii lor. Vicepreşedintele unei 
mari companii de software mi-a spus că aceasta i-a oferit 
zilnic o oră în plus de timp valoros la discreţie. El era unul 
dintre acei directori executivi high-tech, cu-trei-sute-de-e- 
mailuri-pe-zi, iar în cea mai mare parte a zilei de lucru îşi 
focaliza atenția asupra a trei inițiative-cheie. Multe dintre 
acele e-mailuri erau de la oameni care raportau în fața lui — 
şi care aveau nevoie ca el să arunce o privire pe câte ceva, 
aveau nevoie de comentariile şi de aprobările lui, pentru a 
trece mai departe. Dar cum ei nu se ocupau de un subiect 
aflat în bătaia puștii lui, el aranja pur şi simplu e-mailurile 
în „intrări”, urmând să se ocupe de ele „mai târziu”. După ce 
se strângeau câteva mii, el trebuia să vină la serviciu şi să 
petreacă weekenduri întregi încercând să ajungă la zi. Asta 
ar fi fost în regulă dacă el ar fi avut douăzeci şi şase de ani, 
când oricum ai mereu puseuri de adrenalină, dar el era un 
bărbat de peste treizeci de ani şi avea copii mici. Să 
muncească un weekend întreg nu mai era un comportament 
acceptabil. Când am făcut coaching cu el, a parcurs toate 
cele peste opt sute de e-mailuri pe care le avea la momentul 
acela în „intrări”. S-a dovedit că multe puteau fi aruncate, 
unele puteau fi îndosariate ca referințe şi multe altele aveau 
nevoie de răspunsuri ce-i luau până în două minute şi pe 
care el le-a dat uşor şi rapid. Am luat legătura cu el un an 
mai târziu şi era încă la zi! Nu şi-a mai lăsat niciodată e- 
mailurile să se adune într-atât încât să se întindă pe mai 


mult de un ecran. Mi-a spus că asta schimbase natura 
departamentului său, mulțumită scăderii spectaculoase a 
propriului său timp de răspuns. Angajaţii săi credeau acum 
că este invincibil! 


Regula celor două minute este magică. 


Aceasta este o mărturie oarecum dramatică, dar dezvăluie 
cât de importante pot fi în realitate aceste simple 
comportamente de procesare, în special atunci când 
volumul şi viteza inputului cresc pentru tine, personal. 


Vei fi surprins cât de multe acțiuni de două minute poți realiza, chiar şi în cele 
mai critice proiecte ale tale. 


Cele două minute sunt, de fapt, o sugestie. Dacă ai o 
fereastră de timp mai lungă la dispoziţie, în care să-ţi 
procesezi intrările, poţi să extinzi limita pentru fiecare 
element la cinci sau zece minute. Dacă trebuie să-ți treci 
rapid în revistă întreg inputul, pentru a stabili cum să-ți 
foloseşti mai bine după-amiaza, atunci ai putea să scurtezi 
timpul la un minut sau chiar la treizeci de secunde, pentru 
a putea parcurge totul puțin mai repede. 

Nu ar fi o idee rea să te cronometrezi la câteva dintre 
aceste intrări, în timp ce te familiarizezi cu procesul. 
Majoritatea oamenilor cu care lucrez au dificultăți în a 
evalua ce înseamnă, de fapt, două minute şi subestimează 
grav cât de mult vor dura, probabil, anumite acțiuni. Spre 
exemplu, dacă acțiunea de întreprins este să laşi cuiva un 
mesaj şi dacă îți răspunde chiar persoana respectivă, şi nu 
mesageria vocală, convorbirea telefonică va dura de obicei 
ceva mai mult de două minute. 


Lumea poate fi luată în stăpânire doar prin acțiune, nu prin contemplare. Mâna 
este mai importantă decăt ochiul... Mâna este tăişul minţii. 
— J. Bronowski 


Nu prea există ceva de monitorizat referitor la acțiunile 
tale de două minute - le faci, pur şi simplu. Cu toate 
acestea, dacă realizezi o acțiune şi nu îţi finalizezi proiectul 
prin acea unică acţiune, va trebui să clarifici ce urmează şi 
să gestionezi asta conform aceloraşi criterii. Spre exemplu, 
dacă acționezi pentru a înlocui un cartuş în imprimanta ta 
şi descoperi că acum nu mai ai cartuşe de rezervă, ar fi 
recomandat să hotărăşti în legătură cu următoarea acțiune 
referitoare la procurarea lor („Comandă online cartuşe de 
rezervă pentru imprimantă”) şi fă-o, deleag-o sau amân-o 
corespunzător. 

Aderă la regula celor două minute şi vezi cât de multe 
realizezi în demersul de a-ți goli teancurile de „intrări”. 
Numeroşi oameni sunt uimiți cât de multe acțiuni de două 
minute sunt posibile, adeseori în unele dintre cele mai 
critice proiecte ale lor, aflate în derulare. Ei sunt de 
asemenea încântați de aplicarea acestei abordări la 
elementele incomplete minore, care au fost împrăştiate peste 
tot în jur şi i-au sâcâit mult prea mult timp. 

Regula celor două minute a devenit o salvare pentru mulți 
în preluarea controlului asupra volumului lor uriaş de e- 
mailuri. Într-un mediu activ pentru e-mailuri, este probabil 
ca un minimum de 30% dintre e-mailurile tale acționabile să 
necesite mai puţin de două minute pentru răspuns şi 
expediere (presupunând că ai competențe de tastare 
rezonabile). Dacă te ocupi de e-mailul tău, urmarea acestei 
sugestii ameliorează semnificativ capacitatea de a răspunde 
şi productivitatea în ecosistemul tău. Când petrec timp cu 
cineva făcând curat în inventarul său de e-mailuri, sunt 
generate în mod invariabil zeci de acțiuni rapide care „pun 
lucrurile în mişcare” pe multiple fronturi, deblocând 
acumulări restante semnificative. 

Acestea fiind spuse, nu ar trebui să devii un sclav al 
acestei reguli şi să ajungi să-ți petreci ziua făcând acţiuni de 


două minute. Această regulă ar trebui să fie aplicată în 
primul rând atunci când te ocupi de intrări noi; spre 
exemplu, în procesarea tăviței tale pentru documente, 
interacționând cu cineva de la birou sau de acasă sau doar 
ocupându-te de vreo intersectare întâmplătoare pe hol. Dar 
dacă nu o faci atunci când apare şi este în continuare 
necesar să o faci, va trebui să aloci timp şi energie pentru a 
o capta, clarifica şi urmări, pentru a o împiedica să ajungă 
în mintea ta. 

Deleag-o 


Dacă acțiunea următoare va dura mai mult de două minute, 
întreabă-te: „Sunt eu cea mai bună persoană pentru a o 
face?” Dacă nu, cedeaz-o părții adecvate, într-un format 
sistematic. 

Delegarea nu este întotdeauna în josul ierarhiei. Ai putea 
să decizi: „Asta trebuie să ajungă la Relaţiile cu Clienţii” sau 
„Şeful meu trebuie să arunce o privire” sau „Am nevoie de 
punctul de vedere al partenerului meu în această privință”. 

Oricare dintre următoarele ar putea să fie un format 
sistematic: 


. e Trimite un e-mail părții adecvate. 


° e Scrie o notă sau o supranotă pe hârtie şi 
direcționează elementul respectiv către acea 
persoană. 


. e Trimite-i lui sau ei un mesaj-text sau lasă-i un 
mesaj vocal. 


. e Adaugă-l ca pe un element al programului pe 
o listă pentru următoarea ta conversație în timp real 
cu persoana aceea. 


. e Vorbeşte direct cu el sau cu ea, fie față-n faţă, 
fie prin telefon, mesaje-text sau mesaje instant. 


Deşi oricare dintre opţiunile acestea poate să funcționeze, 
eu le-aş recomanda (cu unele excepții) în ordinea de mai 
sus. E-mailul este, de obicei, cel mai rapid mod în sistem; 
furnizează o arhivă electronică; şi cel vizat are ocazia să se 
ocupe de el când îi convine. Urmează notițele scrise pentru 
că şi ele, la rândul lor, pot să intre imediat în sistem, şi cel 
vizat are apoi o particulă fizică pe care să o utilizeze ca 
memento  organizațional. Dacă transmiți mai departe 
material pe hârtie ca parte a transferului, o comunicare 
scrisă reprezintă în mod evident metoda pe care să o alegi; 
ca şi în cazul e-mailului, persoana căreia i-o transferi se 
poate ocupa de asta conform propriului program. Mesajele 
vocale şi mesajele-text pot fi eficiente, şi numeroşi 
profesionişti nu pot trăi fără ele; inconvenientul este că 
urmărirea devine o cerință suplimentară, atât pentru tine, 
cât şi pentru cel vizat, ceea ce spui nu este întotdeauna ceea 
ce va fi auzit, iar mesajele-text au proasta reputaţie de a fi 
criptice. Ar urma păstrarea comunicaţiei pe o listă cu 
programul sau într-un dosar pentru următoarea ta întâlnire 
obişnuită cu persoana în cauză. Uneori, asta este necesar 
din cauza naturii sensibile sau detaliate a subiectului, dar 
atunci trebuie aşteptată producerea acelei întâlniri pentru a 
pune lucrurile în mişcare. Cea mai puţin preferabilă opțiune 
ar fi aceea de a întrerupe atât ceea ce faci tu, cât şi ceea ce 
face persoana respectivă în acel moment, pentru a discuta 
despre elementul în cauză. Este o măsură imediată, dar vă 
tulbură amândurora fluxul de lucru şi prezintă acelaşi 
inconvenient ca şi mesajele vocale: nicio înregistrare scrisă. 
Urmărirea transferului În cazul în care delegi o acțiune 
altcuiva şi eşti interesat cât de puţin dacă se întâmplă ceva 
drept rezultat, va fi necesar să urmăreşti lucrurile. Aşa cum 
îți voi explica în capitolul următor, despre organizare, vei 


vedea că o categorie semnificativă de gestionat este cea „În 
aşteptare”. 

Pe măsură ce îți dezvolți propriul sistem personalizat, ceea 
ce transferi şi după aceea urmăreşti ar putea în cele din 
urmă să arate ca o listă într-un planificator, un dosar care 
conține hârtii separate pentru fiecare element şi/sau o listă 
categorisită ca „În aşteptare” în software-ul tău. Pentru 
moment, dacă nu ai un sistem de încredere deja pus la 
punct, scrie doar o notă pe o coală de hârtie — „În aşteptare: 
răspuns de la Bob” — şi pune-o împreună cu notele intitulate 
„În curs de soluționare” într-un teanc sau într-o tăviță 
separată, care poate să rezulte din procesarea ta. 


Dar dacă mingea se află deja în terenul altcuiva? În exemplul 
citat anterior, în care aşteptai ca nişte documente să-ți 
parvină pentru a-ți putea calcula taxele, acțiunea următoare 
se află în prezent în grija altcuiva. În astfel de situaţii ar fi, 
de asemenea, recomandat să urmăreşti acțiunea ca pe un 
element delegat sau ca pe un element „În aşteptare”. Pe 
hârtia pe care scrie „Să-mi calculez taxele”, scrie ceva de 
genul „În aşteptarea documentelor fiscale de la Acme Trust” 
şi pune asta în teancul tău „În curs de soluționare”. 

Este important să înregistrezi data pe tot ceea ce le 
transferi altora. Dintre toate categoriile din sistemul tău 
personal, aceasta este cea mai importantă de urmărit. 
Puținele ocazii în care ai să vrei efectiv să te referi la 
informația aceea („Dar am sunat şi am făcut comanda pe 12 
martie”) vor face să merite stabilirea acestui obicei pe viață. 
Amân-o 
Probabil că majoritatea acțiunilor următoare pe care le vei 
determina pentru elementele din „intrări” vor trebuie 
realizate de către tine, iar finalizarea lor va dura mai mult de 
două minute. Un telefon pe care trebuie să îl dai unui client; 


un e-mail adresat echipei tale, e-mail căruia trebuie să-i 
aloci puțin timp pentru a reflecta la el şi a-l redacta; un 
cadou pe care trebuie să-l cumperi de la magazinul cu 
articole sportive pentru fratele tău; o aplicaţie de software pe 
care trebuie să o descarci de pe Internet şi să o încerci; o 
conversație pe care trebuie să o porţi cu partenerul tău de 
viață pe tema şcolii la care te gândeşti să o trimiţi pe fiica 
voastră -— toate corespund acelei descrieri. 

Aceste acțiuni vor trebui notate pe ceva şi apoi organizate 
în categoriile adecvate astfel încât să le poţi accesa când ai 
nevoie. Pentru moment, continuă şi lipeşte Post-it-uri pe 
colile de hârtie din „intrări”, cu acţiunea aferentă notată pe 
ele, şi adaugă-le pe acestea la teancul de hârtii „În curs de 
soluționare”, care au fost procesate. 

Elementele rămase „În curs de soluţionare” 


Dacă urmezi instrucțiunile din acest capitol, vei arunca o 
mulțime de lucruri aflate în dezordine, vei îndosaria o parte, 
vei face o mulțime de acțiuni de două minute şi vei transfera 
câteva elemente altor persoane. De asemenea, vei ajunge să 
ai un teanc de elemente cu acțiuni asociate pe care trebuie 
încă să le faci — în curând, într-o bună zi sau la o anumită 
dată — şi mementouri ale lucrurilor pe care le aştepţi de la 
alți oameni. Acest grup „În curs de soluționare” este alcătuit 
din acțiunile pe care le-ai delegat sau amânat. Este ceea ce 
trebuie încă organizat într-un fel sau altul în sistemul tău 
personal - subiect pe care îl voi explora în detaliu, pas cu 
pas, în capitolul următor. 


Identificarea proiectelor pe care le ai 


Acest ultim pas pentru a da de capăt „intrărilor” necesită o 
schimbare de perspectivă de la detaliile acțiunii singulare la 
imaginea mai cuprinzătoare - proiectele tale. 

Chiar acum ai, probabil, între treizeci şi o sută de proiecte în derulare. 


Din nou, eu definesc proiectul ca fiind orice rezultat pe 
care te-ai angajat să-l realizezi şi care va avea nevoie de mai 
mult de o acțiune pentru a fi finalizat. Dacă te uiţi printr-un 
inventar al acțiunilor pe care le-ai generat deja - „Să-l sun 
pe Frank pentru alarma de la maşină”; „Să-i trimit un e-mail 
lui Bernadette, pentru: materialele necesare în vederea 
conferinței” - fără îndoială că vei recunoaşte câteva lucruri 
care sunt mai mari decât acțiunea singulară pe care ai 
definit-o tu. Va mai fi ceva de făcut în continuare în legătură 
cu alarma de la maşină după telefonul dat lui Frank şi va 
mai fi ceva de care să te ocupi pe mai departe, în legătură cu 
conferința, după e-mailul trimis lui Bernadette. 

Sper că poţi să vezi motivul foarte practic pentru a defini 
proiectele atât de larg pe cât o fac eu: dacă etapa de acțiune 
pe care ai identificat-o nu va duce la finalizarea 
angajamentului, vei avea nevoie de un jalon care să 
continue să-ți amintească de acțiunile pe care le ai în 
desfăşurare, până reuşeşti să le închei. 

Trebuie să faci o listă de proiecte. O listă de „Proiecte” 
poate să includă orice, de la „Dă o petrecere de sărbători” la 
„Debarasează-te de linia de producţie software” la 
„Finalizează pachetul de compensaţii”. Scopul acestei liste 
nu este acela de a-ţi reflecta priorităţile, ci doar de a te 
asigura că ai jaloane ce marchează toate acele bucle 
deschise. 

Nu contează dacă îţi redactezi lista cu Proiecte în timp ce 
îți procesezi inițial tăvița pentru documente sau după ce ți- 
ai configurat listele cu acțiuni de făcut. Trebuie doar să fie 
realizată la un moment dat şi menținută şi este impulsul- 
cheie pentru a reexamina unde eşti şi unde vrei să fii şi să 
menții un sentiment de control asupra vieţii tale, de la o 
săptămână la alta. 

Pentru moment, să ne asigurăm că structura ta de 
organizare este „toate sistemele activate”. 


i 


Organizarea: pregătirea 
„coşurilor de colectare” potrivite 


SĂ AI PUS LA PUNCT un sistem total şi compact de organizare îţi 
conferă o putere imensă, pentru că permite minţii tale să se 
debaraseze de gândirea de nivel inferior şi să avanseze spre 
focalizarea intuitivă, fără a mai avea atenţia distrasă de 
probleme care nu au fost abordate în mod adecvat. Dar, 
pentru ca asta să se întâmple, sistemul tău fizic de 
organizare trebuie să fie mai bun decât cel mental. 


Organizarea etanşă este necesară pentru ca focalizarea ta să rămână asupra 
orizontului mai larg şi să fie eliminată presiunea constantă de a-ți aminti sau de 
a ţi se aminti. 


A fi organizat înseamnă, nici mai mult nici mai puţin, 
decât că locul unde se află un anumit lucru se potriveşte cu 
ceea ce înseamnă el pentru tine. Dacă decizi că vrei să 
păstrezi ceva ca referință şi îl pui acolo unde trebuie să se 
afle materialul tău de referință, asta înseamnă că eşti 
organizat. Dacă tu crezi că ai nevoie de un memento pentru 
un telefon pe care trebuie să-l dai, atât timp cât plasezi 
mementoul acolo unde vrei să stea mementourile pentru 
apeluri telefonice, eşti organizat. Pe cât de simplu pare, 
ridică o întrebare foarte importantă: Ce înseamnă un 
anumit lucru pentru tine? Se pare că o mare parte din ceea 
ce oamenii încearcă să organizeze nu a fost clarificat, în 
conformitate cu capitolul anterior. Şi chiar după ce a fost, 
există mai multe distincții subtile posibile, care vor adăuga o 
creativitate şi un control mai mare pentru tine. Voi detalia 


câteva dintre acestea în capitolul de față, în timp ce te voi 
călăuzi prin etapele şi instrumentele de organizare care vor 
fi necesare pe măsură ce îți procesezi tăvița pentru 
documente. În timp ce procesezi inițial „intrările”, vei crea 
liste şi grupe de lucruri pe care vrei să le organizezi şi te vei 
gândi invariabil la elemente suplimentare pe care să le 
incluzi. Cu alte cuvinte, sistemul tău de organizare nu este 
ceva ce vei crea neapărat brusc, în vid. Acesta va evolua pe 
măsură ce procesezi chestiunile şi testezi dacă ai pus totul 
în cel mai bun loc pentru tine. Ar trebui să evolueze şi va 
evolua, aşa cum o faci şi tu. Distincţiile fundamentale cu 
privire la ceea ce înseamnă lucrurile pentru tine vor rămâne 
mereu valabile, dar cea mai bună structură pentru a le 
gestiona peste un an de aici încolo ar putea să pară diferită 
de ideile cu care vii când te ocupi de lumea ta de astăzi. 


Trebuie să creez un sistem sau să fiu înrobit de sistemul altuia. 
— William Blake 


Cercul exterior al Diagramei Fluxului de Lucru (vezi 
pagina 242) arată grupele principale în care vor intra 
lucrurile pe măsură ce decizi ce sunt şi ce trebuie făcut în 
legătură cu ele. 


Categoriile de bază 


Există şapte tipuri elementare de lucruri pe care ar fi 
recomandat să le urmăreşti şi să le gestionezi dintr-o 
perspectivă organizațională şi operațională: 


° e O listă cu „Proiecte” 

. e Materiale auxiliare pentru proiecte 
. e Acțiuni şi informaţii din calendar 
° e Liste cu „Acțiuni următoare” 


. e O listă cu lucruri „În aşteptare” 


° e Material de referință 


° e O listă cu lucruri ce vor avea loc „Într-o bună 
zi/Poate” 


Importanța granițelor solide 


Este esențial ca toate aceste categorii să fie menținute 
perfect separate una de cealaltă. Fiecare dintre ele 
reprezintă un tip diferit de acord încheiat cu noi înşine, de 
care să ni se aducă aminte într-un anumit moment şi într- 
un anumit fel, şi dacă granițele dintre ele se estompează, iar 
ele încep să se amestece, o mare parte din valoarea 
organizării se va pierde. 

Acesta este motivul pentru care a capta şi a clarifica în ce 
constă, mai exact, relația ta cu ele este fundamental pentru 
a te organiza. Cei mai mulți oameni încearcă să creeze mai 
mult control în lumea lor, „devenind organizați’, pur şi 
simplu, şi sfârşesc prin a rearanja inventare incomplete cu 
lucruri încă neclare. Totuşi, după ce ai parcurs procesele 
sugerate anterior de mine, vei avea conținuturi foarte clare 
pentru ceea ce trebuie să urmăreşti şi o modalitate foarte 
practică de a le sorta şi de a le crea parametrii. 


Categoriile trebuie menținute separate, din punct de vedere vizual, fizic şi 
psihologic, pentru a promova claritatea. 


„chestiuni 


Intrări 


de aruncal 


intr-a bună zi! 
poate Fșier 
tic<ler; păstrează 
partia analiza) 


L Prolacte Retarințã 
mu tietapizate | (poate fi 
[planihcare) haad recuperztă 
Care este acțiunea cănd este nevole) 
i următoare? 


Planuri 


de proiecte Va dura mai putin de 2 minute? 
analiză pentru aeţiun/) 


da nu 
Fă-o 
În aşteptare Calendar Acţiuni următoare 
(pă fiw mealizală 1să he reabiretă ide reellzat imediat 
de altemeve! inten aniar it moment) 


cum n så pet) 


DIAGRAMA FLUXULUI DE LUCRU - ORGANIZARE 


Dacă neglijezi această categorisire şi permiți intrarea unor 
lucruri cu înțelesuri diferite în aceeaşi grupă vizuală sau 
mentală, vei tinde să devii apatic față de conținuturi. Dacă 
pui materialele de referință în acelaşi teanc cu lucrurile pe 
care încă vrei să le citeşti, spre exemplu, nu vei mai fi 
conştient de teancul respectiv. Dacă treci pe listele tale cu 
„Acţiuni următoare” elemente care în realitate trebuie să 
ajungă în calendar, pentru că trebuie să se întâmple în 
anumite zile, nu vei mai avea încredere în calendarul tău şi 
va trebui să-ți reexaminezi încontinuu listele cu acțiuni. 
Dacă ai proiecte în privința cărora nu ai de gând să faci 
nimic pentru un timp, acestea trebuie să treacă pe lista ta 
intitulată „Într-o bună zi/Poate”, pentru a te putea raporta 
la lista de „Proiecte” cu focalizarea riguroasă şi generatoare 
de acţiune de care are nevoie. Şi dacă un lucru „În 
aşteptare” este inclus în una dintre listele cu acțiuni, 
regândirea neproductivă te va încetini încontinuu. 

Tot ce îţi trebuie, de fapt, sunt listele şi dosarele 


Odată ce ştii ce ai de urmărit (după cum am explicat în 
capitolul anterior, „Clarificarea”), tot ce îţi trebuie efectiv 
sunt listele şi dosarele - instrumente complet suficiente 
pentru mementouri, referințe şi materiale auxiliare. Listele 
tale (care, aşa cum am indicat deja, pot fi, de asemenea, 
elemente incluse în dosare) vor urmări atât „Proiectele”, cât 
şi lucrurile în privința cărora vei face ceva „Într-o bună 
zi/Poate”, precum şi acţiunile pe care va trebui să le 
realizezi vizavi de buclele tale deschise, active. Dosarele de 
hârtie sau folderele digitale vor fi necesare pentru a păstra 
materialul tău de referință şi informaţiile auxiliare pentru 
proiectele active. 

O mulțime de oameni au făcut liste timp de ani de zile, dar 
procedura nu li s-a părut niciodată deosebit de eficientă. 
Există un scepticism agresiv la adresa sistemelor atât de 


simple precum cel pe care îl recomand. Dar majoritatea 
celor care întocmesc liste nu au trecut lucrurile potrivite pe 
listele lor sau le-au lăsat incomplete, ceea ce a făcut ca 
listele în sine să nu fie foarte utile pentru a-şi păstra mintea 
limpede. Însă, odată ce ştii ce intră pe liste, lucrurile devin 
mult mai uşoare; după aceea, ai nevoie doar de un mod dea 
le gestiona. 
Nu-mi pasă câtuşi de puţin de simplitatea aflată de partea aceasta a complexității, 
dar mi-aş da viața pentru simplitatea aflată de cealaltă parte a complexității. 

— Oliver Wendell Holmes 


Aşa cum am spus, nu ar trebui să te deranjezi să creezi 
vreo structurare externă a priorităților de pe listele tale pe 
care apoi va trebui să le rearanjezi sau să le rescrii, pe 
măsură ce lucrurile se schimbă. Tentativa de a impune un 
asemenea eşafodaj a reprezentat pentru multe persoane o 
sursă mare de frustrare în procesul de organizare. Tu vei 
prioritiza mai intuitiv pe măsură ce vei vedea toată lista 
confruntată cu un număr destul de mare de variabile. Lista 
este doar un mod prin care tu să păstrezi evidența 
inventarului total de lucruri active, în privința cărora ţi-ai 
luat un angajament, şi să ai inventarul acela disponibil 
pentru examinare. 

Când mă refer la o „listă”, reţine că nu vreau să spun 
nimic mai mult decât o grupă de elemente cu o 
caracteristică similară. O listă ar putea să arate ca unul din 
cel puțin următoarele trei lucruri: (1) un dosar sau un 
instrument de colectare cu notițe separate, pe hârtie, pentru 
elementele din cadrul categoriei respective; (2) o listă 
propriu-zisă pe o coală de hârtie, care are un titlu (adeseori, 
într-un organizator sau planificator cu file detaşabile; sau 
(3) un inventar de elemente pe o listă, într-un program de 
software sau într-un dispozitiv digital mobil. 


Organizarea mementourilor pentru acțiuni 


Dacă ţi-ai golit tăvița pentru documente, ţi-ai creat fără 
îndoială un teanc de mementouri „În curs de soluționare”, 
reprezentând acțiuni mai lungi de două minute, care nu pot 
fi delegate altcuiva. Probabil că vei avea undeva între 
douăzeci şi şaizeci sau şaptezeci sau mai multe asemenea 
elemente. Vei avea, de asemenea, mementouri acumulate 
pentru lucruri pe care le-ai predat altor oameni şi poate 
câteva lucruri care trebuie plasate în calendarul tău sau 
într-un colector cu elemente de tipul „Într-o bună zi/Poate”. 

Ar fi recomandabil să sortezi toate acestea în grupe care 
au sens pentru tine, astfel încât să le poți examina ca 
opțiuni pentru o muncă de făcut atunci când vei avea timp. 
Ar fi recomandabil, de asemenea, să le divizezi în cel mai 
adecvat mod pentru a organiza acele grupuri, fie ca 
elemente în dosare, fie pe liste, pe hârtie, ori digital. 
Acţiunile care intră în calendarul tău 


Din rațiuni de organizare, după cum am mai spus, există 
două tipuri generale de acțiuni: cele care trebuie realizate 
într-o anumită zi şi/sau într-un anumit moment şi cele care 
pur şi simplu trebuie făcute cât de repede te poţi ocupa de 
ele, în funcție de celelalte elemente din calendarul tău (unele 
dintre ele având, poate, un termen de finalizare). Elementele 
de acțiune calendarizate sunt circumscrise fie unui anumit 
moment (de exemplu, „10-11, întâlnire cu Jim”), fie unei 
anumite zile („Sun-o pe Rachel marţi pentru a vedea dacă a 
primit propunerea”). 

Calendarul ar trebui să arate doar „peisajul dur” în jurul căruia faci restul 
acțiunilor tale. 


În timp ce îţi procesai tăvița pentru documente, probabil 
că ai întâlnit lucruri pe care le-ai pus direct în calendarul 
tău, pe măsură ce apăreau. Este posibil să-ţi fi dat seama că 
următoarea acțiune în vederea efectuării unui examen 
medical, spre exemplu, este de a da un telefon şi a face o 


programare, şi astfel (cum acţiunea necesita două minute 
sau mai puțin), tu ai realizat-o efectiv atunci când a apărut. 
Marcarea programării în calendarul tău atunci când ai 
stabilit-o ar fi fost o acțiune logică. 

Totuşi, ceea ce mulți vor să facă, bazându-se, probabil, pe 
vechiul obicei de a scrie liste zilnice cu lucruri de făcut, este 
să marcheze în calendar acțiuni pe care, cred ei, le-ar plăcea 
realmente să le facă lunea viitoare, să zicem, dar care ar 
putea să nu fie făcute, şi atunci ar trebui, eventual, mutate 
în zilele următoare. Rezistă impulsului. Trebuie să ai 
încredere în calendarul tău, văzându-l ca pe un teritoriu 
sacru, ce reflectă granițele solide şi exacte ale 
angajamentelor din ziua ta, care ar trebui să fie observabile 
la o privire scurtă, când eşti pe fugă. Asta ar fi mult mai 
uşor dacă singurele lucruri de acolo ar fi cele pe care trebuie 
neapărat să le faci sau de care să ştii în ziua aceea. Când 
calendarul este readus la locul său adecvat în organizare, 
majoritatea acțiunilor pe care trebuie să le faci sunt lăsate 
în categoria „cât mai curând posibil, faţă de toate celelalte 
lucruri pe care trebuie să le fac”. 

Organizarea după context a acţiunilor 
de tipul „cât mai curând posibil” 


De-a lungul a numeroşi ani, am descoperit că cel mai bun 
mod de a ți se reaminti de o acţiune de tip „de îndată ce am 
să pot” este cu ajutorul contextului necesar pentru acțiunea 
aceea - mai exact, fie instrumentul, fie locul, fie situația 
necesară pentru a o finaliza. Spre exemplu, dacă acțiunea 
necesită un computer, ar trebui să fie pusă pe o listă „La 
computer”. Dacă acțiunea ta necesită ca tu să ieşi din casă 
şi să faci drumuri (cum ar fi să treci pe la bancă sau să te 
duci la magazinul cu articole de menaj) lista de 
„Comisioane” ar fi locul adecvat pentru a o urmări. Dacă 
pasul următor este de a discuta ceva față în față cu 


partenera ta, Emily, plasarea acestuia într-un dosar sau pe 
o listă „Emily” ar avea cel mai mult sens. 

Cât de individuale vor trebui să fie aceste categorii va 
depinde de (1) cât de multe acţiuni trebuie să urmăreşti; şi 
(2) cât de frecvent schimbi contextele în care să le faci. 

Dacă eşti una dintre acele persoane rare care are doar 
douăzeci şi cinci de acțiuni următoare, o singură listă de 
„Acţiuni următoare” ar putea să fie suficientă. Aceasta ar 
putea să includă elemente tot atât de diferite precum 
„Cumpără cuie”, „Vorbeşte cu şeful despre schimbările de 
personal” şi „Creionează idei pentru şedinţa de comitet”. Pe 
de altă parte, dacă ai cincizeci sau o sută de acţiuni în 
aşteptare, păstrarea tuturor acelora pe o singură listă mare 
ar face să fie prea dificil să vezi ceea ce trebuie să vezi; de 
fiecare dată când ai avea vreo fereastră de timp pentru a 
face ceva, ar trebui să faci o re-sortare neproductivă. Dacă 
te-ai afla din întâmplare într-o pauză scurtă la o conferință, 
în timpul căreia ai putea reuşi să dai câteva telefoane, ar 
trebui să poți identifica telefoanele dintr-un mare amestec 
de elemente disparate. Când ai să începi să te ocupi de 
mărunțişuri, probabil că ai să vrei să alegi comisioanele şi 
să creezi altă listă. 

Un alt factor de productivitate pe care îl încurajează acest 
tip de organizare este canalizarea energiei tale atunci când 
te afli într-o anumită dispoziție. Când eşti în „regim de 
telefonat”, este util să dai o mulțime de telefoane - pur şi 
simplu, treci prin lista ta cu Telefoane. Când computerul tău 
funcționează, şi tu navighezi digital, este util să rezolvi cât 
de multe lucruri poţi online, fără să fie nevoie să treci la alt 
gen de activitate. Este necesară mai multă energie decât 
cred cei mai mulți oameni pentru a decupla un set de 
comportamente şi pentru a intra într-un alt gen de ritm şi 
set de instrumente. Şi evident, când o persoană-cheie stă în 


fața ta, în biroul tău, ar fi înțelept să ai la îndemână toate 
lucrurile despre care vrei să discuţi cu el sau cu ea. 

Cele mai comune categorii de mementouri pentru 
acţiune 


Probabil vei descoperi că cel puțin câteva dintre următoarele 
titluri obişnuite pentru listele cu acțiuni următoare vor avea 
sens pentru tine: 


. e Telefoane 

° e La computer 

° e Comisioane 

. e La birou (diverse) 

° e Acasă 

. e Oriunde 

. e Agende (pentru persoane şi şedinţe) 
. e Lectură /Examinare 


Telefoane Aceasta este lista cu toate telefoanele pe care 
trebuie să le dai; poţi să lucrezi în baza ei atâta timp cât ai 
un telefon disponibil. Cu cât ai mai multă mobilitate, cu atât 
vei găsi mai util să ai o singură listă cu toate telefoanele 
tale: acele mici ferestre de timp bizare pe care ajungi să le ai 
când eşti plecat de la birou, când faci drumuri, când 
călătoreşti, când eşti într-o pauză, când aştepţi avionul sau 
îți iei copilul de la ore oferă o oportunitate perfectă pentru a 
utiliza lista aceea. Existența unei categorii distincte de 
„Telefoane” uşurează mult focalizarea şi alegerea intuitivă a 
celui mai potrivit apel spre a fi efectuat în momentul acela. 
Îţi sugerez să-ți faci timp pentru a înregistra numărul de 
telefon lângă fiecare element. Există numeroase situații în 


care probabil că ai da un telefon dacă numărul ar fi deja 
acolo, în fața ta, dar nu şi dacă ar trebui să-l cauţi, iar dacă 
utilizezi un dispozitiv mobil, este necesară o singură atingere 
uşoară cu degetul pentru a iniția apelul. 


La computer Dacă lucrezi la computer — în special dacă porți 
cu tine un laptop sau o tabletă sau ai un computer la 
serviciu şi altul acasă - poate fi util să grupezi toate acele 
acțiuni pe care trebuie să le faci atunci când este pornit şi 
funcționează. Asta îți va permite să îți vezi toate opţiunile 
pentru munca la computer, amintindu-ți de e-mailurile pe 
care trebuie să le trimiți, de documentele pe care trebuie să 
le redactezi sau editezi şi aşa mai departe. 

Din cauză că zbor mult cu avionul, eu păstrez o listă de 
acțiuni „Online”, separată de cea intitulată „La computer”. 
Când mă aflu într-un avion fără servicii Wi-Fi, nu mă pot 
conecta la Internet şi la serverele mele, aşa cum necesită 
numeroase acțiuni. Aşa că în loc să trebuiască să regândesc 
ce pot şi ce nu pot să fac de fiecare dată când mă uit la lista 
mea „La computer”, pot avea încredere că niciuna dintre 
acțiunile mele „La computer” nu necesită ca eu să fiu 
conectat, lucru care îmi eliberează mintea pentru a face 
alegeri bazate pe alte criterii. 


Gândeşte-te cu atenţie ce acțiuni poți să faci unde, când şi în ce condiții şi 
organizează-ţi listele corespunzător. 


Dacă îți desfăşori munca la-computer de la biroul tău sau 
de acasă, poți încorpora acțiunile acelea pe listele specifice 
locurilor respective, deşi s-ar putea să ţi se pară în 
continuare funcțional să vezi mementourile pentru munca la 
computer grupate laolaltă atunci când te afli în acel context. 
Pe de altă parte, dacă munca şi activităţile tale sunt cu 
precădere mobilo-centrice şi ai putea să realizezi acțiunile în 
aceeaşi măsură pe un laptop, o tabletă sau un smartphone, 


atunci punerea acelor mementouri pe o singură listă cu 
contextul „Digital” sau includerea lor în categoria „Oriunde” 
ar putea să funcționeze cel mai bine. 


Comisioane Este perfect logic să grupezi laolaltă într-un 
singur spațiu mementouri pentru toate lucrurile pe care 
trebuie să le faci când ieşi din casă. Când ştii că trebuie să 
te duci undeva, este grozav să te poți uita pe lista aceea 
pentru a lua în considerare opțiunea de a te ocupa de 
numeroase lucruri pe parcurs, într-un singur drum. Acţiuni 
ca „la certificatele de acțiuni din caseta de valori de la 
bancă”, „Ia costumul de la croitor” şi „Cumpără flori pentru 
Robyn de la florar” ar intra toate în această categorie. 


Trebuie să depunem eforturi pentru a atinge simplitatea aceea care se găseşte 
dincolo de sofisticare. 
— John Gardner 


Lista aceasta ar putea, bineînțeles, să nu fie mai 
sofisticată decât un simplu Post-it pe care îl păstrezi în 
planificatorul tău sau pe uşa de la frigider sau într-o 
categorie „Comisioane” în vreun task manager digital. 

Adeseori este util să urmăreşti subliste în cadrul 
elementelor individuale din „Comisioane”. Spre exemplu, de 
îndată ce îți dai seama că ai nevoie de ceva de la magazinul 
cu articole de menaj, ai putea dori să faci din „magazinul cu 
articole de menaj” elementul de pe listă şi după aceea să 
adaugi o sublistă cu toate lucrurile pe care vrei să le iei de 
acolo, pe măsură ce te gândeşti la ele. În tabăra low-tech, 
poţi crea un Post-it „magazinul cu articole de menaj”; în 
tabăra high-tech, dacă ai utiliza o listă digitală, ai putea 
ataşa o „notă” la „magazinul de menaj” din lista ta şi să 
introduci detaliile acolo-====. 
kk Un curent în tehnologia productivităţii personale (precipitat într-o 


oarecare măsură de popularitatea acestei metodologii GTD) este dezvoltarea 
mementourilor pe bază de localizare. Dispozitivul tău mobil va simți (prin 


intermediul GPS-ului tău) dacă te afli într-un magazin cu articole de menaj sau 
acasă sau în oraş şi apoi te va alerta în legătură cu acțiunile legate de mediul 
acela fizic. În principiu, este logic, dar în practică, cu toate variabilele implicate 
şi oportunitatea supravegherii inventarului total de acțiuni din unghiuri 
multiple, va fi util doar ca o opţiune drăguță care să fie adăugată la o listă 
gestionată riguros, ca parte a unui sistem complet examinat şi integrat. Să 
presupui că asta îți va păstra mintea limpede şi că nu vei rata ceva ce ai vrea să 
vezi este totuşi ceva mult prea optimist în privința acelei tehnologii şi a utilizării 
sale. (n.a.) 


La birou Dacă lucrezi într-un birou, vor exista anumite 
lucruri pe care le poţi face doar acolo şi atunci îţi va fi util să 
ai în fața ta o listă cu lucrurile acelea — deşi, evident, dacă ai 
un telefon şi un computer în biroul tău şi ai „Telefoane” şi 
„La computer” ca liste separate, vor fi şi acestea, de 
asemenea, implicate. Eu aş utiliza o listă „Acţiuni la Birou” 
sau „La Birou” pentru orice acţiune care ar necesita 
prezența mea fizică acolo, cum ar fi descongestionarea unui 
fişet de la birou sau printarea şi examinarea unui document 
amplu, împreună cu un angajat. 


Simplificarea focalizării tale asupra acțiunilor va garanta că mai multe dintre 
acestea vor fi realizate. 


O tendință majoră acum pentru organizaţii este de a 
deveni mai deschise, mai flexibile şi mai virtuale. „Hotel- 
izarea” (adică, inexistența unui birou permanent, ci mai 
curând „conectarea” din orice loc disponibil) capătă tot mai 
mulți adepți. Prin urmare, „La Birou” ar putea să însemne 
pur şi simplu o acțiune care necesită să te afli în vreunul 
din cele câteva sedii ale companiei. Sau, pentru unele 
persoane, este util să aibă atât o listă de tipul „La Biroul A”, 
cât şi una „La Biroul B”, pentru lucrurile acelea care sunt 
încă legate discret de un loc fizic sau de altul. 


Acasă Numeroase acțiuni pot fi realizate doar acasă şi ar fi 
logic să păstrezi o listă specifică acelui context. Sunt sigur 


că ai numeroase proiecte personale şi casnice, şi de multe 
ori următorul lucru de făcut în privința lor este să le faci pur 
şi simplu. „Agață noul tablou în acuarelă”, „Organizează 
accesoriile de călătorie” şi „Mută hainele de iarnă în şifonier” 
ar fi elemente tipice pentru această grupă. 

Dacă ai un birou acasă, cum am eu, toate lucrurile care 
pot fi făcute doar acolo intră pe lista intitulată „Acasă”. 
(Dacă lucrezi doar de acasă şi nu mergi la un alt birou, nu 
vei avea deloc nevoie de o listă „La Birou” -— lista pentru 
„Acasă” ar putea să fie suficientă.) 

La fel ca persoanele care lucrează în diverse locuri, 
numeroase persoane au mai multe medii personale de 
lucru, cum ar fi case de vacanță, ambarcațiuni şi chiar 
magazinul sau cafeneaua din vecinătate. „La Starbucks” 
poate fi o categorisire potrivită pentru o listă de acțiune! 


Şedinţele regulate şi persoanele cu care interacționezi în mod constant necesită 
adesea propriile liste în „Agendă”. 


Agende» În mod invariabil, vei descoperi că multe dintre 
acțiunile tale următoare trebuie ori să se producă în cadrul 
unei interacțiuni în timp real cu cineva, ori să fie abordate 
în cadrul unei comisii, echipe sau şedinţe de personal. 
Trebuie să discuți cu partenerul tău despre o idee pentru 
anul următor; vrei să verifici cu partenerul tău de viață care 
este programul său pentru primăvară; ai nevoie să delegi 
asistentului tău o sarcină care este prea complicată pentru 
a fi explicată într-un e-mail. Şi trebuie să faci un anunț la 
şedinţa de luni, cu personalul, pe tema schimbării politicilor 
pentru rapoartele de cheltuieli. 


kk Utilizez termenul de „agendă” cu sensul său din engleza americană — 
elemente care să fie discutate cu cineva sau într-o şedinţă (vs. „calendar”, 
„program” sau „carnet de însemnări” în alte culturi). (n.a.) 

Aceste acțiuni următoare ar trebui puse pe liste separate 


în „Agendă” pentru fiecare dintre oamenii aceia şi pentru 


şedinţa respectivă (presupunând că iei parte la ea în mod 
regulat). Profesioniştii care păstrează un fişier care să 
conţină toate lucrurile pe care trebuie să le discute cu şeful 
lor utilizează deja o versiune a acestei metode. Totuşi, dacă 
eşti scrupulos în legătură cu determinarea tuturor acțiunilor 
tale viitoare, ai putea să descoperi că vei avea nevoie de trei 
până la cincisprezece liste de felul acesta. Eu recomand să 
fie ţinute liste separate pentru şefi, parteneri, asistenţi şi 
copii. Ar trebui să ţii, de asemenea, acelaşi gen de liste 
pentru avocatul tău, consilierul financiar, contabilul şi/sau 
consultantul în IT şi, de asemenea, pentru oricine altcineva 
cu care ai putea să ai mai multe lucruri de discutat data 
viitoare când vorbeşti la telefon sau în persoană. 


Cu cât sunt mai ample responsabilităţile tale şi cu cât sunt mai proeminente 
rolurile tale organizaționale, cu atât mai mult vei duce lucrurile la bun sfârşit 
prin comunicarea şi tranzacțiile tale cu alte persoane. 


Dacă participi la şedinţe periodice — şedinţe de personal, 
şedinţe de proiect, şedinţe ale consiliului director, şedinţe 
ale comitetului, şedinţe cu părinții, orice — şi ele, la rândul 
lor, merită propriile liste, în care colectezi lucruri care vor 
trebui abordate în ocaziile respective. 

De multe ori este recomandat să ţii o listă curentă de 
lucruri pe care să le abordezi cu o persoană cu care vei 
interacționa doar pentru o perioadă limitată de timp. Spre 
exemplu, dacă ai un constructor care execută o lucrare 
semnificativă la casa sau proprietatea ta, poţi crea o listă 
pentru el pe durata proiectului. În timp ce inspectezi locul 
unde lucrează, după ce şi-a terminat munca pe ziua aceea, 
poți observa câteva lucruri despre care trebuie să discuţi cu 
el, iar lista aceea ar trebui să fie uşor de captat şi de 
accesat, în funcție de necesități. 

Dată fiind utilitatea acestui gen de listă, sistemul tău ar 
trebui să-ți permită să adaugi „Agende” speciale, după cum 


este necesar, rapid şi simplu. Spre exemplu, introducerea 
unei pagini sau a unei liste pentru o persoană sau o 
şedinţă, în cadrul secțiunii pentru „Agendă” a unui carnețel 
de planificare, cu file detaşabile, nu durează decât câteva 
secunde, la fel ca şi adăugarea unei „note” dedicate în 
categoria „Agendei” din instrumentele tale digitale. 


Lectură / Examinare Fără îndoială că ai descoperit în tăvița ta 
pentru documente câteva lucruri pentru care următoarea ta 
acțiune este lectura. Sper că ai respectat regula celor două 
minute şi că deja ai terminat cu multe dintre aceste 
elemente rapid de parcurs - aruncându-le, arhivându-le sau 
redirecționându-le în mod corespunzător. 


Cei care îşi folosesc cel mai prost timpul sunt primii care se plâng de cât de scurt 
este. 
— Jean de la Bruyere 


Elementele printate „de citit”, despre care ştii că vor 
solicita mai mult de două minute din timpul tău, sunt, de 
regulă, cel mai bine gestionate într-o tăviță pentru 
documente multietajată, etichetată „Lectură /Examinare”. 
Aceasta este tot o „listă”, conform definiției mele, dar una 
care este abordată mai eficient prin gruparea documentelor 
şi revistelor într-o tăviţă şi/sau într-o mapă portabilă. 

Pentru multe persoane, teancul „Lectură /Examinare” 
poate să devină destul de mare. Acesta este motivul pentru 
care este esențial ca teancul să fie rezervat doar pentru acele 
lucruri mai lungi de două minute, pe care chiar vrei să le 
citeşti când ai timp. Asta poate să fie în sine suficient de 
descurajator, dar lucrurile scapă serios de sub control şi 
devin paralizante din punct de vedere psihologic atunci când 
limitele acestei categorii nu sunt clar definite. O delimitare 
impecabilă cel puţin te va face conştient de inventar şi, dacă 
eşti asemeni celor mai mulți oameni, deținerea unui tip de 


mecanism de autoreglare te va ajuta să devii mai conştient 
de ceea ce vrei să păstrezi şi de lucrurile de care ar trebui să 
te debarasezi, pur şi simplu. 

Câţiva profesionişti (de exemplu, avocaţii) încă lucrează cu 
materiale printate importante şi, cu toate că majoritatea 
documentelor lor pot fi generate şi menținute în format 
digital, lucrul cu documentele în format fizic rămâne în 
continuare modalitatea optimă de a le gestiona. Adeseori, în 
acele cazuri, ar avea sens ca, pe lângă o cutie sau o tăviță 
pentru documente destinată Lecturii/Examinării, să ai o 
categorie  „Examinare/Răspuns” pentru lectura mai 
riguroasă, care necesită un gen diferit de focalizare. 

Este practic să ai la îndemână un material de lectură 
organizat, atunci când eşti pe drum spre o întâlnire care ar 
putea să înceapă târziu, un seminar care ar putea avea o 
fereastră de timp în care nu se întâmplă nimic, o 
programare la dentist care te-ar putea face să aştepţi sau, 
bineînțeles, dacă urmează să ai ceva timp în tren sau în 
avion. Toate acestea sunt oportunități grozave de a răsfoi şi 
de a parcurge genul acela de material de citit. Oamenii care 
nu au materialul pentru „Lectură /Examinare” organizat pot 
să irosească o grămadă de timp, din moment ce viața este 
plină de mici ferestre de timp bizare, în care ar putea fi 
utilizat. 

Dată fiind cantitatea de input digital ce ne parvine, 
incluzând informaţii de citit şi de vizualizat, din care o mare 
parte nu este realmente esențial pentru viața noastră 
personală sau profesională, dar poate că este interesant sau 
amuzant, ar putea fi util să creăm un coş organizaţional în 
cadrul acelei lumi, pentru asemenea lucruri. Un fişier „De 
Examinat/Urmărit” în sistemul de directoare al e-mailului 
tău sau o listă de acțiune „Navighează pe Net” ar putea să 
fie un loc bun pentru a păstra e-mailurile cu linkuri spre 
videoclipuri recomandate, bloguri sau articole online. 


Organizarea elementelor „În aşteptare” 


La fel ca mementourile pentru acțiunile pe care trebuie să le 
faci, trebuie sortate şi grupate şi mementourile pentru toate 
lucrurile în legătură cu care aştepţi să fii contactat înapoi de 
alții sau să fie realizate de alții. Aici nu vei urmări neapărat 
etape distincte de acţiune, ci, de cele mai multe ori, livrabile 
sau proiecte finale de care sunt responsabili alții, cum ar fi 
biletele la teatru pe care le-ai comandat, scanerul pentru 
birou care trebuie să sosească, OK-ul pentru propunerea 
din partea clientului tău şi aşa mai departe. Când 
următoarea acțiune depinde de altcineva, nu ai nevoie de un 
memento pentru acțiune, doar de un declanşator cu privire 
la ce aştepţi şi din partea cui. Rolul tău este să examinezi 
lista aceea pe cât de des ai nevoie şi să analizezi dacă n-ar 
trebui să întreprinzi o acţiune, ca, de pildă, să verifici starea 
curentă sau să aduci cumva un suflu nou proiectului. 


Gestionează angajamentele din partea celorlalți înainte ca evitarea lor să 
genereze o criză. 


Pentru mulți, mai ales pentru cei aflați în poziţii 
manageriale sau de supervizare, a face ca acest inventar de 
angajamente din partea altora, care ne interesează, să fie 
captat, actualizat, complet şi examinat creează o uşurare 
enormă şi o focalizare îmbunătăţită pentru a merge mai 
departe. 

Probabil vei găsi că cel mai bine este să păstrezi la 
îndemână această listă „În aşteptare”, în acelaşi sistem cu 
listele tale de mementouri pentru „Acțiuni următoare”. 
Responsabilitatea pentru etapa următoare poate să se mute 
de la unul la altul de mai multe ori, până se încheie 
proiectul. Spre exemplu, ai putea avea nevoie să dai un 
telefon unui furnizor pentru a solicita o ofertă (care trece 
după aceea pe lista ta „În aşteptare”). Când oferta este 
primită, trebuie să o examinezi (ajunge în tăvița ta pentru 


„Lectură /Examinare” sau în lista ta „La computer”). După ce 
ai parcurs-o, o trimiți şefului tău pentru a-şi da aprobarea 
(acum a revenit pe lista ta „În aşteptare”). Şi aşa mai 
departe. 

******** Administratorii de liste digitale (şi, de asemenea, documentele low- 
tech din dosare separate) au un avantaj aici deoarece îți permit să muţi cu 


uşurinţă un element dintr-o categorie în alta, pe măsură ce se schimbă 
acțiunea, fără să fie necesar ca tu să rescrii sau să regândeşti nimic. (n.a.) 


Este, de asemenea, foarte util să ai lista cu elemente „În 
aşteptare” disponibilă atunci când te întâlneşti sau discuți 
cu oricare dintre cei care ar putea fi responsabil de vreuna 
dintre acele livrabile. Este mult mai elegant să deschizi o 
conversație din timp, cum ar fi „A, apropo, cum merge cu 
oferta Gonzalez?” decât să aştepţi până depăşeşte termenul 
şi situația a intrat în regim de stres. 

Este important, mai ales pentru această categorie, să 
incluzi pentru fiecare intrare data la care este solicitat 
fiecare element şi, de asemenea, fiecare dată de finalizare 
asupra căreia s-a convenit. Urmărirea este mult mai 
semnificativă atunci când poţi spune: „Dar am făcut 
comanda pe douăzeci martie” sau „Aţi avut oferta timp de 
trei săptămâni”. Din experiența mea, acest unic detaliu 
tactic valorează cât greutatea sa în aur. 

Vei avea parte de un sentiment grozav atunci când ştii că 
lista ta „În aşteptare” reprezintă inventarul complet al 
tuturor lucrurilor de care eşti interesat şi pe care se 
presupune că ar trebui să le facă alte persoane. 

Utilizarea elementului original ca propriul său memento 
pentru acţiune 


Cel mai eficient mod de a-ţi ține sub urmărire mementourile 
pentru acțiune este de a le adăuga pe liste sau în dosare, pe 
măsură ce îți vin în minte. Declanşatorul inițial nu va fi 
necesar după ce îl vei fi procesat. Ai putea să iei notițe la 
şedinţa cu şeful tău, dar le poţi arunca la gunoi după ce ai 


extras orice proiecte sau acțiuni asociate lor. Chiar dacă 
unele persoane încearcă să arhiveze mesaje-text sau mesaje 
vocale în legătură cu care mai au încă ceva de făcut, aceasta 
nu este cea mai eficientă modalitate de a gestiona 
mementourile încorporate în ele. 

Păstrează e-mailurile şi documentele acționabile separate de tot restul. 


Totuşi, există câteva excepţii de la regula aceasta. 
Anumite feluri de inputuri vor funcţiona mai eficient ca 
mementouri proprii pentru acțiunile necesare decât dacă ar 
trebui să scrii tu ceva despre ele pe o listă. Este valabil mai 
ales pentru unele materiale pe hârtie şi unele e-mailuri. 
Gestionarea fluxului de lucru pe documente de hârtie 


Unele lucruri funcţionează cel mai bine ca propriile lor 
mementouri pentru munca de făcut. Categoria „Lectură / 
Examinare” de articole, publicaţii şi documente este un bun 
exemplu în acest sens. Evident că ar fi exagerat să scrii pe 
vreo listă de acțiune „Citeşte revista Vogue”, când ai putea la 
fel de bine să arunci pur şi simplu revista în tăvița ta pentru 
„Lectură /Examinare”, pentru a funcționa ca declanşator. 

Un alt exemplu: dacă încă efectuezi plata facturilor pe 
bază de hârtie, probabil vei descoperi că este mai uşor să te 
ocupi de facturi plătindu-le pe toate cu aceeaşi ocazie, aşa 
că le păstrezi într-o mapă sau într-o tăviță multietajată, 
etichetată „Facturi de Plată” (sau, mai generic, „Documente 
financiare de procesat”). În mod similar, chitanţele de plată 
ar trebui fie gestionate atunci când sunt generate, fie 
păstrate în propriul plic sau dosar pe care să scrie „Chitanţe 
de procesat” === 


*******%* Această abordare poate fi însă periculoasă dacă nu aşezi acele 
„Facturi de plată” sau „Chitanțe de procesat” în fața ta, pe cât de constant ar 
trebui. Simplul fapt de a le avea „organizate” nu este suficient pentru a ţi le 
scoate din minte - trebuie să ai, de asemenea, încredere că le vei examina şi te 
vei ocupa de ele în mod adecvat. (n.a.) 


Natura specifică a muncii tale, inputul tău şi postul tău 
de lucru pot face astfel încât să fie mai eficient să organizezi 
alte categorii utilizând doar documentul original în sine. Un 
profesionist în domeniul relaţiilor cu clienţii, spre exemplu, 
ar putea să se ocupe de numeroase solicitări care apar într- 
o anumită formă standardizată, iar în cazul acesta, 
păstrarea unei tăvițe pentru documente sau a unui dosar 
(de hârtie sau digital) care conţine doar acele elemente 
acționabile este cel mai bun mod de a le gestiona. Un avocat 
sau un contabil se poate ocupa de documente cărora trebuie 
să le aloce timp examinându-le pentru a determina acțiuni, 
iar aceste documente ar putea fi stivuite într-o tăviță pentru 
documente de pe birou, împreună cu elemente având 
aceeaşi natură specifică. 

Motivul principal pentru organizare este de a reduce încărcătura cognitivă — 


adică, de a elimina nevoia de a te gândi constant: „Ce ar trebui să fac în legătură 
cu asta?” 


Dacă are mai mult sens să scrii mementouri pe o listă sau 
să utilizezi documentele generatoare într-o tăviță, într-un 
dosar sau într-un director digital va depinde într-o mare 
măsură de logistică. Ai putea să utilizezi mementourile 
acelea şi în alt loc, în afară de biroul tău? Dacă da, 
portabilitatea materialului ar trebui luată în considerare. 
Dacă este imposibil să faci munca aceea altundeva decât la 
biroul tău, atunci gestionarea mementourilor pentru munca 
respectivă exclusiv la postul tău de lucru este cea mai bună 
variantă. 

Oricare ar fi opțiunea pe care o alegi, mementourile ar 
trebui să fie în categorii vizibil distincte, bazate pe 
următoarea acțiune necesară. Dacă următoarea acţiune 
pentru o comandă de service este să dai un telefon, ar trebui 
să fie în categoria „Telefoane”; dacă etapa de acțiune este de 
a examina informaţia şi de a o introduce în computer, 


acțiunea ar trebui să fie etichetată „La computer”. Cel mai 
coroziv aspect pe care l-am remarcat în ceea ce priveşte 
eficiența multor sisteme pentru fluxul de lucru este acela că 
toate documentele de un tip (de exemplu, solicitările de 
service) sunt păstrate într-o singură tăviță pentru 
documente sau dosar, chiar dacă pentru fiecare dintre ele 
pot fi necesare genuri diferite de acţiuni. O solicitare 
necesită un telefon, o alta necesită examinarea datelor şi 
una depinde de o altă persoană, care trebuie să revină cu 
nişte informaţii - dar ele sunt toate clasificate laolaltă. 
Aranjamentul acesta te poate face să încremeneşti la 
vederea teancului pe care-l ai în fața ta, din cauza tuturor 
deciziilor care sunt încă în aşteptare privind următorul nivel 
al acțiunii de realizat. 

Sistemul meu personal este extrem de portabil, aproape 
toate lucrurile fiind păstrate pe liste, dar ţin încă în biroul 
meu şi o tăviță multietajată pentru „Lectură /Examinare” şi 
versiunea pentru călătorii, o mapă de plastic cu acelaşi titlu. 
Deşi stochez şi citesc câteva reviste digital, pentru mine este 
în continuare mai funcțional din punct de vedere logistic şi 
estetic mai atractiv să am exemplarul fizic la îndemână. 
Gestionarea fluxului de lucru pe bază de e-mail 


La fel ca unele materiale pe hârtie, e-mailurile care solicită o 
acțiune sunt uneori cele mai bune mementouri pentru ele 
însele - în acest caz, în cadrul sistemului de e-mail însuşi. 
Este valabil mai ales dacă primeşti multe e-mailuri şi petreci 
o mare parte din timpul tău de lucru cu software-ul de e- 
mail activ, la îndemână. E-mailuri în baza cărora trebuie să 
acționezi pot fi mai apoi stocate în cadrul sistemului, în loc 
ca acțiunile pe care le încorporează să fie extrase sau 
distribuite pe o altă listă. 

Mulţi oameni au găsit că este util să creeze două sau trei 
foldere unice în barele de navigare ale e-mailului lor. E drept 
că majoritatea folderelor din e-mail ar trebui utilizate pentru 


referințe sau materiale arhivate, dar este, de asemenea, 
posibil să instalezi un sistem funcțional, care îți va păstra 
mesajele acționabile organizate individual în afara zonei 
propriu-zise de „intrări” (acesta fiind locul unde majoriatea 
oamenilor au tendința de a le păstra).=-- 

kkkt Dacă se întâmplă să ai un stil de viață care presupune rareori mai 
mult de un ecran de e-mailuri nerezolvate în orice moment dat, simpla lor 
păstrare acolo ca memento al muncii curente ar fi, probabil, suficientă. De 
îndată ce volumul creşte într-atât încât să nu îl mai poți cuprinde dintr-o privire, 
organizarea lor în exteriorul zonei tale de „intrări” are mult mai mult sens. (n.a.) 

Dacă alegi această rută, îți recomand să creezi un folder 
pentru orice e-mailuri  mai-lungi-de-două-minute, în 
legătură cu care trebuie să acționezi (din nou, ar trebui să 
poți să termini dintr-odată cu numeroase mesaje, urmând 
regula celor două minute). Numele folderului ar trebui să 
înceapă cu o literă-prefix sau cu un simbol astfel încât (1) să 
arate diferit față de folderele tale cu referințe şi (2) să stea 
deasupra folderelor tale în bara de navigare. Utilizează ceva 
cum ar fi semnul @ sau cratima, oricare ar fi selectat primul 
în sistemul tău. Folderul tău @ACȚIUNE rezultat va conține 
acele e-mailuri în legătură cu care trebuie să faci ceva. 

În continuare, poți crea un folder cu titlul „@ÎN 
AŞTEPTARE” care va apărea în acelaşi loc ca şi folderul 
QACŢIUNE. După aceea, pe măsură ce primeşti e-mailuri 
care dovedesc că cineva va face pentru tine un lucru pe care 
eşti interesat să-l urmăreşti, le poți muta în folderul @ÎN 
AŞTEPTARE. De asemenea, acesta poate să conțină 
mementouri pentru orice lucru pe care îl delegi via e-mail: 
când trimiți ceva mai departe, cu forward, sau utilizezi e- 
mailul pentru a face o solicitare sau pentru a delega o 
acțiune, pur şi simplu salvează o copie cc: sau bce: în 
folderul tău „@ÎN AŞTEPTARE. === 
tiktik Unele aplicații de e-mail îți permit să-ți muţi sau să-ți conectezi e- 
mailurile într-o listă sau o zonă de Task-uri, care poate funcționa la fel de bine. 


Totuşi, va fi necesar să devii suficient de familiar cu funcția aceea din cadrul 
software-ului pentru a face asta uşor şi unitar. (n.a.) 


Este nevoie de mult mai puţină energie pentru a menţine e-mailurile restante la 
zero decât la o mie. 


Unele aplicaţii îți permit să salvezi o copie a unui e-mail 
într-unul din folderele tale, chiar în timp ce îl trimiţi (cu 
butonul „Send and File”). Altele vor salva simultan doar în 
folderul tău universal de „Sent Mail”. În ultimul caz, ceea ce 
pare să funcționeze cel mai bine pentru mulți este să le 
copieze singuri („cc” sau „bec”) atunci când deleagă atribuții 
via e-mail şi apoi să pună copiile respective în folderul lor 
„QÎN AŞTEPTARE”. 


Golirea „intrărilor” din e-mail Metoda detaliată mai sus îţi va 
da posibilitatea de a scoate efectiv totul din in-tray-ul e- 
mailului tău, ceea ce va reprezenta un beneficiu uriaş 
pentru claritatea ta în ceea ce priveşte munca ta de zi cu zi 
şi controlul asupra acesteia. Vei recupera „intrările” ca 
„intrări”, aşa că orice se află acolo va fi ca un nou mesaj în 
mesageria ta vocală sau un sms necitit pe dispozitivul tău 
mobil — semnale că trebuie să procesezi ceva. Majoritatea 
oamenilor utilizează „intrările” e-mailului lor pentru a stoca 
lucruri acționabile încă nedecise, referințe şi chiar lucruri de 
aruncat, un obicei care nu face decât să-ți paralizeze rapid 
gândirea: ei ştiu că trebuie să reevalueze totul de fiecare 
dată când aruncă o privire spre ecran. 

Repet, golirea „intrărilor” nu înseamnă că le-ai soluționat 
pe toate. Înseamnă că ai şters ce ai putut, ai îndosariat 
lucrurile pe care vrei să le păstrezi, dar asupra cărora nu 
trebuie să acționezi, ai făcut acțiunile mai-scurte-de-două- 
minute şi ai mutat în folderele tale cu mementouri toate 
lucrurile pe care le aştepţi şi toate e-mailurile tale 
acționabile. Acum poți să deschizi fişierul OACŢIUNE şi să 
examinezi e-mailurile de care ai stabilit că trebuie să te 
ocupi. Nu este mai uşor să te raportezi la procesul acela 


decât să rătăceşti prin mai multe ecrane, temându-te în tot 
acest timp că este posibil să-ți scape ceva care va ajunge să- 
ți facă probleme? 


Uneori este mai uşor să te bazezi pe utilitatea datelor pe bază de hârtie decât pe 
versiunile digitale. 


Un avertisment referitor la dispersarea mementourilor 
pentru acţiunile tale 


Există un pericol evident în a plasa mementouri pentru 
lucrurile pe care trebuie să le faci, undeva unde nu sunt 
vizibile. Funcţia unui sistem de organizare este în esență de 
a furniza mementourile pe care este necesar să le vezi atunci 
când este necesar să le vezi, astfel încât să poți avea 
încredere în alegerile tale în legătură cu ceea ce faci (şi ceea 
ce nu faci). Înainte să pleci de la birou la finalul zilei sau 
înainte să decizi să petreci o mare parte din zi făcând ceva 
neplanificat, e-mailurile acelea acționabile pe care încă le ai 
în aşteptare trebuie să fie analizate individual, la fel ca 
listele tale pentru „Telefoane” şi „La computer”. În esenţă, 
@ACȚIUNE este o extensie a listei tale „La computer” şi ar 
trebui abordată în exact acelaşi fel. Fluxul tău de lucru „În 
curs de soluționare”, pe hârtie, trebuie să fie, de asemenea, 
evaluat ca o listă dacă materialele pe bază de hârtie sunt 
utilizate ca unicele tale mementouri. 

Distribuirea declanşatorilor pentru acţiune într-un fişier, 
pe liste şi/sau într-un sistem de e-mail este perfect în 
regulă, atâta timp cât treci în revistă în mod egal toate 
categoriile cărora le-ai încredințat declanşatorii tăi, după cum 
este necesar. Nu vrei ca diverse lucruri să pândească de prin 
cotloanele sistemului tău şi să nu fie utilizate pentru 
obiectivul lor intenționat: să-ți reamintească. Lumea digitală 
poate fi periculoasă sub aspectul acesta pentru că imediat 
ce datele dispar de pe ecran, pot avea tendința de a dispărea 
ca mesaj viabil. Ceea ce a determinat multe persoane care se 


pricep la computer să recurgă la un planificator pe hârtie — 
caracterul fizic şi evident din punct de vedere vizual al 
acestuia le inspiră mult mai multă încredere că 
mementourile lor le vor aminti efectiv ce au de făcut! 

Pentru a petrece timp cu prietenii sau a face o plimbare 
lungă, fără vreo ţintă anume, şi a avea mintea cu adevărat 
liberă, trebuie să ştii unde se găsesc toate elementele tale 
acționabile, ce sunt ele, precum şi că ele pot aştepta. Şi 
trebuie să poți să faci asta în câteva secunde, nu zile. 


Organizarea mementourilor pentru proiecte 


Crearea şi menţinerea unei singure liste cu toate proiectele 
tale (adică, din nou, toate angajamentele sau rezultatele 
dezirabile care ar putea necesita mai mult de o etapă de 
acțiune pentru finalizare) pot constitui o experiență 
profundă! Probabil că ai mai multe decât crezi. Dacă nu ai 
făcut asta până acum, îți recomand ca inițial să faci o listă 
de „Proiecte” într-un format foarte simplu, similar cu cel pe 
care l-ai folosit pentru listele tale de acţiuni; poate să fie o 
categorie într-un organizator digital, o pagină într-un 
planificator cu file detaşabile sau chiar un singur dosar 
etichetat „Proiecte”, având fie o listă principală, fie coli 
separate de hârtie pentru fiecare. 


O listă completă şi la zi a „Proiectelor” este instrumentul operațional major 
pentru a trece de la îmbrățişarea copacilor la gestionarea pădurii. 


Lista(-ele) cu proiecte 


Lista intitulată „Proiecte” nu are rolul de a păstra planuri 
sau detalii referitoare la proiectele tale în sine şi nici nu ar 
trebui să o păstrezi aranjată în funcţie de prioritate, 
dimensiuni sau urgenţă - este doar un index cuprinzător al 
buclelor tale deschise. De fapt, tu nu vei lucra din lista 
„Proiectelor”, în decursul activităților tale de la un moment 
la altul; în cea mai mare parte, calendarul tău, listele tale cu 


acțiuni şi orice îndatoriri neaşteptate care apar vor constitui 
centrul atenţiei tale tactice şi imediate. Nu uita, nu poți face 
un proiect; nu poți să faci decât etapele de acţiune pe care le 
pretinde. Totuşi, să fii conştient de orizontul reprezentat de 
proiectele tale este esențial pentru extinderea confortului 
tău, la fel ca şi controlul şi focalizarea ta pe intervale mai 
lungi de timp. 

Adevărata valoare a listei  „Proiectelor” rezidă în 
examinarea completă pe care o poate furniza (cel puţin o 
dată pe săptămână), garantând că ai etapele de acţiune 
definite pentru toate proiectele tale şi că nimic nu-ţi alunecă 
printre degete. O privire rapidă pe această listă, din când în 
când, va amplifica sentimentul tău esențial de control. Vei 
şti, de asemenea, că ai un inventar la dispoziția ta (şi a 
altora) de fiecare dată când pare recomandabil să evaluezi 
volumul de muncă. 

Valoarea listelor complete de proiecte 


Definiţia foarte amplă şi simplă pe care am dat-o unui 
proiect (mai mult de o acțiune necesară pentru a atinge un 
rezultat scontat) furnizează o plasă importantă pentru 
captarea lucrurilor mai subtile care îți acaparează sau îţi 
apasă conştiinţa. Dacă lucrezi într-un domeniu focalizat în 
mod formal pe proiect (producție, software, consultanță 
etc.), poate fi dificil să-ți dai seama că „interesează-te de 
găsirea unui câine pentru copiii noştri” şi „găseşte un croitor 
bun” sunt proiecte! Dar indiferent dacă le numeşti „proiecte” 
sau altcumva, ele tot solicită un anumit gen de atenţie 
pentru a uşura presiunea asupra spaţiului tău intern. 

Să completezi, să actualizezi şi să clarifici inventarul 
tuturor acelor lucruri pentru tine şi să deprinzi obiceiul de 
a-l păstra astfel poate să fie unul dintre cele mai valoroase 
lucruri pe care le faci pentru a-ţi facilita, de acum înainte, 
productivitatea lipsită de stres. Iată câteva dintre motive: 


. e Este esenţial pentru control şi focalizare 


. e Reduce tensiunile subtile 

. ° Este fundamental în Reexaminarea 
Săptămânală 

. e Facilitează gestionarea relației 


Este esenţial pentru control şi focalizare Este imposibil să fii 
cu adevărat relaxat şi în starea ta productivă atunci când 
lucrurile de care ţi-ai spus că trebuie să te ocupi continuă 
să te distragă - indiferent dacă sunt mai mici sau mai mari. 
Se pare că „Trebuie să îmi reînnoiesc permisul de 
conducere” poate ocupa la fel de mult spaţiu în mintea ta ca 
şi „Trebuie să formulez agenda pentru conferința de anul 
viitor”, atunci când o listă externă cu asemenea lucruri nu 
este completă şi examinată în mod regulat. 


Proiectele vin rareori în pachete elegante şi frumos ambalate. Lucrurile mărunte 
se transformă adeseori pe neaşteptate în lucruri mai mari. 


Reduce tensiunile subtile Lucrurile mai mici sau mai subtile 
de care ne spunem nouă înşine că trebuie să ne ocupăm 
creează unele dintre cele mai dificile situaţii de stres de 
soluționat, pur şi simplu pentru că ele nu sunt atât de 
„evidente”. De multe ori, proiectele nu vin în pachete 
elegante, frumos ambalate. Ele încep ca ceva ce pare a fi o 
situație, o comunicare sau o activitate simplă, dar se 
transformă treptat în ceva mai complex decât te-ai aşteptat. 
Ai crezut că ai rezolvat cu înscrierea fiicei tale la grădiniță, 
dar acum există o problemă cu formularele de înregistrare 
sau o schimbare în detaliile de logistică. Ai crezut că lista de 
mărfuri pe care ai trimis-o a fost completă şi exactă, dar 
acum clientul spune că nu a fost de acord cu ceva ce i-ai 
facturat. Identificarea acestor genuri de situații şi aducerea 


lor în sistemul tău cu rezultate scontate pentru o implicare 
adecvată îți insuflă o mulțime de energie proaspătă, cu 
rezultate pozitive neaşteptate. 


Este fundamental în Reexaminarea Săptămânală După cum 
am indicat în alte locuri, Reexaminarea Săptămânală este 
factorul esențial de succes pentru a-ți armoniza 
angajamentele mai ample cu activitățile tale de zi cu zi. Şi o 
listă completă a „Proiectelor” rămâne piatra de temelie 
pentru acea orientare. Să te asiguri săptămânal că eşti în 
regulă cu ceea ce faci (sau nu faci) în privința câinelui pe 
care vrei să-l procuri pentru copiii tăi, împreună cu ceea ce 
faci (sau nu faci) în legătură cu conferința de anul viitor, 
este o practică esențială. Dar acea listă a „Proiectelor” 
trebuie să fie deja acolo, într-o formă cel puţin relativ 
recentă, înainte să ai capacitatea de a te gândi la anumite 
lucruri din perspectiva aceea. 


Facilitează gestionarea relaţiei Indiferent că te afli într-o 
conversație cu şeful tău, cu angajaţii tăi, cu partenerul sau 
cu familia ta, să ai un sentiment de control şi o viziune de 
ansamblu asupra tuturor angajamentelor tale care pot avea 
relevanță în relaţiile tale cu ei este ceva extrem de valoros. 
Există invariabil provocări pe care le presupune alocarea 
unor resurse limitate — timpul tău, banii tăi, atenția ta. Şi 
când alții sunt implicaţi cu tine în feluri care îţi ştirbesc din 
resursele respective, să fii capabil să negociezi (şi să 
renegociezi frecvent) acele acorduri explicite şi implicite este 
singurul mod de a reduce acele presiuni inerente. După ce 
directorii executivi şi partenerii de viață şi membrii 
personalului capătă o imagine asupra angajamentelor din 
viața lor personală şi profesională, acest lucru declanşează 
conversații extrem de importante şi de constructive cu cei 


implicaţi. Dar asta nu se întâmplă fără a avea acea listă 
completă. 
Unde să cauţi proiecte încă nedescoperite 


Există trei zone fundamentale în care este probabil să ai 
proiecte „ascunse”: 


. e Activităţile curente 

. e Interesele şi angajamentele cu un orizont mai 
înalt 

. e Probleme, chestiuni şi oportunități curente 


Activităţile curente De multe ori există proiecte care trebuie 
să fie captate din inventarul simplu al calendarului tău, al 
listelor tale de acțiuni şi al spațiilor tale de lucru. 

Ce şedinţe există în programul tău - trecute sau viitoare — 
în vederea vreunui rezultat pe care ţi-ai luat angajamentul 
să-l obţii şi pe care şedinţa în sine nu-l finalizează şi nici 
nu-l soluţionează? Ai putea observa că o teleconferință 
pentru care ai fost programat se referă la comanda unui 
client pentru un nou program personalizat pe care ar putea 
să-l vrea. Voilà! Un proiect — „Interesează-te de un posibil 
program personalizat pentru Clientul XYZ”. Este posibil să 
ai trecut în calendar un eveniment pentru părinți, seara, la 
şcoala fiului tău, care îți aminteşte că ai o chestiune de 
rezolvat referitoare la orarul lui. Viitoarele călătorii 
personale sau de afaceri, conferințele din calendarul tău etc. 
- toate ar trebui evaluate pentru proiecte care merită 
recunoscute. 

Foarte probabil, există, de asemenea, proiecte încă 
nerecunoscute, legate de acțiunile următoare de pe listele 
tale. De multe ori, oamenii cu care lucrăm au trecut pe lista 
lor de „Telefoane”: „Sună-l pe Mario, pentru: evenimentul în 


vederea strângerii de fonduri”, dar nu au identificat încă 
„Finalizarea strângerii de fonduri” ca pe ceva ce ar trebui să 
se regăsească pe lista lor de „Proiecte”. 

Şi — ar trebui să fie evident, însă uneori nu este - în 
servieta ta există propuneri sau contracte de analizat, pe 
biroul tău de acasă sunt formulare de completat pentru 
bancă, iar în poşetă ai un ceas defect, toate acestea fiind de 
fapt artefacte-proiect. Verifică de două ori că le-ai asociat pe 
toate cu rezultatele ulterioare şi finale, în loc să rămână un 
fel de orfani ai fluxului de lucru. 


Interesele şi angajamentele cu un orizont mai înalt Sunt 
şanse bune să ai în continuare o atenţie subtilă îndreptată 
asupra unora dintre angajamentele şi interesele tale, dintr-o 
perspectivă mai amplă şi mai înaltă asupra răspunderilor, 
obiectivelor, viziunilor şi valorilor tale fundamentale. 

O analiză a responsabilităților în care eşti investit 
profesional - lucrurile pe care trebuie să le faci bine în 
rolurile tale la muncă - şi a domeniilor vieţii tale pe care 
trebuie să le menții la înălțimea anumitor standarde va 
declanşa, probabil, unele mementouri pentru lucruri care s- 
ar putea să-ți fi ocupat o parte din atenţie, iar definirea unui 
proiect referitor la ele va fi valoroasă. 

Dacă ai obiective profesionale, obiective ale companiei şi 
planuri strategice, ai identificat toate proiectele pe care 
acestea ar trebui să le genereze pentru tine, astfel încât tu 
să poți acționa în mod adecvat în privința lor? Rareori am 
avut un director executiv care să scoată şi să analizeze 
vreun document cu planificarea pe termen lung, fără să-şi 
dea seama că există cel puţin un proiect pe care trebuie să-l 
clarifice pentru sine în raport cu aceasta. Există lucruri care 
vor ajunge la tine ceva mai târziu în viitorul vieţii tale 
personale, dar care au început să-ţi solicite atenţia, pentru 
ca tu să faci ceva în legătură cu ele - copii sau părinţi care 


înaintează în vârstă, pensionarea ta, aspiraţiile partenerului 
de viață, lucruri distractive şi creative pe care ţi-ar plăcea să 
începi să le explorezi? Genul acesta de reflecţie produce 
frecvent cel puţin câteva proiecte de tipul „Să mă interesez 
de...” care, odată identificate, vor da naştere unui sentiment 
mai puternic că deții controlul asupra lumii tale mai ample. 


Probleme, chestiuni şi oportunități curente Un loc foarte bogat 
din care aduni elemente pentru inventarul tău este zona 
vastă de lucruri frecvent amorfe care îți pot perturba 
focalizarea, dacă nu sunt recunoscute şi gestionate, 
modelându-le în proiecte reale, cu etape de acţiune. Acestea 
se împart în trei categorii: 


. e Probleme 

° e Îmbunătăţiri aduse unui proces 

. e Oportunităţi creative şi de dezvoltare a unei 
capacități 


Când este o problemă un proiect? Întotdeauna. Atunci 
când apreciezi ceva ca fiind o problemă, şi nu drept ceva ce 
se poate accepta, pur şi simplu, ca stare de fapt, tu 
presupui că există o potenţială soluționare. Ar putea fi încă 
necesar să se stabilească dacă există sau nu una. Dar cel 
puţin ai de făcut anumite cercetări pentru a afla. „Ocupă-te 
de îmbunătățirea relației lui Frederick cu şcoala lui”, 
„Rezolvă situația cu proprietarul imobilului şi cu 
administratorul” şi „Încheie disputa despre compensare cu 
partenerul de afaceri” sunt tipuri de proiecte foarte reale pe 
care te-ai putea opune să le defineşti ca atare. Când le 
exprimi efectiv, trece-le pe lista ta şi creează o acțiune 
următoare pentru ele; te vei surprinde pe tine însuți cu un 
nivel nou de eleganţă în jocul productivității lipsite de stres. 


Invariabil, există de asemenea proiecte care pândesc 
printre procesele tale administrative, de mentenanţă şi 
specifice fluxului de lucru - atât în plan profesional, cât şi în 
cel personal. În ce privință te surprinzi pe tine însuţi că te 
plângi de sistemele tale sau, pur şi simplu, de felul în care 
sunt făcute (sau nu) lucrurile? Există ceva frustrant în 
privinţa procedurilor tale de  îndosariere, stocare, 
comunicare, angajare, urmărire sau păstrare a arhivelor? E 
nevoie de îmbunătățiri în ceea ce priveşte cheltuielile tale 
personale sau de afaceri, procedurile de investiții sau 
bancare sau în privința modului în care păstrezi legătura cu 
prietenii şi familia ta? Există, de asemenea, şi acele proiecte 
care devin de obicei proiecte în mod insidios — este dificil de 
observat când depăşesc linia de demarcație dintre uşor 
enervant şi o adevărată bătaie de cap (sau inspirație) care 
merită să fie dusă la îndeplinire. 

În final, ar putea foarte bine să existe lucruri pe care ţi-ai 
spus ție însuți că ți-ar plăcea să le înveți sau să le 
experimentezi pentru a-ți extinde propria dezvoltare sau 
exprimare creativă. i-ar plăcea să înveți să găteşti 
preparate din bucătăria italiană sau să desenezi? Ţi-ai spus 
ție însuți că ar fi grozav să urmezi un curs online de 
fotografie digitală sau de marketing în social media? Este 
foarte posibil ca multe dintre proiectele aceastea de tip „Ar 
putea să-mi placă să...” să se potrivească de minune listei 
tale intitulate „Într-o bună zi/Poate”. Dar pe măsură ce 
capeți mai multă familiaritate în privința eficacității GTD, ai 
să vrei să profiți de metodologie pentru a încorpora mai 
rapid experiențele noi, interesante şi utile în viața ta, 
definind rezultatele scontate cu privire la ele pe lista 
„Proiectelor”. 

O singură listă sau subdivizată? 


Cei mai mulți oameni descoperă că o singură listă este cea 
mai bună modalitate de a proceda, pentru că funcționează 


mai mult ca inventar principal decât ca ghid zilnic de 
prioritizare. Sistemul de organizare nu face decât să ofere 
substitute pentru toate buclele şi opțiunile tale deschise, 
pentru ca mintea ta să poată lua mai uşor deciziile 
strategice neapărat intuitive, de la un moment la altul. 

De fapt, nu contează cât de multe liste cu proiecte ai, atât 
timp cât te uiţi la conținuturile tuturor, cât de des ai nevoie. 
În cea mai mare parte, vei face asta dintr-un singur foc, în 
timpul Reexaminării Săptămânale. 

Câteva modalităţi comune de a subclasifica proiecte 
Există câteva situaţii în care este foarte logic (şi calmează 
anumite anxietăți!) să subclasifici o listă de „Proiecte”. Să ne 
uităm la câteva opțiuni uzuale. 


Personal/ Profesional Mulţi oameni se simt mai în largul lor 
văzându-şi listele împărțite în proiecte personale şi 
profesionale. Dacă te numeri printre ei, ai în vedere că lista 
ta Personală va trebui examinată la fel de judicios ca şi cea 
Profesională şi nu doar păstrată pentru weekenduri. Multe 
acțiuni pentru lucrurile personale vor trebui rezolvate în 
zilele din cursul săptămânii, exact ca toate celelalte. Şi de 
multe ori, unele dintre cele mai mari presiuni asupra 
profesioniştilor izvorăsc din aspecte personale ale vieţii lor, 
pe care le pierd din vedere. 


Proiectele delegate Dacă eşti un manager sau un director 
executiv cu experiență, probabil că ai mai multe proiecte de 
care eşti direct responsabil, dar pe care le-ai predat unor 
oameni din subordinea ta. Deşi ai putea, desigur, să le treci 
pe lista ta „În aşteptare”, ar fi, poate, mai logic să creezi o 
listă „Proiecte — Delegate” pentru a le urmări. Sarcina ta ar fi 
pur şi simplu aceea de a examina lista suficient de regulat 
pentru a te asigura că tot ce se află pe ea avansează în mod 
adecvat. 


Tipuri specifice de proiecte Munca şi stilul de viață al 
anumitor oameni includ diverse proiecte de acelaşi tip, care 
în anumite cazuri ar putea fi util de grupat împreună, într-o 
sublistă de „Proiecte”. Spre exemplu, un trainer corporatist 
sau un orator principal la un eveniment ar putea să 
păstreze o categorie separată de „Proiecte - Prezentări”, cu 
toate evenimentele viitoare de tipul acesta, enumerate în 
ordine cronologică. Acestea ar fi „proiecte” la fel ca restul 
prin faptul că trebuie examinate în vederea întreprinderii 
unor acțiuni, până când ajung la finalizare; dar ar putea fi 
util să le vezi pe toate organizate pe o singură listă, în 
ordinea în care vor apărea în calendar, separate de celelalte 
proiecte. 

Gradul adecvat de complexitate este acela care creează simplitatea optimă. 


Dacă eşti agent imobiliar, vinzi servicii de consultanţă sau 
elaborezi oferte pentru un număr relativ mic de potenţiali 
clienți din orice profesie, probabil că vei găsi util să îţi vezi 
remarcabilele „relaţii de vânzări în desfăşurare”, dintr-o 
singură privire. Aceasta ar putea fi o listă separată într-un 
planificator sau într-o aplicaţie digitală, dar pentru a fi 
perfect funcțională, ar trebui să fie completă şi fiecare 
element de acolo să fie reexaminat în vederea acțiunilor 
curente. 

Unora le place să-şi clasifice proiectele după zonele 
principale de interes - părinţii le urmăresc pe cele referitoare 
la copiii lor, un antreprenor împarte proiectele în funcție de 
diversele roluri pe care le joacă („Finanţe”, „Vânzări”, 
„Operaţiuni”) şi tot aşa. 

Din nou, felul în care decizi să-ţi grupezi proiectele nu este 
nici pe departe atât de important ca faptul de a te asigura că 
inventarul tău este complet, actualizat şi evaluat suficient 
pentru a nu te mai gândi la el. Indiferent de modul în care îl 


organizezi acum, foarte probabil îţi vei schimba structura pe 
măsură ce capeți mai multă experiență utilizându-ți 
sistemul şi pe măsură ce natura focalizării tale se schimbă, 
în viața personală şi profesională. 
Cum rămâne cu subproiectele? 


Câteva dintre proiectele tale vor avea, probabil, subproiecte 
majore, fiecare dintre acestea putând fi privit în teorie ca un 
proiect întreg. Dacă te muţi într-o locuință nouă, spre 
exemplu, şi îmbunătățeşti sau schimbi mare parte din ce se 
găseşte acolo, este posibil să ai o listă de elemente 
acționabile, cum ar fi „Finalizarea curţii interioare”, 
„Modernizarea bucătăriei”, „Amenajarea biroului de acasă” 
şi aşa mai departe, fiecare dintre acestea putând fi 
considerat în sine ca un proiect separat. Faci din toate 
acestea o singură intrare în lista ta de „Proiecte? - să 
spunem, „Finalizarea amenajărilor la noua locuință” - sau 
notezi fiecare dintre subproiectele acestea ca pe un element 
pe un rând separat? 

De fapt, nu va conta, atâta timp cât examinezi toate 
componentele proiectului pe cât de des ai nevoie pentru a te 
menține productiv. Niciun instrument extern sau format de 
organizare nu va fi ideal pentru a sorta atât pe orizontală, 
cât şi pe verticală, prin toate proiectele tale; tu va trebui să 
păstrezi în continuare viziunea de ansamblu, într-un mod 
coerent (cum ar fi prin Reexaminarea Săptămânală). Dacă 
faci din proiectul mare o singură intrare pe lista ta de 
„Proiecte”, ar fi recomandat să păstrezi o listă a 
subproiectelor şi/sau a planului de proiect în sine, ca 
„material auxiliar pentru proiect”, spre a fi examinat când 
ajungi la acel element major. Eu aş recomanda să procedezi 
aşa dacă părți mari din proiect depind de realizarea în 
prealabil a altor părți. În acel scenariu se poate să ai 
subproiecte fără nicio acțiune următoare ataşată lor, pentru 
că acestea aşteaptă, într-un sens, ca alte lucruri să se 


producă, înainte ca ele să avanseze. Spre exemplu, este 
posibil să nu poți să începi „Modernizarea bucătăriei” până 
nu termini cu „Evaluarea şi modernizarea sistemului 
electric”. Sau, nu îți poţi permite să efectuezi decât pe rând 
proiectele tale majore pentru locuinţă, aşa că ar avea sens 
să le mentii înşiruite în ordinea priorităților tale. Totuşi, este 
posibil să poți avansa cu „Finalizarea curții interioare”, 
independent de celelalte subproiecte. Prin urmare, este 
recomandat ca o acțiune următoare să fie în permanenţă 
actualizată pe orice porțiune a acestui proiect mai amplu pe 
care poți face progrese independent. 

Nu te preocupa prea mult cu privire la ce modalitate este 
mai bună. Dacă nu eşti sigur, eu aş vota pentru trecerea 
proiectelor tale mari pe lista de „Proiecte” şi păstrarea 
subpărților în materialul auxiliar pentru proiect, 
asigurându-te că le incluzi în Reexaminarea Săptămânală. 
Acest lucru te ajută în mod frecvent să vezi cadrul mai larg a 
ceea ce se petrece în viața ta, dintr-o perspectivă mai înaltă 
şi dintr-o singură privire. Dar dacă aranjamentul acela nu ţi 
se pare tocmai potrivit, încearcă să incluzi subproiectele 
active şi independente ca intrări separate pe lista ta 
principală. 

Felul în care îți înregistrezi proiectele şi subproiectele este la latitudinea ta; 
asigură-te doar că ştii unde să găseşti toate părțile mobile şi examinează-le pe 
cât de frecvent este necesar pentru a le ține departe de mintea ta. 


Nu există niciun sistem perfect pentru a-ţi urmări toate 
proiectele şi subproiectele în acelaşi fel. Tu trebuie doar să 
ştii că ai proiecte şi, dacă acestea au componente asociate, 
unde să găseşti mementourile corespunzătoare pentru 
ele; sie 
******** În timp ce scriu aceste rânduri, mă confrunt cu chinurile pe care le 
presupune mutarea mea din California în Europa. Vreme de mai multe luni, am 


menținut un proiect pe lista mea de „Proiecte”: „Mută-te la Amsterdam.” 
Săptămâna trecută, pe măsură ce lucrurile au început să se precipite şi a fost 


necesar să mă ocup de ele pe mai multe fronturi, am divizat acel unic proiect în 
cincisprezece - fiecare dintre ele necesitând acum atenția mea săptămânală, de 
la „Deschiderea unor conturi bancare olandeze” la „Finalizarea depozitării 
obiectelor de artă în Santa Barbara.” (n.a.) 


Materialele auxiliare pentru proiecte 


Materialele auxiliare pentru proiect nu sunt nici acţiuni din 
proiect şi nu sunt nici mementouri ale proiectului. Ele sunt 
resurse care să-ți susțină acţiunile şi reflecția privind 
proiectele tale. 


Nu utiliza materialele auxiliare drept mementouri De obicei, 
oamenii folosesc teancuri de hârtie, dosare încărcate şi/sau 
o mulțime de e-mailuri şi de documente digitale drept 
mementouri că (1) au un proiect şi (2) trebuie să facă ceva în 
legătură cu el. În principiu, ei fac ca materialele auxiliare să 
funcționeze drept mementouri pentru acțiune. Problema 
este că, la aceste proiecte, acțiunile următoare şi elementele 
aflate „În aşteptare” nu au fost, de regulă, determinate şi 
sunt încă, psihologic vorbind, îngropate în teancuri, dosare 
şi e-mailuri — creând impresia a şi mai multe lucruri care îi 
dau o senzație de respingere (nejorganizatorului lor, în loc 
să-l atragă pe el sau pe ea să acționeze. Acestea livrează un 
refren subliminal neîncetat: „Fă ceva în legătură cu mine! 
Hotărăşte ceva în legătură cu mine! Avansează cumva în 
legătură cu mine!” Când eşti pe fugă, în toiul activităților de 
zi cu zi, dosarele de felul acela sunt ultimul lucru pe care ai 
vrea să pui mâna şi să-l studiezi în vederea acțiunilor. De 
fapt, vei începe chiar să ignori dosarele şi teancurile, pentru 
că ele nu te îndeamnă spre nicio acțiune şi nu fac decât să 
crească zgomotul mental şi anxietatea emoțională. 


Ce anume continuă să-ți vorbească psihologic în mediul tău, cerându-ţi să faci 
ceva în privința sa? 


Dacă te găseşti în genul acesta de situație, mai întâi 
trebuie să adaugi proiectul în sine la lista ta de „Proiecte”, 


ca memento că există un rezultat de obţinut. După aceea, 
etapele de acţiune şi elementele „În aşteptare” trebuie 
trecute pe listele adecvate, cu mementourile 
corespunzătoare acțiunilor. La final, când vine momentul să 
faci efectiv o acţiune, cum ar fi să dai un telefon cuiva în 
legătură cu proiectul, poţi scoate toate materialele despre 
care crezi că ţi-ar fi utile în timpul conversațţiei. 

Pentru a relua, nu este recomandat să utilizezi materialele 
auxiliare ca principalele tale mementouri pentru ceea ce ai 
de făcut - asta ar trebui lăsat în seama listelor tale de 
acțiune. Totuşi, dacă materialele conțin planuri de proiecte 
şi prezentări generale, pe lângă informații speciale pentru 
arhivare sau pentru referințe, ai putea să vrei să le păstrezi 
ceva mai vizibil şi mai accesibil decât materialele strict 
pentru referințe, pe care le ţii în fişetul tău pentru dosare 
sau în computerul tău. Şi acestea sunt potrivite pentru a 
păstra documente auxiliare, atâta timp cât ai disciplina 
necesară pentru a deschide fişetul cu dosare sau directorul 
şi fişierele adecvate din computerul tău şi să te uiţi peste 
planuri, de fiecare dată când faci  Reexaminarea 
Săptămânală. Dacă nu, ai avea mai mult de câştigat 
depozitând genul acela de fişiere auxiliare pentru proiect 
(poate chiar cu printări din fişierele computerului) într-un 
biblioraft staționar sau într-o tăviță multietajată pentru 
documente „În curs de soluţionare”, pe biroul tău sau pe 
altă suprafață disponibilă vizual. 

Revenind la exemplul anterior al mutării într-o nouă 
reşedinţă, ai putea avea un dosar etichetat „Amenajări - 37 
Pinkerton Place” conținând toate planurile, detaliile şi 
notițele despre curtea interioară, despre bucătărie şi despre 
spaţiul destinat biroului. În Reexaminarea ta Săptămânală, 
când ai ajunge la „Amenajarea noii reşedințe” pe lista ta de 
„Proiecte”, ai scoate dosarul aferent acelui proiect şi ai trece 
prin toate notițele tale pentru a te asigura că nu îţi scapă 


nicio acțiune următoare posibilă. Acţiunile acelea ar fi apoi 
făcute, delegate sau transferate în listele tale de acţiune, iar 
dosarul ar fi pus înapoi până ai avea din nou nevoie de el 
pentru a realiza acţiunile sau pentru următoarea ta 
Reexaminare Săptămânală. 

Multe persoane care interacționează cu clienți actuali sau 
potenţiali au încercat să utilizeze dosare de client şi/sau 
software pentru managementul relației cu clientul (Client 
Relationship Management - CRM) pentru „a gestiona 
contul”. Problema aici este că o parte din material sunt doar 
fapte sau date din trecut, care trebuie să fie stocate şi să 
constituie un fundal de utilizat la momentul potrivit, iar o 
parte din ceea ce trebuie urmărit este reprezentată de 
acțiunile necesare pentru a duce relaţiile mai departe. 
Ultimul aspect poate fi organizat mai eficient în cadrul 
sistemului tău de liste de acțiune. Informațiile despre client 
reprezintă exact acest lucru şi pot fi incluse într-un dosar cu 
referințe generale despre client sau stocate într-o bibliotecă 
centrată pe clienți. Dar dacă trebuie să suni un client, nu 
este recomandat ca mementoul acela să fie plasat în altă 
parte decât pe lista de „Telefoane”=---. 

******** Tehnologia de software va continua să avanseze automatizarea 
fluxului de lucru, cu CRM şi alte aplicaţii programate să declanşeze mementouri 
pentru acțiune etc. In teorie, asta ar reduce nevoia de urmărire individuală a 
unor astfel de elemente. In practică, fiecare persoană încă trebuie să-şi asume 
angajamentul privind munca pentru care este responsabilă, generată de 
software, şi să gestioneze asta în cadrul sistemului său holistic. In plus, 
variabilele din angajamentele noastre şi din activitățile pe care acestea le 
presupun sunt frecvent atât de subtile şi de schimbătoare, încât nici chiar cea 


mai sofisticată tehnologie nu va reuşi, în viitorul previzibil, să câştige încrederea 
totală pentru un control atât de detaliat. (n.a.) 


Organizarea gândirii speciale, pe proiect 


În Capitolul 3 am sugerat că vei avea în mod frecvent idei pe 
care ai să vrei să le păstrezi, în legătură cu proiectele, dar 
care nu sunt neapărat acțiuni următoare. Ideile acelea intră 
în categoria largă de „materiale auxiliare pentru proiect” şi 


pot să fie orice, de la o idee despre ceva ce ai putea să vrei 
să faci în următoarea ta vacanță până la o clarificare a unor 
componente majore ale unui plan de proiect. Aceste gânduri 
pot apărea în timp ce şofezi pe autostradă, ascultând un 
reportaj la radio, sau în timp ce citeşti un articol relevant. 
Ce faci cu genul acela de material? 


Nu este niciodată nevoie să pierzi o idee referitoare la un proiect, o temă sau un 
subiect. 


Aici, recomandarea mea este să te gândeşti unde ţii sub 
observație proiectul sau subiectul în sine, cum ai putea să-i 
adaugi informaţie în formatul acela şi unde ai putea să 
stochezi mai multe date extensive asociate acestuia. 
Majoritatea profesioniştilor vor avea mai multe opţiuni 
pentru felul în care să trateze materialele auxiliare, inclusiv 
să ataşeze note la un element listat, să organizeze 
informațiile digitale în e-mail şi/sau baze de date şi să 
păstreze dosare de hârtie şi să treacă notițele în carnețele. 


Notițele ataşate Cea mai mare parte a software-ului de 
organizare îți permite să ataşezi o notă digitală la o listă sau 
la o intrare în calendar. Dacă păstrezi o listă de „Proiecte” în 
software-ul tău, poţi să mergi la proiectul referitor la care ai 
avut o idee, să-l deschizi şi să-i ataşezi o notiță şi să tastezi 
ideea ta. Aceasta este o manieră excelentă de a capta ideile 
„de pe spatele plicului” cu privire la proiecte. Dacă lista ta 
de „Proiecte” este pe hârtie, poţi ataşa o notă pe un Post-it, 
lângă elementul din lista principală sau, dacă eşti genul 
low-tech, pe fila separată a elementului respectiv. În orice 
caz, va trebui să te uiţi la ataşament atunci când îţi 
examinezi proiectul pentru a utiliza datele. 


Aplicațiile de e-mail şi de software Lumea digitală oferă o 
varietate infinită de modalități în care să te ocupi de 


gândurile despre proiecte. E-mailurile care ar putea să 
conțină informaţii bune referitoare la proiectele tale pot fi 
păstrate într-un folder special cu e-mailuri de referință, 
etichetat corespunzător. Dacă ai un volum mare de e- 
mailuri referitoare la un singur proiect, ia în considerare 
crearea a două foldere: „Parteneriatul Johnson - Activ” şi 
„Parteneriatul Johnson - Arhivă” sau ceva similar. Dacă nu 
ai una deja una, ai putea să descoperi că este util să pui la 
punct un tip ceva mai riguros de bază de date pentru a-ți 
organiza gândirea pe un anumit proiect sau subiect. În 
acest secol s-a produs o proliferare enormă a unor astfel de 
instrumente - de la software-ul simplu şi elegant care se 
bazează pe cloud pentru luarea de notițe şi software-ul de 
organizare pentru notebook, care permite o personalizare 
infinită pentru felul în care este utilizat, de la sisteme de 
sharing de fişiere şi de gestionare de proiecte, până la 
aplicaţii de organizare a proiectelor personale pentru orice, 
de la crearea de hărți mentale în format liber la organizarea 
unor demersuri ample de scriere şi cercetare. 


Pericolul inerent lumii digitale este ce cantitate 
de date poate fi răspândită în cât de multe locuri diferite, cu atâta uşurinţă, fără 
a coordona legăturile dintre ele. 


Vestea proastă despre veştile bune ale acestei varietăți 
uriaşe de opţiuni în vederea asistenței digitale pentru 
proiecte este uşurinţa cu care suntem tentaţi să răspândim 
informații potențial semnificative într-o asemenea 
multitudine de locuri şi mecanisme, încât ne poate face să 
ajungem înapoi de unde am pornit: nu ştim unde se află 
totul, nu le putem vedea pe toate integrate pentru a fi privite 
în ansamblu, din perspectiva adecvată şi la momentul 
adecvat, nu suntem siguri cum să plasăm anumite 
informații şi unde... aşa că ne trezim încercând să le 
păstrăm pe toate coordonate tot în mintea noastră! Eu 


găsesc în permanență noi modalități interesante ca să 
urmăresc informații relevante pentru diferite lucruri pe care 
le fac, dar îmi păstrez luciditatea doar atunci când păstrez o 
listă de „Proiecte”, clar delimitată şi accesibilă, şi mă asigur 
că examinez în mod regulat în orice locuri din sistemul meu 
care ar putea avea legătură, după detalii pertinente. 


Dosare de hârtie Este perfect rezonabil să ţii un dosar 
separat, alocat fiecărui proiect, atunci când acumulezi 
material pe hârtie; este low-tech, ce-i drept, dar, cu toate 
acestea, este o soluție elegantă. Simplitatea şi uşurinţa 
utilizării fac posibil un sistem bun de îndosariere a 
referințelor generale - unul care îți permite să te simţi în 
largul tău când creezi un dosar pentru foile cu notițe de la o 
şedinţă. Ocazional, este mai uşor să priveşti în ansamblu şi 
să accesezi informațiile legate de proiect pentru şedinţe şi 
conversații de planificare utilizând un dosar fizic decât 
încercând să utilizezi înseşi părțile digitale, pe moment. Eu 
voi printa frecvent toate elementele potenţial utile care au 
legătură cu proiectul - foi de calcul, orare, e-mailuri, pagini 
Web etc. —ca să le am la îndemână pentru genul acela de 
interacțiuni. 


Pagini în carnețele Un avantaj grozav al carnețelelor cu foi 
detaşabile este că poţi dedica o pagină întreagă sau un grup 
de pagini unui proiect individual. Timp de ani întregi am 
păstrat un carnețel de dimensiuni medii cu o listă de 
„Proiecte” la început şi o secțiune „Asistenţă Proiect” spre 
sfârşit, în care aveam întotdeauna câteva pagini goale care 
să-mi capteze orice gânduri, planuri sau detalii 
întâmplătoare referitoare la proiectele de pe lista mea. Deşi 
componentele pe hârtie ale unui sistem personal cedează 
din ce în ce mai mult locul echivalentelor digitale, modelul 


carnețelului este unul valoros, sprijinind o platformă mai 
integrată şi multietajată pentru o gândire corect orientată. 

Fiecare dintre proiectele descrise anterior poate fi eficient 
pentru organizarea gândurilor referitoare la proiecte. Cheia 
este că trebuie să cauţi în mod constant orice paşi de 
acțiune cuprinşi în notițele tale pentru proiect şi să 
examinezi notițele în sine pe cât de des crezi că este necesar, 
dată fiind natura proiectului. 

De asemenea ar fi recomandat să arunci multe dintre 
notițele tale după ce devin inactive, neconforme cu realitatea 
sau redundante, pentru a împiedica întreg sistemul să ia 
virusul „expirării”. Eu am descoperit foarte multă valoare în 
captarea acestor tipuri de gânduri, mai mult pentru felul în 
care îmi ajută în mod constant procesul de gândire decât 
pentru că aş ajunge să utilizez toate ideile (pe cele mai multe 
nu le utilizez!). Dar încerc să mă asigur că nu îmi las vechile 
gânduri să stăruie prea mult timp, pretinzând că sunt utile 
când nu sunt. 


Organizarea datelor non-acţionabile 


În mod interesant, pentru majoritatea oamenilor, una dintre 
cele mai mari probleme cu sistemele de gestionare personale 
este că acestea amestecă un număr mic de lucruri 
acționabile cu o cantitate mare de date şi de materiale care 
au valoare, dar nu au nicio acțiune ataşată. Deţinerea unor 
structuri bune, consistente cu care să gestionăm elementele 
non-acţionabile din viețile noastre personale şi profesionale 
este la fel de importantă ca gestionarea mementourilor 
noastre pentru acțiune şi proiecte. Când elementele non- 
acționabile nu sunt gestionate adecvat, ele blochează 
întregul proces. 

Elementele non-acţionabile se împart în trei categorii 
mari: materiale de referință, mementouri pentru lucruri care 


nu necesită nicio acțiune acum, dar ar putea necesita mai 
târziu, şi lucruri de care nu ai deloc nevoie (de aruncat). 
Materialele de referinţă 


Mare parte din ceea ce ajunge pe biroul tău, şi în general în 
viața ta, este material de referință. Nu se impune nicio 
acțiune, dar sunt informaţii pe care vrei să le păstrezi, dintr- 
o varietate de motive. Deciziile tale majore vor fi cât de mult 
să păstrezi, cât de mult spaţiu să aloci, în ce formă ar trebui 
stocat materialul şi unde. Mare parte din el va fi alcătuit din 
convingeri personale sau organizaționale, bazate pe 
preocupări legale sau logistice sau pe preferințe personale. 
Singurul moment în care ar trebui să acorzi atenție 
materialului tău de referință este atunci când trebuie să-ți 
schimbi sistemul în vreun fel, pentru că ai prea multă sau 
prea puţină informaţie, date fiind nevoile sau preferințele 
tale. 

Problema pe care o au majoritatea oamenilor, din punct 
de vedere psihologic, cu toate chestiunile lor este că acestea 
sunt încă nişte chestiuni — altfel spus, ei nu au decis ce este 
acționabil şi ce nu. După ce ai făcut o distincție limpede 
între cele două, ce a rămas ca referință nu ar trebui să-ţi 
creeze nicio presiune sau element incomplet asociat - este 
doar biblioteca ta. Singura ta decizie la momentul respectiv 
este cât de mare vrei să fie biblioteca ta. Când vei fi 
implementat integral această metodologie de gestionare a 
acțiunii, poţi să fii cât de strângător îți va permite spaţiul 
tău (fizic şi digital). Pe măsură ce am mărit capacitatea 
hard-diskului de la computerul meu şi am adăugat o 
capacitate aproape infinită de backup pe hard-diskuri 
ataşate şi în cloud, am păstrat şi mai multe e-mailuri în 
arhivele mele şi mai multe fotografii digitale. În ceea ce mă 
priveşte, cu cât mai mult, cu atât mai bine, câtă vreme 
creşterea volumului de materiale de referință pure nu 
adaugă nicio povară psihologică. 


Varietatea sistemelor de referinţă 


Materialul de referință apare acum în numeroase forme 
(subiecte şi suporturi), cu numeroase modalități de a-l 
organiza. Ceea ce urmează este o discuție scurtă despre 
câteva dintre cele mai uzuale. 


Sistemul tău de referințe şi de îndosariere ar trebui să fie o bibliotecă simplă de 
date, uşor recuperabile - nu mementoul tău pentru acțiuni, proiecte, priorități 
sau posibilități. 


. e Îndosarierea referințelor generale - pe hârtie, 
e-mail şi simplă stocare digitală 

° e Îndosarierea unor categorii mari 

. e Gestionarele de contact 

° e Biblioteci şi arhive 


Îndosarierea referințelor generale Aşa cum am subliniat în 
capitolele anterioare, un sistem bun de îndosariere este 
esențial pentru procesarea şi organizarea chestiunilor tale. 
Este de asemenea indispensabil pentru a te ocupa de 
materialele pe hârtie şi de informațiile digitale speciale, care 
au valoare pentru tine dintr-un motiv sau altul, şi vei avea 
nevoie de o modalitate de a le stoca pe amândouă. În mod 
ideal, ai organizat deja un sistem de îndosariere a 
referințelor generale, pe măsură ce procesai „intrările”. 
Trebuie să te simți în largul tău arhivând chiar şi o singură 
foaie asupra căreia ai putea dori să revii mai târziu sau un 
articol pe care l-ai citit online, iar sistemul tău cu referințe 
generale trebuie să fie suficient de informal şi de accesibil 
încât să îţi fie foarte uşor să îndosariezi ceva, să îți fie la 
îndemână acolo unde lucrezi şi unde faci gestionarea şi 


examinarea personale. Dacă nu te-ai pus încă la punct, 
reciteşte Capitolul 4, care-ţi va oferi ajutor pe această temă. 

Majoritatea oamenilor ajung să aibă nevoie de unul până 
la patru sertare pentru dosare fizice, numeroase foldere cu 
e-mailuri de referință şi alte locuri şi categorii de stocare 
digitale care pot ajunge de la câteva la sute.=== Internetul în 
sine nu este nimic altceva decât un uriaş fişet digital, care te 
scuteşte de nevoia de a-ți crea propria bibliotecă digitală cu 
referințe şi în acelaşi timp produce o cantitate colosală de 
informaţie, de genul celor pe care probabil că ai să vrei să le 
colectezi şi organizezi în cadrul sistemului tău. Cantitatea 
mereu în creştere de informaţii şi de modalități de a le 
accesa şi organiza nu face decât să forțeze necesitatea de a 
distinge inputurile non-acţionabile de cele acționabile şi de a 
crea şi menține un sistem uşor utilizabil de stocare a datelor 
de referință. 


kkkt Fiind cam gurmand de felul meu, am păstrat evidenţa restaurantelor 
din întreaga lume al căror client aş putea vrea să fiu (din experiență sau 
recomandări). Acestea sunt grupate într-o aplicație de software care îmi permite 
să caut, spre exemplu, în „Localuri—Londra—Restaurante” şi să îmi văd lista. 
Doar acel unic subiect, restaurantele pe care aş putea să vreau să le vizitez, 
populează sute de foldere şi subfoldere din computerul meu. (n.a.) 


Îndosarierea unor categorii mari Pentru orice subiect care 
necesită mai mult de cincizeci de dosare şi/sau documente 
esențiale ar trebui să se aloce, probabil, propria secțiune, 
propriul sertar sau propria bază de date digitală, cu propriul 
sistem ordonat alfabetic sau altul uşor de explorat. Spre 
exemplu, dacă gestionezi o fuziune corporatistă şi trebuie să 
păstrezi o grămadă de acte, ar fi indicat să dedici două sau 
trei fişete întregi pentru acte ca să păstrezi toată 
documentația necesară în procesul de audit intern. Dacă 
grădinăritul, navigația sau gătitul reprezintă pasiunea ta, ai 
putea să ai nevoie de cel puțin un sertar întreg pentru 


dosare, destinat fiecăruia dintre aceste hobby-uri 
desemnate. 

Ai în vedere că dacă zona ta de focalizare are material 
auxiliar care se poate suprapune peste alte zone de 
focalizare, te-ai putea afla într-o dilemă, dacă să depozitezi 
informația în dosarele cu referințe generale sau în cele 
destinate referințelor specializate. Când citeşti un articol 
grozav despre construcția unui gard din lemn şi vrei să îl 
păstrezi, asta intră în fişetul tău pentru „Grădină” sau în 
sistemul tău general cu alte informaţii despre proiecte legate 
de casă? Ca regulă, este mai bine să mergi cu un singur 
sistem de referințe generale, cu excepţia cazului în care ai 
un număr foarte limitat de subiecte separate. 


Gestionarele de contact O mare parte din informaţia pe care 
ai nevoie să o păstrezi este direct legată de oamenii din 
rețeaua ta. Trebuie să păstrezi evidența informațiilor de 
contact de toate felurile - numerele telefoanelor mobile, al 
telefoanelor de acasă şi de la birou, adresele de e-mail şi aşa 
mai departe. În plus, dacă ţi se pare util, ai putea să vrei să 
păstrezi informaţii despre zilele lor de naştere, numele unor 
membri ai familiei, hobby-uri, interese etc. Într-o abordare 
profesională mai riguroasă, este posibil să ai nevoie sau să 
vrei să păstrezi evidența datelor de angajare, a datelor 
pentru analizele de performanţă, a scopurilor şi obiectivelor 
şi a altor date potenţial relevante pentru dezvoltarea 
personalului şi din motive legale. 

Secțiunea de contacte a celor mai multe organizatoare 
digitale şi pe hârtie (împreună cu calendarul) a fost probabil 
cea mai des utilizată componentă. Toată lumea are nevoie să 
țină evidența numerelor de telefon şi a adreselor de e-mail. 
Este instructiv de remarcat că acesta este, pur şi simplu, 
material de referință. Nu este necesară nicio acțiune - 
acestea sunt doar informaţii pe care ai putea avea nevoie să 


le accesezi pe viitor. Pe cât de digitală pare să fi devenit 
lumea, mulți oameni au încă teancuri de cărți de vizită 
strânse în timp, care par să strige la ei: „Hotărăşte ceva în 
legătură cu mine! Fă ceva în legătură cu mine!” 

Dar odată ce ai filtrat elementele acționabile din acele 
inputuri, nu e niciun mare mister cum să organizezi 
informaţiile de contact, în afară de logistica pentru nevoile 
tale individuale. Din nou, singura problemă apare atunci 
când oamenii încearcă să facă gestionarul lor de contacte să 
servească pe post de instrument care să le reamintească 
despre lucrurile pe care trebuie să le realizeze. Asta nu 
merge (decât dacă face parte dintr-un sistem CRM care 
funcționează bine şi care include atât informaţii despre 
client şi  declanşatori pentru acțiune desemnați şi 
încorporați corespunzător). Atâta timp cât toate acţiunile 
referitoare la oameni pe care îi cunoşti au fost identificate şi 
luate în evidență în listele tale cu mementouri pentru 
acțiune, nu mai există niciun rol pe care să îl joace 
gestionarul de contacte, în afară de cel de a fi un depozit de 
date. 

Singura chestiune (sau oportunitate) rămâne atunci cât de 
multă informaţie ai nevoie să păstrezi şi unde şi în ce 
echipament trebuie să o mențţii, pentru a o avea accesibilă 
atunci când o vrei. Nimic nu este perfect în privința aceea, 
dar pe măsură ce instrumentele mobile şi digitale conectate 
la Internet îşi măresc puterea, la fel ca şi conexiunea lor la 
diferite depozite de date, atât uşurinţa în accesibilitate, cât 
şi confuzia de opţiuni vor creşte în privința aceasta. 


Biblioteci şi arhive: niveluri personalizate Informația potenţial 
utilă se regăseşte pe mai multe niveluri. Probabil că ai putea 
afla aproape orice dacă ai fi dispus să sapi suficient de 
adânc. Întrebarea cu privire la cât de mult să păstrezi, cât 
de aproape şi în ce formă va fi o realitate schimbătoare, date 


fiind variabilele nevoilor tale, nivelurile tale specifice de 
confort cu datele şi tehnologia care accelerează relaţia ta cu 
informaţia globală. Aceasta nu este o chestiune 
fundamentală cu privire la organizarea şi productivitatea ta 
personală, atât timp cât toate proiectele şi acțiunile tale 
sunt într-un sistem de control cu care lucrezi în mod 
regulat. Materialul de referință în toate formele sale devine 
atunci nici mai mult, nici mai puţin decât material pe care 
să îl captezi şi la care să creezi acces conform înclinațiilor, 
cerințelor şi capacităţilor tale. 


Dacă materialul este exclusiv pentru referință, singura întrebare este dacă 
merită timpul şi spațiul necesare pentru a fi păstrat. 


O doză de consecvență va face întotdeauna lucrurile mai 
uşoare. De ce fel de lucruri ai nevoie cu tine tot timpul? 
Acelea trebuie să intre în dispozitivul tău mobil sau în 
carnețelul tău pe care-l ai mereu la îndemână. De ce ai 
nevoie pentru şedinţe sau evenimente din afara biroului? 
Acestea ar trebui puse în servieta, în geanta, ghiozdanul sau 
poşeta ta. De ce ai putea avea nevoie atunci când lucrezi în 
biroul tău? Acestea ar trebui aşezate în sistemul tău 
personal de îndosariere sau în computerul tău conectat la 
rețea. Cum rămâne cu situațiile rare referitoare la locul tău 
de muncă? Materialul necesar pentru acestea ar putea fi 
arhivat în dosare departamentale, în locuri de depozitare din 
afara biroului sau în cloud-ul digital. Ce ai putea să găseşti 
pe Internet oricând ai putea avea nevoie? Nu trebuie să faci 
nimic cu informaţia aceea, cu excepţia situaţiei în care ai 
nevoie de ea când nu dispui de o conexiune bună la 
Internet, caz în care ar trebui să scoţi datele la imprimantă 
atunci când eşti online şi să le ţii într-un dosar pe care îl 
poți lua cu tine. 

Înțelegi cum acea organizare personală a materialului de 
referință este, pur şi simplu, una logistică şi bazată pe 


obiectiv? Să distingi între lucruri acționabile şi non- 
acționabile este primul factor-cheie pentru succes în acest 
sector. Cel de-al doilea este să-ți dai seama care este 
potenţiala utilizare a informaţiei de către tine şi, prin 
urmare, unde şi cum ar trebui stocată. După ce aceste 
aspecte sunt soluționate, ai libertate absolută în a gestiona 
şi organiza cât de multe sau cât de puține materiale de 
referință vrei. Nu există un sistem „perfect” de referințe. 
Structurile şi conținutul său necesită o decizie extrem de 
personală, care ar trebui să se bazeze pe raportul dintre 
valoarea obţinută şi timpul şi efortul necesare pentru 
captarea şi păstrarea ei. Vei câştiga mai mult dacă începi cu 
informaţie reală pe care vrei să o păstrezi, hotărând cel mai 
bun loc în care să o laşi astfel încât să fie recuperabilă şi să 
începi să lucrezi la asta de jos în sus, decât să încerci să 
alegi sau să elaborezi un sistem teoretic. Cu siguranță că îţi 
vei perfecționa bibliotecile cu referințe într-o structură mai 
amplă, mai rezonabilă, pe măsură ce timpul trece, dar 
aceasta va fi construită cel mai bine prin upgradarea felului 
în care îți gestionezi realitățile de zi cu zi. Tolerează puțină 
ambiguitate aici, în privința desluşirii celei mai bune 
modalități de a le face pe toate. Cheia va consta în 
supravegherea şi reevaluarea regulată a sistemului tău şi în 
corectarea dinamică a cursului, după cum este necesar. 
„Într-o bună zi/Poate” 


Cel de-al doilea lucru de care trebuie să te ocupi în 
organizarea elementelor  non-acţionabile este cum să 
urmăreşti lucrurile pe care vrei să le reevaluezi pe viitor. 
Aici, poţi include de la o călătorie specială pe care ai putea 
dori să o faci într-o bună zi, la cărți pe care ai putea dori să 
le citeşti, la proiecte de care ai putea dori să te ocupi în 
următorul an fiscal, la aptitudini şi talente pe care ai putea 
dori să le dezvolți. Pentru o implementare completă a 


acestui model, vei avea nevoie de un fel de componentă de 
„listă cu prioritate scăzută” sau „în aşteptare”. 


Elementele de tipul „Într-o bună zi /Poate” nu sunt menite să fie aruncate. 
Acestea pot fi unele dintre cele mai interesante şi creative lucruri în care te vei 
implica vreodată. 


Există mai multe feluri în care să pregăteşti lucrurile 
pentru o examinare ulterioară, şi fiecare dintre acestea va 
funcționa pentru a le scoate de pe radarul tău actual şi din 
mintea ta. Poţi să pui elementele pe diferite versiuni ale 
listelor de tipul „Într-o bună zi/Poate” sau să le activezi în 
calendarul tău sau într-un sistem de tip tickler, digital sau 
pe hârtie. 

Lista „Într-o bună zi/Poate” 


Dacă ai realizat o purificare completă a minţii atunci când 
colectai diverse lucruri din spaţiul tău mental, este foarte 
probabil să fi găsit câteva lucruri în privința cărora nu eşti 
sigur dacă vrei să-ţi iei un angajament. „Învață spaniola”, 
„Cumpără-i un cal lui Marcie”, „Escaladează Muntele 
Washington”, „Scrie un roman de suspans” şi „Cumpără o 
căsuță de vacanţă” sunt proiecte tipice care intră în 
categoria aceasta. 

Dacă nu ai făcut-o deja, îți recomand să creezi o listă 
„Într-o bună zi/Poate”, în sistemul de organizare pe care l-ai 
ales, oricare ar fi acesta. După aceea, acordă-ți permisiunea 
de a popula lista respectivă cu toate elementele de tipul 
acela la care te-ai gândit până acum. Vei descoperi, 
probabil, că simplul fapt de a ţine acea listă şi de a începe 
să o completezi te va face să găseşti tot felul de idei creative. 


Activarea şi menţinerea categoriei tale „Într-o bună zi/Poate” îţi eliberează cursul 
gândirii creative — ai permisiunea de a-ţi imagina lucruri grozave de făcut, fără a 
trebui să-ţi iei încă un angajament să faci ceva în legătură cu ele. 


Ai putea, de asemenea, să descoperi cu surprindere că 
unele dintre lucrurile pe care le adaugi pe listă se vor 
produce efectiv, aproape fără ca tu să depui vreun efort 
conştient în acest sens. Dacă recunoşti puterea imaginaţiei 
de a stimula schimbări la nivelul percepţiei şi al 
performanței, îți este uşor să înţelegi felul în care deținerea 
unei liste de tip „Într-o bună zi/Poate”, în fața minţii tale 
conştiente, ar putea adăuga numeroase aventuri minunate 
în viața ta personală şi profesională. Avem şanse mari de a 
profita de oportunități atunci când se ivesc, dacă le-am 
identificat şi captat deja la nivel de posibilitate. Aşa s-a 
întâmplat, cu siguranță, în cazul meu: să învăţ să cânt la 
flaut şi să navighez în larg au intrat, la început, în această 
categorie. Pe lângă tăvița ta pentru documente, există două 
surse bogate pe care să le exploatezi pentru lista ta de tip 
„Într-o bună zi/Poate”: imaginaţia ta creativă şi lista ta cu 
proiecte curente. 


Fă un inventar al fanteziilor tale creative Care sunt lucrurile 
pe care chiar ai putea dori să le faci într-o bună zi dacă ai 
avea timpul, banii şi dispoziția necesare? Scrie-le pe lista ta 
de tip „Într-o bună zi/Poate”. Categoriile tipice includ: 


. e Lucruri de cumpărat sau de construit pentru 
casa ta 
. e Hobby-uri de care să te apuci 


. e Aptitudini de deprins 


. e Expresii creative de explorat 
. e Haine şi accesorii de cumpărat 
. e Jucării (hi-tech şi nu numai!) de achiziționat 


. e Călătorii de făcut 


° e Organizații cărora să te alături 
. e Proiecte de întrajutorare la care să contribui 


. e Lucruri de văzut şi de făcut 


Reevaluează-ţi proiectele curente Acum este un moment bun 
pentru a-ți reexamina lista de „Proiecte”, dintr-o perspectivă 
mai elevată (adică, din punctul de vedere al locului de 
muncă, obiectivelor şi angajamentelor tale personale) şi 
pentru a lua în considerare dacă ai putea să transferi câteva 
dintre angajamentele tale curente în lista de tip „Într-o bună 
zi /Poate”. Dacă după ce te-ai gândit la asta, îți dai seama că 
un proiect opțional nu are nicio şansă de a-ți capta atenția 
în următoarele câteva luni sau mai mult, mută-l pe lista 
aceasta. 

Ocazional, oamenii au găsit că este util chiar şi să-şi 
subcategorisească proiectele de tip „Într-o bună zi/Poate”. 
Ar putea să existe o diferență semnificativă între a te gândi 
la proiectele pe care chiar vrei să le realizezi în jurul casei 
tale, imediat ce vei dispune de resursele necesare, versus 
fanteziile de genul „listei cu lucruri de făcut înainte să mori”, 
cum ar fi escaladarea unui munte în Nepal sau crearea unei 
fundaţii pentru copiii defavorizați. Într-o companie, aceasta 
ar putea fi o distincţie între idei din „parcare” („Hai să 
discutăm asta în următoarea noastră şedinţă trimestrială”) 
şi păstrarea unei evidențe cu proiecte pe care le-ai putea 
energiza când şi dacă îşi face apariția un capital 
semnificativ. Aici, pe măsură ce experimentezi cu aceste 
opțiuni, cheia este să fii atent dacă listele şi subcategoriile 
tale te slăbesc sau îți dau energie. 

Categorii speciale pentru „Într-o bună zi/Poate” 


Foarte probabil ai câteva interese speciale, care implică o 
mulțime de lucruri posibile de făcut. Poate fi distractiv să 
colectezi toate aceste aspecte pe liste. Spre exemplu: 


° e Mâncare - rețete, meniuri, restaurante, vinuri 
. e Copii — lucruri de făcut împreună cu ei 


° e Cărți de citit 


. e Muzică de descărcat 
. e Filme de văzut 
. e [dei de cadouri 


° e Siteuri Web de explorat 
. e Excursii de făcut într-un weekend 


. e Idei — Diverse (ceea ce înseamnă că nu ştii 
unde altundeva să le notezi!) 


Genurile acestea de liste pot fi o încrucişare între referințe şi 
„Într-o bună zi/Poate” - referințe pentru că poţi, pur şi 
simplu, să colectezi informații şi să le adaugi pe listele cu 
vinuri bune sau cu restaurante sau cărți, pe care să le 
consulți cum vrei; „Într-o bună zi/Poate” pentru că ai putea 
dori să reexaminezi în mod regulat elementele trecute pe 
listă, pentru a-ți aminti ţie însuţi să încerci unul sau mai 
multe dintre ele la un moment dat. 

În orice caz, acesta este încă un motiv grozav pentru a 
avea un sistem de organizare care face să fie uşor să captezi 
lucruri care pot adăuga valoare, varietate şi interes vieţii tale 
- fără să-ţi blochezi mintea şi spaţiul de lucru cu afaceri 
nehotărâte, neterminate. 

Pericolul dosarelor şi teancurilor de tip 
„Păstrează şi Examinează” 


Mulţi oameni au creat un anumit tip de teanc sau dosar 
„Păstrează şi Examinează” (sau i-au alocat un întreg sertar 
sau folder de e-mail) care se încadrează vag în categoria 
„Într-o bună zi/Poate”. Ei îşi spun: „Când voi avea timp, 
poate că mi-ar plăcea să mă ocup de asta”, iar un dosar 
„Păstrează şi Examinează” pare un loc convenabil în care să 
le pui. Eu, personal, nu recomand acest gen specific de 
subsistem pentru că, în aproape toate cazurile pe care le-am 
întâlnit, persoana păstra, dar nu examina, şi se instalau 
apatia şi rezistența cu privire la teancul respectiv şi la 
conținutul său. Valoarea listei „Într-o bună zi/Poate” 
dispare dacă nu îţi redirecționezi atenția conştientă asupra 
sa, cu o oarecare consecvență. 


Ceea ce stă în puterea noastră să facem stă în puterea noastră să nu facem. 
— Aristotel 


De asemenea, există o mare diferenţă între un lucru care 
este gestionat bine, cum ar fi o listă de tipul „Într-o bună 
zi /Poate”, şi ceva ce este doar un coş de colectare, menit să 
cuprindă tot felul de lucruri. De regulă, mare parte din 
lucrurile acelea trebuie aruncate, câteva dintre ele trebuie 
să ajungă în categoria „Lectură /Examinare”, câteva trebuie 
să fie îndosariate ca referințe, unele îşi au locul într-un 
calendar sau într-un dosar de tip tickler pentru a fi 
reexaminat într-o lună sau poate la începutul următorului 
trimestru, iar unele elemente presupun, efectiv, acțiuni 
următoare. De multe ori, după procesarea corespunzătoare 
a sertarului sau a fişierului „Păstrează şi Examinează”, am 
descoperit că acesta rămăsese gol! 

Utilizarea calendarului pentru opțiuni viitoare 


Calendarul tău poate fi un loc foarte la îndemână pentru a 
plasa acolo mementouri ale lucrurilor pe care ai putea să 
vrei să le faci pe viitor. Majoritatea oamenilor cu care am 
lucrat, din postura de coach, nu se simțeau nici pe departe 


atât de confortabil în privința propriilor calendare pe cât ar 
fi putut să fie; altfel, probabil că ar fi găsit mult mai multe 
lucruri pe care să le treacă acolo. 

Una dintre cele trei utilizări ale unui calendar este pentru 
informaţii specifice unei zile. Categoria aceasta poate să 
includă mai multe lucruri, dar una dintre cele mai creative 
modalități de a utiliza funcţia calendarului este de a 
introduce lucruri pe care vrei să ţi le scoţi din minte şi să le 
reevaluezi la o dată ulterioară. lată câteva lucruri din 
multitudinea pe care te poți gândi să le introduci: 


. e Declanşatori pentru activarea de proiecte 
° e Evenimente la care ai putea să vrei să participi 
. e Catalizatori decizionali 


Declanşatori pentru activarea de proiecte Dacă ai un proiect 
la care chiar nu trebuie să te gândeşti acum, dar care merită 
semnalat la un moment dat în viitor, poţi să alegi o dată 
adecvată şi să introduci în calendarul tău un memento 
referitor la proiect, pentru ziua respectivă; apoi, la acea 
dată, tu vezi mementoul şi introduci elementul ca proiect 
activ pe lista ta de „Proiecte”. Candidaţi tipici pentru acest 
tratament sunt: 


. e Evenimente speciale, cu un anumit interval 
temporal pentru gestionare (lansări de produse, 
strângeri de fonduri etc.) 


. e Evenimente regulate pentru care trebuie să te 
pregăteşti, cum ar fi analizele de buget, conferințele 
anuale, evenimentele sau şedinţele de planificare (de 
exemplu, când ar trebui să adaugi „Conferința 
anuală de vânzări” de anul viitor sau „Pregăteşte 


copiii pentru următorul an şcolar” pe lista ta de 
„Proiecte”?) 


. e  Date-cheie privind persoane importante 
pentru care ai putea dori să organizezi ceva (zile de 
naştere, alte aniversări, oferirea de cadouri cu ocazia 
sărbătorilor etc.) 


Evenimente la care ai putea dori să participi Probabil că 
primeşti în mod constant înştiințări despre seminare, 
conferințe, discursuri şi evenimente sociale şi culturale la 
care s-ar putea să vrei să te decizi dacă să participi sau nu, 
pe măsură ce se apropie momentul. Aşa că stabileşte când 
s-a apropiat momentul şi treci un declanşator în calendarul 
tău, la data adecvată — spre exemplu: 


° e „Micul dejun la Camera de Comerț mâine?” 


. e „Biletele la meciul de fotbal american în care 
joacă Lions intră în vânzare azi.” 


° e „Reportaj special al BBC, la ora 20, despre 
schimbările climatice.” 


. e „Ceaiul la Garden Club sâmbăta viitoare.” 


Dacă îţi vin în minte astfel de momente pe care ai vrea să 
le treci în sistemul tău, fă-o acum. 


Catalizatori decizionali Ocazional, poate să apară vreo 
decizie semnificativă pe care trebuie să o iei, dar nu poți 
(sau nu vrei) să o faci chiar acum. Asta este în regulă, în 
termenii procesului tău de autogestionare, atât timp cât ai 
ajuns la concluzia că informaţia suplimentară de care ai 
nevoie trebuie să provină mai degrabă dintr-o sursă internă 
decât dintr-una externă (de exemplu, trebuie să reflectezi 


înainte) sau există un motiv bun pentru a-ți amâna decizia 
până într-un ultim moment responsabil (permițând tuturor 
factorilor să fie cât mai actuali cu putinţă, înainte să alegi 
cum să te ocupi de asta). Dar pentru a ajunge la un nivel la 
care neluarea unei decizii să fie în regulă, ai face bine să 
întinzi o plasă de siguranţă în care poți avea încredere că te 
va face să-ți focalizezi pe viitor atenţia, în mod adecvat, 
asupra chestiunii respective. Un memento din calendar 
poate servi acestui obiectiv. 


******** Dacă utilizezi un calendar accesibil grupului, este evident că trebuie 
să păstrezi discreția în legătură cu genul acesta de declanşatori. Calendarele 
digitale au, de obicei, funcții de categorisire „private”, pe care le poţi utiliza 
pentru intrările pe care nu vrei să le vadă şi altcineva. (n.a.) 


Este în regulă dacă decizi să nu decizi — atâta timp cât ai un sistem pentru a- 
decide-să-nu-decizi. 


Printre zonele tipice de decizie din această categorie se 
numără: 


. e Angajează/concediază 

e (O 
Fuzionează/achiziționează/vinde/debarasează-te 
. e Schimbă-ţi serviciul/cariera 

. e Potenţială redirecționare a strategiei 


Ştiu că acesta este un subiect prea mare pentru a-i aloca 
atât de puţin spațiu, dar mergi mai departe şi întreabă-te pe 
tine însuți: „Există vreo decizie majoră pentru care ar trebui 
să creez un viitor declanşator, astfel încât să mă simt în 
largul meu nefăcând mai mult decât «să o las în aşteptare» 
pentru moment?” Dacă există, trece un memento în 
calendarul tău, pentru a reveni asupra chestiunii. 

Dosarul tickler 


O manieră elegantă de a gestiona elementele non-acționabile 
care pot necesita pe viitor o acţiune este dosarul tickler==. 
O versiune tridimensională a unui calendar, versiunea 
originală a acestuia îți permite să păstrezi mementouri fizice 
ale unor lucruri pe care vrei să le vezi sau să le reții - nu 
acum, dar pe viitor. Poate fi un instrument extrem de 
funcțional, permițându-ţi să îţi creezi efectiv propriul 
serviciu poştal şi să îți „trimiți prin poştă” diferite lucruri, 
pentru a le primi la o dată viitoare, prestabilită. Eu am 
utilizat un dosar tickler timp de ani de zile. Chiar dacă 
tehnologia a făcut mementourile de genul acesta mai uşor 
digitalizate în software şi în dispozitive mobile de acces, este 
posibil ca numeroase lucruri să fie mai uşor de gestionat 
pentru tine în această manieră low-tech. Promisiunea 
gestionării digitale a unor astfel de lucruri avansează 
neîncetat, dar în sistemul meu personal rămân multe 
lucruri care sunt administrate mai eficient de particule fizice 
pe post de mementouri. 

******** Numit, de asemenea, şi dosar „în suspans”, „perpetuu” sau „follow- 
up”. (n.a.) 

În esenţă, dosarul tickler este un sistem simplu de dosare 
care îți permite să distribui hârtii şi alte mementouri fizice 
astfel încât orice ai vrea să vezi la o anumită dată în viitor va 
apărea „în mod automat” în ziua aceea, în tăvița ta pentru 
documente. 

Dacă ai un secretar sau o secretară ori un asistent sau o 
asistentă, îi poţi încredința cel puțin o parte din această 
misiune, presupunând că el sau ea are o versiune 
funcțională a acestui sistem sau a altuia. Exemple tipice ar 
fi: 


. e „Dă-mi agenda aceasta în dimineața zilei în 
care am şedinţa.” 


. e „Dă-mi înapoi acest document luni pentru a-l 
regândi, deoarece se referă la şedinţa noastră de 
consiliu de miercuri.” 


. e „Aminteşte-mi cu două săptămâni mai 
devreme de călătoria în Hong Kong şi vom planifica 
logistica.” 


Apoi, în fiecare zi a săptămânii, dosarul din ziua aceea 
este scos şi examinat. 

Chiar dacă te afli într-un post de nivel înalt, deşi poţi (şi 
probabil că ar trebui) să delegi personalului cât de mult 
posibil din toate acestea, îți recomand ca, dacă îţi poţi 
integra propriul sistem tickler în stilul tău de viață, să-i 
păstrezi tu însuţi funcționalitatea. Există numeroase lucruri 
utile pe care le poţi face, de cel puțin câteva dintre acestea 
putând să  profiți tu însuți, în afara limitelor 
responsabilităților asistentului tău. Eu îmi folosesc dosarul 
tickler pentru a gestiona documentele de călătorie de care 
am nevoie să îmi fie la îndemână într-o anumită zi, 
mementourile pentru zile de naştere şi evenimentele speciale 
care urmează (şi care ar ocupa prea mult spaţiu vizual în 
calendarul meu digital), printuri despre nişte lucruri 
interesante pe care să le cercetez peste câteva luni, când aş 
putea să am mai mult timp etc. 

Ideea de bază: dosarul tickler necesită adoptarea unui nou 
comportament de doar o-secundă-pe-zi pentru a-l face să fie 
funcțional şi are o valoare a profitului exponențial mai mare 
decât investiția personală. El reprezintă o funcţie executivă 
unică: decizia de a nu decide până la un anumit moment. 


Crearea unui dosar tickler Dacă faci asta într-un sistem fizic, 
ai nevoie de patruzeci şi trei de dosare -— treizeci şi unu 
etichetate de la „1” la „31” şi alte douăsprezece etichetate cu 


lunile anului. Dosarele zilnice sunt păstrate în față, 
începând cu dosarul pentru data de mâine (dacă astăzi 
suntem în 5 octombrie, atunci primul dosar ar fi „6). 
Dosarele zilnice care urmează reprezintă zilele din restul 
lunii (de la „6” până la „31”). În spatele dosarului cu 
numărul „31” se află dosarul aferent lunii următoare 
(„Noiembrie”), iar în spatele acestuia sunt dosarele zilnice de 
la „1” până la „5”. Următoarele după acestea sunt restul 
dosarelor lunare (începând cu „Decembrie” şi până la 
„Octombrie”). Următorul dosar zilnic este golit zilnic în tăvița 
ta pentru documente şi, după aceea, dosarul este reaşezat 
în spatele celor pentru zile (iar atunci, în loc să reprezinte 
data de 6 octombrie, reprezintă data de 6 noiembrie). În 
acelaşi fel, când următorul dosar cu luna ajunge în față (pe 
31 octombrie, după ce goleşti dosarul zilnic, dosarul pentru 
„Noiembrie” va fi următorul, având dosarele cu zilele de la 
„Il” la „31” în spatele său) se goleşte în tăvița pentru 
documente şi este reaşezat în spatele dosarelor cu lunile, 
pentru a reprezenta luna noiembrie de anul viitor. Acesta 
este un fişier perpetuu, ceea ce înseamnă că, în orice 
moment, conține dosare pentru următoarele treizeci şi una 
de zile şi pentru următoarele douăsprezece luni. 

Marele avantaj al utilizării fişierelor pentru sistemul tău 
tickler este că acestea îți permit să stochezi documente 
efective (formularul care trebuie completat într-o anumită zi, 
agenda şedinţei care trebuie analizată atunci, factura a cărei 
achitare o amâni până în ziua aceea etc.). 


— [| 
În > ALa dl: 


DISPUNEREA DOSARELOR (5 OCTOMBRIE) 


Pentru ca sistemul să funcționeze, trebuie să îl verifici şi 
să Îl actualizezi în fiecare zi. Dacă uiţi să goleşti dosarul 
zilnic, nu vei avea încredere ca sistemul să se ocupe de date 


importante şi va trebui să gestionezi acele lucruri în alt fel. 
Dacă pleci din oraş (sau nu accesezi dosarul în weekend), 
trebuie să te asiguri că verifici dosarele pentru zilele în care 
vei fi plecat, înainte să pleci. 


Listele de verificare: 
mementouri creative şi constructive 


Ultimul subiect din sistemul personal de organizare care 
merită o oarecare atenţie este întreținerea şi alimentarea 
listelor de verificare, acele „rețete cu ingrediente potenţiale” 
pentru proiecte, procese şi proceduri de lucru şi domenii de 
valoare, interes şi responsabilitate. În principiu, oricare 
dintre listele sau categoriile de mementouri pe care le-am 
discutat deja sunt liste de verificare, prin aceea că 
îndeplinesc funcţia de a oferi lucruri de verificat sau de 
analizat pentru a te asigura că nu îți scapă ceva în zona 
aceea. Totuşi, ideea mai comună de liste de verificare se 
referă la o enumerare a conținuturilor unui subiect, unei 
proceduri sau a vreunui domeniu de interes sau de 
activitate, de utilizat fie într-un anumit moment, fie oricând 
te implici într-un anumit gen de activitate. Acestea pot 
include de la schițe generale cu imaginea de ansamblu a 
unor domenii de focalizare din activitatea ta profesională 
sau din viața ta personală, până la instrucțiuni detaliate 
despre cum să încarci imagini pe un site Web. 

Cu mulți ani în urmă, Alfred North Whitehead observa cu 
convingere: „Civilizația progresează prin extinderea 
numărului de operațiuni importante pe care le putem 
executa fără să ne gândim la ele.” Listele de verificare 
furnizează versiunea micro a acelei observații macro: 
oricând trebuie să te gândeşti la ceva, fie ca urmare a 
regularității unei noi perspective („La finalul fiecărui an 
calendaristic, eu vreau/am nevoie să...”), fie ca urmare a 


unei situații specifice care necesită mai multe amănunte 
decât poţi reține cu uşurinţă („Înainte de a conduce un 
seminar, am nevoie să...”), ar trebui să încredințezi sarcinile 
acelea „minţii tale exterioare” - adică, sistemului tău de 
gestionare ce păstrează detaliile de care trebuie să te ocupi 
în momente oportune. === 


kk O prezentare de impact a acestei funcții şi a valorii sale (precum şi a 
costurilor ce survin când nu îi acorzi atenţie!) a fost realizată în cartea lui Atul 
Gawande, The Checklist Manifesto: How to Get Things Right (Manifestul listei de 
verificare: Cum să pui lucrurile la punct). (n.a.) 


Există un număr infinit de posibile liste de verificare ce îţi 
permit să ai mai mult control relaxat în diferite situații din 
cadrul vieții tale personale şi profesionale. Dacă apelezi la o 
rețetă dintr-o carte de bucate pentru a pregăti un anumit fel 
de mâncare, utilizezi o listă de verificare pentru a-ți 
amplifica focalizarea şi productivitatea. În cazul în care 
consiliul tău de conducere te-a însărcinat cu trei inițiative 
sau rezultate- cheie pentru anul în curs, reexaminarea 
acestora înainte de o şedinţă a consiliului de conducere ar 
presupune utilizarea unei liste de verificare. 

Deoarece descriu procesul de clarificare şi organizare a 
ceea ce te-ar putea preocupa, pentru a începe 
implementarea acestui sistem, mă voi concentra asupra 
unui set comun de subiecte care apar în cazul multor 
oameni şi pentru care listele de verificare sunt, adesea, cea 
mai bună soluție. 

Lucrurile cărora vrei să le acorzi atenţie 


Adeseori, când lucrăm cu oamenii pentru a-i ajuta să-şi 
scoată din minte ceea ce îi preocupă, lucrurile care apar 
sunt de genul: 


° e Să fac sport în mod mai regulat 


. e Să petrec mai mult timp de calitate cu copiii 
mei 


. e Să fac mai multă planificare proactivă pentru 
departamentul meu 


° e Să păstrez o stare de spirit bună în echipa 
mea 

. e Să mă asigur că suntem aliniați la strategia 
corporației 

° e Să mențin la zi procesul de facturare a 
clientului 

. e Să mă concentrez mai mult asupra practicilor 


mele spirituale 


° e Să acord mai multă atenție obiectivelor 
individuale ale membrilor personalului meu 


. e Să mă mențin pe mine însumi motivat la locul 
de muncă 
° e Să întrețin în continuare conversațiile şi 


actualizările curente cu  persoanele-cheie din 
compania mea 


Ce ar trebui să faci cu aceste tipuri „mai neclare” de 
angajamente interne şi zone de atenție? 
In primul rând, identifică proiectele şi acțiunile inerente 


Pentru mare parte din genul acesta de lucruri, există încă 
un proiect şi/sau o acțiune de definit. Pentru mulți oameni, 
„Să fac sport în mod mai regulat” se traduce în realitate prin 
„Să-mi creez un program regulat de exerciții” (proiect) şi „Să 
o sun pe Sally pentru sugestii privind sălile de sport şi 
antrenorii personali” (etapă reală de acţiune). În astfel de 
cazuri, proiectele şi acţiunile inerente încă trebuie să fie 
clarificate şi organizate într-un sistem personal. Sau, „Să 
păstrez o stare de spirit bună în echipa mea” ar trebui să 


devină un proiect („Să mă interesez în privința proceselor de 
teambuilding pentru departamentul meu”) cu o etapă de 
acțiune specifică („Să trimit un e-mail directorului nostru de 
HR pentru a obţine opinia sa referitoare la această 
oportunitate”). 

Dar există unele lucruri care nu se prea încadrează în 
această categorie şi, adeseori, sunt necesare liste de 
verificare corespunzătoare pentru a le aborda. 

Crearea unui plan al domeniilor-cheie de lucru şi al 
responsabilităţilor 

Ar putea fi încă necesar ca obiectivele de genul „Să mă 
menţin într-o formă fizică bună” sau „Să-mi păstrez echipa 
motivată” să fie încorporate în vreun fel de listă de verificare, 
care să fie examinată în mod regulat. Straturi peste straturi 
de rezultate şi standarde apasă asupra psihicului şi 
alegerilor tale în orice moment şi să ştii care sunt acestea, la 
toate nivelurile diferite, este întotdeauna o idee bună (şi 
totuşi nu chiar aşa de uşor de menținut şi de adoptat de 
obicei). 

Am sugerat mai devreme că există cel puţin şase niveluri 
ale „muncii” tale care ar putea fi definite şi fiecare nivel îşi 
merită propria recunoaştere şi evaluare. Un inventar 
complet al tuturor lucrurilor pe care le consideri importante 
şi față de care eşti angajat la fiecare dintre aceste niveluri ar 
reprezenta o listă de verificare remarcabilă. Aceasta ar putea 
include: 


° e Obiectivele în carieră 
. e Întrajutorarea 

. e Familia 

. e Relaţiile 


° e Comunitatea 


° e Sănătatea şi energia 
° e Resursele financiare 


. e Exprimarea creativă 


Şi apoi, trecând la alt nivel, în cadrul slujbei tale, este 
posibil să vrei câteva mementouri pentru domeniile tale 
cheie de responsabilitate, pentru personalul tău, pentru 
valorile tale şi aşa mai departe. O listă a acestora ar putea 
să conţină puncte ca: 


° e Starea de spirit a echipei 
. e Procesele 

. e Planificarea temporală 

. e Problemele cu personalul 
. e Volumul de muncă 

° e Comunicațiile 

. e Tehnologia 


Toate aceste elemente ar putea, la rândul lor, să fie 
incluse pe listele din sistemul tău personal, ca mementouri 
pentru tine, după cum este cazul, pentru a menţine nava pe 
direcția bună, în mod echilibrat. De multe ori, valoarea este 
doar aceea de a afirma că un anumit domeniu este în regulă 
aşa cum este; nu trebuie adăugat sau schimbat nimic. Dar 
să ştii asta îți sporeşte focalizarea relaxată. 

Cu cât este mai nouă situaţia, 
cu atât este necesar mai mult control 


Măsura în care oricare dintre noi are nevoie să mențină liste 
de verificare şi controale externe depinde direct de lipsa 


noastră de familiaritate cu domeniul de responsabilitate. 
Dacă ai făcut ceea ce faci timp îndelungat şi nu există nicio 
presiune asupra ta să operezi vreo schimbare în domeniul 
respectiv, probabil că ai nevoie de o minimă organizare 
personală externă, pentru a rămâne pe pilot automat. Ştii 
când trebuie să se întâmple lucrurile şi cum să le faci să se 
întâmple, iar sistemul tău este în regulă, status quo. Ai 
putea să te ocupi de acele aspecte şi în somn. Însă, 
adeseori, lucrurile nu stau aşa. 

A trebuit vreodată să treci prin vreo procedură impusă 
pentru a gestiona un tip diferit de tranzacție financiară, să 
te autentifici şi să reîncarci o aplicaţie de software sau chiar 
să parcurgi mai multe etape necesare pentru a te caza la 
cabana de vacanţă a unui prieten, şi ai trecut prin 
experiența de a te întreba pe tine însuți: „Stai puţin, ce 
trebuie să fac acum?” În oricare dintre situaţiile acelea pe 
care ai putea să vrei sau să fie necesar să le repeţi, ai nevoie 
de o listă de verificare. Eu sunt periculos de atehnic în 
materie de computere şi software şi, de fiecare dată când 
primesc instrucțiuni de la experții noştri în IT despre cum 
să rezolv o defecțiune recurentă, îmi este uşor să mă 
conving pe mine însumi că îmi voi aminti ce mi-au spus. Am 
învățat (de prea multe ori pe pielea mea) să creez liste de 
verificare pentru ele. 


Listele de verificare pot fi foarte utile pentru a te informa care sunt lucrurile de 
care nu trebuie să te preocupi. 


De multe ori, este recomandat să ai orice fel de listă de 
verificare care să te ajute să-ţi menţii focalizarea atenției 
până te familiarizezi mai mult cu ceea ce faci. Dacă CEO-ul 
tău ar dispărea brusc, spre exemplu, şi tu ar trebui să-i iei 
imediat locul, ai avea nevoie de un fel de privire de 
ansamblu şi de o schemă generală în fața ta, pentru un 
timp, ca să te asiguri că te achiți de toate aspectele vitale ale 


misiunii în cadrul jobului. Şi dacă tocmai ai fost angajat pe 
o poziție nouă, cu responsabilități noi care îți sunt relativ 
nefamiliare, vei dori să ai o rețea de control şi o structură, 
fie şi numai pentru primele câteva luni. Pe măsură ce am 
instituit o nouă structură organizațională şi un nou sistem 
de operare în compania noastră, am utilizat multe liste 
esenţiale de verificare pentru a susține practicile noastre din 
cadrul şedinţelor pentru implementare, până când acestea 
au devenit automate. 

Au existat momente când a trebuit să creez o listă cu 
sectoarele de care trebuia să mă ocup temporar, până când 
lucrurile ajungeau să fie sub control. Spre exemplu, atunci 
când eu şi soția mea am hotărât să creăm o structură nou- 
nouţă pentru o afacere în care fuseserăm implicați vreme de 
mai mulți ani, eu mi-am asumat domenii de responsabilitate 
cu care nu trebuise să am de-a face înainte - mai exact, 
contabilitate, computere, marketing, juridic şi administrație. 
Timp de câteva luni a trebuit să păstrez o listă de verificare 
a acelor responsabilități în faţa mea pentru a mă asigura că 
am completat spaţiile goale peste tot şi am gestionat 
tranziția pe cât de bine am putut. După ce afacerea a trecut 
într-o oarecare masură pe „pilot automat”, nu am mai avut 
nevoie de lista aceea. 

Liste de verificare la toate nivelurile 


Fii deschis la crearea oricărui gen de listă de verificare 
atunci când apare nevoia. Posibilităţile sunt nesfârşite — de 
la „Valori fundamentale de viață” la „Lucruri pe care să le 
luăm cu noi în camping” la „Posibile cadouri de sărbători”. 
Crearea de liste speciale, pe măsură ce îţi vin în minte, este 
una dintre cele mai puternice şi, totuşi, cele mai subtile şi 
mai simple proceduri pe care le poţi implementa în viața ta. 

Pentru a-ți mobiliza gândirea creativă, iată o listă cu 
subiectele listelor de control pe care le-am văzut şi utilizat 
de-a lungul anilor: 


. e Domeniile de responsabilitate la locul de 
muncă (domeniile-cheie de responsabilitate) 


. e Programele de exerciții fizice (programe de 
antrenament pentru rezistență musculară) 


. e Listă de verificare pentru călătorii (toate 
lucrurile pe care să le iei cu tine sau pe care să le faci 
înaintea unei călătorii) 


° e Reexaminarea Săptămânală (tot ceea ce ai de 
examinat şi/sau de actualizat săptămânal) 


. e Componentele programului de training (toate 
lucrurile de care să te ocupi când organizezi un 
eveniment, de la un capăt la altul) 


° e Clienți-cheie 


. e Persoane cu care să păstrezi legătura (toate 
persoanele cu care ai putea să vrei să relaționezi în 
rețeaua ta) 


. e Activități de final de an (toate acţiunile de 
încheiere în acel interval de timp) 


. e Dezvoltare personală (lucruri pe care să le 
evaluezi regulat pentru a asigura echilibrul şi 
progresul personal) 


° e Glume 


Familiarizează-te cu listele de verificare, atât cu cele 
speciale, cât şi cu cele permanente. Fii pregătit să le creezi şi 
să le elimini după cum este necesar. Asigură-te că ai un loc 
uşor accesibil în care să laşi o listă nouă, care să fie de 
asemenea agreabilă şi chiar distractiv de abordat - într-un 
carnețel cu file detaşabile sau într-o aplicație de software 


care este uşor de accesat. Utilizate adecvat, listele de 
verificare pot fi un avantaj uriaş în creşterea productivității 
personale şi în reducerea presiunii mentale. 


Capacitatea şi disponibilitatea de a crea pe loc o listă de verificare, accesibilă şi 
utilizată când este necesar, sunt componente fundamentale ale autogestionării 
de înaltă performanţă. 


Dacă ai captat acum, efectiv, tot ceea ce reprezintă o buclă 
deschisă în viața ta personală sau profesională, ai clarificat 
şi procesat fiecare dintre elementele acelea, raportat la ce 
înseamnă ele pentru tine şi ce acțiuni impun, şi ai organizat 
rezultatele într-un sistem intact care conţine o perspectivă 
completă şi actualizată - la scară mai amplă sau mai redusă 
- asupra tuturor proiectelor tale prezente şi a celor ce se vor 
concretiza, poate, „într-o bună zi”, atunci eşti gata pentru 
următoarea etapă de implementare în arta productivității 
lipsite de stres: procesul de reflecţie. 


Reflecţia: să menţii totul 
proaspăt şi funcţional 


SCOPUL acestei întregi metode de gestionare a fluxului de 
lucru nu este acela de a-ţi lăsa creierul să devină slab, ci de 
a-i da, de fapt, posibilitatea de a fi liber să experimenteze o 
activitate mai elegantă, mai productivă şi mai creativă. 
Totuşi, pentru a câştiga acea libertate, creierul tău trebuie 
să se ocupe în mod consecvent de toate angajamentele şi 
activitățile tale. Trebuie să ai asigurări că faci ceea ce 
trebuie să faci şi că este în regulă să nu faci ceea ce nu faci. 
Asta facilitează condiţia de a fi prezent, care reprezintă 


întotdeauna starea optimă din care să operezi. Să-ţi 
reexaminezi sistemul, în mod regulat, să reflectezi asupra 
conținuturilor şi să-l menţii actualizat şi funcţional sunt 
precondiții pentru genul acela de claritate şi stabilitate. 


Dacă ai o listă de telefoane pe care trebuie să le dai, spre 
exemplu, în clipa în care lista aceea nu este complet 
actualizată astfel încât să conţină toate telefoanele pe care 
trebuie să le dai, creierul tău nu va avea încredere în sistem 
şi nu va simți o uşurare vizavi de sarcinile sale mentale de 
nivel scăzut. Va trebui să-şi reia sarcinile de a reține, de a 
procesa şi de a-şi reaminti, pe care, după cum ar trebui să 
ştii până acum, nu le execută foarte eficient. 

Toate acestea înseamnă că sistemul tău nu poate fi static. 
Pentru a sprijini alegeri adecvate de acţiune, trebuie 
menținut la zi. Şi ar trebui să declanşeze evaluarea 
constantă şi adecvată a vieţii tale personale şi profesionale 
pe câteva planuri. 

Există două chestiuni majore care trebuie abordate la 
acest moment: 


° e Ce trebuie să iei în considerare în privința 
tuturor acestor aspecte şi când? 


. e Ce trebuie să faci, şi cât de des, pentru a te 
asigura că totul funcţionează ca un sistem 
consecvent, eliberându-te de sarcina de a gândi şi 
gestiona la un nivel mai ridicat? 


Un proces real de examinare va duce la o gândire nouă, 
amplificată şi proactivă, în sectoare-cheie ale vieţii tale 
personale şi profesionale. O astfel de gândire se naşte atât 
dintr-o concentrare focalizată, cât şi din brainstormingul 
neprevăzut, dar benefic, care va fi declanşat şi dinamizat de 


o examinare personală consecventă a inventarului tău de 
acțiuni şi proiecte. 

La ce să te uiţi şi când 

Sistemul şi comportamentele tale personale trebuie să fie 
stabilite astfel încât tu să poţi vedea toate acţiunile posibile 
pe care trebuie să le vezi, atunci când ai nevoie să le vezi. În 
realitate este doar o chestiune logică, dar puţine persoane 
au procesele şi organizarea perfecționate până în punctul în 
care acestea să fie atât de funcționale pe cât pot fi. 

Când ai acces la un telefon şi ceva timp la dispoziţie, ar 
trebui ca măcar să arunci o privire pe lista cu toate 
telefoanele pe care trebuie să le dai şi apoi fie să te 
direcționezi spre cel mai important de care te poţi ocupa, fie 
să îți acorzi permisiunea de a te simți în regulă să nu te 
deranjezi pentru niciunul dintre ele. Când urmează să intri 
la o discuţie cu şeful sau cu partenerul tău, acordă-ţi un 
moment pentru a examina agendele în aşteptare pe care le 
ai în comun cu el, astfel încât să ştii că îţi utilizezi timpul 
cât mai eficient. Când trebuie să iei ceva de la curățătoria 
chimică, în primul rând ar trebui să treci în revistă rapid 
toate comisioanele pe care ai putea să le faci pe drum. 


Câteva secunde pe zi sunt, de regulă, tot ce îţi trebuie pentru o trecere în revistă, 
atât timp cât te uiţi la o cantitate suficientă din lucrurile potrivite, la momentul 
potrivit. 


Oamenii mă întreabă adesea: „Cât de mult timp dedici 
sistemului tău?” Răspunsul meu este, pur şi simplu: „Atât 
cât îmi trebuie pentru a mă simți liniştit cu ceea ce fac.” În 
realitate, este o acumulare de două secunde aici, trei 
secunde acolo. Ce nu înțeleg cei mai mulți oameni este că, 
într-un sens, listele mele sunt biroul meu. Aşa cum tu poți 
avea la postul tău de lucru Post-it-uri şi teancuri de 
documente care reprezintă munca de făcut, la fel am şi eu 
listele mele şi calendarul de „Acţiuni următoare”. 


Presupunând că ţi-ai colectat, procesat şi organizat în 
întregime chestiunile, cel mai probabil vei aloca din când în 
când câteva momente pentru a-ți accesa sistemul în privința 
mementourilor cotidiene. 

Consultă-ţi, în primul rând, calendarul... 


Cea mai frecventă trecere în revistă va viza, probabil, 
calendarul tău zilnic şi dosarul tău tickler de zi cu zi, dacă 
ţii unul actualizat, pentru a vedea „peisajul dur” şi a evalua 
ce e de făcut. Trebuie să cunoşti, în primul rând, parametrii 
de timp şi de spaţiu. Faptul că ştii că ai şedinţe încontinuu 
de la opt dimineața până la şase seara, spre exemplu, cu o 
pauză de prânz de doar jumătate de oră, te va ajuta să iei 
deciziile necesare privind orice alte activități. 

„Şi apoi listele cu acţiuni 


După ce îţi treci în revistă toate angajamentele fixate pentru 
o zi sau o oră anume şi te ocupi de ce ai de făcut în legătură 
cu ele, următorul domeniu în ordinea frecvenţei cu care 
trebuie realizată trecerea în revistă va fi cel al listelor cu 
toate acțiunile pe care le-ai putea face în contextul tău 
actual. Dacă eşti la biroul tău, spre exemplu, te vei uita la 
listele tale cu telefoane, acţiuni la computer şi lucruri de 
făcut la birou. Asta nu înseamnă neapărat că vei face 
vreunul din lucrurile de pe listele acelea; le vei evalua doar 
în comparație cu fluxul altor activități care îți parvin, pentru 
a te asigura că faci cele mai bune alegeri cu privire la ceea 
ce ar trebui să gestionezi. Trebuie să te simți încrezător că 
nu îți scapă nimic esențial. 
Întreținerea vieții şi urmărirea fericirii nu sunt două chestiuni distincte. 

— Ayn Rand 


Sincer, dacă listele tale de acțiune sunt la zi şi calendarul 
tău este de încredere, acestea ar putea să fie singurele 
lucruri din sistemul tău asupra cărora va trebui să revii cel 


puţin o dată la două zile. Au existat multe zile când nu am 
avut nevoie să mă uit pe niciuna din listele mele, de fapt, 
pentru că era clar din interfață - calendarul meu - ce nu voi 
putea să fac. 


Trecerea în revistă adecvată, în contextul adecvat 


Ai putea să ai nevoie să accesezi oricare dintre listele tale, în 
orice moment. Când tu şi partenerul de viață vă detensionați 
la sfârşitul zilei şi vrei să te asiguri că te vei ocupa de 
„afacerea” pe care voi doi o gestionaţi împreună, privind 
casa, familia şi/sau viața personală, ar fi recomandat să te 
uiţi pe agenda ta acumulată pentru el sau ea. Pe de altă 
parte, dacă şeful tău vine neanunţat pentru o conversație 
față-n față despre realitățile şi prioritățile curente, îţi va fi 
foarte util să ai la îndemână lista de „Proiecte” actualizată şi 
„Agenda” pentru el sau ea. Când primeşti brusc o invitație 
prin SMS pentru o întâlnire la prânz, neplanificată dar 
foarte strategică, de la un potenţial client care tocmai a 
apărut, cât de repede poți să „te pregăteşti de luptă”, să 
scoţi la imprimantă date relevante şi să renegociezi alte 
angajamente pentru a fi pe deplin prezent la întâlnirea 
aceea, care, dacă se desfăşoară cum trebuie, se poate 
prelungi până după-amiază? 

Actualizarea sistemului tău 


Adevăratul truc pentru a asigura caracterul demn de 
încredere al întregului sistem de organizare stă în 
reîmprospătarea, în mod regulat, a gândirii şi a sistemului 
tău, dintr-o perspectivă mai elevată. Totuşi, asta este 
imposibil de realizat dacă listele tale rămân prea mult în 
urma realității tale. Nu vei putea să te păcăleşti pe tine 
însuți în legătură cu asta: dacă sistemul tău este depăşit, 
creierul tău va fi forțat să se implice din nou, pe deplin, la 
nivelul mai scăzut al rememorării. 


Pentru a face cunoaşterea productivă, va trebui să învăţăm să vedem atât 
pădurea, cât şi copacii. Va trebui să învăţăm să ne conectăm. 
— Peter F. Drucker 


Aceasta este, poate, cea mai mare provocare dintre toate. 
După ce ai văzut cum este să ai un cap limpede şi să deţii 
controlul asupra a tot ceea ce se petrece, poţi să faci ce este 
necesar ca să menții acest standard operațional? Anii 
numeroşi pe care i-am petrecut cercetând şi implementând 
această metodologie cu o mulțime de persoane mi-au 
demonstrat că, pentru sustenabilitatea procesului, cheia 
magică este Reexaminarea Săptămânală. 

Puterea Reexaminării Săptămânale 


Dacă eşti la fel ca mine şi ca majoritatea oamenilor, 
indiferent cât de bune ar fi intenţiile tale, lumea va veni spre 
tine mai repede decât vei putea tu să ţii pasul. Mulţi dintre 
noi parcă am avea în natura noastră tendința să ne lăsăm 
prinşi în mai multe lucruri decât putem să facem față. Ne 
programăm întâlniri în linie toată ziua, după programul de 
lucru, mergem la evenimente ce generează idei şi 
angajamente de care trebuie să ne ocupăm şi ne încurcăm 
în obligații şi proiecte care au potențialul de a ne proiecta 
inteligența creativă pe orbite cosmice. 


În mod invariabil, vei asimila mai multe oportunități decât poate să proceseze 
sistemul tău în fiecare zi. 


Tocmai vârtejul acesta de activități este ceea ce face ca 
Reexaminarea Săptămânală să fie atât de valoroasă. Aceasta 
încorporează ceva timp pentru captare, reevaluare şi 
reprocesare, pentru a te menţine în echilibru. Pur şi simplu 
nu există nicio modalitate de a realiza această regrupare 
necesară în timp ce încerci să faci munca obişnuită de zi cu 
zi. 


Reexaminarea Săptămânală îți va ascuți de asemenea 
focalizarea intuitivă asupra proiectelor tale importante, pe 
măsură ce te ocupi de fluxul de noi inputuri şi de potenţiale 
distrageri ale atenţiei care se abat asupra ta în restul 
săptămânii. Va trebui să înveţi să spui nu - mai repede şi 
mai multor lucruri - pentru a te menţine, confortabil, pe 
linia de plutire. Să ai ceva timp alocat special pentru a te 
ridica, cel puţin, la nivelul gândirii proiectului are un rol 
important în a uşura această misiune. 

Ce este Reexaminarea Săptămânală? 


Foarte simplu spus, Reexaminarea Săptămânală este orice 
trebuie să faci pentru a-ţi goli mintea din nou şi pentru a te 
orienta pentru următoarele câteva săptămâni. Este 
parcurgerea etapelor de gestionare a fluxului de muncă — 
captarea, clarificarea, organizarea şi trecerea în revistă a 
tuturor angajamentelor, intenţiilor şi înclinațiilor tale aflate 
în suspensie — până când poţi să declari cu onestitate: „Ştiu 
cu siguranță în momentul acesta tot ceea ce nu fac, dar aş 
putea să fac, dacă m-aş hotărî.” 

Dintr-un punct de vedere practic, iată metoda în trei paşi 
care te poate aduce acolo: să devii clar, să devii actualizat şi 
să devii creativ. Faptul că devii clar va garanta că toate 
lucrurile tale colectate sunt procesate. Faptul că devii actual 
va garanta că toate „hărțile” sau listele tale de orientare sunt 
analizate şi la zi. Partea creativă se derulează într-o oarecare 
măsură automat, pe măsură ce devii clar şi actualizat - vei 
genera în mod natural idei şi perspective care vor adăuga 
valoare gândirii tale despre viața profesională şi personală. 
Să devii clar 


Acesta este stadiul inițial al strângerii tuturor proiectelor 
neterminate care au fost generate în cursul săptămânii tale 
aglomerate. Notiţe luate în şedinţe, chitanțe şi cărți de vizită 
pe care le-ai strâns, înştiințări din partea şcolilor unde 


învaţă copiii tăi şi toate inputurile variate care, fără voia ta, 
s-au acumulat în toate buzunăraşele şi locurile ciudate din 
poşeta şi servieta ta, în sms-uri din smartphone-ul tău, în 
haină şi pe comoda din dressing, în plus pe lângă ceea ce 
survine pe canalele tale obişnuite de input, cum ar fi Inbox- 
ul e-mailului tău şi rețelele de socializare. 


Strânge hârtiile şi materialele izolate Scoate diversele hârtii, 
cărțile de vizită, chitanţele şi aşa mai departe, care s-au 
strecurat prin toate cotloanele biroului, hainelor şi 
accesoriilor tale. Pune-le pe toate în tăvița ta pentru 
documente, în vederea procesării. 


Goleşte „Intrările” Examinează orice notițe de la şedinţe şi 
însemnări pe hârtie sau în dispozitivele tale mobile. 
Hotărăşte şi enumeră toate elementele de acţiune, 
proiectele, acțiunile în aşteptare, evenimentele din calendar 
şi pe cele de tipul „Într-o bună zi/poate”, după cum este 
necesar. Arhivează toate notițele şi materialele de referință. 
Adu la zero secțiunile de „Intrări” din e-mailurile, sms-urile 
şi mesageria ta vocală. Fii neîndurător cu tine însuți, 
procesând toate notițele şi gândurile referitoare la 
interacțiuni, proiecte, inițiative noi şi inputuri care ţi-au 
parvenit de la ultima descărcare şi scapă de cele care nu-ţi 
sunt necesare. 


Goleşte-ţi mintea Notează sau tastează (în categoriile 
corespunzătoare) orice proiecte noi, elemente de acţiune, 
proiecte în aşteptare, proiecte de tipul „Într-o bună zi/poate” 
şi aşa mai departe, pe care nu le-ai captat şi clarificat încă. 
Să devii actualizat 


Acum trebuie să „treci în ariergardă” şi să elimini 
mementourile depăşite din sistemul tău, să îți aduci listele 
active la zi şi să le completezi. lată etapele: 


Reexaminează listele de „Acţiuni următoare” Bifează acțiunile 
finalizate. Caută cu atenție mementouri ale unor etape de 
acțiune pentru înregistrare. De multe ori m-am mişcat atât 
de rapid încât nu am avut ocazia să bifez multe elemente 
finalizate de pe lista mea, cu atât mai puţin să decid ce am 
de făcut mai departe. Este momentul potrivit în acest scop. 


Reexaminează datele anterioare din calendar Reexaminează 
în detaliu intrările din calendar din ultimele două sau trei 
săptămâni, căutând elementele de acțiune rămase sau 
emergente, informaţii de referință şi aşa mai departe şi 
transferă datele acelea în sistemul activ. Identifică toate 
reacțiile de tipul „Aha! Asta îmi aminteşte că...!”, împreună 
cu acțiunile asociate lor. Probabil că vei observa şedinţe şi 
evenimente la care ai luat parte, care declanşează gânduri 
legate de ce ar trebui să faci mai departe în legătură cu 
conținutul. Fii capabil să-ți arhivezi vechiul calendar fără să 
rămână nimic necaptat. 


Reexaminează calendarul următor Uită-te la intrările 
ulterioare din calendar (pe termen lung şi scurt). Captează 
acțiunile despre proiecte şi pregătirile necesare pentru 
evenimentele care urmează. Calendarul tău este una dintre 
cele mai bune liste de verificare pe care să o reeexaminezi în 
mod regulat, pentru a împiedica stresul din ultima clipă şi 
pentru a declanşa o gândire frontal creativă.=== Viitoarele 
călătorii, conferințe, şedinţe, sărbători etc. ar trebui să fie 
evaluate în vederea proiectelor de adăugat pe listele tale cu 
„Proiecte” şi „Acţiuni următoare”, pentru oricare dintre acele 


situații care se află deja pe radarul tău, dar nu sunt încă pe 
pilot automat. 


tiktik pote adevărat mai ales atunci când alte persoane au autoritatea să 
adauge intrări în calendarul tău. Este foarte uşor să fii neplăcut surprins de 
şedinţe pe care le observi brusc şi care fuseseră programate de altcineva! (n.a.) 


Reexaminează lista „În aşteptare” Se impune vreo 
continuare? Trebuie să trimiți vreun e-mail pentru a primi o 
înştiinţare cu privire la situație? Trebuie să adaugi vreun 
element pe lista cu „Agenda” pentru a te pune la curent 
atunci când vei vorbi cu el sau cu ea? Înregistrează toate 
acțiunile următoare. Bifează-le pe cele primite deja. 


Reexaminează listele cu „Proiecte” (şi cu „Rezultate mai 
ample”)  Evaluează situația proiectelor, obiectivelor şi 
rezultatelor, unul câte unul, asigurându-te că în sistemul 
tău există cel puţin o acţiune de demarare pentru fiecare în 
parte. Parcurgi toate planurile active şi relevante de proiecte, 
materialele auxiliare şi orice alte materiale necesare 
lucrărilor în desfăşurare, pentru a declanşa noi acțiuni, 
completări şi elemente în aşteptare etc. 


Reexaminează toate listele de verificare relevante Există 
vreun alt lucru pe care nu l-ai făcut, pe care trebuie sau vrei 
să îl faci, date fiind diferitele tale angajamente, interese şi 
responsabilități? 


Să devii creativ 


Această metodologie nu se referă doar la a face ordine şi a 
ajunge la o finalizare. Aceştia sunt factori esenţiali, desigur, 
care să fie utilizați pentru claritate şi focalizare. Totuşi, în 
fond, impulsul fundamental pentru propria mea incursiune 
în acest domeniu a fost crearea spaţiului necesar pentru a 
cataliza şi a accesa o gândire şi o direcţie noi, creative şi 


valoroase. Dacă ai ajuns până aici în implementarea acestei 
metodologii, în general, acestea nu sunt aspecte care să 
solicite o grămadă de energie pentru a fi atinse. Noi suntem 
ființe creative în mod natural, investite în existența noastră 
pentru a trăi, a ne dezvolta, a ne exprima şi a ne extinde. 
Dificultatea nu este aceea de a fi creativ -— ci de a elimina 
barierele din calea fluxului natural al energiilor noastre 
creatoare. Din punct de vedere practic, este vorba despre a 
te mobiliza, despre a permite ideilor spontane să iasă la 
iveală, despre a le capta şi a le fructifica valoarea. Dacă în 
procesul de citire şi aplicare a oricăreia dintre tehnicile 
acestea, te confrunţi cu orice fel de reacție de tipul „Aha! 
Asta îmi aminteşte că...” sau „Hmmm, cred că aş putea să 
vreau să...” pentru că ţi-ai externalizat gândirea şi ai 
reflectat asupra lucrurilor, înseamnă că deja demonstrezi 
firescul acestui proces. 


„Punctul de vedere” este soluția aceea chintesenţial umană la supraincărcarea 
informaţională, un proces intuitiv menit să reducă lucrurile la un minimum 
esenţial, relevant şi gestionabil... Într-o lume cu conținut hiperabundent, punctul 
de vedere va deveni cea mai rară dintre resurse. 

— Paul Saffo 


După cum am spus, este posibil să nu ai niciun element 
asupra căruia să trebuiască să te concentrezi la momentul 
de față, de vreme ce probabil că cea mai mare parte din 
gândirea ta creativă şi-a făcut deja apariţia şi a fost deja 
integrată în acest proces. Există însă câțiva declanşatori 
adiționali pe care i-ai putea considera utili pentru a finaliza 
acest proces. 

Reexaminează lista cu proiectele din categoria „Într-o bună 
zi/Poate” Verifică dacă există vreun proiect care ar fi putut 
să devină mai interesant sau mai valoros pentru a fi activat 
şi transferă-l în „Proiecte”. Şterge-le pe toate care au stat 
pur şi simplu mult mai mult decât ar fi trebuit, din moment 
ce lumea şi interesul tău s-au schimbat suficient pentru a le 


scoate chiar şi de pe acest radar informal. Adaugă orice 
posibilități emergente, la care abia acum începi să te 
gândeşti. 


Fii creativ şi curajos Există idei noi, minunate, nebuneşti, 
creative, incitante, de a-ți asuma riscuri pe care le poţi capta 
şi adăuga în sistemul tău sau în „creierul tău extern”? 

Acest proces de reexaminare este ceva de bun-simț, dar 
puţini dintre noi îl fac pe cât de bine sau de consecvent ar 
putea, ceea ce înseamnă pe cât de constant ar trebui pentru 
a ne menține mintea limpede şi un sentiment al controlului 
relaxat. Desigur, anvergura sa este descurajatoare mai ales 
dacă nu ţi-ai structurat şi nu ţi-ai populat încă sistemul 
personal pentru a deţine date care să fie rezonabil de 
actualizate şi complete. Şi chiar dacă ai un centru de control 
decent, date fiind presiunile şi solicitările lumii tale de zi cu 
zi, este rareori evident sau uşor să faci ca acest tip de 
eveniment de reflecţie şi recalibrare să se producă. 
Momentul şi locul potrivite pentru reeexaminare 


Reexaminarea Săptămânală este atât de importantă încât 
este de datoria ta să stabileşti obiceiuri, medii şi 
instrumente bune pentru a o sprijini. După ce a fost 
stabilită zona ta de confort pentru genul de control relaxat la 
care se referă Metoda GTD, nu va trebui să îţi faci prea mult 
griji că nu vei putea să te mobilizezi să faci reeexaminarea — 
va trebui, pentru a te putea întoarce la standardele tale 
personale. 

Până atunci, fă tot ce trebuie să faci, o dată pe 
săptămână, pentru a te păcăli pe tine însuţi să te 
îndepărtezi de rutina zilnică timp de câteva ore - nu pentru 
a te decupla, ci pentru a te ridica cel puţin până la orizontul 
tuturor proiectelor tale şi situaţiei acestora şi pentru a te 


pune la punct cu tot ceea ce are legătură cu aspectele care 
îți distrag atenţia. 

Dacă dispui de luxul unui birou sau spaţiu de lucru care 
poate fi cât de cât izolat de oamenii şi interacțiunile de peste 
zi, şi dacă ai mai mult sau mai puţin o săptămână tipică de 
lucru de cinci zile, îți recomand să blochezi pentru 
examinare două ore la începutul după-amiezii din ultima ta 
zi de lucru. Trei factori fac ca acesta să fie un moment ideal: 


. e Probabil că evenimentele din timpul 
săptămânii sunt încă suficient de recente pentru ca 
tu să poţi face o disecție completă („Oh, da, trebuie 
să mă asigur că o sun înapoi în legătură cu...”). 


. e Când vei descoperi (în mod invariabil) acţiuni 
care necesită contactarea unor persoane de la 
serviciu, încă vei avea timp să faci asta înainte ca ele 
să plece în weekend. 


. e Este grozav să-ți scoţi toate grijile din minte ca 
să poți pleca în weekend pregătit să te reimprospătezi 
şi să te recreezi, fără să mai ai nicio apăsare inutilă. 


Totuşi, ai putea fi genul de persoană care nu are 
weekenduri normale. Eu, spre exemplu, am la fel de multe 
de făcut în zilele acelea ca şi în cursul săptămânii. Dar 
dispun de luxul (?) de a suporta călătorii frecvente şi lungi 
cu avionul, care îmi oferă o oportunitate ideală de a 
recupera. Numeroşi oameni şi-au structurat propria rutină 
pentru Reexaminarea Săptămânală, în aşa fel încât să se 
potrivească cu stilul lor de viață, de la timpul obişnuit 
petrecut la cafeneaua preferată, în fiecare sâmbătă 
dimineaţă, şi până la momentele când stau în biserică, în 
timpul repetiţiilor la cor ale fiicei lor, în fiecare duminică. 

Din când în când, pleacă şi relaxează-te puţin. Dacă vei munci neîntrerupt, îţi vei 


slăbi judecata. Mergi ceva mai departe, pentru că munca ta va căpăta astfel 
perspectivă , iar lipsa armoniei va fi mai uşor de văzut. 
— Leonardo da Vinci 


Indiferent care ar fi stilul tău de viață, ai nevoie de un 
ritual săptămânal de regrupare. Probabil că ai deja ceva de 
felul acesta (sau pe aproape). Dacă da, fructifică din plin 
obişnuința, adăugându-i un proces de reeexaminare de la o 
altitudine mai mare. 

Persoanele cărora li se pare cel mai dificil să-şi facă timp 
pentru această reexaminare sunt cele care au în mod 
constant muncă la cerere şi medii casnice, cu zero spațiu 
sau timp încorporat pentru regrupare. Cei mai stresaţi 
profesionişti pe care i-am întâlnit sunt cei care trebuie să 
reacționeze în aspecte esențiale la muncă (de exemplu, 
traderii de nivel înalt de la bursă şi şefii de personal) şi după 
aceea se duc acasă la cei doi copii sub zece ani şi la soția 
care a avut şi ea o zi grea la serviciu. Din fericire, câțiva 
dintre ei au de făcut drumul înapoi acasă, timp de o oră. 

Dacă te recunoşti în imaginea aceea, cea mai mare 
provocare a ta va fi să încorporezi un proces constant de 
regrupare, fără ca lumea ta să fie prezentă în fața ochilor 
tăi. Fie va trebui să accepţi necesitatea unui interval de timp 
petrecut la birou, după-programul de lucru, într-o vineri 
seară, fie va trebui să stabileşti acasă un moment şi de timp 
relaxat, dar dedicat serviciului. 


Cele mai bune idei ale tale despre muncă nu vor apărea în timp ce eşti la 
serviciu. 


Timpul pentru reexaminarea operațională executivă Am 
instruit numeroşi directori să-şi aloce exclusiv două ore din 
calendarele lor, la finalul săptămânii de lucru. În cazul lor, 
cea mai mare problemă este cum să echilibreze gândirea de 
calitate şi timpul pentru a recupera solicitările urgente ale 


interacțiunilor esenţiale. Aceasta este o decizie dificilă. 
Totuşi, cei mai influenți şi mai experimentați dintre ei 
cunosc valoarea sacrificării aspectelor urgente în aparență, 
în favoarea celor cu adevărat importante şi îşi creează 
ferestrele de timp necesare pentru o versiune a acestui 
proces. Unul dintre clienţii noştri, liderul departamentului 
de dezvoltare administrativă pentru una dintre cele mai 
mari companii din lume, a sugerat că încorporarea timpului 
de calitate pentru examinare şi regrupare, cu scopul de a 
avea încredere în luarea intuitivă de decizii, este în acelaşi 
timp esenţială pentru şi complet absentă în eşaloanele 
superioare ale organizației sale. 


Gândirea este însăşi esenţa pentru, şi cel mai dificil lucru de făcut în afaceri şi în 
viaţă. Cei care clădesc imperii îşi petrec oră de oră prinşi în activitatea mentală... 
în vreme ce alții se distrează. Dacă nu eşti pe deplin conştient în depunerea 
efortului de efectuare a gândirii integrate şi autoghidate... atunci cedezi în fața 
leneviei şi nu mai deții controlul asupra vieții tale. 

— David Kekich 


Chiar şi directorii executivi care au integrat un spațiu 
constant pentru reflecţie cu privire la munca lor par să 
acorde prea puțină importanță procesului mai comun al 
reexaminării şi recuperării de la nivelul Orizontului 1 
(Proiectele). Între şedinţe una după alta şi plimbările agale 
în jurul heleşteului tău cu peşti koi, cu un pahar de vin în 
mână, la apusul soarelui, trebuie să existe un nivel de 
reexaminare uşor mai ridicat, necesar pentru controlul şi 
focalizarea operaţională. Dacă crezi că ţi-ai identificat, 
clarificat, evaluat şi actualizat complet toate buclele 
deschise, probabil că te păcăleşti singur. 


Reexaminări ale „imaginii de ansamblu” 


Da, la un moment dat trebuie să clarifici rezultatele mai 
importante, obiectivele pe termen lung, viziunile şi 


principiile care îți impulsionează, testează şi prioritizează, în 
cele din urmă, deciziile. 


Să încerci să stabileşti obiective înainte să ai încredere că îți poți menține lumea 
cotidiană sub control îți va submina frecvent motivaţia şi energia, în loc să le 
amplifice. 


Care sunt ţintele şi obiectivele-cheie în munca ta? Ce ar 
trebui să ai peste un an sau trei ani de aici încolo? Cum 
merge cariera ta? Este acesta cel mai satisfăcător stil de 
viață pentru tine? Faci ceea ce vrei sau ai nevoie cu 
adevărat, dintr-o perspectivă mai profundă şi pe termen mai 
lung? 

Punctul focal explicit al acestei cărți nu constă în 
separarea nivelurilor reprezentând  Orizonturile 3-5. 
Îndemnul adresat ţie, de a opera dintr-o perspectivă mai 
înaltă, constituie, totuşi, scopul său implicit — de a te sprijini 
pe tine ca expresia deplină a vieţii tale să fie mult mai 
satisfăcătoare şi mai bine aliniată cu jocul mai mare în care 
eşti implicat. Pe măsură ce creşti viteza şi agilitatea cu care 
faci ordine la nivelurile La Sol şi Orizontul 1 ale vieții tale 
personale şi profesionale, ai grijă să revizitezi celelalte 
niveluri în care eşti angajat, după cum este necesar, pentru 
a-ți păstra mintea cu adevărat limpede. 

Cât de des ar trebui să te provoci pe tine însuți cu genul 
acela de examinare cuprinzătoare este ceva ce numai tu poți 
stabili. Principiul pe care trebuie să-l susțin în acest punct 
este următorul: 

Tu trebuie să-ţi evaluezi viața personală şi profesională la 
orizonturile adecvate, luând deciziile adecvate, la intervalele 
adecvate, pentru a recunoaşte realmente adevărul. Aceasta 
este o obligaţie şi o invitaţie pentru tine pe toată durata 
vieții, de a-ți împlini destinul sau  intenționalitatea 
nefinalizate, oricare ar fi acestea. 


De-a lungul anilor am descoperit, atât din propria-mi 
experiență, cât şi din faptul că am fost implicat îndeaproape 
în lumea de zi cu zi a nenumărați oameni, că revenirea cu 
picioarele pe pământ, în cele din urmă, şi dobândirea 
controlului asupra aspectelor obişnuite ale vieții produce un 
teren fertil de inspirație naturală pentru chestiunile noastre 
de nivel mai înalt. Din cauza resorturilor şi înclinațiilor 
noastre mai profunde, ne-am încâlcit în complexităţile şi 
angajamentele care creează frecvent confuzii şi sentimentul 
că suntem copleşiți. Ai simțit o nevoie profundă de a avea 
copii; acum îi ai şi fiecare dintre ei reprezintă un efort major, 
care va fi gestionat timp de cel puțin două decenii. Te-ai 
simţit nevoit să fii creativ şi să produci valoare recunoscută 
(şi monetizată) în lume; aşa că ai clădit o afacere sau te-ai 
angajat într-o carieră profesională impunătoare, iar acum 
eşti îngropat în mult mai multe lucruri decât poți face față. 
Este posibil ca în momentul de față să nu-ţi fie necesare mai 
multe obiective - ai nevoie să te simți confortabil cu cele pe 
care le-ai pus deja în mişcare şi cu încrederea că poți 
avansa elegant oricare altele noi. 


Pentru a înțelege lumea, trebuie să te îndepărtezi de ea din când în când. 
— Albert Camus 


Într-adevăr, oricând ne este de folos o privire proaspătă 
asupra viziunilor, valorilor şi obiectivelor noastre. Dar, din 
experiența mea, vei opune rezistență acelei conversații cu 
tine însuți dacă nu crezi că faci față foarte bine lumii pe care 
ţi-ai creat-o deja! Cât de mult durează să schimbi un 
obiectiv sau o imagine a ceea ce vrei? Nu durează prea mult 
timp, poate chiar deloc. Cât de mult îţi va trebui să te simţi 
încrezător că îți poţi livra ţie rezultatele față de care îţi 
asumi un angajament? Experiența mea este că vor trebui cel 
puţin doi ani de implementare şi de familiarizare cu această 
metodologie pentru a ajunge la nivelul acela de încredere în 


sine. Acestea nu sunt veşti proaste - sunt doar nişte veşti. 
Vestea bună este că dobândirea unui control mai mare la 
nivelurile mai obişnuite şi operaţionale ale vieţii tale 
profesionale şi personale îţi este imediat accesibilă când 
începi să aplici aceste practici excelente, şi probabil îți va 
deschide ochii asupra unor aspecte reale ale jocului tău mai 
cuprinzător, pe care nu ai putea să le recunoşti sau să le 
fructifici altfel. 


Lumea însăşi nu este niciodată copleşită sau confuză - numai noi suntem, din 
cauza felului în care suntem angrenațţi în ea. 


Un aspect suplimentar al acestei dinamici de gândire spre 
viitor este valoarea faptului de a rămâne extrem de flexibil şi 
informal în legătură cu stabilirea de obiective. O schimbare 
semnificativă în această zonă a fost inaugurată în lumea 
software-ului, pe măsură ce „dezvoltare agilă de programe” a 
devenit norma pentru start-upurile de succes. Trebuie să ai 
o viziune, să faci tot ce poți pentru a-ţi imagina cum ar 
putea să arate, să treci la treabă pentru a produce ceva ca 
primă materializare viabilă şi vandabilă şi apoi să „navighezi 
dinamic”, maturizându-ți atât viziunea, cât şi modalitatea de 
a o implementa, bazându-te pe feedback autentic din lumea 
ta reală. Mesajul este: gândirea pozitivă cu privire la viitor 
este esențială şi extraordinară, dar se manifestă cel mai 
eficient când este legată de o încredere privind execuţia în 
lumea materială, având încorporată capacitatea de reacție şi 
corectare a direcției. 

Lucru care ne aduce la punctul şi provocarea supremă 
pentru toată această metodologie personală de captare, 
clarificare, organizare şi reflecţie: Este 9:22, miercuri- 
dimineața - ce faci? 


j 


Angajarea: luarea celor mai bune 
decizii de acțiune 


CÂND VINE VORBA despre ziua ta de lucru în timp real, plină de 
hotărâre şi eficiență, cum hotărăşti ce să faci în orice 
moment dat? 

Aşa cum am spus, răspunsul meu simplu este: ai 
încredere în inima ta. Sau în spiritul tău. Sau, dacă eşti 
alergic la genul acesta de cuvinte, încearcă cu: instinctul 
tău, experiența ta şi mintea ta, ficatul tău, intuiţia ta — orice 
funcționează ca punct de referință ca să te faci să te retragi 
cu un pas înapoi şi să accesezi orice consideri tu a fi sursa 
înțelepciunii tale interioare. Dacă ai făcut vreodată alegeri 
deliberate, pe lângă cele spontane şi reactive, vei şti la ce mă 
refer. 


În fond şi întotdeauna, trebuie să ai încredere în intuiţia ta. Există însă 
numeroase lucruri pe care le poţi face şi care pot spori acea încredere. 


Asta nu înseamnă să te arunci cu capul înainte — desigur, 
cu excepţia cazurilor în care chiar asta înseamnă. La un 
moment dat în viața mea, eu chiar am mers, cu vârf şi 
îndesat, pe drumul acela şi pot confirma că lecţiile au fost 
prețioase, dacă nu chiar absolut necesare.:: 


******** Există o mulțime de modalități de a abandona totul. Poţi să ignori 
lumea fizică şi realitățile sale şi te poţi încrede în univers. Am făcut asta cândva, 
în felul meu specific, şi a fost o experiență puternică. Şi una pe care nu aş dori-o 
nimănui. Am încercat să mă debarasez de conexiunile mele practice, deşi nu am 
ales să-mi iau viața (am fost însă foarte aproape!). Am avut multe de învățat 
despre cooperarea cu lumea în care am ales să joc. Dar poziția preferabilă din 
punct de vedere moral este să cedezi în fața conştiinţei tale interioare şi 
inteligenţei şi recomandărilor sale pentru lumile în care trăieşti. Să ai încredere 
în tine şi în sursa inteligenței tale este cea mai elegantă variantă de a gusta 
libertatea şi a-ți manifesta productivitatea personală. (n.a.) 


După cum am schițat în Capitolul 2, am descoperit trei 
cadre generale prioritare, care sunt deosebit de utile în 
contextul deciderii acțiunilor: 


. e Modelul celor patru criterii pentru alegerea 
acțiunilor pe moment 


. e Modelul triplustratificat pentru evaluarea 
muncii de zi cu zi 


. e Modelul pe şase niveluri pentru a-ți reexamina 
propria muncă 


Acestea sunt, întâmplător, prezentate în ordine ierarhică 
inversă - adică, invers față de perspectiva strategică 
obişnuită, de sus în jos. Pentru a respecta natura Metodei 
GTD, am găsit util să lucrez din nou de jos în sus, adică să 
încep cu nivelurile cele mai comune. 


Modelul celor patru criterii pentru alegerea 
acțiunilor pe moment 
Aminteşte-ţi că tu faci alegeri de acţiune bazându-te pe 
următoarele patru criterii, în ordine: 

° e Contextul 

. e Timpul disponibil 

. e Energia disponibilă 


° e Prioritatea 


Hai să le examinăm pe fiecare în parte, în lumina felului 
în care îți poți structura cel mai bine sistemele şi 
comportamentele pentru a profita de dinamicile sale. 
Contextul 


În orice moment, primul lucru pe care să-l iei în considerare 
este: ce ai putea să faci acolo unde te afli, cu instrumentele 
de care dispui? Ai un telefon? Ai acces la persoana cu care 
trebuie să discuţi față în față, despre trei dintre elementele 
de pe agendă? Eşti la magazinul de unde trebuie să cumperi 
ceva? Dacă nu poți realiza acțiunea pentru că nu te afli în 
locul adecvat sau nu dispui de instrumentele adecvate, nu-ţi 
face griji în privința aceasta. 

Aşa cum am spus, de multe ori este util să îți organizezi 
mementourile pentru acțiune în funcţie de context — 
„Telefoane”, „Acasă”, „La computer”, „Comisioane”, „Agenda 
pentru Joe”, „Agenda pentru şedinţa de personal” şi aşa mai 
departe. Din moment ce contextul este primul criteriu care 
intră în joc, în cea mai bună dintre alegerile tale de acțiuni, 
listele clasificate în funcţie de context previn reevaluările 
inutile referitoare la ceea ce este de făcut. Dacă ai o mulțime 
de lucruri de făcut pe o singură listă, dar în realitate nu poți 
să faci multe dintre ele în acelaşi context, te străduieşti să le 
regândeşti în permanenţă pe toate. 


Ai libertate atunci când hamurile îți sunt uşoare. 
— Robert Frost 


Dacă ai călătorit pentru a întâlni un client la biroul său, şi 
la sosire descoperi că întâlnirea va fi întârziată cu 
cincisprezece minute, ar fi recomandat să recurgi la lista de 
„Telefoane” pentru a-ţi folosi timpul în mod productiv. 
Listele tale de acţiune ar trebui desfăcute sau împăturite la 
loc, în funcție de ceea ce ai putea să faci în orice moment. 

Un al doilea beneficiu real ia naştere din organizarea 
mementourilor pentru acțiune, în funcţie de contextul 
adecvat: în sine, asta te obligă pe tine să atingi hotărârea 
deosebit de importantă cu privire la următoarea acțiune 
fizică pentru „chestiunile” tale. Toate listele mele de acțiune 
sunt organizate în felul acesta, aşa că trebuie să decid în 


legătură cu acțiunea fizică imediat următoare, înainte să 
ştiu pe ce listă să trec un element. (Acest lucru necesită un 
computer? Un telefon? Să mă aflu într-un magazin? Să 
discut în timp real cu soția mea?) Oamenii care îşi dau lor 
înşişi o listă de acţiuni pentru Diverse (una care să nu fie 
specifică unui anumit context) îşi îngăduie să se îndrepte 
totodată, adeseori, spre decizia referitoare la următoarea 
acțiune. 

Eu îi încurajez frecvent pe oamenii cu care lucrez să 
structureze categoriile listei din timp, pe când îşi procesează 
tăvițele pentru documente, deoarece asta le ancorează 
automat proiectele în lucrurile reale care trebuie realizate 
pentru a le duce mai departe. 

Clasificarea creativă a contextului 


Atunci când începi să implementezi consecvent această 
metodologie, vei găsi invariabil modalități inventive pentru 
a-ți ajusta propriile categorii contextuale astfel încât să se 
potrivească cu situația ta. Deşi categorisirea după 
instrument sau locul fizic este cea mai comună, există de 
multe ori alte modalități unice şi utile de a ne filtra 
mementourile. 

Înainte să plec într-o călătorie lungă, voi crea „Înainte de 
călătorie” ca o categorie temporară în care voi muta toate 
lucrurile din oricare din listele mele de acțiuni care trebuie 
să fie gestionate înainte să plec. Aceea devine singura listă 
pe care trebuie să o analizez până când sunt toate finalizate. 
Ocazional am avut numeroase acțiuni următoare care îmi 
solicitau să fiu în dispoziția necesară pentru „scrierea 
creativă”; chiar dacă acele acţiuni se desfăşurau „La 
computer”, ele necesitau un moment şi un cadru mental 
diferite de restul lucrurilor pe care trebuia să le fac la 
laptopul meu. A fost mult mai relaxant şi productiv să-mi 
gestionez atenţia sortându-le pe acestea pe o listă diferită, 
cu acțiuni de „Scriere creativă”. În prezent îmi împart 


acțiunile care necesită un computer în cele care nu necesită 
conexiune la Internet, cele care necesită conexiune la 
Internet şi cele care presupun doar navigare (lucruri de 
explorat pe Web, care sunt potențial amuzante sau 
interesante). 

De-a lungul anilor am văzut oameni utilizând efectiv 
categorii precum „Creieru'-n vacanță” (pentru acțiuni simple 
care nu solicitau în niciun fel gândirea) şi „Mai puţin de 5 
minute” (pentru a obține „victorii” rapide). Ocazional, 
oamenii se simt mai în largul lor clasificându-şi 
mementourile după zonele de focalizare din viața lor 
profesională şi personală -  „Financiar”, „Familie”, 
„Administrativ” etc. De curând, cineva mi-a împărtăşit 
valoarea pe care a descoperit-o în clasificarea acțiunilor 
pornind de la recompensa emoțională imediată pentru a le 
face - ajutorul acordat celorlalți, stabilitatea vieţii, clădirea 
abundenței etc. Nu există vreun fel „corect” de a-ţi structura 
listele cu „Acţiuni următoare” - doar ceea ce funcționează 
cel mai bine pentru tine, iar partea aceea din sistemul tău 
probabil că se va schimba la fel ca şi viața ta.:-- 


******** Într-o lume ideală, ţi-ai putea vedea toate mementourile pentru 
acțiuni viitoare în orice fel ai vrea să le vezi: timp, energie cerebrală, locuri sau 
instrumente necesare; beneficiile emoționale; domeniul vieții deservit; obiectivele 
şi proiectele sprijinite. Dificultatea este: Cât de multă structură înseamnă prea 
multă pentru valoarea sa potenţială? Dacă trebuie să gândeşti şi să lucrezi prea 
mult pentru a introduce conținut în sistemul tău, nu o vei face. Aplicațiile 
digitale pentru gestionarea de liste şi categorii ne oferă din ce în ce mai multe 
oportunități să analizăm informaţia în numeroase feluri noi, dar trebuie să avem 
întotdeauna grijă să evaluăm dacă energia necesară pentru a utiliza sistemul în 
„iureşul luptei” merită. (Este posibil ca tu să fi creat această funcționalitate de 
sortare specifică contextului încă de când au fost introduse primele software-uri 
de calcul tabelar, structurând coloane şi construind macro-uri de clasificare. 
Dar chiar trebuie să trec prin toate acestea doar pentru a introduce „Să-l sun pe 
fratele meu” ca memento?!) (n.a.) 


Dacă eşti un novice în acest proces, aceste detalii şi 
distincții par inutile sau chiar copleşitoare. Reţine doar că 
atunci când identifici efectiv toate acţiunile următoare pe 


care eşti hotărât să le întreprinzi pentru a-ți îndeplini 
angajamentele în viața personală şi profesională, vei ajunge, 
cel mai probabil, la mult mai mult de o sută. Pentru a 
implementa cu adevărat un „creier extern” şi a te bucura de 
rezultatele sale uimitoare, gestionarea acestui prim nivel al 
muncii tale, cu un asemenea grad de sofisticare, va aduce 
beneficii incomensurabile. 
Timpul disponibil 
Cel de-al doilea factor în alegerea unei acțiuni este cât de 
mult timp ai la dispoziție, înainte să trebuiască să faci 
altceva. Dacă şedinţa ta începe în zece minute, cel mai 
probabil vei alege o altă acțiune pe care să o faci chiar 
acum, decât dacă ai avea următoarele două ore libere. 
Evident, este bine să ştii cât de mult timp ai la dispoziție 
(de unde valoarea unui calendar şi a unui ceas accesibile). 
Un inventar cu mementouri de acțiune acoperind întreaga ta 
viață îți va oferi maximum de informaţie în legătură cu ce 
trebuie să faci şi îți va uşura ajustarea acţiunilor la 
ferestrele pe care le ai. Cu alte cuvinte, dacă ai zece minute 
înaintea următoarei şedinţe, găseşte ceva ce ai de făcut care 
să-ți ia zece minute. Dacă listele tale conțin doar lucrurile 
mari sau importante, este posibil ca niciun element listat să 
nu poată fi rezolvat într-un interval de zece minute - mai 
ales dacă le lipsesc mementourile pentru acțiuni următoare. 
Dacă va trebui să faci oricum lucrurile acelea cu acțiuni mai 
scurte, cel mai productiv mod de a le face este să utilizezi 
micile „ferestre de timp bizare” care apar pe parcursul zilei. 
În plus, există numeroase ocazii în care te-ai aplecat 
asupra vreunei activități mentale intensive timp de câteva 
ore şi ai vrea să-ți schimbi obiectul atenţiei şi să obţii câteva 
victorii uşoare. Atunci este grozav să rezolvi o părticică din 
lista ta cu acțiuni, ocupându-te de câteva lucruri care să 
poată fi terminate uşor şi rapid. Schimbă o rezervare la 
restaurant, sună un prieten şi urează-i la mulți ani, 


comandă semințe pentru păsări sau fă doar câţiva paşi până 
peste drum, la piață sau la farmacie, pentru un lucru de pe 
lista ta de „Comisioane”. 

Energia disponibilă 

Cu toate că îți poți creşte nivelul de energie ocazional 
schimbând contextul şi redirecționându-ţi focalizarea, există 
o limită. Finalul unei zile ocupate de o şedință-maraton de 
planificare a bugetului nu este, probabil, cel mai bun 
moment în care să suni un potențial client, să începi să 
schițezi o politică de evaluare a performanței sau să 
abordezi un subiect nou şi sensibil cu partenerul tău de 
viață. Ar putea să fie mai bine să suni la compania aeriană 
pentru a schimba o rezervare, să procesezi câteva facturi, să 
ieşi pe verandă şi să priveşti apusul, să răsfoieşti o revistă 
economică sau, pur şi simplu, să faci curat într-un sertar al 
biroului. 


Avem cu toții momente când gândim mai eficient şi momente în care nu ar trebui 
să gândim deloc. 
— Daniel Cohen 


Simplul fapt de a avea toate opţiunile de acţiuni 
următoare la dispoziție îți permite să profiți de diferite 
ferestre din timpul tău, ştiind că tot ceea ce va trebui să 
procesezi şi să faci la un moment dat îți va permite să 
corelezi activitatea productivă cu nivelul tău de vitalitate. 

Îţi recomand să păstrezi întotdeauna un inventar de 
lucruri care trebuie făcute şi care necesită foarte puţină 
energie, mentală sau creativă. Când te găseşti într-una din 
stările acelea cu energie scăzută, fă lucrurile acestea. 
Lecturile facile (reviste, articole, cataloage, navigare pe Web), 
datele de contact care trebuie introduse, ordonarea 
dosarelor, crearea unor copii de siguranță pentru 
calculatorul tău, până şi udarea plantelor tale şi încărcarea 
capsatorului - acestea sunt câteva dintre nenumăratele 


lucruri de care oricum va trebui sau vei dori să te ocupi la 
un moment dat. 


Nu există niciun motiv să nu fii foarte productiv chiar şi atunci când nu eşti în 
formă maximă. 


Acesta este unul dintre cele mai bune motive pentru a 
avea granițe foarte clare ale sistemului tău de gestionare 
personală: îți uşurează continuarea activității productive 
atunci când nu eşti în formă maximă. Dacă eşti într-o stare 
cu energie scăzută şi materialul tău de lectură este 
dezorganizat, chitanţele tale sunt împrăştiate peste tot, 
sistemul tău de îndosariere este haotic şi tăvița ta pentru 
documente este disfuncțională, pur şi simplu pare să fie 
prea greu să găseşti şi să organizezi sarcinile existente, aşa 
că eviți direct să faci ceva şi te simţi şi mai prost. Una dintre 
cele mai bune modalități de a-ți creşte energia este să 
închizi câteva dintre buclele tale deschise. Aşadar, asigură- 
te întotdeauna că ai câteva bucle uşoare la îndemână, pe 
care să le închizi===. 

******** Desigur, există o linie fină de demarcaţie între ceva ce nu necesită 
prea multă energie pentru că este cel mai productiv lucru pe care îl poţi face pe 


moment şi a-l face pentru a evita să faci lucruri mai dificile pe care ştii că ar 
trebui să le faci! (n.a.) 


Aceste prime trei criterii pentru alegerea acțiunii 
(contextul, timpul şi energia) demonstrează nevoia unui 
sistem complet de mementouri pentru acțiuni următoare. În 
cea mai mare parte a timpului, nu te vei găsi într-o formă în 
care să efectuezi genul acela de gândire coordonată şi 
organizată: aceasta trebuie să fi fost deja făcută. În acest 
caz, poţi opera mult mai mult „în modul tău” şi poți alege 
între acțiuni delimitate care se potrivesc situației. 
Prioritatea 


Dat fiind contextul în care te afli şi timpul şi energia de care 
dispui, următorul criteriu evident pentru alegerea de acțiuni 


este prioritatea relativă: „Dintre toate opţiunile care îmi 
rămân, care este cel mai important lucru de făcut?” 

„Cum îmi decid prioritățile?” este o întrebare pe care o aud 
frecvent. la naştere din experiența oamenilor de a avea mai 
multe de dus decât pot gestiona în mod confortabil. Ei ştiu 
că trebuie făcute nişte alegeri dificile şi că unele lucruri ar 
putea să nu fie făcute deloc. 


Este imposibil să te simți bine în legătură cu alegerile tale dacă nu îţi este 
limpede în ce constă, de fapt, munca ta. 


Până la urmă, pentru a te simți bine în legătură cu ceea 
ce nu ai făcut, trebuie să fi luat câteva decizii conştiente 
referitoare la responsabilitățile, obiectivele şi valorile tale. 
Procesul acela include invariabil o interacțiune adeseori 
complexă cu obiectivele, valorile şi direcţiile organizației (sau 
organizațiilor) şi persoanelor importante din viața ta şi cu 
importanța acelor relații pentru tine. Acest criteriu este 
soluționat utilizând modelul de angajament al celor şase 
orizonturi, pe care l-am descris şi pe care îl voi dezvolta în 
scurt timp. 


Modelul triplustratificat pentru evaluarea 
muncii de zi cu zi 


Stabilirea de priorități presupune că unele lucruri vor fi mai 
importante decât altele, dar importante în comparaţie cu ce? 
În acest context, răspunsul este, cu munca ta - altfel spus, 
cu jobul (sau joburile) pe care l-ai acceptat din partea ta 
şi/sau din partea altora. Acesta este locul unde următoarele 
două cadre generale trebuie să fie fructificate în gândirea ta. 
Ele se referă la definirea muncii tale. Reţine că, deşi mare 
parte din această metodologie se va afla în sfera focalizării 
tale profesionale, eu utilizez „muncă” în sensul universal, 
referindu-mă la toate lucrurile pe care ţi-ai luat 


angajamentul că le vei face, atât în plan personal, cât şi 
profesional. 

În zilele noastre, însăşi activitatea cotidiană de lucru 
prezintă un gen de dificultate relativ nou pentru majoritatea 
profesioniştilor, un lucru a cărui înțelegere este utilă pe 
măsură ce căutăm să clădim cele mai productive sisteme. 
După cum am explicat anterior, pe parcursul zilei de lucru, 
în orice moment dat, tu vei fi angrenat în unul din cele trei 
tipuri de activități: 


. e Să faci o muncă predefinită 
° e Să faci munca pe măsură ce aceasta apare 
. e Să-ţi defineşti munca 


Este posibil să rezolvi lucruri din listele tale de acțiune, să 
rezolvi lucrurile pe măsură ce acestea se ivesc sau să 
procesezi inputurile care îți parvin, pentru a determina, din 
listele tale, ce muncă trebuie făcută în privința lor, atunci 
sau mai târziu. 


Adeseori este mai uşor să te împotmoleşti în solicitările urgente, de moment, 
decât să te ocupi de tăvița ta pentru documente, de e-mail şi de restul buclelor 
tale deschise. 


Asta ține de simțul practic. Dar numeroşi oameni se lasă 
mult prea uşor absorbiți de cea de-a doua activitate — 
rezolvarea lucrurilor neplanificate şi neaşteptate care apar 
—şi le lasă pe celelalte două să le alunece printre degete, în 
detrimentul lor. 

Să zicem că este 10:26 dimineaţa, luni, şi eşti la biroul 
tău. Tocmai ai încheiat o conversație telefonică neaşteptată, 
de jumătate de oră, cu un potenţial client. Ai trei pagini de 
notițe mâzgălite pe fugă, în timpul conversațţiei. Ai o şedinţă 
cu angajaţii tăi, programată la unsprezece, cam peste o 
jumătate de oră. Ai ieşit în oraş până târziu noaptea trecută, 


cu părinții soției tale, şi încă te cam resimți [i-ai spus 
socrului tău că îl vei căuta tu în legătură cu...ce?) Asistentul 
tău tocmai ţi-a lăsat pe birou două colete internaționale 
expres şi, în plus, spune că trebuie să discute cu tine în 
legătură cu trei solicitări urgente pentru o şedinţă, despre 
care nu ştie cum le vrei soluționate. Peste două zile ai o 
şedinţă majoră de planificare strategică pentru care nu ţi-ai 
formulat încă ideile. Ledul de la indicatorul de ulei al 
maşinii tale s-a aprins în timp ce conduceai spre serviciu 
azi-dimineață. Şi şefa ta ţi-a lăsat de înțeles în timp ce 
treceai pe lângă ea pe hol că, înaintea şedinţei programate 
azi, la trei după-amiaza, ar vrea să ştie opinia ta cu privire 
la e-mailul pe care ţi l-a trimis azi-noapte. 

Sunt sistemele tale configurate pentru a te susține la 
maximum ca să poţi gestiona această realitate luni- 
dimineața, la 10:26? Dacă îți păstrezi în continuare lucrurile 
în minte şi încă încerci să captezi doar lucrurile „esențiale” 
în listele tale, eu aş sugera că răspunsul este nu. 

Am remarcat că oamenii se simt, de fapt, mai în largul lor 
făcând față surprizelor şi situaţiilor de criză decât preluând 
controlul asupra procesării, organizării, examinării şi 
evaluării acelei părți a muncii lor care nu este la fel de 
autoevidentă. Este uşor să te laşi atras în modul „ocupat” 
sau „urgent”, mai ales atunci când ai foarte multă muncă 
neprocesată şi relativ scăpată de sub control, pe biroul, în e- 
mailul şi în mintea ta. 

De fapt, mare parte din viaţa ta personală şi profesională 
chiar apare pur şi simplu inopinat şi adeseori, de cum 
apare, se transformă într-o prioritate. Este cu siguranță 
adevărat pentru majoritatea profesioniştilor (şi pentru 
părinţii cu copii mici!) că natura muncii lor le cere să fie 
imediat disponibili să preia noua muncă, pe măsură ce 
aceasta apare, în numeroase forme. Spre exemplu, trebuie 
să fii atent la şeful tău când îşi face apariţia şi vrea câteva 


minute din timpul tău. Primeşti o solicitare din partea unui 
director executiv senior, care dobândeşte brusc prioritate în 
fața tuturor celorlalte lucruri pe care credeai că trebuie să le 
faci astăzi. Afli despre o problemă serioasă cu efectuarea 
comenzii pentru un client major şi trebuie să te ocupi de ea 
imediat. Sau copilul tău are o tuse puternică. 


Succesul înseamnă să înveți să te ocupi de Planul B. 
— Autor necunoscut 


Acestea sunt toate decizii personale de înțeles. Dar 
anxietatea începe să crească atunci când celelalte acțiuni 
din listele tale nu sunt reexaminate şi renegociate de tine 
sau între tine şi toți ceilalți. Sacrificiile constante de a nu 
realiza munca pe care ai definit-o pe listele tale poate fi 
tolerată doar dacă ştii ce nu faci. Ceea ce necesită 
procesarea regulată a tăviței tale pentru documente 
(definirea muncii tale) şi revizuirea constantă a listelor 
complete pentru toată munca ta predeterminată. 

Dacă alegerea de a face o muncă ce tocmai a devenit 
necesară, în loc să faci munca pe care ai predefinit-o, este o 
alegere conştientă, bazată pe cea mai bună decizie a ta, asta 
înseamnă să joci jocul în cel mai eficient mod cu putință. 
Totuşi, majoritatea oamenilor au îmbunătățiri majore de 
operat în felul în care îşi clarifică, gestionează şi renegociază 
inventarul total de proiecte şi acțiuni. Dacă te laşi prins în 
urgențele care apar pe moment, fără să te simți împăcat cu 
lucrurile de care nu te ocupi, rezultatul constă în frustrare şi 
anxietate. De prea multe ori, stresul şi eficiența redusă sunt 
puse în seama surprizelor. Dacă ştii ce faci şi ce nu faci, 
surprizele sunt doar o altă oportunitate de a fi flexibil şi 
creativ, precum şi de a excela. 

Nu există întreruperi — există doar inputuri prost gestionate. 


Un alt motiv pentru care oamenii consideră cererile sau 
solicitările neaşteptate ca fiind ceva negativ este că ei nu au 
încredere că propriul sistem şi propriile atitudini sunt 
capabile să pună un „semn de carte” în dreptul oricărei 
acțiuni rezultate, care trebuie întreprinsă, sau la munca pe 
care o desfăşoară în prezent. Ei ştiu că trebuie să facă ceva 
în legătură cu munca nouă care tocmai a apărut, dar nu au 
încredere că o simplă notă în tăvița lor pentru documente va 
asigura că aceasta este realizată în intervalul adecvat. Aşa 
că îşi încetează activitatea anterioară şi încep imediat să 
facă ceea ce le-a fost solicitat sau pretins, plângându-se de 
întreruperea care tocmai le-a perturbat viața. Nu există 
întreruperi, în realitate — acestea sunt doar ocurențe greşit 
gestionate. 

În plus, când tăvița pentru documente şi listele pentru 
acțiuni sunt ignorate prea mult timp, lucruri aleatorii pe 
care le conțin au tendința să apară ca urgențe mai târziu, 
adăugând mai multă muncă de făcut pe măsură ce apar pe 
neaşteptate pentru a înteţi focul. 

Mulţi oameni utilizează  inevitabilitatea unui torent 
aproape infinit de lucruri imediat evidente de făcut ca pe o 
modalitate de a evita responsabilitățile pentru a-şi defini 
munca şi a-şi gestiona inventarul total. Este uşor să te laşi 
atras în lucrurile nu chiar esenţiale, dar care sunt la 
îndemână, mai ales dacă tăvița ta pentru documente şi 
organizarea ta personală sunt scăpate de sub control. De 
prea multe ori, „gestionarea prin deviații” este o scuză 
pentru a te îndepărta de grămezile amorfe de lucruri. 

Aici este locul unde apare cu adevărat nevoia pentru 
Metoda GTD. Majoritatea oamenilor nu au crescut într-o 
lume în care definirea granițelor muncii şi gestionarea unui 
număr uriaş de bucle deschise erau necesare. Dar când ai 
dezvoltat aptitudinea şi obiceiurile de a procesa rapid 
inputul într-un sistem riguros definit, devine mult mai uşor 


să ai încredere în deciziile tale personale, referitoare la 
jonglarea activităţilor pe care le ai de făcut, ce să te opreşti 
să mai faci şi de ce să te apuci, în schimb. 


Acţiunea de echilibrare clipă de clipă 


Să ignori neaşteptatul (chiar dacă ar fi posibil) ar însemna să trăieşti fără 
oportunitatea, spontaneitatea şi momentele bogate din care este făcută „viața”. 
— Stephen Covey 


La un nivel avansat, poți trece ca fulgerul de pe un picior la 
altul şi înapoi. În timp ce îți procesezi tăvița pentru 
documente, spre exemplu, asistentul tău intră să-ți spună 
despre o situaţie care necesită atenţia ta imediată. Nicio 
problemă - tăvița ta pentru documente şi e-mailul sunt încă 
acolo, cu tot ceea ce rămâne încă de procesat într-o 
perspectivă coordonată, gata să fie reluat atunci când poți 
reveni la ele. În timp ce aştepţi la telefon, îți poţi examina 
listele de acțiune şi poți căpăta o impresie asupra a ceea ce 
vei face atunci când se va încheia apelul. Când copilaşul tău 
merge de-a buşilea prin sufragerie şi tu eşti foarte atent la 
orice lucru neobişnuit la care ar putea fi nevoie să 
reacționezi, te poţi ocupa de simpla căutare navigând pe 
Internet din lista ta „La computer”. În timp ce aştepţi 
începerea unei şedinţe, poţi parcurge teancul pentru 
„Lectură /Examinare” pe care l-ai luat cu tine. Şi atunci 
când conversaţia la care nu te aşteptai cu şeful tău 
micşorează la douăsprezece minute timpul pe care îl ai 
înaintea următoarei tale şedinţe, poţi găsi cu uşurinţă o 
modalitate de a utiliza fereastra aceea în avantajul tău. 

Tu poţi face doar una dintre aceste activități de lucru la 
un moment dat. Dacă te opreşti să stai de vorbă cu cineva 
în biroul lui sau al ei, nu lucrezi din listele tale şi nu 
procesezi lucrurile care apar. Provocarea este să te simți 
încrezător în legătură cu ceea ce te-ai hotărât să faci. 


Deci, cum decizi? Asta va implica, din nou, judecăţile tale 
intuitive - cât de importantă este munca neaşteptată, 
comparativ cu restul? Cât de mult timp îți poţi lasa tăvița 
pentru documente  neprocesată şi toate lucrurile 
neexaminate şi să ai incredere că iei decizii bune referitor la 
ceea ce trebuie să faci? 


Fă munca neaşteptată pe măsură ce se iveşte, nu pentru că este drumul cel mai 
uşor, ci pentru că este lucrul pe care trebuie să-l faci, față de tot restul. 


Oamenii se plâng frecvent de întreruperile care îi 
împiedică să-şi facă munca. Dar întreruperile sunt 
inevitabile în viață. Când reuşeşti să rezolvi rapid şi cu 
eleganță noile intrări şi eşti suficient de organizat pentru a 
profita de „ferestrele de timp bizare” care apar, atunci poți 
trece rapid de la o sarcină la alta. Poţi procesa e-mailuri în 
timp ce eşti în aşteptare într-o teleconferință. Cercetările au 
demonstrat acum că nu poți să faci multitasking efectiv, 
adică să îţi focalizezi atenţia conştientă asupra a mai mult 
de un lucru o dată; şi dacă încerci, asta îți diminuează 
considerabil performanța. În cazul în care mintea ta este 
singurul sistem de stocare, vei avea o tentativă de 
multitasking intern, lucru care este psihologic imposibil şi 
este sursa unei cantități mari de stres pentru mulți oameni. 
Dacă ai stabilit practici pentru parcarea unor elemente încă 
incomplete la jumătatea drumului, totuşi, focalizarea 
atenţiei tale poate trece fără probleme de la unul la altul şi 
înapoi, cu precizia unui luptător de arte marţiale care pare 
să se bată cu patru persoane în acelaşi timp, dar care în 
realitate nu face decât să-şi reorienteze rapid atenţia. 

Cu toate acestea, chiar dacă ai „centura neagră” în 
captarea şi marcarea a ceea ce se petrece, tot trebuie să 
înveţi să faci alegeri rapide şi adecvate între acele sarcini 
numeroase pentru a menține un echilibru sănătos al 
fluxului tău de lucru. Alegerile tale vor trebui să fie calibrate 


prin raportare la propria claritate pe care o ai cu privire la 
natura şi obiectivele muncii tale. 

Capacitatea ta de a face față surprizelor constituie 
avantajul tău competitiv şi o cheie pentru echilibru mental 
şi sustenabilitate în stilul tău de viață. Dar, într-un anumit 
punct, dacă nu recuperezi şi nu aduci lucrurile sub control, 
faptul că eşti ocupat doar cu munca actuală îți va submina 
eficiența. Şi, într-un final, pentru a şti dacă ar trebui să te 
opreşti din ceea ce faci şi să te ocupi de altceva, va trebui să 
ai o bună cunoaştere a tuturor rolurilor tale şi a felului în 
care acestea se potrivesc laolaltă, într-un context mai larg. 
Singurul mod în care poți obține acest lucru este prin 
evaluarea vieţii tale personale şi profesionale în mod 
adecvat, pe mai multe orizonturi. 


Modelul pe şase niveluri pentru a-ţi reexamina 
propria muncă 


După cum am văzut în Capitolul 2, cele şase niveluri ale 
muncii pot fi gândite în termenii altitudinii, dispuse precum 
etajele unei clădiri: 


° e Orizontul 5: Obiectivul şi principiile 

. e Orizontul 4: Viziunea 

° e Orizontul 3: Scopurile 

. e Orizontul 2: Zonele de focalizare şi 
răspunderile 

° e Orizontul 1: Proiectele curente 

. e La sol: Acţiunile curente 


Este logic ca fiecare dintre aceste niveluri să le amplifice 
pe cele de deasupra sa şi să se alinieze cu ele. Cu alte 
cuvinte, prioritățile tale se vor afla într-o ierarhie, de sus în 


jos. În definitiv, dacă telefonul pe care ar trebui să-l dai 
intră în coliziune cu scopul sau valorile vieţii tale, pentru a fi 
consecvent cu tine însuți, nu îl vei da. Dacă structura 
jobului tău nu corespunde cu poziția în care trebuie să te 
afli peste un an, ar trebui să regândeşti felul în care ţi-ai 
structurat zonele de focalizare şi rolurile, dacă vrei să ajungi 
unde ţi-ai propus, în cel mai eficient mod cu putinţă. 


Munca ta este să îți descoperi munca şi apoi să te dăruieşti ei, din toată inima ta. 
— Buddha 


Să privim la acel prim exemplu, de jos în sus. Telefonul pe 
care trebuie să-l dai (acţiunea) este legat de afacerea la care 
lucrezi (proiectul), ceea ce ar creşte vânzările 
(responsabilitate). Această afacere specifică ţi-ar oferi ocazia 
să avansezi în departamentul de vânzări (obiectivul 
profesional) datorită noii pieţe pe care compania ta vrea să 
îşi facă intrarea (viziunea organizației). Şi asta te-ar aduce 
mai aproape de felul în care ai vrea să trăieşti, atât 
financiar, cât şi profesional (viața). 

Sau, din cealaltă direcție, te-ai hotărât că vrei să fii 
propriul tău şef şi să îţi fructifici câteva dintre înzestrările şi 
talentele tale unice, într-un anumit sector cu care rezonezi 
(viața). Aşa că îţi clădeşti o afacere proprie (viziune), cu 
câteva obiective operaţionale cheie, pe termen scurt 
(obiectivul profesional). Ceea ce îți conferă câteva roluri 
esențiale pe care trebuie să le îndeplineşti pentru a o pune 
pe picioare (responsabilitate), cu câteva rezultate imediate 
de realizat (proiecte). Pentru fiecare dintre acele proiecte, vei 
avea lucruri pe care trebuie să le faci, cât de curând poți 
(acțiuni următoare). 


Cel mai bun loc în care să reuşeşti este cel în care te afli, cu ceea ce ai. 
— Charles Schwab 


Cea mai sănătoasă abordare pentru control relaxat şi 
productivitate inspirată este să gestionezi toate nivelurile 
într-o manieră echilibrată. La fiecare dintre acele niveluri, 
este esenţial să identifici toate buclele deschise, toate 
elementele incomplete şi toate angajamentele pe care le ai 
chiar acum, cât de bine poți. Ele au venit toate, conştient 
sau nu, din impulsurile, atracțiile şi presiunile de la acele 
niveluri multiple dinăuntrul tău. Fără acceptarea şi 
evaluarea obiectivă a ceea ce este adevărat în prezent, şi fără 
să te simți încrezător că poţi gestiona ceea ce ai creat, este 
întotdeauna dificil să porneşti spre țărmuri noi. Ce se află în 
e-mailul tău? Care sunt proiectele pe care trebuie să le 
începi sau să le finalizezi cu copiii tăi? De ce trebuie să te 
ocupi în rolurile tale actuale la locul de muncă? În lunile 
sau anii următori, ce te împinge să te schimbi sau te atrage 
să creezi? Acestea sunt toate bucle deschise în mintea ta, 
deşi de multe ori sunt necesare procese mai profunde şi mai 
introspective pentru a identifica obiectivele mai mari şi 
înclinațiile mai subtile. 

Există magie în a te afla în prezent în viața ta. Eu sunt 
întotdeauna uimit de puterea observaţiei clare cu privire la 
ceea ce se întâmplă, la ceea ce este adevărat. 

Aflarea detaliilor exacte ale finanțelor personale, 
clarificarea datelor istorice ale companiei pe care o cumperi 
sau aflarea adevărului despre cine ce a zis şi cui într-un 
conflict interpersonal poate fi constructiv, dacă nu chiar 
absolut necesar şi de-a dreptul vindecător. 

Să realizezi lucruri şi să te simți bine în legătură cu asta 
înseamnă să fii dispus să recunoşti, să accepți şi să te 
angajezi adecvat față de toate lucrurile din ecosistemul 
conştiinţei tale. Stăpânirea artei productivității lipsite de 
stres solicită acest lucru. 

Nu îţi lipsesc niciodată oportunităţile să îţi clarifici priorităţile la orice nivel. Fii 
atent care dintre orizonturi te cheamă. 


Să lucrezi de jos în sus 


Pentru a crea o aliniere productivă în viața ta, ai putea să 
începi destul de rezonabil, cu o clarificare de sus în jos. 
Hotărăşte de ce te afli pe pământ. Decide ce fel de viață şi 
muncă şi stil de viață ţi-ar permite cel mai bine să 
îndeplineşti acel contract. Ce gen de slujbă sau de relații 
personale te-ar sprijini în acea direcție? Care sunt aspectele- 
cheie pe care ai nevoie să le pui la punct şi să le concretizezi 
chiar acum şi ce ai putea să faci fizic, cât mai curând cu 
putință, pentru a-l demara pe fiecare dintre ele? 


În realitate, îți poţi aborda priorităţile de la orice nivel, în 
orice moment. Eu am întotdeauna un lucru pe care l-aş 
putea face în mod constructiv pentru a-mi spori 
conştientizarea şi focalizarea la fiecare nivel. Nu îmi lipsesc 
niciodată viziunile de dezvoltat, obiectivele de reexaminat, 
proiectele de identificat sau de creat sau acţiunile în 
legătură cu care să decid. Trucul este să înveți să fii atent la 
ceea ce trebuie, la momentul adecvat, pentru a-ţi păstra 
mintea clară şi prezentă în privința lucrului pe care îl faci. 

Pentru că totul va fi, în cele din urmă, condus de 
prioritățile nivelului imediat superior, orice formulare a 
priorităților tale ar începe, în mod evident, cel mai eficient 
de la vârf. Spre exemplu, dacă îţi petreci timp prioritizându- 
ți munca, şi mai târziu descoperi că nu este munca pe care 
crezi că ar trebui să o faci, este posibil să fi irosit timp şi 
energie care ar fi putut fi utilizate mai bine definind 
următoarea slujbă pe care o vrei cu adevărat. Problema este 
că, fără un sentiment al controlului la nivelul implementării 
(proiecte şi acțiuni curente) şi fără încredere în propria 
capacitate de a gestiona acele niveluri în mod adecvat, 
încercarea de a te gestiona pe tine însuți de sus în jos duce 
adeseori la frustrare. 


Încercarea de a gestiona de sus în jos, când baza este scăpată de sub control, ar 
putea fi abordarea cea mai ineficientă. 


Dintr-o perspectivă practică, eu sugerez, în schimb, să 
porneşti de jos în sus. Am pregătit oameni din ambele 
direcții şi, în termenii valorii durabile, pot spune sincer că a 
face pe cineva să preia controlul asupra detaliilor lumii sale 
fizice curente şi apoi, de acolo, să crească focalizarea nu a 
dat greş niciodată. 

Motivul principal pentru a lucra din această direcţie de jos 
în sus este că îți curăţă de la bun început forurile interioare, 
permițând atenţiei tale creative să se focalizeze asupra 
viziunilor mai semnificative şi mai subtile pe care ar putea fi 
necesar să le pui la îndoială pentru a le identifica. De 
asemenea, această metodă anume are un grad ridicat de 
flexibilitate şi libertate şi include o practică de gândire şi 
organizare care este universală şi efectivă indiferent pe ce 
este focalizată. De aceea merită să fie învățată, indiferent 
care ar putea fi conținutul efectiv cu care te confrunți pe 
moment. Răzgândeşte-te, şi procesul acesta te va ajuta să te 
adaptezi cu viteză maximă. Nu ai nevoie de timp pentru a 
reseta o viziune sau un obiectiv, dar să înveţi să le 
concretizezi şi să acționezi în baza lor într-o manieră 
accelerată, coordonată şi lipsită de stres este o artă care 
trebuie deprinsă şi exersată. Să ştii că ai acea capacitate îţi 
va da permisiunea de a intra într-un joc mai mare. Îţi 
conferă, efectiv, putere. 

Am învătat de-a lungul anilor că lucrul cel mai important 
pe care să-l gestionezi este cel care te preocupă cel mai 
mult. Faptul că tu crezi că nu ar trebui să te preocupe este 
irelevant. Se află acolo şi se află cu un motiv. „Cumpără 
mâncare pentru pisici” cu siguranță nu s-ar număra printre 
cele mai importante lucruri dintr-un inventar teoretic de 
prioritizare, dar dacă acesta este lucrul care te distrage cel 


mai mult, pe moment, atunci rezolvarea lui în vreun fel ar fi 
Activitatea Numărul Unu. După ce te ocupi de ceea ce îţi 
captează atenţia, te eliberezi pentru a observa ce îți captează 
efectiv atenţia. Ceea ce îți va permite apoi să vezi ce îţi 
captează efectiv atenţia, şi aşa mai departe. Aproape fără 
vreo excepție, directorii executivi cu care am lucrat sunt cei 
mai deranjați de gestionarea detaliilor universului lor 
profesional de zi cu zi — e-mailuri, şedinţe, călătorii, proiecte 
deraiate etc. Când încep să readucă toate aceste lucruri sub 
control, atenţia lor se îndreaptă, invariabil, spre arii de 
focalizare şi interes dintr-o perspectivă mai înaltă - familia, 
cariera şi aspecte ce ţin de calitatea vieții. Aşa că nu îţi face 
griji cu privire la ce orizont sau conţinut al vieţii tale 
reprezintă cea mai mare prioritate de care să te ocupi — 
ocupă-te de ce este prezent. Când o vei face, vei descoperi şi 
vei aborda mai eficient lucrurile care sunt realmente 
adevărate şi semnificative pentru tine. 

******** Acesta este, foarte probabil, unul dintre motivele pentru care cineva ar 
putea opune rezistență acceptării şi implementării Metodei GTD. Confruntarea 
cu câteva dintre aspectele ce țin de orizonturi mai înalte şi ce ar putea să iasă la 
suprafață drept consecință, ar fi prea neplăcută. In mod paradoxal,să fii 


supraaglomerat şi copleşit poate fi, cel puţin temporar, o modalitate efectivă de a 
rămâne în largul tău. (n.a.) 


În timp ce Orizontul 5 (obiectiv şi principii) este, evident, 
cel mai important context în cadrul căruia să stabileşti 
priorități, experiența mi-a arătat că atunci când înțelegem şi 
implementăm toate nivelurile muncii în care suntem 
angajați, mai ales nivelurile La Sol şi Orizontul 1, câştigăm o 
libertate mai mare şi resursele necesare pentru a realiza 
munca superioară care ne defineşte. Dacă barca ta se 
scufundă, chiar nu îți pasă în ce direcție este îndreptată! 
Deşi o abordare de jos în sus nu este o prioritate 
conceptuală, aceasta reprezintă, dintr-o perspectivă 
practică, un factor esențial în dobândirea unei vieți 
echilibrate, productive şi comode. 


La Sol Primul lucru pe care să îl faci este să te asiguri că 
listele tale de acţiune sunt complete, lucru care, în sine, 
poate fi foarte dificil. Cei care se concentrează pe adunarea 
şi concretizarea tuturor acelor elemente descoperă că există 
multe elemente (adeseori de o oarecare importanță) pe care 
le-au uitat, rătăcit sau, pur şi simplu, nu le-au recunoscut. 

Lăsând la o parte calendarul tău, dacă nu ai cel puţin 
cincizeci de acțiuni următoare şi în aşteptare, inclusiv toate 
agendele pentru oameni şi şedinţe, eu aş fi sceptic că le ai 
chiar pe toate. Totuşi, dacă ai urmat exact şi cu rigurozitate 
etapele şi sugestiile din Partea a 2-a, este posibil să le ai 
deja. Dacă nu, şi dacă vrei să aduci acest nivel actualizat, 
alocă ceva timp pentru a parcurge Capitolele de la 4 la 6, în 
modul efectiv de implementare. 

Când vei termina cu aducerea la zi a acestui nivel de 
control, vei avea în mod automat un simț mai realist al 
priorităților imediate, care este aproape imposibil de atins 
altfel. 


Orizontul 1 Finalizează-ţi lista de „Proiecte”. Captează ea, cu 
adevărat, toate angajamentele care vor necesita mai mult de 
o singură acțiune pentru a fi realizate? Acest lucru va defini 
limitele genului de lume operaţională în care te afli 
săptămână de săptămână şi îți va îngădui să îţi relaxezi 
gândirea pentru intervale mai îndelungate. 

Dacă faci o listă completă a tuturor lucrurilor care vrei să 
se întâmple în viața ta personală şi profesională la nivelul 
acesta, vei descoperi că există acțiuni pe care trebuie să le 
faci şi de care nu ţi-ai dat seama. Simpla creare a acestui 
inventar obiectiv îți va conferi o bază mai solidă pentru a lua 
decizii cu privire la ce trebuie să faci atunci când ai timp la 
dispoziție. În mod invariabil, când oamenii îşi aduc lista de 
„Proiecte” la zi, ei descoperă că există mai multe lucruri care 


pot fi făcute rapid pentru ca lucrurile de care sunt interesați 
să avanseze. 


Să duci inventarul muncii tale curente la toate nivelurile va dezvolta în mod 
automat focalizarea, alinierea şi simțul priorităților. 


Foarte puţini oameni au aceste date clare definite şi 
disponibile în vreo formă obiectivă. Înainte să poată avea loc 
vreo discuţie în legătură cu ce ar trebui făcut în după- 
amiaza aceasta, informaţia respectivă trebuie să fie 
disponibilă. 

Din nou, dacă ai pus în practică metoda GTD, lista ta de 
„Proiecte” va fi acolo unde trebuie să fie. Pentru majoritatea 
oamenilor pe care îi pregătim, este nevoie de zece şi 
cincisprezece ore de captare, clarificare şi organizare pentru 
a ajunge în punctul în care să aibă încredere în 
integralitatea inventarului lor. 

Şi pentru a atinge cel mai impecabil nivel al „minții 
asemenea apei” (să nu se afle nimic în mintea ta, în afară de 
ceea ce este prezent în moment), Orizontul 1 este cel care 
pare să încorporeze câteva dintre cele mai interesante 
provocări. Pentru noi toţi, există situaţii şi circumstanţe 
care apar şi care ne deranjează, ne interesează sau ne 
distrag atenţia, dar cu privire la care nu ne este imediat clar 
sau evident ce trebuie să facem. Fiul tău are o problemă cu 
profesorul de matematică; tu eşti nemulțumit de durata 
implementării unei proceduri în compania ta; ai o îndoială 
în legătură cu persoana care conduce comitetul pentru 
strângerea de fonduri; te gândeşti mereu că ar trebui să-ți 
reaprinzi interesul pentru pictură; etc. Reducerea la tăcere a 
acelui zgomot subtil necesită identificarea unor rezultate 
obiective pentru fiecare dintre acestea (un proiect), cu 
acțiuni următoare care să le însoțească, plasate în sistemul 
tău de încredere. Să joci constant la acest nivel al jocului 


productivității lipsite de stres este o marcă a stăpânirii 
acestuia la perfecție. 


Orizontul 2 Acesta este nivelul  „responsabilităților 
profesionale curente” şi al „sectoarelor din viața mea pe care 
să le mențin la un standard adecvat”. Care sunt pălăriile pe 
care le porți, rolurile pe care le interpretezi? Din punct de 
vedere profesional, ar fi vorba despre poziția şi munca ta 
actuală. Din punct de vedere personal, ar include zonele de 
responsabilitate pe care ţi le-ai asumat în familia ta, în 
comunitatea ta şi, bineînțeles, față de tine însuţi, ca 
persoană funcțională. 

Este posibil să ai câteva dintre aceste roluri deja definite şi 
puse la punct. Dacă ai preluat de curând o poziţie nouă şi 
există o înțelegere sau un contract cu referire la zonele tale 
de responsabilitate, acesta ar fi cu siguranță un început 
bun. Dacă ai făcut vreun exercițiu de „stabilire de obiective” 
şi de „clarificare de valori” în trecut şi încă mai ai materiale 
create atunci, adaugă-le şi pe acestea în combinație. 


Dacă nu eşti complet sigur care este treaba ta, aceasta va părea întotdeauna 
copleşitoare. 


Mai departe, îți recomand să creezi şi să păstrezi o listă 
numită „Zone de focalizare”. Ar fi recomandat să o împarți în 
sublistele „Profesional” şi „Personal”, caz în care cel mai bine 
ar fi să le utilizezi pe amândouă pentru o examinare 
constantă. Aceasta este una dintre cele mai utile liste de 
verificare pe care le poţi crea pentru autogestionare. Nu va 
avea nevoie de recalibrare o dată pe săptămână, aşa cum 
necesită lista de „Proiecte”; mai probabil, va avea sens pe un 
ciclu mai lung de recurenţă. În funcţie de viteza de 
schimbare în unele dintre cele mai importante zone ale vieții 
tale personale şi profesionale, aceasta ar trebui utilizată ca 


un declanşator pentru noi proiecte potențiale, la fiecare 
interval de la una până la trei luni. 

Tu ai, probabil, undeva între patru şi şapte zone-cheie de 
responsabilitate în munca ta, şi un număr similar în plan 
personal. Serviciul tău ar putea include lucruri ca 
perfecționarea personalului, proiectarea de sisteme, 
planificare pe termen lung, sprijin administrativ, relații cu 
clienții şi marketing; sau responsabilități pentru facilități, 
realizare, controlul calității, gestionarea bunurilor şi aşa mai 
departe. Dacă ai propria afacere, atenția ta va fi răspândită 
în mult mai multe zone, decât dacă ai o funcție foarte 
specializată într-o organizație mare. Restul vieții tale ar 
putea să presupună zone de focalizare cum ar fi 
parentingul, parteneriatul, comunitatea spirituală, 
sănătatea, voluntariatul, administrarea gospodăriei, 
finanțele personale, dezvoltarea personală, exprimarea 
creativă şi aşa mai departe. Şi fiecare dintre aceste zone 
specifice ar putea fi împărțită în subcategorii utile. 
„Parentingul” ar putea să genereze liste separate de 
verificare pentru fiecare dintre copiii tăi. „Marketingul” poate 
să includă „Proiectarea de programe”, „Cercetarea”, „Social 
Media” etc. 

Obiectivul operațional al listei „Zonelor de focalizare” este 
de a se asigura că ai toate proiectele şi acțiunile tale 
următoare definite, pentru a-ți putea gestiona 
responsabilitățile în mod adecvat. Dacă ai crea o evidență a 
acestora şi le-ai evalua în mod obiectiv, în termenii a ceea ce 
faci şi ar trebui să faci, vei descoperi, fără îndoială, proiecte 
pe care trebuie să le adaugi la lista ta de „Proiecte”. 
Examinând lista, poţi decide că unele zone sunt pur şi 
simplu în regulă şi că sunt puse la punct. Pe de altă parte, 
ai putea să-ți dai seama că ceva ţi-a dat bătăi de cap sau te- 
a intrigat într-o anumită zonă şi că ar trebui creat un 
proiect care să se ocupe de asta. „Zonele de focalizare” 


reprezintă, de fapt, doar o versiune mai abstractă şi mai 
rafinată a listei „Declanşatorilor” despre care am discutat 
anterior. 

Fiecare persoană în parte cu care am lucrat în ultimii 
treizeci de ani a descoperit cel puțin două sau trei carențe 
importante la acest nivel al discuţiei. Spre exemplu, un rol 
obişnuit pe care îl are un manager sau un director executiv 
vizează  „personalul”. După ce se gândesc o vreme, 
majoritatea realizează că trebuie să adauge un proiect sau 
două în zona aceea, cum ar fi „Îmbunătăţeşte procedurile 
biroului de asistență”, „Interesează-te în vederea angajării 
unui director de personal” sau „Îmbunătăţeşte procesele 
evaluării de performanță”. Sau atunci când concretizezi 
responsabilitățile pentru aspecte din viața ta personală, 
apar frecvent proiecte ca „Interesează-te de cursuri de yoga” 
şi „Stabileşte activităţile de vară pentru copii”. 

O discuție despre priorități ar trebui să încorporeze toate 
acele niveluri ale acordurilor curente dintre tine şi ceilalți. 
Dacă poţi face să funcționeze această listă de verificare 
profesională, de tip „fişa postului” şi o poţi menţine 
actualizată, vei fi probabil mai relaxat şi vei avea mai mult 
control decât majoritatea oamenilor din cultura noastră. 
Sunt puţini cei care fac doar ceea ce au fost angajați să facă, 
iar menţinerea clarității în ceea ce priveşte aşteptările noi şi 
în continuă schimbare trebuie să constituie o conversație 
constant actualizată. În mod similar, puţini oameni îşi 
mențin o imagine de ansamblu obiectivă şi consecventă 
asupra tuturor sectoarelor relevante ale vieţii lor echilibrate 
- familie, distracţii sau finanțe —, în ideea de a lucra la 
carențe. Conducerea gândirii şi sistemelor tale de la aceste 
niveluri va conta foarte mult în a te purta de la speranţă la 
încredere, pe măsură ce operezi, din mers, alegerile necesare 
cu privire la ceea ce ai de făcut. 

Când nu eşti sigur în ce direcție mergi sau ce este realmente important pentru 


tine, nu vei şti niciodată când trebuie să te opreşti. 


Orizonturile 3-5 Pe când cele trei niveluri inferioare se 
referă în cea mai mare parte la starea actuală a lucrurilor — 
acțiunile, proiectele şi zonele tale de responsabilitate —, de la 
Orizontul 3 în sus, primează factorii legaţi de viitor, direcția 
şi intențiile tale. Există în continuare un inventar de făcut 
chiar şi pe aceste culmi (mai ales la nivelul de la vârf, 
obiectivul şi principiile, care reprezintă un criteriu continuu 
pentru monitorizarea şi corectarea activităților şi 
comportamentelor), dar esențialul se referă mai degrabă la 
ceva de genul: „Ce este adevărat chiar acum cu privire la 
direcția în care am decis să merg şi cum voi ajunge acolo?” 
Asta poate cuprinde de la obiective profesionale pe un an 
(Orizontul 3) până la o viziune pe trei ani pentru cariera şi 
averea ta personală (Orizontul 4) şi până la intuirea scopului 
vieții tale şi a felului în care să maximizezi expresia acestuia 
(Orizontul 5). 

Eu amestec cele trei niveluri superioare aici, deoarece de 
multe ori situaţiile nu pot fi încadrate cu uşurinţă în una 
sau alta dintre aceste categorii. De asemenea, din moment 
ce Metoda GTD se ocupă mai mult de arta implementării şi 
executării decât de modalităţile de definire a obiectivelor şi 
viziunii, nu voi oferi o examinare riguroasă aici. Dar prin 
însăşi natura sa, această investigație poate să abordeze 
sfere potenţial profunde şi complexe, care să includă 
strategia de afaceri, dezvoltarea organizaţiei, planificarea 
carierei, precum şi direcția şi valorile vieții. 

Alege-ti bătălii suficient de mari încât să conteze şi suficient de mici încât să le poți 
câştiga. 
— Jonathan Kozol 


Pentru obiectivele noastre, accentul cade pe captarea 
motivatorilor care există pentru tine în realitatea curentă şi 


care determină inventarul a ceea ce este de fapt munca ta, 
chiar acum (o parte din acesta putând să îşi aibă originea în 
angajamentele şi intenţiile tale de la un nivel mai înalt). 
Dacă direcţiile şi obiectivele tale ar trebui sau nu schimbate 
sau clarificate - bazându-te pe o reflecţie, o analiză şi o 
intuiție mai adânci —, aceasta poate constitui o discuţie 
aparte. Chiar şi aşa, există probabil câteva lucruri pe care le 
poţi identifica imediat şi care te pot ajuta să ajungi la zi cu 
propriile idei referitoare la munca ta şi la ceea ce este 
important în ea. 

Dacă ai putea să plasezi intuitiv în context o imagine a 
ceea ce crezi că vei face peste douăsprezece sau optsprezece 
luni de aici încolo sau cum va arăta natura jobului tău la 
momentul acela, ce ar declanşa asta? La acest nivel, care 
este mai subtil, ar putea să existe lucruri la care trebuie să 
renunți personal, şi oameni şi sisteme care ar putea avea 
nevoie de dezvoltare pentru a permite tranziția. Şi cum jobul 
însuşi este o ţintă în mişcare, în contextul nisipurilor 
mişcătoare ale lumii profesionale din ziua de azi, ar putea fi 
necesar să existe proiecte definite care să garanteze 
viabilitatea rezultatelor din domeniul tău. 

În sfera personală, acesta este locul în care ar fi 
recomandabil să iei în considerare lucruri precum: „Cariera 
mea va stagna dacă nu îmi exprim obiectivele mai clar în 
fața şefului meu [sau a şefului şefului meul.” Sau: „Ce 
lucruri noi vor face copiii mei în următorii câțiva ani şi, prin 
urmare, ce trebuie eu să schimb?” Sau: „De ce pregătire am 
nevoie pentru a garanta că pot face față acestei probleme de 
sănătate pe care tocmai am descoperit-o?” 

Într-un cadru mai larg, ai putea să evaluezi: Cum merge 
cariera ta? Cum evoluează viața ta personală? Ce face 
organizația ta în legătură cu schimbările de mediu şi ce 
impact are asta asupra ta? Acestea sunt întrebările 


orizonturilor de-la-unu-la-cinci-ani pe care, atunci când le 
adresez, suscită răspunsuri diferite şi importante de la toți. 

Am instruit o persoană care lucra la o bancă 
internațională şi care, după câteva luni de implementare a 
acestei metodologii şi de obţinere a controlului asupra 
inventarului de zi cu zi al muncii sale, a hotărât că este 
momentul oportun să investească în propriul său start-up 
high-tech. Gândul fusese prea intimidant pentru a-l aborda 
inițial, dar pentru că l-a abordat de la nivelul Solului în sus, 
el a devenit mai accesibil şi o consecință naturală a gândirii 
în acest orizont. Am auzit de curând de succesul fenomenal 
al acestei persoane în noua sa activitate. 

Dacă eşti implicat în vreun lucru care are un viitor mai 
lung de un an (căsătorie, copii, carieră, o companie, o formă 
de artă, o pasiune de viaţă), ar trebui să te gândeşti la ce ar 
putea fi nevoie să faci pentru a gestiona lucrurile de-a 
lungul acelui vector. 

Întrebările pe care să le pui sunt: 


° e Care sunt scopurile şi obiectivele în 
organizația mea şi ce proiecte trebuie să am pregătite 
referitor la ele pentru a-mi îndeplini 
responsabilitățile? 


. e Ce scopuri şi obiective pe termen mai lung am 
stabilit pentru mine şi ce proiecte trebuie să am 
pregătite pentru a le concretiza? 


° e Ce alte lucruri semnificative s-ar putea 
produce pentru a-mi afecta opțiunile referitoare la 
ceea ce fac? 


Dă-mi voie să subliniez aici că nu susțin neapărat 
impunerea unor obiective noi sau ridicarea aşteptărilor tale. 
Mai curând, eu îți direcționez atenția spre ceea ce ar putea fi 


adevărat în mod inerent cu privire la aceste situații din 
cadrul realităţii tale actuale. Dacă ele se găsesc acolo în vreo 
modalitate evidentă sau subtilă, atunci gestionarea lor 
corespunzătoare va fi esenţială pentru a ajunge în propriul 
tău spațiu limpede. 

lată câteva exemple de tipuri de chestiuni care apar la 
acest nivel al conversației: 


Natura schimbătoare a jobului tău, date fiind prioritățile în 
schimbare ale companiei. În loc să gestionezi local producţia 
programelor tale de training, le vei externaliza furnizorilor. 
Direcţia în care simţi că trebuie să te deplasezi în cariera ta. 
Te vezi pe tine însuţi făcând o altfel de muncă peste un an 
de aici încolo şi trebuie să realizezi o tranziție pentru a 
renunța la ceea ce faci acum, în timp ce îți explorezi 
opțiunile pentru un transfer sau o avansare. 

Direcţia organizaţiei, dată fiind globalizarea şi expansiunea. 
Vezi  conturându-se la orizont foarte multe călătorii 
internaționale importante pe care le vei întreprinde şi, date 
fiind preferințele tale privind stilul de viață, trebuie să te 
gândeşti cum să îţi reorganizezi planurile de carieră. 
Preferințele privind stilul de viață şi nevoile aflate în 
schimbare. Pe măsură ce copiii tăi cresc, nevoia de a sta 
acasă cu ei scade şi interesul tău față de investiţii şi 
planurile de pensionare cresc. 


Şi la cel mai înalt nivel de gândire, va trebui să adresezi 
câteva dintre întrebările fundamentale: de ce există 
compania ta? De ce exişti tu? Care este ADN-ul central al 
existenței tale, în plan personal şi/sau organizaţional, care 
îți animă alegerile? Acestea sunt chestiuni ce țin de 
imaginea de ansamblu, pe care sute de cărți, de specialişti şi 
de modele s-au angajat că te vor ajuta să le dai de capăt. 


De ce? Aceasta este marea întrebare cu care toți ne 
confruntăm. 

Poţi să ai toate celelalte niveluri ale vieţii tale personale şi 
profesionale în perfectă ordine, definite şi organizate până în 
cel mai mic detaliu, dar, dacă ai deviat câtuşi de puţin de la 
cursul stabilit, în termenii a ceea ce vrei sau eşti chemat să 
faci, nu te vei simți împăcat. 

Să îţi scoţi din minte gândirea axată pe priorităţi 
Acordă-ţi cel puțin câteva minute, dacă nu ai făcut-o deja, 
pentru a scrie câteva notițe informale despre lucrurile care 
ți-au venit în minte în timp ce citeai acest capitol. Scrie şi 
scoate-ți din cap orice ţi-a apărut în minte la aceste niveluri 
mai înalte ale radarului tău interior. 


Neutrul este o stare în care nu te repezi înainte prea repede şi nici nu te deplasezi 
prea lent. Neutrul nu înseamnă să fii inactiv, mulțumit de sine sau pasiv. Este 
vorba despre un echilibru calm care permite informațiilor şi posibilităţilor noi să se 
ivească, înainte să acționezi în continuare. Când te afli în neutralitate, îți amplifici 
efectiv sensibilitatea şi inteligența intuitivă. Neutrul este un teren fertil din care să 
crească noile posibilități. 

— Doc Childre 


Apoi procesează aceste note. Hotărăşte dacă ceea ce ai 
scris este un lucru în care vrei realmente să acționezi sau 
nu. Dacă nu, aruncă nota sau trece-o într-o listă de tipul 
„Într-o bună zi/Poate” sau într-un dosar numit „Visuri şi 
obiective pentru care aş putea să găsesc timp cândva”. Poate 
vrei să continui să acumulezi mai mult din acest gen de 
gândire orientată către viitor şi ţi-ar plăcea să faci exercițiul 
cu mai multă formalitate - spre exemplu, schițând un nou 
plan de afaceri cu partenerii tăi, proiectând şi scriind ideea 
ta despre o viață de vis alături de soţia ta, crearea unei hărți 
profesionale mai precise pentru următorii trei ani sau, pur 
şi simplu, găsirea unui coach personal care să te dirijeze 
prin acele discuţii şi procese de reflecţie. Dacă da, trece 
rezultatul acela pe lista ta de „Proiecte” şi hotărăşte 


următoarea acțiune. După aceea realizeaz-o, transfer-o 
cuiva pentru realizare sau pune mementoul pentru acțiune 
pe lista corespunzătoare. 

După ce ai făcut asta, ai putea să vrei să îţi îndrepți 
atenția spre gândirea orientată către dezvoltare privind 
proiecte specifice care au fost identificate, dar nu au fost 
conturate pe cât de clar ţi-ar fi plăcut. Este recomandabil să 
te asiguri că eşti pregătit pentru genul acela de procesarea 
verticală. 


leul 


Aducerea proiectelor sub control 


CAPITOLELE DE LA 4 LA 9 ți-au oferit toate trucurile şi metodele 
de care ai nevoie pentru a-ţi limpezi mintea şi pentru a face 
alegeri intuitive referitoare la ce ai de făcut atunci. Acesta 
este nivelul orizontal — ceea ce reclamă atenţie şi acțiune din 
partea ta în peisajul orizontal al vieţii tale. Ultima piesă din 
puzzle este nivelul vertical — gândirea profundă şi înaltă care 
îți poate fructifica forța creativă a minţii. Se poate ca tu să fi 
clarificat rezultatele şi etapele acţiunilor următoare pentru 
diferitele proiecte şi situaţii în care eşti implicat, dar vor 
exista momente când te vei simți îndemnat să îți amplifici 
relația cu câteva dintre ele prin mai multă gândire creativă 
şi o dezvoltare mai detaliată, de genul „cum să...”. 

Asta ne aduce înapoi la rafinarea şi energizarea planificării 
noastre de proiecte. 


Nevoia de mai multă planificare informală 


După ani în care am lucrat în tranşee alături de mii de 
profesionişti, pot spune categoric că aproape fiecare dintre 
noi am putea să ne planificăm proiectele şi viețile mai mult, 


mai informal şi mai frecvent. Şi dacă am proceda astfel, asta 
ar înlătura foarte multă presiune la nivelul psihicului nostru 
şi ar genera numeroase rezultate creative, cu un efort 
minim. 
Mijlocul fiecărui proiect reuşit arată ca un dezastru. 

— Rosabeth Moss Kanter 


Am descoperit că cea mai mare oportunitate pentru 
perfecționare în cadrul planificării nu constă în tehnici 
pentru genul de organizare de proiect foarte detaliată şi 
complexă pe care o utilizează uneori managerii de proiecte 
profesionişti (cum ar fi diagramele Gantt). Majoritatea 
oamenilor care au nevoie de acestea le au deja sau cel puțin 
au acces la trainingul şi software-ul necesare pentru a 
învăța despre ele. Necesitatea reală este aceea de a capta şi 
de a utiliza mai mult din gândirea creativă şi proactivă pe 
care o producem - sau am putea să o producem. 


Trebuie să pui la punct sisteme şi trucuri care te fac să te gândeşti mai frecvent, 
mai uşor şi mai în profunzime la proiectele şi la situaţiile tale. 


Motivul principal pentru lipsa acestui gen de gândire 
eficientă şi cu valoare adăugată îl constituie lipsa sistemelor 
uşor structurate şi utilizabile care să gestioneze cantitatea 
potenţial infinită de detalii ce ar putea să apară drept 
urmare. Acesta este motivul pentru care abordarea mea 
tinde să meargă de jos în sus. Dacă simți că ai pierdut 
controlul asupra actualelor tale angajamente acționabile, vei 
opune rezistență planificării focalizate; se produce un recul 
inconştient. Totuşi, pe măsură ce începi să pui în aplicare 
aceste metode, ai putea să descoperi că ele fac loc unei 
imense gândiri creative şi constructive. Dacă ai sisteme şi 
rutine pregătite să îți fructifice ideile, productivitatea ta se 
poate extinde exponențial. 


În Capitolul 3 am discutat în detaliu cele cinci faze ale 
planificării de proiect care iau ceva din stadiul de proiect şi 
îl transpun în realitatea fizică. 

Ceea ce urmează este o compilație de recomandări şi 
tehnici care să faciliteze procesele naturale şi informale de 
planificare pe care le recomand. Deşi aceste sugestii se 
bazează, toate, pe judecata practică, ele nu sunt urmate pe 
cât de frecvent ar putea să fie de majoritatea oamenilor. 
Pune-le la lucru de fiecare dată când poţi să o faci, în loc să 
îți economiseşti gândirea pentru marile şedinţe formale. 


Ce proiecte ar trebui să planifici? 


Majoritatea rezultatelor pe care le-ai identificat pentru lista 
ta de „Proiecte” nu vor avea nevoie de niciun fel de 
planificare frontală, în afară de cea pe care o faci în minte, 
rapid şi natural, ca să găseşti o acțiune următoare pentru 
acestea. Spre exemplu, singura planificare necesară pentru 
„Fă revizia maşinii” ar fi să hotărăşti să cauţi pe Internet cel 
mai apropiat service şi să faci o programare. 

Există totuşi două tipuri de proiecte care merită măcar un 
fel de activitate de planificare: (1) cele care îţi rețin încă 
atenția chiar şi după ce ai determinat următoarele acțiuni în 
cazul lor, şi (2) cele pentru care ideile utile şi detaliile 
auxiliare apar, pur şi simplu, din senin. 

Primul tip - proiectele despre care ştii că au alte aspecte 
asociate ce trebuie hotărâte şi organizate - vor necesita o 
abordare mai detaliată decât simpla identificare a unei 
acțiuni următoare. Pentru acestea vei avea nevoie de o 
aplicare mai precisă a uneia sau a mai multora dintre 
celelalte patru faze ale modelului planificării naturale: 
obiectiv şi principii, viziune/rezultat, brainstorming şi/sau 
organizare. 

Cel de-al doilea tip - proiectele pentru care ideile apar pur 
şi simplu, din senin, când eşti la plajă sau în maşină sau 


într-o şedinţă — trebuie să aibă un loc adecvat în care aceste 
idei asociate să fie captate. Apoi, ele pot să rămână acolo 
pentru o utilizare ulterioară, după cum este necesar. 
Proiectele care au nevoie de acţiuni următoare despre 
planificare 


Există, probabil, câteva proiecte care îți vin în minte chiar 
acum, fără să te concentrezi, pe care ştii că vrei să le 
concretizezi mai mult, să le detaliezi şi să le controlezi. Poate 
că ai o şedinţă importantă care se apropie şi ştii că trebuie 
să pregăteşti, în vederea ei, o agendă şi nişte materiale. Sau 
tocmai ai moştenit sarcina de a coordona conferința anuală 
a asociaţilor şi trebuie să o organizezi cât mai repede cu 
putință pentru a putea să începi să delegi părți 
semnificative. Sau trebuie să te gândeşti la o viitoare 
vacanţă cu familia şi să te ocupi de planuri. Dacă nu ai 
făcut-o deja, găseşte acum o acțiune următoare care va 
începe procesul de planificare pentru fiecare dintre acestea 
şi plaseaz-o pe lista de acţiune corespunzătoare. Apoi mergi 
mai departe cu următoarele etape de planificare. 

Etapele tipice de planificare 


Cele mai obişnuite tipuri de acţiuni orientate spre 
planificare vor fi brainstormingul şi organizarea proprie, 
stabilirea şedinţelor şi colectarea informațiilor. 


Brainstormingul Câteva dintre proiectele care îți captează 
acum atenția îți vor pretinde să îţi realizezi propria gândire 
în format liber; este valabil mai ales pentru cele în privința 
cărora nu erai edificat, când ai luat decizia aceea, care avea 
să fie următoarea acțiune. Acestea ar trebui să aibă, toate, o 
acțiune următoare, cum ar fi „Schițează idei despre X”. 
Trebuie să decizi unde şi cum vrei să faci acțiunea aceea, 
pentru a şti pe ce listă de acţiune să o plasezi. Realizezi cel 
mai bine acest gen de gândire pe computer sau aşternându- 


ți propriile gânduri pe hârtie? Aş putea să aleg oricare dintre 
cele două medii, în funcţie de ceea ce îmi spune intuiţia. 
Pentru mine, această acțiune următoare ar ajunge fie pe 
lista mea „La computer”, fie pe cea intitulată „Oriunde” 
(pentru că pot să desenez hărți mentale sau să iau notițe 
aproximative oriunde m-aş afla, atâta timp cât am un pix şi 
hârtie). 


Unul dintre cele mai mari impedimente în calea productivităţii organizaționale (şi 
familiale) constă în lipsa unei decizii a cuiva referitoare la necesitatea unei 
întâlniri, şi cu cine, pentru a duce un lucru mai departe. 


Organizarea S-ar putea să ai câteva proiecte pentru care ai 
adunat deja notițe şi diverse materiale auxiliare şi trebuie 
doar să le organizezi şi să le pui într-o formă ceva mai 
structurată. În cazul acesta, următoarea ta acţiune va fi 
probabil „Organizează notițele pentru Proiectul X”. Dacă 
trebuie să te afli în biroul tău pentru a face asta (pentru că 
acolo se află documentele şi nu vrei să le porți după tine), 
acțiunea aceea ar trebui să intre pe lista ta cu acţiuni de 
făcut „La birou”. Dacă porți cu tine notițele proiectului, într- 
un dosar sau într-un dispozitiv digital, atunci acțiunea 
„Organizează...” ar intra pe lista de acţiune pentru 
„Oriunde”, dacă ai de gând să scrii de mână, sau pe cea „La 
computer”, dacă vei utiliza un program de procesare de text 
sau de conspectare sau un software de prezentare, de 
cartografiere mentală sau de planificare de proiect. 


Stabilirea şedinţelor Adeseori, următorul pas înainte care să 
fie realizat în gândirea de proiect este programarea unei 
şedinţe cu persoanele pe care le-ai dori implicate în 
brainstorming şi/sau în luarea deciziei. Asta înseamnă, de 
obicei, să trimiți un e-mail întregului grup sau unui asistent 


pentru a trece şedinţa în calendar sau să dai un telefon 
principalei persoane vizate, pentru a fixa o zi şi o oră. 


Colectarea informațiilor Uneori, următoarea sarcină în 
gândirea unui proiect este să culegi mai multe date. Poate 
că trebuie să discuți cu cineva pentru a afla poziţia lui sau a 
ei („Să-l sun pe Bill cu privire la ideile sale despre şedinţa 
managerilor”). Sau trebuie să cauţi prin dosarele pe care 
tocmai le-ai moştenit de la conferința de anul trecut 
(„Examinează dosarele de arhivă ale conferinței asociaților”). 
Sau vrei să navighezi pe Internet ca să-ți faci o idee cum 
stau lucrurile în privința unui nou subiect pe care îl 
explorezi („Interesează-te de fondurile pentru bursele la 
facultate”). 

Gândirea de proiect accidentală 


Nu pierde nicio idee despre proiecte care ar putea fi 
potențial utilă. De multe ori te vei gândi la un lucru pe care 
nu vrei să îl uiţi când eşti într-un loc ce nu are nimic de-a 
face cu proiectul. Mergi cu maşina la magazin, spre 
exemplu, şi îți vine în minte o modalitate grozavă de a 
începe următoarea şedinţă de personal. Sau eşti în 
bucătărie, amesteci în sosul de spaghete şi îți trece prin 
minte că ai putea să vrei să oferi sacoşe din pânză 
participanţilor la următoarea conferință. Sau te uiţi la ştirile 
de seară, când îți aminteşti brusc de o altă persoană-cheie 
pe care ai putea dori să o incluzi în consiliul consultativ pe 
care îl alcătuieşti. 

Dacă acestea nu sunt, concret, acțiuni următoare care să 
ajungă direct pe listele tale cu acțiuni, tu tot va trebui să le 
captezi şi să le organizezi undeva unde să aibă sens. 
Desigur, instrumentul esenţial pentru a garanta că nu se 
pierde nimic este sistemul tău de colectare -— tăvița ta pentru 
documente, pixul şi hârtia sau smartphone-ul. Trebuie să îți 


păstrezi toate ideile până ajungi să decizi mai târziu referitor 
la ele. 

Instrumente şi structuri care sprijină gândirea 
de proiect 


Indiferent de nivelul la care apar ideile despre proiecte, este 
grozav să ai întotdeauna în imediata apropiere instrumente 
bune care să le capteze pe măsură ce apar. După ce au fost 
captate, este util să ai acces la ele oricând ai nevoie să le 
consulți. 

Instrumentele de gândire 


Unul dintre marile secrete pentru a avea idei şi a-ți creşte 
productivitatea este utilizarea fenomenului funcția-urmează- 
formei — instrumentele grozave pot declanşa o gândire bună. 
(Mie mi-au venit unele dintre cele mai productive idei în 
timp ce exploram, pur şi simplu, o nouă aplicaţie de 
software care crea o modalitate interesantă sau amuzantă 
de a genera şi capta date.) 


Norocul influențează totul. Lasă-ţi undiţa tot timpul aruncată; în râul în care te 
aştepţi cel mai puţin, acolo vei găsi peşte. 
— Ovidiu 


Dacă nu scrii nimic şi nu introduci ideile într-un 
dispozitiv digital, este extrem de dificil să-ți menţii atenţia 
focalizată asupra vreunui lucru mai mult de câteva minute, 
mai ales dacă eşti pe cont propriu. Dar când utilizezi 
instrumente fizice pentru a-ți menţine gândirea ancorată şi 
înregistrată, poți rămâne angajat în mod constructiv timp de 
ore întregi. 

Instrumente de scris 


Păstrează instrumente bune de scris tot timpul la îndemână, 
astfel încât să nu ai niciodată vreo rezistență inconştientă 
față de reflecţie, din cauza faptului că nu ai cu ce s-o 
captezi. Dacă nu am nimic cu care să scriu sau nicio 


posibilitate de a introduce un text sau a tasta undeva, ştiu 
că nu mă simt în largul meu la fel de mult ca atunci când 
îmi dau mie însumi permisiunea de a reflecta progresiv la 
proiecte şi situații. 

Funcția urmează frecvent formei. Oferă-ți un context pentru a-ți capta 

gândurile, iar în minte îți vor veni gânduri pe care încă nici nu ştii că le ai. 


Şi viceversa, am reflectat şi am planificat grozav în câteva 
rânduri doar pentru că am vrut să-mi folosesc fie stiloul 
meu elegant, cu peniță fină, fie pixul cu gel! Este posibil ca 
tu să nu fii inspirat de instrumentele grozave de scris, cum 
sunt eu, dar, dacă eşti, fă-ți un serviciu şi investeşte în 
instrumente de calitate. 

Îţi sugerez, de asemenea, să păstrezi pixuri frumoase la 
fiecare din punctele de lucru unde sunt şanse mari să vrei 
să iei notițe - la biroul sau birourile tale, în bucătărie, prin 
servietele, borsetele, poşetele şi rucsacurile tale. 

Hârtie şi blocnotesuri 


În afară de instrumentele de scris, ar trebui să ai 
întotdeauna prin preajmă echivalentul lor funcțional - 
blocnotesurile. Hârtia perforată este preferabilă carnețelelor 
solide, deoarece este recomandabil să poți rupe pagini cu 
idei şi notițe şi să le plasezi în tăvița ta pentru documente 
până ai ocazia să le procesezi. De asemenea, ai putea găsi 
utilă păstrarea câtorva dintre însemnările şi hărțile tale 
mentale notate inițial şi informal (în original sau scanate) în 
dosarele adecvate. Rândurile scrise de mână conțin frecvent 
frânturi bogate de memorie contextuală, care se dovedesc 
valoroase mai târziu. 

Unde este cel mai apropiat blocnotes pentru însemnări? Ţine-l şi mai aproape. 


Şevalete de birou şi table magnetice albe 


Dacă ai loc pentru ele, tablele magnetice albe şi/sau 
şevaletele de birou sunt instrumente de gândire foarte 
funcționale, pe care merită să le utilizezi din când în când. 
Ele îți oferă foarte mult spaţiu pe care să-ţi scrii rapid ideile 
şi poate fi util să le păstrezi în fața ta pentru un timp, pe 
măsură ce cugeți asupra unui subiect. Tablele magnetice 
albe sunt grozave pentru a fi puse pe un perete în biroul tău 
sau în sălile de şedinţe şi, cu cât sunt mai mari, cu atât mai 
bine. Unele companii au proiectat pereți interni întregi ca 
suprafeţe de scris ce pot fi şterse, stimulând 
brainstormingul şi comunicațiile vizuale spontane. Dacă ai 
copii, îți recomand să instalezi unul în dormitoarele lor (eu 
aş vrea să fi crescut încurajat să am cât mai multe idei cu 
putință!). Asigură-te că păstrezi suficiente markere noi la 
îndemână - nimic nu sufocă gândirea creativă mai repede 
decât instrumentele de scris uscate şi inutile. 


Cum ştiu ce gândesc înainte să aud ce spun? 
— E.M. Forster 


De fiecare dată când două sau mai multe persoane se 
adună pentru o şedinţă, cineva ar trebui să înceapă să scrie 
undeva unde ceilalți pot să vadă. Chiar dacă ştergi gândurile 
după câteva minute, simpla acţiune de a le scrie facilitează 
un proces de gândire constructivă unic. (Am găsit extrem de 
util ca, ocazional, să desenez diagrame informale şi să iau 
notițe pe fețele de masă din hârtie, pe şervetele de masă sau 
chiar pe  şerveţele, la restaurant, dacă nu aveam la 
îndemână propriul blocnotes.) 


Gândirea, captată în instrumentele tale digitale 


De multe ori îmi place să gândesc în fața laptopului meu (şi, 
mai puţin frecvent, în fața tabletei), în cadrul programelor 
pentru procesare de text, cartografiere mentală, schițare, 
prezentare sau calcul tabelar. Există atât de multe lucruri 


pe care aş putea să vreau să le fac mai târziu cu gândirea 
mea şi mă simt grozav să o am deja în vreun format digital 
pentru o editare ulterioară, pentru ca apoi să o copiez şi să o 
lipesc în diferite alte aplicaţii. După ce am pornit 
computerul şi ecranul este pregătit în fața mea, văd că 
gândirea începe să se producă, pur şi simplu, automat. 
Acesta este un alt motiv bun pentru a te asigura că 
aptitudinile tale de dactilografiere şi tastare sunt suficiente 
pentru a face ca lucrul cu computerul să fie cel puţin uşor, 
dacă nu chiar distractiv. 

Aşa cum o tablă albă magnetică mai mare facilitează 
conexiuni mai creative şi orizonturi de gândire mai extinse, 
am descoperit că monitoarele mai mari şi cele suplimentare 
furnizează o utilitate similară. Pe măsură ce lumea a devenit 
rapid deopotrivă digitală, cât şi mobilă, oamenii au avut 
parte în mod natural de o creştere colosală a accesului şi a 
eficienței, cu dispozitivele lor din ce în ce mai mici. Cu toate 
acestea, eu sugerez că valoarea smartphone-urilor şi a altor 
gadgeturi similare constă în executarea rezultatelor gândirii 
- nu în generarea ideilor creative. Pentru asta vreau mai 
mult spațiu, nu mai puţin. 

******** O utilizare grozavă a camerei foto a smartphone-ului este să faci 
fotografii ale ideilor notate pe tablele magnetice albe sau pe şevaletele de birou, 
astfel încât acestea să poată fi apoi şterse pentru continuarea brainstormingului, 


iar rezultatele să fie canalizate înapoi la participanţi pentru orice fel de utilizare 
pe care le-ar putea-o da aceştia. (n.a.) 


Structurile de sprijin 


Pe lângă instrumente bune care să se afle pretutindeni la 
îndemâna ta, este productiv să ai formate accesibile în care 
să poată fi captată gândirea de proiect. La fel cum un pix 
bun şi o coală de hârtie în fața ta sprijină brainstormingul, 
deținerea de instrumente şi locuri propice pentru 
organizarea detaliilor proiectului facilitează planificarea mai 
liniară de care au nevoie numeroase proiecte. 

Creează dosare sau pagini detaşabile 


Un sistem bun cu referințe generale, chiar la îndemână şi 
uşor de utilizat, nu este doar esențial în gestionarea 
procesului general al fluxului de muncă, ci şi foarte 
funcțional pentru gândirea de proiect. Adeseori, un proiect 
începe să prindă contur atunci când este declanşat de date 
şi notițe relevante şi de diferite materiale, iar din acest 
motiv, vei dori să creezi un dosar pentru un subiect de 
îndată ce ai un lucru pe care să îl laşi în el. Dacă sistemul 
tău de îndosariere este prea formal (sau non-existent), 
probabil că vei rata numeroase oportunități pentru a genera 
o focalizare pe proiect suficient de devreme. Imediat ce te 
întorci de la acea primă întâlnire cu notițele tale inițiale 
referitoare la un subiect care tocmai a apărut la orizont, 
creează un dosar şi stochează-le imediat acolo (desigur, 
după ce ai extras orice acțiuni următoare). 


Dacă nu ai un sistem bun pentru a stoca ideile proaste, probabil că nu aiun 
sistem nici pentru îndosarierea celor bune. 


De multe ori, în timp ce îmi instruiesc clienţii, descopăr că 
simplul fapt de a crea un dosar pe un anumit subiect, dosar 
în care putem să organizăm notițe întâmplătoare şi 
materiale potenţial relevante le oferă acestora un sentiment 
al controlului semnificativ mai bun. Este o modalitate de a 
dobândi fizic, vizibil şi psihologic încrederea că stăpâneşti 
subiectul. 

Dacă îți place să lucrezi cu un carnețel sau cu un 
blocnotes ori un planificator cu file detaşabile, este bine să 
păstrezi un stoc de hârtie pentru notițe sau de hârtie 
milimetrică pe care să le poți utiliza pentru a crea o pagină 
pe o temă sau un proiect, pe măsură ce acesta survine. Deşi 
unele proiecte ar putea să merite mai târziu o întreagă 
secțiune etichetată sau chiar un întreg carnețel doar pentru 
ele, lucrurile nu încep aşa. Şi majoritatea proiectelor tale ar 


putea să aibă nevoie doar de o pagină sau două care să 
păstreze cele câteva idei pe care ai nevoie să le urmăreşti. 
Hârtie versus Digital 


Pentru cei care au devenit din ce în ce mai orientaţi spre 
universul digital este tentant să încerce să elimine complet 
hârtia. Teoretic, asta nu ar trebui să reprezinte o problemă, 
cu toate instrumentele disponibile pentru luarea de notițe, 
scanare şi recunoaşterea literelor. Cu toate acestea, în 
practică, hârtia furnizează în continuare o valoare ridicată 
celor mai mulți dintre noi. Luarea de notițe scrise de mână 
nu va dispărea, din mai multe motive, unul dintre cele mai 
importante fiind universalitatea instrumentelor şi gama de 
reprezentări grafice disponibile. Avem tendința de a gândi 
diferit când ne exprimăm cu echipament diferit şi multe 
persoane observă că scrisul şi desenatul de mână dezvăluie 
o paletă mai largă de idei. 

De asemenea, materialele pe bază de hârtie ne permit să 
ne amintim informaţii, relaţii şi perspective, mai rapid decât 
putem vedea la un moment dat pe monitorul unui 
computer. Eu cunosc personal multe persoane competente 
digital care au revenit la utilizarea planificatoarelor şi 
carnețelelor de hârtie deoarece au găsit că acestea sunt mai 
uşor de utilizat pentru a-şi coordona propria gândire şi 
mementourile. De multe ori voi printa documente referitoare 
la o persoană, un proiect, un subiect, pe care mai apoi le 
păstrez într-o mapă fizică pentru a le utiliza într-o şedinţă 
sau în scrierile şi cercetările mele. Deşi mare parte din 
hârtia aceea va fi reciclată, şi informaţia actualizată va 
reveni într-un cămin digital, materialele fizice provizorii 
servesc o funcție de care computerul, luat singur, este încă 
incapabil. 

Tehnologia digitală va continua, fără îndoială, să apară, 
ceea ce va contribui în mare măsură la reflecţie, planificare 
şi sprijinirea deciziilor în moduri în care materialele şi 


instrumentele low-tech nu pot să contribuie. Dar atâta timp 
cât pixurile, carnețelele, Post-it-urile, dosarele fizice şi 
documentele printate nu pot fi înlocuite cu ceva mai bun, 
ele vor trebui să joace în continuare un anumit rol în 
sistemul tău de gestionare personală şi coordonată.» 
kk Dar dacă hârtia tocmai ar fi fost descoperită? Uau! Ceva care să îţi 
permită o hartă vizuală a informaţiei tale digitale, pe care să o poți manipula şi 
comunica fizic şi vizual? Şi ceva care poate capta, facilita şi disemina gândirea 
creativă, fără baterii sau electricitate? Uau. (n.a.) 

Instrumentele de software 


Eu încă nu am descoperit vreun instrument perfect de 
gestionare de proiecte. Abundenţa de aplicații care susțin că 
pot executa funcţia aceea sunt, de obicei, fie prea puternice, 
fie prea simpliste pentru ceea ce au nevoie să gestioneze cei 
mai mulți dintre noi. Şi aşa cum am remarcat, nu am văzut 
niciodată două proiecte care să necesite aceeaşi doză de 
detaliere şi structură pentru a căpăta controlul asupra lor. 
Aşa că ar fi dificil să creezi o unică aplicaţie care să fie 
suficientă pentru majoritatea proiectelor. Noi, ceilalți, găsim 
de obicei părți din aplicaţii mai informale şi mai potrivite cu 
proiectul. 

Acestea fiind spuse, există genuri multiple de instrumente 
digitale care pot fi extrem de utile. Majoritatea 
profesioniştilor sunt familiarizați cu programe de editare de 
text, foi de calcul şi programe pentru prezentări, oricare 
dintre acestea putând constitui maniera optimă de a 
structura planuri pentru proiecte şi porțiuni din acestea, 
mai ales după ce fazele de obiectiv, viziune şi brainstorming 
au fost gestionate. 

Cele două genuri de software care tind să fie mai utile 
pentru planificarea şi  brainstormingul informal sunt 
aplicaţiile pentru hărți mentale şi pentru conspectare. Eu, 
personal, utilizez un instrument digital de cartografiere 
mentală pentru majoritatea proiectelor mele, ca modalitate 


de a face brainstorming focalizat şi de a capta ideile 
întâmplătoare despre proiecte, pe măsură ce acestea apar, 
spontan. În majoritatea cazurilor, harta mentală finală în 
sine este o modalitate de organizare suficientă pentru ca eu 
să mă simt împăcat că am proiectul sub control. 

O altă opţiune pentru brainstorming este un program de 
conspectare, ce permite crearea de titluri şi subtitluri, cu 
detalii limitate sau extinse. Majoritatea programelor de 
procesare de text oferă şi această funcție. Lucrul simpatic la 
aceste programe este că ele pot face față unui spectru larg 
de complexitate - de la cei mai simpli marcatori pentru 
organizarea unei petreceri până la generarea structurii unei 
cărți întregi pe care o scrii. 

Deşi programele de conspectare şi de procesare de text au 
tendința de a sprijini o gândire mai structurată, datorită 
uşurinței cu care poţi tăia, lipi şi rearanja textul în lumea 
digitală, ele permit totodată o dezvoltare foarte amplă a 
gândirii creative. 


[a o o pe ne Pe Vo pee eamp 24 
IE ICE EEN GS 
TOORELT E 


* Să plecăm de unde ne aflăm 
» Ordine şi curăţenie 
+  Împachetarea 
> Mutarea lucrurilor 
æ Cutii 
æ Lăzide mână 
= Bandă 
= Hârtie 
” Programul 
5 Noua adresă 
Traseul 
Cablajele 
Parcarea 


Iluminatul 


Siguranța 
+ Amenajarea noului birou 
» Mobilierul 
» Partajarea birourilor 
ò Echipamentul 
è Computerele 
= Conexiunile 
” Telefoanele 


» Faxul 
+ Alte schimbări 


» Articolele de papetărie 
è Comunicațţiile 


"AIP PARN= Pai ipa: Ñ 


La capătul sofisticat al spectrului se află software-ul 
pentru gestionarea de proiecte complexe. Profesioniştii şi 
organizaţiile care au nevoi foarte specifice, pentru care sunt 
necesare rigoarea şi detaliile gestionate de aceste aplicații, 
de regulă au şi utilizează deja aceste instrumente pentru a 
funcționa. Şi ele sunt cel mai adesea personalizate pentru 
proiectele specifice companiei. Acesta este software-ul 
utilizat pentru a lansa rachetele spre Marte, pentru a 
coordona construcția de clădiri şi pentru a livra avioane şi 
produse farmaceutice. 

La capătul inferior pe scara gestiunii digitale de proiect 
este însemnarea ideilor în secțiunea de Notes a opțiunii 
Task, ce cuprinde unul dintre proiectele tale, sau utilizarea 
de software pentru generare şi organizare de note, creând o 
notă pentru un proiect, cu gândurile sale asociate. 

Dacă te descurci cu calculatorul, vei utiliza, fără îndoială, 
câteva dintre aceste modalități pentru a dezvolta şi capta 
planuri de proiecte şi materiale colaterale. Asigură-te că te 
vei familiariza cu aceste aplicaţii, astfel încât să te poți 
focaliza mai mult asupra gândirii proiectului tău decât 
asupra software-ului. Va fi de datoria ta să realizezi, de 
asemenea, examinări şi actualizări regulate ale acestui 
conținut, oriunde s-ar afla acesta, şi să îl păstrezi la zi, prin 
eliminarea elementelor inutile şi reorganizare în mod 
constant. Aminteşte-ţi că computerul este cam ca o gaură 
neagră şi, pe măsură ce memoria şi capacitatea de stocare 
continuă să se extindă şi aplicaţiile noi şi interesante pentru 
părți ale acestei funcționalități continuă să se dezvolte, 
devine tot mai uşor să păstrezi tot şi apoi să pierzi o 
orientare coordonată a lucrurilor tale active. 


Eliberează puntea, creează un context şi alocă ceva timp gândirii creative de 
proiect. Vei fi apoi cu mult înaintea majorității oamenilor. 


Cum aplic toate acestea în lumea mea? 


Aşa cum listele tale de „Acţiuni următoare” trebuie să fie la 
zi, la fel trebuie să fie şi lista ta de „Proiecte”. Odată 
terminate, acordă-ți un interval de timp, ideal între una şi 
trei ore, pentru a te ocupa cât de mult poți de gândirea 
verticală pentru fiecare proiect în parte. 

În cel mai rău caz, chiar acum sau de îndată ce se va 
putea, alege acele câteva proiecte cărora le acorzi cea mai 
mare atenție sau de care eşti cel mai interesat acum şi alocă 
un anumit timp pentru gândirea, colectarea şi organizarea 
lor, utilizând instrumentele care par cele mai adecvate. 

Focalizează-ţi atenţia asupra fiecăruia, pe rând, de sus în 
jos. Pe măsură ce faci asta, întreabă-te: „Ce anume vreau să 
ştiu, să captez sau să-mi amintesc în legătură cu asta?” 


Fie ca îngrijorarea noastră în avans să se transforme în gândirea şi planificarea 
noastră în avans. 
— Winston Churchill 


Ai putea să vrei doar să realizezi, pe o coală de hârtie, o 
hartă mentală pentru câteva gânduri, să creezi un dosar şi 
să pui hârtia respectivă în el. Ai putea să găseşti câteva 
titluri simple evidenţiate cu marcatori, pe care să le ataşezi 
ca note în organizatorul tău digital/mobil. Sau ai putea să 
creezi un document cu un editor de text şi să începi un 
conspect al acestuia. 

Cheia este să te simţi în largul tău găsindu-ți şi 
utilizându-ți ideile. Şi să dobândeşti obiceiul de a-ţi focaliza 
energia în mod constructiv, pe rezultate intenționate şi bucle 
deschise, înainte de a fi necesar. 


Partea 

ACESTE TEHNICI şi modele simple ascund mult mai multe decât 
se poate vedea la o primă privire. Într-adevăr, ele oferă o 
metodă sistematică pentru a-ți păstra mintea limpede, 
nedistrasă, asigurând un nivel ridicat de eficiență şi 
eficacitate în munca ta. Acesta, în sine, ar fi un motiv 
suficient pentru a implementa practicile pe care le propun. 


Demonstrarea integrităţii în gestionarea acordurilor interne şi externe îţi 
optimizează toate relaţiile. 


Dar există implicaţii încă şi mai mari pentru principiile 
fundamentale aplicate aici. Ceea ce vei găsi în următoarele 
trei capitole este o relatare a experienței mele, pe parcursul 
ultimilor treizeci de ani, cu privire la efectele mai subtile şi 
adeseori mai profunde care pot rezulta din implementarea 
acestor principii de bază. 

Rezultatele pe termen mai lung pot să aibă un impact 
semnificativ asupra ta, ca individ, şi pot de asemenea să 
influențeze pozitiv culturi organizaționale mai ample. 

Când persoanele cu care interacționezi observă că, fără 
vreo excepție, tu primeşti, procesezi şi organizezi într-o 
manieră etanşă schimburile şi înțelegerile pe care le au cu 
tine, acestea încep să aibă încredere în tine într-un fel unic. 


Mai important, încorporezi un nivel al încrederii în sine, în 
privința implicării tale în lume, pe care banii nu îl pot 
cumpăra. Aceasta este puterea captării de substituenți 
pentru orice este incomplet sau neprocesat în viața ta. Îţi 
amplifică remarcabil starea de bine şi ameliorează calitatea 
comunicarii şi relaţiilor tale, atât în plan personal, cât şi 
profesional. 

Şi atunci când organizaţiile se aşteaptă şi consolidează 
această bună practică de a nu permite niciunui lucru să se 
piardă în vreo fisură comunicațională, toată lumea fiind apoi 
responsabilă pentru acțiunile care rezultă, şi atunci când 
angajamentele sunt clarificate şi urmărite de persoanele 
adecvate, acest lucru poate duce la creşterea semnificativă a 
productivității unei organizații şi la reducerea stresului în 
cadrul ei. 


Beneficiul personal 


Cum te-ai simțit să treci prin activitatea de colectare şi 
descărcare? Majoritatea oamenilor spun că s-au simţit atât 
de rău şi, totuşi, atât de bine. Cum se poate aşa ceva? 

Dacă eşti la fel ca majoritatea oamenilor care trec prin 
procesul integral de captare, probabil că ai încercat o formă 
oarecare de anxietate. Termeni descriptivi cum ar fi copleşit, 
panicat, frustrat, obosit şi dezgustat au tendința să apară 
atunci când le cer participanţilor la seminare să îşi descrie 
emoțiile în timp ce parcurg o versiune minoră a acestei 
proceduri. Şi există vreun lucru din grămada aceea în 
privința căruia crezi că ai procrastinat? Dacă da, înseamnă 
că i-ai asociat în mod automat vinovăție - „Eu aş fi putut să, 
ar fi trebuit să, ar fi fost necesar să fac asta mai înainte.” 

În acelaşi timp, ai încercat vreun sentiment de eliberare, 
de uşurare sau de control în timp ce ai făcut exercițiul? 
Majoritatea oamenilor spun că da, într-adevăr. Cum se 
întâmplă asta? Stări emoţionale complet opuse care apar în 


timp ce faci un singur exercițiu, aproape simultan - anxios 
şi uşurat; copleşit şi deţinând controlul. Ce se petrece aici? 
Când vei înțelege sursa sentimentelor tale negative la 
adresa tuturor lucrurilor tale, vei descoperi, asemenea mie, 
felul în care te poți debarasa de ele. Şi dacă ai încercat 
vreun sentiment pozitiv de pe urma colectării tuturor 
chestiunilor tale, ai început efectiv, tu însuţi, procesul de 
eliminare a negativității. 
Sursa sentimentelor negative 


De unde provin sentimentele nu atât de benefice? Prea 
multe lucrur ide făcut? Nu, întotdeauna sunt prea multe 
lucruri de făcut. Dacă te-ai simţi prost pentru că sunt mai 
multe lucruri de făcut decât poţi tu să duci, nu ai scăpa 
niciodată de sentimentul acela. Să ai prea multe de făcut nu 
reprezintă sursa sentimentului negativ. Acesta provine din 
altă parte. 


Sentimentul de anxietate şi vină nu izvorăşte din faptul că ai prea multe de 
făcut; el este rezultatul automat al încălcării înțelegerilor cu tine însuți. 


Cum te-ai simțit când cineva a încălcat o înțelegere cu tine 
— ţi-a spus să vă întâlniți joi la patru după-masa, dar nu a 
apărut deloc şi nici nu a sunat. Ce ai simțit? Frustrare, îmi 
închipui. Preţul pe care oamenii îl plătesc atunci când 
încalcă o înțelegere este destrămarea încrederii în relație — o 
consecință negativă automată. 

Dar ce sunt toate lucrurile acelea din tăvița ta pentru 
documente? Înţelegeri pe care le-ai făcut, sau cel puţin le-ai 
acceptat implicit, cu tine însuţi — lucruri pe care ţi-ai spus 
ție însuți într-un fel sau altul că ar trebui să le gestionezi 
cumva. Sentimentele tale negative sunt doar rezultatul 
încălcării acelor înțelegeri — ele sunt simptomele încrederii în 
sine destrămate. Dacă îţi spui ție însuți să schițezi un plan 
strategic, te simți prost atunci când nu o faci. Spune-ţi ţie 
însuţi să te organizezi şi dacă nu reuşeşti să o faci, urezi 


bun-venit vinovăţiei şi nemulțumirii! la hotărârea de a 
petrece mai mult timp cu copiii tăi şi apoi nu o face — voilà! — 
te simţi neliniştit şi copleşit. 

Cum previi încălcarea înțelegerilor cu tine însuţi? 


Dacă sentimentele negative provin din înţelegeri încălcate, ai 
trei opţiuni pentru a te ocupa de ele şi a elimina 
consecințele negative: 


. e Nu face înțelegerea. 
° e Respectă înțelegerea. 
. e Renegociază înțelegerea. 


Toate acestea pot funcționa în aşa fel încât să te scape de 
sentimentele neplăcute. 
Nu face înţelegerea 


Probabil că te-ai simţit destul de bine să iei o grămadă din 
lucrurile tale vechi, să hotărăşti că nu vei mai face nimic cu 
ele şi apoi să le toci, să le reciclezi sau să le arunci la gunoi. 
Unul dintre felurile prin care să te ocupi de un element 
incomplet din lumea ta este să spui pur şi simplu nu! 

Te-ai binedispune foarte mult dacă ţi-ai cobori pur şi 
simplu aşteptările. Dacă nu ţi-ar păsa atât de mult ca 
lucrurile să se ridice la un anumit nivel — parentingul tău, 
sistemul tău şcolar, moralul echipei tale, codul de software — 
ai avea mai puţine lucruri de făcut sau la care să fii 
atent. 

******** În lumea dezvoltării personale a existat o concepție populară conform 
căreia focalizarea asupra propriilor valori îți va simplifica viața. Eu susțin 
opusul: cantitatea copleşitoare de lucruri pe care oamenii le au de făcut 
izvorăşte din valorile lor. Valorile sunt elemente esențiale pentru semnificație, 
direcție şi luare de decizii. Dar nu te păcăli singur - cu cât îți focalizezi mai mult 
atenția asupra lor, cu atât vor fi mai multe lucruri pentru care probabil că te vei 


simți responsabil să acționezi. Valorile tale îți uşurează efectuarea alegerilor, dar 
să nu crezi că ele vor simplifica lucrurile. (n.a.) 


Mă îndoiesc că îţi vei cobori standardele. Dar după ce vei 
înțelege cu adevărat consecințele, probabil că vei face mai 
puține înţelegeri. Eu, unul, aşa am făcut. Obişnuiam să fac 
o mulțime pentru a câştiga aprobarea oamenilor. Când mi- 
am dat seama de prețul pe care îl plăteam la final pentru 
nerespectarea acelor înțelegeri, am devenit mult mai 
conştient de cele pe care le făceam. Un director de asigurări 
cu care am lucrat a descris beneficiul major pe care l-a 
obținut de pe urma implementării acestui sistem: „Înainte, 
le spuneam pur şi simplu tuturor: «Sigur, mă ocup eu» 
pentru că nu ştiam cât de multe trebuia să fac. Acum, că 
am inventarul ordonat şi complet, doar pentru a-mi păstra 
integritatea, a fost nevoie să spun: «Nu, nu pot face asta, îmi 
pare rău.» Lucrul uimitor este că, în loc să fie supăraţi din 
pricina refuzului meu, cu toţii au fost impresionați de 
disciplina mea!” 


Mentinerea unui inventar obiectiv şi complet al muncii tale, examinat în mod 
regulat, te ajută să spui „nu” mult mai uşor şi cu integritate. 


Un alt client, antreprenor în domeniul coachingului 
personal, mi-a spus de curând că alcătuirea unui inventar 
al muncii sale a eliminat o cantitate uriaşă de îngrijorare şi 
de stres din viața sa. Disciplina de a pune toate lucrurile la 
care era atent în tăvița sa pentru documente l-a făcut să se 
gândească din nou la lucrurile în legătură cu care voia 
realmente să facă ceva, orice. Dacă nu era dispus să arunce 
o notiță despre un anumit subiect în „intrări”, el renunța 
pur şi simplu! 

Eu consider că aceasta este o gândire foarte matură. Unul 
dintre cele mai bune aspecte ale acestei întregi metode este 
că, atunci când îți asumi realmente responsabilitatea de a 
capta şi urmări ce te preocupă, te vei gândi de două ori 
înainte să îți asumi angajamente interne pe care nu trebuie 
neapărat, sau pe care nu vrei, să ți le asumi. În anii în care 


am lucrat cu oamenii pentru a face ca listele lor de 
„Proiecte” să fie clare şi actualizate, absolut fiecare persoană 
a hotărât că un lucru față de care se considera angajată nu 
merita făcut. Să nu fii conştient de tot ceea ce ai de făcut 
este ca şi cum ai avea un card de credit căruia nu-i cunoşti 
soldul sau limita - este mult mai uşor să fii neglijent cu 
angajamentele tale. 

Respectă înţelegerea 


Bineînţeles, o altă modalitate prin care să scapi de 
sentimentele negative referitoare la chestiunile tale este să le 
finalizezi, pur şi simplu, şi să le poţi bifa ca terminate. În 
realitate, ție îți place să faci lucruri, atâta vreme cât obţii 
sentimentul că ai finalizat ceva. Dacă ai început să 
întreprinzi acțiunile de până-n două minute pe măsură ce 
acestea apar în viața ta, sunt sigur că poți confirma 
beneficiul psihologic. Majoritatea oamenilor cu care lucrez 
se simt fantastic după doar câteva ore de procesare a 
propriilor teancuri, doar datorită numeroaselor lucruri pe 
care le realizează utilizând regula celor două minute. 


Să ieşi din chinurile facerii, să intri în pacea a ceea ce este făcut. 
— Julia Louise Woodruff 


Unul din weekendurile tale mai bune poate fi alocat, pur 
şi simplu, finalizării multor comisioane şi treburi mărunte, 
care s-au strâns prin casă şi în viața ta personală. În mod 
invariabil, când captezi toate buclele deschise, mai mari sau 
mai mici, şi le vezi pe o listă în fața ta, o parte din tine va fi 
inspirată (sau dezgustată în mod creativ sau suficient de 
intimidată) să le elimine de pe listă. 

Cu toții părem înfometați după victorie. Este grozav să-ți 
satisfaci această dorință trasându-ţi ţie însuţi sarcini 
realizabile pe care le poţi începe şi termina cu uşurinţă. Ai 
finalizat vreodată un lucru care nu se găsea inițial pe listă, 


aşa că l-ai scris şi l-ai bifat ca făcut? Atunci ştii la ce mă 
refer. 

Totuşi, aici mai există o chestiune de discutat. Cum te-ai 
simți dacă lista şi teancul tău ar fi complet finalizate — şi cu 
succes? Probabil că ai fremăta de entuziasm, ai fi plin de 
energie creativă. Bineînţeles, într-un interval de trei zile 
(dacă nu de trei minute!), ghici ce ai avea? Exact — o altă 
listă, şi probabil una chiar mai mare, conținând şi mai 
multe lucruri de făcut, potenţial descurajante! Te-ai simți 
atât de bine că ţi-ai terminat toate chestiunile pe care le 
aveai de făcut încât probabil că vei accepta lucruri şi mai 
mari şi mai ambițioase. 

Nu numai asta, dar dacă ai un şef (sau un consiliu 
director), ce crezi că va face sau vor face după ce observă 
nivelurile ridicate de competenţă şi productivitate de care 
dai dovadă? Ai din nou dreptate - îți vor da mai multe 
lucruri de făcut! Aceasta este ironia dezvoltării profesionale 
- cu cât devii mai bun, cu atât ar fi bine să devii şi mai bun. 

Aşadar, cum nu îți vei cobori în mod semnificativ 
standardele şi nu vei înceta să creezi mai multe lucruri de 
făcut, ar fi bine să te obişnuieşti cu cea de-a treia opțiune, 
dacă vrei să eviți să te simți stresat. 

Renegociază înţelegerea 

Să presupunem că ţi-aş fi spus că mă voi întâlni cu tine joi, 
la patru după-amiaza, dar după ce am făcut programarea 
aceea, lumea mea s-a schimbat. Acum, date fiind noile mele 
priorități, decid că nu mă voi mai întâlni cu tine joi, la 
patru. Dar în loc să absentez pur şi simplu, ce ar fi cel mai 
bine să fac, pentru a menține integritatea relației? Exact — 
să te sun şi să schimb înțelegerea noastră. O înțelegere 
renegociată nu este una încălcată. 


Actul iertării este cel care deschide singura cale posibilă de a gândi creativ despre 
viitor. 
— Părintele Desmond Wilson 


Ai înțeles acum de ce scoaterea tuturor chestiunilor tale 
din minte şi aducerea lor în fața ta te fac să te simți mai 
bine? Deoarece îți renegociezi în mod automat înțelegerile cu 
tine însuţi atunci când te uiţi la ele, te gândeşti la ele şi fie 
acționezi asupra lor chiar în clipa aceea, fie spui: „Nu, nu 
acum.” lată care-i problema: este imposibil să renegociezi cu 
tine însuți înțelegeri pe care nu îți aminteşti să le fi făcut! 

Faptul că nu îți poți aminti o înţelegere făcută cu tine 
însuți nu înseamnă că nu te consideri răspunzător pentru 
ea. Întreabă orice psiholog cât de multă intuiţie a trecutului 
sau a viitorului are partea aceea a psihicului tău, partea 
care găzduia lista pe care ai abandonat-o: zero. Totul este la 
timpul prezent acolo. Ceea ce înseamnă că, de îndată ce îţi 
spui ţie însuţi că ar trebui să faci ceva, dacă înregistrezi asta 
doar în memoria ta pe termen scurt, partea aceea din tine 
crede că ar trebui să faci asta tot timpul. Şi asta înseamnă 
că de îndată ce ţi-ai impus ţie însuți două lucruri pe care să 
le faci, şi le-ai înregistrat doar în mintea ta, ai creat stres şi 
eşec instantaneu şi automat, pentru că nu le poţi face pe 
amândouă în acelaşi timp, iar partea aceea (aparent 
semnificativă) a psihicului tău va continua să te considere 
răspunzător. 

Dacă eşti asemenea majorităţii oamenilor, probabil că ai 
acasă o zonă de depozitare - poate o pivniță unde ţi-ai spus 
ție însuți cu ceva timp în urmă (poate chiar acum zece ani!) 
că ar trebui să faci ordine şi curățenie. Dacă da, există o 
parte din tine care a crezut, probabil, că ar fi trebuit să faci 
curat în pivniță douăzeci şi patru de ore pe zi, în timpul 
ultimilor zece ani! Nu-i de mirare că oamenii sunt atât de 
obosiţi! Şi ai auzit vocea aceea micuță din cadrul propriului 
tău comitet mental, de fiecare dată când treci pe lângă zona 
aceea? „De ce trecem pe lângă pivniță? Nu ar trebui s-o 
curățăm?” Pentru că nu suporţi partea aceea plângăcioasă 


şi cicălitoare din tine, ai ajuns, pe cât posibil, să şi eviți acea 
zonă a casei. Dacă vrei să reduci acea voce la tăcere, ai trei 
opțiuni pentru a te ocupa de înțelegerea ta cu tine însuți: 


1.1 | Îţi cobori standardele privind garajul tău (este 
posibil să fi făcut asta deja). „Deci am un garaj 
mizerabil ... aşa, şi cui îi pasă?” 


2.2 | Respecţi înțelegerea - fă curat în garaj. 


3.3 | Cel puţin, treci acțiunea intitulată „Fă curat în 
garaj” pe o listă de tipul „Într-o bună zi/Poate”. 
Apoi, atunci când vei reexamina săptămânal lista 
aceea şi vei vedea elementul respectiv, îți vei putea 
spune: „Nu săptămâna asta.” Data viitoare când vei 
trece pe lângă garajul tău, nu vei auzi nimic 
dinăuntrul tău, în afară de: „Ha! Nu săptămâna 
asta.” 


Sunt destul de sincer în privința aceasta. Se pare că există 
o parte a conştiinţei noastre care nu cunoaşte diferența 
dintre o înțelegere pentru a face curat în pivniță şi o 
înțelegere în vederea cumpărării unei companii şi 
îmbunătăţirea finanţelor personale. Înlăuntrul nostru, toate 
acestea sunt înţelegeri — respectate sau încălcate. În cazul în 
care reții ceva doar în interior, va fi o înțelegere încălcată, 
dacă, în prezent, nu faci ceva în privinţa ei. 
Îndepărtarea radicală de gestionarea 
tradiţională a timpului 
Metoda este semnificativ diferită de trainingul clasic în 
privința gestionării timpului. Majoritatea acelor modele te 
lasă cu impresia că dacă un lucru pe care îți spui ţie însuți 
să îl faci nu este chiar atât de important, nu merită să fie 
urmărit, gestionat sau abordat. Dar, din experiența mea, 


asta nu este adevărat, cel puţin prin felul în care operează o 
parte mai-puţin-conştientă din noi înşine. Totuşi, acesta 
este felul în care operează mintea noastră conştientă, aşa că 
fiecare înţelegere trebuie conştientizată. Asta înseamnă că 
trebuie captată, clarificată şi analizată obiectiv şi regulat, cu 
o atenţie conştientă deplină, astfel încât să o poţi pune acolo 
unde îi este locul, în sfera autogestionării tale. În caz 
contrar, va capta efectiv mult mai mult decât i se cuvine din 
energia ta internă. 

Din experiența mea, orice este păstrat doar în mintea ta 
va ocupa fie mai multă, fie mai puțină atenţie decât merită. 
Motivul pentru care trebuie să colectezi totul nu este că 
toate lucrurile sunt la fel de importante; ci, tocmai, că nu 
sunt. Elementele incomplete, necaptate, îşi asumă o 
similaritate monotonă, în termenii presiunii pe care o 
creează şi ai atenției pe care o blochează. 

Cât de multă captare este necesară? 


Te vei simți mai bine colectând tot ceea ce nu ai captat încă. 
Când îţi spui ţie însuți: „Aha, aşa este, trebuie să cumpăr 
unt data viitoare când ajung la magazin”, şi scrii asta pe 
lista de cumpărături, te vei simți mai bine. Când îţi 
aminteşti: „Trebuie să îl sun pe consultantul meu financiar 
în legătură cu contul meu de economii”, şi scrii asta undeva 
unde ştii că vei vedea când ai la dispoziţie un telefon şi ceva 
timp, te vei simți mai bine. Dar este în continuare o 
diferență de ani-lumină atunci când ştii că le ai pe toate. 


Când singurul lucru care te preocupă este singurul lucru care te preocupă, vei fi 
„prezent”, la „capacitate maximă”, fără nicio distincție între muncă şi joacă. 


Când vei şti cât de multe ai lăsat de captat în mintea ta? 
Doar atunci când nu a mai rămas nimic. Dacă vreo parte 
din tine este măcar vag conştientă că nu ai totul, nu poți să 
ştii cu adevărat ce procent ai colectat. Cum îți vei da seama 


când nu a mai rămas nimic? Când nu va mai apărea nimic 
altceva ca memento în mintea ta. 

Asta nu înseamnă că mintea ta va fi goală. Dacă eşti 
conştient, mintea ta se va concentra întotdeauna la ceva. 
Dar dacă se va concentra doar asupra unui lucru, pe rând, 
fără distrageri ale atenţiei, tu vei fi la „capacitatea ta 
maximă”. 

Îți sugerez să îţi foloseşti mintea ca să te gândeşti în 
privința lucrurilor, decât să te gândeşti la ele. Tu vrei să 
adaugi valoare în timp ce te gândeşti în privința proiectelor 
şi situațiilor, nu să creezi stres amintindu-ți pur şi simplu 
că ele există şi că trebuie să faci ceva în legătură cu ele. 
Pentru a realiza pe deplin acel loc mai productiv, va trebui 
să le captezi pe toate. Este nevoie de concentrare şi de o 
schimbare a obiceiurilor, pentru a te antrena pe tine însuți 
să recunoşti şi să descarci chiar şi cele mai mici înțelegeri 
cu tine însuţi, pe măsură ce acestea sunt create în mintea 
ta. Realizarea acelui proces de captare în mintea ta, integral 
dacă se poate, şi apoi încorporarea comportamentului de 
colectare a tuturor lucrurilor noi, pe masură ce apar, îți vor 
conferi mai multă putere şi vor fi mai productive decât îţi 
poți imagina. 

Când relațiile şi organizaţiile 
au obiceiul de a capta 


Ce se întâmplă atunci când poţi avea încredere că niciunul 
dintre cei implicați într-o echipă - într-o căsnicie, într-un 
departament, într-un colectiv profesional, într-o familie, 
într-o companie - nu va lăsa nimic să-i scape printre 
degete? Sincer, odată ce ai atins acest nivel, abia dacă te vei 
mai gândi dacă oamenii o mai dau în bară - vor exista 
lucruri mai mărețe şi mai bune care să-ți ocupe atenția. 

Dar dacă lacunele în comunicare sunt încă o problemă, 
probabil că există un anumit nivel de insatisfacție şi de 


nervozitate generală în cadrul relației sau al organizației. 
Majoritatea oamenilor au impresia că fără a-i dădăci şi a-l 
ține tot timpul de mână pe ceilalți, lucrurile ar putea să se 
piardă în sistem şi apoi să explodeze în orice moment. Ei nu 
îşi dau seama că simt astfel, pentru că s-au aflat în această 
situație atât de constant încât se raportează la ea ca şi când 
ar fi o lege permanentă, ca gravitația. Nu trebuie să fie aşa. 


Necesitatea de a scoate apa cu găleata dintr-o barcă găurită îți subminează 
capacitatea de a o cârmui şi a o duce mai departe. 


Am remarcat asta timp de ani întregi. Oamenii buni care 
nu au încorporat aceste comportamente ajung în mediul 
meu şi ies în evidență ca musca-n lapte. Eu am trăit cu 
standardele unei minți clare şi cu limite solide, clare în 
privința tăvițelor pentru documente, timp de mai bine de trei 
decenii. Când o notiță stă stingheră, neprocesată, în tăvița 
pentru documente a cuiva, sau când el sau ea dă din cap şi 
zice într-o conversație că „Da, o să mă ocup...”, dar altfel nu 
captează asta în vreun fel, clopoţelul meu de alarmă sună. 
Acesta este un comportament inacceptabil în lumea mea. 
Sunt lucruri mai importante pe lume decât să îţi faci griji 
pentru breşele din sistem. 

Trebuie să am încredere că orice solicitare sau informaţie 
relevantă conținută într-un e-mail, într-un mesaj vocal, într- 
o conversaţie sau într-o notă scrisă va intra în sistemul 
persoanei respective şi va fi procesată şi organizată în 
curând, şi va fi disponibilă spre examinare de către aceasta, 
ca opțiune în vederea unei acțiuni. Dacă destinatarul 
gestionează  mesageria vocală, dar nu şi e-mailul şi 
documentele pe hârtie, înseamnă că tocmai am fost 
constrâns să utilizez doar canalul de comunicare în care el 
sau ea are încredere. Acesta ar trebui să fie un 
comportament inacceptabil în orice organizație interesată ca 
lucrurile să se producă cu cea mai redusă cantitate de efort. 


Când schimbarea este necesară, trebuie să existe 
încredere că inițiativele pentru schimbarea aceea vor fi 
tratate adecvat. În cele din urmă, orice sistem intact va fi la 
fel de bun ca veriga sa cea mai slabă şi, de multe ori, 
călcâiul lui Ahile este capacitatea scăzută de reacție a unei 
persoane- cheie la comunicările din sistem. 

Observ acest lucru mai ales atunci când merg prin 
organizații în care tăvițele pentru documente sunt fie 
inexistente, fie dau pe afară şi sunt evident neprocesate de 
multă vreme. Aceste culturi suferă de obicei de o 
„întreruptită” serioasă, pentru că nu au încredere să pună 
comunicare în sistem. Dau peste directori executivi ale căror 
calendare sunt supraaglomerate, dar care, atunci când 
încep să dea răspunsuri prompte la e-mailurile lor, simt o 
uşurare spectaculoasă de sub acea presiune. Când 
personalul lor şi alții obţin ceea ce le trebuie, în termenii 
feedbackului şi deciziilor adecvate, prin acel mediu virtual, 
ei nu mai au nevoie de genul de timp față în față pe care 
încercau să îl obțină înainte prin intermediul şedinţelor. 

Acolo unde organizațiile au sisteme solide, până la nivelul 
low-tech de comunicare prin intermediul documentelor pe 
hârtie, claritatea este palpabilă. Abia dacă reprezintă măcar 
o preocupare conştientă, iar atenţia tuturor este mai 
concentrată. Acelaşi lucru este valabil în familiile în care se 
utilizează tăvițele pentru documente - părinții, copiii, bona, 
menajera sau oricine altcineva cu care membrii familiei 
interacționează frecvent. Oamenii fac adesea fețe-fețe atunci 
când le spun că eu şi soția mea punem fiecare lucru în 
tăvița pentru documente a celuilalt, chiar şi atunci când 
stăm la câțiva paşi unul de altul; lor li se pare ceva rece şi 
mecanic. Pe lângă faptul că este un act de politețe, cu 
intenţia de a evita să întrerupem munca în desfăşurare a 
celuilalt, practica respectivă stimulează în realitate mai 
multă căldură şi libertate între noi deoarece lucrurile 


mecanice sunt rezolvate în sistem în loc să ne ocupe inutil 
atenția asupra relației. 


Organizațiile trebuie să creeze o cultură în care este acceptabil ca toată lumea să 
aibă de făcut mai multe decât poate să facă şi în care este înţelept să renegociezi 
înțelegerile referitoare la ceea ce lumea nu face. 


Din nefericire, nu poți legifera sistemele personale. Fiecare 
trebuie să aibă propria modalitate de a se ocupa de treburile 
lui. Poţi, totuşi, să consideri oamenii responsabili pentru 
rezultate şi pentru urmărirea şi gestionarea a tot ceea ce le 
parvine. Şi le poţi oferi informația din această carte. Atunci, 
cel puţin, nu vor avea nicio scuză pentru a mai lăsa ceva să 
le scape printre degete. 

Asta nu înseamnă că fiecare trebuie să facă totul. Sper că 
am descris un fel de a ne raporta la lumea noastră bazată pe 
cunoaştere care lasă tuturor spaţiu pentru a avea mai multe 
de făcut decât pot să facă. Chestiunea esenţială va fi aceea 
de a facilita un proces constant de renegociere cu toți cei 
implicaţi, astfel încât ei să se simtă în regulă în legătură cu 
ceea ce nu fac. Aceea este adevărata muncă bazată pe 
cunoaştere, la un nivel mai sofisticat. Dar sunt şanse slabe 
să se ajungă acolo fără a avea în funcţiune sisteme 
temeinice de captare. Nu uita, nu poți renegocia o înțelegere 
cu tine însuți pe care nu îți aminteşti că ai făcut-o. Şi cu 
siguranță nu poţi să renegociezi cu ceilalți înțelegeri pe care 
şi tu, şi ei le-aţi pierdut din vedere. 

Când un colectiv adoptă la unison standardul captării 
100%, rezultatul este o barcă mult mai uşor de cârmuit. 
Asta nu înseamnă că ei navighează în direcţia corectă şi nici 
măcar că se află în barca în care trebuie să se afle; 
înseamnă doar că barca în care se află navighează în 
direcția în care navighează cu cea mai eficientă energie 
posibilă. 


VU) 
Puterea deciziei acţiunii următoare 


EU AM O misiune personală să fac din întrebarea „Care este 
următoarea acțiune?” parte a procesului nostru global de 
gândire. Îmi imaginez o lume în care nicio şedinţă sau nicio 
discuție nu se va termina, şi nicio interacțiune nu se va 
opri, fără o indicație clară dacă este sau nu necesară o 
acțiune— şi dacă este, care va fi aceasta, sau cel puțin cui îi 
revine  responsabilitatea pentru ea. Îmi imaginez 
organizațiile adoptând un standard după care orice lucru 
care aterizează în câmpul conştientizării va fi evaluat din 
perspectiva acțiunii necesare, iar deciziile rezultate de aici 
vor fi gestionate corespunzător. Imaginează-ţi libertatea pe 
care aceasta ar oferi-o oamenilor şi organizaţiilor, de a-şi 
focaliza atenţia pe chestiuni şi oportunități mai mari. 


Când o cultură adoptă ca întrebare operațională standard „Care este următoarea 
acțiune?”, există o creştere automată a energiei, productivităţii, clarității şi 
focalizării. 


De-a lungul anilor am observat o transformare 
extraordinară a energiei şi productivităţii de fiecare dată 
când indivizii şi grupurile au implementat „Care este 
acțiunea următoare?” ca întrebare fundamentală, ridicată în 
mod consecvent. Pe cât de simplă pare această întrebare, 
este destul de rar să o găseşti complet operaţională acolo 
unde trebuie să fie. 

Una dintre cele mai mari provocări de care ai putea să te 
loveşti este că, după ce te-ai obişnuit cu întrebarea „Care 
este următoarea acțiune?” pentru tine însuți şi cei din jurul 
tău, interacțiunea cu oamenii care nu adresează această 
întrebare poate fi foarte frustrantă. Întrebarea respectivă 


clarifică lucrurile atât de repede încât interacțiunea cu 
oamenii şi mediile care nu o folosesc poate părea un coşmar. 
Noi suntem cu toţii responsabili să definim ce ne-am 
angajat să concretizăm, în caz că ne-am angajat la ceva, în 
timp ce relaționăm cu alții şi cu noi înşine. Şi la un moment 
dat, pentru orice rezultat pe care ne-am luat un angajament 
intern să îl finalizăm, trebuie să luăm decizia referitoare la 
următoarea acțiune fizică necesară. Totuşi, există o mare 
diferență între luarea acelei decizii atunci când apar 
lucrurile şi luarea ei abia atunci când acestea explodează. 


Sursa tehnicii 


Am deprins această tehnică simplă, dar extraordinară, a 
acțiunii următoare cu mai bine de treizeci de ani în urmă, 
de la un vechi prieten consultant în management, care mi-a 
fost totodată şi mentor, Dean Acheson (fără vreo legătură cu 
fostul secretar de stat american, cu acelaşi nume). Dean îşi 
petrecuse mulți ani înainte acordând consultanță 
directorilor şi cercetând de ce ar fi nevoie pentru a disloca 
blocajele pe care mulți dintre ei le aveau în legătură cu 
proiecte şi situații în care erau implicați, pentru a elibera şi 
galvaniza energia în vederea unei schimbări semnificative şi 
necesare în organizațiile lor. Într-o bună zi, el a început, pur 
şi simplu, să ia fiecare hârtie de pe biroul unui director şi să 
îl forțeze să decidă care este următorul lucru pe care trebuia 
să îl facă în legătură cu ea. Rezultatele au fost atât de rapide 
pentru directorul respectiv, încât Dean a continuat ani de 
zile să perfecționeze o metodologie utilizând aceeaşi 
întrebare în procesarea tăviței pentru documente. De atunci, 
dat fiind ceea ce am elaborat eu pornind de la ideile lui 
Dean, sute de mii de oameni au fost antrenați şi instruiți pe 
baza acestui  concept-cheie, iar tehnica rămâne una 
eficientă. 

Realizarea unei sarcini directe şi clare, care are un început şi un sfârşit, 
echilibrează complexitatea-fără-sfârşit care tulbură adesea restul vieții mele. 


Sfânta simplitate. 
— Robert Fulghum 


Acest proces de gândire nu este un lucru pe care îl facem 
din naştere şi nici nu pare să evolueze la noi în mod natural. 
Când te-ai născut, probabil că nu te-ai gândit să o întrebi pe 
mama ta: „Deci, ce facem noi aici, care este acțiunea 
următoare şi cui îi revine?” Este o tehnică deprinsă de 
gândire, luare de decizii şi direcționare a atenţiei conştiente. 
Se va produce automat pentru tine atunci când situaţia o 
solicită în mod evident, cum ar fi într-o criză, sau atunci 
când presiunea într-o situație (din partea şefului, a unui 
client, a copilului tău sau a circumstanțelor neaşteptate) 
forțează o decizie în vederea unei noi acțiuni, pentru a evita 
consecințele dureroase. Dar încorporarea acesteia ca un 
comportament proactiv, înainte ca detaliile să fie atât de 
evidente şi acțiunile imediat necesare, reprezintă o practică 
dobândită.» Faptul că faci din asta o parte a vieţii tale 
personale şi organizaționale reuşeşte întotdeauna să îţi 
amelioreze atât productivitatea, cât şi liniştea sufletească. 


******** Sunt tentat, dar ezit, să utilizez cuvântul aptitudine în acest caz. Noi 
avem cu toţii aptitudinea de a lua o decizie pentru acțiunea următoare. O facem 
tot timpul, de mii de ori pe zi, dar în cea mai mare parte a timpului, în mod 
inconştient. Totuşi, luarea deciziei înainte de a fi nevoie, în legătură cu lucruri 
asupra cărora ne-am luat angajamentul că vom acționa, este un tipar puternic şi 
elegant de comportament cognitiv care poate fi deprins, exersat şi integrat. Este 
un element central din „sportul muncii bazate pe cunoaştere”. Şi majoritatea 
oamenilor nu îl practică în felul acesta, nici măcar pentru cele mai importante 
lucruri din viața lor. (n.a.) 


Crearea opțiunii de a face 


Cum se poate ca un lucru atât de simplu să fie atât de 
puternic -— „Care este următoarea acțiune?” 

Ca să răspunzi la această întrebare, te invit să îți consulți 
din nou lista pentru purificarea mentală (vezi pag. 202) — 
sau măcar să te gândeşti la toate proiectele care îți stau, pur 


şi simplu, pe cap. Ai cumva sentimentul că vreunul dintre 
ele nu a evoluat pe cât de constant şi de productiv ar fi 
putut? Probabil vei recunoaşte că da, într-adevăr, câteva au 
fost uşor blocate. 

În cazul în care nu ai ştiut sigur dacă lucrul imediat 
următor la care să treci ar fi fost să dai un telefon, să trimiți 
un e-mail, să vorbeşti cu cineva, să navighezi pe Internet 
căutând o informaţie sau să cumperi un produs de la 
magazin, înseamnă că acesta nu a fost făcut. Ironic este că 
probabil ar necesita doar vreo zece secunde de gândire 
pentru a-ţi da seama care ar fi următoarea acțiune, pentru 
aproape toate lucrurile de pe lista ta. Dar sunt zece secunde 
de gândire şi luare de decizii pe care cei mai mulți oameni 
nu le-au alocat pentru majoritatea lucrurilor de pe listele 
lor. 

Spre exemplu, cineva are pe o listă ceva de genul 
„Cauciuri”. 

Atunci eu întreb: 

— Cu astea ce-i? 

Păi, am nevoie de cauciucuri noi pentru maşina mea, îmi 
răspunde el. 

— Deci, care este acțiunea următoare? 

La momentul acela, de obicei fruntea i se încrețeşte, 
reflectează pentru câteva clipe şi îşi exprimă concluzia: 

— Păi, trebuie să mă interesez pe Internet de magazine şi 
prețuri la cauciucuri. 

Cam de atât de mult timp şi investiție cognitivă este 
nevoie pentru a hotări cum ar arăta „concretizarea” pentru 
aproape toate. Sunt doar cele câteva secunde de gândire 
concentrată pe care cei mai mulți oameni nu le-au alocat 
încă referitor la cea mai mare parte a chestiunilor lor 
rămase nefinalizate. 


Probabil că va fi adevărat totodată şi că persoana care are 
nevoie de cauciucuri pentru maşină avea de ceva timp 
această acțiune „pe radar”. Probabil, totodată, că a stat la 
computerul său de sute de ori, adesea având suficient timp 
şi energie să realizeze acțiunea. De ce nu a făcut-o? Pentru 
că în starea aceea mentală, ultimul lucru din lume pe care 
avea chef să-l facă era să reflecteze la toate proiectele sale, 
printre care şi găsirea de cauciucuri, şi la acţiunile lor 
următoare. 

În clipele acelea, nu avea deloc chef să gândească. 


Secretul pentru a avansa este să începi. Secretul pentru a începe este să îţi 
divizezi sarcinile complexe şi copleşitoare în sarcini mici, gestionabile, şi apoi să 
începi să lucrezi la prima dintre ele. 

— Mark Twain 


Ce îi trebuia lui era să-şi fi dat deja seama de lucrurile 
acelea. Dacă el realizează gândirea aceea pentru acțiunea 
următoare, atunci, când se va întâmpla să aibă 
cincisprezece minute înainte de o întâlnire, la computerul 
său, şi energia sa va fi la un nivel de 4,2 din 10, se va putea 
uita la lista cu lucruri de făcut şi va fi încântat să vadă scris 
pe ea: „Interesează-te de cauciucuri noi.” „Acesta este un 
lucru pe care îl pot face şi finaliza cu succes!” se va gândi el, 
şi apoi va fi efectiv motivat să caute pe Internet, doar pentru 
a experimenta „victoria” finalizării unui lucru util în 
fereastra de timp şi la nivelul de energie la care se află. În 
acest context, el ar fi incapabil să înceapă schița unei oferte 
mari pentru un client, dar are suficiente resurse pentru a 
căuta pe Internet şi a obţine rapid informaţii simple. Este 
foarte probabil că la un moment dat se va uita la un set nou 
de cauciucuri la maşina sa şi se va simţi excelent. 

Definirea felului în care arată realizarea concretă la cel 
mai elementar nivel şi organizarea unor mementouri de 
substituire în care să putem avea încredere sunt metode 


esențiale în creşterea productivităţii şi crearea unui climat 
lăuntric relaxat. 

Adeseori, sunt blocate până şi cele mai simple lucruri 
pentru că nu am luat încă o decizie finală în legătură cu 
următoarea acțiune. Participanţii la seminarele mele au 
adeseori pe listele lor lucruri cum ar fi: „Fă o revizie a 
maşinii.” „Fă o revizie” este o acțiune următoare? Numai 
dacă mergi spre maşina ta, cu o cheie în mână, îmbrăcat ca 
şi cum ai fi pregătit să te mânjeşti cu ulei. 

În lipsa unei acțiuni următoare, rămâne un interval potenţial infinit între 
realitatea actuală şi ceea ce trebuie tu să faci. 


— Deci, care este acțiunea următoare? 

— Ăăăă, trebuie să duc maşina la service. A, da, trebuie 
să mă interesez dacă o pot primi. Cred că trebuie să sun la 
service şi să fac o programare. 

— Ai numărul?? 

— Fir-ar să fie, nu... N-am nici numele, nici numărul 
service-ului. Fred mi-a recomandat service-ul acela, şi nu 
am informaţia aceasta. Ştiam eu că lipseşte ceva din 
ecuație. 

Şi asta este ceea ce se petrece frecvent cu atât de multe 
lucruri, pentru atât de mulți oameni. Aruncăm o privire 
asupra proiectului şi o parte oarecare din noi gândeşte: „Nu 
am chiar toate segmentele, de aici şi până acolo.” Ştim că 
ceva lipseşte, dar nu suntem siguri ce, aşa că renunțăm. 

Deci, care este acțiunea următoare? 

— Trebuie să fac rost de nume şi de numărul de telefon. 
Cred că le-aş putea obţine de la Fred. 

— Cum ai putea să faci asta? 

— Îi pot trimite un e-mail lui Fred! 

Aşa că acţiunea următoare este de fapt: „Dă-i un e-mail 
lui Fred pentru informaţii despre: service-ul auto.” 


Ai observat cât de mulți paşi au trebuit scoşi la lumină 
înainte să ajungem la adevărata acțiune următoare din 
acest proiect? Tipic. Mulţi oameni au numeroase lucruri ca 
acesta pe listele şi în minţile lor. 


Motivul pentru care persoanele inteligente 
procrastinează cel mai mult 


Tocmai persoanele cele mai inteligente şi mai sensibile sunt 
cele care au cel mai mare număr de lucruri nedecise în 
viețile şi pe listele lor. De ce se întâmplă asta? Gândeşte-te 
la felul în care răspund corpurile noastre la imaginile pe 
care le păstrăm în minte. Se pare că sistemul nervos nu 
poate să facă diferența între un gând bine imaginat şi 
realitate. 

Pentru a-ți dovedi asta ţie însuți, imaginează-ți că intri 
într-o piață de produse alimentare şi te apropii de secțiunea 
puternic iluminată a fructelor şi legumelor. Eşti acolo? În 
regulă, acum mergi către lădițele cu citrice - portocale, 
grapefruturi, lămâi. Acum priveşte grămada mare de lămâi 
galbene. Ai un tocător şi un cuțit lângă ele. Ia una dintre 
lămâile acelea galbene şi tai-o pe din două, de-a lungul. 
Simte aroma de citrice! Este cu adevărat suculentă, iar 
sucul de lămâie se scurge pe tocător. Acum ia jumătate de 
lămâie şi tai-o tot pe din două, astfel încât să ai un sfert de 
lămâie în mână. Bun, acum - îți aminteşti cum făceai asta 
când erai mic? - pune sfertul acela de lămâie în gură şi 
muşcă din el! Mestecă zgomotos! 


Persoanele inteligente au capacitatea de a se panica mai repede şi mai dramatic 
decât oricine altcineva. 


Dacă ai intrat în jocul meu, ai observat probabil că ai 
început să salivezi ceva mai mult. Corpul tău încerca în 
realitate să proceseze acidul citric! Şi acesta era doar în 
mintea ta. Dacă corpul tău răspunde la imaginile pe care i le 


oferi, cum este probabil să te simți fizic atunci când, să 
presupunem, te gândeşti să-ți calculezi taxele? Îți trimiţi ţie 
însuți imagini uşoare, de genul să-i dăm drumul, punct 
final, am încheiat cu succes şi „Sunt un învingător!”? 
Probabil că nu. Tocmai din motivul acesta, ce tip de oameni 
ar fi, logic, cei mai refractari la a li se aminti despre un 
proiect de felul acesta - adică, cine ar procrastina cel mai 
mult? Desigur, ar fi persoanele cele mai creative, sensibile şi 
inteligente - pentru că sensibilitatea şi creativitatea le oferă 
capacitatea de a crea în minţile lor scenarii cumplite, de 
coşmar, despre ce ar putea să presupună realizarea 
proiectului şi toate consecințele negative care ar putea să se 
producă dacă nu este realizat perfect! Se panichează imediat 
şi renunţă! 

Cine nu procrastinează? De cele mai multe ori, nerozii 
insensibili care se apucă, pur şi simplu, de ceva şi încep să 
trudească înainte, fără să fie conştienţi de toate lucrurile 
care ar putea să meargă prost. Toţi ceilalți au tendința să se 
lase prinşi în tot felul de lucruri. 


Eu sunt un om în vârstă şi am cunoscut o mulțime de necazuri, dar cele mai multe 
dintre ele nu s-au întâmplat niciodată. 
— Mark Twain 


Să-mi calculez impozitele? O, nu! Nu va fi chiar aşa de 
uşor. Va fi diferit anul acesta, sunt sigur. Am văzut 
formularele - par diferite. Probabil că sunt reguli noi pe care 
va trebui să le pricep. S-ar putea să fie nevoie să citesc tot 
materialul ăla afurisit. Formularul lung, formularul scurt, 
formularul mediu. Să îl completez împreună cu partenerul 
meu? Să îl completez separat? Probabil că vom dori să 
solicităm câteva deduceri noi, dar, dacă facem asta, va 
trebui să le susţinem, şi asta înseamnă că ne vor trebui 
toate chitantele. O, Dumnezeule - nu ştiu dacă avem, într- 
adevăr, toate chitanţele care ne trebuie şi dacă nu avem 


toate chitanțele, dar am solicita deducerile chiar şi aşa, şi 
ne-am trezi supuşi unui audit fiscal? Audit? O, nu - fraudă 
fiscală! Închisoare! 

Şi, în felul acesta, o mulțime de oameni se trimit, 
psihologic vorbind, la închisoare, doar aruncând o privire 
asupra formularelor pentru impozite - pentru că sunt atât 
de inteligenţi, sensibili şi creativi. În numeroşii ani în care 
am instruit oamenii, tiparul acesta a fost confirmat de mai 
multe ori decât pot să număr - de obicei, persoanele cele 
mai inteligente şi mai sofisticate sunt cele care au cele mai 
reprezentative teancuri de lucruri în birourile, casele, e- 
mailurile şi în minţile lor. Majoritatea directorilor executivi 
cu care lucrez au cel puțin câteva proiecte mari, complexe şi 
amorfe care sunt îngrămădite fie deasupra unui fişet, fie 
într-un compartiment mental. Se pare că întotdeauna există 
gânduri necurate care bântuie în sinea lor - „Poate că dacă 
nu ne uităm sau nu ne gândim la proiecte, au să stea şi ele 
liniştite!” 

Aşadar, care este soluția? Oricând poţi să bei un pahar. 
Să amorțeşti problemele. Să le reduci la tăcere. Observă ce 
se întâmplă cu numeroase persoane când o cantitate mică 
de alcool le ajunge la creier. Ar trebui să le scadă imediat 
energia, pentru că este un depresant; totuşi, adeseori 
energia creşte, cel puţin inițial. De ce? Alcoolul are o acțiune 
depresantă - închide conversaţia negativă cu sine şi 
viziunile neplăcute care se derulează în minţile acestor 
oameni. Bineînţeles că energia mea va creşte dacă încetez să 
mă deprim singur cu imagini copleşitoare ale felului în care 
nu mă ocup cu succes de ceva. Dar soluţiile de amorțire 
sunt, în cel mai bun caz, temporare. Chestiunile respective 
nu dispar. Şi din păcate, când ne amorțim singuri, nu 
putem să o facem selectiv - sursa inspiraţiei, a 
entuziasmului şi a energiei personale pare să devină şi ea 
amorțită. 


Indiferent cât de mare şi de dificilă ar fi o problemă, elimină confuzia făcând un 
pas mic spre soluţie. Fă ceva. 
— George F. Nordenholt 


Reducerea la tăcere inteligentă 


Există o altă soluție, reducerea la tăcere a creierului tău 
prin determinarea acțiunii următoare. Vei simți, în mod 
invariabil, o scădere a presiunii în legătură cu orice lucru în 
privința căruia ai un angajament să îl schimbi sau să îl faci, 
atunci când hotărăşti asupra următoarei acţiuni fizice 
necesare pentru a-l duce mai departe. În esență, nu se va 
schimba nimic în lume. Dar deplasarea focalizării tale spre 
un lucru pe care mintea ta îl percepe ca pe o sarcină 
realizabilă va crea o creştere reală la nivelul energiei 
pozitive, direcției şi motivaţiei. Dacă ai captat cu adevărat 
toate lucrurile care îți distrag atenţia pe parcursul purificării 
mentale, parcurge din nou lista acum şi hotărăşte asupra 
unicei acțiuni următoare pentru fiecare dintre ele. Observă 
ce se petrece cu energia ta. 

Tu eşti fie atras, fie scârbit de lucrurile de pe listele tale; 
acesta nu este un teritoriu neutru oarecare. Fie eşti atras 
pozitiv spre finalizarea acțiunii, fie eziți să te gândeşti la ce 
este şi opui rezistență în a te implica în aceasta. De multe 
ori, ceea ce face diferența între cele două extreme este 
decizia pentru următoarea acțiune. Gândirea şi luarea de 
decizii necesită energie. Şi când observi ceva neterminat în 
lumea ta, dar nu ai determinat care este următoarea acțiune 
până acum, vei avea tendința să ți se reamintească de 
oboseala ta şi de sentimentul că eşti copleşit! De aceea, 
reacția celor mai mulți oameni la propriile lor liste şi 
organizatoare este una negativă - nu din cauza 
conținuturilor efective, ci mai degrabă pentru că lor trebuie 
să le fie încă aplicată suficientă gândire adecvată. 

Toate lucrurile din listele şi din teancurile tale sunt fie atractive, fie 


respingătoare pentru tine - nu există un teren neutru când se pune problema 
chestiunilor tale. 


Urmărindu-i pe oamenii care au început să implementeze 
această metodologie, am descoperit că unul dintre felurile 
mai subtile prin care ei revin la vechile obiceiuri este că îşi 
lasă listele cu acţiuni să redevină liste de sarcini şi de 
subproiecte, nu de acțiuni următoare individuale. Ei sunt în 
continuare înaintea majorității oamenilor pentru că notează 
efectiv lucrurile, dar se trezesc frecvent că se blochează şi că 
procrastinează pentru că au permis listelor personale cu 
acțiuni să adăpostească elemente cum ar fi: 

„Întâlnirea cu comitetul pentru banchet” 

„Ziua de naştere a lui Johnny” 

„Recepţioner” 

„Prezentare de slide-uri” 

Cu alte cuvinte, lucrurile s-au transformat înapoi în 
„chestiuni”, în loc să înceapă la nivelul acțiunii. Aici nu 
există acțiuni următoare clare şi oricine păstrează o listă 
plină cu elemente de felul acesta şi-ar suprasolicita creierul 
numai uitându-se la ea. 


Comerţul cu amănuntul poate fi doar vindecat, dar poți preveni comerțul en gros. 
— Brock Chisholm 


Este aceasta o muncă în plus? Descoperirea acțiunii 
următoare pentru angajamentele tale presupune un efort 
suplimentar pe care nu este necesar să-l depui? Nu, 
bineînțeles că nu. Spre exemplu, dacă ai nevoie să-ți pui 
maşina la punct, va trebui să stabileşti oricum acțiunea 
următoare la vreun moment dat. Problema este că 
majoritatea oamenilor aşteaptă să o facă până în momentul 
în care următoarea acțiune devine: „Sună la Clubul Auto 
pentru o platformă de tractare!” 


Deci, când crezi că majoritatea oamenilor iau, efectiv, 
multe dintre deciziile vizând acţiunile următoare privind 
chestiunile lor - când acestea apar sau atunci când sar în 
aer? Şi crezi că ar putea să fie vreo diferență în calitatea 
vieții lor dacă s-ar ocupa de această muncă bazată pe 
cunoaştere mai la început, în loc să se ocupe la final? Care 
crezi că este cel mai eficient mod de a trece prin viață - să 
decizi următoarele acțiuni pentru proiectele tale de îndată ce 
acestea apar pe ecranul radarului tău şi după aceea să le 
grupezi eficient în categorii de acțiuni pe care le realizezi în 
anumite contexte uniforme sau să eviți să te gândeşti la ce 
anume trebuie făcut până când nu devine necesar, şi apoi 
să te agiți de colo-colo, de la o acțiune la alta, în timp ce 
încerci să recuperezi şi să stingi incendiile? 

Ar putea să pară exagerat, dar atunci când rog grupuri de 
persoane să aprecieze când se iau, în companiile lor, 
majoritatea deciziilor în vederea acțiunii, cu câteva excepții, 
mi se spune: „Când lucrurile sar în aer.” Unul dintre clienții 
noştri, o corporație de nivel global, a făcut un sondaj printre 
angajaţii săi referitor la sursele de stres din cadrul 
organizației, şi nemulțumirea numărul unu a fost munca pe 
ultima sută de metri în timpul situațiilor de criză, 
promovată constant de liderii de echipă care au eşuat să ia 
deciziile adecvate de la bun început. 


Valoarea unui standard al luării deciziei 
pentru următoarea acţiune 


Am avut câţiva directori executivi sofisticați care mi-au spus 
că implementarea întrebării „Care este următoarea acțiune?” 
ca standard operaţional în organizația lor a fost 
transformatoare în termenii performanței rezultatelor 
măsurabile. Le-a schimbat organizația în bine, permanent şi 
semnificativ. 


De ce? Deoarece întrebarea obligă la claritate, 
responsabilitate, productivitate şi capacitare. 
Claritatea 


Prea multe discuţii se încheie doar cu o impresie vagă că 
oamenii ştiu ce au decis şi ce au de făcut. Dar în absența 
unei concluzii clare că există o acțiune următoare, şi cu atât 
mai puţin care este aceasta şi cui i-a fost atribuită, de cele 
mai multe ori o mulțime de lucruri ajung să rămână în 
suspensie. 


Cu vorba, nu găteşti orezul. 
— Proverb chinez 


Mi se cere frecvent să facilitez şedinţe. Am învățat pe 
pielea mea că indiferent în ce punct al conversațţiei ne-am 
afla, cu douăzeci de minute înainte de termenul convenit 
pentru încheierea discuţiei, trebuie să forțez întrebarea: 
„Deci, care este următoarea acțiune aici?” Din experiența 
mea, de obicei mai sunt necesare încă douăzeci de minute 
pentru clarificări (şi, uneori, pentru decizii dificile) în 
vederea găsirii unui răspuns. 

Aceasta este judecata practică radicală - radicală pentru 
că obligă frecvent la discuţii la niveluri mai adânci decât cele 
la care oamenii se simt în largul lor. „Suntem serioşi în 
privința aceasta?”, „Ştim cu adevărat ce facem aici?”, 
„Suntem realmente pregătiți să alocăm timp şi resurse 
prețioase în acest scop?” Este foarte uşor să eviți aceste 
niveluri de gândire mai relevante. Ceea ce împiedică acele 
aspecte să alunece înapoi printre chestiunile amorfe este 
forțarea deciziei referitoare la următoarea acțiune. Adeseori, 
vor fi necesare conversații, explorări, deliberări şi negocieri 
suplimentare pentru a încheia subiectul. Lumea este prea 
imprevizibilă în zilele noastre pentru a ne permite 
presupuneri referitoare la rezultate: trebuie să ne asumăm 
responsabilitatea pentru a face ca lucrurile să fie clare. 


Trebuie să ai ceva experiență în acest sens pentru a 
înțelege efectiv ce vreau să spun aici. Dacă înţelegi, probabil 
că îți spui ţie însuți: „Da!” Dacă nu eşti sigur despre ce 
vorbesc, îți sugerez ca, în următoarea ta şedinţă cu cineva, 
să închei conversaţia cu întrebarea: „Deci, care este 
următoarea acțiune aici?” După aceea, fii atent ce se 
întâmplă. 

Responsabilitatea 

Partea întunecată a culturilor cooperării este alergia, pe care 
o întrețin, față de a considera pe cineva responsabil că 
mingea e în terenul său. „E în terenul meu sau al tău?” nu 
există din păcate în vocabularul obişnuit al multor 
organizații de felul acesta. Există o impresie că asta ar fi 
nepoliticos. „Suntem cu toții implicați în asta” este un 
sentiment nobil, dar rareori reprezintă o realitate în lumea 
profesională dură, de zi cu zi. Prea multe şedinţe se încheie 
cu sentimentul vag printre cei implicaţi că ceva ar trebui să 
se întâmple şi cu speranţa că nu este propriu-zis treaba lor 
să concretizeze lucrul respectiv. 

După cum văd eu lucrurile, ceea ce este cu adevărat 
nepoliticos este să le permiţi oamenilor să plece nelămuriți 
dintr-o discuție. Adevărata coeziune a unui grup este 
reflectată de responsabilitatea pe care şi-o asumă cu toţii 
pentru definirea lucrurilor reale pe care le au de făcut şi 
identificarea persoanelor specifice desemnate să le facă, 
astfel încât toată lumea să fie eliberată de angoasa 
acțiunilor încă nedecise. 

Din nou, dacă ai trecut prin asta, vei şti despre ce 
vorbesc. Dacă nu, testează - asumă-ți un risc mic şi 
întreabă: „Aşadar, care este acțiunea următoare în acest 
scop?” la finalul fiecărui punct al discuţiei, în următoarea ta 
şedinţă de personal sau în următoarea ta conversaţie cu 
familia, la cină. 

Productivitatea 


Organizațiile devin în mod natural mai productive atunci 
când adoptă ca model şi exersează luarea de decizii frontale 
referitoare la acțiunile următoare. Din toate motivele 
menționate, determinarea  alocării fizice a resurselor 
necesare pentru a concretiza ceva imediat cum a fost 
clarificat rezultatul final va produce mai multe rezultate mai 
curând şi cu mai puţin efort. 


Există riscuri şi costuri ale unui program de acțiune, dar ele sunt mult mai mici 
decât riscurile şi costurile cu rază largă de acțiune ale inacțiunii comode. 
— John F. Kennedy 


Să înveți să spargi barierele gândirii creative sofisticate, 
care pot bloca activitatea - altfel spus, pânzele mentale 
încâlcite pe care le țesem - este o aptitudine superioară. 
„Productivitatea” a fost trâmbițată timp de zeci de ani ca un 
lucru ce se doreşte a fi îmbunătățit în organizații. 

Orice lucru care poate contribui la maximizarea 
randamentului va face asta. Dar în lumea muncii bazate pe 
cunoaştere, toate îmbunătățirile computerizate şi de 
telecomunicații şi seminarele de leadership de pe planetă nu 
vor face nicio diferență în privința aceasta dacă indivizii 
implicați nu îşi măresc capacitatea de reacție operațională. 
Şi pentru asta este necesar să te gândeşti la ceva care 
ajunge în lumea ta, înainte de a fi necesar să o faci. 
kk Una dintre cele mai mari breşe în productivitate pe care le-am vazut 
în unele organizaţii este lipsa de acțiuni următoare determinate pentru 
proiectele pe termen lung. Termen lung nu înseamnă „într-o bună zi/poate”. 
Proiectele acelea cu linii de finiş îndepărtate trebuie făcute în continuare cât mai 
curând cu putință; pe termen lung înseamnă, pur şi simplu, „mai multe etape de 
acțiune până la finalizare”, şi nu „nu este nevoie să decizi acțiuni următoare 
pentru că ziua judecății este atât de departe”. Când toate proiectele şi toate 


buclele deschise dintr-o organizație sunt monitorizate, cu totul altfel se joacă 
jocul. (n.a.) 

Productivitatea va creşte doar atunci când indivizii îşi măresc capacitatea de 
reacție operațională. Şi în munca bazată pe cunoaştere, asta înseamnă să 
clarifici acţiunile în partea de început, nu spre final. 


Capacitarea 


Poate că cel mai mare beneficiu al abordării noii acțiuni este 
că îţi creşte spectaculos capacitatea de a concretiza 
lucrurile, cu o creştere concomitentă a respectului de sine şi 
a unei mentalități constructive. 


Începe prin a face ceea ce este necesar, apoi ceea ce este posibil şi, dintr-odată, 
faci imposibilul. 
— Sfântul Francisc din Assisi 


Oamenii fac constant lucruri, dar de regulă doar atunci 
când trebuie, sub tirul propriu sau al altora. Ei nu obţin 
niciun sentiment al victoriei sau al controlului sau al 
cooperării între ei şi în cadrul lumii lor. Oamenii sunt 
însetați după aceste experiențe. 

Comportamentele zilnice care definesc lucrurile 
incomplete şi mutările necesare pentru a le finaliza trebuie 
să se schimbe. Punerea lucrurilor în mişcare de bună voie, 
înainte să fii forțat de presiunea exterioară şi stresul 
interior, clădeşte o temelie solidă a valorii de sine, ce se va 
răspândi în fiecare aspect al vieții tale. Tu eşti căpitanul 
propriului tău vapor; cu cât acționezi mai mult din 
perspectiva aceea, cu atât îți vor merge mai bine lucrurile. 

Să te întrebi pe tine însuți „Care este următoarea 
acțiune?” subminează mentalitatea de victimă. Asta 
presupune că există o posibilitate de schimbare şi că există 
un lucru pe care tu îl poți face pentru a o concretiza. 
Aceasta este afirmația presupusă în respectivul 
comportament. Şi felul acesta de afirmații presupuse 
adeseori funcționează fundamental mai bine pentru a 
construi o imagine de sine pozitivă decât poate să o facă 
repetarea unei fraze de tipul: „Eu sunt o persoană puternică 
şi eficientă, care realizează lucruri în viața sa!” 


Obiceiul de a ne văicări este prea puternic în cultura 
noastră? Data viitoare când cineva se plânge de ceva, 
încearcă să întrebi: „Deci, care este următoarea acțiune?” 
Oamenii se vor plânge doar de un lucru despre care 
presupun ei că ar putea fi mai bun decât este în prezent. 
Întrebarea despre acţiune forțează chestiunea respectivă. 
Dacă aceasta poate fi schimbată, există o acţiune care o va 
schimba. Dacă nu, trebuie considerată o parte a peisajului, 
care să fie încorporată în strategie şi tactică. Văicăreala este 
un semn că cineva nu este dispus să rişte să acționeze 
asupra unei situaţii care poate fi schimbată sau nu ia în 
considerare circumstanța inflexibilă în planul lui sau al ei. 
Aceasta este o formă temporară şi găunoasă de 
autovalidare. 


Oamenii dau mereu vina pe circumstanțele lor pentru ceea ce sunt. Eu nu cred în 
circumstanţe. Oamenii care reuşesc în lumea aceasta sunt oamenii care se ridică 
şi se uită după circumstanțele pe care le vor şi, dacă nu le pot găsi, le creează. 

— George Bernard Shaw 


Deşi eu şi colegii mei ne promovăm rareori munca în felul 
acesta, eu văd oameni capacitându-se singuri în fiecare zi, 
pe măsură ce îi antrenăm în aplicarea tehnicii acțiunii 
următoare. Le intensifică lumina din priviri şi sprinteneala 
pasului, iar în gândirea şi în comportamentul lor apare o 
sclipire. Noi suntem cu toţii deja puternici, dar luarea 
deciziilor şi gestionarea efectivă a acțiunilor necesare pentru 
a duce lucrurile mai departe pare să exercite puterea aceea 
în moduri care invocă aspectele mai pozitive ale naturii 
noastre. 

Când începi să concretizezi lucrurile, începi să crezi că 
poţi concretiza lucrurile. Şi asta duce la concretizarea 
lucrurilor. 


VDO 


Puterea focalizării 
asupra rezultatului 


PUTEREA  direcționării proceselor noastre mentale şi 
imaginative pentru a crea schimbare a fost studiată şi 
promovată în mii de contexte — de la primele cărți pe tema 
„gândirii pozitive” până la descoperirile recente din 
neurofiziologia avansată. 

Interesul meu personal a fost acela de a aplica principiul 
în termenii realității practice: Ajută în realizarea lucrurilor? 
Şi dacă da, cum îl utilizăm cel mai bine în gestionarea 
muncii pe care o avem de făcut în viața noastră? Putem 
utiliza realmente informaţia aceasta în moduri care ne 
permit să concretizăm ceea ce ne dorim, cu mai puţin efort? 
Răspunsul a fost un „da” răsunător. 


Focalizarea şi calea rapidă 


De-a lungul anilor am văzut cum aplicarea metodei 
prezentate în această carte creează rezultate profunde 
pentru oameni, în lumea lor de zi cu zi. Pe măsură ce începi 
să o utilizezi în mod obişnuit, ca mijloc principal de a 
aborda toate situaţiile - de la procesarea de e-mailuri la 
cumpărarea unei case sau a unei companii, până la 
structurarea şedinţelor sau purtarea unor conversații cu 
copiii tăi - productivitatea ta personală poate să crească 
incredibil. 

Mulţi dintre profesioniştii cu care am lucrat şi care au 
integrat această metodă s-au surprins pe sine având acum 
slujbe, cariere şi stiluri de viață mai bune sau chiar cu totul 
noi. Procesele acestea chiar funcționează în sfera lucrurilor 
obişnuite cu care trebuie să ne confruntăm zi de zi — 
chestiunile ce țin de munca noastră. Când îți demonstrezi 


ție însuți şi altora o capacitate crescută de a realiza lucruri 
„în tranşee”, probabil că nu vei rămâne în aceleaşi tranşee 
pentru mult timp. Desigur, cei atraşi de implementarea 
Metodei GTD sunt deja, de obicei, pe un drum al 
autoperfecționării şi oricum nu presupun că peste un an vor 
face aceleaşi lucruri pe care le fac acum. Dar le place faptul 
că metoda aceasta îi duce acolo mai repede şi mai uşor. Este 
interesant de observat că oamenii care au cel mai puţin 
nevoie de metodologia aceasta sunt în general cei care se 
angajează în ea cel mai rapid şi mai mult. Asta m-a 
nedumerit pentru un timp, până mi-am dat seama că unul 
dintre cele mai importante rezultate ale implementării sale 
este o diminuare a tergiversării (ca „forță încetinitoare”). 
Cine sunt cei mai interesați de asta? Cei care sunt cei mai 
dornici de progres personal, rapid şi uşor. 

Pentru mine a fost înălțător să învăţ şi să îi instruiesc pe 
alții cum să se confrunte cu realitățile imediate până la 
testul crucial — şi cum să lege puterea fanteziilor pozitive de 
experiențele practice din viața de zi cu zi. 

„Calea rapidă” la care se face aluzie aici este un termen 
uşor impropriu. Pentru unii, încetinirea, ieşirea din rotor şi 
grija de sine pot constitui schimbarea majoră precipitată de 
această metodologie.» Ideea principală este că te face mai 
conştient, mai concentrat şi mai capabil să implementezi 
schimbările şi rezultatele pe care le vrei, oricare ar fi 
acestea. 


******** Un fenomen interesant pe care l-am observat de mai multe ori este că, 
pentru câteva persoane foarte energice, încorporarea mentalității GTD 
accelerează stilul de viață aglomerat şi creativ la un nivel nou de disconfort 
(Acum chiar pot să realizez mult mai multe, şi mai rapid!”), şi după aceea profită 
de oportunitatea unei autoexaminări sănătoase despre cât de important este 
acest lucru în realitate versus rezultatele orientate mai degrabă spre „calitatea 
vieții”, pe care ar putea să şi le dorească. (n.a.) 


„Să creez o modalitate de a petrece mai mult timp cu fiica 
mea” este un proiect la fel de concret ca oricare altul, şi 


solicită în aceeaşi măsură determinarea unei acțiuni 
următoare. Să ai sentimentul vag şi chinuitor că „ar trebui” 
să faci ceva privind relaţia cu fiica ta, şi să nu faci de fapt 
nimic, poate fi ucigător. Lucrez frecvent cu persoane care 
sunt dispuse să admită ca „elemente incomplete” lucrurile 
reale din viețile lor la acest nivel — să le scrie pe ceva, să 
definească proiecte reale în legătură cu ele şi să se asigure 
că au fost decise acțiuni următoare pentru ele - până trec 
linia de finiş. Aceasta este adevărata productivitate, poate în 
cea mai extraordinară manifestare a sa. 


Semnificația gândirii aplicate rezultatului 


Ceea ce vreau să subliniez acum este felul în care faptul că 
învăţăm să procesăm detaliile muncii şi vieții noastre cu 
acest sistem clar şi consistent ne poate afecta pe noi şi pe 
alții în moduri semnificative, la care este posibil să nu ne 
aşteptăm. 

Definirea proiectelor şi următoarelor acțiuni concrete care abordează probleme 
reale ce țin de „calitatea vieții” înseamnă productivitate la cel mai înalt nivel. 


După cum am spus, luarea de decizii cu privire la 
acțiunile următoare are ca efecte claritatea, productivitatea, 
responsabilitatea şi capacitarea. Exact aceleaşi efecte se 
produc când respecţi disciplina identificării adevăratelor 
rezultate pe care le vrei şi, mai concret, a proiectelor pe care 
trebuie să le defineşti pentru a le produce. 

Toate sunt conectate. Nu poţi defini cu adevărat acțiunea 
adecvată până nu ştii rezultatul pe care îl urmăreşti, şi 
rezultatul tău este decuplat de la realitate dacă nu îţi este 
clar ce trebuie să faci efectiv pentru a-l concretiza. Poţi 
ajunge la el din orice direcţie, şi este chiar necesar, pentru a 
realiza lucruri. 

Aşa cum a zis prietenul meu Steven Snyder, expert în 
învățare după modelul „întregului creier”===: „Există doar 


două probleme în viaţă: (1) ştii ce vrei, dar nu ştii cum să 
obţii; şi/sau (2) nu ştii ce vrei.” Dacă este adevărat (şi eu 
cred că este), atunci există doar două soluții: 


******** În original, whole-brain learning, metodă integrată de învăţare, axată 
pe adaptarea la modul în care este alcătuit creierul pentru a reține şi procesa 
mai uşor informaţia. (n.red.) 


. e Elaborează. 


° e Concretizează. 


Acest aspect se poate deduce din modelele yin/yang, 
emisfera stângă/emisfera dreaptă, creator/distrugător, 
vizionar/implementator - sau oricare ar fi cadrul general 
echivalent care funcționează cel mai bine pentru tine. 


Noi creăm şi împlinim în mod constant. 


Adevărul este că energia noastră ca ființe umane pare să 
aibă o realitate dualistă şi teleologică - noi creăm şi ne 
identificăm cu lucruri care nu sunt încă reale la toate 
nivelurile pe care le experimentăm; şi atunci când o facem, 
recunoaştem cum să ne restructurăm lumea actuală pentru 
a o transforma în cea nouă şi simțim un impuls în acest 
sens. 

Lucrurile care îți stăpânesc atenția au nevoie de angajarea 
intenţiei tale. „Ce înseamnă asta pentru mine?”, „De ce este 
aici?”, „Ce vreau eu să materalizez în legătură cu asta?” 
(„Care este rezultatul scontat?”) Tot ceea ce experimentezi ca 
element incomplet trebuie să aibă un punct de referință 
pentru „complet”. 

După ce ai hotărât că există un lucru de schimbat şi o 
matriță de umplut, te întrebi pe tine însuţi: „Cum fac să 
realizez asta?” şi/sau”Ce resurse trebuie să aloc pentru a 
realiza acest lucru?” („Care este următoarea acțiune?”) 


Ai observat probabil până în punctul acesta că Metoda 
GTD nu este vreo tehnologie sau vreo invenţie nouă -— pur şi 
simplu, ea face explicite principiile care funcţionează în 
cadrul a ceea ce facem cu toţii implicit. Dar având această 
conştientizare, poţi canaliza apoi conştient principiile acelea 
pentru a crea nişte rezultate mai elegante. 


Viaţa nu ne aduce vreo plăcere mai mare decât aceea de a surmonta dificultățile, 
trecând de la o treaptă de succes la alta, formându-ne dorinţe noi şi văzându-le 
concretizate. 

— Dr. Samuel Johnson 


Viaţa şi munca ta sunt compuse din rezultate şi acțiuni în 
care te angajezi mai mult sau mai puțin conştient. Alegerea 
pe care tu o vei avea întotdeauna de făcut este dacă acestea 
vor fi răspunsuri mai-puţin-decât conştiente față de mediul 
tău sau dacă sunt rezultate mai conştiente ale focalizării 
atenţiei tale. Dacă ai vreo intenție să îți extinzi experiențele 
şi expresiile dincolo de a te afla, pur şi simplu, la cheremul 
lumii, aşa cum vine ea spre tine, dispui de oportunitatea de 
a recunoaşte, dezvolta şi stăpâni arta realizării lucrurilor. 
Provocarea va fi încontinuu aceea de a aplica cele două 
elemente esențiale ale acestei arte: să defineşti ce înseamnă 
realizat şi cum arată procesul realizării. Ceea ce nu este 
mereu chiar aşa de uşor, mai ales atunci când ai de-a face 
cu câteva dintre zonele ceva mai subtile şi sublime ale 
experienței tale de viață; dar în absenţa dificultăților, nu ai 
învăța sau nu te-ai dezvolta niciodată. 


Înţelepciunea nu constă chiar atât de mult în a şti ce să faci în cele din urmă, ci în 
a şti ce să faci mai departe. 
— Herbert Hoover 


Vestea bună este că atunci când comportamentul tău 
operațional este configurat să se implice în tot ceea ce îţi 
parvine, la toate nivelurile, în baza acelor dinamici, se 
produce o aliniere profundă şi iau naştere lucruri minunate. 


Tu devii foarte productiv. Tu elaborezi lucruri şi tu le 
concretizezi. 
Magia stăpânirii banalului 
Oamenii se întreabă frecvent cum pot să stau cu ei, la 
birourile lor, adesea ore în şir, în timp ce ei îşi golesc 
sertarele, îşi deschid toate e-mailurile neprocesate şi 
parcurg cu minuţiozitate detaliile exacte ale lucrurilor pe 
care le-au lăsat să se strângă în mințile şi în spaţiile lor 
fizice şi virtuale. Pe lângă stâjeneala obişnuită pe care o simt 
față de volumul detaliilor prelucrate iresponsabil, ei 
presupun că eu ar trebui să fiu plictisit până la lacrimi. Din 
contră. Spre surprinderea mea, descopăr că aceasta este 
printre cele mai antrenante părți ale muncii pe care o 
realizez cu oamenii. Cunosc eliberarea, uşurarea şi 
libertatea care se află la capătul celălalt al abordării eficiente 
a acestor lucruri. Ştiu că tuturor ne trebuie exerciţiu, 
susținere şi o focalizare puternică şi clară pentru a le 
parcurge, până căpătăm standardele şi comportamentele 
integrate de care avem nevoie pentru a ne implica în ele aşa 
cum necesită. De fiecare dată când observ un client 
identificând un lucru din mediul sau din mintea sa care îl 
distrage şi pe care, în câteva momente, îl procesează 
reducându-l la tăcere, ştiu că adânceşte un tipar 
comportamental de o importanţă critică. Şi ştiu cât de 
semnificativă va fi schimbarea pe care ar putea să o 
experimenteze mai apoi în relațiile cu şeful, cu partenerii, cu 
soțul sau soția, cu copiii şi cu ei înşişi în următoarele câteva 
ore şi (sperăm noi) în următoarele zile şi în următorii ani. 

Nu este plictisitor. Face parte dintre cele mai bune 
demersuri ale mele. 


Gestionare multinivelară a rezultatului 


Eu lucrez în domeniul focalizării. În calitate de consultant, 
educator şi coach, pun întrebări simple care suscită frecvent 


răspunsuri foarte inteligente şi creative din partea celorlalți 
(şi chiar şi a mea!), ceea ce adaugă valoare situației şi 
muncii în cauză. După sesiunile acestea, oamenii nu sunt 
mai deştepţi decât înainte - ei doar îşi direcționează şi îşi 
utilizează inteligența într-un mod mai productiv. 


Provocarea este să cuplezi focalizarea idealistă, de nivel înalt, la activitatea 
obişnuită de zi cu zi. In final, ele solicită aceeaşi gândire. 


Ce este unic la focalizarea practică a GTD este combinația 
dintre eficacitate şi eficiență pe care aceste metode o pot 
aduce la fiecare nivel al realității tale. Există o mulțime de 
surse motivaționale pentru genul de gândire a „scopului, 
valorilor şi viziunii” de nivel înalt şi mult mai multe 
instrumente obişnuite pentru a capta detaliile mai mici, 
cum ar fi numerele de telefon, programările şi listele de 
cumpărături. Totuşi, lumea a fost relativ săracă în practici 
care se conectează în mod egal la ambele niveluri şi fac 
legătura între ele. 


Un idealist crede că ceea ce se întâmplă pe termen scurt nu contează. Un cinic 
crede că ceea ce se întâmplă pe termen lung nu contează. Un realist crede că ceea 
ce este făcut sau rămâne nefăcut pe termen scurt determină ceea ce se întâmplă 
pe termen lung. 

— Sydney J. Harris 


„Ce înseamnă asta pentru mine?”, „Ce vreau să fie 
adevărat în această privință?”, „Care este următorul pas 
necesar pentru a concretiza acest lucru?” Iată întrebările 
fundamentale la care trebuie să răspundem la un moment 
dat, cu privire la orice lucru. Această gândire şi 
instrumentele care o susțin te vor sluji în moduri pe care 
este posibil să nu ţi le imaginezi încă. 

Puterea planificării naturale 


Valoarea planificării naturale de proiecte este ceea ce îmi 
oferă o manieră integrată, flexibilă şi echilibrată în care să 


gândesc orice situație. Câtă vreme procesul elementar al 
celor cinci paşi ai captării, clarificării, organizării, reflectării 
şi angajării este o manieră coerentă prin care să obţii 
stabilitatea pentru întregul spectru al vieţii tale, planificarea 
naturală dă naştere unui control relaxat şi focalizat în zone 
mai specifice. 

Eu respect omul care ştie limpede ce îşi doreşte. Cea mai mare parte a tuturor 
tulburărilor din lume apare ca urmare a faptului că oamenii nu îşi înțeleg suficient 
propriile țeluri. Ei şi-au propus să construiască un turn, dar nu muncesc la temelia 


acestuia mai mult decât ar fi nevoie pentru a construi o colibă. 
— Johann Wolfgang von Goethe 


Punerea la îndoială a obiectivului oricăreia dintre 
activităţile pe care le desfăşori este un lucru sănătos şi 
matur. Să te simţi în largul tău inventând viziuni ale 
succesului, înainte ca metodele să fie clare, este o trăsătură 
fenomenală de consolidat. Să fii dispus să ai idei, bune sau 
proaste, şi să le exprimi şi captezi pe toate fără a emite 
judecăți este esențial pentru accesarea integrală a 
inteligenţei creative. Să şlefuieşti multiple idei şi tipuri de 
informaţii în componente, secvențe şi priorități care ţintesc 
spre un rezultat specific constituie o disciplină mentală 
necesară. lar să decizi în legătură cu nişte acțiuni 
următoare reale şi să le demarezi - acționarea efectivă într- 
un anumit scop în lumea fizică - constituie esența 
productivităţii. 

Să fii capabil să strângi toate aceste ingrediente laolaltă, 
cu o sincronizare şi un echilibru adecvate este, poate, 
componenta majoră a competenţei în acest nou mileniu. Dar 
nu reprezintă încă o normă pentru mare parte din 
comportamentul profesional şi personal; nici pe departe. 
Sarcina aplicării acestei conştientizări în toate aspectele 
vieţii este în continuare una dificilă. Modelul planificării 
naturale este natural, dar în multe cazuri nu este automat. 


Dar chiar şi atunci când sunt introduse doar porțiuni din 
model, rezultă beneficii colosale. Feedbackul pe care l-am 
primit de-a lungul anilor cu acest model a continuat să 
confirme că până şi o creştere minoră în utilizarea 
planificării naturale poate să aducă îmbunătățiri 
semnificative. Este grozav să vezi cum brainstormingul în 
aproape toate aspectele vieții devine un standard pentru 
atât de mulți oameni. Este satisfăcător să auzi de la 
directori că au utilizat modelul ca manieră de a structura 
şedinţele şi  discuţiile-cheie şi au obţinut o valoare 
extraordinară făcând acest lucru. Totul afirmă, pur şi 
simplu, că felul natural în care funcționează minţile noastre 
este lucrul pe care ar trebui să ne focalizăm pentru a 
concretiza orice lucru în lumea fizică. 

Modelul este doar principiul elementar pentru a determina 
rezultatele şi acțiunile pentru orice considerăm ca fiind 
munca noastră. Atunci când acele două puncte-cheie de 
focalizare devin o regulă în vieţile noastre de zi cu zi, 
standardul de referință pentru productivitate creşte la un alt 
nivel. Adăugarea brainstormingului - cel mai creativ mijloc 
de a exprima şi capta idei, perspective şi detalii despre 
proiecte -— creează un set elegant de comportamente pentru 
a rămâne relaxat şi a realiza lucruri. 


Trecerea la o cultură organizațională pozitivă 


Nu este nevoie de o schimbare majoră pentru a creşte 
standardele productivității unui grup. Eu primesc 
încontinuu feedback  indicându-mi că, printr-o mică 
implementare, operată de către câteva persoane-cheie, 
lucrurile încep imediat să se producă mai rapid şi mai uşor. 

Evaluarea constructivă a activităților, a alocărilor de 
capital, a comunicării, a politicilor şi procedurilor, pe 
fundalul obiectivelor şi rezultatelor scontate, a devenit din 
ce în ce mai esențială pentru absolut toate organizațiile de 


care am auzit. Provocările pentru companiile noastre 
continuă să crească, având în ziua de astăzi presiuni 
dinspre globalizare, competiție, tehnologie, piețe în 
schimbare, tendințe economice capricioase şi standarde 
crescute de performanță şi producţie, făcând din gândirea 
orientată către rezultat/acțiune un comportament necesar 
de secol douăzeci şi unu. 

„Ce vrei să fie realizat în această şedință?”, „Care este 
scopul acestui formular?”, „Ce ar fi capabilă să facă 
persoana ideală pentru această slujbă?”, „Ce vrem să 
realizăm cu acest software?”. Acestea şi o multitudine de 
alte întrebări similare lipsesc serios din numeroase locuri. 
Există multă vorbărie care sună bine în marile şedinţe, dar 
să înveți să întrebi „De ce facem noi asta?” şi „Cum va arăta 
acest lucru atunci când va fi realizat cu succes?” şi să aplici 
răspunsurile la nivelul operaţional de zi cu zi - asta va 
genera rezultate profunde. 

În mod normal, chestiunile de productivitate exprimate la 
nivelul conducerii superioare în companiile cu care lucrăm 
noi se centrează în jurul e-mailului şi şedinţelor — prea mult 
de ambele feluri şi prea mult timp necesar pentru a trata 
chestiuni aparent non-strategice din cadrul lor. Acestor 
medii de comunicare le este foarte uşor să se transforme în 
vortexuri neproductive, care secătuiesc energia. Şedinţele 
nefocalizate duc la e-mailuri inutile, care mai apoi impun 
alte şedinţe de clarificare, ce generează şi mai multe e- 
mailuri şi aşa mai departe. Atât e-mailurile, cât şi şedinţele 
sunt esențiale pentru viața organizațională, dar de prea 
multe ori intră în categoria răului necesar, în principal 
deoarece există o lipsă de rigoare referitoare la obiectivele lor 
şi la rezultatele scontate. 


O viziune fără o misiune este doar un vis; o obligație fără o misiune este doar o 
corvoadă; o viziune însoțită de o misiune este speranța lumii. 
— Dintr-o biserică din Sussex, Anglia, cca. 1730 


Capacitarea rezultă în mod natural pe măsură ce oamenii 
trec de la modalităţile de lamentare şi de victimizare la 
rezultate şi acțiuni a căror direcție este definită. Când acesta 
devine standardul într-un grup, creează o îmbunătăţire 
semnificativă a atmosferei şi, de asemenea, a produsului. 
Există suficiente alte probleme şi oportunități de care să fii 
preocupat; negativitatea şi rezistența pasivă trebuie să 
cedeze încontinuu teren focalizării asupra rezultatelor 
scontate, în orizonturile corespunzătoare. 

Microcosmosul modalităților în care oamenii se ocupă de 
tăvițele lor pentru documente, de e-mail şi de conversaţia cu 
ceilalți va fi reflectat în  macrorealitatea culturii şi 
organizației lor. Dacă se produc greşeli, dacă deciziile 
referitoare la ceea ce este de făcut întâmpină rezistență 
frontală, dacă buclele deschise nu sunt toate gestionate 
responsabil, acest lucru va fi implicat în cadrul grupului şi 
cultura va susține o mentalitate stresantă de asediu, tip foc- 
şi-criză. Prin contrast, dacă oamenii implementează 
principiile Metodei GTD, cultura se va aştepta şi va avea 
parte de un nou standard de performanță ridicată. 
Problemele şi conflictele nu vor dispărea - ele rămân 
inerente, atunci când încerci să schimbi (sau să mentii) 
orice lucru din această lume. Totuşi, comportamentele 
operaționale prezentate în această carte vor furniza 
focalizarea şi cadrul general pentru abordarea lor în cel mai 
productiv fel. 

Sunt întrebat adeseori: „Cum poate această metodologie 
să perfecționeze o organizație?” De fapt, toate principiile pe 
care le-am avansat sunt la fel de aplicabile unei companii, 
pe cât sunt şi unei persoane. Captarea lucrurilor care rețin 
atenția unui grup, obţinerea clarității pentru rezultatele 
scontate şi acțiunile necesare inerente, revizuirea regulată a 
stării de fapt şi încorporarea noilor realități, precum şi 


recalibrarea şi realocarea constantă a resurselor — toate sunt 
practici optime esenţiale pentru orice echipă sau companie. 
Dar la fel cum nu poți învăţa o organizaţie să citească, nu te 
poți aştepta să „îimbunătățeşti o organizație” în sine, prin 
Metoda GTD. Pentru a reuşi să funcționeze într-o economie 
bazată pe cunoaştere, majoritatea organizațiilor au nevoie de 
persoane care citesc; cultura poate oferi pregătire şi 
asistență pentru a se asigura că acest lucru se produce. Ele 
vor avea, de asemenea, nevoie de oameni care au deprins 
arta de a realiza efectiv lucruri, pentru a opera la noile 
niveluri care sunt solicitate în secolul în care trăim. Când 
acest lucru este evident într-o companie, prin aşteptările, 
pregătirea şi modelarea sa, pe verticală, de sus în jos, 
rezultatele sub forma randamentului organizațional pot fi 
profunde. 


vé 


GTD şi ştiinţa cogniției 


DE LA PRIMA publicare a Metodei GTD, cercetări semnificative 
în domeniul psihologiei sociale şi cognitive au documentat şi 
validat principiile care susțin această metodologie. Până de 
curând, aceste practici puteau fi confirmate doar empiric şi 
anecdotic. Oricine a aplicat vreodată tehnicile GTD de 
captare, clarificare, organizare şi reflecţie asupra 
inventarului rezultat a confirmat aceleaşi rezultate: mai 
multă claritate, control şi concentrare, împreună cu 
beneficiile personale şi organizaționale care rezultă din 
această experienţă şi îi sunt asociate. Dacă ai început să 
implementezi într-o măsură mai mică sau mai mare 
practicile pe care le-am expus până acum, ai observat, fără 
îndoială, o creştere pozitivă în comportamentul tău. 


Studii riguroase, adunate de experți din domeniul 
ştiinţelor cogniției şi cuprinzând de la aspectele personale 
până la cele organizaționale, au început să furnizeze date 
care conferă o susținere fundamentală a acestei metodologii 
şi motivelor şi  modalităților prin care se produc 
îmbunătățirile sale. Într-un anumit sens, asta ar putea să 
pară ca şi cum cineva ar dovedi că gravitația există după ce 
am simţit-o cu toţii şi am avut de-a face cu ea de când 
suntem conştienţi. Dar dintr-o altă perspectivă, oferă, 
probabil, credibilitatea necesară recomandărilor pentru 
stăpânirea fluxului de lucru pe care le-am avansat aici şi 
motivului pentru care asemenea procese şi comportamente 
aparent simple, descrise în Metoda GTD, au rezultate atât de 
convingătoare. 

Cercetarea care vine să susțină metodologia s-a conturat 
în câteva paradigme şi categorii: 


. e Psihologia pozitivă 

° e Cogniția distribuită: valoarea unei minți 
externe 

. e Eliberarea încărcăturii cognitive de elementele 
incomplete 

° e Teoria fluxului 

. e Teoria leadershipului de sine 

. e  Eforturile-pentru-atingerea-obiectivului via 


intențiile de implementare 
. e Capitalul psihologic (PsyCap) 
GTD şi psihologia pozitivă 


În 2000, Martin Seligman a preluat preşedinţia Asociaţiei 
Americane de Psihologie. In discursul său la preluarea 


funcției, el a lansat o provocare profesioniştilor din domeniu 
să renunțe la a-şi mai focaliza atenția asupra simplei 
descrieri, studieri şi diagnosticări a aspectelor negative ale 
condiției umane şi să înceapă să acorde mai multă atenţie 
aspectelor pozitive cu privire la ceea ce înseamnă să fii om. 
Desigur, mesajul lui a fost, pur şi simplu, o formulare mai 
larg acceptată a ideilor de la jumătatea secolului XX 
aparținându-i lui Abraham Maslow despre cum împlinirea 
personală este cea mai bogată sferă a psihologiei. Dar de la 
apelul lui Seligman, psihologia pozitivă s-a dezvoltat ca o 
componentă cu drepturi depline a domeniului. 

Cercetarea generată de această schimbare de perspectivă 
a fost realizată atât la nivel elementar, cât şi la cel aplicat. A 
contribuit la înțelegerea de către noi a unei multitudini de 
constructe psihologice şi a fost utilizată pentru a schimba în 
bine viețile multora. Psihologia pozitivă este o disciplină 
vastă, dar un eşantion al aspectelor sale relevante include 
fericirea, starea psihologică de bine, experiența optimă sau 
fluentă, semnificația, pasiunea, menirea, leadershipul 
autentic, punctele forte, valorile, caracterul şi virtutea. Au 
apărut în toată lumea, şi continuă să tot apară, programe de 
studii postuniversitare în aceste domenii. 

Cum este acest aspect relevant pentru Metoda GTD? GTD 
este mai mult decât o simplă modalitate de a gestiona 
sarcini şi proiecte. În multe privințe se preocupă mai mult 
de chestiuni fundamentale ale muncii semnificative, ale 
vieții conştiente şi ale unei stări psihologice de bine decât să 
ofere, pur şi simplu, metode pentru a fi mai eficient sau mai 
productiv, în sine. Sublinierea (şi necesitatea) gândirii axate 
pe rezultat în legătură cu chestiunile pe care le întâlnim şi, 
de asemenea, atingerea unei modalități funcționale pentru a 
clarifica, organiza şi evalua rezultatele astfel încât să putem 
gândi mai clar, descriu practicile fundamentale care fac cu 
adevărat mai bună experiența propriu-zisă a vieții. 


Acestea fiind spuse (şi experimentate, dacă ai făcut-o!), 
este în continuare interesant să examinezi unele dintre 
diferitele teorii şi studii care s-au focalizat pe aspectele mai 
concrete ale relației dintre psihicul nostru, starea noastră de 
bine şi performanţa noastră - toate având corelaţii apropiate 
cu principiile şi practicile din Metoda GTD. 


Cogniţia distribuită: 
valoarea unei minți externe 


În 2008, un articol fascinant, intitulat „Cum să realizezi 
lucruri: ştiinţa din spatele productivităţii lipsite de stres”, a 
fost publicat într-un jurnal de specialitate de doi cercetători 
din Belgia care mi-au analizat metodologia mai ales din 
perspectiva datelor verificabile şi a teoriilor funcționale din 


detaliate şi strălucite întrec cu mult posibilitățile mele de a 
le recunoaşte meritele aici (articolul merită lecturi multiple), 
dar este suficient să spunem că teza sa este profundă: 
mintea ta este proiectată pentru a avea idei, bazându-se pe 
detectarea de tipare, dar nu este proiectată să rețină mare 
lucru! 

******** Prancis Heylighen şi Clement Vidal, „Getting Things Done: The 


Science Behind Stress-Free Productivity,” Long Range Planning 41, no.6 (2008): 
585-605. (n.a.) 


Mintea ta există pentru a avea idei, nu pentru a le reține. 


Datorită felului în care s-a dezvoltat mintea, aceasta este 
extraordinară în domeniul recunoaşterii, dar îngrozitoare 
când vine vorba despre a reține lucruri. Poţi arunca o privire 
asupra calendarului de azi şi, în câteva secunde, poți să-ți 
faci o idee coerentă despre ziua în curs şi conținuturile şi 
contextele sale. Dar te-ai descurca îngrozitor de prost 
încercând să reconstitui doar din memorie conținuturile 
următoarelor paisprezece zile din calendarul tău. 


O prezentare minunată a noilor descoperiri din ştiinţa 

cogniției, legată de capacitatea noastră limitată de a 
gestiona şi menţine atenţia asupra unor date importante în 
epoca informației, şi necesitatea de a crea şi utiliza un 
„creier extern” ne-a fost oferită de Daniel Levitin în cartea 
sa, The Organized Mind (Mintea organizată): 
******** The Organized Mind: Thinking Straight in the Age of Information 
Overload, Daniel J. Levitin (New York: Dutton, 2014). (n.a.) Apărută în lb. 
română la Ed. Publica, Bucureşti, 2015, sub titlul Mintea organizată: Cum să 
gândeşti corect în era supraincărcării informației. (n.red.) 

Ideea de bază este că, atunci când îţi utilizezi memoria ca 
pe sistemul tău de organizare (aşa cum face în continuare 
aproape toată lumea de pe planetă, în scopul gestionării 
vieții), mintea ta va deveni, efectiv, copleşită şi 
incompetentă, deoarece pretinzi de la ea o muncă intensă, 
pentru care nu este bine înzestrată. 

Totuşi, dacă poţi să îi direcționezi atenția adecvat şi 
eficient pentru a crea declanşatorii optimi pentru gândire şi 
acțiune ulterioare (cum ar fi citirea unui e-mail, apoi 
stabilirea unei şedinţe în calendarul tău pentru a te ocupa 
de problema sau oportunitatea pe care o prezintă), atunci 
are ocazia să se relaxeze şi să se bazeze pe gândirea 
automată şi elegantă pe care o poate realiza când îi sunt 
prezentate lucruri concrete asupra cărora să se concentreze, 
în contextul adecvat. Ai încredere că vei vedea şedinţa aceea 
din calendarul tău cu suficient timp în avans ca să fii 
pregătit pentru ea. 

GTD furnizează metodologia pentru a identifica acele 
lucruri care necesită atenție concentrată, aplicarea sa 
eficientă în partea de început şi organizarea declanşatorilor 
pentru gândire adecvată la momentul corespunzător. 
Cercetătorii belgieni au elaborat o expunere elegantă a 
ştiinţei din spatele maximizării eficiente a lucrurilor la care 
mințile noastre se pricep şi a celor la care nu se pricep, 


creând un cadru general pentru felul în care putem produce 
mai eficace rezultate profunde, cu minimum de gândire!=== 


******** Heylighen este instruit şi specializat în analizarea comportamentului 
insectelor —a modului în care creaturi relativ lipsite de inteligență produc 
rezultate fenomenal de eficiente. El creează o teză fascinantă pentru ca noi, 
oamenii, să ne comportăm similar, având Metoda GTD pe post de platformă- 
cheie. (n.a.) 


Eliberarea încărcăturii cognitive 
de elementele incomplete 


La începutul acestui secol, dr. Roy Baumeister şi echipa sa 
au depus multă muncă, însoţită de rezultate, pentru a 
determina efectele asupra conştiinţei ale elementelor 
nefinalizate — obiective, proiecte, rezultate etc. - pentru care 
s-au luat angajamente, dar care nu au fost încă duse la bun 
sfârşit. Concluziile sale confirmă, pur şi simplu, ceea ce eu 
am observat timp de zeci de ani: obligaţiile nefinalizate 
ocupă spațiu în minte, lucru care limitează apoi claritatea şi 
concentrarea.“ 

kk Roy F, Baumeister şi E.J. Masicampo, „Unfulfilled Goals Interfere with 


Tasks That Require Executive Functions,” Journal of Experimental Social 
Psychology 47, no. 2 (2011): 300-11. (n.a.) 


Dar în mod interesant, în concordanță cu practicile GTD, 
Baumeister a demonstrat de asemenea că finalizarea unor 
astfel de elemente nu este necesară pentru a elibera psihicul 
de acea povară. Ceea ce este necesar este un plan de 
încredere care garantează că se va produce angajarea pe mai 
departe. == 


kk Roy F, Baumeister şi E.J. Masicampo, „Consider It Done! Plan Making 
Can Eliminate the Cognitive Effects of Unfulfilled Goals,” Journal of Personality 
and Social Psychology 101, no. 4 (2011): 667-83. (n.a.) 


În modelul lui Baumeister, simpla determinare a acțiunii 
următoare pentru a împlini un angajament este un rezultat 
final suficient al „planificării”— atâta timp cât declanşatorul 
sau mementoul este parcat într-un loc în care avem 
încredere că vom căuta într-un interval de timp rezonabil. 


Gândirea şi modelul meu au fost citate masiv în minunata 
sa carte Willpower (Voința), care îi poziţionează pe ei într-un 
context amplu al gestionării „muşchiului” mental pe care 
trebuie să îl antrenăm încontinuu, în special în munca 
bazată pe cunoaştere. === 


d ii că Roy F. Baumeister şi John Tierney, Willpower: Discovering the Greatest 
Human Strength (New York: Penguin Press, 2011). (n.a.) 


Teoria fluxului 


Unul dintre conceptele mai populare din domeniu, adeseori 
asociat cu GTD, a fost ideea de „flux” - starea de 
performanță şi angajament optim. Fluxul este starea la care 
se referă atleţii când spun că sunt „în zonă” şi poate fi 
corelată îndeaproape cu ideea de „minte asemenea apei”, pe 
care am introdus-o în primul capitol. 

Experienţa fluxului este marcată de diferite componente 
distincte, câteva dintre acestea fiind deja implementate de 
abordarea GTD. Pentru a avea experiența fluxului, este 
necesar ca aptitudinile tale în cadrul unei sarcini date să fie 
adecvate provocării din fața ta. Dacă problema depăşeşte 
nivelul aptitudinilor tale, vei simți anxietate, şi dacă 
aptitudinile tale sunt peste provocarea respectivă, sunt 
şanse foarte mari să te simți plictisit în timpul activității». 
Fluxul este, de obicei, însoţit de o concentrare deplină 
asupra sarcinii date şi, de obicei, ai sentimentul că deţii 
controlul şi ai obiective clare în fața ta. Persoanele aflate „în 
flux” au, de obicei, o idee despre ceea ce urmează şi primesc 
feedback imediat pe parcursul sarcinii respective. Ele au, de 
asemenea, experiența unei contopiri a acţiunii şi a 
conştientizării, pe durata căreia îşi pierd atât conştiența de 
sine, cât şi noțiunea timpului. Ele sunt, de obicei, motivate 
intrinsec, realizând o activitate pentru că vor să o realizeze, 
şi nu pentru o recompensă externă. Cei care se află „în flux” 
funcționează la un nivel optim şi sunt complet absorbiți în 
ceea ce fac. Odată ce oamenii au avut experiența fluxului, ei 


se simt adeseori constrânşi să repete activităţile care le-au 
permis să îl simtă. 

ius Mihaly Csikszentmihalyi, Flow: The Psychology of Optimal Experience 
(New York: Harper Perennial, 1990). (n.a.) 

Deşi fluxul a fost inițial conceptualizat prin cercetarea 
activităților de relaxare (cum ar fi alpinismul, pictura), 
Csikszentmihalyi şi LeFevre=== au descoperit că oamenii 
sunt angajați în activități necesitând un grad de competență 
ridicat şi presupunând o provocare majoră, mai mult la 
serviciu (54%) decât în timpul liber (18%). Csikszentmihalyi 
a explicat că numeroase joburi conțin intrinsec tipul de 
obiective şi de structuri de feedback care le-ar permite să 
aibă experiența fluxului la serviciu, un fenomen care este 
asociat cu niveluri mai ridicate ale stării subiective de 
bine. 
kk M. Csikszentmihalyi şi J. LeFevre, „Optimal Experience în Work and 


Leisure,” Journal of Personality and Social Psychology 56, no. 5 (1989):815-22. 
(n.a.) 


kk Clive Fullagar şi E. Kevin Kelloway, „Work-Related Flow,” în A Day in 


the Life of a Happy Worker, ed. Arnold B. Bakker şi Kevin Daniels (New York: 
Psychology Press, 2013), 41-57. (n.a.) 


Îţi poţi canaliza atenţia conştientă doar asupra câte unui lucru, pe rând. Dacă 
acela este singurul lucru care îți captează atenţia, eşti „în flux”. 


Abordarea GTD include câteva condiții ale experienţei 
fluxului - şi anume, să deții obiective clare şi să primeşti 
feedback. Accentul pe care metoda GTD îl pune asupra 
focalizării atenţiei pe câte o sarcină o dată este strâns legat 
de esența experienţei fluxului: aceea de a fi pe deplin 
absorbit într-o activitate singulară, în care paleta de stimuli 
este limitată. Adoptarea GTD le permite oamenilor să 
găsească fluxul cu mai multă uşurinţă în viața lor personală 
şi profesională. Luând obligaţiile din minte şi plasându-le 
într-un sistem extern, ei pot vedea şi urmări mai uşor 
progresul, ceea ce reprezintă o formă de feedback. Deţinerea 


unei imagini complete cu propriile angajamente din viața 
personală şi profesională îi poate ajuta pe oameni să ia 
decizii mai bune despre lucrurile la care ar trebui să fie 
atenţi în fiecare moment dat, ceea ce, la rândul său, le va 
permite să se angajeze pe deplin în sarcina pe care o au de 
realizat, făcând ca fluxul să devină un rezultat mai probabil. 


Teoria leadershipului de sine 


Leadershipul de sine poate fi retrasat în timp până la 
jumătatea anilor 1980, ca o extindere a conceptului 
gestionării de sine. După Neck şi Manz===, leadershipul de 
sine este un proces prin care indivizii îşi controlează 
propriul comportament, influențându-se pe sine prin 
utilizarea unor strategii comportamentale şi cognitive 
specifice. Popularitatea leadershipului de sine a crescut 
printr-un număr mare de cărți orientate spre practică, 
articole teoretice şi empirice în jurnale, includerea în 
manualele de management şi leadership şi creşterea 
numărului de programe de pregătire în leadership de sine. 


ii că de Christopher P.Neck şi Charles C. Manz, Mastering Self-Leadership: 
Empowering Yourself for Personal Excellence, 6th ed. (Upper Saddle River, NJ: 
Pearson Prentice-Hall, 2012), 192. (n.a.) 


Strategiile care alcătuiesc leadershipul de sine sunt în 
mod obişnuit împărţite în trei categorii: axate pe 
comportament, axate pe recompensa naturală şi specifice 
tiparului constructiv de gândire. 

Strategiile axate pe comportament se concentrează de 
obicei asupra creşterii conştiinţei de sine individuale, cu 
obiectivul de a facilita gestionarea comportamentului. În 
contextul muncii, aceste strategii pun accent pe realizarea 
unor sarcini necesare, dar neplăcute. Această familie de 
strategii include observaţia de sine, stabilirea de obiective 
pentru sine, autorecompensa, autopedeapsa şi 
autofurnizarea de indicii. 


Strategiile recompensei naturale sunt menite să creeze 
situaţii în care individul este motivat sau recompensat de 
activitate în sine. Aceste strategii gravitează în jurul 
remodelării sarcinilor sau activităților neplăcute, pentru a le 
face mai plăcute, şi în jurul focalizării intenționate a atenției 
asupra aspectelor intrinsec satisfăcătoare ale activităților. 

Strategiile tiparului constructiv de gândire se referă în 
special la crearea de modalități de gândire care pot avea un 
impact pozitiv asupra performanței. Exemple ale acestor 
strategii includ dialogul interior, imaginile mentale şi 
înlocuirea opiniilor şi presupunerilor disfuncționale. 


Să îți furnizezi ţie însuţi indiciile adecvate, pe care le vei observa la momentul 
oportun, despre lucrurile adecvate, este o practică centrală a productivității 
lipsite de stres. 


Există aspecte ale GTD care se conectează la fiecare dintre 
cele trei tipuri generale de leadership de sine. Unul dintre 
cele mai evidente este conceptul de autofurnizare de indicii. 
Un sistem GTD bine construit se ocupă de un artefact fizic 
care îndeamnă la acțiune ulterioară. Metodologia GTD 
încorporează, de asemenea, componenta strategiilor 
recompensei naturale. Există o anumită plăcere în 
identificarea sarcinilor mici, dar  enervante, şi în 
soluționarea lor - un lucru pe care golirea sistematică a 
RAM-ului mental şi puţinul timp liber îl fac cu siguranță 
posibil. În final, un element-cheie al metodei GTD îl 
constituie componenta mentală de a te gândi la munca ta 
nu ca la o serie de proiecte mari, pur şi simplu, ci, mai 
direct, ca la acțiuni următoare concrete. Această tranziție de 
la o atitudine defetistă sau de copleşire la starea 
motivațională care îți permite să mergi mai departe cu 
asemenea sarcini este un exemplu grozav al schimbării în 
bine a mentalităţii tale. 


S-a demonstrat că utilizarea strategiilor leadershipului de 
sine creşte sentimentul de autoeficacitate al oamenilor, iar 
autoeficacitatea este unul dintre cele mai bine studiate 
constructe când vine vorba de psihologia organizațională. A 
fost legată de satisfacția profesională, de randamentul la 
locul de muncă şi de alte comportamente organizaționale 
pozitive, atât pentru angajaţii, cât şi pentru antreprenorii 
tradiționali. 


Eforturile-pentru-atingerea-obiectivului via 
intențiile de implementare 


Obiectivele (rezultatele scontate) sunt o parte esențială a 
vieții, iar metoda GTD poate fi de ajutor pentru a facilita atât 
scopurile personale, cât şi pe cele profesionale. Gollwitzer şi 
Oettingen au realizat o linie majoră de cercetare vizând 
realizarea obiectivelor şi încorporând ideea de „intenţii de 


mod pentru a asigura eforturile în vederea unui obiectiv 
(realizarea de acțiuni direcționate către atingerea unui 
obiectiv enunțat) este prin crearea unei legături de tip 
cauză-şi-efect în mintea ta privind momentul în care vor fi 
efectuate anumite acțiuni relevante pentru obiectiv. Atunci 
când faci planuri (intenţii de implementare) în avans şi 
decizi ce acţiuni vor fi realizate în ce context, 
comportamentul corespunzător este realizat aproape 
automat, în loc să fie scăzut din rezerva ta limitată de 
voinţă. Cu alte cuvinte, dacă poți avea încredere că un lucru 
pe care îl vei face mai mult sau mai puțin automat îți va 
oferi suficient control şi energie pentru a te purta spre 
rezultatul tău, vei dispune de acea energie, când îţi va fi 
necesară. Nu va fi epuizată de îngrijorările sau de gândurile 
tale constante cu privire la ce ar trebui să faci şi când. 


kk Deter M. Gollwitzer şi Gabrielle Oettingen, „Planning Promotes Goal 
Striving,” în Kathleen D. Vohs şi Roy F. Baumeister, eds., Handbook of Self- 


Regulation: Research, Theory, and Applications, 2nd ed. (New York: Guilford, 
2011), 162-85. (n.a.) 


GTD şi intenţiile de implementare sunt conectate prin 
utilizarea sistemului ca declanşator sau indiciu pentru 
realizarea de acțiuni în-direcția-rezultatului. Spre exemplu, 
ai putea stabili intenția de implementare: „Când sunt în 
biroul meu având mai mult de o oră timp liber şi un nivel 
ridicat de energie, mă voi uita la lista mea de sarcini şi voi 
selecta ceva dificil şi important la care să lucrez.” Sau: 
„Duminică după-amiază, voi realiza o  Reexaminare 
Săptămânală.” Sau: „Când mă simt neliniştit şi copleşit, voi 
executa o descărcare a RAM-ului meu mental.” Numărul 
unor astfel de intenţii de implementare posibile este 
realmente nesfârşit. 


Capitalul psihologic (PsyCap) 

Capitalul psihologic (PsyCap) este un cadru general relativ 
nou, în interiorul căruia psihologii organizaționali încep să 
evalueze starea generală a resurselor celor care muncesc şi 


efectul acesteia. Este compusă din patru aspecte definibile: 
autoeficacitatea, optimismul, reziliența şi speranța. 


. e Autoeficacitatea este încrederea de a-ți asuma 
şi a aloca efortul necesar pentru a reuşi în sarcini 
dificile. 

° e Optimismul implică atribuirea unor afirmații 
pozitive privind dobândirea succesului, acum şi pe 
viitor. 

. e Speranța înseamnă să perseverezi spre 


obiective şi, când este necesar, să redirecționezi căile 
ce duc spre acele obiective. 


. e Reziliența presupune să revii la starea de a fi 
originală - sau încă şi mai bună - după ce ai 
înfruntat adversitatea şi problemele. 


Luată fiecare în parte, oricare dintre aceste variabile poate 
să prezică, într-o anumită măsură, diferite rezultate. Spre 
exemplu, gradul de optimism al cuiva se poate corela 
statistic cu anumite rezultate sau comportamente. Totuşi, 
atunci când aceste patru componente sunt considerate 
împreună, întrunite în ceea ce psihologii numesc acum 
PsyCap, poţi prezice mult mai mult decât suma efectelor 
elementelor sale componente. În istoria sa relativ scurtă în 
calitate de construct, PsyCap a fost conectat cu multe 
rezultate individuale şi organizaționale pozitive, cum ar fi 
randamentul la locul de muncă === şi starea psihologică 
de bine. 

PsyCap este mai degrabă o descriere a unei stări decât o 
trăsătură în sine - mai exact, este ceva care se poate 
schimba sau poate fi schimbat, dezvoltat sau subminat, 
aproape clipă de clipă, cum se întâmplă în cazul dispoziției 
cuiva. În termeni familiari, ar reflecta diferența dintre a avea 
o zi bună sau una proastă. Te simți stăpân pe situație sau 
copleşit de aceasta? Vestea bună este că stările de felul 
acesta sunt maleabile - poți să faci lucruri care să le 
schimbe sau să le amelioreze, fără a trebui să schimbi vreun 
aspect inerent la tine însuți. 


Metoda GTD se conectează direct la toate cele patru 
ingrediente ale unui PsyCap ridicat şi rezultatelor sale 
intenționate. Dându-le oamenilor posibilitatea să creeze şi 
să mențină o imagine completă asupra angajamentelor 
asumate față de ei înşişi şi de ceilalți, pentru a lua decizii 
bune cu privire la ce să facă (sau să nu facă) în orice 
moment dat, acesta clădeşte automat un sentiment al 
încrederii şi controlului (autoeficacitate). Identificând, pur şi 
simplu, toate buclele deschise şi transferându-le din 
memorie într-o minte exterioară, în timp ce identifici 
sistematic acțiuni următoare concrete şi realizabile, este 
efectiv un exercițiu de autocontrol şi direcționare. O 
persoană care utilizează metoda GTD ştie exact ce trebuie 
făcut şi exact ce acțiune poate realiza pentru a obține asta, 
date fiind restricţiile de timp şi energie disponibile şi 
constrângerile contextuale. 

Adoptarea metodei GTD îi pregăteşte pe oameni pentru a 
căpăta mai mult optimism, pentru că le dă posibilitatea să 
extragă conexiuni între finalizarea cu succes a proiectelor şi 
eforturile lor intenționate şi direcționate spre obiectiv. 
Indivizii identifică proiecte semnificative, articulează paşii 
următori necesari pentru încheierea acestora şi după aceea, 
în mod ideal, parcurg procesul până când proiectul este 
încheiat. Pe măsură ce este obținută fiecare „victorie”, 
aceasta produce o capacitate mai mare pentru preluarea 
mai multor angajamente pozitive. 

În plus, focalizarea asupra luării de decizii frontale în GTD 
- realizarea „muncii de a defini munca”— poate fi privită ca 
un exercițiu în ambele aspecte ale speranței (stabilirea de 
obiective şi identificarea căilor spre împlinirea acelor 
obiective). Indivizii stabilesc obiective („Ce înseamnă 
realizat?”) şi identifică sarcinile necesare pentru realizarea 
acelor obiective („Care este acțiunea următoare?”) în timpul 
acestui proces de luare a deciziilor frontale. 


Deşi nu există încă niciun fel de date empirice care să 
susțină ideea că acele persoane care utilizează GTD au mai 
mult succes în a-şi reveni după un eşec (reziliența), acest 
aspect mi-a fost cu siguranță confirmat anecdotic de zeci 
dintre cei mai buni şi mai străluciți indivizi de pe planetă. 
Având de-a face cu urgenţe serioase în familie sau cu 
schimbări tumultuoase în viața personală, oamenii mi-au 
furnizat numeroase mărturii care să confirme că şi-au 
păstrat sănătatea, stabilitatea şi productivitatea, prin 
utilizarea practicilor GTD. Metodologia oferă individului un 
sentiment al calmului şi al controlului asupra unei situații 
dificile, ceea ce îi permite să abordeze sarcina ce îi revine şi 
să recalibreze vectori multipli în timp real, după cum este 
necesar. Într-o perioadă de stres sau dificilă dintr-un alt 
punct de vedere, indivizii care pot să gândească cel mai clar 
şi să proceseze rezultatele mai eficient vor avea şanse mai 
bune să depăşească stresul ieşind din situaţie într-o formă 
mai bună decât cei care nu o fac. 

Modelul PsyCap furnizează, de asemenea, un cadru 
general în care să înţelegi de ce grupurile care au integrat 
metoda GTD ca standard cultural au parte de un grad 
semnificativ de „ascensiune în lanţul trofic”, privind felul în 
care organizația lor răspunde, interacționează şi produce 
rezultate. Indiferent dacă PsyCap se dezvoltă sau nu în 
continuare ca o sferă definibilă, verificabilă şi de dezvoltare 
în psihologia organizațională, rămâne o modalitate grozavă 
de a descrie beneficiile mentale, emoționale, reflexive şi chiar 
fizice pe care le obţii din utilizarea GTD. 

Fără îndoială, pe parcursul următorilor ani vom vedea un 
torent continuu de noi date ştiinţifice care vor valida ceea ce 
am ştiut că era adevărat din prima zi a experienței mele cu 
acest model şi ceea ce a fost împărtăşit de numeroase alte 
persoane: când toate lucrurile noastre potențial 
semnificative sunt captate, clarificate, organizate şi gândite, 


partea mai matură, mai elegantă şi mai inteligentă a 
persoanei care suntem cu adevărat poate să-şi facă apariția 
în lume. lar asta duce la experiențe şi rezultate imbatabile. 


VW 
Calea stăpânirii metodei GTD 


GTD ESTE, DE FAPT, O practică cu niveluri multiple de stăpânire, 
pentru toată durata vieţii. Este foarte asemănătoare cu 
cântatul la un instrument cum este vioara, cu practicarea 
unui sport ca tenisul sau a unui joc precum şahul. Este ca 
matematica, olăritul, istoria artei şi chiar parentingul. Toate 
aceste demersuri implică deprinderea şi aplicarea unui 
anumit set de mişcări şi tehnici şi nu există nicio limită 
pentru cât de bun poți deveni în stăpânirea lor sau cât de 
multe subtilități de explorat există. 


GTD este arta de a gestiona fluxul muncii şi 
angajamentelor vieţii, flux care, la rândul său, evoluează 
constant pentru noi toţi, la orice vârstă şi în orice poziție 
socială ne-am afla. Se referă la identificarea şi conducerea 
angajamentelor şi intereselor tale dintr-o stare de încredere 
şi flux. Munca şi focalizarea ta se vor schimba, adeseori 
dramatic, de-a lungul timpului. Dar angajarea față de ele cu 
măiestrie este o practică definită care poate fi deprinsă şi 
rafinată de-a lungul vieții. 

Stăpânirea nu se referă la vreo stare finală, definitivă, de 
genul păcii şi iluminării Zen, în vârf de munte (deşi aceasta 
ar putea fi o expresie opţională plăcută a acesteia.) Mai 
curând, este capacitatea dovedită de a te angaja constant în 
comportamente productive ca mijloc de a atinge claritatea, 


stabilitatea şi focalizarea, atunci când acestea sunt dorite 
sau necesare - indiferent de provocare. 

Se va demonstra cât de bine ţi-ai dezvoltat aptitudinea 
aceea atunci când te confrunți cu lucruri care sunt neclare, 
instabile şi care îți distrag atenția — simptomele naturale şi 
normale ale fiecărei schimbări din lumea ta. Ideea „minții 
asemenea apei” nu presupune că apa este tot timpul 
netulburată. Din contră, apa reacționează corespunzător la 
tulburare, în loc să lupte împotriva ei. De-a lungul vieții, 
astfel de perturbări pot cuprinde de la efectuarea temei în 
clasa a şasea până la solicitările pe care le presupune noul 
tău loc de muncă şi până la sentimentul vag de nelinişte 
referitor la ce vei face când te vei pensiona. 

Stăpânirea metodei GTD presupune deprinderea şi 
încorporarea diferitelor sale practici optime şi apoi 
integrarea lor într-o manieră holistică, care are ca rezultat o 
experiență mult mai dinamică decât simpla sumă a părților 
sale. Când înveţi să joci tenis, îți focalizezi atenția asupra 
componentelor specifice ale mişcărilor acestui sport, cum ar 
fi backhandul, forehandul, lobul şi serviciul. Când joci 
efectiv un meci de tenis, pui toate elementele laolaltă. Pe 
măsură ce capeți tot mai multă stăpânire a jocului, 
focalizarea ta se maturizează pentru a cuprinde o strategie 
de ansamblu. În mod similar, stăpânirea la perfecţie a 
metodei GTD presupune o stăpânire a segmentelor, 
tehnicilor şi instrumentelor sale şi apoi încorporarea lor pe 
măsură ce joci jocul întregii tale vieţi, la nivel personal şi 
profesional. Competența ta va fi reflectată în utilizarea de 
către tine a unui sistem şi a unei abordări integrate, fără să 
te gândeşti la acestea. 


Cele trei niveluri ale stăpânirii 
metodei GTD 


Pe parcursul numeroşilor ani în care am lucrat cu 
persoanele care au adoptat metodologia GTD, am observat, 
în general, trei etape ale maturității pe care acestea au 
dovedit-o în utilizarea modelului: 

1 | Utilizarea elementelor fundamentale ale gestionării 
fluxului de muncă; 

2 | Implementarea unui sistem mai elevat şi mai integrat de 
gestionare a întregii vieţi; şi 

3 | Fructificarea aptitudinilor pentru a crea un spațiu clar şi 
a realiza lucruri pentru o expresie şi o manifestare aflate în 
continuă expansiune. 


O analogie bună aici este experiența de a învăța să şofezi. 
Prima etapă este să stăpâneşti elementele de bază, astfel 
încât să te poţi ocupa de maşină fără să-ţi faci rău ţie sau 
altcuiva. Mişcările par ciudate şi de multe ori 
contraintuitive. Dar odată ce ai devenit suficient de bun 
încât să îți poţi lua permisul, lumea ta se schimbă 
spectaculos în bine, pentru că acum poți merge în anumite 
locuri în care nu puteai merge înainte şi poţi face lucruri pe 
care nu le puteai face înainte. Apoi, vine un moment când 
poţi să conduci pe o şosea fără să te gândeşti efectiv la 
acțiunea de a şofa - a devenit o parte aproape automată a 
vieții tale. Şi în cele din urmă, hotărăşti să avansezi la un 
vehicul cu performanțe ridicate, în care provocarea şi 
oportunitatea primare sunt cât de bine te poți concentra la 
drum, făcându-te să te adaptezi perfect la vehiculul tău, 
având parte de niveluri ridicate de satisfacție şi împlinire în 
timp ce conduci. 

Fiecare dintre aceste etape este reprezentată de 
orizonturile focalizării tale şi de aplicarea unor tehnici 
specifice. La început, faci nişte mişcări mici şi smucite, dar 
care sunt de fapt mişcări foarte egale, concentrate pe 
orizonturi foarte scurte. După aceea, pe măsură ce capeți 


dexteritate şi familiaritate cu procesul respectiv, îți extinzi 
focalizarea până la următorul colț de stradă sau ieşire de pe 
autostradă. După aceea, poți avansa spre o focalizarea mai 
conştientă şi mai direcționată pe multiple orizonturi, 
conducând prin oraş şi având o conştientizare situațională 
deplină. În mod similar, pe măsură ce tehnicile Metodei GTD 
îți intră în reflex, îți îndrepţi atenţia dinspre mecanica 
sistemului tău asupra rezultatelor pe care le produce. 


Stăpânirea elementelor de bază 


Pe cât de simplu ar putea părea la început, construirea 
competenţei în privința componentelor fundamentale ale 
Metodei GTD - elementele de bază - poate să dureze ceva 
timp. Deşi este uşor să înţelegi şi să fii de acord cu 
conceptele şi principiile sale, punerea lor în practică nu este 
neapărat un proces facil sau automat. Este la fel ca în cazul 
oricărei practici sofisticate - conducerea unei maşini, 
aplicarea unei lovituri de karate sau cântatul la flaut — 
mişcările de început nu sunt familiare sau comode. Totuşi, 
după ce le-ai repetat de o sută de ori, poţi da dovadă de o 
eleganță, o forță şi o fluiditate care, altfel, ar fi inaccesibile. 
Acelaşi lucru se poate aplica în cazul tău privind 
deprinderea metodei GTD. 

Spre exemplu, captarea a tot ceea ce este potențial 
semnificativ în coşuri externe de încredere, astfel încât să 
nu rămână nimic care să-ți tulbure mintea, este un 
comportament care poate fi la fel de descurajant ca şi 
învățarea felului în care poți schimba cu uşurinţă vitezele la 
o maşină. La fel ca în cazul majorităţii aspectelor modelului 
GTD, notarea anumitor lucruri nu este în sine o aptitudine 
nouă, ci mai curând o rutină care poate să pară cu uşurinţă 
că nu merită efortul sau că este chiar de-a dreptul 
contraintuitivă. („Dacă nu este ceva imediat important, de ce 
m-aş deranja?”) Adevărata provocare este aceea de a deveni 


sensibil la nevoia de a externaliza tipul acela de gânduri şi, 
de asemenea, de a clădi obiceiul de a executa acțiunile 
necesare cu un instrument ubicuu la îndemână, fără 
excepţie. 

Alte practici fundamentale care, chiar dacă sunt 
implementate inițial, regresează cu uşurinţă spre o utilizare 
incompletă, neactualizată şi, prin urmare, disfuncțională, 
includ: 


. e Evitarea luării unei decizii privind acţiunile 
următoare pentru „lucrurile de făcut” 


° e Utilizarea completă a categoriei „În aşteptare”, 
astfel încât absolut fiecare element livrabil aşteptat 
din partea celorlalți să fie inventariat şi examinat, în 
vederea continuării demersurilor la momentul 
adecvat 


=» 


° e Utilizarea listelor de „Agendă” pentru a capta 
şi gestiona comunicarea cu ceilalți 


. e Păstrarea unui sistem de îndosariere şi de 
referințe, simplu şi uşor accesibil 


. e Păstrarea calendarului ca „peisaj dur” fără să-i 
slăbeşti credibilitatea cu inputuri neesențiale 


. e Realizarea de  Reexaminări Săptămânale 
pentru a-ți păstra sistemul funcţional şi la zi 


Este uşor să te abaţi de la drum... 


Dacă eşti sincer în legătură cu implementarea Metodei GTD, 
nu este de fapt chiar atât de dificil să începi, aşa cum am 
încercat să te asigur cu instrucțiunile date în secțiunile de 
început ale cărții. Totuşi, la un moment dat, restul realității 
tale va năvăli inevitabil spre tine ca un şuvoi, şi dacă noile 


practici nu au avut încă timp să devină înrădăcinate în 
tiparele tale comportamentale, este relativ uşor să te laşi 
abătut de la drum. 

Majoritatea oamenilor sunt atât de obişnuiţi să păstreze 
lucrurile în minte încât este foarte uşor să alunece înapoi în 
acel tipar familiar. Deciderea de acțiuni următoare necesită 
o şarjă de efort cognitiv care poate fi fermecător evitată dacă 
o anumită situație nu se află în regim critic. Găsirea de timp 
pentru Reexaminarea Săptămânală, în cazul în care nu a 
fost impusă ca obicei, poate fi o provocare descurajantă. 
Toate acestea încep să aibă drept consecință un sistem 
personal care este incomplet şi depăşit - nu vei putea să ai 
încredere mai departe că listele tale îţi vor oferi o imagine 
integrală, şi deoarece sistemul nu uşurează realmente 
presiunea, tu vei concluziona că nu merită să îl menții în 
continuare, şi ai putea la fel de bine să reiei toate elementele 
în mintea ta. În aceste condiţii, nu este neobişnuit să te 
abați de la drumul cel bun exponențial de rapid. 

„Şi uşor să revii pe el 

Partea bună e că la fel de uşor este şi să intri înapoi pe 
făgaşul tău constructiv, pe cât a fost, poate, să ieşi de pe el. 
Pur şi simplu, este nevoie să revizitezi elementele de bază: ia 
un pix şi o hârtie şi goleşte-ți din nou mintea; fă curat în 
listele tale cu acţiuni şi proiecte; identifică şi adaugă noi 
proiecte şi acțiuni următoare pentru a-ți aduce listele la zi; 
curăță ceea ce a ieşit în afara sistemului tău. 

Acest ciclu de a te abate de la drumul corect şi de a reveni 
apoi pe el li se întâmplă aproape tuturor - mai ales pe 
perioada acestui prim nivel al deprinderii elementelor de 
bază ale jocului. Din experiența mea, poate dura chiar şi doi 
ani pentru a integra, în cele din urmă, pe deplin această 
etapă de practică în viața şi în stilul propriu de lucru, şi 
pentru a o menţine constantă. 


O altă veste bună este că, şi dacă o persoană a spicuit 
doar câteva concepte din acest material sau nu a 
implementat regulat sistemul, acesta poate să-i aducă 
oricum îmbunătățiri considerabile. Dacă nu „obții” nimic 
mai mult decât regula celor două minute, aceasta o să 
valoreze cât greutatea ei în aur. Dacă nu faci decât să notezi 
câteva lucruri în plus decât notai înainte, dintre cele care te 
preocupă, vei dormi mai bine. Dacă îţi goleşti e-mailul până 
la zero măcar din când în când, vei avea un motiv grozav 
pentru a sărbători. Şi dacă doar te întrebi sau întrebi pe 
altcineva: „Care este următoarea acțiune?” atunci când 
poate că nu ai fi făcut-o altminteri, asta va contribui la 
productivitatea ta lipsită de stres. 

Bineînţeles, cu cât aceste tehnici încep să conlucreze mai 
mult ca un tot unitar, sistematic şi constant, cu atât va fi 
mai spectaculoasă experiența controlului relaxat şi focalizat. 
Stăpânirea elementelor fundamentale este transformatoare 
pentru aproape toţi cei care o capătă. Dacă ajungi în stadiul 
acela, vei realiza mult mai multe lucruri, mai rapid şi mai 
uşor, şi vei opera cu o încredere profund amplificată în felul 
în care te confrunți cu detaliile operaționale ale vieții. La 
acest prim nivel al stăpânirii metodei GTD, vei reuşi să 
mentii un control şi să rămâi focalizat, oră de oră, zi de zi. 
Nivelul de absolvent — gestionarea integrată a 
vieţii 
În momentul acesta, eşti pregătit să avansezi la următorul 
nivel — acum că ţii în mână cârma vieții tale, săptămână de 
săptămână, lună de lună (şi pe perioade chiar mai lungi). 
Asta necesită un nivel mai subtil de conştientizare şi 
practică. Aşa cum am menționat anterior, pe măsură ce 
începi să te pricepi mai bine la şofat, eşti capabil să îţi 
extinzi orizontul, lucru care te ajută să ai mişcări mai 
echilibrate, şi îți poţi focaliza mai mult atenția asupra 


drumului decât asupra mecanismului care te face să 
avansezi. În acelaşi mod, când ajungi la un anumit nivel de 
maturitate privind procesul GTD, nu vei mai fi la fel de 
concentrat la sistemul în sine sau la felul în care îl utilizezi 
tu, ci îl vei folosi în modalități mai flexibile, mai 
personalizate, ca instrumentul tău de încredere care să-ți 
faciliteze controlul şi focalizarea pe intervale din ce în ce mai 
mari şi mai extinse. 

În vreme ce primul nivel al stăpânirii implică tăvițe pentru 
documente, şedinţe, e-mailuri, telefoane, agende, lucruri în 
aşteptare, sisteme cu referințe, gestionare de liste, găsirea 
instrumentelor adecvate etc. acest nivel următor se 
preocupă de căpătarea reigurozităţii în privința chestiunilor 
mai ample care guvernează conținuturile nivelului de bază. 
Aceste acțiuni şi informaţii specifice există datorită 
relevanței lor față de lucruri mai importante decât ele — 
proiectele pe care trebuie să le încheiem, problemele pe care 
trebuie să le rezolvăm, sferele de focalizare şi de interes pe 
care le avem în viețile noastre complexe. De ce primeşti e- 
mailul acela? Care este scopul acelei şedinţe şi de ce trebuie 
să participi? Ce lucru de care trebuie să începi să te ocupi 
de pe acum urmează să apară trimestrul următor? Ce 
„proiecte” trebuie să ajungă în categoria „Într-o bună 
zi/Poate” sau să iasă din acea categorie, din cauza 
schimbărilor mai ample care se petrec? 

Stăpânirea la perfecţie a elementelor fundamentale, care 
furnizează elementele de bază pentru execuţia eficientă şi 
eficace, furnizează de asemenea capacitatea şi spaţiul 
pentru a aborda un nivel mai ridicat de control şi focalizare 
- proiectele, şi felul în care sunt identificate, gestionate şi 
înțelese, unul în raport cu celălalt şi în raport cu structurile 
generale mai ample, în cadrul cărora operăm. Dezvoltarea 
familiarității vizavi de mintea exterioară ne eliberează şi ne 
ajută să beneficiem de pe urma capacităţilor noastre 


cognitive, pregătind calea pentru mult mai multe utilizări 
creative şi productive ale unui sistem integrat de 
autogestionare. 

Caracteristicile acestui nivel următor de maturitate din 
cadrul Metodei GTD sunt: 


. e un inventar complet, actualizat şi clar al 
proiectelor; 
. e o hartă de lucru a rolurilor, responsabilităților 


şi intereselor proprii — în plan personal şi profesional; 


. e un sistem integrat şi total de gestionare a 
vieții, personalizat pentru a răspunde nevoilor şi 
direcției tale curente şi utilizat pentru a conduce 
dinamic dincolo de cotidian; şi 


. e provocările şi surprizele care declanşează 
utilizarea acestei metodologii în loc să te îndepărteze 
de ea. 


Când proiectele devin pulsul sistemului tău operaţional 


Mai departe, pe drumul stăpânirii la perfecţie a acestei 
metodologii, vei ajunge la o etapă în care lista ta de 
„Proiecte” devine mai degrabă dirijorul decât reflecţia listelor 
tale cu „Acţiuni următoare” şi proiectele tale însele vor 
deveni o reflecţie mai autentică a rolurilor, a zonelor de 
focalizare şi a intereselor tale. În punctul acesta, centrul de 
greutate al sistemului tău de autogestionare se va fi 
deplasat de la nivelul La Sol undeva între Orizontul 1 şi 
Orizontul 2 (vezi Capitolul 2). 

Deşi este esențial pentru o experiență continuă a 
productivităţii lipsite de stres, foarte puţini oameni - chiar şi 
printre cei care s-au angajat în Metoda GTD ani întregi — 
poartă efectiv după ei un inventar complet al proiectelor lor, 
examinate obiectiv şi regulat. Totuşi, cei care ajung la acest 


nivel şi îşi dau seama de puterea sa, fac ca asta să fie lista 
principală din care navighează. 

Dată fiind definiția mea largă pentru proiect (orice rezultat 
care necesită mai mult de o treaptă de acţiune şi pe care te- 
ai angajat să-l realizezi în decurs de un an), ar putea să fie 
destul de dificil pentru tine să le delimitezi pe toate, chiar 
dacă sunt clare („Cumpără cauciucuri noi”, „Repară 
imprimanta”, „Găseşte un nou babysitter” etc.). Dar 
adevărata expresie a maturității aici este dată de includerea 
rezultatelor mai subtile pe care le doreşti, definibile ca 
evenimente realizabile („Clarifică noul rol al lui Frank în 
echipă”, „Interesează-te de opţiuni pentru ameliorarea 
notelor  Bettinei la matematică’, „Rezolvă chestiunea 
delimitării proprietăţii cu vecinul” etc.). Un indicator al 
stăpânirii GTD în această etapă - şi, într-adevăr, a stăpânirii 
vieții! — este atunci când cineva recunoaşte orice lucru care îi 
distrage atenția (preocupări, griji, probleme, diverse aspecte, 
tensiuni) şi îl traduce în rezultate realizabile (proiecte), de 
executat cu acțiuni următoare concrete. Cei mai mulți 
oameni opun rezistență recunoaşterii chestiunilor şi 
oportunităţilor până când ştiu că acestea pot fi tratate cu 
succes, fără să-şi dea seama că explorarea, investigarea ori 
acceptarea în vreun fel sau renunțarea la lucru deoarece nu 
există nicio soluție este în sine un rezultat (proiect) valid. 
Capacitatea de a crea un angajament adecvat în problema 
delimitării proprietăţii tale față de cea a vecinului, în 
privința notelor la mate ale fiicei tale sau a rolului deținut de 
un nou membru al echipei - indiferent cât de ambiguu sau 
de neclar ar putea fi drumul efectiv spre atingerea fiecăruia 
- prin identificarea proiectelor inerente şi prin luarea de 
măsuri spre soluționare este o practică destul de 
extraordinară şi matură de autogestionare. 

Evaluarea şi popularea listei tale cu proiecte 
din zonele tale de focalizare 


Tot ceea ce facem serveşte unui anumit aspect al rolurilor şi 
responsabilităților pe care ni le-am asumat sau unei zone de 
interes şi de angajament din vieţile noastre. Îl sun pe fratele 
meu pentru a vedea ce mai face şi a-l saluta, pentru că 
„relaţiile cu familia” înseamnă mult pentru mine. Cumpăr 
legume şi fructe proaspete pentru că eu consider importante 
„Sănătatea şi vitalitatea”. Elaborez o agendă pentru o 
şedinţă a consiliului director pentru că trebuie să menţin 
„supravegherea corporatistă atentă” în rolul pe care îl am în 
compania mea. 

De fiecare dată când oamenii produc efectiv o listă de 
verificare pentru acest orizont - zonele de focalizare 
profesională şi personală pe care le pot identifica — ei îşi dau 
invariabil seama că există mai multe proiecte pe care trebuie 
să le adauge. De asemenea, vor constata de regulă că nu au 
acordat atenţia adecvată unui aspect oarecare al muncii lor 
sau al vieţii lor personale sau amândurora şi că sunt mai 
motivaţi să aducă mai mult echilibru şi mai multă unitate 
listei lor de Proiecte. 

Un sistem integrat şi total de gestionare a vieţii 


Cel de-al treilea aspect al acestei etape a stăpânirii este că 
sistemul tău va fi devenit mai mult decât un simplu 
conglomerat cu liste, informații, aplicaţii şi instrumente 
diverse şi mai degrabă o „cameră de control” coerentă, cu 
toate componentele sale funcționând împreună pentru a se 
angaja efectiv în orice împrejurări ar putea apărea. Tu vei fi 
dobândit capacitatea de a-ți personaliza listele şi categoriile, 
şi felul în care le utilizezi, ca reacţie la schimbările din 
lumea ta şi la rafinarea ta tot mai puternică în fața 
posibilităților. 

Aceasta este o reflecţie a unei conştientizări funcţionale a 
metodei GTD. Tu înţelegi esența şi recunoşti valoarea 
diferitelor părți ale modelului şi, prin urmare, ai libertatea 
să adaptezi felul în care sunt ele implementate pentru a 


servi cât mai bine nevoilor tale. Poţi construi de la zero 
propria aplicare a sistemului GTD, dacă este necesar, cu 
propriile instrumente disponibile. Eşti călăuzit de principiul 
creării şi angajării față de „hărțile” necesare orientării 
pentru a garanta că eşti focalizat în mod adecvat, după cum 
se impune într-o anumită situaţie. 

Nu eşti dezorientat în legătură cu ce ai de făcut în privința 
niciunui lucru - o carte de vizită pe care ai luat-o la 
întâlnirea de la prânz, o idee nebunească cu care te-ai trezit 
azi-dimineață despre un proiect pe care ai vrea să îl lansezi, 
o invitație personală neaşteptată, la un important eveniment 
de gală sau raportul cu analizele tale de sânge, de la ultimul 
control medical. Poţi crea substituentul potrivit pentru orice 
tip de informaţii potenţial semnificative. De asemenea, poți 
obține cu uşurinţă o idee a priorităţilor tale pentru o 
călătorie viitoare; ai tot ceea ce îţi trebuie la îndemână 
pentru următorul webinar pe care îl conduci; ar fi nevoie de 
un efort minim pentru a redacta o prezentare generală a 
companiei pentru banca ta; şi poţi crea rapid un context 
vast pentru o conversație de familie despre planurile pentru 
următorii doi ani. Ai un tablou de bord dinamic şi funcțional 
care serveşte orientării tale pentru aproape orice context, în 
mod unitar, indiferent că este de acasă, de la birou sau în 
tranzit. 

Presiunea duce la o utilizare mai amplă, 
nu mai redusă a acestor practici 


Una dintre cele mai comune observaţii pe care le aud de la 
persoane care au intrat la un moment dat în procesul GTD, 
dar care nu au ajuns prea departe în privința acestuia, este 
că s-au îndepărtat de el pentru că au avut o serie de 
călătorii de afaceri una după alta sau o perioadă lungă de 
gripă sau că s-a produs o criză neaşteptată cu un client 
important sau că li s-a cerut să conducă un proiect major pe 
lângă slujba lor obişnuită, sau că... şi aşa mai departe. 


Şi unul dintre cele mai comune lucruri pe care le aud de 
la oamenii care au căpătat experiență în aplicarea şi în 
utilizarea metodologiei este că aplicarea acesteia reprezintă 
chiar lucrul care le-a permis să negocieze genul acesta de 
situații tensionate cu mult mai multă eficacitate şi cu mult 
mai puțin stres. 

Deci, o caracteristică semnificativă a progresului pe 
drumul stăpânirii la perfecţie a acestei etape este tocmai 
acel punct de tranziție când problemele şi oportunitățile 
dinamizează practicile GTD, în loc să-i determine pe 
utilizatorii lor să le abandoneze. Când explodează o nouă 
problemă la serviciu, îți poți recăpăta controlul rapid cu o 
nouă ordonare a minții tale, în loc să aduni din nou totul 
înapoi în minte. Tu identifici rezultatele scontate, proiectele 
şi acțiunile următoare referitoare la această circumstanță 
cât de repede poţi, spre deosebire de a fi doar îngrijorat în 
legătură cu ce s-a întâmplat. Faci, de fapt, o Reexaminare 
Săptămânală la jumătatea săptămânii deoarece ai nevoie de 
genul acela focalizare intensă pentru a-ţi recalibra munca, 
în loc să revii la aspectul cel mai recent şi mai „zgomotos” pe 
post de criteriu al priorității. 

Operarea la acest nivel de stăpânire a metodei GTD este 
realizabilă şi cu adevărat elegantă. Experiența, pentru cei 
care chiar o realizează, este una a stabilirii condițiilor pentru 
a prospera. Ce înseamnă şi ce presupune să prosperi pentru 
un muzician rock de douăzeci şi patru de ani vor diferi 
foarte mult de ce înseamnă şi ce presupune acest lucru 
pentru un avocat de cincizeci şi patru de ani, cu trei copii, 
însă experiența extinsă şi procesul prin care au ajuns acolo 
cu metoda GTD sunt identice. 


Postabsolvire: focalizare, 
direcție şi creativitate 


După ce ai încorporat elementele de bază ale Metodei GTD şi 
ai integrat aspectele mai elevate ale angajamentelor tale de 
viață şi de lucru într-o abordare sistemică, de încredere şi 
personalizată, se deschide următoarea frontieră: folosirea 
spațiului intern clar pentru a-ți optimiza experiența, ad 
infinitum. 

Acest nivel al stăpânirii metodei implică două aspecte- 
cheie: 


° e Utilizarea focalizării tale eliberate, pentru a 
explora aspectele mai elevate ale angajamentelor şi 
valorilor tale 


° e Fructificarea minții tale exterioare pentru a 
produce o valoare nouă 


Libertatea de a te angaja în lucrurile cele mai 
semnificative 


Din momentul în care ştii realmente şi ai încredere că poți şi 
vei executa efectiv orice lucru care ajunge în tăvița ta pentru 
documente, vei avea libertatea să arunci orice în propria ta 
tăvită pentru documente, fie că este următoarea ta idee 
nebunească, o nouă tehnologie posibilă pe care să o 
cercetezi, o carte pe care ai putea să vrei să o scrii sau site- 
ul web al unui ONG care aproape te-a făcut să plângi şi pe 
care ți-ar plăcea să-l susții. Puterea de a produce produce 
posibilități solide.=== 
tikkkkkt Unul dintre proverbele mele preferate este: „Cu cât devii mai bun, cu 
atât ar fi mai bine să devii mai bun!” Cu cât ai mai multă încredere că poți 
manifesta efectiv lucruri înainte să ai toată cunoaşterea şi resursele care ar 
putea să-ți trebuiască, cu atât mai mult ai potenţialul de a te copleşi pe tine 
însuți cu propriile posibilități. Aşadar, claritatea şi încrederea pe care ţi le permit 
practicile tale GTD solicită simultan utilizarea lor continuă. (n.a.) 

Şi, după cum sper că am lămurit pe parcursul acestei 
cărți, capacitatea de a-ți îndrepta atenția asupra nivelurilor 


mai subtile şi mai elevate ale vieţii tale personale şi 
profesionale depinde într-un grad ridicat de „neutralizarea” 
aspectelor inevitabil necesare, mai operaţionale şi mai 
obişnuite, care, în absența angajamentului tău adecvat, îţi 
pot distrage atenţia şi îți pot epuiza focalizarea creativă. 

Eu îi aplaud pe acei oameni care îşi pot compartimenta 
suficient conştiinţa încât să poată să schițeze un scenariu 
de film, să elaboreze o declarație de viziune pentru ONG-ul 
lor sau să scrie poemul perfect pentru jurământul lor de 
cununie, cu toate problemele pe cap, de genul e-mailurilor 
la care n-au răspuns, computerului stricat, formularelor de 
completat, reproşurilor soacrei în legătură cu programul 
nunții şi extensiei necesare a liniei de credit care încă le 
împovărează psihicul. Ştiu însă că dacă toate acele probleme 
ar fi reduse la tăcere cu un angajament corespunzător dintr- 
o perspectivă GTD, spațiul şi inspirația pentru activități mai 
creative ar fi extraordinar sporite. Efectul negativ al 
încărcăturii cognitive cu acest gen de bucle deschise asupra 
focalizării şi performanței a fost confirmat acum. Mulți 
oameni dau dovada capacităţii lor de a lăsa munca la 
muncă şi de a abandona totul pentru a se concentra pe 
demersurile creative care îi interesează, dar, din experiența 
mea, asta se întâmplă doar pentru că nu au un punct de 
referință pentru felul în care ar arăta vieţile lor de la bun 
început fără presiunea aceea. 

Lipsa unei angoase generalizate cu privire la detaliile vieţii 
tale de zi cu zi face de asemenea să fie mult mai uşor să îţi 
orientezi atenţia spre direcția şi calitățile experienţei care 
contează cu adevărat. Aşa cum am indicat în Capitolul 2, 
Orizonturile superioare ale Focalizării — obiectivele, viziunea, 
menirea şi principiile - sunt criteriile definitorii pentru 
proiectele tale. Dar majoritatea oamenilor găsesc capacitatea 
de a se concentra asupra lor şi de a le executa eficient 
eluzivă, în cel mai bun caz, şi evitată (şi producând mustrări 


de conştiinţă!) în cel mai rău caz. O minte eliberată de 
distracții nu te va face să te gândeşti, de una singură, la 
scenarii despre un succes nebunesc peste cinci ani de aici 
încolo — este în continuare necesar ca tu să îţi îndrepți în 
mod conştient atenţia spre subiectele acelea - dar face 
totuşi să fie infinit mai uşor să te angajezi într-un asemenea 
exercițiu în mod productiv. 

Fructificarea minţii tale exterioare 


Din momentul în care funcționezi la acest nivel de stăpânire 
a metodei GTD, impulsul creativ al „GTD”-izării tale trece de 
la implementarea celor mai eficiente moduri de a rezolva 
inputurile şi solicitările inerente ale lumii tale cotidiene la a 
profita în mod optim de contexte şi declanşatori autocreați 
pentru a produce idei, perspective şi acțiuni creative, care 
nu ar apărea în mod normal. 

Spre exemplu, dacă ai avut vreodată nevoie să pui în 
ordine un gestionar de contacte şi să-l aduci la zi, pe 
măsură ce ai examinat intrări vechi şi potențial 
neactualizate pentru persoane şi afaceri, ai dat invariabil 
peste elemente care te-au făcut să îți spui ţie însuți: „Dacă 
mă gândesc bine, chiar ar trebui să iau legătura cu ea din 
nou, dat fiind ceea ce fac acum în afacerea mea.” Dacă 
genul acela de gând catalizat s-a transformat vreodată în 
ceva valoros dintr-un anumit punct de vedere, atunci ai 
gustat cel puţin o părticică din ceea ce ar putea fi infinit mai 
utilizat. Cât de multe idei în plus ar fi putut avea oricare 
dintre noi astăzi, idei care ar fi adăugat valoare în vreun 
aspect al relațiilor, muncii şi expresiilor noastre creative, 
dacă am fi adus pur şi simplu lucrurile potrivite în atenția 
noastră conştientă, cu capacitatea de capta ceea ce ar putea 
să apară? 

Nu ar fi grozav să nu trebuiască să te gândeşti prea intens la ce trebuie să te 
gândeşti? 


Această activitate de reflecţie foarte creativă şi productivă 
se produce automat în cadrul unei activități de genul 
Reexaminării Săptămânale, când te uiţi peste elemente 
trecute şi viitoare din calendar („Aha, asta îmi aminteşte 
că...!” şi îți aduci la zi listele de „Proiecte” şi „Acţiuni 
următoare”  („Ah... acum trebuie să...!”). Reevaluarea 
regulată a conţinuturilor tale din categoria „Într-o bună 
zi /Poate” oferă un spaţiu chiar mai extins („Ştii ceva, chiar 
cred că am să urmez un curs de pictură!”). Dar câte alte 
aspecte ale experienţei şi relaţiilor tale ar putea fi amplificate 
cu acelaşi tip de declanşatori pentru reflecţie? Ce alte 
conținuturi, trecute în revistă cu o oarecare consecvență, ar 
putea să scoată la lumină idei valoroase? Este destul de 
dificil să încorporezi comportamente de reactualizare, dar 
posibilitățile de a le depăşi sunt nesfârşite. 

Aceasta este etapa de maturitate de pe drumul către 
stăpânirea la perfecție a metodei GTD în care simpla idee a 
listelor de control capătă o semnificație sublimă. Aşa cum 
au confirmat oamenii de ştiinţă cognitivi, mintea ta este 
foarte nepricepută în a-şi aminti lucruri din senin, dar este 
fantastică în a realiza o gândire creativă cu privire la ceea ce 
are chiar în fața sa spre evaluare. Când este eliberată de 
funcția de a-şi reaminti, mintea devine un mecanism 
fabulos acționat prin plasarea lucrurilor „în fața uşii”. ca să 
nu trebuiască să te gândeşti prea intens la ce să te gândeşti. 

Cât de des ţi-ar plăcea să ți se amintească să te gândeşti 
la membrii importanți ai familiei tale? La ce anume ar fi bine 
să îți aminteşti ție însuți să te gândeşti atunci când te 
gândeşti la partenerul tău, la fiul tău, la sora ta? Pe cine ai 
lua în considerare ca aflându-se pe lista ta cu cele mai 
importante persoane din rețeaua ta profesională (persoanele 
a căror influenţă şi ale căror interacțiuni cu tine sunt cele 
mai valoroase)? Cât de des ar trebui să reexaminezi acea 


listă? Care sunt afirmaţiile şi scrierile motivaționale cu care 
ti-ar fi util să te reconectezi şi la ce interval? 

Există, evident, un număr infinit de oportunităţi de care 
am putea să profităm oricare dintre noi pentru a adăuga 
valoare lumii noastre, având genul adecvat de structură 
stabilită care să ne despovăreze psihicul de treburile pe care 
nu le face bine şi să fructifice ceea ce face de minune. Dar 
asta nu se va întâmpla de la sine. Faptul că tu recunoşti 
dinamica aceea şi îți utilizezi inteligența pentru a te pune pe 
tine însuți în valoare este o marcă distinctivă a acestui nivel 
avansat de stăpânire a metodei GTD. Înseamnă să ai 
libertatea de a genera şi dezvolta idei, fără constrâgeri, şi 
apoi de a utiliza practica procesării şi organizării acelor note 
şi gânduri în mod adecvat. Indivizii cei mai inteligenți sunt 
cei care îşi dau seama că se găsesc doar accidental în 
„Starea de inteligență” şi inspiraţie. Ei sunt aceia care 
încorporează în mod inteligent sisteme şi procese pentru a 
profita de geniul care rămâne adeseori pur şi simplu latent 
în spatele platitudinii necesare pentru a face față lumii 
primitive în care trăim. 

Acest drum al stăpâniorii metodei GTD - încorporarea 
elementelor fundamentale, utilizarea unui sistem elevat şi 
integrat şi fructificarea focalizării direcționale creative - nu 
este de fapt atât de limitat secvențial pe cât l-am prezentat 
eu. Aproape toată lumea manifestă diferite aspecte şi 
porțiuni din toate aceste niveluri în practicile sale şi am 
întâlnit frecvent novici într-un domeniu care stăpâneau 
mişcări extraordinar de avansate. Dar, din experiența mea, 
când este luată în considerare structura globală a 
productivității lipsite de stres, aceasta necesită o progresie 
solidă care nu are scurtături. Nu poți menţine cu adevărat 
săptămână de săptămână un sentiment al controlului, dacă 
e-mailul tău este într-o stare de haos. Nu vei fi realmente 
liber să te angajezi în planificarea sau în viziunea ta cu rază 


largă de acțiune dacă nu stăpâneşti realitatea curentă 
privind inventarul actual al celor şaptezeci şi cinci de 
proiecte ale tale. 

Tu eşti implicat în permanenţă la toate aceste niveluri, 
conştient sau inconştient, explicit sau implicit. Ai 
programări, proiecte, acţiuni, obiective şi valori şi, ca 
profesionist, vei descoperi că munca ta are propriul set de 
angajamente în cadrul cărora trebuie să operezi. Stăpânirea 
de către tine a Metodei GTD va reflecta, pur şi simplu, 
calmul plin de eleganță cu care te implici în toate acestea. 
E-mailul neaşteptat cu problema majoră care tocmai a 
apărut, ziua de naştere a mătuşii tale Martha, săptămâna 
aceasta, potenţiala schimbare de strategie în compania ta şi 
noul accesoriu de bucătărie pe care îți dai seama că îl vrei — 
fiecare aspect este abordat rapid, lejer şi într-un context 
adecvat, nelăsând să te preocupe nimic altceva decât ceea ce 
se petrece în momentul prezent. 


Concluzie 


SPER că această carte ţi-a fost de ajutor - şi că ai început să 
culegi recompensele realizării mai multor lucruri cu mai 
puţin efort şi stres. Şi chiar sper că ai gustat libertatea unei 
„minți asemenea apei” şi descătuşarea energiilor tale 
creative, care pot fi consecințele aplicării acestor tehnici. Cei 
care încep să implementeze metoda GTD descoperă 
întotdeauna aici mai multe decât par a fi la prima vedere, şi 
este posibil ca tu să fi început să experimentezi propria ta 
versiune a acestei metode. 

Sunt dispus să pun pariu că GTD a validat mare parte din 
ceea ce ai ştiut şi ai aplicat deja, în tot acest timp, într-o 
măsură mai mică sau mai mare, în viața ta personală şi 
profesională . Totuşi, poate că această carte va face să-ţi fie 


mult mai uşor să aplici acea judecată practică mai 
sistematic într-o lume care pare să ne dezorienteze din ce în 
ce mai mult prin intensitatea şi complexitatea sa. 

Intenţia mea nu este de a contribui la supraabundența de 
teorii şi modele moderne despre cum să ai succes. Eu am 
încercat, din contră, să definesc metodele esenţiale care nu 
se schimbă în funcţie de modă şi care funcționează 
întotdeauna atunci când sunt aplicate. La fel ca în cazul 
gravitației, când înţelegi principiul de bază, poţi opera mult 
mai eficient, indiferent ce faci. Poate că acesta este vârful de 
lance al revenirii la fundamente! 

Metoda GTD este o hartă ce indică drumul spre atingerea 
focalizării pozitive şi relaxate care caracterizează cea mai 
productivă stare a ta. Te invit să o foloseşti, la fel ca pe o 
hartă rutieră, ca instrument de referință pentru a reveni 
acolo oricând ai nevoie. 

lată câteva ponturi pe final, pentru ca tu să mergi mai 
departe: 


. e  Instalează-ți echipamentul personal de 
organizare fizică. 


° e Organizează-ți postul de lucru. 
. e Fă rost de nişte tăvițe pentru documente. 


° e Creează un sistem de referințe personale 
utilizabil şi uşor accesibil - pentru acasă şi la 
serviciu. 


. e Găseşte un organizator bun pentru 
gestionarea de liste, cu care să te simţi inspirat să te 
joci. 

. e Acordă-ți permisiunea să faci orice schimbări 
la care te-ai gândit pentru a-ți îmbunătăți mediile de 
lucru. Agaţă tablouri, cumpără pixuri, aruncă diverse 


lucruri şi rearanjează-ți spațiul de lucru. Susține-ţi 
noul început. 


. e Rezervă timp pentru a te ocupa când poţi de o 
întreagă zonă a biroului tău şi, după aceea, de fiecare 
parte a casei tale. Adună totul în sistemul tău şi 
urmează procesul GTD. 


. e Împărtăşeşte cu altcineva orice lucru de 
valoare pe care l-ai deprins de aici. (Este cea mai 
rapidă modalitate de a învăța.) 


° e Reexaminează Metoda GTD peste trei sau şase 
luni. Vei observa lucruri pe care este posibil să le fi 
ratat prima oară şi îți garantez că îți va părea a fi o 
carte complet nouă. 


° e Păstrează legătura cu oameni care transmit şi 
reflectă aceste comportamente şi standarde. === 


kkkikkkk Noi îți stăm la dispoziție. Vizitează oricând 


www.gettingthingsdone.com pentru o mulțime de materiale auxiliare, 
conversații şi povestiri despre aceste practici ideale, de la oameni ca 
tine, pentru informații curente despre produse şi servicii auxiliare şi 
acces la rețeaua noastră globală de oameni care împărtăşesc această 
metodologie. (n.a.) 


Îţi urez să ai parte în continuare de o viață extraordinară! 


Apendice 


Glosar cu termenii GTD 


În continuare, vă prezentăm termenii utilizați în cuprinsul 
expunerii metodologiei GTD 


acționabil - Descrie un lucru în privința căruia cineva 
intenționează să întreprindă o acțiune. 

acțiunea următoare - Următoarea acțiune fizică şi vizibilă 
care duce mai departe, spre finalizare, un anumit lucru. 
Este suficient de specifică astfel încât ştii unde se 
desfăşoară şi cu ce instrumente (dacă există vreunul). Felul 
în care arată „procesul realizării”. 

acumulări restante - Inventarul lucrurilor încă 
neprocesate care s-au acumulat în mintea şi în mediul fizic 
al cuiva. 

angajarea adecvată - Starea de a fi în largul tău cu 
statutul unui lucru astfel încât acesta să nu-ți mai distragă 
atenţia. 

buclă deschisă - Orice lucru considerat neterminat, care, 
dacă este gestionat necorespunzător, angajează constant 
mintea cuiva în mod ineficient. 

calea stăpânirii metodei GTD - Învăţarea, rafinarea şi 
adaptarea gestionării vieţii personale şi profesionale pe tot 
parcursul vieții. Dezvoltarea şi utilizarea unui sistem 
complet integrat de gestionare a vieţii, dirijat dinamic, care 
furnizează o orientare optimă în orice împrejurări, pentru tot 
restul vieţii. 

a capta - A strânge (şi uneori a genera) elemente şi idei 
identificate ca potenţial semnificative, în privința cărora se 
manifestă atenția sau interesul de a decide sau a face ceva. 
Vezi şi a colecta. 

categorii - Grupări de elemente cu un conținut similar, de 
obicei pe o listă, într-un dosar sau fişier sau într-un loc fizic 
bine stabilit. 

chestiuni - Orice lucru care a apărut în mediul tău fizic sau 
psihologic pentru care se impune o decizie sau o acțiune, 
dar care este încă nedeterminat sau neorganizat. 

a clarifica - A determina exact înţelesul unui aspect care a 
apărut sau a ajuns în mediul cuiva, din faza de captare (de 


ex., „Există ceva pe care trebuie să-l fac acum în legătură cu 
asta, şi dacă da, ce? Sau este o referință? Sau este de 
aruncat? Sau este în aşteptare pentru o examinare 
ulterioară?”) Vezi şi proces. 

a colecta - A grupa împreună elemente şi idei în legătură 
cu care este necesară o evaluare, o decizie sau o acțiune. 
Vezi şi a capta. 


context - Mediul fizic sau psihologic în interiorul căruia 
mementourile şi informaţiile sunt cel mai bine sortate în 
vederea accesării (de ex., atunci când eşti acasă, într-o 
şedinţă de personal, plecat cu treburi, la computer, când te 
simţi creativ, când eşti lângă un telefon sau porți o 
conversaţie cu un partener etc.) 

control - Unul dintre cele două elemente-cheie ale 
gestionării de sine şi organizaționale (împreună cu 
perspectiva). Utilizat pentru a face trimitere la stabilitate în 
anumite privințe şi la lucruri asupra cărora „deţii controlul” 
mai degrabă decât la încercarea de a manipula (de ex., a 
deține controlul asupra unei maşini, sedințe sau bucătăriei 
tale). 

dosar tickler - instrument organizațional fizic sau digital, 
care furnizează un memento legat de o dată, urmând a fi 
evaluat doar la o dată viitoare specifică sau după aceasta 
(menţionat de asemenea ca „dosar în aşteptare”, „follow-up” 
sau „dosar perpetuu”). 

ecosistem al productivităţii - Toate informațiile, relaţiile 
şi inputurile potenţial semnificative care pot declanşa 
atenția şi direcția concentrării. 

ecosistem total al vieţii - Conținuturile dintre hotarele 
propriului sine sensibil. Lumea aşa cum este ea percepută, 
conştientizarea situațională proprie şi comportamentul 
corelativ care ar putea să fie mai mult sau mai puţin eficient 


pe o scală ce porneşte de la supraviețuirea fizică şi ajunge la 
prezența spirituală deplină. 

a examina - A analiza hărţile corespunzătoare în mod 
constant sau după cum este necesar în vederea clarității şi 
focalizării. Vezi şi a reflecta; hartă. 

experiență productivă - Starea de a deține controlul, de a 
fi relaxat, concentrat, angajat semnificativ şi complet 
prezent. Starea optimă pentru performanță şi experiență. 
flux de lucru - Secvența de activităţi care duce inputurile şi 
angajamentele de la inițiere şi până la finalizare. 

gândirea orizontală - Evaluarea şi gestionarea 
conținutului de-a lungul unui nivel specific egal (de ex., 
privirea de ansamblu asupra tuturor proiectelor pe care le 
are cineva, în plan personal şi profesional) 

gândirea verticală - Examinarea şi crearea unor niveluri 
multiple de conținut în cadrul unei anumite sfere (de ex., 
planificarea unui proiect de la obiectivul intenționat prin 
acțiuni următoare) 

GTD - Acronimul pentru Getting Things Done (Cum să 
realizezi lucruri), se referă la metodologia descrisă în această 
carte. 

hartă - Orice instrument pentru orientarea focalizării şi 
direcției corespunzătoare (de ex., un calendar, o listă de 
acțiuni şi proiecte, agende pentru şedinţe, planuri 
strategice, descrieri ale postului, liste de verificare pentru 
călătorii, liste de verificare pentru  Reexaminarea 
Săptămânală). 

hărți de orientare - Liste personalizate sau documente de 
referință care susțin angajarea adecvată față de 
circumstanțele proprii (de ex., agendele întâlnirii, 
calendarele, listele de verificare, listele cu acțiuni şi proiecte) 


a incuba - A permite unui lucru să rămână în cadrul unui 
sistem fără un angajament pentru a acționa încă, ci pentru 


a fi reevaluat la o dată ulterioară. Mementourile sunt de 
obicei păstrate în liste de tipul „Într-o bună zi/Poate”, în 
dosare tickler sau în elemente calendaristice ce se vor 
declanşa mai târziu 


„In aşteptare” - Categorie de elemente ce urmează a fi 
primite din alte surse. 
„Intr-o bună zi/poate” - O categorie comună, utilizată 


pentru a organiza proiecte şi acţiuni pe care cineva este 
angajat să le examineze la o dată ulterioară, în vederea 
potențţialelor acțiuni. 

listă de verificare - Orice listă utilizată pentru a reaminti 
cuiva de etapele opţionale, procedurile de urmat, şi/sau 
ingredientele unei activități (de ex., lista de verificare pentru 
călătorii; backup-ul unui computer; sarcini pentru copii ca 
să fie gata de şcoală) sau pentru a le evalua. 

modelul planificării naturale - Procesul instinctiv de 
gândire în cinci etape pe care mintea noastră îl urmează 
atunci când acționează pentru a ajunge la orice rezultat 
dorit. 

muncă - Orice lucru pe care ţi-ai luat angajamentul să îl 
realizezi şi care este neterminat. 

muncă  predefinită -  Propriile acţiuni şi proiecte 
predeterminate, reflectate într-un set de liste şi de 
mementouri, accesibile pentru examinare şi evaluare pe 
fundalul unor acţiuni neplanificate şi neaşteptate. 


a organiza - A clasifica fizic, vizual sau digital elemente cu 
un înțeles similar, în categorii şi locuri distincte (de ex., o 
listă cu telefoane de dat, un raft cu cărți de citit, o listă cu 
proiecte de terminat). 

organizat - Spunem că ceva este organizat atunci când 
locul unde se află se potriveşte cu ceea ce înseamnă el 
pentru tine. 


Orizonturi de focalizare - Nivelurile individuale de 
angajamente pe care ni le asumăm şi de gânduri pe care le 
avem, în plan personal şi/sau organizațional 

La Sol: Acţiunile următoare - Lucrurile de care ne 
ocupăm la nivel fizic, vizibil, de activitate, cum ar fi e- 
mailurile, telefoanele, conversațiile, comisioanele şi 
şedinţele. 

Orizontul 1: Proiectele - Orice lucru pe care ne-am luat 
angajamentul să îl finalizăm pe parcursul următorului an şi 
care necesită mai mult de o singură etapă individuală de 
acțiune. Include rezultate pe termen scurt, cum ar fi 
„Repară beculețul de frână” şi proiecte de mai mare 
anvergură, cum ar fi „Reorganizează sucursalele din vest”. 
Inventarul esențial al Reexaminării Săptămânale. Vezi şi 
proiect. 

Orizontul 2: Zonele de focalizare şi răspunderile - 
Segmentele vieții noastre personale şi profesionale pe care 
trebuie să le menţinem, pentru a asigura stabilitatea şi 
sănătatea noastră şi a companiilor noastre (sănătate, 
finanţe, relații cu clienţii, planificare strategică, familie, 
carieră). 


Orizontul 3: Scopurile— Rezultatele de realizat pe termen 
mediu şi mai lung (de obicei, între trei şi douăzeci şi patru 
de luni); de ex., „Finalizează achiziția companiei Acme 
Consulting”, „Stabileşte o versiune online profitabilă a 
cursului nostru de instruire în leadership”, „Finalizează 
planurile pentru facultate ale Mariei”. 

Orizontul 4: Viziunea - Rezultatele scontate pe termen 
lung; scenariile ideale pentru un succes nebun (de ex., „Să- 
mi public memoriile”, „Să listez compania la bursă”, „Să am 
o casă de vacanță în Provence”). 

Orizontul 5: Obiectivul şi principiile - Intenţia supremă, 
rațiunea de a fi şi valorile fundamentale ale unei persoane 


sau companii (de ex., „Să contribuim la dezvoltarea 
comunității noastre, în modalități care furnizează sustenabil 
binele suprem pentru cât mai mulți dintre cetățenii noştri”). 

perspectivă - Unul dintre cele două elemente-cheie ale 
gestionării de sine şi organizaționale (împreună cu 
controlul). Se referă la punctul de vedere, focalizare, 
înălțimea orizontului. 

proces - A hotărî ce înseamnă, mai exact, un element 
captat sau colectat, natura derivatelor sale şi ce intenționezi 
să faci cu rezultatele. Vezi şi a clarifica. 

proiect - Orice rezultat multietapizat care poate fi finalizat 
în decurs de un an. Orice angajament în acel cadru 
temporal trebuie să fie examinat cel puţin săptămânal. Vezi 
şi Orizonturi de focalizare: Orizontul 1. 

Reexaminarea Săptămânală - Cea mai bună practică 
recomandată de regrupare la un nivel operațional o dată pe 
săptămână, „aducerea în față a ariergărzii”, clarificându-te, 
actualizându-te şi devenind creativ pentru a susține 
controlul şi focalizarea de săptămână cu săptămână. 

a reflecta - A evalua conținuturi de la orice orizont sau 
categorie de elemente, dintr-o perspectivă mai largă. Vezi şi 
a examina. 

rezultat - Un efect final, la orice nivel. De obicei se referă la 
„rezultatul scontat”—detaliile specifice ale unei finalizări 
reuşite. 

sistem integrat de gestionare a vieţii - Combinația de 
instrumente, structuri, conținut şi practici utilizate pentru a 
menține o angajare adecvată față de lumea ta. Un flux de 
lucru, o organizare şi un proces de examinare care 
încorporează fiecare aspect al vieţii personale şi profesionale 
a cuiva, asigurând un inventar unitar şi curent de 
angajamente, mementouri şi informaţii pentru un control şi 
o focalizare optime, în orice loc, în orice moment. 


suport pentru proiect - orice materiale şi informații 
colaterale legate de un proiect specific. Poate să includă 
planuri de proiect şi orice conţinut de referință potenţial 
relevant. Cel mai bine se organizează după proiect, temă sau 
subiect. 

tăviță pentru documente - Un recipient de păstrare fizic 
sau digital (in-tray), pentru elementele care intră şi care 
sunt încă de procesat. 

